
        
            
                
            
        

    
[image: Image][image: Image]

	 

	
DAVID A STELLA GEMMELL

	TRÓJA

	[image: Image]PÁD KRÁĽOV

	 

	
Copyright © David A. Gemmell 2007

	Vydalo Vydavateľstvo SLOVART, spol. s r. o., Bratislava 2008

	Translation © Oto Havrila 2008

	 

	ISBN 978-8085-472-0

	 

	
Venované pamiatke Olive a Billa Woodfordovcov a Dona a Edith Grahamovcov, bez ktorých by táto kniha ani nebola vznikla, ani by nebola dokončená.

	 

	
POĎAKOVANIE

	Moja veľká vďaka patrí Jamesovi Barclayovi, Sally a Lawrencovi Bermanovcom, Tonymu Evansovi, Oswaldovi Hotzovi de Bar, Stevovi Huttovi, Howardovi Morhaimovi a Seline Walkerovej.

	 

	
[image: Image]

	 

	
[image: Image]

	 

	
„Dávaj si pozor na dreveného koňa, kráľ Agamemnón, Bojový kráľ, Dobyvateľ, lebo sa bude na krídlach hromu s rachotom hnať k nebu a ohlási smrť národov.“

	„Mor na tvoje hádanky, kňaz!“ povedal kráľ. „Povedz mi niečo o Tróji a o tom, kto zvíťazí.“

	„Posledným kráľom Zlatého mesta bude Mykénčan. Tak povedali bohovia.“

	 

	Veštba z Jaskyne krídel

	 

	
PROLÓG

	Na nebi nízko nad ostrovom Imbros žiaril mesiac a svojím striebristým svetlom zalieval skalnaté pobrežie a mykénske vojnové lode, vytiahnuté na breh. Krivka zátoky bola nimi priam posiata; asi päťdesiat vojnových galér a vyše stovky pinasov stálo vedľa seba tak tesne, že človek by medzi ne nevopchal ani ruku. Mykénske vojsko, osemtisíc vojakov, sedelo na brehu okolo ohňov. Niektorí si chystali zbrane, ostrili meče alebo leštili štíty, iní hrali kocky alebo driemali pri plápolajúcich plameňoch. Na brehu bol taký stisk, že mnohí námorníci radšej ostali na svojich lodiach, ako by sa naťahovali o kúsok skalnatej zeme, kde by si rozprestreli deky.

	Agamemnón, mykénsky kráľ a veliteľ západných vojsk, stál pred svojím stanom s baldachýnom. Vycivené telo si zavinul do dlhého čierneho plášťa a chladný pohľad upieral na more smerom na východ, kde na nebi svietila jasná červená žiara.

	To horela dardanská pevnosť.

	Vďaka veľkej dávke šťastia a požehnaniu boha vojny Area bol útok úspešný. Helikaónova žena a syn ležali mŕtvi v horiacej pevnosti a sám Helikaón bol zdesený a zúfalý.

	Na brehu fúkal studený vietor. Agamemnón si pevnejšie utiahol plášť okolo hranatých pliec a obrátil pohľad na chlapov, ktorí obďaleč stavali oltár. Takmer celý deň vláčili veľké kamene. Pokyny im dával zhrbený kňaz Ateos a jeho ostrý tenký hlas znel ako škrekot netrpezlivej čajky. „Nie, nie, ten kameň je na vonkajšiu časť oltára primalý. Položte ho bližšie do stredu!“

	Agamemnón uprene hľadel na kňaza. Nemal dar veštenia, a to kráľovi náramne vyhovovalo. Hovoril len to, čo chcel Agamemnón počuť. S veštcami, ako kráľ dobre vedel, bol väčšinou ten problém, že ich veštby sa napĺňali samy Keď povedia vojsku, že znamenia sú temné a nepriaznivé, chlapi sa v boji zlomia a rozpŕchnu pri prvom protiútoku. Keď im povedia, že víťazstvo je zaručené a že im požehnal sám Zeus, budú bojovať ako levy.

	Pravdaže, občas sa bitka skončí prehrou. Tomu sa nedá vyhnúť. V takom prípade treba nájsť vinníka. A vtedy boli dobrí hlupáci ako Ateos. Netalentovaný a nie veľmi charakterný Ateos mal svoje tajomstvá. Teda aspoň si myslel, že sú to tajomstvá. Rád mučil a zabíjal deti. Keby sa niektorá z jeho „veštieb“ nesplnila, Agamemnón by jeho tajomstvo prezradil vojsku, povedal by, že bohovia im nedopriali víťazstvo, lebo je prekliaty, a zabil by ho.

	Agamemnón sa zachvel. Kiež by boli všetci veštci takí netalentovaní a poddajní ako Ateos! Osud kráľov by už nezávisel od rozmarných veštieb, ale výhradne od ich vôle a schopností. Akáže sláva, keď o víťazstve dopredu rozhodnú vrtošiví bohovia? Keď si Agamemnón spomenul na svoju poslednú návštevu v Jaskyni krídel, nálada sa mu ešte väčšmi zhoršila.

	Prekliati kňazi aj s ich omamnými prostriedkami! Bodaj ich porantalo s tými ich hádankami! Raz ich dá všetkých zabiť a nahradí ich mužmi, ktorým môže dôverovať. Takými hlupákmi ako Ateos. Ale zatiaľ ešte nie. Kňazov z tej jaskyne si mykénska šľachta i ľud vysoko vážili a odstrániť ich uprostred veľkej vojny by bolo hlúpe a riskantné. Najmä keď si veštbu musel vypočuť iba raz za štyri roky.

	Naposledy to bolo tesne pred plavbou na Imbros. Agamemnón a jeho verní sa zišli pred Jaskyňou krídel v kopcoch za Levím mestom. Potom, ako si vyžadoval dve storočia starý obrad, mykénsky kráľ vošiel do jaskyne osvetlenej fakľami. Vzduch zapĺňal hustý dym opiátového ohňa a Agamemnónovi sa zrýchlil dych. Pred očami sa mu mihali jasné farby a čoraz väčšmi sa mu krútila hlava.

	Umierajúci kňaz precital a opäť upadal do bezvedomia, hovoril útržkovito a zmätene. Zrazu otvoril oči a kostnatými prstami chytil kráľa za zápästie. „Dávaj si pozor na dreveného koňa, kráľ Agamemnón, Kráľ bitiek, Dobyvateľ, lebo sa bude na krídlach hromu s rachotom hnať k nebu a ohlási smrť národov.“

	„Mor na tvoje hádanky, kňaz!“ povedal kráľ. „Povedz mi niečo o Tróji a o tom, kto zvíťazí.“

	„Posledným kráľom Zlatého mesta bude Mykénčan. Tak povedali bohovia.“

	A tak aj bolo. Splnenie snov, prísľub osudu. Hoci kňaz bolehlavu ešte nepodľahol a snažil sa povedať viac, Agamemnón sa od neho vzdialil a vyšiel z jaskyne. Počul presne to, čo chcel.

	Trója padne a s ňou sa pominie aj Priamovo bohatstvo. Spadol mu kameň zo srdca. Hoci o tom vedel iba málokto, mykénska ríša pomaličky smrteľne krvácala: všetko jej bohatstvo slúžilo na financovanie dobyvačných vojsk. Každý úspešný vpád tento problém len prehlboval, lebo čím väčšiu krajinu bolo treba obsadiť a udržať, tým viac peňazí bolo treba na výcvik nových vojakov. Mykénske zlaté bane, dlhé obdobie spoľahlivý základ vojenskej rozpínavosti, boli vyťažené. Agamemnónovi ostali len dve možnosti: znížiť počet vojakov, čo by bezpochyby viedlo k nepokojom, vzburám a občianskej vojne, alebo rozšíriť vplyv Mykén na bohaté krajiny na východe.

	Ak malo byť také ťaženie úspešné, najprv musela padnúť Trója. Keby sa zmocnili jej bezodnej pokladnice, nadvládu Mykén by zabezpečili na niekoľko generácií.

	Agamemnón bol spokojný len málokedy, no teraz, keď stál pod žiarivými hviezdami na ostrove Imbros, si tento pocit dožičil. Flotilu a dobytie dardanskej pevnosti si mohli dovoliť vďaka zlatu, ktoré ulúpili v Trácii. Teraz je na rade Trója.

	Dokonca aj porážku v Karpei môžu obrátiť vo svoj prospech. Hektor so svojou jazdou zabil Agamemnónovho spojenca, toho hlupáka Pelea, a to hlboko ranilo mladého bojovníka a tesálskeho kráľa Achilla. Je neskúsený a citlivý, ľahko sa dá zmanipulovať.

	Agamemnón na chvíľu pocítil podráždenie. Achilles bol niekde na juhozápade s Odyseom. Dopočul sa už o otcovej smrti? Mal by som ho držať pri sebe, pomyslel si Agamemnón. Ale to nič, uisťoval sa. Keď sa o tom dozvie, srdce mu zahorí túžbou po pomste a vráti sa.

	Vpravo čosi začul a obrátil sa. Kráčali k nemu traja vojaci v čiernych plášťoch a náprsným pancierom z lesklých bronzových kotúčov. Jeden z nich viedol asi desaťročné chudé čiernovlasé dievčatko. Vojaci zastali pred kráľom.

	„Ako si prikázal, kráľ Agamemnón,“ povedal prvý a sotil dieťa na skalnatú zem.

	„Čo som prikázal?“ spýtal sa Agamemnón tichým ľadovým hlasom.

	„Povedal si… povedal si, aby sme priviedli pannu na obetovanie, pane.“

	„Aby ste obetovali pannu bohu Poseidónovi za bezpečnú plavbu a za naše víťazstvo,“ povedal Agamemnón. „Aby ste mu poslali nepoškvrnenú dievčinu, ktorá by ho potešila za osamelých nocí. Vy by ste mali radosť z takejto chuderky?“

	Vojak, vysoký plecnatý chlap s hustou čiernou bradou, sa poškrabal na brade. „Nie, pane, ale dedinčania utiekli do hôr. V dedine ostali len stareny a deti. Toto bolo najstaršie dievča.“

	Agamemnón zavolal na kňaza. Ateos si nadvihol dlhé biele rúcho a drobčil po piesku. Pred Agamemnónom zastal, priložil si obe ruky na srdce a uklonil sa.

	„Bude táto vycivená stvora stačiť?“ spýtal sa kráľ. Odpoveď poznal skôr, ako položil otázku. Kňaz sa pri pohľade na vyľakané dieťa snažil zakryť svoje potešenie, no Agamemnón pobadal, ako sa mu žiadostivo zaleskli oči.

	„Bude, môj pane, určite bude.“ Ateos si oblizol tenké pery.

	„Tak ju teda odveď a priprav.“

	Dievčatko sa znovu rozplakalo, no Ateos ho udrel po tvári, až to pleslo.

	V hmle, ktorá sa rozšírila po pobreží, začala vzdialená žiara na východe blednúť. Jasný mesiac zmizol za stenou mrakov. Ateos vliekol teraz už nahé dieťa k obetnému oltáru. Agamemnón vykročil tým smerom, aby sa pozrel na obrad. Ak ho vykonajú správne, dieťa rozrežú a zaživa mu vytrhnú srdce z tela. Potom kňaz vyčíta z vnútorností znamenia víťazstva.

	Ateos sa obrátil so zdvihnutým nožom k dievčatku.

	Vtom sa stalo niečo také nečakané a smiešne, že sa všetci rozosmiali. Nad chlapmi preletel akýsi hlinený hrniec, narazil jednému vojakovi do hlavy, rozbil sa a smradľavá tekutina, ktorá v ňom bola, vyšplechla na kňaza. Ateos so zdvihnutou rukou akoby bol skamenel. Potom sa pozrel na svoje znečistené rúcho.

	Agamemnón zúril. Pohľadom hľadal v dave vinníka; bol rozhodnutý zaživa z neho stiahnuť kožu. Vtom medzi ľudí dopadol druhý hlinený hrniec. Agamemnón pobadal vo vzduchu akýsi pohyb a vzápätí zbadal, že z oblohy padá niekoľko malých tmavých predmetov. Vyletúvali odkiaľsi z hmly za loďami vytiahnutými na brehu. Jeden z ich dopadol do ohňa. To, čo nasledovalo, bola hotová hrôza.

	Hlinená guľa vybuchla a plamene sa rozprskli do chlapov, ktorým začali horieť šaty. Zhromaždených zachvátila panika a rozbehli sa do kopcov. Jeden muž, ktorému horela tunika, vrazil do kňaza Atea. Ozvalo sa zasyčanie a po kňazovom rúchu začali poskakovať modré a žlté plamienky.

	Ateos pustil nôž a začal hasiť plamene rukami, no aj tie mu začali horieť, a tak sa s krikom rozbehol k moru, aby uhasil oheň v studenej vode. Plamene sa mu roztancovali po tvári a vlasy mu vzplanuli ako fakľa. Agamemnón videl, ako sa kňaz zapotácal a spadol. Rúcho mu už načisto zhorelo a kožu mal celkom čiernu, no plamene akoby sa ho nechceli pustiť a zahryzli sa mu do mäsa.

	Obďaleč vyšľahol do výšky ďalší táborový oheň. Agamemnón sa rozbehol smerom vyššie a liezol po rozoklaných skalách. Obrátil sa a uprel pohľad na more. Až vtedy, keď sa zdvihol vietor a rozohnal hmlu, uvidel v zátoke obrovskú loď s dvoma radmi vesiel a napnutou bielou plachtou so vzpínajúcim sa čiernym koňom. Zmocnil sa ho hnev a sklamanie. Hoci tú loď nikdy predtým nevidel, vedel, ako sa volá. Všetci, čo sa plavili po Veľkom zelenom mori, vedeli, ako sa táto loď volá. Bol to Xantos, vlajková loď Helikaóna Spaľovača.

	Dolu na brehu námorníci vyskakovali z lodí a snažili sa ich spustiť na vodu. Nebolo to ľahké, lebo stáli blízko seba. Jednej galére sa to takmer podarilo. Len čo však posádka vyliezla na palubu, zasiahli ju dve hlinené gule. Vzápätí oblohu osvetlili ohnivé šípy vystrelené z Xantosu a dopadli na paluby lodí, na ktorých bol rozliaty neftar. Galéra začala horieť. Členovia posádky, ktorým horeli šaty, sa vrhli do mora.

	Agamemnón s bezmocným hnevom sledoval, ako na jeho flotilu dopadajú ďalšie ohnivé gule a ako neľútostné plamene pohlcujú jednu loď za druhou. Na smrť vydesení mykénski námorníci utekali smerom k horám.

	Xantos sa pomaly sunul zátokou a hlinené gule naplnené neftarom a sprevádzané mračnom ohnivých šípov triafali jednu loď za druhou. Horelo už dvadsať mykénskych lodí a asi štyridsať člnov. Plamene šľahali vysoko do vzduchu.

	Spoza mrakov sa vynoril mesiac a osvietil Mŕtvu loď. Na provu vyšiel bojovník v bronzovej zbroji a zahľadel sa na skazu, ktorú spôsobil. Potom zdvihol ruku. Veslá sa začreli do vody a Xantos zamieril na šíre more.

	Okolo Agamemnóna prebehla akási biela postava. Vychudnuté dievčatko vyliezlo z oltára a rozbehlo sa do kopcov. Nik sa ho nepokúšal zastaviť.

	Rozlúčka s kráľovnou

	Helikaón stál na korme Xantosu a díval sa na horiacu flotilu. Plamene osvetľujúce nočnú oblohu mu nespôsobovali ani najmenšiu radosť. Sňal si bronzovú prilbicu, oprel sa lakťami o zábradlie a uprel pohľad smerom na východ. Aj tam, v ďalekej dardanskej pevnosti, šľahali do tmy plamene a Xantos pomaly mieril k nim.

	Na tvári pocítil chladný vietor. Bol sám. Nikto za ním neprišiel. Dokonca aj námorník stojaci pri veľkom kormidle iba uprene hľadel na východ. Osemdesiat vesiel obrovskej lode rytmicky začieralo do vody čiernej ako noc a ten zvuk pulzoval pravidelne ako srdce.

	Halysia, kráľovná Dardanie a jeho manželka, bola mŕtva.

	A mŕtve bolo aj jeho srdce.

	S Geršomom vyliezol na strmý útes, kde ležalo jej telo. Malý Dex sa túlil vedľa nej a obďaleč čakal čierny žrebec. Helikaón sa rozbehol k nej, kľakol si a vzal ju do náručia. Na boku mala strašnú ranu a zem okolo nej bola zaliata krvou. Hlava jej odkväcla, zlatisté vlasy jej ovísali na zem.

	Dex zakričal: „Ocko!“ a Helikaón objal trojročného chlapca. „Musíme byť ticho,“ zašepkal Dex. „Slnečná žena spí.“ Geršom zdvihol chlapca do náručia.

	„Preskočili sme cez ňu,“ pokračoval Dex vzrušene a ukázal smerom k priepasti a horiacemu mostu. „Utiekli sme tým zlým ľuďom.“

	Helikaón si privinul Halysiu k sebe. Vtom otvorila oči a usmiala sa naňho. „Vedela som… že prídeš,“ povedala.

	„Tu som. Oddýchni si. Odnesieme ťa do paláca a tam ti ošetria rany.“

	Zbledla. „Som taká unavená,“ povedala a Helikaónovi sa zahmlili oči slzami.

	„Ľúbim ťa,“ zašepkal.

	Zhlboka vzdychla. „Taká… krásna lož,“ povedala.

	Viac neprehovorila a Helikaón tam kľačal a pritískal si ju k sebe.

	Bitka na druhej strane priepasti sa čoraz väčšmi približovala. Nezdvihol zrak. Hektor s Trójskym koňom zahnali Mykénčanov pozdĺž priepasti smerom k Bláznovmu mostu, kde nepriateľ zaujal posledné postavenie.

	No Helikaónovi to bolo jedno. Pohladkal Halysiu po zlatistých vlasoch a díval sa jej do vyhasnutých očí. Na útes vyliezli ďalší muži. Mlčky stáli okolo neho. Napokon zatlačil Halysii oči.

	Vydal rozkaz, aby jej telo odniesli do pevnosti, a potom pomaly zamieril k Hektorovi.

	„Na severovýchode sa stále bojuje,“ povedal mu Hektor. „Nepriateľský generál sa pokúsil prebojovať k pobrežiu. Obkľúčili sme ich.“

	Helikaón prikývol.

	„Zajali sme zopár vojakov,“ pokračoval Hektor. „Jeden nám povedal, že Agamemnón je aj s flotilou na Imbrose. Myslím, že ak príde sem, neudržíme sa. Morská brána je zničená a moji muži sú unavení.“

	„Dohodnem sa s nimi,“ povedal chladne Helikaón. „Ty to tu zatiaľ skonči.“

	Zavolal svojich mužov, vrátil sa na Xantos a vyplával do noci. Očakával, že bude musieť bojovať s dvadsiatimi vojnovými galérami chrániacimi hlavnú flotilu. No Mykénčania s typickou arogantnosťou dobyvateľov verili, že im nijaký útok nehrozí a na noc vytiahli všetky lode na breh.

	Chyba, ktorú Agamemnón trpko oľutoval.

	Xantos plával pokojne ďalej. Horiaca flotila osvetľovala oblohu za veľkou loďou a výkriky umierajúcich zneli ako škrekot čajok v diaľke. Ako tak Helikaón stál sám, premkol ho pocit viny a spomenul si na svoj posledný rozhovor s Halysiou vlani na jar. Chystal sa prepadnúť mykénske pobrežie a ona ho odprevadila až na breh.

	„Dávaj si pozor a vráť sa mi,“ povedala, keď stáli v tieni Xantosu.

	„Vrátim sa.“

	„A po ceste mysli na to, že ťa ľúbim,“ dodala.

	Jej slová ho prekvapili, lebo také niečo mu ešte nikdy nepovedala. Stál tam vo svetle úsvitu ako hlupák; nevedel, čo na to povedať. Ich manželstvo, tak ako všetky kráľovské manželstvá, vzniklo z nevyhnutnosti. Smiala sa, aký je zmätený. „Vari Šťastlivec stratil reč?“ spýtala sa.

	„Áno,“ priznal. Vtom ju pobozkal na ruku. „Je to pre mňa česť, že ma ľúbiš, Halysia. Myslím to úprimne.“

	Prikývla. „Viem, že nerozhodujeme o tom, koho ľúbime,“ povedala. „A viem, vždy som vedela, že túžiš po inej žene. Mrzí ma to. Mrzí ma to kvôli tebe. No snažila som sa a vždy sa budem snažiť, aby si bol šťastný. Ak to bude čo len kúsok z toho šťastia, ktoré si dal ty mne, budeš spokojný. Viem to.“

	„Už teraz som spokojný. Nik nemá lepšiu ženu.“

	Po týchto slovách ju pobozkal a vyliezol na palubu vojnovej lode.

	„Taká… krásna lož.“

	Spomienky sa mu zatínali do srdca ako pazúry.

	Zbadal, že na strednú palubu schádza Geršom s čiernou bradou. Vysoký Egypťan vyšiel po schodoch na kormu. „Bola to vynikajúca žena. Jemná a statočná. Ten skok cez priepasť bol úžasný. Zachránila svojho syna.“

	Obaja muži mlčali, pohrúžení do vlastných myšlienok. Helikaón uprene hľadel na plamene na oblohe nad pevnosťou. Horeli sklady i drevené domy za palácom. Ženy, deti a množstvo obrancov bolo pobitých a mesto bude dnes v noci – i mnohé nasledujúce noci – zahalené v smútku.

	Bola už takmer polnoc, keď Xantos znovu vytiahli na skalnatý breh priamo pod zničenou Morskou bránou. Helikaón s Geršomom mlčky stúpali po strmej cestičke. Pri bráne narazili na vojakov Trójskeho koňa, ktorí im povedali, že Hektor zajal mykénskeho veliteľa a niekoľko jeho dôstojníkov. Držia ich za hradbami mesta.

	„Budú dlho zomierať a ich výkriky bude počuť doďaleka,“ povedal Geršom.

	Živých zajali ani nie dvadsiatich Mykénčanov, no bol medzi nimi aj admirál Menados. Priviedli ho pred Hektora na otvorenom priestranstve pred veľkou Zemnou bránou. Obďaleč sedeli tesne pri sebe zajatí mykénski bojovníci so zviazanými rukami.

	Hektor si sňal bronzovú prilbicu a prešiel si rukou po spotených zlatistých vlasoch. Bol na smrť unavený, v očiach mal plno piesku, v hrdle sucho. Podal prilbu štítnikovi Mestarovi, odopol si náprsný pancier, nadvihol ho a pustil na zem. Mykénsky admirál vykročil dopredu a na pozdrav sa päsťou dotkol svojho náprsného panciera.

	„Ha,“ povedal Menados s pochmúrnym úsmevom, „princ vojny osobne.“ Pokrčil plecami a poškrabal sa v postriebrenej čiernej brade. „Ale veď porážka od teba, Hektor, nie je nijaká hanba. Môžeme sa porozprávať o podmienkach môjho výkupného?“

	„Nie si môj väzeň, Menados,“ odvetil Hektor unavene. „Zaútočil si na Helikaónovu pevnosť. Zabil si jeho ženu. Keď sa vráti, on rozhodne o tvojom osude. Pochybujem, že bude uvažovať o výkupnom.“

	Menados potichu zaklial a potom rozhodil rukami. Uprene sa pozrel na Hektora. „Vraj neschvaľuješ mučenie. Čo je na tom pravdy?“

	„Je to tak.“

	„Mal by si radšej zmiznúť, Trójan, lebo keď sa Helikaón vráti, bude chcieť aj niečo viac, než len našu smrť. Určite nás všetkých upáli.“

	„Veď si to aj zaslúžiš,“ odvetil Hektor. Potom podišiel bližšie k nemu a potichu povedal: „Počul som o tebe a o tvojich odvážnych činoch. Povedz mi, Menados, ako sa cíti hrdina, keď má zavraždiť ženu a dieťa?“

	Menados sa naňho spýtavo pozrel, potom pokrútil hlavou. „Koľko mŕtvych žien a detí si videl vo svojom krátkom živote, Hektor? Dvadsať? Sto? Ja som ich videl tisíce. Ležali na uliciach každého dobytého mesta. Hej, sprvu sa mi obracal žalúdok, sprvu som rozmýšľal nad tým, aká škoda je tých mladých životov a aké je to kruté.“ Pokrčil plecami. „No keď to človek vidí stále, už o tom neuvažuje. A ako sa cíti hrdina, keď má splniť takú úlohu? Poznáš odpoveď. Prvoradou povinnosťou vojaka je vernosť. Keď kráľ prikáže, poslúchneme.“

	„Za tú svoju vernosť draho zaplatíš,“ povedal mu Hektor.

	„Takmer každý vojak napokon draho zaplatí,“ odvetil Menados. „Prečo nás rovno nezabijete? Nechcem tomu zloduchovi dožičiť potešenie, že nás bude počuť kričať od bolesti.“

	Kým Hektor stihol odpovedať, zbadal, ako Helikaón prechádza okolo zajatých mužov s veľkým Egypťanom Geršomom po boku. Za nimi kráčalo zo dvadsať rozhnevaných Dardančanov s nožmi a kyjakmi v rukách.

	Menados sa vypäl v celej svojej výške a dal si ruky za chrbát. V tvári mal strohý, nečitateľný výraz. Helikaón zastal pred ním.

	„Prišiel si do mojej krajiny s ohňom a hrôzou,“ povedal hlasom studeným ako vietor. „Zavraždil si moju manželku a ženy a deti môjho ľudu. To Mykénčania nevedia nič iné, len vraždiť?“

	„Pha,“ povedal Menados, „ty hovoríš o vraždení? Keby som tu bol zvíťazil, boli by ma v Mykénach vyhlásili za hrdinu, ktorý porazil kráľa zla. Ale prehral som. Nepoučuj ma, Spaľovač Helikaón. Koľkých bezbranných ľudí si zabil ty? Koľko žien a detí zahynulo, keď si prepadával mykénske dediny?“

	Dardančania, stojaci za nimi, sa posúvali k hlúčiku zajatých Mykénčanov. „Naspäť!“ okríkol ich Helikaón a obrátil sa k nim. „V našom meste horia domy a mnohí potrebujú pomoc. Choďte tam! Týchto tu nechajte mne.“

	Chvíľu mlčal, potom sa pozrel na Hektora. „Čo povieš, priateľ môj?“ spýtal sa ho. „Ty si ho zajal.“

	Hektor pozrel na svojho priateľa a videl na ňom, že sa hnevá a túži po pomste. „Cesta, po ktorej kráča vojak, je užšia než čepeľ meča,“ odvetil. „Urobí krok jedným smerom a považujú ho za slabocha. Urobí krok druhým smerom a považujú ho za obludu. Menados dnes večer z tejto cesty zišiel, a preto je prekliaty. Jeho tragédia spočíva v tom, že slúži Agamemnónovi, mužovi, ktorý nepozná ľútosť a v ktorom niet ľudskosti. V každom inom vojsku by Menados ostal verný svojmu srdcu a všetci by naňho spomínali ako na hrdinu. Kým nad ním vyriekneš ortieľ smrti, porozprávam ti jeden príbeh. Chceš?“

	„Ale nech nie je dlhý,“ odvetil Helikaón.

	„Keď som bol malý,“ začal Hektor, „počul som príbeh o mykénskej galére kotviacej na brehu ostrova Kytéra neďaleko rybárskej osady. Zrazu posádka zbadala lode pirátov pripravených vyplieniť osadu, pobiť mužov a deti a odvliecť ženy do otroctva. Kapitán galéry, hoci nemal s osadou nič spoločné a nemal tam ani priateľov, sa pustil so svojimi štyridsiatimi mužmi do boja proti presile. Dvadsaťdva jeho mužov padlo a sám bol ťažko ranený. No osadu zachránil. Obyvatelia ten deň dodnes slávia.“

	„Ten kapitán si bol ty?“ spýtal sa Helikaón Menada.

	„Bol som vtedy mladý, horúca hlava,“ odvetil.

	„Onoho leta,“ povedal potichu Helikaón, „som videl plakať vojaka, lebo v zápale boja náhodou zabil dieťa. Toho vojaka som viedol do boja ja. Viedol som ho k tej osade a urobil som z neho vraha. Máš pravdu, Menados, o hrôzach vojny nemám čo poúčať ani teba, ani nikoho iného.“

	Zmĺkol a odvrátil sa. Hektor sa naňho pozorne díval, no z výrazu jeho tváre nedokázal nič vyčítať. Napokon sa Helikaón prudko obrátil k Menadovi.

	„Za to dieťa a za tých osadníkov na Kytére ti darujem život.“ Obrátil sa k Hektorovi. „Prikáž svojim ľuďom, aby odviedli zajatcov na breh. Je tam poškodená mykénska galéra. Takmer nie je schopná plavby. Ale nech si ju vezmú a pokúsia sa doplávať na Imbros.“

	Menados vykročil dopredu a chcel čosi povedať. Helikaón však zdvihol ruku a povedal chladným hlasom: „Neposudzuj ma zle, Mykénčan. Ak ťa ešte raz uvidím, vyrežem ti srdce z tela a hodím ho krkavcom.“

	Príslušníci Trójskeho koňa cválali smerom na juhozápad od Dardanosu, až kým nezbadali Tróju. Až potom im Hektor prikázal, aby v lese za mestom rozložili tábor. Noc bola chladná, zachmúrene sedeli okolo ohňov, ktorých teplo im kradol vietor. Hneď za kopcom čakali ich rodiny, ktoré nevideli už vyše dvoch rokov.

	Hektor stál mlčky na okraji kopca a jeho dušu kváril hlboký smútok. Zajtra bude slávnostná prehliadka na ich počesť, na počesť tých, čo prežili. Keď vstúpia do mesta, ľudia budú jasať. No muži, ktorí dali tejto strašnej vojne všetko, nepôjdu na koni po uliciach vystlaných kvetmi, ani im nebudú dievčiny klásť na plecia vence. Krv týchto hrdinov už vsiakla do zeme ďalekej Trácie a ich popol rozvial vietor v cudzej krajine. Utopili sa v Hellesponte alebo padli pred bránami Dardanosu.

	Dokonca aj medzi tými, čo prežili, sa našli niektorí, ktorých nebude tešiť zaslúžený jasot. Podľa kráľa Priama zmrzačení a beznohí nemajú na víťaznej prehliadke čo robiť. „Pri bohoch, chlapče, veď nikto nechce vidieť pravú tvár vojny. Ľudia chcú vidieť hrdinov, vysokých, mocných, očarujúcich a krásnych mužov.“ Tie slová Hektora nahnevali nie preto, že boli kruté a nespravodlivé, ale preto, že boli pravdivé.

	A tak vydal rozkaz, aby ranených a zmrzačených potme a potajme odniesli do liečebných domov v meste, akoby tma mala zakryť tú hanbu.

	Hektor sa pozrel na vozy, ktoré nedávno došli z mesta. Potravinami bol naložený len jeden. Na ostatných sa vŕšili dve tisícky nových bielych plášťov, aby davy ľudí nevideli špinavých, zakrvavených a rokmi vojny unavených mužov, ale žiarivých hrdinov.

	Jeho brat Dios vyšiel na úpätie kopca a postavil sa vedľa neho. „Chladná noc,“ povedal a pritiahol si k telu biely plášť.

	„Ja chlad necítim,“ odvetil Hektor, oblečený v jednoduchej vyblednutej žltej tunike po kolená.

	„To preto, že si Hektor,“ priateľsky poznamenal Dios.

	„Nie preto, ale preto, že som strávil dva roky v Trácii a trmácal sa v snehu a ľade po tamojších horách. Nemusíš ostať s nami, braček. Vráť sa do svojho teplého domu.“

	„Dnes si akýsi zachmúrený. Nie si rád, že budeš konečne doma?“

	Hektor sa zahľadel na Tróju a myslel na svoju ženu, syna, na svoj statok a stáda koní na severných pláňach. Vzdychol si. „Ešte nie som doma,“ odvetil. „Ako sa má Andromacha?“

	„Dobre. Hoci je trochu nahnevaná a vyčítala otcovi, že kázal vojsku prenocovať tu. Povedala, že vojaci by si zaslúžili niečo lepšie.“

	„Obaja majú pravdu,“ povedal Hektor. „Muži si naozaj zaslúžia niečo lepšie, no zajtra si vychutnajú obdiv ľudu. Tá prehliadka je dôležitá. Pomôže zakryť náš neúspech.“

	„Ako môžeš hovoriť o neúspechu?“ spýtal sa ho prekvapene Dios. „Neprehral si jedinú bitku – a zabil si nepriateľského kráľa. Ja tomu hovorím víťazstvo. A takisto ľud. A mal by si tomu tak hovoriť aj ty.“

	Hektorom zalomcoval nezvyklý hnev, no nedal to na hlase poznať. „Preplavili sme sa cez úžinu, aby sme ochránili Tráciu a kráľa Resa, nášho spojenca. Resos je mŕtvy. Trácia je stratená. Naši nepriatelia sa zhromažďujú na druhom brehu Hellespontu a chystajú sa vtrhnúť do našej krajiny. Všetky severné obchodné trasy sú zablokované. A ty tomu hovoríš víťazstvo?“

	„Počúvam ťa, brat môj,“ potichu povedal Dios, „ale ty si šiel so svojimi mužmi do Trácie pomáhať pri obrane. Porážku utrpel Resos, nie trójski bojovníci. Tvoja povesť je nepoškvrnená.“

	„Mor na všetky povesti!“ odsekol Hektor. „A ešte horší mor na vládcov, ktorí vedia z porážky urobiť nádherné víťazstvo. Pravda je taká, že nepriateľ ovládol sever. Agamemnón teraz potiahne proti nám na našom vlastnom území. A príde s veľkým vojskom.“

	„A my ho zničíme,“ povedal Dios. „Si Pán bitiek. To vie každý človek v okolí Veľkého zeleného mora. Nikdy neprehráš.“

	Hektor sa pozrel na mladšieho brata a v jeho očiach videl obdiv. Premkol ho strach, až mu zovrelo žalúdok. Počas bitky o Karpeu unikol len o vlások smrti. Dobre namierený šíp alebo kopija mu mohli prebodnúť krk. Kameň z praku mu mohol rozbiť lebku. Ba keby Banokles nebol zozadu podnikol priam samovražedný útok na nepriateľa, jeho duch by už kráčal po Temnej ceste. Chcel bratovi povedať, ako sa bál, ako sa mu triasli ruky, koľko bezsenných nocí strávil a čo bolo horšie, ako ho čoraz väčšmi bolelo ľavé plece a pravé koleno. Chcel povedať: „Som človek ako ty, Dios. Ako hociktorý z chlapov, čo sedia pri ohni. Ani mne sa nevyhýbajú zranenia, aj ja krvácam a starnem. A ak budem takto pokračovať, jedného dňa ma šťastena opustí a s ňou aj život.“

	Ale nepovedal nič. V očiach svojho brata, vojakov a trójskeho ľudu už dávno prestal byť človekom. Bol ako tá zajtrajšia slávnostná prehliadka, niečo falošné a ligotavé, symbol trójskej nepremožiteľnosti. A s každým ďalším dňom vojny ho s týmto klamom stotožňovali viac a viac.

	„Počkaj, až uvidíš Astyanaxa,“ ozval sa znovu Dios. „To chlapča poriadne podrástlo, Hektor. Má už skoro tri roky. Ale najdôležitejšie je, že je smelý.“

	Hektor sa uvoľnil a usmial sa. „Veľmi ho túžim vidieť. Vezmem ho na koni do kopcov. Bude mať radosť.“

	„Ja som to urobil už pred necelým týždňom. Posadil som si ho pred seba a dal som mu do rúk liace. Bol šťastný ako blcha. Najmä keď sme cválali.“

	Hektor klesol na mysli. Celé tie predlhé, pochmúrne a krvavé mesiace vojny sníval o tom, že vezme chlapca na jeho prvú jazdu koňom, že ho bude držať a počúvať jeho smiech. Ten malý sníček ho uprostred hrôz surovej vojny držal nad vodou. „Bál sa?“ spýtal sa.

	„Kdeže! Ani nápad. Stále kričal, aby sme šli rýchlejšie. Nepozná strach, Hektor. Iné som, pravdaže, od tvojho syna ani nečakal.“

	Tvojho syna.

	Až na to, že nie je môj, pomyslel si Hektor. Zahľadel sa na mesto, aby zakryl smútok. „A otec sa má dobre?“

	Dios chvíľu nepovedal nič. Potom pokrčil plecami. „Starne,“ odvetil a sklopil zrak.

	„Stále pije?“

	Dios zaváhal. „Zajtra ho uvidíš,“ odvetil napokon. „Najlepšie bude, keď si sám vytvoríš mienku.“

	„To hej.“

	„A čo Helikaón?“ spýtal sa Dios. „Dopočuli sme sa, že potopil Agamemnónovi flotilu. Všetky lode spálil. To človeku zlepší náladu, to ti teda poviem!“

	Znovu sa zdvihol nepríjemný vietor, svištiaci pomedzi konáre stromov nad ich hlavami. Tentoraz sa Hektor zachvel, aj keď nie od zimy. Znovu videl bledú, mŕtvu tvár Helikaónovej ženy, krásnej Halysie, keď jej telo odnášali do pevnosti. Hektor sa dopočul o jej poslednej jazde. Vysadla aj so synom na veľkého čierneho koňa a dostala sa cez nepriateľské šíky až k Bláznovmu mostu. Prenasledovali ju, vedeli, že ju dostanú, lebo most spálil oheň. Halysia, ktorá sa ocitla medzi krvilačnými vojakmi a hlbokou roklinou, pohnala koňa a priepasť preskočila. Nikto sa za ňou neodvážil. Syna zachránila, ale seba nie. Počas jazdy ju trafil oštep, a kým sa k nej Helikaón dostal, vykrvácala.

	Zo zamyslenia Hektora vytrhol Diodov hlas. „Musíme sa porozprávať o trase slávnostnej prehliadky. Budeš riadiť otcov slávnostný bojový voz. Teraz ho leštia a pozlacujú. Privezú ti ho pred svitaním. Budú ho ťahať dva čistokrvné biele kone.“ Dios sa usmial. „Budeš vyzerať ako mladý boh!“

	Hektor si zhlboka vzdychol a znovu sa zahľadel na mesto. „A tá trasa?“ spýtal sa.

	„Celá jednotka pôjde na koňoch do dolnej časti mesta a cez Skajskú bránu a ulicu až k palácu, kde ich pozdraví Priamos a odovzdá odmenu vybraným hrdinom. Neskôr bude nasledovať ďakovná hostina na Hermovom námestí. Otec dúfa, že tam prednesieš reč. Navrhuje, aby si hovoril o víťazstve v Karpei, lebo bolo posledné.“

	„Posledné bolo pri Dardanose,“ ukázal Hektor do diaľky.

	„To je síce pravda, no vďaka Halysiinej smrti by to bola trochu smutná reč.“

	„Isteže,“ povedal Hektor. „Príbeh o vojne nesmieme kaziť príbehmi o krvi a smrti.“

	Bronziar Chalkeos sedel v dardanskom megaróne osvetlenom pochodňou a šúchal si necitlivé prsty na ľavej ruke. Po chvíli, keď sa mu do nich znovu vrátil cit, ho začali páliť končeky prstov. Potom sa mu roztriasli. Uprene sa díval na rozochvenú ruku a snažil sa trasenie zastaviť. Ale bolo to ešte horšie. Akoby ho držali za zápästie akési neviditeľné prsty a triasli mu rukou. Podráždene ju zaťal do päste a potom si prekrížil ruky, aby si nikto nič nevšimol.

	Niežeby tam niekto bol. Egypťan Geršom mu povedal, aby počkal na tom studenom prázdnom mieste na Helikaóna. Chalkeos sa obzeral po megaróne. Na mozaikovej dlážke boli krvavé škvrny. Tam už síce vyschli, no inde, na rohožiach a v hlbších medzerách v mozaike, ostali lepkavé a nezrazené. Pri stene ležal zlomený meč.

	Chalkeos podišiel k nemu a zdvihol ho. V polovici bol zlomený. Hrubými prstami prešiel po čepeli. Zle odliata, pomyslel si. Priveľa cínu. Meď je mäkký kov, no vďaka cínu vzniká tvrdší, užitočnejší bronz. No túto čepeľ priveľmi spevnili, a preto bola krehká a pri prvom údere sa zlomila.

	Chalkeos sa vrátil a znovu si sadol na diván. Ruka sa mu prestala triasť, čo bolo veľké šťastie. Ale znovu mu znecitliveli prsty. Bolo to prekliatie bronziarov. Nikto nepoznal príčinu, no vždy sa to začalo v končekoch prstov a potom v špičkách nôh. Čoskoro bude chodiť o palici. Chromý bol vraj aj boh kováčov Hefaistos. Starý Karpitos v Miléte nakoniec oslepol. Prisahal, že to bolo otráveným vzduchom, ktorý vzniká pri tavení medi. Chalkeos nemal jeho teóriu ako vyskúšať, no pre istotu si vyhne staval vonku, aby sa otrávený vzduch rýchlo stratil.

	Nemôžeš sa sťažovať, povedal si. Máš päťdesiat rokov a trasenie rúk sa ešte len začalo. Karpitovi sa triasli takmer dvadsať rokov, kým prišiel o zrak.

	Čas bežal a Chalkeos, ktorý sa nikdy nevyznačoval trpezlivosťou, už začínal byť podráždený. Vstal z divána a vyšiel na nočný vzduch.

	Zo stredu pevnosti, kde stále horeli kuchyne, stúpal čierny dym.

	Hoci mal nepriateľ navidomoči veľkú chuť ničiť, pomyslel si Chalkeos, nerobil to dôkladne. Horiace budovy boli väčšinou poškodené len zvonku. A podpery na Bláznovom moste si Mykénčania vôbec nevšímali. Ťali do dosák sekerami a mečmi, aby most oslabili, potom ho poliali olejom a zapálili. Tí hlupáci si neuvedomili, že sila mosta spočíva v podperách, osadených hlboko do skál na oboch stranách. Ten, kto ich navrhol, bol majstrom svojho remesla. Keďže ostali neporušené, most sa dal opraviť za pár dní. Chalkeos sa pozrel doprava. V mesačnom svite videl, ako traja muži s námahou ťahajú káru. Boli na nej naložené telá niekoľkých žien a detí. Jedno z kolies vošlo do jamy, kára sa zasekla a telo akejsi mŕtvej ženy skĺzlo na zem. Roztrhla sa jej pri tom tunika a ukázal sa zadok. Muži razom zastali a jeden z nich pribehol k nej, aby ju zakryl.

	Čudné, pomyslel si Chalkeos. Ako keby jej to už nebolo jedno.

	Vrátil sa do megarónu. Niekoľko sluhov vkladalo do držiakov na stenách nové fakle. „Hej, ty!“ zavolal na jedného z nich. „Prines mi chlieb a trochu vína.“

	„A ty si kto?“ spýtal sa muž spurne.

	„Predovšetkým som hladný a smädný,“ odvetil Chalkeos.

	„Si kráľovým hosťom?“

	„Áno. Som Chalkeos.“

	Sluha sa uškrnul. „Naozaj? Šialenec z Milétu?“

	Chalkeos si vzdychol. „Nie som z Milétu, ale niektorí chumaji mi tak hovoria.“

	Muž mu priniesol veľkú misu s čiernym chlebom a syrom a džbán riedeného vína. Chlieb nebol čerstvý, ale keď si ho natrel syrom, bol celkom chutný. Chalkeos si logol vína a pozrel sa k veľkým dverám a na tiene, ktoré za nimi vrhal mesiac. Bol by rád, keby už Helikaón prišiel, aby to tu mohol skončiť a vrátiť sa do Tróje a do svojich nových vyhní.

	Prvé pokusy taviť kov z červenej horniny sa preňho skončili sklamaním. Aj v tej najhorúcejšej peci vznikla iba nepoužiteľná hubovitá sivá hmota. Dospel k záveru, že oheň musí byť ešte silnejší, a tak prikázal postaviť novú pec na severnej plošine Tróje, kde fúkal ostrý vietor.

	Potreboval však viac času a viac zlata.

	Bol presvedčený, že Helikaón ho pochopí. Ak by sa to Chalkeovi podarilo, odmena by bola na nezaplatenie. Meče, oštepy, hroty šípov a zbroj by mohol vyrábať z červenej horniny, ktorej bolo nadostač na celom východe. Nemuseli by dovážať drahý cín zo vzdialených ostrovov na druhom konci Veľkého zeleného mora, ani mäkkú meď z Cypru a ďalších mykénskych dŕžav. Kovové nástroje – pluhy, klince, obruče na sudy – by sa mohli vyrábať za zlomok ceny bronzu.

	Kým prišiel Helikaón, sluhovia ešte dvakrát vymenili fakle. Do budovy vošiel v sprievode piatich mladých mužov a zakričal na sluhu, aby mu priniesol vody. Peknú tvár mal zašpinenú a dlhé čierne vlasy mal zviazané do konského chvosta, ktorý mu padal na plecia. Mladý kráľ si sťažka sadol na vyrezávaný trón, oprel sa a zavrel oči. Niekoľkí muži, ktorí boli s ním, začali hovoriť. Chalkeos počúval, ako sa sťažujú na problémy, s ktorými si nevedia rady. Toto sa nedá pre toto, tamto nie je možné pre hento. Chalkeos začínal byť podráždený. Hlupáci, čo nevedia pohnúť rozumom. Namiesto riešenia problémov márnia čas hľadaním dôvodov, prečo sa riešenia nedajú nájsť. Nešlo mu do hlavy, prečo sa Helikaón obklopuje takými ľuďmi.

	Sluha priniesol strieborný pohár a džbán studenej vody. Helikaón si nalial a vypil na jeden dúšok.

	Nato sa ozval mladý muž so strapatou ryšavou bradou: „Samotná oprava mosta potrvá niekoľko mesiacov, pritom nemáme dosť dosák na opravu skladov a iných budov, ktoré zničili Mykénčania.“

	„A nemáme ani dosť tesárov a robotníkov, ktorí vedia robiť s drevom,“ dodal ďalší.

	„A ani dosť rozumu,“ zahrmel Chalkeos a vstal. Muži pri kráľovi zmĺkli a prudko sa obrátili ku Chalkeovi. Vykročil k nim a upreným pohľadom ich privádzal do rozpakov. „Videl som, v akom stave je most. Dá sa opraviť za pár dní. Pri bohoch, Helikaón, dúfam, že títo chumaji sú lepší bojovníci než radcovia.“

	„Priatelia,“ povedal Helikaón nahnevaným mužom okolo seba, „toto je Chalkeos. Kým ho začnete nenávidieť, mali by ste vedieť, že jemu je to jedno. Všetci ho nenávidia. Takže zabudnite na hnev a nechajte nás, nech sa môžeme porozprávať.“

	Chalkeos počkal, kým muži odídu, nevšímajúc si chladné pohľady, ktorými ho častovali. Potom podišiel k Helikaónovi. „Riešenie mám na dosah ruky,“ povedal, „len potrebujem viac zlata.“

	Helikaón sa zhlboka, pomaly nadýchol a tvár mu stvrdla. Chalkeos odrazu znervóznel, pozrel sa kráľovi do očí, no nevidel v nich nič prívetivé. Kdeže. Zafírové oči horeli nepriateľstvom. „Niečím som ťa… urazil?“ spýtal sa Chalkeos.

	„Urazil? Ty si stelesnený paradox, Chalkeos. Génius a idiot v jednej osobe. Nazval si mojich ľudí chumajmi. Sám si však vošiel do mojej siene bez pozdravu, bez toho, aby si vyjadril účasť s tým, čo sme tu zažili, iba nehanebne žiadaš odo mňa ďalšie zlato.“

	„Á, už rozumiem!“ povedal Chalkeos. „Pravdaže. Uráža ťa nedostatok predstieraného súcitu. Prepáč. Ale naozaj potrebujem viac zlata. Myslím, že som už blízko, Helikaón. Oheň v peci musí byť silnejší, aby zničil viac nečistôt. Potom…“

	„Dosť!“ zreval Helikaón, postavil sa a vytasil bronzový nôž. Zdesený Chalkeos cúvol dozadu. V ústach mu vyschlo a triasli sa mu obe ruky. Helikaón ho ľavou rukou schmatol za tuniku a pravou zdvihol dýku, až sa čepeľ ligotala tesne pred Chalkeovým okom. Chvíľu sa ani jeden z nich nepohol, potom Helikaón potichu zaklial a vydýchol.

	Zastrčil nôž do pošvy, vrátil sa na trón a nalial si do strieborného pohára vody. Poriadne sa napil, a keď sa znovu pozrel na Chalkea, v očiach už nemal ani stopy po hneve.

	„Tí muži, ktorých si urazil,“ povedal, „prišli domov a svoje ženy a deti našli povraždené. Máš pravdu, nie sú to zruční remeselníci. Sú to námorníci. Nechal som ich dnes vo svojej blízkosti, aby som ich nejako zamestnal, aby nemuseli myslieť na to, o čo všetko prišli. Ale ty tomu nerozumieš, všakže? Tomu nemôže porozumieť nik, kto hovorí o predstieranom súcite.“

	Chalkeos chcel čosi povedať, no Helikaón zdvihol ruku. „Nie, viac o tom nebudeme diskutovať. Zajtra vyplávam do Tróje. Ty zostaneš tu. Chcem, aby si opravil most a postavil novú Morskú bránu. Potom zoženieš ľudí na opravu skladov.“

	„Mám kopu roboty v Tróji,“ odvetil Chalkeos, zbadal však chladný záblesk, ktorý sa znovu mihol Helikaónovi v očiach. „Ale budem, pravdaže, rád, ak ti budem môcť poslúžiť aj tu.“

	„Múdra reč.“

	Chalkeos si vzdychol. „Tak to sa mi podarilo zrejme prvýkrát v živote. Máš pravdu, Helikaón, som hlupák. Ty si ten posledný, koho by som chcel uraziť – a nie preto, že potrebujem tvoje zlato, ale preto, lebo stojíš pri mne a podporuješ ma, keď ma ostatní nazývajú šialencom. Dúfam teda, že mi odpustíš a rýchlo na to zabudneme.“

	Helikaónova tvár sa uvoľnila, ale neusmial sa a v chladných modrých očiach sa neobjavil ani náznak srdečnosti. „Sme, akí sme,“ povedal. „Jeden aj druhý. Ty utrpenie druhých ignoruješ, ale nikdy si zaživa nepálil ľudí a nepočul ich výkriky.“

	Na chvíľu zmĺkol, potom sa spýtal: „Vravíš, že ten most sa dá opraviť rýchlo?“

	Chalkeos prikývol. „Dalo by sa po ňom chodiť do dvadsiatich dní. Pochybujem, že by si ho v tomto čase nechal neopravený dlhšie.“

	„Prečo myslíš?“

	„Si bohatý človek, Helikaón, ale tvoje bohatstvo závisí od obchodu. Každý zlatý prút, ktorý použiješ na opravu Dardanosu, by sa mohol ukázať ako zbytočné plytvanie, keby nás Mykénčania znova napadli. A ak sa táto vojna bude vliecť, možno budeš potrebovať všetko svoje zlato.“

	„Čo mi teda radíš?“

	„Urobiť dočasné opravy pri čo najmenších nákladoch. A odniesť pokladnicu z Dardanosu.“

	Helikaón pokrútil hlavou. „To prvé nemôžem urobiť. Nie je tu nijaký národ, Chalkeos, len pozbieranci z rôznych národov, ktorí prišli do Dardanie za bohatstvom: Chetiti, Frýgovia, Tesálčania, Tráci. A mnohí iní. Dodržiavajú moje zákony, platia dane, lebo ich chránim pred nepriateľmi, a rozdrvia každého, kto sa postaví proti mne. Ak zistia, že som stratil vieru vo svoje schopnosti chrániť vlastnú zem, stratia vieru vo mňa. Nielenže budem čeliť útoku zo severu, ale aj vzbure vo vlastných radoch. Nie, opravy sa musia urobiť poriadne.“

	„Tak sa teda urobia poriadne,“ podvolil sa Chalkeos. „Ale musím sa ťa spýtať, aj keď riskujem, že ťa znovu urazím: čo moja predchádzajúca žiadosť? Keďže sa ukazuje, že táto vojna sa tak skoro neskončí, moja práca je ešte dôležitejšia.“

	„Viem. Pomôž tu mojim ľuďom a ja zabezpečím, aby na teba v Tróji čakalo zlato.“ Helikaón unavene vstal. „Priveľmi sa spoliehaš na tunajšiu červenú horninu, Chalkeos. Dúfam, že sa nemýliš.“

	„Nemýlim sa, o tom som presvedčený. Koncom budúceho leta ti prinesiem najlepší meč na svete, Helikaón.“

	 

	
II

	Priamove masky

	Bol to desivý sen. Xander visel nad čiernou jamou. Keď sa do nej pozrel, videl, ako naňho hľadí množstvo červených očí a načahujú sa k nemu ostré pazúry. Pozrel sa nahor, hľadajúc záchranu u muža, ktorý ho pevne držal za zápästie.

	Potom vykríkol, lebo ten muž, čo ho držal, bol mŕtvy a od kostí sa mu odliepalo sivé hnijúce mäso. Rozkladajúce sa šľachy na zápästí a lakti sa začali naťahovať. Kostičky na prstoch sa odlomili a Xander padal do jamy.

	Strhol sa zo sna a kŕčovito pritiahol k sebe nohy. Vytreštenými očami sa rozhliadal po malej, dôverne známej izbičke. Srdce mu pomaly prestalo biť tak prudko a panika ho opúšťala.

	Znovu počul Odyseove slová: „Moja Penelopa vraví, že sú dva druhy snov – jedny prechádzajú cez Slonovinovú bránu a ich význam je klamný, druhé prechádzajú cez Rohovinovú bránu a tie sú osudové.“

	Xander sa posadil. Vonku za okenicami žiarilo slnko, no mladému liečiteľovi sa nechcelo otvoriť okno. Hneď by mal po oddychu a znovu by donekonečna chodil medzi umierajúcimi a zmrzačenými.

	„Ten sen je klamlivý,“ zašepkal. „Je to len zmes spomienok a strachu.“ Vtom si spomenul na desivú búrku spred štyroch rokov, ktorá zmietala Xantosom. Mal vtedy iba dvadsať rokov a bola to jeho prvá plavba. Privalila ho obrovská vlna a keby ho nebola schmatla za zápästie akási mocná ruka, bol by sa utopil. To sa k nemu vrhol bojovník Argurios, aby ho chytil skôr, ako ho zhltne more.

	„Spomienky a strach,“ zašepkal Xander, pomaly a zhlboka dýchajúc. Tentoraz si spomenul, ako pred pár dňami pitvali mŕtvolu žobráka.

	Lekár Zeotos rozrezal mŕtvemu ruku a oddelil mäso od lakťovej kosti. „Pozrite sa,“ povedal starec, „ako sú ku kostiam pripevnené svaly a šľachy. Zaujímavé!“ Na tejto príšernej ukážke lekárových schopností bolo prítomných päť liečiteľov a piati žiaci. Jeden žiak omdlel a pri páde sa udrel hlavou o stenu.

	Xander spolu s ostatnými troma žiakmi sa chvíľu tešili z pocitu nadradenosti nad ich nešťastným kolegom – až kým Zeotos nerozrezal hrudnú kosť a neotvoril mŕtvemu brucho. Len čo sa ukázali vnútornosti, miestnosť zaplnil neznesiteľný zápach a žiaci sa rozbehli do chodby. Vyprevádzal ich lekárov hlasný smiech.

	Z týchto dvoch spomienok bol utkaný ten desivý sen, zo spomienok na pitvu a na loď za búrky.

	Keď sa Xander trochu upokojil, vstal z postele a podišiel ku kamennému umývadlu na stole pod oknom. Umyl si tvár a mokrými rukami si prešiel po kučeravých vlasoch. Osviežený otvoril okenice a vpustil dnu slnečné lúče. Neboli veľmi teplé a studený vietor ohlasoval začiatok zimy.

	„Xander!“ ozval sa Zeotov hlas. Žiak sa obrátil a pri dverách odpočivárne Domu hadov zbadal lekára s bielou bradou. „Musíš sa vrátiť do práce,“ povedal a na tvári sa mu zračila vyčerpanosť. Xandera premkol pocit viny. Starec pracoval bez oddychu celú noc.

	„Nemal si ma nechať spať tak dlho, pane,“ povedal Xander.

	„Zdá sa, že mladí potrebujú viac spánku než starí,“ odvetil Zeotos. „Takže teraz idem vyskúšať tú tvoju posteľ. Vonku sú dvaja muži s hlbokými ranami na bruchu. Dozri na nich, chlapče. Ak sa im začne nafukovať brucho, čo najrýchlejšie príď za mnou, rozumieš?“

	„Áno, pane.“

	V noci priniesli do Domu hadov pod rúškom tmy takmer dvesto príslušníkov jazdy. Všetci mali vážne poranenia a plavbou cez Hellespont a dlhou cestou z Dardanosu do mesta sa ich stav značne zhoršil. Viezli ich na rozheganých a preplnených vozoch alebo na nosidlách ťahaných koňmi, takže mnohí cestou zomreli.

	Zeotos si ľahol na posteľ a spokojne vydýchol. Xander zamieril na dvor, kde na slamníkoch pod baldachýnmi ležala väčšina ranených. Hoci ich bolo veľa, nikto nič nehovoril, iba občas zastonal nejaký vojak, ktorému ošetrovali rany, alebo v delíriu niečo mrmlal nejaký umierajúci. Muchy držal v bezpečnej vzdialenosti dym z voňavých byliniek, ktoré sa pálili na Asklepiovom oltári. Xander zbadal, ako k raneným kráča Machaón, ktorý riadil celý Dom hadov, s ďalšími troma liečiteľmi. Všade bolo vidieť vycvičených sluhov, ktorí nosili čerstvú vodu, odnášali špinavé plátno a preväzovali vojakom rany.

	Xander vedel, kde ho potrebujú najväčšmi. Liečitelia i sluhovia venovali najväčšiu pozornosť tým, ktorí mali aspoň akú-takú šancu na prežitie a uzdravenie. Umierajúcim sa nevenoval nikto. Xander rýchlo vykročil k radu postelí pri oltári. Prvý muž, ku ktorému prišiel, bol ranený na hrudi a na boku. Tvár mal popolavú, oči vpadnuté, smrť na jazyku.

	„Bolí ťa niečo?“ zašepkal Xander, keď sa k nemu sklonil.

	Umierajúci sa mu pozrel do očí. „Už som prestál aj horšie. Vidíš tú prehliadku?“ spýtal sa vojak. „Počujem dupot kopýt a jasanie davu.“

	„Kúsok som z nej videl,“ povedal Xander. „Hektor viedol zlatý voz a jazdci išli za ním v štvorstupe. Ľudia na nich hádzali kvety.“

	Vojakovi zmizol úsmev z tváre. „Už môžeš ísť, liečiteľ. Iní ťa potrebujú viac ako ja.“

	„Chceš niečo? Vodu?“

	Vojak naňho žmurkol. „Ešte aspoň jeden rôčik života.“

	Xander vykročil ďalej. Traja ďalší bojovníci potichu zomreli; privolal sluhov, aby odniesli ich telá. Umierajúci ich zamračene sledovali.

	Neskôr popoludní sa opäť objavil starý Zeotos a náhlil sa na dvor. „Prichádza kráľ,“ zamrmlal lekár. „Machaón chce, aby si ho aj s princom Hektorom privítal pri bráne. Musí urobiť neodkladnú amputáciu a mňa tu nesmú vidieť.“

	Xander prikývol. Zeota vypovedali z Tróje po mykénskom útoku, pri ktorom zahynula kráľova dcéra Laodiké. Priamos obvinil z jej smrti starého lekára. Zeotos putoval po vidieku, liečil chorých, nikdy sa od Tróje priveľmi nevzdialil, ale boli ho preňho ťažké časy. Machaón sa dopočul, v akej situácii sa nachádza, a potajomky ho prepašoval do Domu hadov, lebo sa bál, že pre blížiacu sa vojnu nebude mať kto liečiť ranených.

	Ako sa Xander nervózne náhlil k bráne privítať kráľa, začul akési kroky. Na slnkom zaliatom námestí pochodovala smerom k chrámu jednotka Kráľovských orlov, uprostred ktorej sa vznášali zakryté nosidlá. Vedľa nich kráčal Hektor, ešte vždy v obradnom zbroji a vlajúcom bielom plášti, ktoré mal oblečené na slávnostnej prehliadke. Nosidlá sa zastavili a zišiel z nich kráľ Priamos v dlhom modrom rúchu. Zdvihol do výšky ruky a vystrel chrbát.

	„Mor na toto… pohyblivé lôžko!“ vyprskol. „Mal som radšej ísť na svojom bojovom voze. Kráľa by nemali nosiť ako kopu špinavej bielizne.“

	Rozhliadol sa okolo a zbadal Xandera. „Kto si, chlapče?“ spýtal sa chrapľavým hlasom.

	Xander stratil reč. Videl už kráľa aj predtým, ale iba z diaľky, pri športových hrách a slávnostných príležitostiach. Zarazilo ho, ako sa Priamos a jeho syn na seba podobajú; obaja boli vysokí, plecnatí a priam z nich vyžarovala moc. Starší muž bol trochu zhrbený a bolo jasné, že synov návrat oslávil potokmi vína, napriek tomu jeho postave na slnkom zaliatom námestí dominovala a v jeho prítomnosti vyzerali menší dokonca aj ťažko ozbrojení Orli.

	Hektor vystúpil dopredu. „Ty si Xander, však?“ povedal s úsmevom.

	„Áno. Áno, pane,“ odvetil mladý liečiteľ a oneskorene klesol na kolená.

	„Vstaň, Xander. Si priateľom mojej ženy a priatelia v mojej prítomnosti nekľačia. Zaveď nás k našim raneným druhom.“

	Keď prechádzali tmavou bránou do chrámu, Xander začul, ako Priamos zamrmlal: „Mrzáci ma deprimujú a okolo umierajúcich sa vždy šíri smrad, ktorý človeku ostane v nose aj niekoľko dní.“ Zdalo sa, že Hektor ho nepočul.

	Vyšli na nádvorie. Na chvíľu ostalo ticho, potom chorí začali prevolávať kráľovi na slávu. Na slávu svojho kráľa a veliteľa kričali dokonca aj tí, čo už stáli na prahu Temnej cesty.

	Priamos zdvihol ruky a jasot zosilnel. Potom prehovoril a podráždené zafučanie, ktoré Xander počul pred chvíľou, nahradil hlboký, srdečný, dunivý hlas, ktorý poľahky počuli aj ranení pri vzdialenej stene.

	„Trójania!“ zakričal a všetok hluk utíchol. „Som na vás hrdý. O tomto víťazstve, ktoré ste vybojovali pre Tróju, sa bude hovoriť tisíce rokov. Vaše mená bude otec Zeus poznať rovnako ako Heraklovo a Ilovo meno.“ Tvár sa mu rozžiarila, znovu zdvihol ruky, aby odpovedal na jasot, a potom s Hektorom vykročil medzi ranených.

	Xander nevychádzal z úžasu. Ešte pred chvíľou počul, ako sa kráľ sťažuje a hovorí o tejto návšteve ako o únavnej povinnosti. Azda zle počul alebo nesprávne pochopil jeho slová. Sledoval, ako sa Priamos potichu rozpráva s umierajúcimi, láskavo počúva, ako bľabocú o svojich matkách a ženách, ba dokonca žartuje s vojakmi, ktorým museli odrezať nohu, a každému jednému hovorí: „Tvoj kráľ je na teba hrdý, vojak.“

	Xander sa držal po jeho boku. Občas prekladal nezrozumiteľné slová vojaka v poslednom ťažení, občas nadvihol niektorému ruku, aby sa mohol dotknúť kráľovho rúcha. Sem-tam sa potajme pozrel Priamovi do tváre, no videl v nej len hlboký záujem a súcit.

	Hektor bol vždy krok za otcom a každého vojaka oslovil menom. Kým pomaly postupovali ďalej, pričom neobišli ani jedno lôžko, slnko klesalo a Xander zbadal, ako sa Hektorovi prehlbujú vrásky na tvári a ovísajú mu plecia. Jeho otcovi, naopak, akoby pri každom ranenom pribudlo energie.

	Keď slnko zmizlo za liečebnými domami a na nádvorí sa rozhoreli fakle, vrátili sa k bráne, kde čakal vyzdobený vojnový voz, vysádzaný zlatom a drahokamami. Priamos sa obrátil k synovi.

	„Teraz sa vrátime medzi živých a vychutnáme si tento deň víťazstva.“

	„Dobre, že nás vojaci videli spolu,“ odvetil Hektor mierne.

	Priamos sa k nemu obrátil s hnevom v očiach. Hlas mal opäť chladný a drsný. „Už nikdy ma o také niečo nežiadaj, chlapče. Kráľ nie je pestúnka. A z toho smradu sa mi dvíhal žalúdok.“

	Xander zbadal, ako Hektor zaťal zuby, no chytro nastúpil do voza a chytil liace. Priamos sa postavil vedľa neho. „Mal si ich všetkých nechať na brehu v Karpei. Boli by prijali čestnú smrť za kráľa a za mesto,“ dodal.

	Hektor šklbol liacami, dva biele valachy sa zapreli do postroja a voz hladko vyrazil vpred. Popri ňom klusali Kráľovskí orli.

	Na nádvorí sa muži vzrušene rozprávali o kráľovej návšteve a o jeho slovách, že je na nich hrdý. Xander, zarmútený kráľovým klamstvom, o tom večer povedal Zeotovi.

	„Zdalo sa, že sa o nich zaujíma tak… úprimne, srdečne, s toľkým súcitom! Ale v skutočnosti ho vôbec nezaujímali.“

	Lekár sa tlmene zasmial. „Hovoril im, aký je na nich hrdý, a Hektorovi povedal, že kráľ nie je pestúnka?“

	„Áno.“

	„A ty máš pocit, že tým chlapom klamal a Hektorovi vravel pravdu?“

	Xander prikývol. „Mýlim sa, pane?“

	„Možno, Xander. Priamos je zložitý človek. Je možné, že slová, ktoré adresoval raneným a umierajúcim, myslel úprimne, a tie tvrdé slová, ktoré povedal Hektorovi, mali len zakryť jeho city.“

	„Myslíš?“ spýtal sa Xander a srdce mu poskočilo.

	„Nie. Priamos je chladný a odporný človek. Hoci teraz možno klamem ja,“ dodal Zeotos a žmurkol na Xandera. „Ide o to, chlapče, že nie je múdre súdiť človeka, ktorého poriadne nepoznáme.“

	„Teraz už naozaj neviem, čo si mám o tom myslieť,“ priznal mládenec.

	„Veď to aj bolo mojím cieľom. Si dobrý chlapec, Xander, čestný, priamy, bez postranných úmyslov. Priamos je taký ľstivý, že ani sám nevie, čo hovorí úprimne – ak vôbec niekedy hovorí úprimne – a čo nie. Koniec koncov na tom nezáleží. Mužom, ktorým adresoval slová chvály, pozdvihol ducha. Niektorí z nich sa možno aj uzdravili a právom sa bude hovoriť, že to bola Priamova zásluha. Nebuď skleslý pre niekoľko tvrdých slov podnapitého kráľa.“

	Andromacha stúpala na kopec smerom k palácu a na jej zlatých, drahými kameňmi vykladaných šatách sa zaleskol slnečný svit. Dlhé, ohnivočervené vlasy mala zviazané do konského chvosta a ozdobené smaragdmi. Bola unavená. Nie telesne, veď bola mladá a silná, ale množstvom tlačiacich sa ľudí a neúprimnými rozhovormi. V ušiach jej ešte znela hudba a smiech ozývajúci sa na námestí. Nebolo v tom ani trochu radosti. Atmosféra počas sviatočného dňa bola napätá, smiech silený a prihlučný.

	Muži hovorili o víťazstve, no Andromacha začula v ich hlasoch strach a videla im ho na očiach. Priamos rozohrial dav povznášajúcou rečou, v ktorej vynášal do nebies hrdinstvo Hektora a Trójskeho koňa. No účinok rýchlo pominul. Všetci vedeli, aká je skutočnosť.

	Mesto už opustilo množstvo kupeckých rodín a väčšina skladov zívala prázdnotou. Bohatstvo, ktoré prúdilo do mesta ako zlatá rieka, sa scvrkávalo. Čoskoro to bude už len maličký potôčik. Ako dlho už nepriateľ táboril za múrmi mesta, pripravoval si rebríky a baranidlá, ostril meče a chystal sa vraždiť a plieniť?

	Preto, ako Andromacha dobre vedela, chcel byť každý čo najbližšie pri jej manželovi Hektorovi, rozprávať sa s ním, potľapkávať ho po pleci a presviedčať, ako úpenlivo sa modlil za jeho bezpečný návrat domov. To posledné bola asi pravda. Hektor ani tak nepredstavoval vysoké hradby, silu vojakov a bohatstvo kráľa, ako skôr nádej, že sa im nejako podarí odvrátiť porážku. Odvšadiaľ prichádzali zlé správy: obchodné trasy zablokované, spojenci porazení alebo ich nepriateľ pretiahol na svoju stranu, nepriateľské vojská besniace za horou Ida a v Trácii na druhej strane úžiny.

	Andromacha vykročila ďalej. Po jej boku kráčali dvaja vojaci a fakľami jej svietili na cestu. Vzadu išli ďalší dvaja, príslušníci Priamových elitných Orlov, s rukami na rukovätiach mečov. Odkedy na ňu zaútočili mykénski najatí vrahovia, bez ozbrojeného sprievodu sa nepohla ani na krok. Bolo jej to nepríjemné a nijako si na to nemohla zvyknúť.

	V myšlienkach sa vrátila k tej noci v zátoke Modrej sovy, keď v prestrojení zašla medzi námorníkov a neviestky a počúvala Odyseovo rozprávanie. Tej noci, noci plnej násilia a smrti, noci naplnenej veštbou, sa stretla s Helikaónom.

	Také noci už nezažije. Jej tvár už pozná v Tróji každý. Inak by sa vrátila do paláca, vkĺzla do sluhovskej tuniky a vybrala sa do dolnej časti mesta, kde by tancovala a spievala medzi počestnými ľuďmi.

	Ako kráčali k palácu, zbadala, že na ulici spí niekoľko opitých chlapov. Vojaci ich pozorne sledovali. Keď prechádzali okolo, jeden z opilcov sa zobudil. Uprene na ňu pozrel a pretrel si oči. Na tvári sa mu zračil úžas. Pozviechal sa na nohy a tackavo k nej zamieril. Orli razom vytiahli meče z pošiev.

	„To je v poriadku,“ zakričala Andromacha. „Neubližujte mu.“

	Opilec pred ňou zastal a vypliešťal oči na jej dlhé zlaté šaty, na ktorých sa ligotali drahokamy. „Myslel som si… myslel som si, že si bohyňa z Olympu,“ vyjachtal.

	„Som Andromacha. Mal by si sa vrátiť domov.“

	„Andromacha!“ zopakoval.

	„Zmizni!“ prikázal mu jeden z vojakov.

	Opitý muž sa snažil postaviť do pozoru, no zatackal sa. Pozrel sa na vojaka. „Ja som bol v Kádeši,“ povedal a zdvihol pravú ruku.

	V mihotavom svetle fakieľ Andromacha zbadala, že má zmrzačenú ruku; chýbali mu na nej tri prsty.

	„Príslušník Trójskeho koňa,“ pokračoval muž. „Mňa na slávnostnej prehliadke veru neuvidíš, chlapče. Namiesto toho štím farbiarom do hrnca a prespávam na ulici. Ale mohol by som ošťať aj teba, ty nafúkané hovno!“

	Andromacha sa chytro postavila medzi muža a nahnevaného vojaka. Z pleca si odopla zlatú brošňu vykladanú drahokamami a vtisla ju mužovi do zmrzačenej ruky. „Prijmi tento dar, vojak, od Hektorovej ženy,“ povedala, „na počesť tvojej odvahy.“

	Muž civel na jagajúce sa zlato a v očiach sa mu zaleskli slzy. „Volám sa Pardones,“ povedal. „Pozdravuj odo mňa manžela.“

	Nato sa obrátil a tackavo vykročil do tmy.

	Keď Xantos vplával do veľkej Trójskej zátoky, slnko horelo nízko nad obzorom. Hladinu nesčeril ani závan vetra a ticho pred západom slnka prerušoval len zvuk ponárajúcich a vynárajúcich sa vesiel.

	V diaľke sa ligotalo mesto ako odliate z vriaceho zlata. Posledné lúče zapadajúceho slnka svietili na pozlátené strechy a veže s vlajkami a odrážali sa od hrotov oštepov a prilieb stráží, stojacich na hradbách.

	Egypťan Geršom uprene hľadel na mesto a usmieval sa. Bol to naozaj pôsobivý pohľad, no keď videl výraz posvätnej hrôzy, ktorý sa objavil na tvárach členov posádky, uvažoval, ako by sa tvárili, keby videli Téby, mesto tisícich brán, alebo nebotyčné biele pyramídy či Veľkého leva. Trója bola úchvatná, no bola presným obrazom ľudí, ktorí ju postavili. Pri jej budovaní sa neriadili krásou, ani hviezdami, na ktorých sídlia bohovia. V prvom rade to bola pevnosť, mocná, s vysokými múrmi a dubovými a bronzovými bránami. Veľkolepý dojem, akým Trója pôsobila, bol takmer náhodný, pomyslel si Geršom, a to vďaka mohutnej stavbe a jasným slnečným lúčom.

	V zátoke kotvilo niekoľko ďalších lodí. Štyri rybárske člny rozhodili svoje siete a pri severnom brehu manévrovali tri nové galéry. Geršom ich chvíľu pozoroval. Veslári boli neskúsení, a keď galéry zastali, otáčali sa alebo naberali rýchlosť, veslá občas na seba narážali. Koľko lodí sa v posledných rokoch potopilo a koľko námorníkov v námorných bitkách padlo alebo sa utopilo! Teraz odchádzali na more nováčikovia a po stovkách tam umierali.

	Xantos plával ďalej a do Kráľovskej zátoky vplával presne vo chvíli, keď slnko kleslo za obzor. Oniacus vydal rozkazy veslárom. Dva rady vesiel na ľavoboku sa razom ocitli nad vodou a veslá na pravoboku sa začreli do vody. Zadná časť Xantosu sa hladko otočila k brehu. „Teraz!“ zreval Oniacus. Všetky veslá sa ponorili do vody. Trup lode uviazol na piesku a zastal. Veslári okamžite vytiahli veslá.

	Potom sa otvorili palubné poklopy. Geršom zamieril tým smerom a pomohol posádke vyložiť náklad. Na piesok vyložili vyše tisíc kyrasov. Zbroj, ktorý nosili príslušníci Trójskeho koňa, bol majstrovským dielom, bronzové kotúče sa na koženom náprsnom pancieri prekrývali ako rybie šupiny, a na rozdiel od tiel hrdých mužov, ktorí ho nosili, bol priveľmi cenný, aby ostal na tráckych bojových poliach.

	Zbroj naložili na vozy a odviezli na dolný koniec mesta. Nakoniec sa palubné poklopy zase zavreli. Oniacus prešiel okolo Geršoma smerom k prove. Členovia kmeňovej posádky sedeli na zdvihnutej zadnej palube s prikrývkami prehodenými cez plecia, lebo bol chladný večer, zatiaľ čo ich druhovia mierili popod vysoké múry do Zlatého mesta.

	Geršom videl, ako Helikaóna, držiaceho v náručí spiaceho synčeka Dexa, pozdravil obrovitý trójsky kráľovič Antifones. Geršom sa odvrátil a vykročil smerom k prove.

	Oniacus sa opieral o zábradlie a hľadel na nové bojové galéry na druhej strane zátoky. Peknú mladú tvár mal odmeranú a nahnevanú, v očiach sa mu zračila zúrivosť.

	„Dám ti niečo priniesť?“ spýtal sa ho Geršom. „Trebárs víno?“

	Oniacus pokrútil hlavou. „Víno vraj pomáha zabúdať. Ja nechcem zabudnúť. A nechce sa mi ani rozprávať.“

	„Tak nerozprávaj,“ povedal Geršom potichu. „Priatelia by mali vedieť spolu aj mlčať.“

	Mlčanie netrvalo dlho. To Geršom nečakal. Niežeby bol Oniacus družný človek, ale nedokázal už v sebe udržať smútok, ktorý ho dusil. Začal rozprávať o svojich dvoch synoch, akí to boli dobrí chlapci. Geršom nevravel nič; nebolo treba. Oniacus to v skutočnosti nerozprával jemu, ale noci, tieňom jeho mŕtvych synov, bohom, ktorí neochránili ani ich, ani ich matku, keď Mykénčania vtrhli do Dardanosu. Smútok vystriedal hnev a hnev slzy. Napokon znovu zavládlo ticho. Geršom objal Oniaca okolo pliec.

	Oniacus si vzdychol. „Nehanbím sa za slzy,“ povedal.

	„Veď sa ani nemusíš, priateľ môj. Vraví sa, že brány raja otvárajú iba slzy tých, ktorí ostali stáť pred nimi. Neviem, či je to pravda. No myslím, že by to tak malo byť.“

	Oniacus sa naňho pozorne pozrel. „Naozaj veríš tomu, že budeme žiť ďalej a že nevinných, ktorým… ktorým niekto vzal život, čaká odmena?“

	„Pravdaže,“ odvetil Geršom. „A mohlo by to byť inak?“

	Oniacus prikývol. „Aj ja tomu verím. Verím, že existuje miesto, kde je len šťastie, kde niet strachu ani sĺz, kde niet zbabelcov ani vrahov. Verím tomu,“ zopakoval.

	Chvíľu sa dívali na galéry na nehybnej hladine. „Je nevyvážená,“ povedal Geršom a ukázal na najbližšiu loď. „Vidíš, ako sa krúti?“

	„Veslári na ľavoboku sa zapierajú do vesiel s priveľkou silou. Niektorých by mali vymeniť,“ povedal Oniacus. V očiach sa mu ešte vždy zračila mučivá úzkosť, no teraz sa zameral na galéru. „Dávajú do toho priveľa sily,“ zopakoval. „Len si natiahnu svaly na pleciach a zničia vlastné sebavedomie.“

	Pozrel na Geršoma a silene sa usmial. „Už by si mal ísť na breh. V Tróji na teba čakajú príjemné veci a hádam tu len nechceš stáť a diskutovať o výcviku námorníkov. O mňa sa neboj. Nepodrežem si hrdlo, to ti sľubujem.“

	„Viem,“ odvetil Geršom. „Uvidíme sa zajtra.“ Vykročil preč. Po chvíli naňho Oniacus zavolal. Geršom sa obrátil.

	„Ďakujem ti, kamarát,“ povedal Oniacus.

	Geršom zamieril na zadnú časť paluby, vzal svoj plášť a prehodil si ho cez plecia. Potom preliezol cez palubné zábradlie a spustil sa na piesok.

	Vykročil po brehu smerom k dolnému koncu mesta. Na širokom drevenom moste, ktorý sa klenul cez pevnostnú priekopu, zbadal dvoch strážcov v bronzovej zbroji a s dlhými oštepmi v rukách. Na druhom konci mosta sa ľudia zhrčili okolo niekoľkých námorníkov z Xantosu. Jeden zo strážcov sa na Geršoma usmial. Bol mladý, no tvár a ramená mal posiate jazvami z nespočetných bojov.

	„O vašom víťazstve sme sa dozvedeli pred dvoma dňami,“ povedal strážca. „Tešili sme sa, ako keď príde jar po dlhej zime.“ Ľudia potľapkávali námorníkov po pleciach, chválili ich a požehnávali.

	Geršom prechádzal tesne okolo nich. Odrazu mu akýsi chlap položil ruku na plece. „Toto je ďalší z nich!“ zvolal natešene.

	Keď sa ku Geršomovi obrátili ďalší ľudia, len pokrútil hlavou. „Nie, nie,“ povedal a zdvihol ruky. „Iba tadiaľto prechádzam.“

	Ľudia razom stratili oňho záujem a znovu upriamili pozornosť na námorníkov. Geršom kráčal ďalej. Z tieňa vystúpila do mesačného svitu akási čiernovlasá dievčina a zavesila sa doňho. Geršom jej pozrel do tváre. Bola pekná, s bledými očami, modrými alebo sivými. Na rozprávanie bola priveľká tma. Aj tak videl, že dievča je mladé. Biela tunika po členky jej tesne priliehala k telu, malé prsia sotva napínali látku.

	Chytil jej ruku a odtiahol ju zo svojho ramena. „Na zábavu nemám čas,“ povedal jej namrzene. „Ak keby som aj mal, šiel by som so ženou, nie s deckom.“

	Dievčina sa zasmiala. „Aj keby si chcel, nemohol by si si ma dovoliť – ani ako egyptský princ.“

	Geršom zastal, očami prešiel po jej štíhlej postave a pátral po ukrytej zbrani. Nikto predsa nevedel, kto je v skutočnosti – aspoň si to myslel. Ak ho pozná táto mladá neviestka, kto o tom ešte vie? Muži, ktorí sa snažia získať odmenu vypísanú na jeho hlavu. Nervózne sa poobzeral okolo seba, očakávajúc, že z tieňov vybehnú egyptskí najatí vrahovia.

	„Vyľakala som ťa?“ spýtala sa dievčina.

	„Choď si hnevať dakoho iného,“ povedal jej a kráčal ďalej. Dievča sa rozbehlo za ním. Geršom bol čoraz podráždenejší.

	„Videla som ťa na mori,“ povedala. „Veľké vlny padali rovno na teba. Bol si veľmi silný.“ Geršom znovu zastal. Prebudila sa v ňom zvedavosť.

	„V poriadku, vieš, kto som. Kto ťa poslal, dievča, a s akým zámerom?“

	„Poslal ma Xidoros…“ Odrazu pohodila hlavou. „Áno, áno,“ hovorila do tmy, „ale to je nezáživné.“ Zmeravela a zdalo sa, že počúva. Vtom prudko kývla rukou. „Ach, choď preč!“ zasyčala.

	Obrátila sa znovu ku Geršomovi a povedala: „Vraví, že ma neposlal a len mi povedal, že by sme sa mali porozprávať.“

	Geršom potichu zaklial. V Tébach bol jeden dom s vysokými múrmi, kde držali pomätených štyri roky. Potom zavolali liečiteľov, astrológov a mágov, aby ich vyliečili alebo z nich vyhnali démonov, ktorí ich pripravili o rozum. Lekári im vŕtali do hláv diery, liečitelia ich kŕmili zvláštnymi bylinkami a odvarmi. Ak sa nevyliečili ani po štyroch rokoch, chápalo sa to ako znamenie, že ich povolali k sebe bohovia, a tak ich zahrdúsili.

	V barbarskej Tróji Geršom o takých liečebných domoch nepočul. A to bol aj dôvod, prečo sa mohli takí úbohí pomätenci ako toto dievča voľne potulovať po uliciach.

	„Kde bývaš?“ spýtal sa dievčiny. „Zavediem ťa domov.“

	Pozrela naňho a odrazu zosmutnela. „V hlave máš hmlu,“ povedala. „Víri, hustne a bráni ti čokoľvek vidieť. Tápeš ako slepec.“ Pokrčila plecami. „No niekedy aj ja túžim byť slepá. Túžim len počúvať ľudí, počúvať len slová, ktoré hovoria, a nie ten tajomný šepot v ich hlavách.“

	Znovu sa usmiala. „Poď, ja zavediem domov teba.“

	„Ty vieš, kam idem?“

	„Áno, viem. Pôjdeš so mnou na Krásny ostrov, potom ťa povolajú na púšť a tam začuješ hlasy v ohni, uvidíš oheň na nebi a ten oheň ti vyženie z hlavy hmlu a potom budeš vedieť všetko, čo viem ja, a uvidíš viac, ako som kedy videla.“

	„To je zaujímavé,“ povedal Geršom, „ale myslel som, či vieš, kam idem teraz?“

	„Ach áno, viem. Do Domu kamenných koní.“

	„To je pravda. A kde bývaš ty?“

	Potichu sa zasmiala. „Stráže ma hľadajú, už musím ísť. Ale zajtra sa uvidíme v Hektorovom paláci.“ Nadvihla si bielu tuniku a rozbehla sa preč.

	Geršom chcel ísť za ňou a odovzdať ju mestským strážam. Bolo známe, že určité časti na dolnom konci mesta sú nebezpečné a takéto pomätené dieťa by nemuselo skončiť dobre. No len čo mu to zišlo na um, videl, ako dievčinka zmizla v tmavej uličke a stratila sa mu z očí.

	Pokrútil hlavou a vykročil k Helikaónovmu palácu.

	 

	
III

	Jantárová bohyňa

	Keď Helikaón vyšiel z Domu kamenných koní a vstúpil do mesta, ulice Tróje sa kúpali v skorom rannom svetle. Začínal sa všedný rušný deň: kupci si rozkladali na trhoviskách šiatre, sluhovia a otroci niesli hŕby šiat len tak v rukách alebo zabalené v suchom rákosí. K Helikaónovi doliehali najrozmanitejšie zvuky: údery kladiva z Ulice zbrojárov, híkanie somárov, kotkodákame sliepok, brechanie psov a krik vyvolávačov, ktorí sa snažili pritiahnuť ľudí k svojim šiatrom.

	Bolo zvláštne byť znovu v Tróji. Odrazu sa zdalo, že vojna je kdesi ďaleko a Halysiina smrť je len neskutočný a bizarný zlý sen.

	Keď sa ráno zobudil, vedľa neho ležalo mäkké teplé telo. Tesne predtým, ako celkom precitol, si bol istý, že je to Halysia. Bol to však Dex s palcom v ústach a s hlávkou na jeho pleci. Helikaón ho pohladkal po plavých vláskoch. Dex otvoril oči, no vzápätí znovu zaspal.

	Helikaón vstal a obliekol sa. Vybral si bielu tuniku prešívanú zlatou niťou a široký opasok ozdobený zlatým listom. V takých parádnych šatách sa cítil nepríjemne, ale na stretnutie s Priamom to bolo primerané oblečenie. Nakoniec si vzal dýku s pošvou a pripol si ju k opasku. To, že by sa na trójskych uliciach potulovali najatí vrahovia, bolo síce nepravdepodobné, ale nie nemožné.

	V šťastnejších dňoch kráčal týmito ulicami v spoločnosti Hektora alebo jeho brata Antifona či Agatona. Boli to nevinné časy, keď budúcnosť bola ešte plná prísľubov. Tu na týchto uliciach sa pred desiatimi rokmi s Hektorom škriepili o kladoch a záporoch ženby z čistej lásky.

	„Prečo by si sa mal ženiť z lásky?“ spýtal sa ho vtedy Hektor. „Všetko, čo kráľovič urobí, musí posilniť ríšu. Budúca manželka by preto mala priniesť manželovi slušné veno, zem alebo aspoň prísľub spojenectva s kráľovstvom jej otca. Lásku kráľovič nájde, kedy sa mu zachce.“

	„Nesúhlasím s tebou,“ namietol Helikaón. „Odyseus predsa svoju ženu miluje a je šťastný. Mal by si ich vidieť spolu, Hektor. Hneď by si zmenil názor. Odyseus vraví, že život bez Penelopy by bol ako krajina bez slnka. Chcem ženu, ktorá by aj mňa urobila šťastným.“

	„Dúfam, že ju nájdeš, kamarát,“ povedal Hektor.

	A on ju našiel. Našiel ženu svojich snov.

	Aká irónia, pomyslel si, že sa s ňou nakoniec oženil Hektor.

	Zastal, aby si prezrel egyptské šperky, a postarší kupec, štíhly tmavý muž s vlasmi a bradou zafarbenými henou, sa s ním okamžite pustil do reči.

	„Krajšie nenájdeš v celom meste, pane.“ Muž vzal ťažkú jantárovú brošňu zdobenú zlatom. „Šestnásť strieborniakov, pane. To je dobrá cena.“

	„Minulú sezónu,“ odvetil Helikaón, „by som bol v Egypte za šestnásť strieborniakov kúpil celé vrece takých čačiek.“

	„To je možné, pane,“ povedal muž a prižmúril čierne oči. „Ale odvtedy už s Egyptom neobchodujeme. Ktovie, ako vysoko sa vyšplhala cena jantáru?“

	„Múdro vravíš,“ prisvedčil Helikaón a poobzeral sa po trhovisku. „Keď som tu bol naposledy, bolo tu viac šiatrov.“

	„Zostalo ich len zopár,“ dal mu za pravdu kupec. „A bude ich ešte menej. Môj brat zbalil svoj tovar, len čo začali kopať hradnú priekopu. Na to je ešte priskoro, vravím mu. Ale on bol vždy bojazlivý. Povráva sa, že postavia múr na ochranu dolnej časti mesta. Ak je to tak, zbalím sa ako môj brat.“

	„To je zaujímavé,“ podotkol Helikaón. „Chceš povedať, že tu zostaneš len dovtedy, kým bude dolná časť mesta zle chránená?“

	Kupec sa tlmene zasmial. „Priamos je dobrý kráľ. Treba však povedať, že aj šetrný. Ak sa rozhodol vynaložiť peniaze na výstavbu múru okolo dolnej časti mesta, tak len preto, že nedokáže zabrániť tomu, aby Mykénčania vtrhli do našej krajiny. Mal som možnosť prejsť rozvalinami miest, ktoré vyplienili Mykénčania. V živote už nechcem vidieť nič podobné.“

	Helikaón prikývol. „To, čo hovoríš, je logické, no neodíde z mesta ešte viac kupcov, ak Priamos nepostaví nijaký múr, ktorý by ich chránil?“

	„To áno. Ech, nechcel by som byť veru v kráľovej koži!“

	Helikaónovu pozornosť upútal jantárový prívesok, do ktorého zlatník vyryl postavu bohyne Artemis s napnutým lukom v rukách. Pripomenulo mu to Andromachu, keď stála na balkóne Priamovho megarónu a pokojne vystreľovala šípy do šíkov mykénskych útočníkov. Zdvihol prívesok, aby si ho lepšie prezrel. Bola to nádherná práca.

	„Vidím, že sa v šperkoch vyznáš, pane,“ povedal muž a razom bol z neho zasa kupec, „lebo toto krásne dielo je pýchou mojej zbierky.“ Chcel pokračovať, no Helikaón mu skočil do reči.

	„Musím ti povedať, že dnes nemám náladu na zjednávanie. Preto to urobíme takto. Povieš cenu a ak sa mi bude pozdávať, hneď ti zaplatím. Ak nie, vrátim túto čačku na miesto a pôjdem preč. Takže… povedz cenu.“

	Starý kupec si oblizol pery, potom sa poškrabal na brade a vyšiel zo šiatra. Zdalo sa, že tuho rozmýšľa. Helikaón pokojne stál, zatiaľ čo muž si ho pozorne premeriaval pohľadom. „Dvadsať strieborniakov,“ povedal napokon.

	„Dobre,“ odvetil Helikaón s úsmevom. „Si šikovný. Ako sa voláš?“

	„Tobios.“

	„Chetit?“

	Kupec pokrčil plecami. „To asi závisí od toho, kto sa pýta. V krajine, v ktorej som sa narodil, prebiehajú ťažké boje. Faraóni by povedali, že som špinavý chetitský obyvateľ púšte, no v krajine teraz vládne chetitský cisár Chattušiliš. Teraz ma preto považujú za špinavého egyptského obyvateľa púšte. Náš národ mal vždy zložitý život.“

	Helikaón sa usmial. „Zložitý život človeku zbystrí um,“ povedal. Odrátal dvadsať strieborniakov a položil ich na pult. „Ak sa rozhodneš ostať v meste, Tobios, zájdi za mnou do Domu kamenných koní. Som Helikaón z Dardanie a potrebujem ľudí s dobrým úsudkom.“

	Tobios sa uklonil a ako Chetit si priložil ruku na srdce.

	Helikaón vykročil ďalej s jantárovým príveskom v ruke. Cena bola vysoká. Kupec sa pozrel na jeho šaty a odhadol ich majiteľa. Biela tunika mala egyptský vzor a ušili ju z najlepšej látky. Opasok mal zdobený zlatým listom. Ešte aj sandále boli zhotovené z krokodílej kože a takisto zdobené zlatom. Keby nešiel na stretnutie s kráľom Priamom, bol by si obliekol staré pohodlné šaty a prívesok by bol kúpil za dve tretiny ceny.

	Prešiel úzkymi uličkami a širokými námestiami, došiel k veľkej Skajskej bráne so šiestimi kamennými strážcami a potom vykročil do hornej časti mesta s palácmi, záhradami a širokými ulicami. Všade bolo vidieť známky bohatstva. Ťažké náhrdelníky, náramky a náušnice nosili nielen ženy, ale dokonca aj muži.

	V paláci ho zaviedli do záhrad, kde v pohodlí, nie v megaróne plnom ľudí, čakali šľachtici v nádeji, že uvidia kráľa. Vzduch bol chladný, preto tam stálo niekoľko košov s horiacim uhlím.

	Helikaón sa obzeral a zdravil známych. Potom sa otočil – a zovrelo mu žalúdok. Len niekoľko krokov od neho stála Andromacha. Cez plecia mala prehodený hrdzavý plášť a ryšavé vlasy sa jej leskli v slnečnom svetle. Mala na sebe dlhé žlté šaty, ktoré sa ligotali ako vodná hladina. Helikaónovi vyschlo v ústach a odrazu bol celý nervózny a nemotorný. Andromacha zamierila k nemu.

	„Tak mi to bolo ľúto, keď som sa dozvedela o Halysiinej smrti,“ povedala mu. „Hoci ma potešilo, ako zomrela. Bohovia ju budú s láskou opatrovať.“

	„Možno. Ale v živote si zaslúžila niečo lepšie,“ odvetil. „Od života i odo mňa. Ľudia ju však zbožňovali a myslím, že na ňu nezabudnú.“

	„A ako sa má chlapec?“

	„Dex je statočný, ale teraz je vyľakaný. V noci mal zlý sen a pribehol za mnou do izby. Spal pri mne. Dieťa by nemalo vidieť, ako zomiera jeho matka.“

	„Ale keď vyrastie,“ povedala potichu, „bude vedieť, že ho ľúbila – až tak, že dokázala zaňho položiť svoj život. To ho bude držať nad vodou.“

	Andromacha videla, ako mu zmäkla pekná tvár a smutne sa usmial. Najradšej by ho bola objala, lebo si spomenula, že aj on bol svedkom smrti svojej matky. Prinútila sa však ostať na mieste a zdvorilo povedala: „Dúfam, že k nám počas svojho pobytu v Tróji prídeš aj so svojím synom.“

	„Veľmi rád, Andromacha.“

	Keď vyslovil jej meno, začervenala sa. „Prišla som sem, aby som videla kráľa,“ povedala zrazu. Boli to zbytočné a smiešne slová, lebo každý tu bol iba preto, aby videl kráľa.

	Nahnevaná sama na seba pokračovala: „Chcem povedať, že ma zavolali, aby som sa prišla pozrieť na kráľa. Včera priplávala z Téry loď so správou od najvyššej kňažky. Zrejme sa to týka Kassandry. Asi vieš, že sa má stať kňažkou v Chráme koňa. Vedel si to?“

	Presladká Artemis! Vysloboď ma z tohto tárania!

	„Áno, viem. Na jar ju mám vziať na palubu Xantosu. Nič ti nie je?“ spýtal sa náhle s ustarosteným výrazom v očiach. „Celá horíš.“

	„To nič nie je. Len mi je trocha teplo.“

	„Prinesiem ti vody,“ povedal a vzdialil sa.

	V záhrade bolo množstvo ľudí, ktorí čakali, že uvidia kráľa. Ako Helikaón kráčal, ľudia sa pred ním rozostupovali. Andromacha videla, že si vôbec nevšíma, akým dojmom na nich pôsobí. Akoby vôbec nevidel závistlivé pohľady mužov a neskrývane obdivné pohľady žien.

	Dopadol na ňu akýsi tieň. Obrátila sa a zbadala svojho manžela Hektora. Aj on sa s bezvýraznou tvárou díval za Helikaónom. Andromache sa zamarilo, že mu v očiach vidí smútok.

	„Stalo sa niečo, manžel môj?“ spýtala sa ho a chytila ho za ruku.

	Pokrčil plecami a pritiahol si ju k sebe. „Keď si pri mne, nič zlé sa nemôže stať. Mali ste s Helikaónom zaujímavý rozhovor?“

	„Ani nie. Požiadala som ho, aby nás prišiel pozrieť aj so svojím synom.“

	Hektor sa zamračil. Priam cítila, aký je napätý. „Prečo si to urobila?“ spýtal sa.

	„A prečo nie?“ odvetila a zrazu zneistela. Keď sa znovu ozval, v hlase mal toľko mučivej úzkosti, že slová sa do nej zabodávali ako dýky.

	„Koľko synov musím mať vo svojom dome, Andromacha?“

	Bola taká šokovaná, až jej prišlo zle. Hektor sľúbil, že bude malého Astyanaxa vychovávať a milovať ako vlastného. Sľub splnil a Andromacha ho takto hovoriť ešte nepočula. Slová ju málokedy vedeli priviesť do rozpakov, no teraz neodpovedala, len stála, dívala sa na manžela a znovu si všimla, ako sa podobá na svojho otca. Dosiaľ bol verným obrazom všetkého, čo bolo na Priamovi veľké – odvaha, súcit, láskavosť, no v duchu sa pýtala samej seba, koľko zdedil otcových slabých stránok.

	Bez slova sa od neho odvrátila, podišla ku košu s uhlím, vystrela ruky a pošúchala si ich nad ohňom, akoby jej bolo zima. Hnevala sa, ale nie na Hektora. Hnevala sa sama na seba. Samozrejme, že jej pozvanie sa Hektora dotklo! Vedel, že ľúbi Helikaóna. Počas ich prvej spoločnej noci sa Hektorovi priznala, že spala s Helikaónom. Prežil útok najatého vraha, no v žilách mu kolovala otrávená krv a upadol do horúčky. Akýsi liečiteľ z púšte Andromache povedal, že Helikaón podľa všetkého stratil vôľu žiť. O niekoľko dní neskôr, keď sa bála, že Helikaón umiera, Andromacha vkĺzla nahá do jeho postele. Nasledujúce ráno, keď sa vrátila do jeho izby, Helikaón povedal, že sa mu o nej snívalo. Vtedy si uvedomila, že si Helikaón vôbec nepamätá, ako sa milovali. Nielenže ho nechala v tom, že to bol len sen, ale neskôr mu ani nepovedala, že má s ňou syna.

	Ako stála pri koši s uhlím, uvedomila si, že ju opúšťa dobrá nálada a zmocňujú sa jej bezútešné myšlienky. Prišla do tohto mesta ako mladá kňažka, hrdá, čestná a rozhodnutá, že sa nedá nakaziť úskokmi a klamstvami Trójanov, že sa nedá zatiahnuť do sveta lží a intríg. Hlupaňa, pomyslela si. Odkedy prišla, s jedným mužom otehotnela, s druhým sa zasnúbila, zviedla starého kráľa, aby si myslel, že je to jeho syn, a otrávila umierajúcu trójsku kráľovnú Hekabu.

	No Hekaba bola zlá kráľovná, povedala si, ktorá zavraždila moju sestru a mojich priateľov. A pokiaľ ide o to, že zviedla Priama, čo iné mohla robiť? Keby sa bol dozvedel pravdu, bol by jej Astyanaxa vzal, ba možno aj zabil, a ju i Helikaóna by bol dal popraviť.

	Zlo sa vždy snaží ospravedlniť svoje konanie, pomyslela si.

	S týmito bezútešnými myšlienkami sa obrátila k Hektorovi. Nemohla sa mu však prihovoriť, lebo začula, ako naňho zavolal akýsi mladý vojak. Bol to Polydoros, kráľov osobný strážca. Podišiel k Hektorovi.

	„Kráľ vás oboch žiada,“ povedal a letmo na ňu pozrel, „aby ste prišli do Jantárovej komnaty.“

	Veľký kŕdeľ zlatých vtákov, poháňaný neomylným pudom a vetrom, ktorému Trójania hovoria kosa, letel smerom na juh a nechal za sebou ľadové končiare Rodopských hôr a tuhé trácke zimy. Vtáci sa vznášali nad ostrovmi a ponárali sa pod hladinu Veľkého zeleného mora alebo sa jej len letmo dotýkali. Keď prelietali ponad Tróju, ranné lúče sa leskli na ich žltých a čiernych pierkach.

	Priamos, stojaci v starom vyblednutom zlatom rúchu na vysokom balkóne, uprene hľadel na kŕdeľ sťahovavých vĺh. Vznášali sa nad ním, krúžili na oblohe, akoby ich priťahovalo zlaté kráľovské rúcho. Priamos zdvihol ruky a zakričal na ne: „Vtáčence, som aj vaším kráľom!“

	Kŕdeľ dal starému kráľovi na chvíľu zabudnúť na starosti. Spomenul si, že jeho milovaná Hekaba študovala návyky mnohých sťahovavých vtákov, bielochvostých orlov, trpasličích sov, pelikánov, čajok chocholatých a mnohých ďalších, ktorých mená už zabudol.

	Hekaba však trvala na tom, že vlhy sú pre Tróju niečím zvláštnym. Ak sa začnú sťahovať na egyptské pobrežie ešte pred sviatkom boha Area, zima bude tuhá a studená, plná fujavíc a víchric.

	A do Areovho sviatku ostávalo ešte osemnásť dní.

	Vtom sa zlaté vtáčatá rozpŕchli a zmizli. Do paláca sa oprel studený vietor, až sa kráľ zachvel.

	„Prines mi plášť!“ zakričal na svojho pobočníka Polydora. Na balkóne sa objavil vojak a v rukách niesol nový plášť zo zelenej vlny obšitý zlatou niťou. „Nie túto handru, ktorá mi je nanič,“ odsekol Priamos, „ale môj vlastný plášť.“ Polydoros sa vrátil so starým hnedým plášťom s roztrapkanými okrajmi. Priamos si ho prehodil cez plecia a podišiel na okraj balkóna.

	Bolo včasné ráno, preto počul zvuky z celého mesta: híkanie somárov, kikiríkame kohútov, buchot vozov a konských kopýt na kamenných cestách, krik vojakov, ktorým sa končila šichta, a námorníkov, ktorí mierili na breh, aby na úsvite vyplávali na more. Predstavil si pekárov s kalnými očami, ktorí miesili cesto, a ustaté neviestky, ktoré konečne šli spať. Na Veľkej veži Ilionu ešte stále horeli štyri nočné fakle.

	Priamov zrak razom upútal temný tvar veže. Ráno čo ráno stúpal po jej príkrych schodoch, aby videl vychádzať slnko a mohol sa pokochať mestom, ale v posledných dňoch na to akosi zabudol.

	„Kedy som bol naposledy na veži, Polydoros?“

	„Koncom leta, pane.“

	„Tak dávno? Čas letí rýchlejšie než tie vlhy. Zajtra ta pôjdem. Ľudia by mali vidieť, že kráľ na nich stále dáva pozor.“

	„Áno, pane,“ prisvedčil Polydoros. „Prinesiem víno?“

	Priamos si oblizol pery. Myšlienka na víno bola lákavá. Ale bolo mu z neho zle. „Nie,“ povedal napokon a tento silný prejav vôle sa nezaobišiel bez hnevu. „Dnes víno nebudem, Polydoros.“ Kedysi si vedel vychutnať víno ako každý chlap, ako niečo, čo umocňuje radosť z tanca, spevu a žien. Teraz sa okolo vína krútilo všetko, program celého dňa. No dnes to bude inak. Dnes bude potrebovať čistú hlavu. Dozajtra sa pohára nedotknem, sľúbil si.

	„Sú tu ešte moji hostia?“

	„Pozriem sa, pane.“ Mladý vojak sa vzdialil.

	Keď Priamos osamel, spomenul si na Andromachu. Razom pocítil v hrudi tieseň a v bruchu teplo. Andromacha! Ako dávno ju už nevidel!

	Znovu upriamil pohľad na Veľkú vežu. Nemohol sa na ňu pozrieť a nespomenúť si na Andromachu. Prvýkrát sa s ňou stretol práve tam, keď si odmietla pred ním kľaknúť, tak ako kedysi dávno Hekaba. Andromacha! Spomenul si, ako ju videl v ten deň, v dlhých žltých šatách, s ohnivými vlasmi zviazanými do konského chvosta a smelými očami, ktoré naňho hľadeli tak, ako by sa na kráľa nemala dívať nijaká mladá žena. Pokúsil sa ju vyľakať, no aj keď stáli celkom na okraji veže a ona vedela, že stačí, aby do nej strčil a je po nej, videl jej na očiach, že je odhodlaná stiahnuť ho so sebou na Temnú cestu k Hádovi.

	A neskôr, keď sa mu napokon oddala – nikdy nepochyboval, že to nakoniec urobí – pozrel sa do tmy a na Veľkej veži uvidel horieť fakle. Vtedy vedel, že celý jeho život smeroval k tomu jedinému aktu. Všetky bitky v ktorých bojoval, všetci synovia, ktorých splodil – väčšinou išlo o plytvanie energiou a semenom – dokonca aj roky strávené s Hekabou, všetko sa zdalo márne. Nocou strávenou s Andromachou sa naplnila veštba. Štít hromu privedie na svet Orlíča a Trója bude stáť tisíc rokov. Ako kráľovi mu nič nechýbalo, no jeho telo stále po nej túžilo. Nebolo dňa, aby neoľutoval sľub, ktorý jej dal. Súhlasila, že s ním bude spať – ale iba kým neotehotnie. Trvala na tom, aby jej dal svoje slovo. A on ju poslúchol. Hlupák!

	Napriek tomu bol presvedčený, že sa k nemu vráti. Jej manžel bol predsa impotent. Iste sa vráti.

	Ona sa však nevrátila, a to mu nešlo do hlavy.

	„Hektor s Andromachou ťa očakávajú v Jantárovej komnate, pane,“ oznámil Polydoros, ktorý sa objavil vo dverách. „Poslal som vojaka, aby pohľadal Helikaóna.“

	„Princa Aineia,“ opravil ho Priamos. „Je to urodzené meno, ktoré si naša rodina dlho vysoko vážila.“

	„Áno, kráľ môj. Ospravedlňujem sa. Zabudol som.“

	Priamos vyšiel dlhými krokmi zo svojich komnát do širokej chodby a Polydoros za ním. Miestnosť, v ktorej čakali hostia, sa nachádzala v južnej časti paláca, chránená pred studeným zimným vetrom. Napriek tomu bolo chladno.

	Čakali naňho Andromacha, Hektor a mladý dardanský kráľ. Priamos nechal Polydora strážiť za dverami, vošiel dnu a pozdravil ich. Nemohol odtrhnúť od Andromachy oči, od krivky jej pŕs pod žltými šatami, od jej jasnozelených očí, od jej sladkých pier.

	Priam nasilu od nej odvrátil pohľad a povedal: „Aineias, chlapče môj, tak mi bolo za tebou smutno! Keď zomrela moja milovaná Hekaba, akoby mi srdce prebodol horiaci šíp.“

	Rozhliadol sa po miestnosti. Priam cítil napätie, ktoré v nej vládlo. Andromacha sedela strnulo s rukami zloženými v lone. Hektor stál vedľa nej, tvár bezvýrazná, oči chladné. Aj Aineias vyzeral akýsi nesvoj. Vedeli, o čo ich chce požiadať? Kňažka prišla síce až včera podvečer, no odvtedy sa mohla rozprávať so slúžkou. Razom to však zavrhol. Kňažka bola mlčanlivá stará čarodejnica, sotva by klebetila s palácovým služobníctvom. Nie, za tým bolo niečo iné. Nechal si tento druhoradý problém na neskôr a zameral sa na to hlavné.

	Pozrel na Aineia a spýtal sa ho: „Ešte vždy chceš riskovať a vyplávať v zimnom období na západ?“

	Príbuzný prikývol. „Potrebujeme cín,“ odvetil jednoducho. „Keďže naše zdroje na Cypre sú pomaly vyčerpané a Chetiti spracujú všetok cín, ktorý vyťažia, musíme ho hľadať v ďalekej cudzine. Ak vyplávam hneď, možno sa dostanem k Siedmim kopcom skôr ako Odyseus, ktorý zrejme prezimuje na Itake, ako to zatiaľ robieval vždy.“

	Priamos vedel, že je to síce nebezpečný, ale dobrý plán. Bez cínu nebude bronz a bez bronzu nebudú meče, oštepy, štíty ani prilbice. Bez bronzu nad Mykénčanmi nezvíťazia.

	„A vyplávaš na Xantose? Na tej oblude metajúcej oheň si ťa všimne každý.“

	„To áno,“ prisvedčil Aineias, „ale s plnou posádkou, ktorú tvorí osemdesiat chlapov, je rýchlejšia než galéra a odolá aj búrke. Okrem toho unesie viac cínu ako tri galéry. A pokiaľ ide o tú obludu… nuž, nepochybujem, že Agamemnón by s tebou súhlasil.“

	Vtom sa ozval Hektor: „Ak nejaká loď dopláva v zime k Siedmim kopcom a bezpečne sa vráti, tak je to Xantos. Musíme predpokladať, že Agamemnón znovu zaútočí na jar, či už na Dardanos, Téby pod Plakosom alebo samotnú Tróju, a pre našich vojakov musíme mať zbroj. Súhlasím s tým, že Helikaón by mal vyplávať čo najskôr.“

	„Áno, čo najskôr,“ zopakoval Priamos, pristúpil k malému vyrezávanému stolíku a nalial si vody do čaše. Znovu pozrel na Andromachu. Na krku mala náhrdelník z morských koníkov vyrezaných zo slonoviny. Sponami v tvare morských koníkov mala zopnuté aj husté ryšavé vlasy. Sedela s rukami zloženými v lone a vážne ho pozorovala. Ak aj uvažovala o tom, prečo ju požiadal, aby sem prišla, nedala to na sebe poznať.

	„Je tu ešte jedna vec, o ktorej sa musíme porozprávať,“ povedal Priamos. „Včera prišli z Téry zástupcovia najvyššej kňažky. Andromacha, zdá sa, že rozhodli o tvojej mladej priateľke a odpadlíckej kňažke.“

	„Kalliope. Volá sa Kalliope.“ Andromacha to povedala potichu, no kráľ začul v jej hlase napätie.

	„Áno, Kalliope. Ako všetci vieme, na uzmierenie Spiaceho boha sa útek trestá upálením zaživa. Tento trest je stále v platnosti. Žiadajú, aby sa na jar pozostatky dievčaťa vrátili na Téru, aby ich tam mohli pochovať a aby jej duša mohla naveky slúžiť Minotaurovi.“

	Andromacha chcela čosi povedať, no Priamos zdvihol ruku. „Nechaj ma dohovoriť. Potrestaní musia byť aj tí, ktorí utečenke pomáhali. Zvyčajným trestom je upálenie. No dvaja mykénski vojaci, ktorí jej pomáhali, sú teraz cennými príslušníkmi Trójskeho koňa. Ako patrón Požehnaného ostrova som dospel k záveru, že v tom boli nevinne a dievča ich oklamalo. Najvyššia kňažka sa môže sťažovať aj na Odysea, ktorý dievčaťu takisto pomáhal. To ide na tvoj vrub, Andromacha.“

	Hektorova odpoveď, ako Priamos očakával, bola rýchla.

	„Andromacha nie je zodpovedná za Kalliopine činy,“ povedal s hnevom v hlase. „Nemala potuchy, že to dievča odišlo z Téry, až kým sa neobjavilo na mojom statku. Nikomu nedovolím, aby trestal moju ženu za niečo, čo nespravila.“

	„Áno, áno,“ povedal Priamos netrpezlivo. „Ale najvyššia kňažka ju nechce potrestať. Žiada, aby priniesla pozostatky tej odpadlíčky na Téru. Koniec koncov, z ostrova utiekla kvôli Andromache. Súhlasil som, že vypláva na Téru s Kalliopinými ostatkami, aby sa týmto činom kajala. Kassandra má ísť aj tak na jar na Téru. Takže obe moje dcéry tam pôjdu spolu.“

	Hektor sa rozhneval. „To je šialenstvo! Andromacha tam nemôže ísť. Je to len Agamemnónov úskok. Už sa ju raz pokúsil zabiť. Všetci vieme, že najvyššia kňažka je jeho pokrvná príbuzná. Teraz sa s jej pomocou snaží vylákať Andromachu na Veľké zelené more. Na jar Agamemnónovo loďstvo znovu ovládne morské trasy. Je to pasca.“

	Priamos pozrel chladne na syna. „Samozrejme, že by to mohla byť pasca!“ odsekol. „Ale nemôžem to odmietnuť. Ak to urobím, riskujem, že najvyššia kňažka Téry prekľaje Tróju. Taká kliatba by posilnila našich nepriateľov a zrejme by spôsobila, že naši spojenci by si dobre rozmysleli, či nám majú prísť na pomoc. Ale ja im ako vždy prejdem cez rozum. Nebudeme čakať do jari. Andromacha vypláva s Kassandrou na Téru na Xantose. Zajtra.“

	Chvíľu ostalo ticho. Priamos sa pozrel na syna a videl, ako sa mu vytratila z tváre farba.

	„Nie,“ povedal Hektor, „to nedovolím.“

	Priama jeho reakcia prekvapila. Hektor bol dobrý stratég a chápal, že vo vojne treba aj riskovať. Priamos obrátil pohľad na Andromachu, očakávajúc, že niečo povie. Vždy mala svoj názor. Ale ona len mlčky a so sklopeným zrakom sedela. Vtom sa ozval Aineias.

	„Je to šikovný plán,“ povedal, „ale musím dať za pravdu Hektorovi. Je to veľké riziko. Vyplávať na Téru v zime, keď sú krátke dni, to by znamenalo plaviť sa potme v nevyspytateľnom počasí. Okrem toho by sme sa dostali do nebezpečnej blízkosti pirátov.“

	„Riziko je veľké,“ prisvedčil Priamos, „ale uvedomte si, čomu čelíme. Naši nepriatelia majú nad nami početnú prevahu, naše obchodné trasy sú zablokované. Na jar sa možno Mykénčania vyroja na našich brehoch v tisíckach. Budeme teda potrebovať Xantos a všetkých spojencov, ktorých dokážeme získať. S požehnaním najvyššej kňažky by sme si ich mohli udržať. Myslíš, že chcem vystaviť Andromachu a Kassandru nebezpečenstvám, ktoré na ne číhajú na mori počas zimy? Nie. Ale nevidím inú možnosť.“

	„Tak pôjdem s nimi aj ja,“ vyhlásil Hektor.

	„Čože?“ zahrmel Priamos. „Práve to by bola tá najväčšia hlúposť a ty to dobre vieš. Ak sa rozchýri, že sa plavíte na jednej lodi na Veľkom zelenom mori, Mykénčania zmobilizujú celú flotilu. Nie. Už som sľúbil kráľovi Ektionovi, že vyrazíš s Trójskym koňom na juh k malým Tébam. Vyčíňajú tam nepriateľské vojská. Treba ich poraziť, alebo aspoň zahnať na ústup.“ Pristúpil k Hektorovi a potľapkal ho po pleci. „Musíš veriť, syn môj,“ povedal. „Aineias je výborný námorník, verím, že sa vyhne všetkým nebezpečenstvám a nástrahám, ktoré naňho číhajú na mori.“

	„Nejde o nástrahy mora…“ začal Hektor, no vzápätí zmĺkol, pokrútil hlavou a vyšiel na balkón.

	Priamos vysmädol a tak zavolal Polydora. Otvorili sa dvere a mladý vojak vstúpil dnu. „Prines víno!“ prikázal kráľ.

	„Áno, pane, ale povedal si, že…“

	„Nezáleží na tom, čo som povedal!“

	Hektor stál na balkóne a zhlboka sa nadýchol. Potom sa vrátil do Jantárovej komnaty. Zastal pred Priamom a povedal: „Ako kráľ rozkáže, tak bude.“

	Po týchto slovách sa obrátil k Helikaónovi, ktorý vstal zo stoličky. Hektor sa uprene pozrel na starého priateľa a cítil, že ho premáha hlboký smútok. Tento muž miloval jeho ženu, ktorá priviedla na svet jeho syna. Silene sa usmial a povedal: „Dávaj si na seba pozor, Helikaón. A priveď Andromachu v bezpečí domov.“

	Helikaón nepovedal nič a Hektor pochopil. Helikaón mu nič nemohol sľúbiť, lebo Veľké zelené more bolo v zime nebezpečné aj bez pirátov a nepriateľských lodí.

	Podišiel k nemu a objal ho. Pobozkal ho na líce, potom sa odtiahol a obrátil sa k otcovi. No Priamos sa nedíval tým smerom. Dychtivo hľadel na Andromachu. Hektor odišiel z miestnosti, ani sa nerozlúčil s manželkou či otcom.

	Vonku zastal a oprel sa o stenu. Na čele cítil chladný kameň. Hlava sa mu krútila, ako keby mal horúčku, a bolelo ho srdce.

	Počas ťaženia v Trácii myslel len na návrat domov, do Tróje, a na ženu, ktorú zbožňoval. Vedel, že Andromacha miluje iného a že Astyanax je Helikaónov syn. No keď bol so svojou ženou a synčekom, na tieto veci vôbec nemyslel. Nikdy nerozmýšľal o tom, čo sa stane, keď bude v Tróji aj Helikaón, hoci vedel, že Šťastlivcovi patrí nielen Andromachino srdce, ale aj chlapec, ktorý Hektorovi vravel ocko.

	Hektor sa vždy snažil, aby nebol ako jeho otec a aby sa správal k mužom so cťou a úctou a k ženám jemne a zdvorilo. Keď mu Andromacha povedala, že nosí pod srdcom Helikaónovo dieťa, zmieril sa s tým, lebo vedel, že sám jej nemôže dať syna. Ale vtedy ju ešte poriadne nepoznal, veď sa ledva zoznámili. Ako roky plynuli, miloval ju viac a viac, no ona ho stále brala ako brata, ako dobrého priateľa. Nikdy jej nedal najavo, ako ho to bolí, až dnes, keď tak ľahkovážne navrhla, že prijme v paláci Helikaónovho syna Dexa. A teraz mala vyplávať so svojím milencom na dlhú cestu, kde budú stále spolu.

	Ešte nikdy tak nezatúžil po vojne, ešte nikdy tak netúžil bojovať, áno, aj zabíjať. Vojna – a možno aj smrť – sa mu teraz videla nádherne jednoduchá. Zložitý bol iba život.

	Obzrel sa a všimol si, že chodbou smerom k nemu kráčajú bratia Dios a Paris. Potichu sa rozprávali. Dios ho uvidel a tvár sa mu rozjasnila. Vzápätí ho zbadal aj Paris. Keď Hektor videl Parida v náprsnom pancieri a s bronzovou prilbicou pod pazuchou, napriek smútku sa musel usmiať. Nikto nevyzerá v zbroji smiešnejšie, pomyslel si. Paridovi vždy chýbala koordinácia a jeho pohyby boli nemotorné. Vidieť ho v oblečení bojovníka bolo priam komické. Dios nemal na sebe nijakú zbroj, len bielu tuniku a zelený plášť.

	„Tak ako ste bez nás rozhodli, braček?“ spýtal sa Dios a úsmev mu zmizol z tváre.

	„Teba sa to netýka, Dios. Hovorili sme len o Helikaónovej plánovanej plavbe na západ.“

	Paris urobil krok dopredu a nahnevane sa pozrel bratovi do očí. „Nepošlete Helenu späť do Sparty,“ povedal.

	„Prečo by sme ju mali posielať do Sparty?“ spýtal sa prekvapený Hektor.

	„Myslíš, že som hlupák? Veď to žiadal Agamemnón. Práve to je príčina tejto hlúpej vojny.“

	Hektor si vzdychol. „Nemyslím si, že si hlupák, Paris. Ale teraz nerozmýšľaš. Žiadosť poslať Helenu späť bola len zámienka. Agamemnón ju nechce a vedel, že keď takúto žiadosť vysloví, otec ju bude musieť odmietnuť.“

	„To viem!“ odsekol Paris. „Nič to nemení na skutočnosti, že Agamemnón využil otcovo odmietnutie na to, aby zhromaždil spojencov. Keby sme žiadosti vyhoveli, oslabili by sme mykénsku alianciu, je tak?“

	Hektor pokrútil hlavou. „Teraz už nie, Paris,“ odvetil. „Keby sme boli súhlasili hneď na začiatku, v takom prípade áno, našich nepriateľov by možno nebolo tak veľa. Ale teraz už nie, braček. Jeden kráľ je už mŕtvy a jednu kráľovnú zavraždili. Vojna je už rozpútaná. Nedá sa cúvnuť. Buď padnú Mykény, alebo Zlaté mesto.“

	„Takže sem prídu?“ spýtal sa Dios. „Nemôžeme ich zastaviť?“

	„Prídu zo severu, z juhu, z mora. Agamemnón, Menelaos, Achilles, Odyseus…“ Zmĺkol. „A všetci menej významní králi, náčelníci bánd a žoldnieri túžiaci po plienení.“

	„No budeš tu ty a porazíš ich,“ povedal Dios.

	„Ak dajú bohovia, Dios, tak áno, budem tu. Tak ako vy, bratia moji.“

	Dios sa nahlas zasmial a tľapol Parida po chrbte. „Počul si to, Paris? Budeš hrdina.“ Vzal Paridovi z rúk prilbicu a nasadil mu ju na hlavu. Bola priveľká a skĺzla mu na oči.

	„Ako keby sa z Elýzia vrátil sám veľký Herakles!“ smial sa Dios.

	Paris si sňal prilbu a hodil ju do Dioda, ktorý sa skrčil. Prilbica zazvonila o stenu a spadla na zem. Paris sa vrhol na Dioda a schmatol ho za tuniku. Dios sa zatackal a obaja spadli na zem. Diodovi sa podarilo vstať, no Paris ho chytil za členok a snažil sa ho stiahnuť na zem. Hektor sa usmial a spomenul si na detstvo. Dios a Paris boli stále spolu. Dios spurný a neposlušný, Paris tichý a hĺbavý. Čudná dvojica.

	Vtom zahrmel Priamov hlas. „Čo to tu, pri Hádovi, vyvádzate?“

	Bratia prestali zápasiť a vstali. Priamos kráčal chodbou s tvárou červenou od hnevu. „Pri Áreových guliach, vari ste zošaleli?“ skríkol. „Priamovi synovia sa predsa nebudú klbčiť ako malé deti!“

	„Prepáč, otec,“ povedal Paris. „Je to moja vina.“

	„Kašlem na to, čia je to vina. Straťte sa mi z očí! Obaja.“

	Dios s Paridom pomaly vykročili preč. „Čie je to?“ spýtal sa Priamos a ukázal na otlčenú bronzovú prilbicu.

	„Moje,“ odvetil Paris. Priamos si ju šikovne navliekol na nohu a vykopol smerom k Paridovi. Mladý muž váhavo vystrel pred seba ruky a prilba ho udrela do prstov. S výkrikom uskočil a prilbica znova zaskackala na dlážke.

	„V ten deň, keď som ťa splodil, som musel mať horúčku,“ zavrčal Priamos, zvrtol sa a dlhými krokmi vykročil späť k Jantárovej komnate. Urazenému Paridovi spadol hrebienok.

	Hektor zdvihol prilbicu a podal ju Paridovi. „Otec má veľa starostí, braček,“ povedal.

	„Možno,“ zachmúrene odvetil Paris, „ale aký je v tom rozdiel? Kedy si nechal ujsť príležitosť, aby pokoril svojich synov?“

	Dios pristúpil k mladšiemu bratovi a objal ho okolo pliec. „Neber si to tak, Paris,“ radil mu. „Priamos je starý a čoraz slabší. Pri troche šťastia sa dožijeme toho, že sa obaja vyštíme na jeho pohrebnú hranicu.“

	Paris sa uškrnul. „To nie je zlá predstava,“ povedal.

	Všetci traja vyšli z paláca do poludňajšieho slnka. Dios s Paridom sa pobrali na dolný koniec mesta, Hektor do svojho paláca. Malý Astyanax sa s pestúnkou hral v záhrade. Mal na sebe detský kožený náprsný pancier a tĺkol malým mečom do štítu, ktorý držala pestúnka. Vtom ho chlapec zbadal a skríkol: „Ocko!“ Pustil drevený meč a rozbehol sa k Hektorovi, ktorý si kľakol na jedno koleno, schytil ho, vyhodil do vzduchu a potom zase chytil. Astyanax výskal od radosti. Hektor ho tuho objal.

	„Ocko, urobíš mi obludu?“ prosíkal Astyanax.

	Pozrel sa do chlapcových zafírovo modrých očí. „Čo robí obluda?“

	„Zabíja ľudí,“ odvetil Astyanax.

	Hektor dal synčekovi dolu malú prilbicu a postrapatil mu ryšavé vlásky. „Nemôžem byť chvíľu len otcom a tuho ťa stisnúť?“

	„Nie!“ skríkol Astyanax. „Chcem zabiť obludu.“ Hektor zložil chlapca na zem a kľakol si na koleno.

	„Tak to skús,“ zamrmlal, vyceril zuby a zreval ako lev. Astyanax zapišťal, rozbehol sa k pestúnke a skryl sa za ňu. Potom zamával dreveným mečom a rozbehol sa oproti Hektorovi.

	 

	
IV

	Krv na trhovisku

	Kupec Plouteos sa počas šiestich rokov, ktoré strávil v Tróji, do tohto mesta zamiloval. Hoci bol cudzinec, susedia ho srdečne prijali, ostatní kupci boli k nemu slušní a Zlaté mesto začal považovať za svoj domov. Získal povesť veľkého šťastlivca, lebo jeho lode si vždy našli cestičku v námornej blokáde a privážali z Milétu hodváb a korenie, ba z Cypru dokonca pašoval meď.

	Plouteos si žil dobre a každý deň za to ďakoval v Hermovom chráme a kupeckému bohu s krídlami na pätách obetoval biele holubice. Desaťkrát za sezónu obetoval aj Aténe, ochrannej bohyni Tróje, a raz za rok daroval desať zlatých prútov Diovi, otcovi všetkého. Plouteos bol neobyčajne zbožný muž.

	Vo svojej vlasti bol tiež známy svojou neochvejnou vernosťou, na čo bol hrdý celý život. Až dodnes.

	Plouteos sedel mlčky so svojím hosťom v odľahlom kúte záhrady. Kúsok od nich stál kôš s rozžeraveným uhlím. Návštevník bol mladší a štíhlejší než statný Plouteos a kým on bol červený v tvári a priateľský, príchodiaci mal prepadnuté líca a chladné oči. V záhrade fúkal studený vietor. Z koša vyletovali horúce uhlíky. Hosť potichu zaklial. Plouteos videl, ako si oprašuje modrý plášť, lebo sa mu naň podľa všetkého usadil horúci popol. Plouteos si pošúchal oči. V jasnom slnku ho boleli a bolesť prešla na celú hlavu. „Vnútri by bolo teplejšie,“ povedal hosť.

	„To áno,“ prisvedčil Plouteos, „ale tu vonku, v takejto zime, nás nebude nikto počuť, Actonión.“

	„Ty vždy vieš, čo treba,“ poznamenal Actonión a poškrabal sa v riedkej čiernej brade. „Už o tom nemusíme hovoriť.“

	„Nechápeš podstatu úlohy, ktorú navrhuješ,“ namietol Plouteos.

	Actonión zdvihol ruku a kývol prstom. „Ja nič nenavrhujem, Plouteos. Tlmočil som ti pokyny tvojho pána. Tvoj kráľ si želá nepriateľovu smrť. Ty a tvoji synovia musíte toho zloducha zabiť.“

	„Len tak?“ odsekol Plouteos a začervenal sa. „Moji chlapci sú síce statoční, ale nie sú vycvičení. A ja, ako vidíš, si rád dožičím dobrého trójskeho jedla. Prečo to máme urobiť práve my? Prečo nie muži, čo sa brodia krvou ako ty? Prečo nie vojaci alebo najatí vrahovia?“

	Návštevníkove chladné oči ešte väčšmi stvrdli. „Tak ty pochybuješ o múdrosti nášho pána? Ty červ! Všetko, čo máš, ti dal kráľ Agamemnón. Prisahal si, že mu budeš slúžiť a urobíš všetko, čo chce. A teraz pri prvom nebezpečenstve cúvaš.“

	„Nie je prvé,“ vzdorovito odvetil Plouteos. „Spolu so synmi sme zbierali informácie, posielali hlásenia. Veľakrát sme riskovali život. No len čo dnes splníme túto úlohu, ak sa nám to vôbec podarí, kráľ z nás už nebude mať nijaký osoh. Vari to nechápeš? Keď na jar prídu naše vojská, nebolo by dobré mať verných ľudí v meste?“

	„Pravdaže. A takých ľudí tu budeme mať,“ odvetil Actonión. „Myslíš, že ste jediní špehovia v Tróji?“ Vstal zo stoličky. „Ako som ti už povedal, Helikaón je v paláci na stretnutí s Priamom. Keď vyjde von, pôjde peši na dolný koniec mesta. Ty a tvoji synovia si naňho počkáte a spolu naňho zaútočíte.“

	„Bol k nám veľmi láskavý,“ smutne podotkol Plouteos.

	„Počul som,“ odsekol Actonión. „Večeral si v jeho dome, obchodoval si s ním. Keď sa tvoj najmladší syn stal mužom, daroval mu poníka. Preto sme ťa vybrali na splnenie tejto úlohy. Posielali sme naňho vojakov i najatých vrahov, ale vždy unikol smrti. Je prefíkaný, šikovný, silný a rýchly. No len málokto je v strehu pred svojimi priateľmi.“

	Actonión si pevnejšie pritiahol plášť a odstúpil od koša s uhlím. Obzrel sa a povedal: „Keď budeš hotový, čo najrýchlejšie príď na breh a vezmi si toľko peňazí, koľko unesieš.“

	„Budeš nás čakať na lodi?“ spýtal sa Plouteos.

	„Nie. Chvíľu zostanem v Tróji, ale ty sa už nemusíš so mnou stretnúť, Plouteos. Iba ak by sa ti to… nepodarilo. Kráľ Agamemnón nemôže márniť čas s ľuďmi, ktorí ho sklamú. A teraz sa choď čo najlepšie pripraviť. Musíš zabiť svojho priateľa.“

	Kupec so šperkami Tobios si utiahol okolo krku ťažký vlnený plášť a od zimy podupkával. Dav, ktorý tu bol ráno, redol. Ľudia mierili do verejných jedální alebo domov na obed. Zatiaľ to bol dobrý deň, pomyslel si. Svedčil o tom prívesok, ktorý si kúpil Helikaón, no Tobios predal okrem toho aj tri brošne a jantárový náramok. Mal sto chutí zavolať sluhov, zbaliť šiator a pobrať sa domov k teplému ohňu. Keď si však spomenul na dlhé roky biedy a hladovania, razom si to rozmyslel. Hoci bol premrznutý na kosť, nikam nešiel a postavil sa k plachte, ktorá chránila šiator pred vetrom.

	Na leňošenie bude času dosť, povedal si, keď príde ozajstná zima. Potom bude tráviť viac času v dielňach a dozerať na výrobu brošní, náčlenkov, prsteňov a okrás. Jantár bol obľúbený už niekoľko sezón. Ale nepotrvá to dlho. Pokiaľ išlo o módu, Trójania boli vrtošiví. Pred piatimi rokmi šaleli za rubínmi, koralom a karmínovými plášťami a tunikami. Červená bola farbou dňa. Uplynulo iba pár mesiacov a vystriedala ju čierna. Egyptský kupec Chtósis zdokonalil výrobu farbiva tak, že šaty zafarbené načierno sa dali prať bez toho, aby farba vybledla. Medzi Trójankami boli v móde ebenové a obsidiánové náčlenky.

	Teraz to bol jantár. Čo príde do módy potom? premýšľal Tobios. On osobne by stavil na modrú farbu. Lazurit nikdy nevyšiel celkom z módy a jeho cena by mohla stúpnuť. Čím modrejší lazurit, tým drahší kameň. Mnohé ženy, ale aj muži sa dali zlákať rečami o tom, že ich oči majú farbu lazuritu.

	Ako tak premýšľal, všimol si, že na námestie prišiel mykénsky kupec Plouteos so svojimi synmi. Zamával mu na pozdrav, ale nevideli ho, lebo boli očividne zabratí do vážneho rozhovoru. Je možné, že túto nezmyselnú vojnu pocítil už aj Plouteos, hoci sa o ňom povrávalo, že má neuveriteľné šťastie. Jeho lode zatiaľ unikali zajatiu i potopeniu. Bolo to na porazenie. Niežeby Tobios túžil po tom, aby na Veľkom zelenom mori hynuli poctiví námorníci, no Plouteovo šťastie znamenalo, že mohol svoj tovar predať lacnejšie. A to držalo cenu dolu a znižovalo zisk.

	Závidelo mu čoraz viac kupcov, no Tobios nemal čas zaoberať sa takými hanebnými myšlienkami. Ako bolo dobre známe, Plouteos bol zbožný človek, ktorý uctieval mnohých bohov a oni sa mu za to odvďačili. Tobios by si veľmi rád darmi naklonil bohov tejto krajiny, no určite by sa o tom dozvedel prorok Mohamed a smrť by ho neminula. Alebo by ho postihlo dačo ešte horšie. Pred niekoľkými rokmi sa hovorilo o tom, že Prorok jedného muža preklial a zoslal naňho lepru. A jeden z Tobiových sluhov rozprával o mužovi, ktorý rozhneval proroka Mohameda a na druhý deň sa zobudil slepý.

	Radšej riskovať hnev neznámych bohov, ktorí možno nejestvujú, ako rozhnevať proroka Mohameda, ktorý určite existuje.

	Vietor, ktorému tu hovorili kosa, silno fúkal a svišťal okolo ochrannej plachty. Tobios vytiahol z police pod pultom starú vlnenú čiapku a natiahol si ju na zafarbené ryšavé vlasy.

	Vtom zbadal, ako k nemu mieri kráľov syn Paris. Chlapec mal na sebe zbroj a v ruke niesol otlčenú prilbu. Tobios sa rýchlo poobzeral po trhovisku, či dakde nezbadá bucľatú Helenu, ktorá zvyčajne chodila s ním. Helena bola neveľmi pekná matrónska žena s vlasmi sivými ako myš a milým úsmevom. Manžel ju očividne zbožňoval. Vždy, keď nakupoval sám, pokúpil jej tie najvýstrednejšie darčeky – šperky, ktoré si trúfla nosiť iba krásna žena. Na druhý deň sa vždy potichu vrátil a vymenil ich za niečo iné. Helena mala rada jednoduchosť. Vyberala si brošne podľa tvaru alebo odtieňa kameňa a dávala prednosť striebru pred zlatom.

	Tobios sa usmial na mladého muža, ktorý podišiel k jeho šiatru. „Chladné ráno, pane, len čo je pravda,“ prihovoril sa mu.

	„Závidím ti ten plášť, Tobios,“ odvetil Paris. „V zbroji sa človek veru nezohreje.“

	„Počul som, pane. Bude sa dnes bojovať?“

	Paris vylúdil na tvári chlapčenský úsmev. „Ak by sa aj bojovalo, Tobios, bol by som tam osožný asi ako rybe perie.“

	„Šikovnosť v boji sa preceňuje,“ zdôveril sa mu Tobios. „Za svojho dlhého života som zistil, že je oveľa osožnejšie mať rýchle nohy ako šikovne narábať so zbraňou. Ale najdôležitejšie zo všetkého je mať filipa.“

	„Bol si v mnohých vojnách?“ spýtal sa ho Paris, pričom si prezeral zaujímavo zhotovený náčlenok.

	„Až v primnohých, pane.“ Tobios sa pri temných spomienkach zachvel. Aby zmenil tému, povedal: „Ten šperk, čo držíš v ruke, zhotovil môj vnuk. V ňom sa prvýkrát naplno prejavila jeho zručnosť.“

	Tobios kútikom oka pobadal, že davom sa prediera Helikaón. Zmeravel. Dúfal, že nepríde vrátiť ten prívesok, čo od neho kúpil. Obrátil pozornosť k Paridovi a trpezlivo čakal, kým si mladý muž poriadne prezrie náramok. Bol zhotovený zo zakrúteného strieborného drôtu, do ktorého bolo vsadených sedem ohnivých opálov. Z mladého Aaróna sa stával zručný remeselník.

	„Ak smiem byť taký smelý, pane, spanilej pani Helene bude tento šperk pripadať mimoriadne pôvabný.“

	Kým stačil Paris odpovedať, odkiaľsi sa ozval prenikavý výkrik. „Otec! Nie! To nie je on!“

	Tobios vykukol zo šiatra a zbadal, že statný Plouteos bojuje s Helikaónom. Chvíľu to bolo priam komické: tučný kupec v strednom veku v karmínovej tunike po členky sa pri šiatri s koláčmi vrhol na štíhleho bojovníka v bielom.

	Keď sa však Tobios prizrel lepšie, zbadal, že to nie je Helikaón. Bol to kráľovič Deifobos, jeden z Priamových panghartov, známy ako Dios. Tobiovi nešlo do hlavy, prečo by taký mierny človek ako Plouteos riskoval, že urazí kráľovského syna. Vtom Diodovu tuniku zafŕkala krv. Na jasnej čepeli Plouteovho meča sa zaleskli slnečné lúče.

	Dios vystrel ruku, aby chytil Ploutea za zápästie, no kupec sa mu vytrhol a vnoril meč Diodovi do hrude. Jeho obeť mala šaty nasiaknuté krvou a po nohách mu stekali tenké červené pramienky. Stále však bojoval. Plouteovi pribehli na pomoc synovia. Tobios si myslel, že ho od Dioda odtrhnú, ale oni vytiahli nože a zúrivo bodali raneného kráľoviča.

	„Paris! Paris!“ kričal Dios a Tobios videl, ako sa vrhol smerom k bratovi. Vtom dostal ďalší úder, zohol sa a z úst mu vytryskla krv.

	Tobios pozrel na Parida. Mladý kráľovič stál ako socha; od prekvapenia a strachu sa nedokázal ani pohnúť. Tobios vytiahol z pošvy Paridov meč, rozbehol sa za útočníkmi a plných pľúc kričal: „Vrahovia! Najatí vrahovia!“

	Plouteov najmladší syn sa zvrtol k Tobiovi. Na tvári mal krvavé šmuhy a z noža na zdieranie koží, ktorý zvieral v ruke, kvapkala krv. Pozrel na kupca, pustil nôž na zem a vzal nohy na plecia. Najstarší syn chytil otca a ťahal ho preč. Tobios sa zahnal mečom. Trafil mladého muža na spánku, až ho zaliala krv. Spadol nabok, potom vstal a niekoľko krokov sa zatackal.

	„Najatí vrahovia!“ zakričal znovu Tobios. „Chyťte ich!“ Za zraneným útočníkom sa rozbehol iný majiteľ šiatra a tresol ho palicou po hlave. Chlap spadol a ostal nehybne ležať.

	Kupec Plouteos ostal stáť s vydesenou tvárou pri Diodovom tele a pozrel Tobiovi do očí. Krútil hlavou.

	„To som nechcel,“ nariekal. „Prisahám pri všetkých bohoch, Tobios, nemal som na výber…“

	„Ty červ!“ skríkol akýsi rozhnevaný muž v dave. Tobios ho poznal. Bol to obchodník Actonión. Rozbehol sa k Plouteovi a z celej sily ho bodol dýkou do krku. Z rany vytryskla krv a Plouteos padol doluznačky na kamene.

	Tobios si kľakol k Diodovi. Oči mal otvorené, ale nič nevidel. Rany na jeho tvári a krku už nekrvácali.

	Pri mŕtvom Diodovi kľačal aj muž, ktorý zabil Ploutea. Tobios sa pozrel do čiernych Actoniónových očí.

	„Myslel som si, že taký slávny bojovník bude väčší,“ poznamenal Actonión, hľadiac na mŕtvolu.

	„Slávny bojovník?“ spýtal sa Tobios.

	„Nepovedal tu ktosi, že je to strašný Helikaón?“

	„Nie. To je Deifobos, Priamov syn.“

	Tobios vstal a zamieril k svojmu šiatru. Paris tam ešte vždy stál s očami plnými sĺz. „Je mŕtvy, však?“ zašepkal.

	„Toľko bodnutí človek neprežije,“ odvetil Tobios.

	Paris zaúpel. „Volal ma, a ja som mu nepomohol. Nemohol som sa pohnúť, Tobios.“

	„Tak choď k nemu teraz,“ potichu povedal Tobios. „Nepatrí sa, aby kráľov syn ležal sám v prachu trhoviska.“

	No Paris akoby bol vrástol do zeme. „Ach, Tobios, zlyhal som. Bol to môj najlepší priateľ, a keď ma potreboval, neurobil som vôbec nič.“

	Tobios si zahryzol do jazyka a snažil sa zakryť pohŕdanie. Paris nebol chlap, zato bol dobrý zákazník. Ak kupec odháňa dobrých zákazníkov, obchod mu veru nepokvitne. Vtom zbadal, že mladý muž sa naňho uprene a prosebne pozerá. Tobios si vzdychol. Vedel, čo kráľovič chce – čo chcú všetci zbabelci.

	„Nemohol si urobiť nič, pane,“ povedal a vložil do toho klamstva toľko presvedčivosti, koľko len vládal. „Osudné boli už prvé rany. Keby si tam bol pribehol, zbytočne by si riskoval, že zabijú aj teba. Konal si múdro.“

	Paris pokrútil hlavou, ale nepovedal nič.

	Vojaci dorazili na trhovisko prineskoro. Zdvihli Diodovo telo a odniesli ho naspäť k Skajskej bráne. Tobios sa obzeral po Actoniónovi, no nikde ho nevidel.

	Čudné, pomyslel si. Priamos by určite odmenil muža, ktorý zabil vraha jeho syna.

	Andromacha nechala Priama a Helikaóna v Jantárovej komnate pohrúžených do rozhovoru a zamierila do megarónu, kde v dave ľudí zbadala Antifona. Nebolo ho možné prehliadnuť, lebo bol stále najmohutnejším mužom v Tróji, hoci značnú časť jeho hmotnosti teraz tvorili svaly. Muž, ktorý kedysi jedával ako Herakles, bol teraz známy priam vojenským režimom. Andromacha ho mala veľmi rada, no na jalové reči nemala náladu.

	„Videl si Hektora?“ spýtala sa ho rýchlo.

	„Pred chvíľou. Odišiel z paláca.“ Naklonil sa k nej a zašepkal: „Vyzeráš ustarostená, milá moja.“

	„Bol to ťažký deň,“ odvetila.

	„Teraz je takých dní veľa. Aj Hektor vyzeral akýsi skleslý. Je medzi vami všetko v poriadku?“

	Andromacha chvíľu nevravela nič. Keď prehovorila, jej slová zneli duto. „Máme sa radi, Antifones. Takže nakoniec sa všetko dobre skončí. Musím tomu veriť.“

	„Zbožňuje ťa. Preto dúfam, že máš pravdu,“ povedal Antifones. Andromacha sa pozrela mohutnému mužovi do očí a pochopila, že jej chce ešte čosi povedať.

	Rozhovor však prerušil príchod kráľovho syna a tajomníka Polita. Zhrbený a plešatý Polites vyzeral, ako keby každú sezónu ostarol o dva roky. Tvár mal bledú, pod očami tmavé kruhy, krivku úst ustavične obrátenú nadol. „Antifones,“ povedal, „musíme sa porozprávať.“

	„Zabúdaš na dobré spôsoby, braček,“ napomenul ho Antifones. Až vtedy si Polites všimol Andromachu. V rozpakoch sa začervenal.

	„Prepáč, sestra,“ ospravedlnil sa jej. „Odpusť mi, prosím ťa.“

	„Nemusíš sa ospravedlňovať, Polites. Antifonovu spoločnosť potrebuješ očividne väčšmi ako moju. Nechám vás teda, aby ste sa mohli porozprávať.“

	Andromacha vyšla z megarónu s dvoma osobnými strážcami v pätách a zamierila do Hektorovho paláca. Razom ju znovu začali mátať vlastné problémy. Hektorovmu strachu rozumela. Od začiatku boli k sebe úprimní, takže vedel, že Andromacha ľúbi Helikaóna. Predstava, že jeho manželka sa s ním plaví po Veľkom zelenom mori, mu musela vŕtať v hlave ako červ v jablku.

	Andromacha sa so zmätkom v srdci pristavila pri studni. Jeden zo strážcov si myslel, že je smädná, a vytiahol vedro vody. Andromacha mu poďakovala a napila sa vody z drevenej naberačky. Vtom si spomenula na Kalliope. Sladkú, zneužitú, statočnú Kalliope. A spomenula si aj na zabijakov, horiaci statok a na Kalliope, ako stojí na kopci a strieľa šípy na najatých vrahov. Snažila sa udržať ten hrdinský výjav čo najdlhšie pred očami, ale nepodarilo sa jej to. Oči sa jej zahmlili slzami a priam videla, ako sa do Kalliope zabodol čierny šíp. Všetko, čo zostalo z jej lásky, bolo iba zopár kostí, ktoré Andromacha vytiahla z popola pohrebnej hranice. Spočívali v ebenovej a striebornej truhlici, ktorá stála pod oknom v jej spálni.

	Andromacha snívala o tom, že vráti pozostatky na Požehnaný ostrov a pochová ich v tamariškovom háji vedia Artemidinho chrámu. Najvyššia kňažka však chcela hodiť Kalliopine pozostatky do jamy a spútať jej ducha, aby naveky slúžil Minotaurovi.

	„Je ti niečo, pani?“ spýtal sa mladší strážca Etenos. „Si veľmi bledá.“ Bol to vážny mladý muž a bratanec zavraždeného Cheóna, ktorý zahynul spolu s Kalliope, keď na nich zaútočili najatí vrahovia.

	„Nič, nič mi nie je,“ odvetila plavovlasému vojakovi. Klamala.

	Kalliope zbožňovala bohyňu Artemis, modlila sa k nej aj niekoľkokrát za deň. Dostalo sa jej za to nejakej odmeny? Ako dieťa ju znásilnili, rodina ju zradila a nakoniec ju zavraždili najatí vrahovia. Nemala ani dvadsať rokov. A surovo s ňou mali zaobchádzať ešte aj po smrti.

	Andromacha si pomyslela, že aj ona sa pomodlí k bohyni, no v duchu začula mučivý hlas: Myslíš, že Artemide alebo hociktorému inému bohu aspoň trochu záleží na tvojom alebo Kalliopinom živote? Uvažuj o tom! Vyslyšali niekedy niektorú tvoju modlitbu?

	Odrazu sa Andromacha usmiala, ale jej myšlienky boli trpké. Keď prvý raz odišla z Téry, netúžila po ničom, len aby sa mohla vrátiť na Požehnaný ostrov k jednoduchému životu s Kalliope. Modlila sa za to a za slobodu, akú nepoznala nikdy predtým, ani nikdy potom. A počas prvých nešťastných dní v Tróji rojčila o tom, že ju Helikaón vezme na Xantos a odpláva s ňou niekam preč. Aj za to sa modlila. Teraz sa bohovia rozhodli, že vyslyšia obe jej modlitby, a ona mala pocit, akoby sa jej v bruchu skrúcal nôž.

	Premkol ju chladný hnev. Poloboh Minotauros Kalliope nedostane, aj keby od toho závisel osud celého sveta. Áno, odnesie pozostatky na Téru, ale nie pozostatky svojej milenky.

	Keď sa takto rozhodla, pustila naberačku do vedra a vykročila ďalej. V paláci prepustila strážcov, kývnutím hlavy pozdravila vojakov pri bráne a vkročila do záhrady. Zbadala, že Astyanax sa hrá na zemi a Hektor kľačí pri ňom.

	Takú lásku, akú cítila k Astyanaxovi, ešte nezakúsila. Ako keby bol k nej pripútaný neviditeľnými povrazmi. Vždy, keď od neho odišla, a niekedy od neho odišla aj na celý deň, cítila v srdci tupú bolesť. Celú dlhú zimu by bez neho asi nevydržala. Srdce sa jej panicky rozbúchalo. Bála sa aj o svoj život. Bála sa zradcov, zvedov, jedu a dýky pod rúškom tmy.

	Vtom vyšlo spoza mrakov slnko a zasvietilo na jej synčeka a na mocného muža vedľa neho. Boli strapatí a zaprášení, ako keby sa boli váľali po zemi. Kľačali čelom k sebe, sústredení na niečo, čo ležalo medzi nimi. Chlapec ukázal prstom na nejakého chrobáka alebo list a spýtavo sa pozrel na otca. Na Hektorovej tvári videla toľko nehy a lásky, až jej zovrelo hrdlo.

	Strach pominul. Hektor Astyanaxa ľúbi a nikdy ho neprestane ľúbiť, pomyslela si. Položí zaňho aj život.

	Potichu, bez toho, aby si ju všimli, vošla do paláca.

	 

	
V

	Jeden z medi, 
druhý z bronzu

	Keď vstúpila do vysokých vzdušných komnát, privítali ju dve slúžky, ktoré sedeli v predsieni a vyšívali akúsi ťažkú látku. Boli to ženy príslušníkov Trójskeho koňa a mali na sebe opasky zhotovené z bronzových kotúčov a prešité zlatou niťou.

	Andromacha si spomenula na deň, keď taký opasok videla prvý raz. Bola tehotná a kráčala s Hektorom po Ulici kováčov. Pri šiatri stála mladá žena s plavými vlasmi zapletenými do vrkoča. Tuniku mala dlhú, bielu a stiahnutú opaskom z bronzových kotúčov. „Aj ja by som taký chcela,“ povedala vtedy Andromacha.

	Hektor sa na ňu prekvapene pozrel. „Asi nevieš, čo taký opasok znamená,“ povedal potichu.

	„To neviem,“ odvetila úprimne.

	„Ak niekedy taký dostaneš, bude to znamenať, že som mŕtvy.“

	Andromacha sa neskôr dozvedela, že sú to ženy a dcéry vojakov, ktorí padli v radoch Trójskeho koňa. Opasky boli z kotúčov ich náprsného panciera.

	Andromachine slúžky boli sestry, čiernovlasé dcéry bojovníka Ursa, ktorý padol v boji o Dardanos. Budú pracovať v paláci, až kým im nenájdu vhodných manželov medzi trójskymi jazdcami. Staršia Pentesileia bola vysoká, s hlboko posadenými očami a mocnou bradou. Jej sestra Anio, mladšia a nie taká nervózna, bola pekná a mala krehkú postavu.

	„Nepotrebuješ niečo, pani?“ spýtala sa Pentesileia.

	„Nie. Už ste jedli?“

	„Áno, pani,“ odvetila Anio. „V kuchyni je čerstvý chlieb. Prinesiem ti?“

	Andromacha sa na ňu usmiala. Dievčina mala pätnásť rokov a až zúfalo sa jej snažila vo všetkom vyhovieť. „Teraz nič nepotrebujem,“ povedala. „Prečo sa nejdeš so sestrou prejsť? Prezrite si palác.“

	„Sme tvoje slúžky,“ povedala stroho Pentesileia. „Musíme ti slúžiť.“

	Andromacha si vzdychla. „Áno, ste moje slúžky, ale budete aj mojimi priateľkami. Nie ste otrokyne, ale dcéry hrdinu. Ak vás budem potrebovať, zavolám vás.“

	„Áno, pani,“ odvetila Anio. „V tvojich komnatách ťa čaká hosť. Princezná Kassandra.“ Odrazu znervóznela. „Ona sa rozpráva…“ Zmĺkla. „Rozpráva sa sama so sebou.“

	„Viem,“ povedala Andromacha. „Nemusíš si preto robiť starosti.“

	Ako kráčala do svojich komnát, začula Kassandrin vzrušený hlas: „Nevidela som to, Dios. Nevidím všetko.“ Znelo to zmätene a rozčúlene.

	Keď Andromacha vstúpila do izby, Kassandra sedela a civela do steny. Bola sama, oblečená do svojich typických čiernych šiat, vlasy nedbalo začesané dozadu.

	Andromacha si zhlboka vzdychla a podišla k dievčaťu. „Som rada, že ťa vidím, Kassandra,“ povedala a prisadla si k nej na pohovku. „V posledných mesiacoch si mi chýbala.“

	Kassandre klesla hlava dopredu a vzdychla si. „Vieš, že zomrela Vora?“ spýtala sa.

	„Kto je Vora?“

	Kassandra mala neprítomný pohľad. „Vora bola delfínica. Bola už veľmi stará. Jej kamarát Cavala o nej spieva. Celý rok bude plávať po Veľkom zelenom mori a spievať jej pieseň na všetkých miestach, ktoré milovala, potom sa vyberie za ňou do oceánu Južného vetra a znovu budú spolu.“

	Andromacha sa usmiala. „Možno popláva s nami na Téru.“

	„Nie. Téry sa bojí. Tam nepôjde. Aj ja sa bojím Téry. To som si nikdy nemyslela.“ Kassandra si vzdychla, naklonila sa a zložila si ruky v lone. Znovu vyzerala ako dieťa.

	Andromacha ju objala okolo pliec. „Ničoho sa neboj. Téra je krásny pokojný ostrov. Bude sa ti tam páčiť.“

	„Na Tére nastane koniec sveta,“ zašepkala Kassandra. „Vyletím k oblohe ako orol a spolu so mnou zomrú traja králi…“ nedokončila.

	Andromacha ju pobozkala na líce. „Nejdeš so mnou do záhrady? Zastrieľame si z luku. Vždy ti to urobilo radosť a hneď si mala lepšiu náladu.“

	Kassandra sa narovnala a odrazu sa usmiala. „Pravdaže!“ zvolala. „Musíme ich pripraviť. Môžeme hneď aj začať. To sa mi páči. Je to veľmi dôležité!“

	Rozbehla sa k vzdialenej stene a z police vzala dva luky a dve tuľajky. Potom zamierila do predsiene. Andromacha vykročila za ňou. Kassandra bežala k sestrám.

	„Odložte to vyšívanie,“ prikázala im a vložila im do rúk luky. „Musíte sa naučiť strieľať! Ženy príslušníkov Trójskeho koňa musia vedieť narábať s lukom!“ Zvrtla sa k Andromache. „Vidíš? Vidíš to, Andromacha?“ Pohodila hlavou a odvrátila sa. „Čože? Áno…“ povedala do steny. Potom prikývla a vzdychla si.

	Pozrela sa Andromache do očí a smutne sa usmiala. „Ešte je priskoro,“ povedala. „Ale nezabudneš na to, Andromacha, však? Naučíš tieto ženy strieľať z luku?“

	„Upokoj sa, sestrička,“ povedala potichu Andromacha. Dievčatá nehybne stáli a znepokojene sa prizerali. Andromacha objala Kassandru okolo útlych pliec. „Poď, vezmeme luky a zájdeme do záhrady,“ povedala a vzala sestrám zbrane.

	„Nezabudneš?“ skríkla Kassandra.

	„Nezabudnem. Sľubujem. Naučím ich strieľať.“ Obrátila sa k sestrám a spýtala sa: „Budete sa učiť?“

	„Ja trochu viem strieľať,“ odvetila Pentesileia. „Otec ma učil. Ale rada sa ešte podučím.“

	Andromacha vycítila, že z Kassandry opadlo napätie. Mladá princezná sa pozrela na Pentesileiu a usmiala sa. „Budeš trójskou bojovníčkou a o tvojej statočnosti sa budú spievať nádherné piesne.“ Odtiahla sa od Andromachy a povedala: „Teraz luky nebudeme potrebovať.“

	Andromacha vrátila zbrane na miesto a zaviedla Kassandru cez palác do záhrad, kde sa už predlžovali tiene. Hektor ich zbadal a podišiel k nim s Astyanaxom, ktorý mu spal v náručí. Andromacha sa usmiala na manžela, ktorý sa k nej sklonil a pobozkal ju. „Prepáč, že som sa ťa dnes dotkla,“ povedala mu.

	Hektor prikývol. „Už som na to zabudol.“ Vedela, že klame, no myslel to dobre.

	Kassandra k nemu podišla, chytila ho za ruku, pobozkala ju a priložila si ju k lícu. „Po dnešnej noci ťa už neuvidím. Budeš na mňa spomínať s láskou, však? Nie ako na malého blázna.“ Po lícach sa jej kotúľali slzy.

	Hektor podal spiaceho synčeka Andromache a vzal Kassandru do náručia.

	„Budeš mi chýbať,“ povedal a pobozkal ju na čelo. „Ľúbim ťa a vždy ťa budem ľúbiť. Si moja malá sestrička a vždy si ťa budem vážiť.“

	„Nie som šialená, Hektor. Naozaj vidím budúcnosť.“

	„Ja viem.“

	V tichu, ktoré sa rozhostilo, vošiel cez bránu nádvoria akýsi vojak a mieril záhradou priamo k nim. „Hektor! Pán Hektor!“ Zastal a zaváhal, akoby si zrazu uvedomil, akú novinu nesie.

	„Tak čo je?“ ozval sa Hektor, pustil Kassandru a obrátil sa k vojakovi. „Hovor, Mestares, kamarát môj! Nikto ti nevyreže jazyk.“

	„Ide o Dioda, pane… Zabili ho. Zavraždili ho na dolnom konci.“

	Na chvíľu ostalo ticho. Andromacha si uvedomila, že počuje biť vlastné srdce. Jej priateľ Dios je mŕtvy? Videlo sa jej to nemožné.

	„Urobil to mykénsky kupec Plouteos,“ vysvetľoval Mestares. „On a jeho synovia. Zaútočili naňho na trhovisku. Ploutea zabil niekto z davu. Jeden z jeho synov utiekol. Druhého sme zajali. Bol tam aj Paris. On ti povie viac.“

	„Paris? Je ranený?“

	„Nie, pane,“ odvetil vojak.

	Do záhrady vbehla slúžka. „Pán Hektor!“ kričala. „Kráľ ma poslal po teba.“

	Hektor, bledý ako stena, odišiel zo záhrady bez toho, aby sa rozlúčil s Andromachou či Kassandrou. Slúžka podišla k Andromache. „Mám vziať chlapca, pani?“ spýtala sa potichu.

	Andromacha prikývla a podala jej synčeka. Astyanax zamrnčal, no potom si položil hlávku na slúžkino plece.

	Keď slúžka odišla, zdvihol sa studený vietor a zašuchotal suchým lístím na chodníku. Andromacha zbadala, že Kassandra nehybne stojí a veľké bledosivé oči má plné sĺz.

	„Ty si vedela, že je mŕtvy, však?“ spýtala sa Andromacha. „Rozprávala si sa s jeho duchom.“

	Kassandra prikývla. „Ten tučný kupec mal slabý zrak. Myslel si, že Dios je Helikaón.“

	Andromacha si spomenula, že Dioda dnes videla. Mal na sebe bielu tuniku, podobnú Helikaónovej. Odyseus raz poznamenal, že tí dvaja sa na seba veľmi podobajú. „Ponášajú sa na seba,“ povedal, „ale každý je iný. Sú ako meď a bronz. Obaja majú svoju cenu.“ Šibalsky na ňu žmurkol. „V nevestinci človek potrebuje medenáky a v boji ostrú bronzovú zbraň. Helikaón je bronz, Dios meď.“

	Zo zamyslenia ju vytrhol Kassandrin hlas. „Diodovi sa po smrti dostane veľkej cti. Jeho pozostatky spočinú v meste, ktoré miloval. Je to dôležité, veď vieš.“

	„Áno,“ povedala Andromacha. „Je to dôležité.“

	Kassandra sa k nej naklonila. „Kalliope chce, aby si ju vzala domov. Môžeš ju odniesť do tamariškového hája, kde bola najšťastnejšia. Tam, kde s tebou sedela tej letnej noci. Pamätáš?“

	Andromacha sa nezmohla na odpoveď, len so slzami v očiach prikývla.

	„Môžeš sa tam s ňou porozprávať,“ pokračovala Kassandra. „Budeš ju cítiť v srdci.“

	Andromacha pokrútila hlavou. „Nie,“ povedala, „nemôžem ju vziať domov. Nedopustím, aby spútali jej ducha.“

	Keď Andromacha pobozkala spiaceho synčeka a na chvíľku si pritisla tvár na jeho teplé líčko, do vysokých okien zasvietilo bledé svetlo brieždenia. Potom vstala a vyšla zo svojich komnát.

	Oblečená v tunike zo žltej vlny po kolená a zakrútená do ťažkého sivozeleného plášťa prešla tichým palácom a vykročila do noci. Kassandra už na ňu čakala v portiku; aj ona bola zavinutá do tmavého plášťa. Obďaleč stáli sluhovia a fakľami osvetľovali štvorsedadlový voz. Kone v mihotavom svetle nervózne hrabali a potichu fŕkali.

	Zrazu sa v šere objavil Hektor v plnej zbroji a prichystaný na cestu. Zdvihol Kassandru do výšky ako malé dieťa a jemne ju posadil do voza. Vyzerala rozjarená a spokojná. Potom pobozkal Andromachu a aj ju usadil do voza. Usmiala sa naňho a dotkla sa jeho líca. Rozprávali sa dlho do noci. Dnes vyrazí na juh, aby ochránil otcove kraje, a ona vypláva cez nepriateľské moria na Téru.

	„Nech ťa ochraňujú bohovia,“ povedal, „a privedú ťa naspäť ku mne.“

	Vozataj sa zľahka dotkol liacami chrbtov koní a voz, obkolesený jazdeckým oddielom, vyrazil po kamennej ceste na breh mora.

	Ako sa voz natriasal po prebúdzajúcich sa uliciach, obe ženy sa tisli k sebe. Pri Skajskej bráne zastali. Veľká brána sa otvorila a po chvíli doznelo buchotanie drevených kolies, praskanie postroja i fŕkanie koní.

	Keď si Andromacha spomenula na Dioda, premkol ju smútok. Ľutovala, že zajtra sa nezúčastní na rozlúčkovom obrade, no sľúbila si, že nech bude Xantos tej noci kotviť kdekoľvek, rozlúči sa s Diodovým tieňom sama, vlastnými slovami. Voz sa hnal ďalej a Andromacha sa chytila držadla.

	A potom zbadala v diaľke mocný Xantos. Bol dvakrát väčší než iné lode na kráľovskom brehu a spočíval šikmo na jednom boku, napoly vytiahnutý na breh, napoly ponorený do vody. Napriek svojej veľkosti bola bojová loď pôvabná a krásna. Ako voz hrkotal smerom k nej, nad obzorom vyleteli prvé lúče vychádzajúceho slnka a premenili vyleštené dubové lodné rebrá na zlato.

	Okolo tichého a pokojného Xantosu sa hmýrili chlapi: posádka liezla po lanách na hornú palubu, vyloďovací dôstojníci so svojimi chlapmi nakladali náklad, rybári, ktorí vstávali pred úsvitom, a neviestky, ktoré sa vracali domov, sa tu zastavili, aby videli, ako loď vypláva na more.

	Keď Andromacha zostúpila z voza, chvíľu premýšľala, ako sa dostanú na palubu, no keď došli k lodi, do piesku pri korme spustili veľký pevný rebrík. Hore zbadala upokojujúcu postavu Geršoma, ktorý sa nakláňal cez zábradlie. Zamával a zakričal čosi na pozdrav.

	Vtom sa k nej s námahou dovliekol kučeravý Oniacus. „Zvládneš to, pani? Nemáme ťa radšej vytiahnuť v remeňoch?“

	„Ako dobytok, Oniacus? S mojou sestrou vystúpime na loď po rebríku.“ Zmiernila ostré slová úsmevom, lebo si spomenula, že len nedávno prišiel v Dardanose o celú rodinu.

	„Ostatné veci máš už na palube,“ povedal. „Uložili ich do zadnej časti dolnej paluby.“

	„A ebenová skrinka?“ spýtala sa.

	Oniacus prikývol. „Je v bezpečí spolu s tvojimi vecami, pani. Máš tam aj luk a dve pekné tuľajky. Dúfajme, že ich nebudeš musieť použiť – iba ak na výcvik, samozrejme.“

	Andromacha si všimla, že Kassandra chce niečo povedať, a preto ju predbehla. „Ďakujem ti, Oniacus,“ povedala. „Poslúchli sme aj tvoju radu a vzali sme si teplé oblečenie. Vlnené plášte napustené olejom a gamaše.“

	„To je dobre. Možno bude chladno a vlhko.“

	Andromacha vzala Kassandru za ruku a zamierila s ňou k rebríku. „Choď prvá,“ povedala jej. „Ja pôjdem za tebou a budem dávať pozor, aby si sa nepokĺzla.“

	Kassandra sa zasmiala. „Myslíš si, že som nejaký mrzák, ktorý tára dve na tri a nikdy neliezol po rebríku?“ Nadvihla si čiernu tuniku, ktorá jej siahala po členky, a priam vybehla po rebríku nahor. Tam sa chytila Geršoma za ruku a preliezla cez zábradlie. Andromacha stúpala za ňou.

	Keď už stála bezpečne pri vyrezávanom kormidle na zadnej palube, hneď sa poobzerala, či dakde neuvidí Helikaóna. Ešte nebol na palube, a to ju trochu zamrzelo. Chlapi z posádky vyťahovali uprostred lode náklad – žochy s vyšívanými látkami, veľké drevené truhlice, siete plné chleba a ovocia a stovky malých amfor zviazaných motúzmi a vypchatých slamou. Ďalší chlapi spúšťali tovar do otvoru pod palubou.

	Oniacus preskočil palubné zábradlie a otvoril poklop pri Andromachiných nohách. Zišiel na druhú, veslársku palubu a nahlas pozdravil chlapov. Veslári začali rozprávať kadejaké príhody a vypytovať sa na svojich kamarátov, takže to tam hučalo ako v úli. Ako sa zdalo, všetci sa tešili, že konečne vyplávajú na more.

	Aj Andromacha cítila radostnú náladu, ktorá zavládla na lodi. Pozrela na Kassandru. Dievčinka mala jasné oči, červené líca a s údivom sa dívala okolo seba. Keďže bola taká zvláštna, bolo ľahké zabudnúť na to, že je ešte takmer dieťa – dieťa, ktoré malo vyplávať v ústrety veľkému dobrodružstvu.

	„Ukážem vám, kde budete spať,“ povedal Geršom. „Čoskoro totiž vyplávame.“ Prísne sa pozrel na Kassandru, akoby ju poznal. „Poďte,“ povedal a obe ženy viedol strednou uličkou.

	Andromacha videla jazvy, ktoré utŕžil Xantos v ťažkých bojoch: od ohňa začiernené dosky na palube, ktoré bolo treba sem-tam povymieňať, časť polámaného zábradlia na pravoboku, ktoré napochytro zalátali doskami. Traja tesári, horlivo sa rozháňajúc kladivom, vymieňali časť zábradlia na ľavoboku.

	Keď došli k tulcu, debne uprostred lode, do ktorej bol bezpečne vsadený sťažeň, Andromacha si všimla, že okolo hrubého dubového sťažňa sa krúti okrúhla drevená lavica a okolo nej sú natiahnuté prepletené povrazy, ktoré slúžia ako držadlo. Na kraji lavice boli nedokončené ozdobné rezby.

	„Očakávame drsné počasie,“ vysvetľoval Geršom. „Počas zimných búrok býva zle aj najskúsenejším námorníkom. Stred lode sa na rozbúrenom mori hojdá najmenej. Ak vám nebude dobre alebo ak sa bude blížiť búrka, príďte sem.“

	Andromacha prikývla a pozrela na Kassandru. Vyzerala trochu vyľakaná a bola bledá. Geršom kráčal ďalej k prednej časti lode. Andromacha nazrela cez otvorené poklopy dolu a videla, ako si veslári sadajú na svoje miesta k veslám na dolnej palube. Smiali sa, kričali a podávali si mechy s vodou. Nedívali sa smerom k nej, no bola si istá, že veľmi dobre vedia, že sa im nad hlavami prechádzajú dve princezné.

	Na prednej časti lode natiahli žltú plachtu, ktorá oddeľovala priestor pre ženy. Geršom vysvetlil, že tam budú spať a tráviť dni počas celej plavby. Andromacha bola na také dačo zvyknutá pri cestách na Téru a späť, no Kassandra bola zhrozená.

	„Je to také malé!“ pošepkala Andromache.

	Andromacha chcela poukázať na to, že predok Xantosu je priestrannejší než predok akejkoľvek inej lode na Veľkom zelenom mori, keď vtom celá loď stíchla. Obzrela sa a zbadala, ako na palubu lezie Helikaón. Dlhé čierne vlasy mal zviazané do konského chvosta a na sebe mal jednoduchú vyblednutú modrú tuniku. Posádka razom zmĺkla a Andromacha chcela veriť, že skôr z úcty ako zo strachu. Priam cítila, akú má moc. Neodolateľne ju priťahoval, preto celá červená odvrátila zrak.

	Na prednú časť lode sa rozbehlo osem statných chlapov, rozdelili sa na dve štvorčlenné skupiny a rozviazali dve dlhé laná, priviazané o dve hrubé podpery. Andromachu to zaujalo. „Čo to robia?“ spýtala sa Geršoma.

	„Chystajú sa zdvihnúť kotvy. Xantos je veľký, je ťažké spustiť ho na vodu. Spúšťame kotvy kúsok od kotviska, takže keď potom chlapi ťahajú za laná, trup lode sa ľahšie dostane na vodu.“

	Andromacha videla, že k lodi sa zbiehajú ľudia z celého brehu. Posádky iných lodí, rybári, vyloďovací dôstojníci, ba aj cudzí kupci, všetci stáli plece pri pleci a zapierali sa do zlatého trupu Xantosu, aby vyplával do zátoky.

	Chvíľu sa zdalo, že loď sa vôbec nehýbe. Vtom zaznel hromový hlas: „A znovu!“ Po chvíli zaprašťalo drevo, loď sa s ťažkým povzdychom pohla o krôčik, potom o krok, až napokon skĺzla na vodu a vyplávala. Chlapi na prednej časti Xantosu odväzovali laná, nechávajúc kamenné kotvy na osobitne spevnených doskách.

	Keď sa osemdesiat vesiel pohlo, ľudia na brehu začali jasať. Nato sa ozval z dolnej paluby hlboký Oniacov hlas, ktorý udával veslárom tempo.

	Jeden veslár taký bol,

	že sa vraj dal na zboj,

	jeden z praku strieľal

	a smútok ho držal.

	Jeden synom kurvy bol

	a vraj sa celkom pomiatol,

	jeden stále spieval, no

	radosť nepoznal.“

	Xantos sa plynulo vzďaľoval od brehu. Vietor fúkal od severu, z Trácie, a hoci veslári zo všetkých síl zápasili s mocným protivetrom, aby sa dostali z plytkej Trójskej zátoky, galéra postupovala len pomaly, ako keby plávala v smole.

	„Zaberte, vy leniví sukini synovia!“ kričal Oniacus. „Udávam tempo.“

	Jeden poznal úskok s mečom

	a nahrabal si peňazí,

	jeden sa pýšil veľkým vtákom

	a užíval si rozkoší.“

	Veslá sa zarezávali do sčerenej vody a loď naberala rýchlosť, ale iba veľmi pomaly, lebo príliv a vietor ju hnali späť k Tróji. Obe ženy sa držali za ruky a dívali sa, ako sa Zlaté mesto pomaličky vzďaľuje.

	„Tróju viac neuvidím,“ povedala Kassandra. Andromacha počula od nej tieto slová už predtým, a keďže jej na to nemala čo povedať, iba ju objala a jemne ju otočila smerom, ktorým sa plavili.

	„Musíme sa radovať,“ povedala, „a nie lipnúť na smútku.“ Vtom si spomenula na spiacu tvár svojho synčeka a stislo jej srdce.

	„Táto loď je veľmi pomalá,“ povedala Kassandra, uprene hľadiac do kalnej vody. Vyzerala sklamaná.

	„Čoskoro uzrieme mys,“ odvetila Andromacha. „Potom uvidíš svoju zátoku delfínov.“

	Mys prílivu bol najvzdialenejší bod na severe, ktorý museli dosiahnuť. Potom loď zabočí na juh, na dlhú cestu pozdĺž pobrežia. Keď Xantos vyplával z Trójskej zátoky, v úžine ho zachytil silný morský prúd. Loď sa naklonila a nabrala rýchlosť. Prova sa rozhojdala. Všetko záviselo od šikovnosti veslárov. Tí na ľavoboku, čo boli bližšie k pevnine, vnorili veslá do vody a poriadne zabrali, pričom tí na pravoboku nadvihli veslá nad hladinu. Xantos sa narovnal. Geršom zakričal rozkaz a šesť chlapov vyskočilo, aby vytiahli rahno. Veľká plachta sa rozvinula, plieskala vo vetre, a keď sa na nej ukázal čierny kôň, chlapi zajasali. Veslári vytiahli veslá. Do plachty sa oprel silný severný vietor.

	A Xantos skákal po vlnách na svojej ceste na juh.

	 

	
VI

	Veľký kruh

	Ako Xantos mieril na juh smerom k vzdialenému reťazcu ostrovov známych ako Veľký kruh, obloha sa začala zaťahovať. Geršom stál na prove a pozorne hľadel na nebo. Nemal najlepšiu náladu. Hoci o tom nehovoril, stále ho mátali sny o stroskotaných lodiach a topiacich sa ľuďoch, kde sa krvácajúcimi rukami držal dreva a okolo neho besnela búrka. Pri tej spomienke sa zachvel a sústredil sa na tmavé nízke mračná.

	Bol vtedy veslárom na nákladnej lodi, preťaženej nákladom medených prútov. Zlomila sa, ako hovoria námorníci, na jeden šup. Prežil iba Geršom. Na tie strašné dni po stroskotaní nespomínal často, ale z tejto plavby nemal dobrý pocit.

	Obzrel sa na zadnú palubu, kde stáli cestujúce. Andromacha upierala pohľad na pusté ostrovy, ale to čiernovlasé strelené dievča zasa hľadelo naňho. Bol z toho celý nesvoj.

	Helikaón prišiel k nemu na provu. „Nájdeme odľahlú zátoku,“ povedal, „a vyšleme zvedov.“

	„Myslíš, že by nás mohol niekto napadnúť tak blízko pri trójskych vodách?“

	„Asi nie, ale aj v Diodovom prípade som si myslel, že na trójskom trhovisku bude v bezpečí.“

	Geršom chvíľu mlčal. Tá úkladná vražda, ktorá sa stala pred dvoma dňami, všetkých šokovala, najmä keď vrahov syn pri mučení priznal, že chceli zabiť Helikaóna. Keďže jeho otec mal slabý zrak, zaútočil na Dioda. Geršom sa pozrel na svojho priateľa a v očiach mu zbadal bolesť. „V Egypte,“ povedal, „kňazi hovoria, že život človeka je vymeraný nebeskou pieskovou mierou. Keď sa piesok minie, jeho život sa končí.“

	„My takému dačomu neveríme,“ odvetil Helikaón. „Kiež by som bol býval na tom trhovisku ja!“

	„Radšej by si bol mŕtvy?“

	Helikaón pokrútil hlavou. „Nebol by som mŕtvy. Nikdy by som nešiel medzi ľudí neozbrojený a neverím, že nejaký tučný kupec by bol taký rýchly, aby ma prekvapil.“

	Geršom sa usmial. „Karpoforos ťa prekvapil, kamarát. Ale áno, si lepší bojovník, než bol Dios. Nie si však nezraniteľný. Mal by si to vziať na vedomie.“

	Helikaón sa zhlboka nadýchol a vzdychol si. „Viem, že je to tak, Geršom. A toho tučného kupca som mal naozaj rád, takže by sa asi bol dostal do mojej blízkosti. To sa už nikdy nedozvieme.“

	„Jeho syna popravili?“

	„Ešte nie. V sklade sa skrýval aj ten druhý chlapec. Zajtra oboch čaká smrť. Priamos rozhodol, že ich zaživa upália na Diodovej pohrebnej hranici a budú mu slúžiť na Temnej ceste.“

	„Nič iné si ani nezaslúžia,“ podotkol Geršom. Fľochol na zadnú palubu a potichu zaklial. „Prečo to dievča stále na mňa zíza?“

	Helikaón sa zasmial. „Je to ešte dieťa. Čo sa ňou toľko zaoberáš?“

	„Pri pomätencoch som sa nikdy necítil dobre. Sú takí… nevyspytateľní. Videl som ju v Tróji, keď sme stáli v prístave. Povedala mi, že mám v hlave iba hmlu a jedného dňa vraj budem vidieť jasne. Stále mi to vŕta v hlave. Čo tým chcela povedať?“

	Helikaón mu položil ruku na plece a naklonil sa k nemu. „Vravíš, že je pomätená, a vzápätí hľadáš v jej slovách zmysel? Nie je práve to známkou pomätenosti?“

	Geršom nespokojne zašomral. „Práve preto sa pri nich necítim dobre. Bojím sa, že tá ich choroba je chytľavá ako mor. Ak sa bude držať v mojej blízkosti, budem zavýjať na mesiac.“

	„Ona nie je šialená, kamarát. Skôr prekliata. Keď bola celkom malá, postihla ju mozgová horúčka. Iné deti takej chorobe zvyčajne podľahnú, no ona sa uzdravila. Odvtedy je z nej čudáčka.“

	„Je možné, že by bola ozajstnou veštkyňou?“

	Helikaón pokrčil plecami. „Kassandra mi raz povedala, že ona, Hektor a ja budeme žiť večne. Neskôr povedala, že zomrie vysoko na oblohe, sediac pod skalou, a že s ňou vyletia do oblakov traja králi. Pripadá ti niečo z toho ako ozajstná veštba?“

	Ako Helikaón rozprával, mraky sa zrazu rozostúpili a na mori sa zajagalo jasné slnečné svetlo. Jednotvárne sivé a hnedé skalnaté ostrovy sa razom premenili na ligotavé striebro a červené zlato. Lúče zapadajúceho slnka presvitali cez okraje dažďových oblakov a menili ich na trblietavé koraly Geršom s bázňou hľadel na zapadajúce slnko.

	„Videl si už takú krásu?“ zašepkal Helikaón.

	Geršom už chcel pritakať, keď si všimol, že Helikaón sa pozerá smerom k zadnej časti lode. Geršom sa obrátil a uvidel Andromachu. Jej postava bola zarámovaná v zlatom svetle a žlté šaty sa jej leskli, ako keby boli z tekutého zlata. Usmievala sa a ukazovala na more. Geršom sa pozrel na pravobok a zbadal, ako z vody vyskočil delfín a vzápätí sa ponoril.

	„To je Cavala,“ počul natešene zvolať Kassandru.

	Dievčina sa s krikom rozbehla na pravobok.

	Delfín zapískal, akoby jej odpovedal, potom vyskočil vysoko nad hladinu a vo vzduchu sa obrátil. Z tela mu odfrkovali kvapky vody, ktoré jasné slnečné svetlo premieňalo na diamanty.

	Chvíľu plával popri lodi, sem-tam vyskočil nad hladinu a ponoril sa, no keď Xantos zamieril smerom k chránenej zátoke, naposledy zapískal a zmizol západným smerom.

	Geršom zbadal, že čiernovlasé dievča sa znovu díva naňho. Bola taká smutná, že Geršomovi jej odrazu prišlo ľúto. Zdvihol ruku a zamával jej.

	Odpovedala mu úsmevom, potom sa odvrátila.

	Keď Helikaón, zakrútený do ťažkého plášťa z čiernej vlny, vyliezol na vrchol útesu s výhľadom na južné more, bola už chladná noc a mesiac visel vysoko na oblohe. Väčšina chlapov z posádky spala dolu na brehu tesne jeden vedľa druhého, aby im bolo teplejšie. Ostatní sa na veľkú nevôľu kuchárov, ktorí chystali raňajky, krčili okolo ohňov na piesku.

	Helikaón vedel, že ich čaká ešte väčšia zima. Na Siedmich kopcoch bude ľad a sneh a cestou bude padať dážď so snehom. Čupol si, aby naňho tak nefúkalo, zahľadel sa na more a predstavil si celú tú cestu pozdĺž pobrežia a potom cez Veľký kruh na Téru. Ak budú mať šťastie, v takéto neskoré ročné obdobie by nemali natrafiť na nijaké vojnové flotily – a na Xantos sa odváži zaútočiť len máloktorý pirátsky kapitán.

	Nie, nebezpečenstvo bude číhať ďalej na severe a potom cestou domov. Vzdychol si a poopravil sa: nebezpečenstvo z mora. Keď si spomenul na kupca Ploutea, jeho myšlienky potemneli. Dobrý, čestný chlap, a predsa vierolomný zradca. Nikdy by nebol povedal, že preňho predstavuje hrozbu, a Geršom mal pravdu, ten tučný kupec by sa bol k nemu dostal tak blízko, že mu mohol uštedriť smrteľnú ranu. Koľko ďalších chlapov sa k nemu takto priblížilo, dalo sa najať pod nátlakom vyhrážok alebo peňazí? Bol aj na tejto lodi niekto, kto čakal na vhodnú príležitosť, aby ho zabil?

	Znovu si spomenul na kupcovho syna Perdiccasa. Keď Helikaón zašiel do kobiek, v jednom kuse čosi táral a prosil. Jedno oko mu vypálili a krvácal z početných povrchových rán. Mučitelia boli ustatí a znechutení, že z neho veľa nevytiahli. Sprvu si mysleli, že chlapec je taký statočný, no potom zistili, že nič nevie a iba s ním márnia čas. Helikaón si kľakol vedľa plačúceho Perdiccasa.

	„Pamätáš si ma?“ spýtal sa ho potichu.

	„Pamätám… Prepáč, pane, prepáč!“

	„Prečo ste sa s tým útokom tak ponáhľali? Mohli ste prísť do môjho domu alebo vyčkať do zotmenia. Prečo ste zaútočili za bieleho dňa?“

	„Otec sa dozvedel, že v ten deň alebo na druhý deň vyplávaš smerom na juh. Na dôkladnejší plán nebol čas.“ Znovu sa rozplakal. „Odpusť mi, Helikaón, prosím ťa!“

	„Odpúšťam ti. Stál si pri svojom otcovi. Čo iné si mohol robiť?“

	„Prestanú ma teda mučiť?“

	„Myslím, že áno.“

	„Vďaka bohom!“

	Helikaón ho potom nechal a vyšiel z páchnuceho žalára na jasné slnečné svetlo. Perdiccas nebude ďakovať bohom, keď ho so spútanými rukami a zaviazanými ústami vytiahnu von a hodia na pohrebnú hranicu muža, ktorého zavraždil.

	Premýšľal nad tým, čo mu ten mladý odsúdenec povedal. Mykénčania teda vedeli, že vypláva na juh. Znamenalo to, že na palube Xantosu alebo v Priamovom najužšom kruhu je zradca? Alebo sa len dajaký námorník vyťahoval pred neviestkou, kam vypláva, a tá to povedala mykénskemu zvedovi?

	Ak by platila druhá možnosť, nič zlé by sa nestalo. Nik z posádky nevedel, kam majú presne namierené, len že mieria južným smerom. No ak je v paláci zradca, nepriateľ vie, že sa plavia na Téru.

	Vietor ustal. Obloha na východe už bola bledšia. Blížilo sa brieždenie. V tej chvíli Helikaón začul akýsi kradmý pohyb. Bleskovo uskočil naľavo, vytiahol meč a zvrtol sa.

	Niekoľko krokov od neho stál chlpatý cap, ktorý skákal po skalách a hľadal útočisko. Helikaón sa usmial, zastrčil meč do pošvy a vykročil po vrchole útesu na spiatočnú cestu. Na chvíľu zastal, aby sa s pocitom radosti a zároveň ľútosti pozrel na Xantos. Bola to loď jeho snov a dodnes si pamätal celý ten deň, keď prvýkrát vyplávala, od nemotorných chlapov z posádky, ktorým vypadla z rúk amfora s vínom, až po náhly vietor, ktorý strhol Chalkeovi klobúk z hlavy. To bol deň! Chlapi boli celí prestrašení, že sa majú plaviť na Mŕtvej lodi, dokonca aj Zidantas, ktorý vždy tvrdil, že sa ničoho nebojí, dokonca aj ten bol bledý ani stena, keď sa rozpútala búrka.

	Zidantas!

	Mykénčania ho zavraždili a odťali mu hlavu. Tak ako zavraždili Dioda, Pausania, Arguria a Laodiké. A tiež malého Dioda a jeho matku Halysiu.

	Boli to bolestné spomienky, no v bledom svetle úsvitu necítil nijaký hnev. Bolo to, akoby sa okolo neho vznášali duchovia minulosti a ponúkali mu tichú útechu a trvalé priateľstvo. „Si čoraz rozcitlivenejší,“ vystríhal sám seba. „Mŕtvi sú preč a ty si tu sám.“

	Aj tak však cítil väčší pokoj než kedykoľvek predtým.

	Chlapi na brehu sa rozhýbali a prikladali drevo na ohne, aby zahnali nočný chlad. Helikaón zbadal, že Andromacha sa vymotala zo svojich prikrývok a vstala. Keď si spomenul, ako sa pobozkali v ten večer, keď v megaróne zúril neľútostný boj, srdce sa mu rýchlejšie rozbúchalo. Nahnevane odtrhol od nej zrak. Nemysli na tú noc! prikázal si.

	Kútikom oka zachytil akýsi pohyb na mori. Chlapi na dvoch malých rybárskych loďkách hádzali do mora za zátokou zaťažené siete. Chvíľu ich sledoval. Loďky boli staré, postavené azda ešte v časoch, keď boli dedovia tých rybárov mladí a plní nádejí a snov.

	Vojny prichádzajú a odchádzajú, pomyslel si, no rybári tu budú vždy.

	Zišiel po chodníku na piesočný breh a zamieril k ohňu, na ktorom sa varilo jedlo. Akýsi námorník nabral do misky vývar a podal mu ju. Helikaón mu poďakoval, vzal si poriadny kus chleba a vykročil ďalej.

	Obďaleč si sadol na skalu a pomaly sa naraňajkoval. Zbadal, že k nemu mieri Kassandra s plášťom vlajúcim vo vetre. „Hľadám tvojho priateľa,“ povedala. „Kde je?“

	Helikaón si až po chvíli uvedomil, že má na mysli capa. „Možno sa skrýva.“

	„Prečo by sa skrýval?“ spýtala sa a hodila hlavou nabok.

	„Myslím, že mu naháňaš strach,“ zažartoval.

	„To máš pravdu,“ odvetila vážne. „Nemôžem za to. Môžem dojesť tvoj chlieb?“

	„Pravdaže. Ale pri ohni je kopa chleba a aj dobrý vývar.“

	„Tvoj bude chutiť lepšie,“ povedala. „Jedlo druhých vždy chutí lepšie.“

	Vyzliekla si plášť, rozprestrela ho na piesku ako deku a sadla si naň. Helikaón sa díval, ako je, a premkol ho smútok. Hoci je jej otec bohatý a ona inteligentná a krásna, stále je sama, zamknutá vo svete vymyslených duchov a démonov. Naozaj sa o ňu na Tére postarajú? uvažoval. Nájde tam šťastie?

	Čiernovlasá princezná mlčky dojedla chlieb, vyprášila plášť a prehodila si ho okolo pliec. Potom pristúpila k Helikaónovi a pobozkala ho na líce. „Ďakujem za chlieb,“ povedala, zvrtla sa a rozbehla sa po brehu smerom k lodi.

	Xantos sa plavil tri dni a nemal ťažkosti ani so zlým počasím, ani s nepriateľskými loďami. Na štvrtý deň sa ich pustili prenasledovať tri krétske galéry, ale Xantos s vetrom v chrbte im poľahky unikol. Po niekoľkých dňoch sa spustil prvý poriadny lejak. More sa začalo vzdúvať, zdvihol sa vietor a obloha sa zatiahla búrkovými mračnami. Vzápätí sa s úderom hromu roztrhli nebesá.

	Andromacha s Kassandrou našli útočisko v stane, ktorý im prichystali na prednej palube, no silný vietor prenikol aj cez látku. Keďže loď sa hojdala, Andromacha si omotala ruku okolo bezpečnostného lana a pritiahla si Kassandru k sebe.

	Počula, ako Helikaón vykrikuje pevným hlasom rozkazy veslárom. Chlapi z posádky utekali zvinúť plachtu s čiernym koňom. Andromacha sa zvrtla a obzerala sa po Helikaónovi. Stál na zadnej palube, držal sa zábradlia a dlhé čierne vlasy mu viali vo vetre ako vlajka.

	Zablyslo sa a spustil sa dážď. Kassandra vykríkla, ale nie od strachu. Andromacha videla, ako jej od vzrušenia žiaria oči. Cez provu sa prevalila obrovská vlna a zasiahla obe ženy. Kassandru odtrhlo od Andromachy. Dopadla na chrbát a pokúšala sa vstať. Provu nadvihla ďalšia vlna. Kassandra znovu spadla a kĺzala sa po mokrej palube.

	Geršom, ktorý sedel pri sťažni, zbadal, ako dievča spadlo. Bolo len málo pravdepodobné, že prepadne cez palubu, no bál sa, že sa udrie hlavou o zábradlie. Také krehké dieťa by si poľahky mohlo zlomiť väzy.

	Geršom vedel, že keď sa loď takto zmieta ako drievko, dievča nemá najmenšiu šancu postaviť sa na nohy. Preto sa pustil bezpečnostného lana, hodil sa na palubu a kĺzal sa smerom k nej. Kassandra narazila doňho. Geršom ju schmatol rukou okolo pása a pritiahol k sebe. Xantos sa znovu naklonil a oboch ich hodilo o sťažeň. Geršomovi sa podarilo skrútiť, takže narazil na sťažeň plecom. Vykríkol od bolesti a vyhodil ruku pred seba. Pocítil niečo tvrdé. Pevne to zovrel. Bola to podpera pod kruhovou lavicou okolo sťažňa. Kľakol si a zdvihol Kassandru na lavicu. „Chyť sa lana,“ prikázal jej. Kassandra poslúchla a Geršom sa posadil vedľa nej.

	Búrka besnela čoraz väčšmi, voda sa valila prúdom. Geršom videl, ako sa veslári zapierajú do vesiel, a počul, ako Helikaón vykrikuje rozkazy. Krátko sa pozrel na ľavobok a zbadal, ako sa v diaľke črtajú skaly. Xantos sa pomaličky, zápasiac s vetrom, dostával do prístrešia mysu.

	Loď, chránená vysokými útesmi pred najprudším vetrom, sa narovnala. Helikaón prikázal vytiahnuť veslá a spustiť kotvy. Veslári vstávali z lavíc, preťahovali si svaly a vychádzali na palubu.

	Po chvíli dážď ustal a po kúskoch sa objavila modrá obloha. Geršom sa pozrel na čiernovlasé dievča, pritisnuté k nemu. „Teraz si už v bezpečí,“ povedal, dúfajúc, že odíde.

	„Ja som bola stále v bezpečí,“ odvetila a položila si hlavu na jeho plece.

	„Ty hlúpa! Mohla si si zlomiť väzy.“

	Zasmiala sa. „Nechystám sa zomrieť na tejto lodi.“

	„Vlastne máš pravdu. Helikaón mi vravel, že sa chystáš žiť večne.“

	Prikývla a usmiala sa. „Aj by budeš žiť večne.“

	„To ma naozaj teší. Nikdy sa mi nepáčila predstava, že zomriem.“

	„Veď aj zomrieš,“ povedala. „Každý raz zomrie.“

	Geršom cítil, ako v ňom stúpa podráždenie, a snažil sa ho potlačiť. Veď to dievča je pomätené. Musel sa jej však spýtať: „Ako sa dá večne žiť a zároveň umrieť?“

	„Naše mená budú žiť večne.“ Zamračila sa a pohodila hlavou na stranu. „Hej, hej,“ pokračovala, „večne nie je správne slovo. Príde deň, keď na nás nebude mať kto spomínať. Ale to je tak ďaleko, že to môžeme považovať za večnosť.“

	„Ak budem mŕtvy,“ spýtal sa Geršom, „prečo by mi malo záležať na tom, aby moje meno poznali cudzí ľudia?“

	„Nepovedala som, že ti bude na tom záležať,“ odvetila a ukázala prstom. „Vieš, kde teraz sme?“

	„Vo Veľkom kruhu. Helikaón povedal, že čoskoro budeme na Tére.“

	Kassandra ukázala na mys. „To je ostrov Delos, stred Kruhu. Je to posvätné miesto. Mnohí veria, že sa tu narodili Apolón a Artemis.“

	„A ty nie?“

	Pokrútila hlavou. „Slnko a mesiac nerastú ako kvety na mori. Ale Delos je posvätné miesto. Je tu veľká sila. Cítim ju.“

	„Aká sila?“

	„Taká, ktorá sa prihovára tvojmu srdcu,“ odvetila. „Sám si to už zakúsil, Geršom. Viem to.“ Usmiala sa. „Dnes večer postavím modlitebnú hranicu a ty budeš so mnou sedieť v žiare hviezd. Potom pochopíš.“

	Geršom vstal. „Postav si hranicu, kde chceš, princeznička, ale ja tam posedávať nebudem. Ani v najmenšom nechcem vidieť to, čo vidíš ty. Chcem len žiť, dýchať a piť lahodné víno. Chcem mať ženu a vychovať synov a dcéry. Je mi jedno, či bude moje meno žiť večne.“

	Po týchto slovách vykročil od nej dlhými krokmi na zadnú palubu.

	Kým búrka celkom prehrmela, bolo už neskoré popoludnie. Helikaón pozrel na oblohu popretínanú červenými pruhmi. Zimné slnko rýchlo zapadalo, čoskoro bude tma. „Veslári, na miesta!“ zakričal. Chlapi sa náhlili k laviciam, odopínali veslá a vysúvali ich z lode. Oniacus poslal dve skupiny dozadu a dopredu, aby zdvihli kotvy. Potom vyliezol na zadnú palubu a postavil sa ku kormidlu.

	„Na juh,“ povedal mu Helikaón.

	„Budem rátať do troch,“ zakričal Oniacus veslárom. „Raz – pripraviť sa, dva – zohnúť sa, tri – zabrať!“ Osemdesiat vesiel začrelo do vody a Xantos vyrazil od malého ostrovčeka na šíre more. „Zabrať! Zabrať! Zabrať!“

	Oniacus ešte chvíľu udával rytmus. Potom, keď sa veslá pohybovali ako jedno, zmĺkol.

	Keď sa im ostrov stratil z očí, Helikaón zbadal v diaľke niekoľko rybárskych lodí, ale po nepriateľských vojnových lodiach ani stopy. Vietor bol priaznivý a šesť námorníkov, pripravených zdvihnúť rahno a rozvinúť plachtu, stálo pri sťažni. Dívali sa na Helikaóna, ten však pokrútil hlavou. „Ešte nie. Dajte si pohov!“ zakričal. Zamieril na ľavobok a pozrel sa dolu na dva rady vesiel, ktoré sa rytmicky dvíhali a klesali. Potom prešiel na pravobok a aj tam sledoval pohyb vesiel.

	„Je to šieste veslo na pravoboku dole,“ povedal Oniacus.

	„Áno,“ prisvedčil Helikaón. „Čo je s tým chlapom?“

	„Poklop mu pricvikol prst. Nie je to nič vážne. Asi prišiel o necht.“

	Geršom, ktorý pristúpil k nim, sa pozrel cez zábradlie. „Nezdá sa mi, že by šieste veslo zle pracovalo,“ povedal.

	„Pozri sa lepšie,“ povedal mu Helikaón.

	Egypťan prižmúril oči. „Nič také nevidím,“ pripustil napokon.

	„Rytmus je dobrý, ale veslo nezačiera tak hlboko, ako by malo. Loď napreduje trochu nevyrovnane. Ak zavrieš oči, pocítiš to.“

	Helikaón videl, ako Geršom naňho neveriacky hľadí. „To nie je žart, kamarát.“

	Geršom sa obrátil k Oniacovi. „Ty dokážeš vycítiť ten… ten nevyrovnaný pohyb jedného z osemdesiatich vesiel? Povedz pravdu!“

	Oniacus prikývol. „Bolesť v jeho ruke spôsobuje, že keď začrie veslom do vody, trochu sa šklbne. Povedal som mu, aby dnes oddychoval, ale je hrdý, nedá si povedať.“

	Nad hlavou sa im objavilo niekoľko čiernohlavých čajok. „Cítiš to?“ spýtal sa zrazu Geršom.

	„Čo také?“ spýtal sa Oniacus.

	„Jedna z tých čajok sa vyondiala na palubu. Počkaj chvíľu, musím sa postaviť tak, aby som napravil nerovnovážny stav, ktorý spôsobila.“

	Oniacus sa zasmial. „My sa ti neposmievame, Geršom. Keby si strávil na lodi toľko času ako my, cítil by si aj najmenšiu zmenu. Keď sa napríklad zmenšia zásoby a loď má nižší ponor, keď je mokrá plachta alebo veslári sú unavení.“

	Zdalo sa, že Geršoma to nepresvedčilo, ale pokrčil plecami. „Beriem ťa za slovo. Tak kam máme dnes večer namierené?“

	„Možno na Naxos, možno na Minou. Ešte som sa nerozhodol,“ odvetil Helikaón.

	„Dobrá obchodná osada je na Kronovom brehu,“ poznamenal Oniacus.

	„No je tam aj krétska posádka,“ odvetil Helikaón.

	„To je síce pravda, ale len miestna domobrana. Stavím sa, že nebudú mať nič proti tomu, keď im dáme menšiu sumu peňazí. A okrem toho už mám plné zuby toho sušeného mäsa a riedkeho vývaru. Je tam výborný pekár.“

	„Oniacus ma presvedčil,“ povedal Geršom. „Kde je ten Kronov breh?“

	„Na ostrove Naxos,“ odvetil Helikaón.

	„Najväčší ostrov vo Veľkom kruhu,“ dodal Oniacus. „Krásne miestečko. Tam som sa zoznámil s mojou ženou.“

	Zavládlo ťaživé ticho. Napokon Helikaón povedal: „Oniacus má pravdu. Je to krásny ostrov, ale Minoa by bol azda bezpečnejší. Tamojší kráľ sa ešte nezapojil do vojny. Je prefíkaný, vyčká, kým nebude isté, ktorá strana zvíťazí. Dôležitejšie však je, že má len päť bojových galér a s útokom na Xantos sa nebude ponáhľať.“

	Helikaón odstúpil od Geršoma a dal chlapom pri sťažni znamenie, aby vytiahli rahno a rozvinuli plachtu. Len čo sa ukázal čierny kôň, Oniacus prikázal veslárom, aby vytiahli veslá.

	Znovu sa rozpršalo, ale iba čo pokropilo palubu. Helikaón sa pozrel smerom k prove. Malý stan už opravili a pri zábradlí stáli Andromacha s Kassandrou.

	„Urobila Andromacha niečo, čím ťa urazila?“ spýtal sa Geršom.

	„Nie. Prečo?“

	„Ledva s ňou prehodíš pár slov.“

	Bola to pravda, no nechcel o tom s Geršomom hovoriť. Vykročil do uličky smerom k ženám. Keď podišiel bližšie, videl, že sledujú delfína. Andromacha sa naňho pozrela a Helikaón razom pocítil silu jej zelených očí. No ozvala sa Kassandra. „Cavala pláva stále s nami,“ povedala a ukázala na delfína.

	„Udrela si sa, keď si spadla?“ spýtal sa jej.

	„Nie. Geršom ma zachytil. Je veľmi mocný.“ Zachvela sa. „Keby sme tak mali oheň! Je zima.“

	Helikaón si všimol jej sinavé pery. Dal si dolu plášť a prehodil jej ho cez plecia. Pevne si ho utiahla.

	„Sadni si na chvíľu do stanu, nebude na teba fúkať,“ poradil jej.

	Usmiala sa. „Máš o mňa strach, alebo sa chceš osamote porozprávať s Andromachou?“

	„Mám o teba strach, sesternička.“

	„Tak teda idem,“ povedala. „Kvôli tebe.“

	Zohla hlavu a zmizla v malom stane. Helikaón odrazu znervóznel. Pozrel sa Andromache do očí. „Málokedy sa cítim taký nesvoj,“ povedal.

	„To preto sa mi vyhýbaš, odkedy sme vyplávali?“ Jej pohľad bol chladný a z hlasu jej bolo počuť, že potláča hnev.

	„Áno,“ priznal. „Naozaj neviem, ako…“ Nedokončil. Čo má povedať? Že celý život sníval o láske a že bola stelesnením toho sna? Že ju nosí v srdci od prvého dňa, čo ju stretol? Že len čo večer zaspí, vidí jej tvár, a myslí na ňu, len čo sa ráno prebudí?

	Vzdychol si. „Nemôžem povedať, čo mi leží na srdci,“ povedal napokon. „Určite nie manželke môjho priateľa a matke jeho syna.“

	„Áno,“ povedala, „syna muža, ktorého ľúbim, ľúbim celým svojím srdcom.“

	Tie slová, vyslovené tak naliehavo a vášnivo, sa mu priam zarezali do tela. Odstúpil od nej. „Mám ťa rád,“ dostal zo seba. Zbadal jej v očiach slzy.

	Vrátil sa na zadnú palubu. Geršom sa naňho pozorne pozrel. „Je ti niečo? Si bledý ako plachta.“

	Helikaón si ho nevšímal a obrátil sa k Oniacovi. „Smer juhozápad, na Minou,“ prikázal.

	 

	
VII

	Pravdivá veštba

	Kráľ Alkaios nebol ctižiadostivý. Úrodný ostrov Minoa mu poskytoval dostatok bohatstva, aby žil so svojimi troma ženami šťastným životom. Pravidelný príjem z obchodovania s dobytkom a obilím mu umožňoval udržiavať malú bojovú jednotku – päť vojnových galér, ktoré hliadkovali na pobreží, a približne päťsto vojakov, ktorí bránili krajinu. Ani galéry, ani malé vojsko však neboli dosť silné, aby sa králi susedných ostrovov báli útoku z jeho strany, ale zase ani také slabé, aby sa tí istí králi odvážili napadnúť Minou.

	Dvadsaťosemročný Alkaios bol so svojím životom spokojný.

	Už dávno zistil, že úspech spočíva v pokoji a vyrovnanosti. K tomuto poznaniu nedospel ľahko. Ako chlapec bol prchký a otvorený – na veľké sklamanie otca, ktorý ho presviedčal, že sa musí vedieť ovládať. Všetky rozhodnutia, vštepoval mu otec, musia byť výsledkom dôkladnej racionálnej úvahy. Stále sa mu posmieval, že nevie jasne myslieť. V dvanástich rokoch si Alkaios konečne uvedomil, že otec má pravdu. Poznanie toho, čo môže urobiť, ho oslobodilo, a tak zašiel za otcom, poďakoval mu, vrazil mu do srdca dýku a stal sa kráľom.

	Potom sa mu už nikto neposmieval a všade vládol pokoj a vyrovnanosť. Vo vzácnych prípadoch, keď niekto tento pokoj ohrozil, pohľadal dýku a razom obnovil pokoj.

	Nie však dnes, pomyslel si podráždene Alkaios. Dnes veru nenájde ani pokoj, ani vyrovnanosť.

	Včera bol pripravený presťahovať sa do svojho letného paláca na západnom pobreží, čo najďalej od ostrých zimných severákov. Dve jeho ženy boli samodruhé, tretia bola, chvalabohu, neplodná. Obchodná sezóna sa napriek vojne vydarila lepšie ako vlani. Zdalo sa, že bohovia sa naňho usmievajú.

	Potom sa vrátila mykénska galéra a teraz musel odložiť cestu na juhozápad, lebo musel hrať rolu bodrého hostiteľa dvoch Agamemnónových poskokov, jedného hada, druhého leva. Obaja boli nebezpeční.

	Mykénsky veľvyslanec s bledými očami Kleitos poukázal na to, ako veľmi by kráľ Agamemnón ocenil, keby sa budúce leto, keď sa začne útok na Tróju, mohli jeho vojská na západe zásobiť obilím z Alkaiovho ostrova.

	Kleitos rozprával ďalej, no Alkaios ho sotva počúval. Nepočul to prvý raz. Jeho obilie vyvážali cez celé Veľké zelené more a zisky boli vysoké. Zásobovať Agamemnónovo vojsko by bolo, ako to zaobalene vyjadril Kleitos, „aktom dôvery“. Alkaios by na tom vraj slušne zarobil a ako odmenu by dostal časť ulúpenej trójskej pokladnice. Alkaios pri týchto slovách musel potlačiť úsmev. Ako povedal kedysi jeho otec: Netrhaj levovi zub, kým mu na jazyku nevidíš muchy. Pri pomyslení na levy sa Alkaios letmo pozrel na druhého Mykénčana, bojovníka Persióna.

	Mocný Persión s čiernou, vidlicovito rozdelenou bradou, stál mlčky bokom a jednou rukou oblápal rukoväť meča. Alkaios poznal tento typ ľudí. Nafúkanosť, ktorá sa mu zračila v čiernych očiach, hovorila o početných víťazstvách. Bol to bojovník, zabijak a sem-tam zrejme aj nájomný vrah. Persión stál nehybne ako socha a jeho prítomnosť v miestnosti bola nemou výstrahou. Kto sa vzprieči Agamemnónovým želaniam, nebude žiť dlho.

	Alkaios sa naklonil na stoličke a zakričal, aby ešte doniesli vína. Sluha prešiel cez celý megarón a nalial mu do pohára. Starou budovou fúkal studený vietor a Alkaios vstal a zamieril k severnej stene, kde stál kôš s horiacim uhlím. Kleitos podišiel za ním.

	„V lete vojnu vyhráme,“ povedal. „Najväčšia flotila, akú kedy videl smrteľník, privezie k trójskym hradbám sedemdesiattisíc mužov. Takej presile sa mesto neubráni.“

	„Zaujímavé,“ nahlas premýšľal Alkaios. „Nehovoril si to isté už vlani?“

	„Narazili sme na nečakané prekážky,“ odvetil Kleitos a pery sa mu stenčili. „Viac sa to nebude opakovať, ubezpečujem ťa.“

	Alkaios sa v duchu usmial. „Prepáč,“ povedal mierne, „ale ubezpečuješ ma, že už neočakávaš nijaké ďalšie nečakané prekážky? Keby si ich bol očakával, neboli by nečakané. To je podstata prekvapenia, Kleitos. Prekvapenie je vždy nečakané. V podstate teda tvrdíš, že kráľovič Hektor so svojím Trójskym koňom, ľstivý Priamos a strašný Aineias ťa nijako nemôžu prekvapiť. Tak to je teda naozaj odvážne tvrdenie.“

	Kleitos prekvapene zažmurkal, potom prižmúril oči. „Som vojak. Šibrinkovanie so slovami ma nezaujíma. Povedal som, že Tróju porazíme, kráľ Alkaios.“

	„Dúfajme, že máš pravdu,“ odvetil priateľsky kráľ. „Vlani som však hovoril s tesálskym kráľom Peleom. Povedal mi, ako veľmi sa tešil na to, že porazia Trójskeho koňa a prinútia toho chvastúňa Hektora bozkávať zem pri jeho nohách. Len včera som sa dopočul, že sa stretli v Karpei, ale o nejakom bozkávaní zeme mi nikto nič nehovoril.“

	Priam videl, ako sa v Kleitovi dvíha hnev, a vedel, že to nepotrvá dlho a namiesto miernych slov prídu hrozby. Hnevalo ho, že musí nájsť dajaký spôsob, ako uspokojiť toto zviera. Na podráždeného Agamemnónovho vyslanca bol príjemný, nie však najmúdrejší.

	Rozhovor prerušilo zabúchanie na široké dvere megarónu. Sluha ich rýchlo otvoril a do miestnosti vošiel statný vojak. Bol to Alkaiov kapitán jazdy Malkón. Do megarónu zavial silný vietor. Z koša s uhlím vyletel žeravý popol, až musel Kleitos od neho kúsok odstúpiť. Malkón podišiel ku kráľovi. Bol malý, plecnatý a na hrudi mal bronzový pancier. Buchol päsťou o zbroj a poklonil sa kráľovi.

	„Čo sa deje, Malkón?“

	„K Tétidinej skale mieri veľká… galéra, pane.“ Alkaios si všimol, ako kapitán zaváhal, kým vyslovil slovo galéra, a pozorne sa naňho zahľadel. „Plaví sa na Téru,“ pokračoval vojak. „Na jej palube je nová kňažka, ktorá bude slúžiť Minotaurovi. Žiadajú povolenie prenocovať na brehu a doplniť zásoby.“

	„Rozumiem,“ odvetil kráľ a horúčkovito rozmýšľal. Malkón mal na udelenie takého povolenia plnú moc a keby šlo len o to, určite by ho nebol teraz rušil. Bol to bystrý, inteligentný muž, a keď prišiel, znamenalo to, že galéra predstavuje nejakú hrozbu alebo komplikáciu, ktorú kapitán nedokáže vyriešiť. Žeby to bol kráľ susedného ostrova? Hneď však tú myšlienku zavrhol. Malkón by mu bol určite vydal povolenie. Nie, určite to súviselo s tým, že tu boli Mykénčania.

	A to znamenalo, že to bolo trójske plavidlo alebo plavidlo dajakého Priamovho spojenca. Ale prečo kapitán zdôraznil, že je to veľká galéra?

	Vtom mu svitlo, no nedal na sebe nič poznať. Pozrel sa Malkónovi do modrých očí. „Loď, ktorá sa plaví na Téru v takom neskorom ročnom období,“ povedal pomaly. „Nuž čo, bohovia vyžadujú, aby som im poskytol pohostinnosť, nie je tak, Kleitos?“ spýtal sa odrazu a pozrel na Mykénčana.

	„Pánom zeme musíme vždy preukázať úctu,“ odvetil Kleitos. „Inak by nám nemuseli zachovať priazeň alebo by nás mohli prekliať.“

	„Presne tak. Obdivuhodne si to vyjadril.“ Obrátil sa k vojakovi a povedal: „Povedz príchodiacim, že sú vítaní.“

	Malkón prikývol a vykročil k dverám. Keď už bol takmer pri nich, Alkaios naňho zavolal: „Poznáš niekoho z nich?“

	Malkón si odkašlal. „Aineia z Dardanie, pán môj. Vezie Priamovu dcéru na Téru, aby sa tam stala kňažkou.“

	„Spaľovač je tu!“ zreval Kleitos. „To je neznesiteľná predstava! Tvoji vojaci ho musia bezodkladne zadržať. Kráľ Agamemnón sa ti štedro odmení.“

	„Nemôžem ho zadržať, Kleitos,“ povedal Alkaios. „Tá loď má namierené k térskemu chrámu a ako si pred chvíľou sám povedal, bohom musíme preukazovať úctu.“ Obrátil sa znovu k Malkónovi a zakričal: „Pozvi kráľa Aineia aj s jeho cestujúcimi na dnes večer do paláca.“

	Vojak rýchlo vyšiel z megarónu. Alkaios sa obrátil ku Kleitovi. „Nemrač sa tak, priateľ môj,“ povedal a položil Mykénčanovi ruku na plece. „Ten tvoj Persión vyzerá ako bojovník.“

	„Veď aj je. A čo?“

	„Nevravel si, keď si mi ho predstavoval, že je príbuzný veľkého mykénskeho hrdinu?“

	„Áno. Jeho strýko sa volal Alektruón. Bol to hrdina a hanebne ho zavraždil chlap, ktorého ty pozývaš k svojmu stolu.“

	„Ako kráľ a človek, ktorý si ctí bohov, nemôžem predsa pre zisk alebo zo zlomyseľnosti zakročiť proti tým, ktorí slúžia bohom. Tak či onak, bohovia si nadovšetko cenia česť a statočnosť, nie je tak, Kleitos?“

	„Pravdaže. To vie každý.“

	„Persión utrpel veľkú stratu. Hrdinovi Alektruónovi kolovala v žilách rovnaká krv, a krv si žiada pomstu. Bohovia by iste pochopili, ba dokonca privítali, keby Persión prejavil svojmu strýkovi úctu a vyzval na súboj muža, ktorý ho zabil.“

	Kleitovi zažiarili bledé oči. „Pri Areovi, áno! Ospravedlňujem sa ti, kráľ Alkaios. Zle som ťa odhadol. Je to výborný plán.“

	Mesiac žiaril nad útesmi a jeho striebristý svit sa odrážal od Xantosu, takže loď vyzerala ako prízrak. Na brehu horeli ohne, no chlapi z posádky, ktorí okolo nich sedeli, sa nepovyzliekali. Mnohí mali na sebe kožené náprsné panciere a krátke meče. Iní napínali luky. Neozbrojení boli len kuchári, ktorí chystali večeru.

	Helikaón si zavolal prvé stráže. Prišli k nemu ôsmi chlapi. Helikaón hovoril síce potichu, no nástojčivo.

	„Tento nepriateľský prístav musíte pozorne sledovať,“ kládol im na srdce. „Vo vedľajšej zátoke kotvia dve mykénske lode a určite už vedia, že sme tu. Zaujmite postavenie hore na útese a buďte v strehu.“

	Neďaleko sedela pri ohni Andromacha, oblečená v dlhých zelených šatách po členky, a sledovala, ako Helikaón dáva mužom pokyny. Aká protirečivá povaha, pomyslela si. Chvíľu prudký a nevyspytateľný, vzápätí chladný a rozumný ako starý ostrieľaný vojak. Dívala sa na jeho profil v mesačnom svite. Akoby vycítil jej uprený pohľad, náhle sa obrátil a pozrel na ňu nehybnými a chladnými zafírovými očami.

	Andromacha sa odvrátila. Vstala od ohňa, oprášila sa a vykročila k brehu. Hnevala sa sama na seba. Keď Helikaón zašiel v zlatistej žiare zapadajúceho slnka na provu, chcela mu povedať pravdu, že ho ľúbi, ako nikdy nebude a nemôže ľúbiť nikoho iného. Namiesto toho ho jedinou bezohľadnou vetou nechala v tom, že zbožňuje Hektora. Teraz už nemohla urobiť nič, nemohla tie slová vziať späť, ani ich vysvetliť.

	Po brehu išli Oniacus s Geršomom. Obaja jej zamávali na pozdrav, potom sa k nim pridal aj Helikaón. Stráže vyliezli na útes a Andromacha počula, ako Geršom vyjadruje svoje obavy z nadchádzajúcej hostiny. „Načo podstupovať také riziko?“ spýtal sa. „Predsa vieš, že tam môžu byť Mykénčania.“

	„To si mám vyhľadať dáku jaskyňu a skryť sa tam?“

	„Tak som to nemyslel. Dnes máš čudnú náladu, Šťastlivec. Dôkladne si vybral tie najlepšie stráže, určil si im obranné postavenie, pripravil si nás na útok, a potom sa ľahkovážne vyberieš na prechádzku, na ktorej ťa môžu zabiť nepriatelia.“

	„Neplánujú nijaký zákerný útok, Geršom,“ povedal mu Helikaón. „Majú medzi sebou bojovníka, ktorý ma chce po hostine vyzvať na súboj.“

	„To má byť vtip?“

	„Vôbec nie. Alkaios poslal za mnou sluhu, aby ma varoval.“

	„Poznáš toho bojovníka?“

	Helikaón pokrútil hlavou. „Volá sa Persión. Je to príbuzný muža, ktorého som zabil pred niekoľkými rokmi. Alkaios povedal, že vyzerá ako bojovník.“

	Geršom potichu zaklial. „Mor naňho! Bojovník? Tak to nemáš šancu.“ Pozrel na Helikaóna. „Mal si počúvnuť Oniaca a zakotviť na ostrove, kde je ten dobrý pekár.“

	Helikaón pokrčil plecami. „Aj tam sú Mykénčania, kamarát.“

	„Nuž… tak ho rýchlo zabi a neriskuj.“

	Helikaón sa krátko usmial. „Presne to mám v pláne.“

	Ešte chvíľu sa rozprávali, no Andromacha od nich odišla ďalej. Od strachu jej zovrelo žalúdok. Helikaóna večer čaká súboj. Vyschlo jej v ústach. Ak zahynie, zomrie časť jej bytosti. Nemysli na to, povedala si. Je to predsa Helikaón, Šťastlivec. Stál s Arguriom na schodisku, bojoval proti najlepším Mykénčanom a všetkých porazil.

	Začula, že v piesku zavŕzgali jeho kroky, no nepozrela sa naňho, ale na hladinu zaliatu mesačným svitom.

	„Najlepšie by bolo, keby Kassandra na tú hostinu nešla,“ počula ho povedať.

	„Povedala mi, že tam nepôjde,“ odvetila Andromacha. „Je vyľakaná. Vravela, že tam bude červený démon. Nechce ho vidieť.“

	„Červený démon? Pri bohoch, jej stav je z roka na rok horší,“ povedal smutne.

	Teraz sa naňho pozrela a zelené oči jej horeli od hnevu. „Jej stav? Všetci si myslíte, že je šialená. Ale nie je to tak. Ona naozaj vidí, čo iní nevidia, Helikaón. A to, čo vidí, ju, pravdaže, doháňa takmer do šialenstva. Je to skoro ešte dieťa, a predsa už videla deň svojej smrti.“

	„Tomu neverím,“ odvetil. „Neraz som počul veštcov, počúval som orákulá. Niekedy sa ich veštby splnili, ale niekedy by som dokázal to isté predpovedať aj ja, hoci nie som veštec. Bohovia, ak vôbec existujú, sú vrtošiví a svojhlaví, no vždy akoby boli naším svetom očarovaní. Myslíš si, že by stvorili taký svet, kde by ich nič neprekvapilo, kde by bolo všetko vopred stanovené?“

	Andromacha pokrútila hlavou. „Prečo ľudia vždy skáču z jednej krajnosti do druhej? Ak je niečo predurčené, to ešte neznamená, že je predurčený celý náš život. Ja som videla splnené veštby, Helikaón. Na Tére, v Zátoke modrej sovy a v Tróji s Kassandrou.“

	Helikaón pokrčil plecami. „V takom prípade sa choď radšej obliecť na hostinu,“ povedal, „aby si neprišla neskoro a neušiel ti príchod červeného démona.“

	„Obliecť sa?“ spýtala sa v rozpakoch.

	„Tie šaty, čo máš na sebe, sú síce… pekné, ale na kráľovskú hostinu sa veľmi nehodia.“

	„Aká som len hlúpa!“ zvolala. „Zrejme som otvorila nesprávnu truhlicu, tú, v ktorej mám šaty na plavbu. Hneď sa vrátim na Xantos a požičiam si nejaké kráľovské rúcho od členov posádky.“

	Helikaón sa začervenal a potom sa usmial. „To ja som hlupák,“ povedal. „Odpusť mi, prosím ťa. Nevzala si si ani žiadny šperk?“

	„Nie.“

	Prikročil k nej a otvoril kožený meštek na boku. Vytiahol z neho ťažký prívesok zo zlata a jantáru a podal jej ho. Bol na ňom nádherne vyrezaný obraz bohyne Artemis s lukom v ruke. Bol teplý. Pomaly prešla prstami po jeho jantárovom povrchu a na bruškách cítila jemné ryhy.

	Pozrela sa mu do očí a povedala: „Prečo ho nosíš so sebou?“

	„Na trhu mi padol do oka,“ odvetil a až priveľmi prudko mykol plecom. Bola si istá, že ho kupoval pre ňu. „Bolo by pre mňa cťou, keby si ho mala dnes večer na krku,“ dodal.

	„Dám si ho,“ povedala a priložila si ho na hruď. Postavil sa za ňu a zapol jej ho „Zvláštne, aké máš pokojné ruky, hoci večer ťa čaká boj,“ poznamenala. „Si taký bezstarostný?“

	„Áno,“ odvetil. „Myslíš, že som namyslený?“

	„Pravdaže si namyslený, Helikaón. A máš byť aj na čo. No uvedomuješ si, že nikto nie je neporaziteľný?“

	Helikaón sa uškrnul. „S tým mám ísť podľa teba do boja? S predstavou, že ma budú mučiť? Alebo že ma zabijú?“

	„Nie!“ zvolala Andromacha. „To nie. Len som nechcela, aby si šiel do boja s priveľkým sebavedomím, to je všetko.“

	„Tak to mi naozaj nehrozí,“ povedal. „Už by sme mali ísť. Nepatrí sa niekoho nechať čakať, či to je kráľ, alebo vrah.“

	Geršom si prepásal ťažký vlnený plášť proti silnému severáku a túžobne myslel na dobré jedlo a teplú posteľ. Po desiatich nociach strávených na zimných brehoch a vyplnených prerušovaným spánkom nostalgicky spomínal aj na prepychové paláce v Egypte, na nádheru Memfisu s belostnými múrmi, na bázeň vzbudzujúcu krásu Luxoru. Na mäkké plachty a ešte mäkšie telá žien. A hlavne na všadeprítomné teplo!

	Vzdychol si. Ako princovi mu patrili paláce, no ako štvanec mal domov iba tam, kde si prestrel deku. Teraz nie je čas na to, aby si premýšľal, o čo všetko si prišiel, povedal si. Na ostrove sú Mykénčania a Xantos treba strážiť, aby naň nezaútočili. Helikaón vyslal zvedov na útesy smerom na juh a na druhú stranu skalnatého predhoria na východ.

	Smerom na západ sa dvíhal riedky les, ktorý sa takmer dotýkal brehu. Na jeho okraji ležali schovaní ďalší zvedovia a sledovali chodník, plaziaci sa hore útesom smerom ku kráľovskej pevnosti.

	Chlapi z posádky, ktorí nemuseli strážiť, ležali pri ohňoch. No všetci boli v strehu a zbrane mali poruke. Hoci si uvedomovali, že im hrozí nebezpečenstvo, chechtali sa a niektorí v čoraz hustejšej tme spievali, lebo boli na vojnu a jej nebezpečenstvá zvyknutí.

	Geršom pozrel na hviezdnatú oblohu a potom vyhľadal Oniaca. „Keď mesiac dosiahne vrchol, vystriedame stráže,“ povedal námorníkovi. „Dnes nebude spať celú noc nikto. Dozri na to, aby chlapi pili striedmo.“

	„Hoci milujem Xantos, skôr budem asi strážiť Helikaóna,“ odvetil mladší muž. „Čo ak nás niekto zradí?“

	Aj Geršom na to myslel, ale nepovedal nič. „Helikaón pozná tunajšieho kráľa a dôveruje mu,“ odvetil. „Myslíš, že by vystavil Hektorovu ženu a Priamovu dcéru nebezpečenstvu?“

	Oniacovi stvrdla tvár. „Kassandra s nimi nepôjde,“ povedal a odrazu sa vyľakane poobzeral. „Vraj bude s tebou.“

	Geršom zaklial. S tým mizerným dievčiskom sú len starosti! Zamieril s Oniacom medzi chlapov a spýtal sa ich, či ju náhodou nevideli. Bolo to zvláštne, no všimli si ju len máloktorí. Čiernovlasá princezná by predsa mala pútať pozornosť mladých mocných mužov. Zdalo sa však, že sa medzi nimi pohybuje ako duch. Jeden z kuchárov si spomenul, že ju videl pri chodníku, čo vedie hore na útes, a Geršom sa rozpamätal, že hovorila o modlitebnej hranici.

	„Zostaň tu, Oniacus,“ povedal. „Ja ju nájdem.“ Vytasil meč a vykročil do noci.

	Ako stúpal hore po chodníku, napravo v diaľke videl kráľovskú pevnosť, zaliatu svetlom. Vľavo bola krajina ponorená do tmy, no jasný mesiac osvetľoval úzky chodník, ktorý sa pred ním vinul a mizol medzi stromami. Bol naozaj úzky, možno po ňom chodila zver, on však kráčal nebojácne. Čím bol ďalej od mora, tým jasnejšie počul nočné zvuky lesa, škrabkanie chrobákov na stromoch a kŕkanie žiab. Pod nohami mu šuchotali akési drobné tvory a kdesi blízko začul zabľačať kozu. Začal sa vo vlnenom plášti potiť a na chvíľu zastal. Do nosa mu udrela slabá vôňa spálených byliniek a pomaly otočil hlavu, aby zistil, odkiaľ vanie. Zachytil slabučkú žiaru ohňa, ktorá sa odrážala od skaly nad ním. Obozretne stúpal ďalej, až našiel hlbokú jaskyňu obrátenú na juh a chránenú pred severným vetrom. Pri vzdialenej stene horel oheň a k nízkemu stropu stúpal dym.

	„Kassandra?“ zavolal, no nedostal odpoveď. Prikrčil sa a vošiel ďalej do jaskyne. Dym bol štipľavý a trochu voňal. Pálili ho oči, preto sa prikrčil celkom ku skalnatej zemi, kde bol lepší vzduch. „Kassandra!“ zakričal znovu. Vlastný hlas mu pripadal čudný. „Ka-ssan-dra!“ zavolal a musel sa zasmiať, taký bol ten zvuk čudesný. Ľahol si na zem, oprel si hlavu o rameno a zahľadel sa do ohňa.

	Nebol to veľký oheň, iba malý suchý horiaci krík. Ibaže sa zdalo, že listy nehoria. Plamene, jasné ako slnečné lúče, tancovali okolo nich a nechávali ich nedotknuté. Hoci bol ohník malý, sálala z neho veľká horúčava. Geršom si nemotorne odopol bronzovú brošňu, ktorú mal na plášti, a vzápätí z neho skĺzli šaty. Námaha ho vyčerpala, sťažka dýchal a tým hlbšie vdychoval nepríjemne sladkastý vzduch jaskyne. Bol čoraz ospalejší, no oči mal stále otvorené a uprene hľadel do ohňa. Nočné zvuky stíchli.

	Plameň akoby ho vtiahol do seba a pred očami mu krúžili jasné farby. A potom oheň zmizol a Geršom začal snívať.

	Vznášal sa v mesačnom svite nad palácovou záhradou v Tébach a smial sa. Čudné, pomyslel si. Snívam, a pritom viem, že snívam. Dolu pod sebou zbadal slúžku, ktorá potajme bežala s novorodencom v náručí. Dieťatko bolo zavinuté do plachty vyšívanej zlatou niťou. Žena s plačom bežala nočnou záhradou smerom na ulicu. Geršom ju spoznal, hoci bola oveľa mladšia, ako si ju pamätal. Keď videl Merysit naposledy, bola slabá, sivovlasá, postihnutá zápalom kĺbov. Táto dobrá žena mu bola sedem rokov pestúnkou. So záujmom sledoval, ako plačúca žena uteká zo záhrad na ulicu. Potom zamierila na breh širokej rieky a kľukla si medzi tŕstie. Pritískala si dieťatko k sebe, no hlavička mu odkväcla a očká boli bez života. Geršom v jasnom mesačnom svite videl, že je mŕtve. Z tieňov vystúpil bradatý starec, oblečený v otrhaných handrách ako tehliar. Nato sa objavila ďalšia žena vo voľne splývajúcich šatách púštnych ľudí. Aj ona držala v náručí dieťatko, ale živé. Merysit ho vzala, nežne ho zavinula do zlatej plachietky a rozbehla sa naspäť do paláca.

	Geršom ju sledoval až do kráľovských komnát, kde spala jeho matka. Na plachtách bola krv. Kráľovná otvorila oči. Merysit si sadla na posteľ a podala jej dieťatko. Začalo plakať.

	„Pšt, môj malý Ahmose, teraz je už dobre,“ zašepkala kráľovná.

	Je to len sen, pomyslel si Geršom a premkol ho strach. Nič, len sen.

	Scéna sa zmenila a on sa vznášal ako jastrab nad rozpálenou púšťou. Prechádzal po nej veľký zástup ľudí: muži s tvrdými tvárami a ustaranými očami, ženy oblečené v dlhých šatách jasných farieb, malé deti mihajúce sa v stádach oviec a kôz. A videl aj sám seba, brada postriebrená, v rukách hrčovitá palica. Utekal k nemu akýsi chlapec a kričal nejaké meno.

	Geršom zažmurkal, scéna zmizla a znovu videl iba oheň v jaskyni. Chcel sa dostať čo najďalej od ohňa, pokúšal sa vstať, ale spadol na zem. Horiace konáriky sa posunuli a sčerveneli. Videl, ako krajinou tmy a zúfalstva tečú žiarivé potoky krvi. Videl tvár svojho brata Ramesa, bledú od žiaľu.

	Potom oheň zosilnel a bol plný vidín. Plamene šľahali až do nebies a Geršom začul dunenie tisícich hromov. Tma pohltila slnko. Geršom s hrôzou sledoval, ako sa more vzdulo až po valiace sa čierne mraky. Bol to taký strašný výjav, až vykríkol a zakryl si tvár rukami. No stále ho mal pred očami…

	Napokon oheň vyhasol a do jaskyne zavial chladný svieži vietor. Geršom sa so slzami v očiach vyplazil do noci a pri vchode do jaskyne sa zvalil na vlhkú zem. Sedela tam Kassandra, štíhla a vzpriamená, s korunkou z olivového lístia na hlave. „Teraz začneš vidieť,“ povedal potichu. Nebola to otázka.

	Geršom sa prevrátil na chrbát a civel na hviezdy. Hlava sa mu začala prečisťovať. „Hodila si do ohňa opiáty.“

	„Áno. Aby sa ti otvorili oči.“ Rozbolela ho hlava. Posadil sa a zaochkal. „Napi sa,“ povedala a podala mu mech s vodou. „To ti prečistí hlavu.“

	Vytiahol zátku, nadvihol mech a lačne sa napil. Ústa mal suché ako tá púšť, nad ktorou sa vznášal. „Čo som to videl?“ spýtal sa jej.

	Pokrčila plecami. „Sú to tvoje vidiny. Ja neviem, čo si videl.“

	„Naposledy som videl, ako vybuchla hora a zničila slnko.“

	„Ach,“ povedala, „v takom prípade som sa pomýlila, lebo toto videnie poznám. Hora nezničila slnko, iba ho zatienila. Je to pravdivé videnie, Geršom.“

	Geršom sa ešte napil vody. „V hlave mám stále hmlu,“ povedal. „Na tej ohnivej hore bol veľký chrám v tvare koňa.“

	„Áno, to je chrám na Tére,“ odvetila.

	Geršom sa naklonil. „V takom prípade ta nesmieš ísť. To, čo som videl, nikto neprežije.“

	„Viem,“ odvetila, zložila si korunu z lístia a striasla si vetvičky z dlhých čiernych vlasov. „Zomriem na Tére. Viem to, odkedy som začala chápať.“

	Geršom sa na ňu pozrel a srdce mu zaplavil smútok. Vyzerala taká slabučká a osamotená, taká smutná a prestrašená. Geršom ju chcel objať, ale Kassandra sa odtiahla. „Nebojím sa smrti, Geršom. A na Nádhernom ostrove všetok môj strach zmizne.“

	„Nezdá sa mi taký nádherný,“ poznamenal.

	„Mal rôzny tvar a rôzne mená a bude ich mať ešte viac. Všetky sú krásne.“ Vzdychla si. „Ale dnešná noc nie je o mne, ale o tebe, kamenný muž. Tvoje dni na mori sú takmer spočítané. Dal si sľub a čoskoro ho budeš musieť splniť.“

	Geršom sa v duchu vrátil do čias, keď Helikaón stál na prahu smrti. Keďže trójski lekári a liečitelia si s ním nevedeli rady, Geršom vyhľadal záhadného svätého muža a obyvateľa púšte, známeho ako Prorok. Ešte aj dnes si úplne jasne spomínal na prvé stretnutie a na slová, ktoré na ňom odzneli. Prorok s bielou bradou súhlasil, že Helikaóna vylieči, ale za určitú cenu. Nie za zlato, ani za striebro. „Jedného dňa ťa zavolám,“ povedal tej noci Geršomovi, „a ty prídeš ku mne, kdekoľvek budeš. Potom budeš celý rok robiť, čo ti prikážem.“

	„Mám sa stať tvojím otrokom?“

	Prorok odpovedal potichu a Geršom si spomínal, že v jeho hlase začul náznak pohŕdania. „Je to privysoká cena, princ Ahmose?“

	Geršom chcel návrh odmietnuť. Kázala mu to hrdosť. Žiadalo sa mu skríknuť, že cena je naozaj privysoká. Je predsa egyptský princ, nie otrok. Ale nepovedal to. Ticho sedel a bol taký napätý, že ledva dýchal. Helikaón bol jeho priateľom a zachránil mu život. Musí tú dlžobu splatiť, čo aká je cena vysoká.

	„Platí,“ povedal napokon.

	Pozrel sa v mesačnom svite na Kassandru. „Zavolá ma už skoro?“

	„Áno. Tróju viac neuvidíš, Geršom.“

	 

	
VIII

	Krvavý démon

	Mykénsky vyslanec Kleitos ticho sedel a popíjal víno. Atmosféra v Alkaiovom megaróne sa upokojila a približne päťdesiat hostí takmer mlčky jedlo a pilo. Stále však vládlo určité napätie a Kleitos videl, ako ľudia vrhajú kradmé pohľady na Persióna a Helikaóna, ktorí sedeli na vzdialenom konci kráľovského stola.

	Pre Kleita bol dnešný večer odpoveďou na modlitbu, darom bohov človeku, ktorý im verne slúži. Jeho život bol podivuhodne požehnaný. Predovšetkým sa narodil v krajine a v národe, ktoré milujú bohovia. Mykénčania sú najväčším národom na pobreží Veľkého zeleného mora, ušľachtilejší a hrdinskejší než ktorýkoľvek iný národ. Stelesnením tejto veľkosti bol kráľ Agamemnón. Oveľa skôr ako ostatní vybadal, aké nebezpečenstvo predstavuje Trója pre ostatné národy. Pochopil, že Priamos je tyran, ktorý si chce podrobiť všetky slobodné národy. Kým ostatných ľstivý trójsky kráľ podplatil alebo oklamal, Agamemnón sa nedal obalamutiť. Vďaka jeho múdrosti sa zlo, ktoré predstavuje Trója, odstráni, jej hradby zboria a ľud zotročia.

	Dnes večer, ako predzvesť toho veľkého dňa, mal spravodlivý mykénsky bojovník zabiť jedného z najhorších nepriateľov Mykén, skutočné stelesnenie zla. Bude to večer spravodlivosti, noc, ktorá poteší bohov.

	Ťarchavá žena po jeho ľavici sa naklonila cez neho a pokúšala sa dočiahnuť na misu s ovocím. Vrazila mu do ruky, v ktorej držal pohár s vínom, až sa mu z neho trocha vylialo.

	„Ospravedlňujem sa, pán Kleitos,“ povedala. Kleitos by ju bol najradšej udrel, ale usmial sa, načiahol sa za misou a položil ju pred ňu.

	„Nič sa nestalo, kráľovná Arianna,“ povedal a rýchlo sa odvrátil v nádeji, že to tučné prasa pochopí, že nemá najmenšiu chuť na rozhovor. Kráľovná však bola, presne ako jej manžel, dokonale nechápavá a nepochopila ani taký jasný náznak. Stále mu čosi hovorila a pokračovala v začatom rozhovore.

	„Ja vám nerozumiem, pán vyslanec,“ povedala. „Vravíte, že Priamos chce zatiahnuť svet do vojny?“

	„Áno. Aby sa stal pánom sveta.“

	„Ale prečo?“

	Pozrel na ňu. „Prečo? Lebo je… zlý, lebo je to tyran.“

	„Mala som na mysli, čo by získal útokom na svojich susedov. Veď je najbohatším kráľom na svete. Vojsko je drahé. Každé dobyté územie treba strážiť, treba na ňom stavať pevnosti. Také množstvo vojakov by zruinovalo aj trójsku pokladnicu.“

	„Čo by získal?“ zopakoval Kleitos, snažiac sa získať čas na premýšľanie. „Všetci by ho považovali za dobyvateľa, za veľkého bojového kráľa. Získal by slávu.“

	„Je to preňho také dôležité?“

	„Pravdaže. Každý pravý chlap túži po sláve.“

	„Ach,“ povedala, „zase tomu nerozumiem. Je teda pravý chlap, alebo neľútostný tyran? Alebo jedno aj druhé?“

	„Ako som povedal, je to zloduch a tyran.“

	„Takže aj zloduch túži po sláve. Ako to teda máme rozlíšiť?“

	„Nie je to vždy ľahké,“ odvetil, „najmä pre ženy. Treba sa spoliehať na múdrosť takých veľkých kráľov ako Agamemnón.“

	„Počula som o jeho veľkosti,“ povedala kráľovná. „Manžel hovorieva o jeho vojenských úspechoch, o mestách, ktoré dobyl, o otrokoch a koristi, ktorú nazhromaždil. Od Sparty na juhu až po Tráciu na severe. V počtoch sa dobre nevyznám – koľkých kráľov a princov to zabil, štrnástich alebo šestnástich?“

	„Nerátal som ich,“ odvetil Kleitos. „Je však pravda, že kráľ Agamemnón je bojovník, ktorý nemá páru.“

	„Neobyčajne slávny muž,“ povedala.

	„Veru tak.“

	„Myslím, že teraz som to pochopila. Priamos nás všetkých vodil za nos a za jeho rečami o štyridsaťročnom mieri sa skrývali plány na ovládnutie sveta. Je neobyčajne ľstivý, však?“

	Arianna sa ľúbezne usmiala a obrátila sa k ďalším hosťom. Kleitos na ňu nenávistne hľadel. Jedného dňa, zaprisahával sa, za túto neúctivosť zaplatí. Tak ako za svoj prefíkaný posmešný tón zaplatí jej manžel.

	Pozrel sa ta, kde sedel Helikaón. Zdalo sa, že ten zloduch je uvoľnený. Usmieval sa a debatoval s akýmsi kupcom. Kleitos si však všimol, že pohára s vínom sa sotva dotkol. Alkaios bol zabratý do rozhovoru s Hektorovou ženou. Tá urobila na Kleita dojem. Neprišla na hostinu ako iné ženy ovešaná šperkami, ale iba v prostých dlhých zelených šatách a s jediným príveskom. Svetlo fakieľ sa odrážalo od jej ryšavých zlatých vlasov a Kleitos sa pristihol, ako kĺže pohľadom po krivke jej hrdla až k prsiam. Hektor mal šťastie, keď natrafil na takú ženu. Vysoká, pôvabná, zdržanlivá v obliekaní i správaní, krásna. Kleitos rozmýšľal, či mu ju kráľ Agamemnón dá ako odmenu za dobytie mesta. Asi nie, pomyslel si smutne. Jej syna budú musieť popraviť a žena také niečo málokedy odpustí. Nie, uvedomil si, bude treba zabiť aj ju.

	Ku koncu hostiny zavolali rozprávača, mladého muža s kučeravými plavými vlasmi a dievčenskou tvárou. Kleitovi sa znepáčil, len čo vošiel do miestnosti. Zrejme to bol synáčik dákeho boháča, ktorý nikdy nemusel bojovať o to, čo chcel, ani o to, aby v tomto drsnom svete ostal nažive.

	Hlas mal však mocný a príbeh vyrozprával dobre. Samotný príbeh bol neobyčajný, ale pôvodne ho vymyslel Odyseus a Kleitos ho už počul od samotného majstra. Ten vedel inakšie rozprávať!

	Bard s dievčenskou tvárou zabával hostí rozprávaním o pozoruhodných činoch morského kráľa a čarodejnice a o boji so strašným jednookým obrom Kyklopom. Nakoniec rozhodil ruky a hlboko sa uklonil Alkaiovi. Ozval sa potlesk a kráľ hodil mužovi mešec medenákov.

	V tichu, ktoré zavládlo po vystúpení, Kleitos vrhol pohľad na Persióna. Bojovník prikývol a vstal.

	„Som pobúrený,“ povedal a jeho hlas zazvonil v miestnosti. „Som hlboko pobúrený, že pri tomto stole sedí sprostý vrah.“

	Napriek tomu, že Andromacha túto chvíľu očakávala, bola šokovaná. Pozorne sa dívala na mladého mykénskeho bojovníka. Čierne oči mu svietili a v tvári sa mu zračil radostný triumf. Vyzeral odhodlaný, mocný, neporaziteľný. Andromacha cítila, ako ju premáha strach. Strachu never, povedala si. Všetko zveličí. Je zradný a klamlivý.

	Keď sa však znovu pozrela na Persióna, napriek tomu, že sa snažila rozumne uvažovať, stále videla pred sebou bojovníka s priam živočíšnou silou. Obrátila zrak na Helikaóna. Videl sa jej oveľa ľudskejší a teda aj zraniteľnejší. Zavrela oči a znovu videla, ako bojuje na schodoch, silný a nepremožiteľný. V duši jej opäť zavládol pokoj.

	„Hostina je priateľská udalosť, Persión,“ zakričal Alkaios. „Nemôže to počkať do rána?“

	„Z úcty k tebe, kráľ Alkaios, som vyčkal na koniec hostiny. No bohovia a mykénska česť si vyžadujú, aby som pomstil zverstvá spáchané na mojej rodine, vlasti a kráľovi.“

	Alkaios pomaly vstal. „A komu sa chceš pomstiť?“ spýtal sa.

	Persión sa natiahol a bodol prstom do vzduchu smerom na koniec stola. „Hovorím o prekliatom zloduchovi Helikaónovi,“ odvetil.

	Alkaios sa obrátil k Helikaónovi. „Si mojím hosťom,“ povedal, „a môžeš sa odvolať na zákony pohostinnosti, ktoré mi zakazujú vyhovieť žiadosti toho muža.“

	„Nebudem sa na nič odvolávať,“ odvetil Helikaón a vstal. „Smiem sa spýtať svojho vyzývateľa, komu z jeho rodiny som ublížil?“

	„Mocnému Alektruónovi,“ zakričal Persión, „ktorého tvoji bojovníci premohli a ty si mu sťal hlavu, ale najprv si mu vylúpol oči, aby bol v podsvetí slepý.“

	Andromacha počula, ako si hostia šepkajú, a videla, že podaktorí chladne hľadia na Helikaóna.

	„Mocný Alektruón,“ povedal Helikaón hosťom, „bol ako všetci Mykénčania krvilačný zver, ktorý útočil iba na slabých, aby sa mu nemohli postaviť na odpor. Zabil som ho v boji, až potom som mu odťal hlavu. Áno, skôr ako som jeho hlavu hodil do mora, aby ju zožrali ryby, vypichol som mu oči. Jedného dňa to možno budem ľutovať. Tak ako ľutujem, že som mu nevyrezal jazyk a neodsekol uši.“

	Helikaón na chvíľu zmĺkol, potom sa rozhliadol po megaróne a po hosťoch. „Všetci viete, ako je to s mykénskou cťou, o ktorej hovorí tento ničomník. Spočíva v plienení vašich dedín a miest, v znásilňovaní vašich žien. Nafúkanosť Mykénčanov nepozná hraníc. Muž, ktorý ma obviňuje, hovorí o bohoch a o mykénskej cti, ako keby tie dve veci spolu súviseli. Nemajú nič spoločné. Som hlboko presvedčený, že bohom sa hnusí Agamemnón i celý jeho národ. Ak sa mýlim, nech tu zomriem rukou tohto… tohto ničomníka.“

	Persión zaklial, vytasil meč a odstúpil od stola.

	„Podvihni meč!“ zvolal Alkaios. „Vzýval si bohov, Persión, musíš teda počkať, kým vykonáme všetky obrady. Súboj bude prebiehať podľa olympijských pravidiel. Obaja bojovníci budú nahí a vyzbrojení mečom a dýkou. Zavolajte Areovho kňaza. Ženy sa môžu vzdialiť.“

	Ženy vstali a vyšli z miestnosti, no Andromacha ostala sedieť. Alkaios sa na ňu pozrel. „Nemôžeš tu zostať, pani.“

	„Ale ani neodídem,“ odvetila.

	Alkaios podišiel k nej a pošepky jej povedal: „Musím trvať na svojom, Andromacha. Pri súboji nesmie byť prítomná nijaká žena.“

	„Helikaón je môj priateľ, kráľ Alkaios, a ja ten súboj budem sledovať. Ak len, pravdaže, nechceš Hektorovu ženu vyviesť z megarónu násilím.“

	Silene sa usmial. „Žiaľ, milá Andromacha, meno tvojho manžela už nemá takú váhu ako kedysi. Napriek tomu vyhoviem tvojej žiadosti. Nie preto, že by som sa bál, ani preto, že by mi to mohlo v budúcnosti niečo priniesť. Jednoducho preto, lebo si manželkou veľkého muža, ktorého obdivujem.“

	Zavolal k sebe vojaka, nízkeho statného muža so silnou tvárou a jasnomodrými očami. „Malkón,“ zamrmlal, „pani Andromacha si želá vidieť súboj. Zaveď ju do Šeptavej miestnosti a dohliadni, aby ju nikto nerušil.“

	Andromacha vstala a narovnala si zelené šaty. Toľko toho chcela Helikaónovi povedať, no v ústach mala sucho a srdce jej prudko bilo. Obrátil k nej zafírové oči a usmial sa. „Čoskoro sa uvidíme, pani,“ povedal.

	„Usiluj sa svoj sľub splniť,“ povedala, obrátila sa a vyšla za statným vojakom z megarónu do chodby.

	Došli ku kamenným schodom, ktoré viedli cez úzke dvere hore na strechu, odkiaľ bol výhľad na mesto a more. Fúkal silný vietor. Andromacha sa zachvela. Malkón zamieril k ďalším dverám. Andromacha šla za ním. Vojak vstúpil do miestnosti. Andromacha, odrazu znepokojená, vo dverách zastala. Miestnosť bola tmavá a bez okien. Pri vzdialenej stene videla v mesačnom svite nejasný obrys Malkónovej postavy. Zdalo sa, že kľačí. Potom jej do očí udrelo iné svetlo, tenké ako čepeľ meča, v dolnej časti steny a Andromacha videla, že vojak odstránil úzku časť obloženia. Potom vstal a potichu zamieril na strechu.

	„Ak si ľahneš na rohož, pani,“ povedal šeptom, „budeš vidieť doprostred megarónu. Ja počkám vonku.“

	Andromacha sa pozrela do tmavej miestnosti s tenkým pásikom svetla a zaváhala. „Nerozmyslela si si to? Nechceš sa vrátiť na loď?“ spýtal sa Malkón.

	„Nie.“ Vošla do miestnosti, čupla si a pritisla oko k pásiku svetla. Pochádzalo z fakieľ blikajúcich dolu v megaróne. Zorné pole bolo úzke, videla len okraj stola a dlažobné kamene uprostred megarónu. Chodili tam sluhovia a rozhadzovali po dlážke suchý piesok. Bolo to jasne počuť. Jeden sluha sa naklonil k druhému a pošepkal mu: „Stavím dva medenáky na Mykénčana.“ Jeho slová sa Andromache neprirodzene ozývali v ušiach. Tak preto sa táto miestnosť nazýva Šeptavá, pomyslela si. Zvedovia tu ležia a počúvajú, čo sa šepce dolu v megaróne.

	Sluhovia odišli a vošiel starý kňaz. Mal čierne rúcho a na vycivených pleciach prevesené dve šerpy, znak Areových služobníkov.

	„Obrátili ste sa na boha vojny, aby sa stal svedkom tohto súboja,“ povedal. „Nech je teda jasné, že Ares si želá vidieť boj na život a na smrť. Nikto nebude prosiť o milosť, nikto sa nevzdá boja. Živý odtiaľto vyjde iba jeden z jeho účastníkov. Krv toho druhého sa preleje na týchto kameňoch. Nech účastníci súboja vystúpia.“

	Andromacha ako prvého uvidela Persióna. Bledá koža jeho tváre vyzerala oproti tmavým opáleným rukám a nohám vo svetle fakieľ ako z mramoru. Pri chôdzi sa mu napínali svaly na rukách a na pleciach. Potom uvidela Helikaóna. Persión vyzeral vyšší a plecnatejší a Andromachu znovu premkol strach. Obaja muži mali meč a dýku, bronz sa vo svetle fakieľ ligotal ako rýdze zlato.

	„Obraciam sa na bohov, aby boli svedkami mojej spravodlivej veci,“ povedal Persión. Potom pristúpil bližšie a zašepkal niečo, čo nepočul nik v sieni. Andromacha to však dobre počula.

	„Bol som tam, keď sme zabili tvojho brata. To ja som mu podpálil tuniku. Ech, ako len kričal! Tak budeš kričať aj ty, Helikaón, keď ťa rozsekám.“

	Helikaón neodpovedal, ba zdalo sa, že tie slová ani nepočul.

	„Súboj sa začína!“ vykríkol kňaz a odstúpil od bojovníkov. Persión razom vyrazil do útoku a zahnal sa mečom Helikaónovi na hlavu. Dardančan uskočil doľava a vyhol sa úderu. Chlapi zhíkli. Ani nevedeli ako, no Persiónovi sa na bruchu odrazu objavila dlhá červená čiara, povrchová rana, z ktorej tiekla krv. Stekala mu medzi nohy a na stehná. Persión hlasito zaklial a znovu zaútočil mečom. Helikaón úder odrazil. Persión sa zahnal dýkou, ale Helikaón odrazil aj tento úder, zaklonil hlavu, vrazil ňou Mykénčanovi do tváre a rozbil mu nos. Persión sa s výkrikom zatackal. Helikaón skočil k nemu, bleskurýchlo ho sekol z ľavej i pravej strany a stiahol sa. K rane na Persiónovom bruchu sa pridali tri ďalšie. Persión sa znovu vrhol na Helikaóna. Dardančan tentoraz urobil krok dopredu a poľahky odrazil Mykénčanove výpady. Vzápätí sa zaleskla jeho dýka a mihla sa Persiónovi pri líci, ktoré odletelo ako kus odtrhnutej plachty.

	Persión zúrivo vykríkol a hodil do protivníka dýku. Helikaón sa uhol doprava a dýka zazvonila na stene za ním. Persión urobil výpad. Helikaón urobil krok nabok a vzápätí vytryskla Persiónovi z ramena krv. Andromacha videla, že rana je hlboká. Krv striekala z preťatých ciev.

	„Skús sa ešte raz obrátiť na bohov, ničomník,“ posmieval sa mu Helikaón. „Možno ťa nepočuli.“ Persión sa tackal dopredu. Silno krvácal a krv pofŕkala aj Helikaóna. Mykénčan chcel vyraziť do útoku, ale pokĺzol sa. Helikaón skočil dopredu a sekol ho mečom cez ústa. Načisto mu odťal hornú peru, takže sa ukázali predné zuby. Persión klesol na kolená a vypľúval krv. Potom sa pozviechal a obrátil sa k svojmu nepriateľovi.

	Helikaón sa nad raneným mužom nezmiloval. Znovu a znovu doňho ťal a bodal mečom i dýkou. Jedným úderom mu odťal ucho, druhým nos, ďalším mu rozťal tvár. Hostia ani nemukli, no Andromacha videla ich zdesené tváre. To nebol boj, ba ani poprava, ale chladnokrvné mučenie. Mykénčan vykríkol po každom novom bolestivom údere. Nakoniec, keď sa mu pri nohách zhromaždila takmer všetka krv z tela, pustil meč a iba tam stál.

	V tej chvíli Helikaón odhodil svoj meč, pristúpil rýchlo k nemu a vrazil mu dýku do srdca. Mykénčan sa s dlhým vzdychom zvalil naňho.

	Helikaón odstrčil umierajúceho muža od seba. Persiónovi sa podlomili nohy a klesol na zem.

	Andromacha videla viac než dosť. Vstala a počkala, kým Malkón zakryje otvor. Kráčal s ňou v mesačnom svite, kým nezbadali Xantos a ohne na brehu. Potom sa bez slova zvrtol a zamieril späť do paláca.

	Andromachu privítal Oniacus a ostatní chlapi z posádky. Povedala im, že Helikaón zvíťazil. Nikoho to neprekvapilo. Všetkým sa však uľavilo.

	Keďže chcela byť sama, zamierila bokom od tábora na breh blízko lesa. Sadla si k vode, zakrútila sa do hrubého plášťa, ale súboj jej neschádzal z mysle. Stále mala pred očami Helikaóna, ako s chladným hnevom seká a bodá do svojho čoraz bezmocnejšieho protivníka. Stále videla striekajúcu krv. Na konci súboja bolo Helikaónovo nahé telo takmer rovnako zakrvavené ako telo jeho protivníka.

	Pred polnocou zbadala, že k nej kráča Helikaón. Vlasy mal ešte mokré z kúpeľa, ktorý musel absolvovať, aby zo seba zmyl krv.

	„Mala by si si sadnúť k ohňu,“ povedal jej. „Je tu zima.“

	„To je,“ odvetila.

	„Čo sa stalo?“ spýtal sa, keď vycítil, akú má náladu. „Jeden z našich nepriateľov je porazený, máme potraviny na cestu na Téru, všetko je v poriadku. Mala by si byť šťastná.“

	„Som rada, že žiješ, Helikaón. Naozaj som rada. No dnes večer som videla Kassandrinho krvavého démona a to ma napĺňa smútkom.“

	Helikaón bol zmätený. „Nebol tam nijaký démon,“ povedal. „O čom to hovoríš?“

	Natiahla ruku a priložila mu prst na krk. Keď odtiahla ruku, na prste mala krv. „Tu si sa zabudol umyť,“ povedala chladne.

	Vtom mu svitlo a v hlase sa mu zračil hnev. „Ja nie som nijaký démon! Ten Mykénčan si to zavinil sám. To on podpálil šaty môjmu bratovi.“

	„Nie, to nebol on,“ povedala Andromacha. „Kráľ Alkaios mi o ňom rozprával počas hostiny. Persión vraj bojoval v mnohých súbojoch v západných krajinách. Ale na mori nikdy predtým nebol. Ako sa teda mohol zúčastniť útoku na Dardanos?“

	„Prečo by to teda vravel?“

	„Sám dobre vieš.“

	Mala pravdu. Už keď to Persión hovoril, Helikaón vedel, o čo mu ide. Persión ho chcel pred bojom nahnevať, rozčúliť. Nahnevaný človek je bezhlavý a dlho v súboji nevydrží. Sadol si a pozrel na Andromachu. „V takom prípade to bol hlupák,“ povedal napokon.

	„Áno, bol to hlupák,“ prisvedčila s povzdychom.

	„Hovoríš to, ako keby ti bolo ľúto, že zomrel.“

	Obrátila k nemu tvár a Helikaón videl, že aj ona je nahnevaná. „Áno, je mi ľúto, že zomrel. No ešte väčšmi mi bolo ľúto, keď som videla, ako svojho statočného protivníka mučíš a týraš.“

	„Bol to zloduch.“

	Zahnala sa a udrela ho po tvári.

	„Ty pokrytec! Dnes večer si bol zloduch ty. A o tom, ako hanebne si sa správal, sa bude hovoriť po celom Veľkom zelenom mori. Ako si mučil hrdého muža a urobil z neho bezmocného úbožiaka. Pripíše sa to na zoznam tvojich hrdinských činov, podobne ako keď si vypichol Alektruónovi oči, podpálil si poviazaných ľudí v Zátoke modrej sovy a vyplienil neozbrojené dediny na západe. Ako sa opovažuješ hovoriť o zverskosti Mykénčanov, keď si taký istý? Nie je medzi vami ani najmenší rozdiel.“

	Vstala a zamierila preč. Helikaón vyskočil na nohy a schmatol ju za ruku. „Ľahko sa ti kritizuje, žena! Ty nemusíš chodiť po zničených mestách a vidieť hromady mŕtvol. Nemusíš pochovávať kamarátov, nevidíš, ako tvojich milovaných znásilňujú a mučia.“

	„Nie, nevidím,“ odsekla a zelené oči jej horeli. „No Mykénčania, čo sa vrátili do osád, ktoré si zničil, to videli. Pochovávali milovaných, ktorých si zabil alebo mučil. Myslela som si, že si hrdina, statočný a ušľachtilý muž. Myslela som si, že si inteligentný a múdry, no počúvam, že za zloduchov pokladáš všetkých Mykénčanov. Argurios, ktorý bojoval a zomrel po tvojom boku, bol hrdina. A bol to Mykénčan. Dvaja muži, ktorí boli s Kalliope a zachránili ma pred najatými vrahmi, boli takisto Mykénčania!“

	„Traja muži!“ zahrmel. „A čo tisícky ďalších, ktorí sa valia dobytými krajinami ako kobylky? A čo ďalšie tisíce tých, ktorí čakajú, aby mohli zničiť Tróju?“

	„Čo ti mám na to povedať, Helikaón? Že ich nenávidím? Nie. Nenávisť je len ďalšie zlo. Nenávisť plodí takých ľudí ako Agamemnón a ty, ktorí len striehnu na to, kto sa dopustil väčšieho zverstva. Pusti mi ruku!“

	Ale Helikaón ju nepustil. Vzoprela sa a nazlostene sa zahnala druhou rukou. Inštinktívne si ju pritiahol bližšie a pevne ju chytil za zápästie. Boli tak blízko pri sebe, že cítil vôňu jej vlasov a teplo jej tela. Čelom mu tresla do líca, ale on ju chytil za vlasy, aby nemohla pohnúť hlavou.

	A potom, skôr ako si uvedomil, čo robí, ju pobozkal. Na perách zacítil chuť vína a načisto sa mu zakrútila hlava. Andromacha sa zdráhala len chvíľu, potom jej telo ochablo a pobozkala ho rovnako ako na schodoch pred štyrmi rokmi. Pritiahol si ju ešte bližšie, rukami jej skĺzol po bokoch a vyhrnul jej šaty, až kým nepocítil jej teplé telo.

	Ich prepletené telá padli na zem. Andromacha ho tuho objímala okolo krku. Cítil, ako dychtivo ho bozkáva, tak ako on bozkával ju. Ležala pod ním, cítil jej stehná na bokoch. Vnikol do nej a vzdychol od rozkoše.

	Milovali sa prudko, vášnivo, bez slov. Ešte nikdy necítil takú vášeň, takú úplnosť bytia. Nebolo nič okrem tejto ženy, čo ležala pod ním. Stratil pojem o priestore i čase, ba aj o sebe. Nebolo nijakej vojny, poslania, života po smrti. Nebola nijaká vina, len radosť, akú zakúsil v živote iba raz, vo sne, keď stál na prahu smrti.

	Vtom Andromacha prudko vykríkla a telo sa jej naplo ako luk. Aj on zavzdychal, z celej sily ju zovrel a potom sa uvoľnil.

	Až vtedy si uvedomil, ako špliechajú vlny na brehu, ako šepoce vietor v korunách stromov. Pozrel jej do tváre, do zelených očí. Chcel čosi povedať, no objala ho okolo krku a pritisla si ho k sebe. „Dnes už nehovor nič,“ zašepkala.

	 

	
IX

	Plavba Krvavého jastraba

	Po poldňovej plavbe na východ sedeli námorníci Krvavého jastraba a posádky štyroch ďalších galér v kruhu okolo bájneho rozprávača Odysea na brehu chránenej zátoky ostrova Naxos. Odyseus rozprával dunivým hlasom príbeh o bohoch, ľuďoch, lodi a silnej búrke, ktorá vyhodila loď až do nebies, takže musela zakotviť na striebornom kotúči mesiaca. Poslucháči živo reagovali, keď statný kráľ prikrášľoval svoje rozprávanie príbehmi o nymfách a dryádach.

	Kúsok od ostatných potichu sedel a pozorne počúval bojovník Achilles. Odyseove príbehy mal rád, najmä tie, kde sa smrteľníci postavili proti bohom a zvíťazili. Ale najväčšmi sa mu páčili scény, kde kamaráti stáli pri sebe ako bratia a bojovali a umierali jeden za druhého.

	„A ako ste sa dostali z nebies dolu?“ zakričal ktosi v dave.

	Odyseus sa zasmial. „Stiahli sme plachtu, rozrezali sme ju napoly a priviazali k veslám. Použili sme ju ako krídla a zleteli sme dolu. Poviem ti, mávať veslami je veru poriadna drina!“

	„Keď si ten príbeh rozprával minule,“ ozval sa iný chlap, „vravel si, že si zavolal na otca Dia a ten ti poslal päťdesiat orlov, ktorí ťa zniesli dolu.“

	„To bol iný príbeh,“ zahrmel Odyseus. „Nechcel som zničiť plachtu. A ak ma ešte raz nejaký sukin syn preruší, namočím ho do oleja a zožeriem.“

	Achilles sa usmial. Odyseovi sa nik nepodobal. S láskou hľadel na starého kráľa. Mal na sebe vyblednutú červenú tuniku a veľké brucho mu obopínal krásny zlatý opasok. Bradu mal už skôr striebornú ako ryšavú a aj vlasy mu zredli. Napriek tomu z neho vyžarovala sila, ktorá nepozná vek.

	Prvýkrát sa stretli pred mnohými rokmi, keď bol Achilles ešte malý a býval v otcovom paláci v Tesálii. Potajomky sa vykradol zo svojej izby a skryl sa so sestrou Kalliope na širokej galérii nad Peleovým megarónom, aby mohli počúvať Odyseove príbehy. Rozprávanie o hrdinoch ho uchvátilo a obe deti sedeli na galérii s vypleštenými očami a otvorenými ústami.

	Spomienka na sestru ho naplnila smútkom a pocitom straty. A spomenul si aj na prvý poriadny rozhovor s Odyseom po dobytí tráckeho mesta Kalliros. Škaredý kráľ sa tam doplavil po rieke s flotilou zásobovacích lodí a potom zabával vojakov. Achilles ho pozval do dobytého paláca na večeru.

	Odyseus bol po predstavení ustatý a stretnutie bolo pompézne. Počas večera ktosi spomenul Kalliope. Odyseovi stvrdli oči. „Bolo to dobré, statočné dievča,“ povedal. „Mal som ju veľmi rád.“

	„Zradila Peleov rod,“ odvetil Achilles.

	Odyseus chvíľu nepovedal nič. Zakrútil pohár s vínom a potom ho vypil. „Hovorme o niečom inom, Achilles. Nerád by som urazil hostiteľa.“

	Takáto odpoveď mladého bojovníka prekvapila. „Nie som si vedomý toho, že by som povedal niečo, čo by sa ťa mohlo dotknúť. Bolo to konštatovanie.“

	„Nie, kamarát, ty si len zopakoval jedno veľké klamstvo. Neverím, že Kalliope bola schopná zrady, tak ako jej nie si schopný ty. Odišla z Téry, lebo veštec jej povedal, že jej priateľka sa ocitne vo veľkom nebezpečenstve. Prekonala mnohé nástrahy, aby ju zachránila. A nakoniec pri tom zahynula.“

	„To som nemal na mysli,“ povedal Achilles. „Zradila môjho otca.“

	„Naozaj musíme prestať o nej hovoriť,“ povedal Odyseus a vstal od stola, „lebo inak by sme sa pobili. A ja som už pristarý na to, aby som sa bil s takým mladým bojovníkom ako ty. Ďakujem ti za jedlo.“

	Achilles vstal a podal staršiemu mužovi ruku.

	„Nechcem, aby si odtiaľto odišiel so zlým pocitom,“ povedal. „Keď som bol malý, mal som rád tvoje príbehy. Inšpirovali ma. Rozhodol som sa, že aj ja sa stanem hrdinom. Celý svoj život som sa snažil plniť tento sen.“

	Výraz na Odyseovej tvári zmäkol. „V živote sú aj väčšie veci než hrdinstvo, Achilles. Láska, priateľstvo, smiech. Vidí sa mi, že o týchto veciach veľa nevieš.“

	Achilles bol v rozpakoch. „Viem o nich,“ bránil sa. „Keď sme boli mladí, s Kalliope sme si boli veľmi blízki. A nik nemá lepšieho priateľa, ako je môj štítnik Patroklos. Poznám ho odmalička.“

	„Nalej nám ešte vína,“ povedal Odyseus a znovu si sadol, „porozprávame sa o životných strastiach a o tom, ako ich človek môže vďaka svojmu rozumu prekonať.“

	Rozprávali sa dlho do noci. Keď už pili piaty džbán vína a na východe sa objavilo perleťové svetlo brieždenia, Achilles priznal, že sa ešte s nikým nerozprával s takým potešením.

	Odyseus sa zasmial. „Vidíš, my dvaja nie sme súperi, kamarát,“ vysvetlil. „Na to som už pristarý. Vieš, to je aj dôvod, prečo nemáš kamarátov. Si Achilles a bojuješ o všetko. Mladí muži majú väčšinou pred tebou posvätnú úctu alebo sa ťa boja. Len Patroklos necíti v tvojej prítomnosti posvätnú úctu, lebo s tebou vyrastal a pozná všetky tvoje slabé i silné stránky.“

	Na chvíľu sa zamyslel a potom pokračoval. „Tvoj otec mi rozprával, aký si bol v detstve. Už vtedy si bol taký. Víťazil si vo všetkých pretekoch v behu, zápasení, v hode oštepom i v boji s mečom. Porazil si všetkých svojich rovesníkov, nikdy si neprehral. Človek musí obdivovať muža, ktorý vždy všetkých porazí. Ale málokto ho má rád.“

	„Hektora majú radi,“ namietol Achilles.

	„Ech, dostal si ma. Keď som dnes večer prišiel, priviedli ma k tebe dvaja vojaci. Kto to bol?“

	„Nevšimol som si.“

	„Hektor by si to všimol. A keby som sa ho na to spýtal, povedal by mi aj mená ich žien a detí.“

	„To je veľmi prefíkané,“ priznal Achilles.

	„Hej, ale on to nerobí preto, že je prefíkaný. Robí to preto, lebo mu na nich záleží. A preto ho chlapi zbožňujú.“

	„Z toho, ako o ňom hovoríš, sa mi vidí, že aj ty ho máš rád.“

	„Áno, mám. Je tragické, že musím byť jeho nepriateľom. Ale ja som tak nerozhodol.“

	„Vidí sa mi, že sa vyznáš v mužoch, Odyseus.“

	„Aj v ženách sa vyznám a ak si nedáme pozor, znovu sa dostaneme k tomu, že budeme hovoriť o tvojej sestre. No, už bude svitať, idem spať.“

	„Odpovieš mi ešte na jednu otázku?“

	„To závisí od toho, aká bude,“ odvetil Odyseus.

	„Prečo nemáš rád môjho otca?“

	„Na to ti radšej neodpoviem, Achilles. Nikto by nemal vstupovať medzi otca a syna. Si skvelý mladý muž a máš aj rozum, preto ti niečo poradím. Ver svojim inštinktom a riaď sa svojím srdcom. Srdce ťa nezradí, Achilles.“

	Ako ubiehali dlhé mesiace vojny, Achilles si na túto radu neraz spomenul, najmä keď myslel na otca. V detstve považoval Pelea za veľkého kráľa, mocného a statočného. A chcel ho za takého považovať stále. Z času na čas sa však pristihol pri tom, že musí ospravedlňovať jeho malosť, jeho krutosť a čo bolo najhoršie, jeho schopnosť obviňovať iných za svoje vlastné chyby. A potom začal Peleos žiarliť. Kedysi bol na synove úspechy hrdý, no teraz mu vyčítal, že ho „oberá o slávu“. Znevažoval každý úspech, ktorý Achilles dosiahol.

	Nakoniec, keď dobyli Tráciu a Hektor so svojimi mužmi utekal na východné pobrežie, Peleos zbavil Achilla velenia a poslal ho s Odyseom na Naxos, aby dojednal s kráľom Gadelom zásoby obilia a mäsa.

	„Chceš mať zo mňa kupca?“ spýtal sa neveriacky otca.

	„Spravíš, ako som prikázal. Agamemnón potrebuje pre vojsko potraviny. Gadelovi polichotí, že v delegácii je aj veľký hrdina.“

	„A kto povedie útok proti Hektorovi? Nie je to obyčajný vojvodca. On sám je hoden stovky mužov.“

	Peleos sa začervenal. „Útok povediem ja. Peleos, kráľ Tesálie, zničí toho Trójana.“

	Achilles sa nahneval a bez premýšľania povedal: „Zatiaľ si nepreukázal veľkú chuť bojovať, otec.“

	Peleos ho udrel po tvári. „Vari je mojím osudom, že ma zradia obe deti?“ zakričal.

	Šokovaný Achilles napokon povedal, čo mu ležalo na srdci. „Miloval som Kalliope a neverím, že by dakoho zradila.“

	„Ty pes!“ Peleos sa znovu zahnal rukou, no tentoraz ho Achilles chytil za tučné zápästie.

	„Už nikdy sa ma nepokúšaj udrieť,“ povedal chladným hlasom.

	Vtedy zbadal v otcových očiach strach a posledné zvyšky jeho detského obdivu sa vytratili ako hmla na slnku. Peleos si nervózne oblizol pery a nasilu sa usmial.

	„Prepáč, syn môj. Vojna na nás dolieha… Vieš, že si ťa nadovšetko vážim. Som na teba nesmierne hrdý. Ale nechaj niečo zo svojej slávy aj mne,“ prosil. „Dolapím Hektora a zvíťazím. Teraz potrebujem, aby si šiel na Naxos. Inak chlapi povedia, že som porazil Hektora vďaka tebe. Urob to pre mňa!“

	Achilles, zarmútený a znechutený otcovým lichotivým tónom, ustúpil. „Urobím, ako prikážeš, otec. Bude dobré, keď odtiaľto načas odídem, a okrem toho mám rád Odyseove príbehy.“

	„Ten chlap je obyčajný chvastúň, nafúkaný a podlý. Nepočúvaj často tie jeho klamstvá, chlapče.“

	Achilles to prepočul.

	„Nezabúdaj, otec, že Hektor je bojovník, ktorému sa nik nevyrovná. Keď ho zaženieš do kúta, bude bojovať na život a na smrť. On sa nevzdá. Je ako lev. Keď ho chytíš za chvost, živý odíde iba jeden z vás dvoch.“

	Achilles odišiel na druhý deň ráno, vyplával na Krvavom jastrabovi, elegantnej vojnovej galére, ktorej posádku tvorili itackí námorníci, starí mornári, ktorí slúžili Odyseovi dlhé roky. Achilles sa k nim snažil správať kamarátsky, no ako vždy mali pred ním priam zbožnú úctu a držali si od neho odstup.

	Počas prvých dní plavby, keď nemohol nič robiť, bol napätý a znudený, no postupne sa uvoľnil a začalo mu byť jasné, prečo má Veľké zelené more pre námorníkov také čaro. Nekonečne šíre more oslobodzovalo človeka od malicherných myšlienok a zbytočnej ctižiadosti.

	Teraz, keď sedel na brehu ostrova Naxos a počúval Odysea, uvedomil si, že sa vôbec netúži vrátiť do Trácie, ani bojovať vo vojne proti Tróji. Časť jeho ja si želala byť námorníkom, veslárom a plaviť sa po mori.

	Keď Odyseus dorozprával príbeh, ozval sa búrlivý potlesk a poslucháči vykrikovali, aby rozprával ďalej.

	„Na to som už priveľmi starý a unavený,“ odvetil Odyseus a vykročil k táborovému ohňu.

	Achilles videl, že k nemu pristúpilo niekoľko vojakov. Pri rozhovore, ktorý sa rozprúdil, stál Odyseus nehybne ako socha a Achilles rozmýšľal, o čom asi tak hovorí. Zhromaždili sa okolo neho aj ostatní chlapi z posádky. Achilles zbadal, že Odyseus sa naňho pozrel. Zrejme sa dozvedel nejaké dôležité správy. Chcel vykročiť k Odyseovi, no ten ho predbehol a sám k nemu zamieril. Achilles mu vyšiel naproti.

	Odyseus vyzeral otrasený. Na bledej tvári sa mu leskol pot. Pozrel Achillovi do očí a vzdychol si. „Prišli správy o bitke tvojho otca proti Hektorovi,“ povedal bojovník.

	Achilles na ňom videl, že správy sú zlé. „Je mŕtvy?“

	„Áno. Mrzí ma to, kamarát. Hektor ho porazil na mieste zvanom Karpea.“

	Odyseus zmĺkol. Achilles odvrátil zrak a zahľadel sa na nočné more.

	„Presne toho som sa obával,“ povedal potichu. „Snažil som sa ho varovať, ale on dychtil po sláve. Zomrel statočnou smrťou?“

	Odyseus pokrčil plecami. „Podrobnosti nepoznám. Ale musíme sa vrátiť. Kráľ Gadelos je stále neutrálny. Zajtra uvidíme, či obetuje jednu galéru a vezme ťa na sever.“

	„Ty nepôjdeš so mnou?“

	Odyseus pokrútil hlavou. „Prišli aj iné správy, Achilles. Musím sa okamžite vrátiť na Itaku.“

	Achilles sa pozrel do bledej tváre starého kráľa a bolo mu jasné, že to nebola Peleova smrť, čo ho tak vyľakalo. Akoby ostarel o desať rokov.

	„Čo sa stalo, priateľ môj?“

	„Na Itaku zaútočila pirátska flotila so sedemsto bojovníkmi. Zajali moju ženu Penelopu.“

	Achilles chvíľu nehovoril nič. Rozmýšľal nad tým problémom ako vojak.

	„Máš len štyridsať mužov,“ povedal napokon. „Musíme požiadať o pomoc krétske galéry alebo nájsť ochotných bojovníkov na pevnine.“

	Odyseus pokrútil hlavou. „Kréťania majú rozkaz hliadkovať na mori v okolí Naxosu. Iný rozkaz môže vydať iba kráľ Idomeneos. A ten je ďaleko, bojuje pri malých Tébach.“

	„Takže chceš proti nim vyraziť s jedinou loďou?“

	Odyseovi zahoreli oči. „Penelopa je moja jediná láska a svetlo môjho života. Vyplávam na svitaní.“

	„V takom prípade pôjdem s tebou, kamarát.“

	Odysea to dojalo. Položil Achillovi ruku na plece. „Ďakujem ti, kamarát, naozaj ti ďakujem, ale teraz si kráľ a tvoje miesto je doma. Nemôžeš bojovať za niekoho iného.“

	„Nie, Odyseus, mýliš sa. Kým som nebol kráľom, bol som obyčajným človekom, a poriadny človek neodíde, keď ho potrebuje priateľ. Preto už nič nehovor. Idem s tebou.“

	Odyseus si vzdychol. „Musím povedať, že sa mi veľmi uľavilo. Tak teda dobre. Zajtra vyplávame. Musím vyhľadať jedného človeka, ktorý nám hádam pomôže.“

	„Nejakého bojovníka s veľkým vojskom?“

	„Nie,“ odvetil Odyseus. „Je to starý pirát menom Sekundos.“

	 

	
X

	Požehnaný ostrov

	Tak ako každý večer za posledných štyridsať rokov, aj teraz vyšla najvyššia térska kňažka hore na útes do obrovského tieňa Chrámu koňa a dívala sa, ako slnko zapadá za more. Na vrchole leta videla západ slnka priamo spod veľkej hlavy, no len čo prišla zima a Apolónov oblúk bol čoraz plytkejší, pozorovala ho zo zakrytej lavičky, obrátenej na juhozápad.

	Pri pomyslení na Apolónov oblúk sa usmiala. Niežeby neverila v slnečného boha, to nie. Ifigénia verila vo všetkých bohov, najmä v toho poloboha, ktorý býval pod ostrovom a ktorého hnev sa chrám snažil utíšiť. Úsmev na jej tvári vyvolal mýtus, podľa ktorého zlatý Apolón každý deň nasadol do svojho ohnivého voza, hnal sa oblohou a prenasledoval svoju zablúdenú sestru, panenskú Artemis, ktorej bielym vozom bol mesiac. Taká hlúposť! Ako by mohli bohovia márniť svoju nesmrteľnosť takou neplodnou kratochvíľou!

	Odrazu pocítila v hrudi prudkú bolesť. Vykríkla a zatackala sa. Ľavou rukou jej kŕčovito zašklbalo. Dovliekla sa k lavičke a klesla na ňu. Strčila ruku do mešteka za pásom, vytiahla štipku prášku a dala si ho na jazyk. Mal ostrú a trpkú chuť, ale prehltla ho a mlčky sedela a zhlboka dýchala. Po chvíli bolesť ustúpila, hoci ruka ju ešte bolela.

	V diaľke zbadala maličkú bodku, loď, ktorá sa plavila šnúrou ostrovov v okolí Téry. Cez zimu sa lode málokedy odvážili vyplávať tak ďaleko na Veľké zelené more, báli sa veľkých vĺn, ktoré vznikajú, keď pláva Poseidón. A určite sa neplavili na Téru bez pozvania. No teraz tu boli dve, egyptská a táto nová.

	Tá egyptská priplávala včera, ale dôvod návštevy neuviedli. Ich vodca, štíhly mladý muž s tvrdou tvárou, ktorý sa volal Ješua, poslal ako obetný dar dva sudy sušeného ovocia a žiadal o povolenie zdržať sa na brehu niekoľko dní. Ifigénia jeho žiadosti vyhovela, predpokladajúc, že si musia opraviť loď. Bolo to čudné plavidlo s vysokou zakrivenou provou a polkruhovitou plachou. V porovnaní s pevnými mykénskymi alebo krétskymi galérami vyzeralo slabé.

	Vďaka pretrvávajúcim účinkom bolesti bolo Ifigénii zima a zle. Pevnejšie sa zakrútila do plášťa a oprela sa o lavičku. Natiahla krk a pozrela sa na koňa. Ešte aj teraz si živo spomínala na pocit, keď prvý raz uvidela ostrov a tento obrovský chrám. Mala sotva štrnásť, bola vysoká, chudá a bez ladných kriviek, ktoré tak priťahujú pohľady mužov. Keďže si nedokázala nájsť nápadníkov, bola plachá a hanblivá, no keď pozrela na obrovského koňa, mala pocit, že našla zmysel svojho života, svoj osud.

	„Pani!“ Zo snenia ju vytrhla mladá kňažka s neupravenými žltými vlasmi, ktorá k nej celá zadychčaná dobehla. „Je to Xantos! Xantos!“ Dievča bolo na smrť vyľakané. Veď aj malo dôvod.

	Ifigénia sa na ňu prísne pozrela. „Si si istá, Melissa?“

	„Áno, pani. Povedala mi to Kolea a ona ho videla už veľakrát. Pochádza z Lesbosu. Jej otec je spojencom Tróje.“

	„Viem, kto je jej otec, hlupaňa!“

	„Prepáč, pani. Kolea mi povedala, že je to Helikaónova loď. Nijaká iná loď na Veľkom zelenom mori nie je taká veľká. Nemali by sme sa schovať?“

	„Schovať?“ Ifigénia vyskočila na nohy. „Pred vrahom a lupičom? Som Ifigénia, dcéra bojového kráľa Atrea a Agamemnónova sestra. Myslíš si, že sa budem skrývať?“

	Melissa padla na kolená a čelom sa dotkla zeme. „Odpusť mi, pani!“

	Ifigénia znovu pocítila bolesť v hrudi. Potlačila výkrik, opäť si sadla a prehltla štipku prášku. Vedela, že je to trochu priveľa, a obloha so zapadajúcim slnkom jej začala tancovať a krúžiť pred očami. No bolesť ustúpila.

	„Pošli Koleu na breh privítať Xantos,“ povedala Melisse. „A nech mi hneď odovzdá správy.“

	Znovu sa zahľadela na more. Xantos plával veľkým prístavom okolo čierneho ostrova uprostred. Mladá kňažka si nadvihla sukňu nad kolená a rozbehla sa k stajniam a obytným štvrtiam za chrámom.

	„Melissa!“ zakričala za ňou staršia žena. Dievčina zastala a obrátila sa. Okolo bosých nôh jej víril prach. „Správaj sa dôstojne. Térska kňažka neuteká ako prestrašený roľník. Nezmätkuj.“

	Dievčina sa začervenala. „Áno, pani.“ Obrátila sa a rýchlo kráčala smerom k stajniam.

	Ifigénia sa chmúrne usmiala. Vedela, že ju všetci vidia – vysokú, odpudzujúcu, liatinovo sivé vlasy stiahnuté pevne vzadu, čím ešte väčšmi vynikol jej orlí nos a ohavné obočie. Nevideli pod jej vráskavú, ovisnutú kožu, kde ešte tleli zvyšky mladej kňažky, ktorá kedysi takisto bežala ako žrebček, opojená týmto životom plným slobody a nečakaných rozkoší. Videli len ženu, ktorá zostarla v službe Požehnanému ostrovu.

	Pozrela sa na koňa. „No, veľký žrebec, čo to znamená? Na Tére je spaľovač Helikaón. Nepriateľ mojej krvi a môjho rodu.“

	Zišlo jej na um, že Xantos sa chystá zaútočiť na ostrov, no rýchlo tú myšlienku zavrhla. Kráľ Priamos bol ochrancom ostrova a hoci sa jej výčiny toho chlapa hnusili, musela pripustiť, že povinnosti ochrancu ostrova si plnil dôkladne a chránil ho zlatom i vojenskou silou. Ak by bola térska svätyňa zničená, žialili by za ňou Trójania i Mykénčania. Obe strany to vedeli. Nie, Helikaón určite prichádza ako posol. Nečakala tak skoro odpoveď na svoje posolstvo. Srdce jej bilo rýchlejšie. Možno sa jej to podarilo a Andromacha sa na jar vráti na Téru.

	S rukou pritisnutou na hrudi sa oprela o lavičku. Hoci veľmi chcela vedieť, prečo sem Xantos priplával, zísť dolu do prístavu už nemala síl. A to bol problém, lebo muži, ktorí pristáli na Požehnanom ostrove, nesmeli zájsť ďalej ako do drevenej prijímacej siene na brehu. Preto musí dovoliť, aby Spaľovač prišiel až k chrámu, alebo za ním poslať sprostredkovateľov, aby zistili, prečo prišiel. Pustiť do chrámu muža, a ešte k tomu takého zlosyna, by bolo znesvätením, no ak by bola nútená spoliehať na iných, menej ľstivých ľudí, nemusela by sa dozvedieť skutočný cieľ jeho návštevy.

	Raz už mužská noha na ostrov vstúpila. Pred štyridsiatimi rokmi vkročil do chrámu Priamos. Ifigénia mala vtedy štrnásť rokov, na ostrove bola nová a zvedavo sa dívala na mužného kráľa a jeho mladú kráľovnú, ženu s temnou krásou a ešte temnejšími ambíciami.

	Kňažka položila ruku na obrovské konské kopyto sochy. „Kedysi si na mňa pôsobil silnejšie, kamarát,“ povedala a znovu musela žasnúť nad šikovnosťou staviteľov. Remeselníci z Tróje a Chattušašu postavili hlavnú časť chrámu, veľkú obdĺžnikovú budovu s vežou na jednom konci, z vápenca. Potom ju šikovní tesári z Cypru a Atén obložili dubovými doskami tak, že človek, ktorý sa na ne díval z diaľky, videl nohy, krk a veľkú hlavu. Egyptskí maliari, ktorých priviezli na Požehnaný ostrov, natreli dreveného koňa nabielo, no pridali aj farbivá, aby mu vdýchli život. Farba už väčšinou opadala a na mnohých miestach presvitalo holé drevo. Od mora však biely kôň stále pôsobil veľkolepým dojmom ako obrovská stráž bdejúca nad ostrovom.

	Ifigénia znovu vstala a zamierila na okraj útesu. Dolu na brehu bola vytiahnutá veľká galéra s čiernym koňom na plachte. Okolo nej sa hmýrili muži. Čoskoro sa dozvie, prečo prišli.

	Hnevala sa, keď kráľovná Hekaba prikázala, aby Andromachu poslali do Tróje. V tom dievčati bola sila a energia, ktoré by sa nemali márniť na ambície mužov. Andromacha zúrila. Vtrhla do prijímacej siene a postavila sa pred Ifigéniu.

	Kňažka sa pri tej spomienke nežne usmiala. Zelenooká Andromacha sa jej bála tak ako ostatné tunajšie ženy. No mala takého silného ducha, že neraz prekonala strach a bojovala o to, čomu verila. Ifigénia obdivovala, ako sa v ten deň správala. Zavrela oči a predstavila si rozhnevanú mladú kňažku. Kúsok od nej stála so sklopeným zrakom jej milenka Kalliope.

	Andromacha odmietla ísť na Téru a Ifigénia sa jej snažila vysvetliť, že nastali mimoriadne okolnosti.

	„Mimoriadne?“ zúrila Andromacha. „Predala si ma za Priamovo zlato! Čo je na tom mimoriadne? Ženy sa predávali, ešte keď boli bohovia mladí. No vždy ich predávali muži. Nič iné sa nedá od nich čakať. Ale ty?!“

	Ifigéniu to zabolelo, ako keby jej dakto vrazil dýku hlboko do brucha. Desiatky rokov bojovala o to, aby bola Téra bezpečná a nezávislá od mocných kráľov. Niekedy si to vyžadovalo neochvejnú odvahu, no niekedy kompromis.

	Nesnažila sa Andromachu ovládnuť a prinútiť k poslušnosti, ale prihovorila sa jej tichými, ľútostivými slovami.

	„Nejde len o Priamovo zlato, ale o všetko to, čo reprezentuje. Bez neho by nebol na Tére nijaký chrám, nijaké kňažky, ktoré uzmierujú toho zvera pod zemou. Áno, bolo by krásne, keby sme nemuseli dbať na želania mocných mužov ako Priamos a nerušene mohli vykonávať svoje povinnosti. O takej slobode však môžeme iba snívať. Už nie si térskou kňažkou. Zajtra odchádzaš.“

	Andromacha sa viac nehádala. To znamenalo, že za tie dva roky, čo strávila na Požehnanom ostrove, zmúdrela a konečne začala chápať, že také kompromisy sú nevyhnutné.

	Ifigénia vedela, že na jar, keď sa Andromacha vráti na Téru, už nebude taká chápavá. Keď odhalí zradu, bude zúriť. Jej zúrivosť však nebola ničím v porovnaní s potrebami Téry. Bezpečnosť chrámu je oveľa viac než život jednej ženy.

	Napokon začula fučanie somárov a plieskanie liací. Ifigénii odľahlo a zamierila k okraju útesu. Z prístavu stúpali na somároch po cestičke nahor tri postavy. Na čele išla kňažka Kolea. Obrátila sa v sedle a povedala niečo ostatným, čiernovlasému dievčaťu, ktoré Ifigénia nepoznala, a… Andromache.

	Stará kňažka si priložila ruku na srdce. Andromacha je už tu? Plavila sa zimnými morami až z Tróje!

	„Nie!“ zašepkala. „Ešte je skoro. Priveľmi skoro.“

	Somárik, na ktorom sedela Andromacha, pomaly stúpal hore úzkym chodníkom. Ďaleko dolu na tmavom brehu bol napoly vytiahnutý Xantos. Z tejto výšky vyzerali muži maličkí ako hmýriaci sa hmyz.

	Obzrela sa na Kassandru. Keď hostia išli po tomto zradnom chodníku, väčšinou boli nervózni, lebo vedeli, že stačí, aby sa zviera pokĺzlo, a letia v ústrety istej smrti. Kassandra však nie. V očiach mala neprítomný výraz, akoby snívala.

	Keď Andromacha na brehu prikázala Oniacovi, aby priniesol z lode ozdobnú skrinku, Kassandra šla s ním a vrátila sa so starým vrecom na pleci.

	„Čo je v ňom?“ spýtala sa Andromacha.

	„Dar pre priateľku,“ odvetila Kassandra s plachým úsmevom.

	„Nemohla si ho vložiť do niečoho… vhodnejšieho? Najvyššia kňažka je desivá a hnevlivá žena. Bude číhať na čokoľvek, čo by sa dalo považovať za urážku voči nej alebo tunajšiemu poriadku.“

	„Nemáš ju rada,“ poznamenala Kassandra.

	Andromacha sa zasmiala, ale jej smiech nebol veľmi veselý. „Ifigéniu nemá rád nikto, sestrička. Je rovnako chladná, tvrdá a bezcitná ako jej brat Agamemnón.“

	„Hneváš sa na ňu, lebo dovolila, aby ťa otec poslal do Tróje.“

	„Predala ma za zlato.“

	Kassandra vykročila s vrecom na pleci ďalej smerom k dvom kňažkám, ktoré ich mali privítať. Andromacha jednu z nich poznala. Bola to Kolea, najmladšia dcéra lesboského kráľa. Prišla v ten istý rok ako Andromacha. Kolea s dlhými čiernymi vlasmi zviazanými do chvosta bola vyššia a štíhlejšia, než si ju Andromacha pamätala. Kňažka sa usmiala a pozdravila. Druhé dievča bolo asi v Kassandrinom veku, plavovlasé a pehavé. Vyzerala vyľakaná.

	Helikaón zamieril po piesku smerom k Andromache a postavil sa vedľa nej. Cítila jeho teplé telo, ktoré sa jej takmer dotýkalo. Zakaždým, keď sa od tej noci na Minoe rozprávali, zachvela sa, len čo začula jeho hlas. Bála sa, že sa červená, a sklonila hlavu.

	„Hektor i Priamos sú presvedčení, že toto pozvanie páchne zradou,“ povedal potichu znepokojeným hlasom. „Boja sa, že ťa nalákali na Téru na Agamemnónov príkaz. No tu ani nikde nablízku nie sú nijaké iné lode, len malá egyptská obchodná loď. Najvyššiu kňažku nepoznám, takže nemôžem posúdiť, aké sú jej pohnútky. Ale teba poznám.“

	Andromacha sa pozrela do jeho zafírových očí a zbadala v nich úzkosť.

	„Nemá ma rada,“ odvetila a snažila sa, aby mala pevný a jasný hlas, „a určite má dôvod, prečo chce, aby som bola tu. Ale o tom sme už, napokon, hovorili. Môže to byť pasca. No Ifigénia je predovšetkým najvyššia térska kňažka, až potom Mykénčanka. Neverím, že by konala na bratov rozkaz, ak by to malo poškodiť povesť Požehnaného ostrova. Skôr ma chce potrestať, ako zradiť.“

	„Prostredníctvom Kalliope?“ povedal a ukázal na ozdobnú skrinku, ktorú držala v ruke. Prikývla.

	„Kedy sa vrátiš, láska moja?“ spýtal sa potichu.

	„Ráno.“

	„Na úsvite ťa budem čakať.“

	„Prídem.“

	„Ak nie, prídem za tebou aj so svojimi mužmi. Odkáž to tej starej čarodejnici.“

	„Je to Atreova dcéra a mykénska princezná. Pochopí to aj sama. Nekonaj neuvážene!“

	Naklonil sa k nej, dotkol sa jej vlasov a zľahka zaklopkal na skrinku, ktorú držala v rukách. „Možno budem musieť, ak tá čarodejnica zistí, že ju klameš.“

	Andromache vyschlo v ústach. „Čo to hovoríš?“ odpovedala otázkou.

	„Poznám ťa, Andromacha,“ zašepkal. „Nedovolíš, aby duša tvojej priateľky slúžila nejakej oblude. Taká ty nie si. Kde si našla tie pozostatky?“

	„Priniesol mi ich Xander. Je to lebka a stehenná kosť akéhosi vraha.“

	Helikaón sa usmial. „Nuž, vy s Minotaurom by ste sa naozaj k sebe hodili.“

	Ifigénia sedela sama vo veľkej chladnej zhromažďovacej sieni chrámu. Vyrezávaná stolička s vysokým operadlom bola nepohodlná, no najvyššia kňažka už nevládala stáť.

	Keď napokon prišli dve návštevníčky, vystúpili z jasného slnečného svetla do chrámu a stáli a žmurkali, aby si ich oči navykli na prítmie. Andromacha so žiarivými červenými vlasmi bola oblečená v zelených šatách a v rukách niesla iba slonovinovú skrinku. Ani Kassandra nemala zviazané vlasy. Tvár mala bledú a chudú a ako žmúrila do prítmia, oči sa jej horúčkovito leskli. Pri nohách jej ležalo staré vrece.

	Kolea vystúpila dopredu. „Pani, toto sú…“

	„Poznám ich,“ prerušila ju hrozivo Ifigénia. „Môžeš ísť.“ Dievča vystruhlo poklonu a rozbehlo sa naspäť do slnečného svetla.

	Ifigénia sa pozviechala na nohy a pristúpila k Andromache. „Som rada, že ťa neopustil zmysel pre povinnosť,“ povedala a zmĺkla, lebo Andromacha na ňu upierala pozorný a smutný pohľad. Starú kňažku to na chvíľu zmiatlo, no potom jej svitlo.

	„To vyzerám tak zle?“ spýtala sa chladne.

	„Mrzí ma, že som ťa nezastihla v najlepšom zdraví,“ povedala Andromacha. Úprimnosť jej slov sa Ifigénie dotkla.

	„Bola som chorá, ale o tom nehovorme. Tvoj príchod ma prekvapil. Očakávali sme ťa na jar.“

	„S obradom na utíšenie Minotaura by sa nemalo tak dlho otáľať,“ odvetila Andromacha a Ifigénia pobadala, že sa jej zmenil výraz tváre. Starosť o jej zdravie vystriedala vzdorovitosť, ktorú si Ifigénia tak dobre pamätala.

	„Priniesla si Kalliopine pozostatky?“

	„Áno.“ Andromacha položila slonovinovú skrinku na zem a chcela ju otvoriť, ale vtom Kassandra zdvihla vrece a položila ho Ifigénii k nohám.

	„Toto sú Kalliopine pozostatky.“ Kassandra sa zohla a vytiahla akúsi sivú handru. Rozbalila ju a vzápätí zasvietila biela stehenná kosť a lebka.

	Ifigénia sa dívala striedavo na jednu a druhú ženu.

	Andromacha bola bledá ako stena. „Ako si to mohla urobiť?“ spýtala sa Kassandry.

	„Lebo ma o to požiadala Kalliope,“ odvetilo dievča. „Chcela sa vrátiť domov, na krásny ostrov, kde bola šťastná. Chcela, aby spočinula v tamariškovom háji pri Artemidinej svätyni.“

	„Nevieš, čo si spravila,“ nahnevane povedala Andromacha a pristúpila k nej so zaťatými päsťami. Ifigénia si chvíľu myslela, že dievča udrie, no iba vzala kosti z Kassandriných rúk.

	Vzdorovito sa pozrela na Ifigéniu. „Nedostaneš ich. Nedostaneš jej kosti, ani jej ducha.“

	Ifigénia si ju nevšímala a prihovorila sa Kassandre. „Poď sem, dieťa, nech si ťa lepšie obzriem.“ Kassandra pristúpila bližšie a Ifigénia ju chytila za ruky.

	„Tamariškový háj, vravíš?“ prihovorila sa potichu dievčaťu.

	„Áno.“

	„A vedela si, že ani trochu nemám úmysle spútať jej ducha?“

	„Vedela. Nešlo o jej pozostatky, ale o to, ako dostať Andromachu na Téru.“

	„Máš pravdu. A musím povedať, že sa mi to podarilo i nepodarilo,“ povedala Ifigénia a odhrnula jej z čela kader čiernych vlasov

	„Čo všetko o tebe ľudia pohovorili, milé dieťa, a teraz vidím, že to boli samé hlúposti. Možno nie si celkom normálna, no Artemis ti dala schopnosť vidieť. Povedz teda Andromache, prečo som chcela, aby prišla.“

	Kassandra sa obrátila k sestre. „Chcela ťa zachrániť pred Agamemnónom. No myslela si, že prídeš až na jar, keď sa začne námorná sezóna, tesne pred začiatkom obliehania. Potom by si sa už nijako nemohla vrátiť naspäť, musela by si ostať tu.“

	„Ale prečo?“ naliehala Andromacha. „To sa o mňa tak bojíš, pani?“ spýtala sa uštipačne.

	Ifigénia pustila Kassandru. „Požehnaný ostrov je slobodný iba preto, že jeho vodkyne boli vždy silné a nebáli sa sveta mužov Umieram, Andromacha. Sama to vidíš. Téra bude čoskoro potrebovať novú vodkyňu. Dúfala som, že by si sa ňou mohla stať ty.“

	Andromacha mlčala a uprene hľadela Ifigénii do tváre. Napokon mierne povedala: „Ale ja som vydatá a mám syna.“

	„Ani jeden z nich neprežije útok na Tróju,“ odvetila vážne Ifigénia. „Aj ty zomrieš alebo skončíš v otroctve, ak tam zostaneš.“

	V Andromachiných očiach sa zablysol hnev.

	„Tak sa na to možno dívajú Mykénčania,“ odvetila, „ale nie ja. Predovšetkým je tu Hektor a jeho Trójsky kôň. Potom sú tu naši smelí spojenci ako Helikaón a môj otec Ektión. No aj keď nebudeme brať do úvahy vojakov, iste sa nájde aj medzi nepriateľmi niekto, kto cúvne pred nerozumnou pýchou a závisťou, ktoré stelesňuje Agamemnón.“

	Ifigénia zvesila plecia a s úľavou sa vrátila k stoličke.

	„Pýcha?“ spýtala sa potichu. „Ty si myslíš, že Agamemnóna poháňa pýcha? Nie je to pýcha a práve preto sa táto vojna nemôže skončiť zmierom.“

	Kassandra si sadla Ifigénii k nohám a položila si hlavu na jej stehno.

	„Tak teda čo?“ spýtala sa Andromacha. „A nehovor mi o úbohej Helene a veľkej láske, ktorú k nej pocítil Menelaos.“

	Ifigénia sa na ňu chladne usmiala. „Nie, Helena tu nehrá veľkú rolu – hoci keby ju bol Priamos vrátil, Agamemnón by nemal také silné vojsko. Ale teraz už na tom nezáleží.“ Pozrela sa do Andromachiných zelených očí. „Vieš, čo si môj otec namaľoval na štít?“

	Andromacha sa zamračila. „Počula som, že hada.“

	„Hada požierajúceho svoj vlastný chvost,“ dodala Ifigénia. „Atreus mal zlomyseľný zmysel pre humor. Generáli ho ustavične nabádali, aby útočil a dobýjal iné krajiny. Môj otec bojoval v mnohých bitkách, no vždy proti tým, ktorí nás ohrozovali. Vojsko je ako veľký had. Treba ho kŕmiť a stimulovať. Čím viac krajín kráľ ovláda, tým väčšie vojsko musí mať. Čím väčšie vojsko, tým viac zlata naň potrebuje. Chápeš? S každým novým dobytým mestom, do ktorého vkročí dobyvateľ, rastie jeho bohatstvo, ale zároveň sa musí rozrastať aj jeho vojsko, aby si udržal podrobenú krajinu. Atreus to chápal, preto ten had. Lebo keď vojsko nenakŕmiš, nevyplatíš alebo nestimuluješ, obráti sa proti tebe. Preto je dobyvateľ nútený viesť vojny čoraz ďalej od svojej vlasti.“

	Ifigénia zdvihla ruku a zakričala. Vzápätí sa spoza stĺpa vynorila kňažka a rozbehla sa k nej. „Vodu,“ prikázala Ifigénia. Kňažka prebehla cez celú sieň a rýchlo sa vrátila s džbánom a strieborným pohárom. Ifigénia vzala od nej pohár.

	Zhlboka sa napila a potom znovu upriamila pozornosť na Andromachu. „Agamemnón už nemá na výber. Musí vybudovať ríšu – alebo padnúť mečom uzurpátora z radov jeho vlastného vojska.“

	„V mykénskom kraji sú predsa zlaté bane,“ namietla Andromacha. „Všetci vedia, že Agamemnón je bohatý aj bez dobyvačných vojen.“

	„Áno, tri bane,“ prisvedčila Ifigénia. „Ale iba v jednej sa vyťaží toľko zlata, aby to stačilo aspoň pre baníkov. Tie najväčšie a najbohatšie sa pred dvoma rokmi samy od seba zasypali.“

	Andromacha bola šokovaná. „Vravíš, že Agamemnón nemá nijaké zlato?“

	„Ukoristil zlato, no bolo ho málo. Požičal si zlato, ale nie dosť. Nasľuboval zlato, ale priveľa. Jeho jedinou nádejou je, že porazí Tróju a zmocní sa jej bohatstva. A tak to aj bude, Andromacha. Vojakov, ktorých priviedol k jej hradbám, je ako hviezd na nebi. A je medzi nimi Achilles, ktorého podobne ako Hektora v boji ešte nikto neporazil. A ľstivý Odyseus, prefíkaný ako líška a vo vojne smrteľne nebezpečný. Bude tam aj starý Ostrý zub. Hoci je Idomeneos chamtivý, je to bojový kráľ, ktorého treba brať vážne. Trója nemôže odolať.“

	„Možno je pravda, čo hovoríš,“ povedala Andromacha, „ale vieš, že svojho syna neopustím, nemôžem ho opustiť.“

	„Pravdaže viem,“ odvetila smutne Ifigénia. „Na jar by si nemala na výber a koncom leta by si sa už nemala k čomu vrátiť. Ale teraz ťa nemôžem zachrániť. Som ustatá, Andromacha. Ale ty si mladá a silná. Odnes teda Kalliopine pozostatky do tamariškového hája a na jej pamiatku polej hrob vínom. Mala som ju rada. Veľmi trpela, kým sem napokon prišla.“

	Ifigénia vystrela ruku ku Kassandre. „Pomôž mi, milé dieťa, a odveď ma do spálne. Obávam sa, že v mojich starých kostiach už niet ani trocha sily.“

	Kassandra ju jednou rukou objala okolo pása. „Jedného dňa nebudeme mať žiadne kosti,“ povedala natešene, „a náš prach bude krúžiť medzi hviezdami.“

	 

	
XI

	Volanie osudu

	Helikaón nespal tej noci dobre, strach o Andromachu narúšal jeho spánok a vkrádal sa mu do snov. Ocitol sa v tme, akoby na dne hlbokej studne, a vysoko nad sebou videl Andromachu, zarámovanú svetlom. Okolo hlavy jej divoko viali vlasy a naťahovala k nemu ruky. Potom bola v jeho náručí, cítil krivky jej tela a slanú vôňu jej vlasov, no bola studená ako kameň a uvedomil si, že je celá premočená, bledá, ako bez života. Vykríkol, no hlas mal tenký ako čajka v diaľke a nijako jej nemohol pomôcť.

	S výkrikom sa prebudil a odhodil prikrývku. Oheň ledva horel a na brehu bolo zima. Všade vôkol neho spali chlapi, natlačení na seba, aby im bolo teplejšie. Pozrel sa na veľkého koňa vysoko na útese. Bola jasná noc, hviezdy žiarili okolo polmesiaca a tvár koňa v mesačnom svite zlovestne svietila.

	Zachvel sa, vstal a pošúchal si ruky, aby sa zohrial. Už nezaspí. Bude vyzerať Andromachu a keď ju zbadá, vyjde hore na útes. Pôvodne si povedal, že počká do brieždenia, no chcel ju čo najskôr zase vidieť a bál sa o jej bezpečnosť.

	Poobzeral sa okolo seba. Naľavo, celkom pri brehu, stála mohutná postava a uprene hľadela na more. Geršom bol v posledných dňoch akýsi utiahnutý a väčšinu času trávil sám.

	Helikaón, ktorý sa túžil s niekým porozprávať, aby nemusel myslieť na Andromachu, opatrne obchádzal spiacich chlapov a vykročil po čiernom piesku na brehu mora. Geršom začul, ako prichádza, a obrátil sa k nemu.

	„Mýlil si sa v nej, Šťastlivec,“ povedal. „Ona má naozaj videnia.“

	Helikaón nadvihol obočie a usmial sa. „Čítala ti z dlane?“

	„Nie. Otvorila mi oči.“ Geršom pokrútil hlavou a drsne sa zasmial. „Teba nepresvedčím ničím.“

	„Asi máš pravdu. Ale vidím, že máš starosti, a my dvaja sme predsa priatelia. Tak hovor.“

	„V jaskyni na Minoe som zistil, kto som.“

	„Čo si mohol zistiť? Si predsa egyptský princ na úteku.“

	„Nie, Helikaón, som podhodenec. Mojej matke sa narodilo mŕtve dieťa. Slúžka ho odniesla na breh rieky. Tam sa stretla s dvoma ľuďmi z púšte… s otrokmi. Tí jej dali svoje dieťa a vzali telo mŕtveho chlapčeka. To dieťa, čo jej dali… som bol ja.“

	„To ti povedala Kassandra?“

	„Nie, ukázala mi to. Rozložila oheň a hodila doň opiáty. Keď som vdýchol dym, mal som vidiny.“

	„Ako vieš, že sú pravdivé?“

	„Ver mi, Šťastlivec, viem to. Videl som veľa.“ Sťažka si vzdychol. „Skazu a zúfalstvo. Videl som Tróju i teba…“

	„Nehovor o Tróji, kamarát,“ chytro povedal Helikaón. „V hĺbke duše viem, aký osud ju postihne. Nepotrebujem na to žiadne veštby, ani pravdivé, ani falošné.“

	„Tak ti nepoviem nič. Ale teraz už rozumiem, prečo si poslal toľko svojich ľudí na druhý breh mora k Siedmim kopcom. Nová zem, nový národ, ďaleko od vojen a zrád starých ríš.“

	„Je to len osada, Geršom, a tamojší ľudia pochádzajú z mnohých národov a rás. Ustavične sa hašteria. Len vďaka šťastene a bohom sa ešte nepozabíjali. Osada zrejme nevydrží viac ako niekoľko rokov.“

	„Nie, Helikaón, mýliš sa. Útrapy, ktoré zakúšajú, ich stmelia. Vydržia. Sľubujem. Uvidíš.“ Geršom sa usmial. „Nuž,“ pokračoval, „ty to možno nevidíš, neviem, ale tvoji synovia a ich potomkovia určite vydržia.“

	Helikaón pozrel na priateľa. „Začínam mať z teba nepríjemný pocit. Vari si sa stal veštcom?“

	„Áno. A viem, že musím putovať na púšť a potom sa vrátiť do Egypta.“

	„Ak sa vrátiš, faraón ťa zabije!“ povedal Helikaón. Strach o priateľa mu dal zabudnúť na vlastný strach. „Myslím, že Kassandra ti pomútila rozum,“ vyhlásil.

	„Nie, to si nemyslím. Je to milé, smutné a zlomené dieťa. No jej videnia sú pravdivé. Som presvedčený, že to, čo som videl, bola takisto pravda. Uvidíme pred svitaním.“

	„Čo uvidíme?“

	Geršom ukázal na egyptskú loď vytiahnutú na brehu. „Ak bolo to, čo som videl, pravdivé, zajtra vyplávam na tamtom plavidle.“

	Helikaón sa odrazu zachvel, chladná noc mu prenikla do kostí ako studená voda.

	„Prestaň už!“ skríkol. „Táraš hlúposti, Geršom. Zajtra vyplávame k Siedmim kopcom a ty zabudneš na Kassandru i na svoje videnia.“

	Geršom sa pozrel Helikaónovi do očí. „Prečo sa tak bojíš veštieb, kamarát?“ spýtal sa potichu.

	„Nebojím sa ich. Len im neverím. Aj ja som vdychoval opiáty a videl krúžiace farby. Videl som, ako tváre ľudí odrazu rozkvitli ako kvety, a počul som, ako psy hovoria cudzími jazykmi, ktorým som takmer rozumel. Raz som videl muža, ktorý padol na zem a premenil sa na hŕbu žiab. Myslíš si, že sa naozaj premenil na žaby? Alebo mi myseľ zatemnili opiáty?“

	„Pomiatli ti rozum,“ prisvedčil Geršom. „Tak ako mne. Nebudem sa s tebou hádať. Ak z tej lode nik po mňa nepríde, Šťastlivec, potom nastúpim na Xantos a budem sa tešiť.“

	„Dobre,“ povedal Helikaón a potľapkal priateľa po pleci. „A keď sa rozvidnie a vyplávame, budeš sa smiať, keď si spomenieš na tento rozhovor. No, poďme k ohňu. Tento morský vánok mi preniká až do kostí.“

	Hoci to povedal veselým hlasom, keď sa vracali k ohňu, bol napätý. Pozrel sa na egyptskú loď. Nebolo tam ani nohy, celá posádka spala na brehu. Geršom priložil na vyhasínajúci oheň suché drevo, z ktorého vyskočili plamienky. Ľahol si na piesok a takmer hneď zaspal.

	Helikaón sa zakrútil do hrubej deky a sadol si k ohníku. Z východu sa blížili mračná a keď zakryli mesiac, obloha potemnela. Krátko nato začalo poprchávať. Helikaónovi bolo ťažko na duši.

	Tak ako kedysi Zidantas, aj veľký Egypťan zapustil v jeho srdci hlboké korene a dardanský kráľ začal smútiť za svojím priateľom, akoby už bolo isté, že ráno poňho prídu ľudia z púšte. Odkedy Xantos zachránil Geršoma pred utopením, stal sa neoceniteľným členom posádky a Helikaónovou pravou rukou, priateľom, ktorému zveril nielen svoj život, ale aj svoje pocity, obavy a nádeje. Človekom, ktorý mu neraz zachránil život – v boji i vtedy, keď po útoku najatého vraha priviedol proroka s liečivými červami, ktorý ho vyliečil.

	Spomínajúc na časy, keď bezmocne ležal v Hektorom paláci a Andromacha sa oňho starala, znovu sa rozpomenul na svoju milú a znovu zdvihol zrak vysoko k útesu v nádeji, že ju uvidí, ako kráča dolu po chodníku. Pre tmu a dážď však dobre nevidel. Pevnejšie sa zakrútil do deky a trpezlivo čakal na prvé lúče vychádzajúceho slnka.

	Už takmer svitalo a ako Andromacha schádzala po chodníku z útesu, táborové ohne dolu na brehu blikali ako hviezdy a viedli ju. Zem bola hrboľatá, chodník sa miestami zužoval a načisto strácal. Nízke mračná zakryli mesiac a spiatočná cesta k lodi začínala byť nebezpečná. Rozpršalo sa, najprv len slabo, no čochvíľa bol chodník klzký a zradný. Zdvihol sa vietor a šklbal ju za zelené šaty a požičaný plášť, akoby jej ho chcel uchmatnúť.

	Teraz už poriadne lialo, ostrý a studený dážď jej šľahal do tváre a do rúk. Kráčala ďalej, hoci už oveľa pomalšie, a jednou rukou sa pridržiavala mäkkej kamennej steny útesu. Vtom sa jej noha v sandáli pokĺzla a spadla na mokrú zem. Hoci sa chcela k Helikaónovi a ku Xantosu vrátiť čo najrýchlejšie, napokon sa predsa len prinútila zastať. Pritisla sa k stene útesu a zakrútila sa do plášťa.

	Ako tak stála sama na chodníku, hlavou sa jej premietli udalosti celého dňa. Bála sa opätovného stretnutia s Ifigéniou, pamätala si, ako sa jej tá chladná Mykénčanka s tvrdou tvárou nepáčila. Teraz ju vnímala inak. Bolo to tým, že umiera? Umožňovalo vedomie smrti starene vnímať jasnejšími očami? Alebo to bola iba ľútosť?

	Väčšina žien, ktoré poslali na Téru, nijako netúžila slúžiť polobohovi a mnohé nariekali, že ich vytrhli zo sveta, ktorý poznali, zo sveta snov, nádejí, lásky a rodiny. Možno bola takou ženou kedysi aj Ifigénia. Andromacha znova v duchu videla, ako si Kassandra kľakla vedľa kňažky a položila si hlavu do jej lona. Ifigénia ju pohladkala po vlasoch. Andromacha jej vtedy pozrela do tváre a mala pocit, že v nej vidí ľútosť. Myslela Ifigénia pri tom prejave nežnosti na to, aký prázdny je jej život, bez možnosti mať vlastné deti?

	Dážď začal utíchať a Andromacha už chcela pokračovať v ceste, keď vtom zbadala za sebou akýsi pohyb. Bola to Kassandra, kráčala po samom okraji chodníka. Andromache to takmer vyrazilo dych. Kassandra ju zbadala a zamávala jej.

	„Krásna noc,“ zakričala. „Je to také vzrušujúce!“

	Andromacha si pritiahla dievča k sebe. „Čo tu robíš? Je to nebezpečné.“

	„Musela som ťa vidieť, kým odídeš. Hovorila si s Kalliope?“

	Andromacha si vzdychla. Pochovala jej pozostatky pod strom a pri spomienkach na ich lásku zaplakala. „Áno,“ odvetila zlomeným hlasom. „Povedala som jej, že mi chýba a že na ňu nikdy nezabudnem. Myslíš, že ma počula?“

	„Neviem. Nebola som tam,“ odvetila Kassandra pohotovo. „Chcela som sa porozprávať so Xidorom, ale nie je tu. Myslíš, že je to preto, lebo muži nesmú vstúpiť na ostrov?“

	Andromacha objala dievčinu a pobozkala ju. „Budeš tu šťastná?“ spýtala sa. Kassandra sa odtiahla.

	„Musíš niečo povedať Helikaónovi,“ povedala. „Musí ísť na pirátske ostrovy. Bude tam Odyseus. I Achilles.“

	„Nie sme tu preto, aby sme bojovali, Kassandra.“

	„No Itaku napadli a zajali Penelopu. Bili ju a mučili. Odyseus tam pôjde a zomrie, ak mu Helikaón nepomôže.“

	Vietor zoslabol a na úbočí zavládlo chladné ticho. Andromacha priam počula, ako jej bije srdce. Odyseus bol Helikaónov najstarší priateľ, no teraz bol jeho nepriateľom. Ak by Odyseus s Achillom zahynuli, oslabilo by to mykénske vojsko – možno osudovým spôsobom, a možno by to zachránilo Tróju. Ticho bolo čoraz ťaživejšie a Andromacha zbadala, že Kassandra sa na ňu pozorne díva. Premkol ju pocit viny.

	„Musím si to premyslieť,“ odvetila, ale nedokázala sa pozrieť do sestriných bledých očí.

	„O čom chceš premýšľať?“ spýtalo sa dievča. „Penelopa je obdivuhodná žena a nosí pod srdcom Odyseovho syna.“

	„Nejde len o Penelopu. Sú tu aj iné veci. Napríklad prežitie Tróje.“

	„Iné veci,“ povedala Kassandra potichu. „Akí sú ľudia čudní!“

	Andromacha sa začervenala. „Na túžbe chrániť tých, ktorých milujeme, nie je nič čudné.“

	„Veď presne o tom hovorím. Helikaón miluje Odysea i Penelopu. Vieš, že ak mu to povieš, pomôže im. Tak ako riskoval život, aby zachránil teba, keď Mykénčania zaútočili na Tróju. Je to hrdina a vždy bude chrániť tých, ktorých miluje.“

	Andromacha chcela čosi nahnevane odpovedať, ale zahryzla si do jazyka. Zhlboka sa nadýchla a povedala: „Povedz mi, že Odyseova a Achillova smrť nezachráni Tróju.“

	Kassandra pokrútila hlavou. „Nie, to ti nepoviem. Viem len toľko, že Odyseus sa rúti do záhuby. A presne to chcú piráti. Ich vodca mal s Odyseom vážny spor. Teraz je na Itake takmer dvesto bojovníkov. Odyseus má tridsať mužov.“

	„Škaredý kráľ nie je nijaký hlupák,“ povedala Andromacha, „a len hlupák by zaútočil s tridsiatimi mužmi proti dvesto bojovníkom.“

	Kassandra pokrútila hlavou. „Penelopu miluje väčšmi ako svoj život. Ostrihali jej vlasy, Andromacha, a vodca pirátov ju každý večer vytiahol zo žalára a oblečenú iba v handrách priviazal k trónu. Piráti potom do nej hádzali jedlo a urážali ju.“

	Kassandra po týchto slovách zmĺkla. Sklonila hlavu a povedala: „Sama sa musíš rozhodnúť. Ja už musím ísť.“ Obrátila sa a rýchlo vykročila po chodníku naspäť.

	Andromacha zakliala a rozbehla sa za ňou, hoci sa na mokrej zemi kĺzala. „Kassandra, takto nemôžeš odísť. Stretneme sa ešte?“

	Kassandra sa usmiala. „Pred koncom sa stretneme.“ Zľahka sa dotkla sestrinho líca a odišla.

	Andromacha hľadela za ňou, potom sa otočila a pokračovala v ceste. Keď prišla bližšie k brehu, zbadala skupinu chlapov vo vlajúcich rúchach, ktorí sa rozprávali s Helikaónom. Okolo nich stála väčšina posádky. Andromacha, ktorú si takmer nikto nevšimol, sa pretískala pomedzi nich. Keď sa dostala bližšie, zbadala, že jeden z tých mužov, ktorí mali na sebe rúcho, je Geršom.

	„Prečo chceš od nás odísť?“ spýtala sa ho.

	„Ja nechcem odísť. Pred niekoľkými rokmi som dal sľub. Teraz ma požiadali, aby som ho splnil. Mám veľa chýb, Andromacha, ale svoje sľuby dodržiavam.“

	Obrátil sa k Helikaónovi a podal mu ruku. Andromacha mala na chvíľu dojem, že Helikaón ju neprijme. Potom dardanský kráľ pokrútil hlavou, pristúpil k nemu a objal ho.

	„Budeš mi chýbať, priateľ môj,“ povedal a odtiahol sa. „Ja a moji chlapi sme ti vďační za mnohé.“

	Okolostojaci chlapi súhlasne zamrmlali a Oniacus potľapkal Geršoma po chrbte. Geršom sa usmial a prikývol.

	„Dopočujeme sa, dúfam, o tom, že si prežil veľké dobrodružstvá,“ povedal Helikaón so sileným úsmevom.

	„Skôr sa dopočuješ o mojej predčasnej smrti,“ odvetil Geršom. „Ale zrejme o mne nebudeš počuť nič, lebo budem putovať pod novým menom, ktoré mi vybrali.“ Obrátil sa k posádke.

	„Kamaráti,“ povedal, „vytiahli ste ma z mora a spriatelili sa so mnou. Budete navždy zapísaní v mojom srdci, tak ako Zidantas a iní, ktorí už nie sú medzi nami. Nech vás ochraňuje stvoriteľ všetkého!“

	Napokon sa pozrel na Helikaóna a Andromachu. „Nech ste obaja šťastní,“ povedal.

	Bez ďalších slov odišiel. Keď ho Andromacha videla kráčať v tom dlhom rúchu a za ním púštnych ľudí, pomyslela si, že teraz naozaj vyzerá ako princ, ktorým v skutočnosti bol, oveľa prísnejší a plný autority.

	Mlčky sa dívali, ako Geršom nastúpil na egyptskú loď. Andromacha sa pozrela svojmu milencovi do tváre a videla v nej smútok. Chytila ho za ruku a naklonila sa k nemu. „Mrzí ma, že si taký smutný.“

	„Je to môj priateľ, jeden z najlepších, akých som kedy mal, a srdce mi vraví, že sa viac nestretneme.“

	„Máš aj iných priateľov, ktorí ťa majú radi.“

	„Áno,“ prisvedčil. „Všetkých si veľmi cením.“

	„Patrí medzi nich stále aj Odyseus?“

	Usmial sa. „Odyseus je na prvom mieste. Je to najväčší muž, akého som kedy stretol.“

	Andromacha si vzdychla. „V takom prípade sa musíme porozprávať.“

	 

	
XII

	Žobrák s lukom

	V prievanistom megaróne na veternej Itake sa ozývali zvuky nočného hýrenia pirátov. Mnohí stáli na nádvorí a zohrievali sa pri ohni, na ktorom sa opekala ovca z Odyseovho stáda, no väčšinou boli v sieni, rehotali sa, škriepili sa, jedli a pili. Niektorí už ležali na studenej kamennej dlážke a drichmali. Sem-tam vypukla šarvátka, ale tej noci neumrel ešte nikto, s ľútosťou si pomyslela Penelopa. No počet obetí každodenných náhlych bitiek s nožmi sa ani zďaleka nevyrovnal počtu chlapov, ktorí ustavične prichádzali. V posledných dňoch prišlo vyše sto týchto lotrov, aj cez šíre zimné moria ich prilákali chýry o itackej pohostinnosti. Okrem nich tu boli aj príslušníci kmeňa Sikulov z Ohnivého ostrova na západe, drsní diví chlapi s pomaľovanými tvárami a bronzovými zakrivenými zbraňami.

	Kráľovná sedela priviazaná k vyrezávanému drevenému trónu a aj dnes večer sa pokúšala nevnímať, čo sa okolo nej deje. Hoci bola vyčerpaná, ostrihanú hlavu držala vztýčenú a uprene sa dívala na protiľahlú stenu, kde bez povšimnutia visel veľký pomaľovaný štít Odyseovho otca. Snažila sa nemyslieť na to, ako ju bolia polámané prsty a ruky pevne spútané v zápästí a ako ju neprestajne svrbí telo, lebo si musela obliecť zavšivavené handry.

	Snažila sa rozpomenúť na šťastné dni, keď boli ešte s Odyseom mladí. Vybavila si tváričku svojho syna Learta. V prvých rokoch po jeho smrti ho videla v duchu vždy nehybného, mŕtveho, no teraz zistila, že si dokáže spomenúť aj na farbu jeho očí, že priam cíti jeho mäkké líčko na svojich perách a že si vie presne vybaviť výraz na jeho tvári, keď prišiel do izby jeho otec. Neuplynul jediný deň, aby si naňho nespomenula. Myšlienky naňho boli milé, upokojujúce a aspoň na chvíľu ju vytrhli z neprestajného utrpenia.

	Myseľ ju ako vždy zrádzala a ukájala sa márnymi nádejami, že odrazu vojde do megarónu Odyseus, mečom si k nej prekliesni cestu, oslobodí ju a bezpečne vezme do náručia. Bolo to ako jeden z jeho príbehov, ktoré rozprával práve v tejto sieni, keď sedel pri ohni obklopený svojimi milovanými. Všetky nádeje však schladil chladný rozum. Odyseus bol teraz oveľa starší, takmer päťdesiatročný. Už dávno pominuli dni, keď bol plný sily a nevyčerpateľnej energie. V zime ho boleli kĺby a po celodennej práci sa so stareckou vďakou a ochkaním zvalil do pohodlného kresla.

	Zlodej čas pomaličky oberal jej milovaného muža o energiu a ona vedela, že ak teraz príde, jeho starnúce telo ho zradí zoči-voči týmto mladých zloduchom, ktorí sa pýšia silou svojej mladosti.

	Zmocnilo sa jej zúfalstvo a v duchu ho prosila: Nepríď teraz, Škarediak! Aspoň raz v živote urob niečo rozumné a nechoď sem. Vyčkaj do jari, potom priveď vojsko a pomsti ma. Prosím ťa, nechoď teraz za mnou!

	Ale on príde. Bola si tým istá. Hoci bol ľstivý, múdry a prefíkaný, láska k nej ho tak zaslepila, že nedokázal rozumne uvažovať.

	V pochmúrnej nálade uvažovala dokonca o samovražde. Keby Odyseus vedel, že je mŕtva, síce by prišiel, ale s jasnejším rozumom a s jedinou myšlienkou: pomstiť sa. Počkal by, kým by nevybudoval takú silnú flotilu, že by mohol desaťkrát zabiť každého piráta na Itake. Keby sa dostala k nožu alebo ostrej palici, poľahky by sa mohla prebodnúť. Len čo však na to pomyslela, pocítila, ako sa v nej pohlo dieťatko, a do očí sa jej nahrnuli slzy. Seba by som dokázala zabiť, ale teba, môj maličký, veru nie.

	„Ehm, vaša výsosť, poctíte nás dnes večer a najete sa s nami?“ začula nenávidený hlas.

	Penelopa sa štítivo pozrela do vycivenej, krutej tváre Antinoa, svojho väzniteľa a mučiteľa, ktorý sa jej horlivo poklonil. Ešte nemal ani dvadsať rokov, ale bol bystrý a nemilosrdný. Šialenstvo, ktoré mu prebleskovalo v zelených očiach, mohol predstierať, pomyslela si, ale u starších pirátov si vyslúžilo úctivý odstup. Mal dlhé čierne vlasy a na pravom spánku mu visel tenký vrkôčik, ozdobený zlatou šnúrkou.

	Za tých devätnásť nekonečných dní, ktoré ubehli od útoku – dní, ktoré vnímala rovnako ostro ako pohyby dieťatka pod srdcom – sa o týchto pirátoch a ich spôsoboch naučila veľmi veľa. Väčšinou to boli zlomyseľní hlupáci, ktorí boli presvedčení, že čím budú krutejší a čím viac ľudí zabijú, tým budú silnejší. Boli nedisciplinovaní a raz-dva vybuchli a pustili sa do bitky. Antinoos zabil troch spomedzi piatich pirátskych vodcov, ktorí sa spojili pod Antinoovým vedením a zaútočili na Itaku. Ďalšieho zabili počas bitky, ktorá sa strhla kvôli jednej zajatkyni.

	„Tak čo, pani? Mám ti rozviazať putá a dám priniesť jedlo?“ Antinoova škľabiaca sa tvár bola iba kúsok od jej tváre. Dych mu páchol mäsom, ale nie vínom, lebo nikdy nepil.

	Penelopa si ho nevšímala. Rozohnal sa a silno ju udrel po tvári. Na jazyku pocítila krv. „Alebo ťa mám dať dnes večer svojim chlapom?“ spýtal sa jej potichu Antinoos a ukázal na opitú zberbu. „Budeš jačať ako divá.“

	Kráľovná sa pozrela do jeho až priveľmi pokojných očí, ktoré ju budú mátať v snoch, pokým bude žiť.

	„Urob, ako uznáš za vhodné, pirát,“ odvetila chladne. „Som Penelopa, kráľovná Itaky. Mojím manželom je veľký Odyseus, ktorý sem príde a zabije ťa. Si synom smrti, Antinoos.“

	Antinoos sa veselo zasmial a postavil sa. „Už sa nevieme tvojho manžela dočkať. Počul som, že ťa prichádza zachrániť s rovnakými starcami, ako je on sám. Hovorí sa o nich po celom Veľkom zelenom mori.“ Znovu ukázal na sieň. „Moji bojovníci sú mladí, silní a nebojácni. S radosťou vyrežú tučnému Odyseovi srdce z tela.“ Potom k nej pristúpil a pošepkal jej do ucha: „Ale najprv ho prinútim, aby sa pozeral, ako zomieraš. Uvidí, ako ťa moji chlapi znásilňujú a ako ti potom vypichnem oči a vyrežem z brucha decko.“

	Hoci jej zamrelo srdce od strachu, Penelopa sa nasilu usmiala. „Tvoje slová nič neznamenajú, ty chvastúň. Si mŕtvy. To ti sľubujem.“

	Vo dverách dolu v sieni sa čosi pohlo a Penelopa zbadala, ako vošla ďalšia skupina chlapov. Dychtivo si prezerala ich tváre. Jeden z nich bol svalnatý obor, o ktorom si sprvu myslela, že je to Leukón, no keď sa k nej obrátil, v očiach mu videla len divú zúrivosť a uvedomila si, že to bude nejaký zabijak.

	Potom zbadala tvár, ktorú poznala. Sekundos! Starý darebák, s ktorým Odyseus v šťastnejších časoch obchodoval, no aj tak to bol pirátsky gauner. Takže nijaká nádej. Do siene vošli ďalší chlapi z jeho posádky v otrhaných tunikách. Ponášali sa skôr na žobrákov ako na pirátov.

	„Snívaš o záchrane, Penelopa?“ spýtal sa jej Antinoos. „Starý Sekundos ťa nezachráni. Je mäkký ako mačacie hovno a už je takmer starec, no hovorí, že ostrov dobre pozná. Pozná všetky skrýše, v ktorých sa tvoji roľníci a ich ženy krčia od strachu.“

	Penelopa zavrela oči, aby sa aspoň chvíľu nemusela naňho pozerať. Jeho tvár však mala stále pred očami a znovu videla ten strašný deň, keď prišiel na Itaku.

	V rannej hmle priplávalo k brehu osem jeho galér, z ktorých vyskočilo dvesto bojovníkov. Malá posádka tridsiatich bojovníkov proti nim udatne bojovala celý deň, no do zotmenia boli všetci, väčšinou chlapci a starci, mŕtvi. Telá týchto statočných mužov napichli piráti na brehu na koly, aby ich videl Odyseus, len čo príde na ostrov. Pach rozkladajúcich sa tiel, ktorý prinášal vietor, bol príšerný.

	Pirátsky náčelník znovu prehovoril. Penelopa otvorila oči. „A Sekundos nám ukáže, kde sa skrýva ten čierny divý zver,“ povedal. „Dám ho sem priviesť a dám mu pomaly poodtínať jeden úd za druhým. Budeš sa dívať, ako trpí a kričí.“

	Jednoruký Bias ju bránil počas útoku celý deň, zabil a zranil viac ako tucet útočníkov, až napokon, keď pohasla akákoľvek nádej, na jej vyslovený rozkaz ustúpil a zmizol v tme ako prízrak. Každý deň počúvala, ako si piráti šepkajú o čiernom démonovi, ktorý zabíja stráže a osamelých oneskorencov. Antinoos za ním vyslal zvedov, ale nenašli ho.

	Penelopu odvliekli do paláca a hodili k nohám mladého pirátskeho náčelníka. Kopol ju do tváre a zdvihol za vlasy. Keď sa ho snažila udrieť, chytil jej prsty, vykrútil ich a dva zlomil. Potom ju úderom päste poslal na zem. Takmer omráčená počula jeho chladný hlas.

	„Som Antinoos a môjho otca zavraždil Odyseus. Prišiel som ho pomstiť.“

	„Odyseus nie je vrah,“ odvetila, vypľúvajúc krv.

	„Klameš. Bol na lodi spolu s Nestorom a Idomeneom, keď bojovali na mori proti môjmu otcovi.“

	„Traja králi v námornej bitke? Ach áno,“ povedala a dívala sa do jeho predĺženej tváre. „Odyseus o tom často hovorieval a teraz vidím, že sa na svojho otca naozaj podobáš. Tvoj otec bol známy ako Oslia tvár.“

	Znovu ju udrel, pričom jej zlomil nos, potom ju schmatol za vlasy a znovu a znovu ju bil. Nakoniec klesla v bezvedomí na zem a prebrala sa až v maličkej kobke.

	Teraz sa dívala, ako k nej kráča Kréťan Sekundos so štítom voľne preveseným cez plece. Vyzeral vyľakaný a na plešatej hlave sa mu leskol pot.

	Najprv sa nervózne pozrel na Antinoa, potom povedal: „Zdravím ťa, pani. Mrzí ma, že ťa vidím v takom ponižujúcom postavení.“ Všimla si, že pohľadom skĺzol na jej zlomené prsty a zaschnutú krv okolo očí a úst.

	Pousmiala sa. „Zdravím ťa, Sekundos. Spoločnosť, v ktorej si sa ocitol, ti bude robiť len hanbu.“

	„V mojom živote je toľko hanby, pani, že nijaká ďalšia už veľmi nezaváži.“

	Antinoos sa zasmial a odstrčil starého piráta. Potom sa obrátil k Penelope. „Hovoríš o hanbe v mojej prítomnosti, hoci s tebou zaobchádzam tak vľúdne? Asi ťa musím naučiť dobrému správaniu!“ Zdvihol ľavú ruku a udrel ju. V tej chvíli čosi zasvišťalo a vzápätí sa mu do ramena zapichol čierny šíp. Antinoos od bolesti vykríkol a zatackal sa.

	Penelopa sa pozrela na druhý koniec siene.

	Vo vzdialených dverách stál Odyseus prezlečený za žobráka a v ruke držal veľký luk. „A teraz, vy sukini synovia,“ zreval, „prišiel čas vašej smrti!“

	Zavládlo hrobové ticho. Nikto sa ani nepohol. Odyseus pokojne nasadil na tetivu ďalší šíp a vystrelil. Šíp prestrelil krk žltovlasému Sikulovi, ktorý padol mŕtvy na zem.

	Vypukla nepredstaviteľná trma-vrma. Niektorí piráti sa snažili utiecť, iní sa chytili zbraní a chceli zaútočiť na itackého kráľa, no do cesty sa im postavil obrovitý čiernovlasý bojovník s dvoma mečmi v rukách. Jednému pirátovi preťal hrdlo, druhému vrazil meč hlboko do hrude.

	Zbrane vytasili aj ďalší chlapi z Odyseovej posádky, prezlečení za žobrákov. Odyseus sa rozbehol k dlhému stolu v strede miestnosti. Do cesty sa mu postavil akýsi chlap. Odyseus doňho vrazil plecom, až odletel na zem, a potom vyskočil na stôl.

	„Som Odyseus!“ zakričal. „Všetci ste synmi smrti!“ Jeho hlas dunel ako hrom a odrážal sa od stien.

	Pred dverami zúrivo bojoval Achilles s posádkou Krvavého jastraba a prinútil nepriateľa ustúpiť doprostred siene. Odyseus vystrelil ďalší šíp a jednému vysokému pirátovi prestrelil lebku. Na stôl sa vydriapali dvaja bojovníci a zaútočili naňho. Odyseus sa zahnal akilinou ako palicou a takmer ju zlomil na hlave prvého z nich, ktorý zletel zo stola. Odyseus sa zvrtol k druhému chlapovi a kopol ho do kolena. Pirát vykríkol a spadol.

	Odyseovi preletel kúsok od hlavy oštep. Chlapovi, ktorý ho hodil, sa vzápätí zabodol do hrude Odyseov šíp.

	Antinoos, ktorý stál pri tróne, chytil šíp, ktorý mal zapichnutý v ramene a s bolestivým výkrikom ho vytiahol. Ľavú ruku mal ako ochrnutú. Vytasil krátky meč a zakričal: „Odyseus! Pozri sa, ako tvoja žena umrie!“ Penelopa sa mykla, ale meč jej smeroval na krk. V poslednej chvíli narazil na Sekundov štít. Starec sa zahnal na Antinoa mečom, lenže priveľmi pomaly a Antinoos sa stihol uhnúť.

	„Ty podlý zradca!“ zasyčal Antinoos. „Ty si ich sem priviedol! Teraz skapeš spolu s nimi.“

	Antinoos zaútočil. Sekundos zachytil úder štítom, no Antinoos si kľakol na koleno a bodol starca mečom hlboko do stehna. Sekundos vykríkol a spadol. Antinoos sa pozrel do megarónu. Odyseus zoskočil zo stola a luk si prehodil nabok. Teraz bojoval mečom, zúrivo ťal naľavo a napravo, pričom sa snažil prekliesniť si cestu k žene.

	Misky váh sa začínajú nakláňať na našu stranu, uvedomil si Antinoos. Moment prekvapenia priniesol výhodu Odyseovi a jeho mužom, no potom sa prejavila početná presila pirátov. V megaróne bolo takmer stopäťdesiat pirátov, no Odyseových chlapov iba štyridsať. Znovu pomaličky ustupovali k veľkým dverám. Raz-dva by ich premohli, keby nebolo toho čiernovlasého obra s dvoma mečmi. Mal desivú silu. Presekával sa pirátmi ako húštinou.

	Antinoos znovu obrátil pozornosť na Sekunda, lebo starec naňho zaútočil mečom a zdvihnutým štítom.

	Antinoos sa zasmial. „Ty starý blázon, už dávno si mal opustiť more. Svaly máš ochabnuté, kosti krehké a si pomalý ako slimák.“

	Zaútočil, pričom predstieral, že mu mieri mečom na slabiny. Sekundos sklonil štít, aby sa chránil, no Antinoos mu v tej chvíli bodol mečom ponad štít do hrude. Sekundos zaúpel a horeznačky padol na zem. Jeho štít s buchotom dopadol na dlážku.

	Odyseus bol uprostred siene obkolesený pirátmi, no s hlasitými kliatbami im odolával. „Zajmite ho živého!“ zakričal Antinoos. „Chcem ho živého!“

	Vtom sa rozleteli veľké dvere a dnu sa vovalili ďalší bojovníci s bojovým pokrikom.

	„Penelopa! Penelopa!“

	Keď Antinoos videl, že do paláca vtrhli ďalší bojovníci, zdúpnel od hrôzy. V ich strede bol bojovník s prilbicou, ktorá mu chránila celú tvár, a s náprsným pancierom z ligotavého bronzu. Vrhol sa na pirátov a ťal ich ako žito.

	Piráti sa v panike dali znova na ústup. Niektorí utekali bočnými dverami do sluhovskej časti paláca, iní ustupovali k trónu. Bronzový bojovník so svojimi mužmi na nich nemilosrdne dorážal a meč už mal celý od krvi.

	Čiernovlasý obor stál teraz po jeho boku. Antinoos ešte nikdy nevidel nikoho tak šikovne narábať mečom, neveril by, že je dačo také vôbec možné. Bronzový bojovník bol rýchly ako blesk, uhýbal pred údermi a sám ich rozdával s neuveriteľnou presnosťou. Obor pôsobil dojmom nepremožiteľnosti. Piráti od neho odletúvali ako pierka.

	Antinoos pomaly cúval a hľadal možnosť úniku.

	Vtom zbadal, ako k nemu mieri Odyseus, krvácajúci z početných rán na rukách a pleciach. Statný kráľ sa predral pomedzi pirátov, ktorí mu stáli v ceste, a zaútočil na Antinoa.

	Pirátsky náčelník hlasno zaklial a skočil mu v ústrety. Ich meče zazvonili o seba. Odyseus vymrštil ľavú ruku, schmatol ňou Antinoa za tuniku, pritiahol si ho k sebe a vrazil mu hlavou do nosa. Napoly oslepený Antinoos sa snažil vytrhnúť zo zovretia staršieho muža, ale nemohol. V bruchu a pľúcach pocítil prenikavú pálčivú bolesť. Unikala z neho všetka sila. V ušiach mu pomaličky slabol hurhaj boja. Odrazu len uprene hľadel Odyseovi do očí a nevidel v nich nijakú ľútosť.

	Meč, ktorý mu trčal v bruchu, bol napoly vytiahnutý – a potom sa prudko skrútol.

	Náčelník pirátov bojoval svoj posledný, predsmrtný zápas. Meč mu načisto roztrhal brucho, z ktorého sa vyvalili vnútornosti. Padol na zem ako krvou nasiaknutá handra a bol mŕtvy skôr, ako sa dotkol dlážky.

	Starý Sekundos sa s tvárou bielou od bolesti dovliekol k Penelope. S ubúdajúcimi silami sa oprel o trón, no vzápätí klesol na zem.

	Utekajúcich pirátov vítalo pred palácom mračno šípov a hneď potom útok vedený Oniacom a desiatkami chlapov z Xantosu. Traja piráti sa ocitli priamo pred obrovitým jednorukým černochom. Bias skočil dopredu, jedného sekol do krku a potom druhému vrazil meč do hrude. Tretí chlap vzal nohy na plecia, ale nedobehol ďaleko, lebo sa mu do chrbta zabodol čierny šíp. Tackal sa ešte niekoľko krokov, potom padol doluznačky na zem.

	Skupina pirátov utiekla cez bočné dvere a uháňala na breh. Na Xantose bolo všetko tmavé a bežali rovno k nemu, lebo si mysleli, že veľkú galéru zajmú. Len čo začali šplhať po lanách, objavili sa nad nimi tmavé postavy a vzápätí ich zasypala spŕška šípov. Na korme pokojne stála Andromacha a spolu s ďalšími lukostrelcami s chladnokrvnou presnosťou vystreľovala šípy, ktoré sa zabodávali do tiel pirátov.

	V paláci sa boj skončil. Niektorí piráti prosili o zľutovanie. Márne.

	Odyseus pustil meč, rozbehol sa k svojej žene a kľakol si k nej. Chytro jej rozviazal ruky, vzal jej ostrihanú hlavu do dlaní a pobozkal ju na čelo. V očiach mal slzy. „Strašne ma to mrzí,“ povedal. „Je to moja vina.“

	Penelopa ho nezranenou rukou objala, privinula sa k nemu a chvíľu mlčali, lebo nemohli uveriť, že sú zase spolu a nič im nehrozí.

	„Vedela som, že prídeš, Škarediak, hoci to nebolo rozumné,“ zašepkala napokon. Zdvihla zlomenú ruku a nežne ho pohladkala po tvári. „Veď sa na seba pozri, celý si dorantaný.“

	Vedľa nich zastal bronzový bojovník a sňal si prilbu. Penelopa mu pozrela do blankytne modrých očí.

	„Myslela som, že na tomto svete ma už máločo prekvapí,“ povedala. „Ty si dokázal, že sa mýlim. Vitaj v mojom dome, Helikaón.“ Pozrela na zakrvaveného obra stojaceho za ním.

	„Som Achilles,“ predstavil sa.

	„Nik iný by to ani nemohol byť,“ odvetila.

	Nasledujúce tri dni pomáhali chlapi z Xantosu Odyseovým mužom odnášať telá pirátov a chystať pohrebné hranice. Z úkrytoch v kopcoch sa do svojich vyplienených domov vrátili všetci, čo utiekli pred pirátmi. Andromacha sa pridala k Itačankám, ktoré čistili megarón a priľahlé miestnosti od krvi a špiny, ktoré zanechali po sebe piráti a ich neviestky.

	Penelopu bolo vidieť len zriedka a Odyseus sa tiež takmer neukazoval.

	Na tretí deň večer bol už palác zasa obývateľný. Upratané domy pôsobili dojmom, že je znovu všetko ako kedysi, no mnohí prišli o svojich milovaných a v osade vládla skľúčenosť.

	Piráti zabili jediného lekára, ktorý bol na Itake, a o ranených sa starali Bias, Oniacus a Andromacha, lebo všetci mali skúsenosti s liečivými bylinkami.

	Na štvrtý deň tesne pred západom slnka vyšla Penelopa zo svojich komnát a zamierila medzi ranených. Na ostrihanú hlavu si uviazala zlatú šatku. Pri ošetrovaní nemohla pomáhať, lebo mala zlomené prsty, no sedela pri ranených, rozprávala sa s nimi a chválila ich za odvahu.

	Starý Sekundos umieral. Penelopa pristúpila k slamníku, na ktorom ležal vonku na slnku. Sám o to požiadal, lebo chcel ešte raz vidieť Veľké zelené more.

	Keď Penelopa pristúpila k nemu, usmial sa. „Som už starý… a pomalý,“ povedal. „Už bol čas…“

	„Áno,“ nežne odvetila Penelopa, „na to, aby si zvíťazil, si bol pristarý. Ale nie na to, aby si zachránil život mne a môjmu dieťaťu.“

	Starec sa pousmial. „Vždy som… chcel vstúpiť… do dákeho Odyseovho príbehu.“ Pozrel sa na jasnú modrú oblohu. „Krásny deň… na plavbu,“ zašepkal.

	Penelope sa oči zahmlili slzami. „Si hrdina, Sekundos. A mrzí ma, že keď sme sa prvýkrát stretli, hovorila som o hanbe.“

	Starec sa pri tej pochvale vzchopil. „Zapamätala si si… moje meno. To je pre mňa… veľká česť,“ povedal. Potom ho zase opustili sily. Pozrel na ňu. „Teraz už choď. Chcem… zomrieť… sám. Nech je so mnou len… Veľké zelené more.“

	Penelopa sa sklonila a pobozkala ho na čelo. „Nech je tvoja cesta rýchla a nech ťa privítajú v Elýziu.“

	Vtom vyšla z paláca Andromacha. „Poď sa so mnou prejsť,“ povedala kráľovná a vykročila do kopca. Andromacha si všimla, že sa chveje a neisto kráča. Vzala ju za ruku a kráčali na vrchol kopca.

	„Ešte si slabá,“ povedala Andromacha. „Mala by si odpočívať.“

	Penelopa sa zhlboka nadýchla. „Odyseus sa ma na nič nepýta, ale cítim na sebe spýtavé oči druhých. Všetci uvažujú nad tým, čo mi piráti urobili a či ma nepripravili o česť.“

	„Medzi živými niet takého človeka, ktorý by ťa pripravil o česť,“ povedala Andromacha.

	„To sú síce pekné slová, ale ty ma nepoznáš.“ V tej vete zaznela mierna výčitka.

	„Poznám ťa,“ odvetila Andromacha. „Poznám ťa z Odeyseovho rozprávania a z toho, čo som videla a počula, odkedy som tu. Všetci ťa majú radi, vážia si ťa a sú na teba hrdí.“

	Penelopa neodpovedala, no zamierila ku kamennej lavici na kopci, odkiaľ bol výhľad na zátoku. Pirátske lode boli ešte vždy vytiahnuté na brehu, rovnako ako mocný Xantos. Obe ženy chvíľu mlčky sedeli, potom Andromacha povedala: „Odyseus je dobrý človek. Mám ho veľmi rada.“

	Penelopa si vzdychla. „Neopýtal sa, čo sa mi stalo. Stále musím na to myslieť.“

	„Netráp sa,“ povedala Andromacha. „Videla som Odysea, keď Xantos priplával na pirátsky ostrov. Ešte nikdy som nevidela takého zmučeného, takého vyľakaného muža. Bál sa, že ťa stratí. Teraz je skormútený tvojou bolesťou, ale na očiach mu vidieť, ako sa teší z toho, že žiješ. Nevypytoval sa ťa preto, lebo preňho je dôležité iba to, že si v bezpečí a že je zasa s tebou.“

	„Sentimentálny starý blázon,“ povedala s láskou Penelopa.

	Dolu vyšli z paláca Odyseus s Helikaónom. Odyseus pozrel na útes a zamával. Penelopa zdvihla ruku a tiež ho pozdravila. Muži kráčali ďalej po brehu mora.

	Penelopa sa pozrela na mladú ženu, ktorá sedela vedľa nej, a videla, ako jej tvár pri pohľade na tých dvoch zmäkla.

	„Prečo sa Hektorova žena plaví po Veľkom zelenom mori?“ spýtala sa.

	Andromacha jej vysvetľovala, že mala s Kassandrou namierené na Téru, no stále pritom pohľadom sledovala Helikaóna. Penelopu premkol hlboký smútok, lebo videla v Andromachiných očiach lásku.

	„Som unavená,“ povedala. „Myslím, že sa vrátim do svojich komnát.“

	Andromacha jej pomohla vrátiť sa do paláca a Penelopa ju pobozkala na líce.

	„Napriek tomu, čo sa stalo,“ povedala, „mi tieto posledné dni ostanú navždy v pamäti. Je dobré, že Helikaón a Škarediak sú zase priatelia. A som rada, že sme sa stretli, Andromacha.“

	„Aj ja som rada. Teraz už chápem, prečo ťa Odyseus tak miluje.“

	Penelopa si vzdychla. „Mali sme šťastie. Bolo to dohodnuté, ale šťastné manželstvo, o akom som ani nesnívala. Iní nemajú toľko šťastia. No lásku si treba vážiť, nech ju nájdeme kdekoľvek. Niekedy nám však spôsobuje nepredstaviteľnú bolesť. Vieš, o čom hovorím?“

	Andromacha sa začervenala. „Myslím, že áno.“

	„Keď sa znovu dostaneš do Tróje, pozdrav odo mňa Hektora. Vždy som ho obdivovala. Je to dobrý človek, ktorý nevie byť zlý a nevie ani klamať. Povedz mu, že Penelopa mu želá všetko dobré.“

	„Poviem,“ odvetila Andromacha chladne, ale v očiach sa jej zračil hnev.

	„Necháp ma zle,“ pokračovala Penelopa. „Ja ťa nesúdim, ale teraz sme sa rozprávali a poznám ťa lepšie. Nie si prefíkaná, ani vrtošivá a cesta, po ktorej kráčaš, ťa pomaličky ničí. Odyseus mi hovoril, že Helikaón ťa má rád. Vždy mi všetko povie.“

	Andromachu prešiel hnev. „Neviem, čo mám robiť,“ zašepkala.

	„Poďme dnu, tam si sadneme a porozprávame sa,“ povedala Penelopa.

	V kráľovniných komnatách horel oheň a ženy si sadli na pohovku. Andromacha rozprávala o svojom prvom stretnutí s Helikaónom a o boji v Priamovom paláci. Rozprávala o Halysii a Dexovi, o Helikaónovej chorobe a o rane, ktorá sa nikdy nezahojí.

	„Potom dostal jednej noci horúčku,“ povedala.

	„A ty si bola s ním?“

	„Áno.“ Andromacha odvrátila zrak.

	„Nik iný tam nebol?“

	Andromacha pokrútila hlavou. Zavládlo ticho. Penelopa nepovedala nič, len mlčky sedela a čakala. Andromacha sa zhlboka nadýchla a pomaly povedala: „Hektor je dobrý človek a priateľ. Miluje môjho syna.“

	Penelopu tie slová šokovali, hoci to nedala na sebe poznať. Miluje môjho syna.

	„Helikaón to vie?“

	„Čo má vedieť?“

	„Že je otcom tvojho dieťaťa?“

	Keď si Andromacha uvedomila, čo prezradila, od strachu sa jej rozšírili oči. „Nie, a ani sa to nesmie dozvedieť! V nijakom prípade! Celý život ho zhrýza pocit viny, najprv pre matku, ktorá sa zabila pred jeho očami, potom preto, že nezachránil malého Dioda, a nakoniec pre Halysiu. Keby sa to dozvedel, ešte väčšmi by sa trápil.“

	„Upokoj sa, Andromacha. Sme priateľky. Odo mňa sa nikto nič nedozvie, ani Odyseus, to ti sľubujem. A Hektor to vie?“

	„Áno, povedala som mu to hneď,“ odvetila Andromacha takmer nečujne. „Ale vieme o tom iba my dvaja a teraz ty. Za nijakú cenu sa o tom nesmie dozvedieť Priamos. Zabil by Astyanaxa i mňa a dolapil by aj Helikaóna. Takto je to lepšie. Ale je to ťažké,“ zašepkala.

	„Och, moja drahá, mrzí ma, že tak trpíš! Ale musíš sa rozhodnúť, a ty vieš ako.“

	Andromacha prikývla a po lícach sa jej kotúľali slzy Penelopa ju objala rukou okolo pliec. Slová nestačili.

	Dolu na brehu chlapi z Helikaónovej posádky nakladali zásoby.

	„Máš namierené k Siedmim kopcom?“ spýtal sa Odyseus. Helikaón naňho pozrel, ale neodpovedal. Odyseus chápal, prečo sa jeho priateľ zdráha hovoriť o svojich plánoch. Hoci zachránil Penelopu, stále boli nepriateľmi.

	„Nezradím ťa, kamarát,“ povedal starší muž. „To predsa vieš, či nie?“

	Helikaón prikývol. „Viem. Táto šialená vojna má zlý vplyv na nás všetkých. Áno, idem ta. Čo ma tam čaká? Sú moji ľudia ešte nažive, Odyseus?“

	„Pravdaže. Bolí ma, že sa musíš na to pýtať. Keď sa začala táto vojna, zhromaždil som všetkých tamojších ľudí a povedal som im, že nestrpím nijaké prejavy nepriateľstva, nijaké sváry. Krajinou sa preháňajú lupiči a tlupy kočovných kmeňov. Aj na mori je plno lupičov. Majú tam dosť nepriateľov, s ktorými musia bojovať, a ani sa nemôžu navzájom varovať. Všetko je v poriadku, Helikaón, privítajú ťa ako priateľa. Hľadáš cín, všakže?“

	„Hej. Budeme potrebovať všetok, ktorý nájdeme.“

	„Sú tam celkom slušné zásoby. Vezmi si, koľko unesieš.“

	Medzitým k nim prišiel Bias. Helikaón sa naňho pozrel a spomenul si na jeho nenávistné slová, ktoré povedal, keď sa stretli naposledy.

	„Dúfam, že zhoríš a s tebou aj tvoja loď.“

	Nedíval sa na Helikaóna, ale prihovoril sa Odyseovi. „Väčšinu zásob, ktoré si kázal naložiť, sme už naložili,“ hlásil, „ale piráti nám toho veľa nenechali.“

	„Zajtra môžeš vyplávať na ostrov Pylos,“ povedal Odyseus, „a naďalej obchodovať s Nestorovým národom.“

	Bias prikývol, ale neodišiel. Mlčanie začínalo byť neznesiteľné, no nakoniec sa zhlboka nadýchol a pozrel na Helikaóna. „Neodvolám, čo som povedal, Helikaón, ale ďakujem ti, že si nám prišiel pomôcť.“ Nepočkal na odpoveď a odišiel.

	„Dobrý chlap, len nevie odpúšťať,“ poznamenal Odyseus.

	Helikaón mykol plecami. „Odpustiť nie je nikdy ľahké. Ako sa má Penelopa?“

	„Je silná, oveľa silnejšia ako ja. Ale nechcem hovoriť o tom, čo všetko si musela do nášho príchodu vytrpieť. Som potom taký zúrivý, že sa neviem ovládať. Hovoril si o tejto šialenej vojne; útok na Itaku je toho príkladom. Syn Oslej tváre sa chcel pomstiť, ale piráti a lupiči sú stále silnejší aj bez toho. Chystáme sa zničiť Tróju, no medzitým zanedbávame vlastné kráľovstvá. A keď Tróju dobyjeme, a my ju dobyjeme, Helikaón, kam sa vrátime? Bojím sa, že všetci prehráme. Nebude víťazov a na opätovné vybudovanie toho, čo sme stratili, nebude stačiť ani všetko bohatstvo Tróje.“

	Helikaón sa pozrel na priateľa. Na hlave mal už viac strieborných než ryšavých vlasov a tvár mal vráskavú a ustarostenú.

	„Všetko, čo si povedal, je pravda, Odyseus – okrem bohatstva Tróje. Nevidel som Priamove zásoby zlata, ale ak bude chcieť viesť túto vojnu, budú musieť byť obrovské. Zlato odchádza z mesta každým dňom na nových žoldnierov a na uplácanie spojencov. No teraz, keď kupci odchádzajú, ho do mesta prichádza len málo. Ak sa vojna bude ťahať a mesto nakoniec dobyjete, možno už nenájdete nič, čo by za niečo stálo.“

	„Aj mne to už zišlo na um,“ prikyvoval Odyseus. „Ak sa ukáže, že je to tak, potom nás všetkých čaká bieda a skaza.“

	Znovu si vzdychol a pozrel sa Helikaónovi do modrých očí. „Dúfam, že ťa v Tróji nenájdeme, keď ju dobyjeme.“

	„A kde inde by som mal byť, Odyseus? Bude tam žena, ktorú ľúbim, a ja ju budem chrániť, pokiaľ budem nažive.“

	„Bojím sa o teba, kamarát.“ Odyseus odrazu vyzeral ustatý. „Ty s Hektorom ste najväčší bojovníci v Tróji,“ povedal potichu. „Čo myslíš, čo sa stane, keď zistí, že jeho žena je tvojou milenkou?“

	Helikaón sa nahnevane odtiahol. Potom mu ovisli plecia. „Až tak to vidieť?“

	„Hej, vidieť, lebo keď si s ňou v jednej miestnosti, nikdy nestojíš blízko pri nej, nikdy sa na ňu nepozeráš, a keď prehovorí, hľadíš do zeme a chytro sa vytratíš do svojich komnát. Už dávno niet v tvojej posádke chlapa, ktorý by dačo nešípil.“

	Odyseus mu položil ruku na plece. „Vezmi ju späť do Tróje a potom odíď. Bráň sever, chráň obchodné trasy, bojuj na mori, ale drž sa od nej, kamarát, inak sa obávam o budúcnosť vás oboch.“

	Roľníci a princovia

	Na takú tuhú zimu si nespomínali ani najstarší Trójania. S búrkami prichádzal od severu studený dážď, ba dokonca aj sneh. Na oknách a múroch viseli cencúle a na pastvinách severne od mesta zamŕzali ovce, ktoré uviazli v snehových závejoch. Metelica zúrila dvadsať dní a keď utíchla, cesty boli načisto zaviate.

	V dolnej časti mesta, v chudobnejších štvrtiach, od zimy umierali ľudia. Zlé počasie a chýry o vojne spôsobili, že počet obchodných karaván z východu sa zmenšil a cena potravín desivo stúpla. Priamos prikázal, aby sa obilie vydávalo na prídel, a v meste rástla nespokojnosť.

	Ľudia utekali z mesta aj v najhoršej zime, lebo z juhu neustále prichádzali zlé správy. Hektor síce zvíťazil v troch bitkách, no nepriateľská presila ho prinútila vrátiť sa do Téb pod Plakosom, ktoré teraz obliehal nepriateľ.

	Na severe útok Mykénčanov na Dardanos odrazil generál Banokles so svojimi Trákmi za pomoci žoldnierov vedených Tudhalijašom, vyhnaným synom chetitského cisára. Bitku vyhrali len tak-tak a keby nepriateľské loďstvo nebolo uviazlo v búrke, boli by ju naisto prehrali. Cez úžinu sa dostala iba tretina lodí. Nepriateľské vojsko sa scvrklo z pôvodného počtu dvanásťtisíc na štyritisíc mužov, ktorí vystúpili na breh.

	Jedného dňa v polovici zimy kráľov syn Antifones odišiel zo svojho domu na dolnom konci Tróje a vliekol sa studenými, takmer ľudoprázdnymi ulicami smerom k mestu. Fúkal ľadový vietor a pred zimou ho neochránil ani plášť z ovčej kože.

	Prešiel cez Skajskú bránu a stúpal po kamennom schodisku na južné hradby. Cestou si spomenul na nekonečné dni plné nečinnosti pred štyrmi rokmi, keď palác obliehali. Potom, čo ho takmer ubodali na smrť, snažil sa zotaviť a zhodiť aspoň časť svojej ohromnej hmotnosti tým, že donekonečna zdolával schody vedúce na hradby. Prvýkrát vyšiel na západné hradby na mieste, kde bol veľký múr najnižší. Vtedy mal pocit, že od bolesti a vyčerpania vypustí dušu. Časom však zmocnel a hoci stále vážil toľko čo dvaja statní chlapi, bol rovnako silný ako hociktorý bojovník v Tróji.

	Nemal tušenia, prečo ho jeho brat Polites požiadal o stretnutie na Veľkej veži Iliónu. Antifones tam nebol od detstva. Zakázal mu to Priamos. „Zrútila by sa pod tebou strecha, chlapče,“ povedal, „a postaviť novú by bola pre stavbárov nadľudská úloha.“

	Na južnom múre nad Skajskou bránou si na chvíľu oddýchol, potom otvoril dubové dvere na boku Veľkej veže a vošiel do tmy. Počkal, kým si jeho zrak zvykne na prítmie. Po vnútornej strane veže naľavo boli vytesané schody.

	Keď napokon vyšiel na drevenú strechu veže, vietor doňho udrel ako sekera. V rohoch veže stáli s vypnutou hruďou štyria strážcovia. Chudý Polites, zakrútený do hrubého plášťa a s čiapkou z ovčej kože na hlave, rýchlo pristúpil k nemu, postrkávaný silným severákom.

	„Ďakujem ti, že si prišiel, braček,“ povedal a vietor mu odtrhol slová od úst, len čo ich vypustil. „Cítiš sa dobre?“

	„Otázky týkajúce sa zdravia si nechajme na vhodnejší čas,“ zakričal Antifones. „Načo si ma sem ťahal?“

	„Ako vždy, braček, potrebujem od teba radu.“ Položil Antifonovi ruku na plece a nasmeroval ho na bočnú stranu veže, odkiaľ bol výhľad na dolný koniec mesta a na zátoku. Široký múr hradieb mu chránil dolnú časť tela, no v prudkom vetre sa Antifones ledva mohol nadýchnuť. Priložil si k ústam pootvorené dlane, aby mohol dýchať.

	„Otec chce zo mňa zase urobiť blázna,“ povedal Polites Antifonovi do ucha. „Včera si ma dal zavolať a oznámil mi, že ma vymenúva za svojho stratéga a musím naplánovať obranu Tróje. Celú noc som nezažmúril oka, braček.“

	Antifones prikývol. „A prečo sme na Veľkej veži?“ zakričal.

	„Lebo odtiaľto vidieť celú Tróju aj s okolím. Vidíme, odkiaľ príde nepriateľ, a môžeme naplánovať obranu.“

	Antifones zafučal. Schmatol brata za kostnatú ruku a ťahal ho k schodom.

	„Poď so mnou, Polites!“

	Pustil ho, obrátil sa mu chrbtom a bez toho, aby sa obzrel, či brat ide za ním, vošiel do tmavej veže, kde konečne nefúkalo, a pomaly schádzal dolu.

	Keď vyšiel na svetlo, zavolal na strážcu pri bráne a prikázal mu: „Pristav mi sem bojový voz!“ Muž prikývol a rozbehol sa smerom k palácu.

	Antifones vykročil cez otvorenú Skajskú bránu. Až potom, keď sa znovu pozrel na dolný koniec mesta, obrátil sa k bratovi.

	„Ak chceme brániť mesto, musíme rozmýšľať ako nepriateľ,“ povedal. „Nemôžeme rozmýšľať ako Agamemnón stojaci na Veľkej veži. Musíme ísť ta, kam pôjdu oni, musíme vidieť to, čo uvidia oni.“

	Polites skľúčene prikývol. „Máš pravdu. Nehodím sa na to. Preto si ma otec vybral. Aby ma zosmiešnil. Tak ako ma zosmiešnil na Hektorových svadobných hrách.“

	Antifones pokrútil hlavou. „Nedomyslel si to, braček. Áno, kedysi z nás Priamos robil bláznov. Vymenoval ma za veliteľa jazdy, hoci som bol taký tučný, že pod mojou váhou by sa bol zlomil chrbát aj niektorému z Poseidónových nesmrteľných koní. Ale v tomto prípade vie, čo robí. Keď prídu Mykénčania, musí byť pripravený. Vylodia sa tu asi na jar. Možno budeme mať len niekoľko dní, kým zbadáme ich lode. Otec si ťa nevybral preto, aby ťa zosmiešnil, ale preto, lebo si myslí, že dokážeš túto úlohu splniť. Musíš to chápať.“

	„Napriek tým hrám?“ spýtal sa Polites.

	„Práve pre ne, kamarát. Tie hry boli preňho dôležité. Chcel, aby Agamemnón a jeho spojenci videli, ako sa Trójania vedia zorganizovať. Bol presvedčený, že to dokážeš. A ty si ho naplnil hrdosťou. Priviedol si tisíce ľudí v správnom čase na správne miesto. Všetci mali čo jesť a kde bývať. Bol to veľký úspech. Vtedy si to nevnímal, lebo si mal plnú hlavu starostí.“

	„Došlo aj k niekoľkým bitkám,“ povedal Polites, ktorému sa tou chválou vrátilo sebavedomie.

	„Došlo k mnohým bitkám,“ zasmial sa Antifones. „Sám som bol svedkom aspoň dvadsiatich. Ale hry to nijako nenarušilo a všetci šli domov spokojní. Okrem kráľa Eionea,“ mykol plecami, „a dvoch mužov, ktorí sa zabili pri pretekoch na bojových vozoch. A toho krétskeho pästiara, ktorého Achilles zahlušil jednou ranou.“

	Zasmial sa a potľapkal brata po pleci.

	„Ja to nechápem,“ povedal Polites nešťastne. „Včera som sa stretol s generálmi Lucanom a Tyrsitom. Rozprávali jazykom, ktorému som vôbec nerozumel.“

	Antifones sa tlmene zasmial. „Vojaci radi rozprávajú svojím vlastným jazykom.“

	Na ceste zahrkotal bojový voz. Antifones poslal vozataja preč a sám sa chytil liací. „Poď, Polites,“ povedal, „povezieme sa spolu.“

	Polites nastúpil na voz. Antifones šklbol liacami a voz vyrazil cez dolný koniec mesta okolo bludiska ulíc a uličiek poniže hradieb.

	Len čo prešli cez pevnostnú priekopu, Antifones zamieril s vozom po mierne sa zvažujúcej ceste cez zasneženú skamanderskú pláň k rieke. Rieka bola rozvodnená a kým sa dostali k širokému drevenému mostu, voda olizovala kolesá. Antifones zastavil kone a vystúpil z voza. Postavil sa doprostred mosta a pozrel sa na cestu, ktorú prešli.

	„Tak čo vidíš?“ spýtal sa.

	Polites si vzdychol. „Vidím veľké mesto na plošine, obohnané nepreniknuteľnými hradbami.“ Pozrel na Antifona, ktorý súhlasne prikyvoval. „Vidím dolný koniec mesta, ktorý leží na svahu zväčša južne od mesta. Táto časť sa dá ubrániť, ale ak je málo obrancov alebo veľa útočníkov, potom sa dá aj dobyť, ulica za ulicou, dom za domom. Vyžiadalo by si to veľa životov na oboch stranách, ale bolo by to možné. Otec rozmýšľa o rozšírení priekopy okolo celého mesta, čo by znamenalo zbúrať množstvo budov. Bojí sa však, že by to nebol dobrý signál. Ak ľudia zistia, že Agamemnón naozaj prichádza, budú utekať z mesta v oveľa väčšom množstve a mesto schudobnie.“

	Antifones pokrčil plecami. „Agamemnón príde tak či tak. Čo ešte vidíš?“

	„Všade navôkol, smerom na východ, západ i na juh vidím šíru pláň, ako stvorenú na boj pomocou jazdy. Trójsky kôň zničí akékoľvek vojsko, ktoré sa tu postaví proti nemu. Nikto ho nepremôže.“ Keď sa Polites zahľadel na mesto, Antifones si všimol, že sa zmenil výraz na jeho tvári.

	„Čo je?“ spýtal sa.

	„Trójsky kôň,“ odvetil Polites, „to je tisíc koní. Mohli by sme ich ustajniť na hornom konci mesta. Tam by mali dosť žrádla. Na dolnom konci by sme ich ani nemohli nechať. Čo keby tá časť mesta padla?“

	„Teraz uvažuješ rozumne,“ povedal mu Antifones, hoci mu nenapadlo, že takýto problém by mohol nastať. Trójsky kôň bol pohyblivým vojskom, určeným na rýchly presun a zaskočenie nepriateľa. Počas obliehania by bol zbytočný. Premkol ho strach.

	Polites pozorne hľadel na krajinu okolo mesta a na Trójsku zátoku. „Budeme potrebovať viac jazdcov,“ povedal, „bojovníkov v predvoji a zvedov. Hektor so svojimi mužmi bude musieť zostať mimo mesta, stále sa presúvať a udrieť vtedy, keď to bude nepriateľ najmenej očakávať.“ Polites sa zamračil. „Ale ako ich potom budeme zásobovať potravinami a novými zbraňami, šípmi a oštepmi?“

	„Rozmýšľaš trochu prirýchlo,“ odvetil Antifones. „Ako môžeme prežiť, keď bude naše vojsko mimo mesta?“

	„Mimo mesta nebude celé vojsko, len Trójsky kôň. Na hradby môžeme umiestniť pešiakov a lukostrelcov a pri vhodnej príležitosti vyraziť s plukmi. Zásoby musíme ukryť ďaleko do kopcov a lesov, kam sa nepriateľ neodváži,“ pokračoval a celkom sa svojimi úvahami rozohrial. „A budeme musieť byť s Hektorom v kontakte, aby sme mohli strategicky uvažovať.“

	„Si úžasný, braček,“ povedal obdivne Antifones. Polites sa pri pochvale začervenal.

	„No nemôžeme sa spoliehať iba na Trójskeho koňa,“ povedal Antifones, keď mu trochu vychladla hlava. „Je naším oštepom i štítom, ale aj najsilnejší štít sa dá rozbiť.“

	„Myslíš, že Agamemnón sem privedie jazdu? To určite neurobí!“

	„Nie, sila Mykén spočíva v pechote. Mykénska falanga je najlepšia na svete, je skúsená a disciplinovaná. Určite sa s nimi nepustíme do nejakého regulárneho boja.“

	„Najlepšiu pechotu máme predsa my, braček,“ namietol Polites. „Kto sa vyrovná skamanderskému, herakliónskemu a tvojmu pluku? Sú to všetko chrabrí bojovníci.“

	Antifones pokrútil hlavou. „S výnimkou Kráľovských orlov nemáme pešiakov, ktorí by sa vyrovnali Mykénčanom,“ priznal. „A v našej pechote sú chetitskí a frýgickí žoldnieri so slabučkou zbrojou. Mykénčania sa budú presekávať ich šíkmi ako vysokou trávou. Elitných Agamemnónových bojovníkov dokáže poraziť iba Hektor a Trójsky kôň. Mykénčania sú síce najlepší bojovníci, no v plnej zbroji reagujú pomaly. Ich zoskupenie prerazí iba jazda.“

	Polites prikývol. „Ale otcovi Orli sa im určite vyrovnajú, či nie?“

	„Áno, ale Orlov je len tristo. Mykénčania majú tisíce pešiakov, ktorých väčšina už bola v niekoľkých vojnách. Sú strašní, Polites, a vedia víťaziť. Majú množstvo skúseností.“

	Antifones zachmúrene hľadel na mesto. Odkedy ušiel hrobárovi z lopaty, každý deň ďakoval bohom za to, že žije, a užíval si život plnými dúškami, no teraz prvý raz po dlhých rokoch akoby sa ocitol v tme. To, čo sa začalo ako intelektuálne cvičenie na tému obrana Tróje, skončilo sa desivými vyhliadkami. V duchu už videl nepriateľské tábory na skamanderskej pláni, rieku sfarbenú krvou, dolný koniec mesta vyľudnený a vypálený a mykénskych vojakov na trójskych hradbách.

	„Aj my vieme víťaziť, braček,“ povedal Polites povzbudzujúco. „A veľké hradby sú skalopevné. Mesto je nedobytné.“

	Antifones sa obrátil k nemu. „Ak sa Mykénčania dostanú k hradbám, Polites, Trója nevydrží. V meste sú len dve studne. Vodu čerpáme väčšinou z riek Skamander a Simeois. A ako dlho dokážeme zásobovať potravinami náš ľud? Do leta nevydržíme. A nakoniec sa určite nájde nejaký zradca. Vždy sa nejaký nájde. Dardanos nedobyli obliehaním, pamätáš? Stačí jeden zradca a nepriateľské vojsko je v meste.“

	Zmĺkol. Ja som bol ten zradca, pomyslel si, keď sa Agamemnón naposledy pokúsil dobyť Tróju. Svojou nevedomosťou som takmer spôsobil smrť kráľa a pád Tróje. Zabránil tomu len odvážny hrdina Argurios. Dvaja Trójania kuli plány s cieľom zničiť Tróju a mesto zachránil Mykénčan. Bohom sa musí taká irónia páčiť, pomyslel si.

	Antifones sa neveselo usmial, snažil sa prelomiť hradby beznádeje a preklínal vlastnú sebaľútosť. „Mal som ja len ostať tučný! Stačilo, aby som si sadol za Skajskú bránu a žiadne mykénske vojsko by ju nikdy netvorilo.“

	Polites sa zasmial. „A potom by sme zamierili domov a napratali by sme si bruchá medovníkmi.“

	Ulicami dolného konca mesta sa vliekla mohutná žena s košíkom medovníkov v ruke. Starší kupci ju nahlas zdravili. Poznala všetkých. Klenotníka Tobia s vlasmi zafarbenými henou, obchodníka so šatami Palika, vyciveného predavača mäsa Rašu a ďalších. Pre nich bola stále Veľkou hrdzaňou, služobníčkou bohyne Afrodity.

	No tie časy sa už dávno pominuli. Bola vydatá za Banokla, príslušníka trójskej jazdy. Usmiala sa. Teraz je už generálom! Myšlienky na manžela ju v studenom ráne rozohriali.

	Keď bola mladá a krásna, snívala o tom, že sa vydá za bohatého, vysokého a pekného chlapa, bude bývať v paláci a budú ju obskakovať slúžky. Bude sa kúpať vo voňavom kúpeli a nosiť krásne šaty a šperky. Manžel ju bude zbožňovať a trójskymi ulicami sa bude prechádzať ako bájna kráľovná. Také boli sny mladosti. Nebolo dňa, keď po nej netúžili muži, keď si jediným pohľadom modrých očí nezískala ich srdcia.

	Tie dni sú však nenávratne preč, nebadane sa kamsi vytratili. Bohatí zákazníci zmizli a ostali jej len cudzí námorníci, obyčajní vojaci alebo chudobnejší kupci a cestujúci.

	Až kým do jej života nevstúpil Banokles.

	Hrdzaňa kráčala uličkami k svojmu malému útulnému domčeku na Hrnčiarskej ulici a pomaly sa blížila k námestiu, kde prvý raz videla toho mykénskeho vojaka s plavou bradou. Bol hrozne opitý a sedel v spoločnosti zlodejov a hrdlorezov. Zakričal na ňu a potom k nej tackavo zamieril. „Pri bohoch,“ povedal, „ty si najkrajšia žena, akú som kedy videl.“ Z mešca za pásom vytiahol strieborniak a vtisol jej ho do dlane. Povedala mu, že dnes v noci už s prácou skončila, ale jeho to nezaujímalo. „To ti dávam len zato, že si taká krásna,“ povedal.

	Napriek tomu, že s chlapmi a ich chúťkami sa stretávala už dlhé roky, toto gesto ju dojalo. A pocítila k tomu nachmelenému hlupákovi súcit. Ľudí, čo s ním boli, poznala. Boli to lupiči a keď videli, že má peniaze, do rána ho určite ho zabijú alebo zmrzačia.

	Ale nechala ho tam a zamierila – tak ako dnešné ráno – k domu pekára Krenia.

	Keď sa neskôr vracala na námestie, očakávala, že toho vojaka uvidí ležať mŕtveho na kameňoch. On tam však sedel uprostred zlodejov a pokojne popíjal.

	V nasledujúcich dňoch ho sledovala ako účastníka na Hektorových svadobných hrách, prechádzala sa s ním po brehu mora, spávala vedľa neho, počúvala jeho dych. A zrejme vtedy si prekvapene uvedomila, že ho má rada. Sama tomu celkom nerozumela. Banokles nebol najbystrejší. V mnohých smeroch bol ako veľké dieťa; rýchlo sa nahneval a rýchlo aj odpustil. Ešte aj teraz ju prekvapovalo, že sa doňho zaľúbila.

	Generál Banokles. Tá predstava ju pobavila.

	Keď došla domov, položila košík s medovníkmi na stôl a naliala si do pohára vína. Oheň vyhasol, preto znovu zakúrila a sadla si k nemu. Banokles bol stále v Dardanii. Do mesta dorazila správa, že zvíťazil v jednej bitke. Všetci o ňom hovorili.

	Napila sa a vzala si medovník. Len jeden, vravela si. Chutil božsky. Nikto nepiekol také koláče ako Krenio.

	Keď za ním ráno zašla, starec zasa plakal a hovoril jej, ako ju miluje. „Odídem z mesta,“ povedal znovu.

	„To si hovoril už pred rokom,“ odvetila. „Ale neodišiel si.“

	„Čakám, kým dostaneš rozum, drahá moja, a odídeš so mnou.“

	„Nezačínaj s tým zase. Som predsa vydatá.“

	„Ale aj napriek tomu musíš za mnou chodiť, však? Sme si súdení. Cítim to celým svojím srdcom. Poď so mnou na východ, Hrdzaňa.“

	Nemala srdce mu povedať, že za ním chodí pre jeho koláče. Vzala si ďalší. Bol taký dobrý!

	Znovu si spomenula na Banokla. „Chýbaš mi, mužíček môj,“ zašepkala.

	Banokles sa nudil. Za hradbami Dardanosu vojaci stále oslavovali posledné víťazstvo nad Mykénčanmi. Banokles počul smiech a spev, prejavy radosti mužov, ktorí bitku prežili. Do nosa mu udierala vôňa pečeného mäsa a túžil byť medzi nimi, bezstarostne piť a tancovať. Namiesto toho trčal v tejto studenej miestnosti, zatiaľ čo Kalliades a ten Chetit s kučeravou bradou a menom, pri ktorom si šiel dolámať jazyk, sa donekonečna rozprávali o plážach a zátokách, o miestach, kde by sa dalo najlepšie vylodiť, a o možných bojiskách. Slová bzučali okolo neho ako muchy a bol čoraz podráždenejší.

	Pravda bola taká, že mu chýbala Hrdzaňa. Keď nebola s ním, akoby mal dieru v srdci. Predstavoval si, ako sedí na svojom dvorčeku, za chrbtom vankúš, pod nohami stolček. To ho trochu upokojilo.

	Rozlúčka nebola najšťastnejšia. Upierala naňho planúci pohľad. „Ty chmuľo,“ povedala mu. „Túto vojnu nemôžete vyhrať. Trója nevydrží pod náporom západných kráľov a ich vojsk. Všetci rozumní kupci odchádzajú z mesta. Aj my by sme mali odísť. Zamieriť na východ. Teraz máš zlato a dobré meno. Našiel by si si robotu medzi Chetitmi. Boli by sme šťastní.“

	„Ja som šťastný,“ odvetil Banokles a snažil sa ju objať. Ona sa mu však vymanila a vzdychla si.

	„To som aj ja,“ priznala zdráhavo. „A to ma desí. Nikdy by som to nebola čakala. Veď sa na mňa pozri, Banokles. Som tučná, starnúca neviestka. Myslela som, že moje sny už dávno zomreli. Bola som spokojná v mojom malom domčeku. A potom si prišiel ty.“

	Banokles ju objal. Tentoraz sa nebránila a položila si hlavu na jeho plece. „Si jedinou radosťou môjho života,“ povedal.

	„Tak potom si blázon a tvoj život musel byť strašne mizerný, kým si ma nestretol.“

	„To teda bol, ale ja som to nevedel. Neboj sa. Na jar sa vrátim. Ty len oddychuj a teš sa. Dožič si viacej medovníkov od toho starého pekára.“

	„Ty si naozaj mamľas,“ povedala, ale už mäkším hlasom. Vtom na Banokla zavolal akýsi vojak. Hrdzaňa podala Banoklovi prilbu a on ju pobozkal.

	„Počúvaj Kalliada,“ radila mu. „A nepúšťaj sa do boja sám.“

	„To nehrozí. Nepriateľské vojsko sme už rozprášili. Prídu zase až na jar, a to už budem doma.“

	No Mykénčania prišli znovu a rozpútal sa prudký boj. Keby nebolo búrky, ktorá zničila mykénsku flotilu, nepriateľskej presile by sa neboli ubránili.

	Banokles hľadel s nevôľou na chetitského princa. Bol to mladý muž, no bradu mal dlhú a umelo nakučeravenú. Jeho šaty, ligotajúce sa vo svetle fakieľ, boli z lesklej látky farby neba. Parádi sa ako ženská, pohŕdavo si pomyslel Banokles, keď zbadal lesk drahých kameňov, všitých do rukávov. Leskli sa mu dokonca aj topánky vyšívané striebrom. V rukoväti meča mal vsadené drahokamy. Ten chlap bol chodiaci poklad.

	Banokles dopil víno a odgrgol si. Bolo to grgnutie ako sa patrí, hlasné, až zo žalúdka. Kalliades sa prestal s Chetitom rozprávať. Pozrel sa na Banokla a uškrnul sa.

	„Asi prichádzame o vzácnu pozornosť nášho kamaráta,“ povedal chetitskému princovi.

	Tudhalijaš pokrútil hlavou. „Aj keď riskujem, že ma označíš za puntičkára, rád by som podotkol, že človek nemôže prísť o to, čo nemá.“ Vstal a prešiel cez celú miestnosť na balkón.

	„Ten chlap sa mi nepáči,“ poznamenal Banokles a poškrabal sa v pristrihnutej plavej brade. „A ja sa nepáčim jemu.“

	S námahou vstal, rozhliadol sa po miestnosti a nakoniec mu pohľad padol na veľkú misu s mäsom a syrom, nakrájanými na plátky. „Všetky koláče sú fuč,“ ponosoval sa. Podišiel k dverám, otvoril ich a zakričal, aby priniesli koláče. Potom si znovu sadol.

	„To nie je otázka antipatie,“ povedal Tudhalijaš a dlhými krokmi sa vrátil do miestnosti. „Vychovávali ma filozofi, učitelia, dejepisci a myslitelia. Študoval som stratégiu starých vojen a výroky veľkých generálov, básnikov a zákonodarcov. A teraz, keď ma vyhnali z ríše môjho otca, ocitol som sa v spoločnosti vojaka, ktorý má najväčšiu radosť z toho, keď čo najďalej doští. Antipatia teda ani zďaleka nevystihuje to, čo voči nemu cítim.“

	Banokles naňho zagánil, potom pozrel na Kalliada. „To bola tuším urážka, ale keď spomenul filozofov, prestal som ho počúvať. Tí sráči sa mi nikdy nepáčili. Nerozumiem im ani slovo.“

	„Uznávam, že nehovoria to, čo by ťa zaujímalo, priateľu,“ povedal mu Kalliades. „Ale bol by som rád, keby sme sa vrátili k tomu, o čom sme hovorili.“

	„O čom tu treba hovoriť? Nepriateľ prišiel a my sme ho porazili. Sú mŕtvi a my sme živí.“ Videl, ako sa Chetit naňho zlovestne díva.

	„Snažíme sa prísť na to, kde zaútočia nabudúce a ako sa máme na útok pripraviť. Tak to robia inteligentní dôstojníci,“ uštipačne dodal Tudhalijaš.

	„Inteligentní, hej?“ odsekol Banokles. „Ak si taký múdry, ako to, že ťa vyhnali? Ako to, že si nakoniec skončil medzi nami roľníkmi?“

	„Vyhnali ma práve preto, že som múdry, ty chruňo. Môj otec je starý a senilný. Myslel si, že ho chcem zvrhnúť.“

	„Prečo ťa teda nezabil?“

	„Lebo je starý a senilný.“ Tudhalijaš sa obrátil ku Kalliadovi. „Nemohli by sme o hlavných bodoch ťaženia diskutovať osamote?“

	„To by sme mohli,“ odvetil Kalliades, „no bolo by to neúctivé voči tomuto veľkému generálovi. A azda by sme nemali zabúdať, že nepriateľskú líniu narušil práve útok jeho jazdy a iba vďaka tomu si mohol rozprášiť nepriateľa.“

	„Nezabudol som na to, Kalliades,“ povedal princ. „A nezľahčujem ani jeho odvahu, ani jeho schopnosť bojovať. Uráža ma však jeho duševná lenivosť.“

	Banokles vyskočil na nohy a vytasil meč. „Už mám dosť tvojich urážok, tvojho ksichtu i tvojej sprostej brady. Odseknem ti ju aj s hlavou!“

	Tudhalijaš vytasil šabľu. Kalliades skočil medzi dvoch kohútov.

	„Len na to čaká náš nepriateľ,“ skríkol. „Aby sa dvaja víťazní generáli rozsekali na kusy. Odložte meče! Azda by sme sa mali stretnúť neskôr, keď vám vychladnú hlavy.“

	Chvíľu sa ani jeden z nich nepohol, potom Tudhalijaš zasunul šabľu do pošvy a odišiel.

	Len čo sa zavreli dvere, Banokles si vzdychol. „Čo je to s tebou?“ spýtal sa ho Kalliades.

	„Chýba mi Hrdzaňa. Nevidel som ju už niekoľko mesiacov.“

	„Hrdzaňa na teba počká. Ale to ťa netrápi. Už sme dlho priateľmi a ani raz som nevidel, aby si na druha v zbrani vytasil meč. Zabil by si dobrého chlapa, chrabrého bojovníka. Nepoznávam ťa, Banokles.“

	Banokles potichu zaklial. „Neznášam, keď musím byť generálom. Cnie sa mi za starým životom, Kalliades. Bitka, porážka nepriateľa, pitka a ženy. To je pravý vojenský život. Ja sa na generála len hrám. Premýšľaš a plánuješ predsa ty. Ten Chetit to vie. Pri bohoch, všetci to vedia. Kedysi som bol niekto. Bol som veľký bojovník a chlapi na mňa hľadeli s úctou.“

	„Stále na teba hľadia s úctou – a aj vždy budú.“

	„O to nejde. Vedel som, čo robím, a robil som to ako hocikto iný. Teraz to nerobím a hocakí cudzinci ma urážajú rovno do očí. Vravím ti, že keď ma ešte raz urazí, chytím mu tú kučeravú bradu a vrazím mu ju do zadku tak hlboko, že si ju bude môcť kučeraviť znútra.“

	Kalliades sa tlmene zasmial. „Neviem, prečo ťa tá brada tak rozčuľuje. Mnohí chetitskí bojovníci si pestujú bradu a ako sme obaja videli, sú to desiví bojovníci. Prečo sa nezapojíš do osláv? Daj si poriadne do krku.“

	Banokles pokrútil hlavou. „Už to nejde, Kalliades. Keď zájdem medzi chlapov, všetci zmĺknu. Ako keby čakali, že sa im vyštím na oheň a zahasím ho.“

	„Si ich veliteľ. Majú pred tebou úctu.“

	„Nechcem, aby mali predo mnou úctu,“ skríkol Banokles. „Chcem byť sám sebou! Prečo nemôžeš byť veliteľom ty? Ty predsa vymýšľaš všetky plány.“

	Kalliades sa naňho pozrel. „Viac treba bojovať ako plánovať, kamarát,“ odvetil potichu. „Ak chlapi nie sú ochotní bojovať, celá stratégia je nanič. Keď vedieš útok ty, chlapi idú za tebou, srdcia majú zapálené a plné viery. To si človek nekúpi ani za všetko zlato sveta. Ty ich vieš nadchnúť, tebe veria. Išli by aj do podsvetia, keby si im to kázal. Musíš to chápať. Tudhalijaša si nahneval nie preto, že si hlúpy, ale preto, že sa nikdy nenaučí to, čo vieš ty. Rozumie logistike, stratégii a taktike, ale nevie vojakov nadchnúť. A neviem to ani ja. Je to vzácny dar, Banokles, a ty ho máš.“

	„Nechcem ho!“ ohradil sa Banokles. „Chcem, aby bolo všetko ako kedysi.“

	„Chceš, aby sme všetci pokapali v Trácii?“

	„Čo? Chcel som povedať… Neviem, čo chcem. Ale toto určite nie. Mor na Hektora za to, že mi prenechal velenie!“

	„Hektor nemohol vziať Trákov so sebou do Tróje. Vieš, čo sa stalo naposledy, keď tam boli Tráci.“

	„Čo?“ spýtal sa Banokles.

	„Och, bohovia!“ odsekol Kalliades. „Veď sme boli obaja vo vojsku, ktoré útočilo na Tróju! Trójsky trácky pluk sa vzbúril, pridal sa k nám a takmer sme dobyli mesto.“

	Banokles klesol na stoličku a vzdychol si.

	„Povedal som Hrdzani, že v zime sa na Dardanose už nebude bojovať. Koľko všivavých Agamemnónových vojsk sa má preplaviť cez úžinu?“

	„Viac ako sme si mysleli,“ odvetil Kalliades. „Ale prečo by chodili v zime? Potravín je málo, kraj je nehostinný. Vďaka snehu a lejakom je Trácia takmer nepriechodná. Nedáva to zmysel.“

	„Tak čoho sa potom bojíš?“ spýtal sa Banokles.

	„Agamemnón nie je hlupák. V minulosti už dobyl množstvo miest a viedol úspešné ťaženia na západe. V mnohých z nich sme bojovali. Zdravý rozum mi hovorí, že útok na Tróju treba spojiť s útokom na Dardaniu na severe a s veľkou ofenzívou cez horu Ida na juhu. Až potom môže priviesť flotilu do Trójskej zátoky. Ale útočiť tu cez zimu iba s jedným vojskom? Aj keby sa mu podarilo vylodiť a zamieril by na juh, mohli by sme priviesť z Tróje posily a zničiť jeho vojsko. Čo na to povieš?“

	„Možno sa už neriadi zdravým rozumom,“ odvetil Banokles.

	Kalliades pokrútil hlavou. „To by bolo pre nás veľké šťastie. No obávam sa, že má svoj plán, a my nevieme aký.“

	 

	
XIV

	Znamenia na nebi

	Neskôr večer šiel Kalliades pohľadať Tudhalijaša. Stráže ho poslali na hradby nad Morskou bránou, a naozaj, chetitský princ tam stál zahľadený na sever, na Hellespont zaliaty mesačným svitom.

	Dolu na brehu bolo vytiahnutých päť galér a posádky spali na piesku. V lepších časoch by sa vybrali do mesta v okolí pevnosti, kde by pili a zabávali sa v spoločnosti neviestok. No mesto bolo teraz vyľudnené, obyvatelia utiekli do vnútrozemia, kde sa nemuseli báť vojny. Tie lode si prišli po zásoby, aby sa zas mohli vrátiť do úžiny a strážiť ju.

	Tudhalijaš sa obzrel na Kalliada, ale nepozdravil ho.

	„Ešte sa hneváš?“ spýtal sa ho Kalliades.

	„Hnevám sa takmer celú zimu,“ odvetil Tudhalijaš. „Nič nesvedčí o tom, že by sa končila. Ale neboj sa, Kalliades, na toho chmuľa sa nehnevám.“

	„Na čo teda?“

	Tudhalijaš sa chladne usmial. „To by som ti musel dlho vysvetľovať. Prečo si za mnou prišiel?“

	Kalliades hneď neodpovedal. Tudhalijaš bol princ, ktorý vyrastal medzi cudzou šľachtou. Kalliades nevedel, ako sa má s takými ľuďmi rozprávať. Ich zvyky a spôsoby mu boli cudzie. Vedel však, že Chetit je hrdý, a bude musieť opatrne voliť slová.

	„Dnes večer vzplanuli vášne,“ povedal napokon. „Myslel som, že bude najlepšie, keď ich nebudeme ešte väčšmi rozdúchavať.“

	„Nesieš mi jeho ospravedlnenie?“

	Kalliades pokrútil hlavou a potichu povedal: „On sa nemusí ospravedlňovať. Ty si ho urazil prvý.“

	V Chetitových očiach sa zablysol hnev. „Očakávaš, že sa ospravedlním ja?“

	„Nie. Banokles na ten ranný incident rýchlo zabudne. On už je taký. Nie je to zložitý človek, ani sa nevie dlho hnevať. Takmer všetko, čo si povedal, je pravda. Viem to. Dokonca aj Banokles to vie. Dôležité je, že je to už za nami.“

	„Keby bol chetitským generálom,“ poznamenal Tudhalijaš, „a niektorý z jeho dôstojníkov by povedal to čo on, generál by si niekoho najal a dôstojník by raz-dva opustil tento svet.“

	„Našťastie Banokles nie je chetitský generál. A keby sa zajtra strhol boj a ty by si bol v tvŕdzi, Banokles by riskoval aj vlastný život, aby ťa zachránil. Takú má povahu.“

	„Už to raz urobil,“ priznal Tudhalijaš a Kalliades si všimol, že z neho vyprchal hnev.

	Chetitský princ sa znovu zahľadel na more. „Veľké zelené more ma nikdy bohvieako nenadchýnalo,“ pokračoval. „Naozaj nechápem, ako môže niekto túžiť po tom, aby sa mohol po ňom plaviť v takých krehkých drevených plavidlách. Vy, morské národy, ste pre mňa záhadou.“

	„Ani ja som nikdy nemal rád more,“ odvetil Kalliades, „ale môj život je životom vojaka.“

	„To je aj môj. Mal som pätnásť rokov, ešte mi nenarástla ani brada, a otec ma poslal bojovať do Kádeša. Odvtedy som vždy bojoval proti Egypťanom a teraz bojujem proti Idonojom a Tesálčanom, ktorí sa pridali na stranu Mykénčanov. Ľudia vždy hovoria o konečnom víťazstve. Ja som také víťazstvo ešte nezažil.“

	„Ani ja,“ dal mu za pravdu Kalliades.

	„A nezažijem ho ani tu,“ povedal Tudhalijaš potichu. „Nepriateľ príde znova. Teraz mám necelých tristo mužov a asi tridsať ranených. Banokles má niekoľko stoviek Trákov a ďalších dvesto Dardančanov, z ktorých mnohí sú nováčikovia. Keď k tomu prirátaš päťdesiat trójskych jazdcov, ktorých nám nechal Hektor, na obranu Dardanie nemáme ani tisíc mužov.“

	„Poslal som Priamovi žiadosť o posily,“ odvetil Kalliades, „no keďže Hektor s Trójskym koňom bojuje na juhu, určite nám pošle iba zopár pešiakov.“

	„Pevnosť by sa dala udržať niekoľko mesiacov,“ povedal Tudhalijaš, „no nakoniec vás vyhladujú. Ak príde nepriateľ vo veľkej presile, najlepšie by podľa mňa bolo nechať Dardančanov tu a potom naoko ustupovať na juh smerom k Tróji. Mohol by si tak dostať posily a prejsť do protiútoku.“

	„Táto taktika,“ namietol Kalliades, „je nebezpečná v tom, že nás môžu obkľúčiť zboku a potom zovrieť na otvorenom priestranstve. Keby na nás zaútočili iba ľahko vyzbrojení príslušníci kmeňov, porazili by sme ich. No ak Agamemnón pošle ťažko vyzbrojené mykénske pluky, rozsekajú nás na kusy.“

	„Takí sú dobrí?“

	„Ver mi, Tudhalijaš, niet lepšej pechoty pod slnkom. Všetko sú to starí harcovníci a bojujú tesne bok po boku, štyri alebo päť šíkov, so štítmi vedľa seba. Tvoji Chetiti sú statoční muži, ale prútené štíty nezastavia ťažké oštepy A ani úzke šable nepreniknú cez zbroj z bronzových kotúčov.“

	Ich pozornosť zrazu upútalo jasné svetlo na východe. Kalliades sa pozrel tým smerom a zbadal, ako na nočnej oblohe letí padajúca hviezda. Po chvíli sa nad obzorom objavili ďalšie.

	„To je znamenie,“ povedal Tudhalijaš, hľadiac na ne. „Len neviem, či zlé, alebo dobré.“

	„Také svetlá na oblohe sme videli v noci tesne predtým, ako sme vyplienili Spartu,“ odvetil Kalliades. „Pre nás to bolo dobré znamenie. Zvíťazili sme.“

	„Vtedy si bol mykénskym bojovníkom,“ poznamenal Chetit. „Možno je to teda dobré znamenie pre Mykénčanov.“

	Kalliades sa silene usmial. „A možno sú to len obyčajné hviezdy.“

	„Možno,“ povedal pochybovačne Tudhalijaš. „Agamemnón je vraj ľstivý nepriateľ. Je to pravda?“

	„Ako vojak som mu slúžil veľmi dlho. Je to výborný stratég. Hľadá slabé miesto nepriateľa a potom udrie priamo do srdca. Bez zľutovania. Bez milosti.“

	„Keď je taký výborný stratég, prečo tu teda v zime mrhá životmi svojich mužov?“

	„Sám som si kládol túto otázku,“ pripustil Kalliades, pokrútiac hlavou. „Ale nenašiel som odpoveď.“

	Chetit sa naňho pozrel. „Možno si si nekládol správnu otázku.“

	„A aká je správna otázka?“

	„Rád podstupuje riziko, alebo je opatrný?“

	Obaja muži zmĺkli. Potom sa Chetit spýtal: „Dardanská flotila je teraz sústredená v Hellesponte a dáva pozor na nepriateľské loďstvo, však?“

	„Áno.“

	„A Agamemnón to očakáva?“

	„Predpokladám, že áno.“

	„Možno chce práve to. Lebo ak flotila stráži Hellespont, nestráži Tróju.“

	„V zime nemôže zaútočiť na Tróju,“ povedal Kalliades. „Bojí sa búrok a nepriaznivých vetrov. Jeho vojsko by nemalo dosť proviantu. Aj keby sa mu podarilo začať útok, nebol by koordinovaný. Nemohol by dostať posily ani z juhu, ani zo severu.“

	No už keď to hovoril, cítil, ako mu po chrbte behá mráz.

	„Hektor je s Trójskym koňom na juhu, kde bráni Téby,“ poznamenal Tudhalijaš. „Trójska flotila je malá, lebo Trója sa spolieha na to, že ju ochráni Helikaónovo dardanské loďstvo. Tamtie galéry, čo sú tu, strážia mesto pred útokom zo severu. Ak Agamemnón zaútočí na Tróju teraz v zime, so všetkými svojimi mužmi a všetkými západnými spojencami, prekvapí ju. A ako vravíš, udrie priamo do srdca. Bez zľutovania. Bez milosti.“

	Starý rybár Timeón nechcel nadávať na šťastenu. Keď príde dajaká pohroma, ľudia hromžia na bohov alebo frflú, aký je k nim život nespravodlivý. Timeón nie. Buď šťastie príde, alebo nepríde. A takisto smola. A ak je človek trpezlivý, nakoniec má v živote približne toľko šťastia ako smoly.

	Tohoročná sezóna bola pre jeho filozofiu veľkou skúškou. Starý rybársky čln dostal trhlinu, keď sa húfy úhorov presúvali z ďalekého Temného mora a plávali pozdĺž pobrežia do teplejších morí na juhu. Timeónovi sa cnelo za starými dobrými časmi, lebo čln už začínal hniť a opravy boli pomalé a nákladné.

	Keď bol čln konečne schopný plavby, Timeón bol po uši zadlžený. Potom dvaja z jeho troch synov oznámili, že idú do mesta a vstúpia do trójskeho vojska. Ostal mu len mladý Mikos, dobrý chlapec, ale nešikovný. Keď pred ôsmimi dňami krájal ulovené belice na plátky, škaredo si porezal ruku.

	Timeón bol nútený loviť sám. Nebolo to ľahké. Keď vyťahoval plnú sieť, staré svaly mal našponované na prasknutie.

	Kým iní rybári spali, on potme vyplával z Heraklovej zátoky, povzbudený pohľadom na húf delfínov. Lovia úhory, to znamená, že húf je nablízku.

	Na tmavé more padla hmla, no nebo bolo jasné a svietili hviezdy. Vietor bol studený, ale Timeónovi sa marilo, že v ňom cíti už prvý závan jari. Dvakrát hodil sieť a dvakrát ju vytiahol prázdnu.

	Popri člne plával delfín a čiernym okom hľadel na rybára.

	„Dobre si vykŕmený,“ prihovoril sa mu Timeón. „Čo keby si sa so mnou rozdelil o večeru?“ Delfín sa prevrátil na chrbát, udrel chvostom na hladinu, až voda vyšplechla vysoko do vzduchu. Potom sa znovu ponoril a zmizol v hlbinách. Timeón si nachystal sieť. Oči ho štípali, svaly mal unavené.

	Na oblohe sa objavilo akési svetlo. Pozrel tým smerom. Na východe padali hviezdy, biele stuhy na čiernom pozadí. Tá krása mu priam vyrazila dych. Dojala ho spomienka, ktorá sa mu odrazu vybavila. Hviezdy padali aj tej noci, keď sa oženil s Minou. Ako to už bolo dávno! „Bohovia nám požehnali,“ povedala vtedy, keď ležali na brehu mora a hľadeli na nebo.

	Mali troch synov a päť dcér. To by bolo požehnaním pre každého človeka, pomyslel si. Zachvel sa. Ako rýchlo ten čas letí! Videlo sa mu, že rýchlejšie, ako keď bol mladý. V detstve sa dni vliekli slimačím tempom. Spomínal si, ako túžil byť veľký, aby sa mohol plaviť v otcovom člne, aby mohol priniesť domov úhora a aby ho vítali ako veľkého rybára. To čakanie bolo nekonečné.

	Teraz sa dni už nevliekli. Leteli, a nijako ich nebolo možné zadržať. Mina bola už päť rokov po smrti. Videlo sa mu, akoby prešlo iba zopár dní odvtedy, čo sedel pri jej posteli a prosil ju, aby ho neopúšťala.

	Timeón hodil sieť do vody po tretí raz a potom pomaly ťahal vlečné lano. Takmer hneď vedel, že niečo ulovil. Čo najrýchlejšie pritiahol sieť k nízkym bokom rybárskeho člna. V sieti sa trepotali desiatky veľkých belíc. Starec pozbieral všetky svoje sily a ťahal za povrazy. Vysypal ryby k nohám.

	V jednej sieti ryby v hodnote dvadsiatich medenákov!

	Konečne sa naňho usmialo šťastie. Srdce mu prudko bilo. Klesol na sedadlo. Na tvári sa mu leskol pot.

	Vtom zbadal, ako sa v hmle kĺže loď. Bolo čudné vidieť galéru v noci. Zrejme dardanské plavidlo, pomyslel si, ktoré hliadkuje v zátoke.

	Na prove stál mohutný muž. Timeón sa díval, ako sa loď blíži. Nik ho nepozdravil a galéra potichu preplávala okolo neho.

	Timeón zvinul sieť a rozhodol sa, že sa vráti domov.

	Vtom sa objavila ďalšia loď. A ďalšia.

	Obloha sa rozjasnila červeným svetlom brieždenia a z hmly sa vynárali ďalšie a ďalšie lode.

	Dvadsať.

	Tridsať.

	Timeón ticho sedel a sledoval ich. Na palubách videl ozbrojených chlapov. Mlčky naňho civeli. Zdvihol sa vietor a hmla sa rozostúpila.

	Timeón zbadal, že more je plné lodí a člnov. Ani sa nedali spočítať.

	A v tej chvíli mu svitlo. Mykénčania. Všetko sa zmení.

	Timeónovi búchalo srdce ako bubon. Zaplavil ho strach. Ako dlho potrvá, pýtal sa v duchu, kým sa ho títo strašní bojovníci rozhodnú zabiť?

	Jedna galéra zastala pri jeho malom člne. Zdvihol zrak a uvidel statného chlapa s ryšavou postriebrenou bradou. Vedľa neho stáli lukostrelci so šípmi na tetivách.

	„Dobrý úlovok, rybár,“ zakričal chlap. „Dnes v noci si mal šťastie.“

	Timeónovi vyschlo v ústach. „Ani by som nepovedal,“ odvetil a pomyslel si, že títo zabijaci nesmú na ňom zbadať strach.

	Chlap sa usmial. „Rozumiem. Odvez úlovok na breh, postarám sa, aby ti zaň zaplatili. Povedz, že ťa poslal Odyseus. Nič sa ti nestane. Máš moje slovo.“

	Odyseus dal signál kormidelníkovi, veslá galéry sa začreli do vody a loď sa pohla ďalej.

	Timeón so zmierajúcim srdcom vytiahol dotrhanú plachtu a vyrazil za galérou.

	 

	
XV

	Rodí sa legenda

	Na začiatku úzkeho priesmyku, ťahajúceho sa od brehu Heraklovej zátoky až po skamanderskú pláň, sa vypínala mohutná kolová hradba. Na ochranu priesmyku ju prikázal postaviť kráľ Priamos. Strážilo ju päťdesiat vojakov herakliónskeho pluku. V prípade útoku mali dvojakú úlohu: čo najdlhšie brániť pozície a poslať správu do mesta a chrániť bezpečnosť členov kráľovskej rodiny, ktorí bývali v paláci Kráľova potecha na vrchole útesu.

	Cez deň boli brány kolovej hradby otvorené, aby sa kupci mohli so svojimi vozmi dostať na breh a pozbierať ryby, ktoré ulovila do sietí malá flotila. V noci boli brány zatvorené a stáli pri nich stráže.

	Tej noci vystriedali svojich unavených kamarátov dvaja noví strážcovia. Prvý bol Kéfas, šikovný muž, ktorého schopnosti, ako sám tvrdil, žiarliví dôstojníci prehliadali. Druhý bol mladý regrút, ktorého Kéfas vzal pod svoje ochranné krídla. Chlapec ho obdivoval a Kéfas nepremárnil jedinú príležitosť, aby v ňom tento obdiv posilnil.

	Dnes v noci bol Kéfas unavený. Celý deň strávil v Tróji. Vzal mladého do nevestinca, do ktorého chodievali vojaci. Pili víno a pomíňali všetky chlapcove medenáky. Keď sa vracali k hradbám, Kéfas mu sľúbil, že všetky jeho peniaze vyhrá v kockách. A tak namiesto oddychovania hral až do polnoci kocky. Spočiatku sa mu šťastena obracala chrbtom, no potom sa naňho usmiala a nakoniec mal mešec za pásom plný na prasknutie.

	Chlapec sledoval hru. „Bol si úžasný,“ povedal Kéfasovi. Potom zívol. „Som taký ustatý!“

	„Neboj sa, chlapče, vymenil som službu, budeme strážiť na svitaní, takže si budeme môcť pospať.“

	„Nemôžeme spať v stráži,“ nervózne namietol chlapec.

	Kéfas nad jeho naivitou pokrútil hlavou. „Ešte sa máš čo učiť, kým bude z teba poriadny vojak. Nič sa neboj. Drž sa ma a ja ťa všetko naučím.“

	Teraz stál Kéfas na kolovej hradbe, čakal a sledoval dvere dôstojníckeho baraku. „Stavím sa s tebou o medenák, že kým narátaš do dvadsať, vyjde von,“ povedal.

	„Už mi nezostali žiadne medenáky.“

	„Na stávku je už aj tak neskoro,“ s úsmevom povedal Kéfas. Dvere baraku sa otvorili, dlhým krokom z nich vyšiel veliteľ a nasadil si na hlavu bronzovú prilbicu. Prešiel cez otvorené priestranstvo a po úzkych drevených schodíkoch vyšiel na kolovú hradbu.

	„Chladná noc,“ povedal.

	„Áno, pane.“

	Dôstojník pozrel na more. „Dnes je hustá hmla.“ Zhlboka sa nadýchol. „Dobre strážte, Kéfas!“

	„Áno, pane,“ odvetil Kéfas. Dobre strážiť! Ak sa niekde niečo pohlo, tak to boli len hlodavce. Celá stráž bola na figu borovú. Ak by Mykénčania naozaj prišli, vplávali by do Trójskej zátoky a obliehali by mesto. To bolo jasné každému, kto mal zdravý rozum.

	„Dobre,“ povedal dôstojník, obrátil sa a zišiel po schodoch dolu. Kéfas sa za ním díval, až kým sa nezavreli dvere baraku.

	„A už je v posteli,“ povedal mladému. „Zdriemnime si aj my.“

	„Nenachytá nás?“

	„Ten už odtiaľ nevylezie. Vždy to tak bolo. Bude spať až do rána.“

	„Musím povedať, že som naozaj unavený.“

	„Ľahni si, chlapče. Zdriemneme si a keď sa zobudíme, všetci budú ešte spať. Nič sa neboj. Mám ľahký spánok. Stačí najmenšie šuchnutie a som na nohách. Keď budeš dvadsať rokov vojakom ako ja, aj ty sa to naučíš.“

	Chlapec si ľahol na drevenú dlážku. Kéfas sa naposledy pozrel na prázdny morský breh, potom si sadol a oprel sa o koly.

	Zavrel oči.

	Flotila sa nečujne kĺzala za svitu hviezd smerom k Heraklovej zátoke a Achilles v čiernej tunike a s dvoma mečmi za pásom stál na prove čelnej lode. Opieral sa o zábradlie a uprene hľadel do hmly, či nezazrie hliadkujúcu nepriateľskú galéru.

	Zbadal len malý rybársky čln a starca vrhajúceho sieť. Keď plávali okolo neho, starec sa pozrel na nich a pokračoval vo svojej práci. Vyzeral ustatý. Niektorí Achillovi bojovníci sa chopili lukov. „Nechajte ho,“ povedal im. „Nie je nebezpečný.“

	Galéra sa plavila ďalej. K Achillovi pristúpil jeho štítnik Patroklos.

	„Po dardanských lodiach ani stopy,“ povedal plavovlasý bojovník. „Padajú hviezdy, to znamená, že bohovia sú s nami.“

	„Možno,“ odvetil Achilles, „no skôr by som sa spoliehal na silu našich zbraní.“

	Na provu prišiel ďalší bojovník, statný Tibo s vyholenou hlavou. Ako vždy pred bitkou, aj teraz si dlhú ryšavú bradu zaplietol do vrkoča.

	„Nemal by si sa vystavovať nebezpečenstvu, kráľ môj,“ povedal. „Najmä keď ide o takú malú pevnosť.“

	„To sa mám skrývať na lodi?“

	„Nejde o skrývanie, Achilles,“ naliehal Tibo. „Stačí jeden dobre namierený šíp a nemáme kráľa.“

	„Takýto argument by sa mohol použiť pri každej bitke,“ odvetil Achilles. „Agamemnón chce, aby sme najprv dobyli pevnosť a zabezpečili letný palác. Poveril tou úlohou mňa a mojich Myrmidončanov. Je to pocta. Ktorý kráľ by dovolil, aby jeho muži podstupovali nebezpečenstvo, ktoré nie je ochotný podstúpiť sám?“

	Tibo sa tlmene zasmial. „Agamemnón tu nie je. Ani Idomeneos. Ba nie je tu ani Odyseus.“

	„Už sú na ceste,“ odvetil Achilles. „A nikomu z nich nechýba odvaha. Najmä Odyseovi nie.“ Usmial sa. „Videl som ho na Itake, keď zachránil svoju paniu. Len tak ľahko na to nezabudnem.“

	„To bola ďalšia bitka, na ktorej si sa nemal zúčastniť,“ trval na svojom Patroklos. „Pri bohoch, Achilles, veď to bolo šialenstvo!“

	„Áno, ale to najvznešenejšie. Sú všetci pripravení?“

	„Všetci vieme, čo sa od nás očakáva,“ povedal Tibo. „Nesklameme ťa.“

	„Viem, Červená brada.“

	Keď trup galéry zaškrípal na piesku, Achilles vyskočil na breh. Prikrčený sa rozbehol k priesmyku. Keď sa dostal bližšie k útesu, naľavo, asi šesťdesiat krokov od neho, zbadal kolovú hradbu. Nikto sa tam nehýbal. To ho prekvapilo. Podľa najnovších hlásení malo pevnosť strážiť päťdesiat mužov a na hradbe mali byť dvaja strážcovia. Obrátil sa a zdvihol ruku. Z galéry zoskočili ďalší bojovníci v čiernom a rýchlo sa presúvali k Achillovi. Štyria z nich boli lukostrelci. Achilles si zavolal ich veliteľa a pošepkal mu: „Nevidieť tam nijaké stráže.“

	Mužovi sa očividne uľavilo. Pôvodný plán bol taký, že lukostrelci potichu zneškodnia trójske stráže, čo nie je vôbec ľahké, keď sa strieľa v noci a stráže stoja v plnej zbroji a vysoko na hradbe.

	„Ostaň so svojimi mužmi tu, kým nedobyjeme hradbu,“ povedal mu Achilles.

	Obloha bledla, čochvíľa začne svitať. Achilles prešiel pohľadom po čakajúcich bojovníkoch. Starostlivo ich vyberal. Boli schopní a nebojácni.

	Naznačil im, aby šli za ním, a rozbehol sa ku kolovej hradbe. Po jeho pravici utekal vysoký štíhly Patroklos, po jeho ľavici Tibo.

	Achilles si aj v behu prezeral kolovú hradbu. Nie je to pasca? Nečaká na nich v úkryte sto lukostrelcov? V ústach mu vyschlo. Ak je to tak, ukážu sa, keď bude Achilles so svojimi mužmi asi tridsať krokov od hradby. Vtedy budú mať najlepší dostrel.

	Achilles bežal ďalej. Ešte päťdesiat krokov. Štyridsať.

	Tibo prešiel zľava pred neho a Patroklos urobil sprava to isté. Aj oni vedeli, že teraz je najlepší dostrel, a chránili ho ako živé štíty.

	Nasledujúcich desať krokov Achillovi prudko búchalo srdce, pohľadom prechádzal po hradbe a čakal, že každú chvíľu sa vynoria lukostrelci s napnutými lukmi a nasadenými šípmi.

	Ale nevidel tam nijaký pohyb a tesálski vojaci sa dostali ku kolovej hradbe. Achilles sa obrátil k Patroklovi, ktorý stál opretý chrbtom o hradbu. Štíhly bojovník prikývol, zopol si vpredu ruky a narovnal sa. Achilles položil jednu nohu na prepletené prsty jeho rúk a vyhupol sa nahor. Chytil sa drevenej steny a druhou nohou stúpil Patroklovi na plece.

	Teraz bol tesne pod zábradlím. Narovnal sa a pozrel sa ponad koly. Vpravo kúsok od neho spali dvaja strážnici. Bez námahy vyliezol na hradbu, vytasil oba meče a potichu zamieril k spáčom.

	V mesačnom svite videl, že jeden z nich je ešte takmer chlapec.

	Mužom sa už nikdy nestane.

	Achilles mu bodol mečom do krku. Umierajúci chlapec zachrčal. Druhý strážnik otvoril oči. Zbadal Achilla a chcel vykríknuť. Achilles ho sekol druhým mečom do krku tak silno, že mu preťal chrbticu a meč sa zaťal do drevenej steny.

	Achilles vytiahol meč a rozbehol sa po schodíkoch dolu k bráne. Bola zahasprovaná hrubým kusom dreva. Achilles sa doň zaprel plecom, nadvihol ho a otvoril bránu.

	Bojovníci potichu vošli do barakov a každý si stal k jednej posteli. Achilles počkal pri dverách, až kým neboli všetci na svojom mieste. Rukou im dal signál, aby sa pripravili. Nad spiacimi mužmi sa v šere zaleskli meče.

	Achilles spustil ruku. Päťdesiat mečov sa vnorilo do nehybných tiel. Niektoré obete zomreli bez toho, aby sa prebudili, iní vykríkli a krátko bojovali. Neprežil nikto.

	Achilles vyšiel z barakov a zamieril k bráne. Videl, ako námorníci z jeho galéry prinášajú zbroj, prilby a štíty pre jeho bojovníkov. Za nimi vyskakovali na breh ďalší vojaci. Dvaja námorníci podišli k nemu a podali mu zbroj a štít. Achilles si pripol čierny náprsný pancier a na ľavú ruku si navliekol štít.

	Zdvihol zrak. Vysoko na útese stála Kráľova potecha.

	Podľa zvedov to bolo stále sídlo Parida a Heleny. Agamemnón prikázal, aby Helenu zajali a Parida s deťmi zabili. Achillovi bolo jasné, prečo museli umrieť aj deti. Ak by ostali nažive, neskôr by sa chceli vrahom svojho otca pomstiť. Vraždenie detí nepriateľov bolo síce poľutovaniahodné, ale nevyhnutné.

	Napriek tomu Achilles dúfal, že Helena a jej deti dnes v noci v paláci nie sú.

	V paláci Kráľova potecha ležala Helena s otvorenými očami na posteli a počúvala, ako sa jej manžel prechádza po miestnosti. Paris posledné noci takmer nezažmúril oka a Helena počúvala, ako takmer nečujne chodí naboso sem a ta.

	Vzdychla si. Manžela milovala z celého srdca, no cnelo sa jej za tým učeným mladým mužom, ktorého si vzala dávno pred touto strašnou zimou, keď sa nehovorilo o ničom inom ako o vojne a útoku nepriateľa, dávno pred Diodovou smrťou, ktorá zmenila Parida na nepoznanie.

	Pred štyrmi rokmi, keď sa stretli, bola Helena spartská utečenka. Bola plachá a tichá a toto čudné cudzie mesto s nafúkanými ženami ovešanými šperkami, ktoré hľadeli s odporom na jej nepekné šaty a bucľaté malé telo, ju priam desilo.

	Keďže vyrastala na drsnom spartskom dvore medzi chlapcami a mužmi, ktorí mysleli len na boj a vojnu, Helenu hneď upútal Paris, ktorý jej pripadal úplne iný. Za jeho plachosťou sa skrýval sarkastický zmysel pre humor a svojou zvedavosťou a záujmom o svet sa celkom odlišoval od mladých mužov, na akých bola zvyknutá. Naučil ju čítať a písať, pretože zhromažďoval dokumenty zo všetkých krajín v okolí Veľkého zeleného mora. Ukazoval jej pestrofarebné vtáky, ktoré leteli ponad Tróju, a vysvetľoval jej, ako sa každý rok sťahujú z jednej krajiny do druhej. Mal vodnú nádrž z mramoru a striebra, v ktorej pre ňu choval morské koníky, takže spoločne sledovali, ako sa tieto maličké tvory rodia, žijú a umierajú. Keď sa potichu vzali, tešila sa a myslela si, že už celý jej život bude požehnaný bohmi.

	Čierna noc sa menila na šero a Helena počúvala, či nezačuje pohyb vo vedľajšej izbe, kde spali jej dve deti. Štvorročný Alypius spal len málokedy dlhšie ako do východu slnka a len čo bol hore, zobudil aj svoju malú sestričku Fileu. No okrem tichých zvukov bosých nôh vládlo všade hlboké ticho.

	Odhrnula prikrývky, prehodila si okolo pliec teplý šál a vstala.

	Paris mal ešte vždy oblečené ťažké hnedé rúcho, ktoré si obliekol ešte včera. Hlavu mal sklonenú a nevšimol si ju.

	„Mal by si si oddýchnuť, miláčik,“ povedala a Paris k nej zdvihol zrak. Jeho tvár vyzerala chvíľu vycivená, sivá a vyčerpaná. Keď ju však zbadal, celý sa rozžiaril.

	„Nemôžem spať,“ povedal, podišiel k nej a chytil ju za ruky. „Stále sa mi sníva o Diodovi.“

	„Viem,“ povedala. „No o chvíľu bude svitať a musíš si oddýchnuť. Sadnem si k tebe a budem ťa držať za ruku.“

	Klesol na stoličku a Helena si s pocitom zúfalstva všimla, že v tvári sa mu znovu zračí smútok a pocit viny.

	„Mal som niečo urobiť,“ povedal vari po tisíci raz.

	Za celú zimu našla iba tri možné odpovede. „Nie si vojak“, „Všetko sa to zbehlo tak rýchlo“ a „Nemohol si nič urobiť“. No tentoraz nepovedala nič, len ho držala za ruku.

	Pozrela cez balkónové dvere, kde tma ustupovala brieždeniu, a pobadala akýsi pohyb. Zmeravela.

	„Čo je to tam, miláčik?“

	Paris sa pozrel tým smerom. Obaja vstali a ako v tranze vyšli na balkón. Tmavá obloha na východe ožila stovkami jasných svetiel padajúcich na zem. Každé sa objavilo a vzápätí zmizlo.

	„To sú kúsky mesiaca,“ povedal jej hlasom plným obdivu.

	„Sú nebezpečné?“ Helena sa nervózne pozrela smerom k izbe, kde spali jej deti.

	Paris sa usmial, prvýkrát po dlhých dňoch. „Väčšina ľudí verí, že mesiac je Artemidin voz, no podľa mňa je to horúci kovový kotúč, z ktorého vyletúvajú takéto úlomky. Niekedy ostanú na oblohe a hovoríme im hviezdy, no niekedy spadnú na zem ako tieto. Je to šťastné znamenie, láska moja.“ Objal ju a Helena cítila, ako z neho opadáva napätie. „Sú ďaleko, neublížia nám.“ Zívol. „Možno by som si mal naozaj na chvíľu zdriemnuť.“

	Sedela na posteli, držala ho za ruku a rojčila. Obloha bola čoraz jasnejšia a palác sa začal prebúdzať. Dolu na nádvorí komusi vypadol z ruky ťažký džbán a rozbil sa. Nasledovali hlasné nadávky. Po chvíli Helena začula, ako jej synček vyliezol vo vedľajšej miestnosti z postele. Dlho bolo ticho a ona premýšľala, čo má ten štopeľ za lubom. Nato začula v diaľke poplašné výkriky a do izby vbehol Alypius, oblečený iba v nočnej košieľke, strapatý a so vzrušeným výrazom v tváričke.

	„Ocko, ocko, lode! Veľa lodí!“

	„Pššt! Ocko spí.“ Helena pustila Paridovu ruku a objala chlapčeka. Vytrhol sa jej. „Vstávaj, to musíš vidieť! Toľko lodí som ešte nevidel!“

	Vtom docupkala do izby malá plavovlasá Filea a v rukách stískala otrhanú bábiku z modrej látky. „Lodičky!“ vydýchla.

	Paris sa zobudil a neisto si sadol. „Čo sa deje?“

	„Nič, manžel môj, nič sa nedeje. Videli nejaké zimné lode. Nič to nie je.“ V diaľke však počula výkriky a rinčanie studeného kovu a srdce jej odrazu zamrelo.

	Paris vstal z postele a vyšiel na balkón. Pozrel sa naľavo a zhíkol. Helena si všimla, že sa zachvel. Pribehla k nemu. Dolu sa do diaľav rozprestierala Heraklova zátoka, na svitaní obyčajne jagavo modrá. Teraz boli zátoka a šíre more za ňou plné lodí, kam len oko dovidelo. Mnohé už boli vytiahnuté na piesočnom brehu a stovky ďalších sa vynárali z hmly a mierili rovno k nim. Z tej výšky nepočuli nič a lode sa pohybovali v desivom tichu.

	Na piesočnom brehu sa hmýrili ozbrojení muži, ktorí v pevnom šíku postupovali smerom k palácu. Na ich prilbiciach a hrotoch oštepov sa jagalo svetlo brieždenia. Helena videla, že sa už dostali za obrannú kolovú hradbu.

	Naklonila sa ponad stenu balkóna. Priamo pod nimi bolo nádvorie paláca. Vojaci a sluhovia utekali brániť brány. Vtom začula dunivé údery baranidla.

	„Sú ich tisíce,“ zašepkala v hrôze. „Deti…“

	Pozrela na Parida a v jeho tvári videla zúfalstvo a hrôzu. „Musím ísť,“ zvolal. Tackavo vyšiel do predizby a zo steny zvesil dva meče.

	Helena pribehla k nemu a chytila ho za ruky. „Nie si bojovník,“ prosila ho. „Zabijú ťa.“

	„Zabijú ma tak či tak,“ odvetil.

	„Utečieme spolu,“ nedala sa a vzala mu tvár do dlaní. „Ak sa dostaneme k severnej terase, zlezieme dolu a dostaneme sa ku Skamandru skôr, ako obkľúčia palác.“

	„Utiecť?“ povedal. „Áno, ty musíš utiecť!“ Odstrčil ju a rázne vyšiel z izby. Začula, ako beží po schodoch.

	Helena na chvíľu ostala stáť ako omámená, lebo nedokázala pochopiť, aký hrozný osud ich to postihol. Potom vzala do náručia Fileu, chytila za ruku Alypia a rozbehla sa dolu schodmi za manželom. Severná terasa bola jej jediná nádej. Nachádzala sa ďaleko od hlavnej brány, do ktorej sa dobýjal nepriateľ. Terasa bola obrátená k Tróji a za ňou sa až k rieke Skamander prudko zvažoval svah, zarastený húštím. Mohla by tam ukryť deti alebo sa s nimi dostať až do mesta.

	O poschodie nižšie začula zvuky vylamovaných dverí a pozrela sa tým smerom. Nepriateľ sa už rútil vyvalenou bránou. Palácoví vojaci, ktorí vybehli proti nim, zúfalo bojovali, no bolo ich primálo a rýchlo podľahli presile.

	Vtom zbadala, ako Paris beží nádvorím a máva oboma mečmi. Sprvu si ho nevšímali, potom sa tým smerom obrátil obrovitý čiernovlasý bojovník a zbadal ho. Postavil sa mu do cesty, no Paris naňho zaútočil ako zmyslov zbavený. Čiernovlasý bojovník však útok odrazil a sekol protivníka do krku. Paris padol na zem a z hrdla mu vystrekla krv. Chvíľu sa triasol, potom znehybnel. Z hnedého rúcha mu smutne trčali holé nohy.

	Starý sluha Pamones, ktorý slúžil ešte Priamovmu otcovi, sa pokúšal brániť princovo telo oštepom, no bojovník ho poľahky odzbrojil a schmatol ho pod krk. Boj utíchol a do Heleniných uší doľahol bojovníkov hlas.

	„Kde je princezná Helena, starec?“ skríkol.

	„V Tróji, pane,“ chripel starec a ukazoval smerom k mestu. „Pán Paris ju poslal do bezpečia.“

	Vojak doslova odhodil Pamona nabok a uprel zrak k palácu. Helena sa mykla dozadu, aby ju nezbadal.

	„Čo sa deje, mama?“ spýtal sa Alypius, ktorý nevidel masaker, čo sa odohral dolu na nádvorí.

	Helena začula dupotanie nôh o poschodie nižšie. Vzala obe deti do náručia a rozbehla sa hore schodmi. Najvyšším bodom paláca bola hranatá veža, ktorú si Paris vybral na svoje skriptórium. Police, zásuvky a škatule tam boli plné papyrusov a zvitkov zo zvieracích koží. Strávili tam množstvo šťastných dní a triedili dokumenty podľa záhadnej Paridovej metódy. Helena sa zúfalo rozhliadla po miestnosti vo veži. Nebolo sa kam skryť. Ako omámená vzala deti na úzky balkón vysoko nad rozoklanými skalami na úpätí útesu.

	„Mama, čo sa deje?“ spýtal sa znovu Alypius s prestrašenou tváričkou. Filea potichu fňukala a pritískala si k lícu modrú bábiku.

	Helena začula, ako na schodoch zadupotali nohy a vzápätí sa rozleteli dvere. Do miestnosti vošiel mykénsky bojovník. Hlavu mal oholenú, ryšavú bradu zapletenú do vrkoča. Do nosa jej udrel pach bitúnku. Vo dverách sa objavili ďalší bojovníci.

	Helena si pritisla deti k sebe a cúvla dozadu. Štyria bojovníci k nej pomaly postupovali s mečmi v rukách.

	Cúvala cez celý balkón s pohľadom upretým na štyroch chlapov, až kým nepocítila na lýtkach nízky balkónový múrik. Opatrne cezeň preliezla. Deti v jej náručí zmeraveli. Alypius sa jej pozrel cez plece na hrozivé skaly dolu. „Mama, ja sa bojím!“

	„Pšššt,“ zašepkala.

	Mocný čiernovlasý bojovník, ktorého videla pred chvíľou na nádvorí, sa postavil pred ňu. Nemal prilbu a vlasy a zbroj mal zafŕkané krvou.

	„Princezná Helena,“ povedal vážne, „som Achilles.“

	V prestrašenom srdci jej svitla nádej. Achilles bol vraj čestný muž, ktorý nezabíja ženy a deti.

	„Pani,“ pokračoval mierne, zasunul si meče do pošvy a podal jej ruku, „poď so mnou. Nič sa ti nestane. Kráľ Menelaos si želá, aby si sa vrátila do Sparty. Chce si ťa vziať za ženu.“

	„A moje deti?“ spýtala sa, hoci poznala odpoveď. „Paridove deti?“

	Na tvári sa mu mihlo pohnutie, možno aj ľútosť, a na chvíľu sklopil zrak. Potom sa na ňu pozrel a povedal: „Si mladá, budeš mať ďalšie deti.“

	Helena sa pozrela za seba. V rannom svetle vyzerali ostré skaly dolu v hĺbke ako bronzové hroty oštepov.

	Potom sa uvoľnila a cítila, ako v nej povoľuje napätie. Na chvíľu zavrela oči a na chrbte pocítila teplo vychádzajúceho slnka. Otvorila oči a pevne sa pozrela na bojovníkov.

	Už sa nebála, každému jednému sa pozrela priamo a pokojne do očí, tak ako sa matka díva na spurné deti. Videla, ako sa mení výraz ich tvárí. Vedeli, čo chce urobiť. Na ich tvárach už nebolo po krutosti a divokosti ani stopy.

	„Nerob to!“ prosil ju Achilles. „Nezabúdaj na to, kto si. Ty predsa nepatríš medzi týchto cudzincov. Si spartská Helena.“

	„Nie, Achilles, som trójska Helena,“ odvetila. Privinula k sebe obe deti a pobozkala ich. „Zavrite očká, moje milé,“ zašepkala. „Pevne ich zavrite. A keď ich zase otvoríte, bude tu otecko.“

	Achilles vyrazil k nej, no neskoro.

	Helena zavrela oči a skočila do prázdna.

	 

	
XVI

	Bitka o Skamander

	Kalliades sa opieral o mokrý kmeň stromu a díval sa do tmy smerom k Tróji. Pršalo a bola tma ako vo vreci. Obrátil sa naspäť, tam, kde okolo čmudiacich ohňov sedela stovka zachmúrených bojovníkov. Cválali celou cestou z Darnanosu a boli už len pol dňa cesty od Zlatého mesta, no pre hustú tmu museli zastať. Boli sklamaní a nahnevaní a útechou im bolo iba to, že v Tróji budú bojovať až na svitaní.

	Kalliades bol vojakom od pätnástich rokov. Prežil stovky bitiek, pred každou mal sucho v ústach a mechúr na prasknutie, videl, ako mu kamaráti pomaličky umierajú po bodnutí mečom do brucha alebo na sneť. A tak to bolo s každým jedným chlapom, čo teraz čakal na lesnej čistine. Napriek tomu všetci priam zúfalo čakali na prvý záblesk brieždenia, aby mohli vysadnúť na koňa, cválať do Tróje a pustiť sa do Mykénčanov. Mnohí z nich zahynú.

	Možno aj všetci.

	K Bláznovmu mostu dorazil načisto vyčerpaný posol, ktorého Priamos vyslal k dardanskej posádke. Banokles s Kalliadom zišli na koňoch k rokline. Posol stál na druhej strane. Banokles mu kázal, aby prešiel po moste. Chlap nedôverčivo hľadel na brvná, ktorými Chalkeovi robotníci roklinu provizórne preklenuli. Bol však príslušníkom Kráľovských orlov a úzky mostík prešiel so vztýčenou hlavou a istým krokom. Až keď došiel bezpečne na druhú stranu, videli jeho vystrašené oči a spotené čelo.

	„Generál,“ prihovoril sa Banoklovi, ktorý sa hneď zamračil, „nepriateľ zaútočil na Tróju! V Heraklovej zátoke sa vylodili stovky Agamemnónových lodí. Dobyli Kráľovskú potechu a zabili princa Parida. Naša pechota sa ich snaží zastaviť na rieke Skamander. Kráľ Priamos ti prikazuje, aby si prišiel mestu na pomoc.“

	Kalliades pozrel na kamaráta a videl jeho vzrušenú tvár.

	„Hneď vyrazíme,“ odvetil Banokles a ani sa nesnažil zakryť radosť. „Necháme tu malú jednotku a vezmeme mojich Trákov.“

	„Trákov nie,“ namietol posol a stíšil hlas, lebo okolo nich sa začali zhromažďovať trójski i trácki vojaci. „Kráľ chce, aby mesto bránili iba verní trójski vojaci. Tráci majú strážiť dardanskú pevnosť.“

	Kalliades nespokojne zafučal. Vari už všetci v Tróji zabudli, že s Banoklom boli ešte pred pár rokmi mykénskymi vojakmi? Vydal rozkazy, aby dali poslovi potraviny a vodu, a potom povedal Banoklovi: „To sa ľahko povie – hneď vyrazíme. Ale ako? Chlapi cez tento most prejdú, ale kone cezeň neprevedieme. A okrem toho je to ešte deň cesty.“

	Mohutný Chalkeos, ktorý sa držal presne v takej vzdialenosti, aby všetko počul, pristúpil bližšie a netrpezlivo povedal: „To je jednoduchý, ľahko riešiteľný problém. Moji chlapi pridajú k mostu ešte zopár brvien a rozšíria ho o krok vysokého muža. Potom koňom zaviažeme oči a prevedieme ich po moste v rade za sebou. Je to jednoduché,“ zopakoval.

	„Vydrží most ich váhu?“ spýtal sa Banokles pochybovačne.

	„Pravdaže,“ podráždene odvetil staviteľ. „Keď budem chcieť, vydrží akúkoľvek váhu.“

	Kalliades pozrel na oblohu. „Ako dlho to potrvá?“

	„Čím skôr prestanem odpovedať na hlúpe otázky, tým kratšie.“ Staviteľ s ryšavou bradou sa zvrtol na päte a začal vydávať robotníkom rozkazy. Vzápätí už niektorí pílili kmene stromov a iní bežali po ďalšie.

	Kalliades s Banoklom sa vrátili naspäť. Tudhalijaš so svojimi mužmi pokojne čakal, ale už boli oblečení na cestu.

	„Pôjdeš s nami brániť Tróju?“ spýtal sa ho Kalliades, hoci tušil, čo mu Chetit odpovie.

	Tudhalijaš ľútostivo pokrútil hlavou. „Nie, priateľ môj. A ani to odo mňa nežiadaj. Ak by som mal so svojimi mužmi bojovať za Tróju, otec by mi nikdy nedovolil, aby som prišiel mestu na pomoc. Preto sa teraz vrátim a pošlem cisárovi správu, v akej si situácii, možno ti pošle na pomoc vojsko.“

	„Priamos by bol možno radšej, keby mu teraz pomohlo tvojich tristo mužov, než keby sa malo pri bránach jeho mesta niekedy v budúcnosti utáboriť chetitské vojsko,“ odvetil Kalliades. „Vyzerá to totiž skôr ako hrozba, nie ako spojenecká pomoc.“

	Tudhalijaš sa usmial. „Možno máš pravdu. Vojna robí z nepriateľov priateľov a z priateľov nepriateľov, však, Mykénčan?“

	Po týchto slovách sa obrátil, vysadol na koňa a chetitskí bojovníci vyrazili na sever.

	Banokles si odchrchlal a odpľul na zem. „Dobre, že sú už preč,“ povedal. „Tí sráči sa mi nikdy nepáčili.“

	Kalliades vzdychol. „Tých tristo sráčov by sa nám bolo veru zišlo,“ povedal. „Teraz sme tu len my dvaja a päťdesiat príslušníkov jazdy.“

	„Ja a mojich päťdesiat chlapov pôjdeme s tebou, generál,“ ozval sa akýsi hlas.

	Do priesmyku smerom k nim zostúpil trácky vodca Hillas, pán Západných hôr. Vlasy i bradu mal zapletené do vrkoča a tvár mal podľa kikónskej obyčaje pomaľovanú modrými pruhmi.

	„Priamos povedal, že trácki bojovníci by mali zostať tu a brániť Dardanos,“ povedal zdráhavo Banokles. „Neviem prečo. Každý z tvojich Kikónov je hoden dvoch jeho poondiatych Orlov.“

	Hillas sa zachechtal. „Všetci vieme, že ak Trója padne, s Dardanosom je koniec. Kikóni už potom nikdy nezískajú svoju vlasť. Zaviazal som sa svojím spojenectvom kráľovi Periklovi a budem zaňho bojovať v Tróji. Moji muži pôjdu s tebou, či nás chcú, alebo nie. Priamos neodmietne našu pomoc, keď sa postavíme pred neho a na kopijach budeme mať nastoknuté hlavy Mykénčanov.“

	Teraz si už Kalliades neželal, aby brieždenie prišlo čo najskôr, a vrátil sa k táborovému ohňu, kde Banokles ležal v zbroji horeznačky na zemi.

	„Zajtra budeme v Tróji,“ natešene povedal Banokles. „Budeme bojovať, pobijeme stovku nepriateľov, potom pôjdem domov, vyobjímam sa s Hrdzaňou a vyzunknem zopár džbánkov vínka.“

	„Bude to nádherný deň,“ poznamenal Kalliades.

	Banokles zdvihol hlavu a obrátil sa k nemu, až sa mu na plavých vlasoch a brade zaligotala žiara ohňa. „Čo ti je?“ spýtal sa.

	Kalliades si ľahol vedľa neho do mokrej trávy. „Nič,“ odvetil a uvedomil si, že je to naozaj tak. Bolo mu zima, bol premočený a hladný, zajtra ho čakal boj proti presile, bol však spokojný ako už dávno nie.

	Usmial sa. „Myslím, že sme už pridlho spolu, Banokles,“ povedal. „Každým dňom ťa mám radšej.“

	Zbadal, že jeho kamarát sa v žiare ohňa mračí a chce čosi povedať, no uviazané kone odrazu začali dupotať a erdžať. Niektorí chlapi sa pozviechali na nohy a šli ich upokojiť.

	Banokles povedal: „To robí zase ten veľký čierny bastard. Neviem, načo sme ho brali so sebou.“

	„Ale vieš,“ povedal mu trpezlivo Kalliades. „Veď si tam bol, keď Hektor povedal, že s tým koňom by sa malo zaobchádzať ako s trójskym hrdinom. Nemohli sme nechať trójskeho hrdinu s Vollinom a jeho Trákmi.“

	Malý oddiel z Dardanosu viedol okrem svojich vlastných koní aj posledných dvanásť Helikaónových zlatých koní, z ktorých tri boli žrebné kobyly a jeden veľký žrebec, ktorý preskočil priepasť s kráľovnou Halysiou a jej synom na chrbte.

	„Mali by sme mu dať dáke meno,“ povedal zamyslene Banokles. „Nemôžeme ho stále volať ‚ten veľký čierny bastard‘. Mal by mať dajaké meno.“

	„Máš nejaký návrh?“

	„Riťotvár.“

	Chlapi, ktorí sedeli pri ohni a počúvali, sa potichu zachechtali. „Všetky svoje kone voláš Riťotvár, Banokles,“ povedal jazdec sediaci vedľa neho.

	„Nie všetky, iba tie dobré,“ pobúrene sa ohradil Banokles.

	„Mali by sme ho volať Hrdina,“ navrhol Kalliades.

	„To je ono, Hrdina,“ prisvedčil Banokles. „Dobré meno. Keď bude mať meno, možno nebude tak vyvádzať.“ Nespokojne sa posunul a vytiahol spod seba konárik.

	„Pri Areovi, to bol skok, čo?“ pokračoval. „Myslíš, že by si dačo také dokázal?“

	Kalliades pokrútil hlavou. „Ani by som to neskúšal.“

	„Škoda, že som to nevidel,“ rozjímal Banokles. „Kôň s kráľovnou a chlapcom nad priepasťou – to musel byť parádny pohľad!“

	Na chvíľu zmĺkol. „Škoda, že umrela. Totiž tá kráľovná. Po takom skoku.“

	Kalliades rozmýšľal nad tým, ako sa Banokles rokmi zmenil. V časoch, keď prvýkrát spolu bojovali, rozprával len o pitkách, ženách a bitkách. Najväčšmi sa chvastal tým, že dokázal ošťať strom vyššie než hocikto iný.

	No v posledných rokoch trochu zjemnel. Kalliades vedel, že dôvodom je manželstvo s Hrdzaňou. Svoju ženu zbožňoval a nijako sa tým netajil. Často Kalliadovi vravel, že jeho cieľom je teraz vyhrať vojnu, vrátiť sa so cťou domov a založiť si s Hrdzaňou malý statok. Kalliades si ho síce nevedel predstaviť ako roľníka, ale kamarátovi to nikdy nepovedal.

	Keď zomrela princezná Piria, Banokles za ňou úprimne žialil. Málokedy ju spomenul, hoci raz, keď ju spomenul Kalliades, Banokles krátko povedal: „Padla v boji, aby zachránila svoju kamarátku, všakže? Urobil by to každý bojovník hodný svojho mena.“ Viac o nej nehovoril.

	Jednouchý Banokles hovoril s úctou o mŕtvej žene, s ktorou sa nikdy nestretol.

	„Generál!“ Kalliada prebral z rojčenia výkrik akéhosi vojaka. „Svitá! Môžeme vyraziť!“

	Rodosan Echios neznášal krv. Zmiešaná s blatom skamanderskej pláne bola klzká a zradná. Keď však zaschla na rukoväti meča, držala ako konský glej a s mečom sa takmer nedalo narábať.

	Pätnásťročný vyslúžilec trójskeho skamaderského pluku Echios už bojoval na juhu v ďalekej Lýkii, na východe až v Zelei a na severe v zasnežených horách Trácie, no nikdy si nemyslel, že bude stáť pred nepriateľským vojskom pred bránami Zlatého mesta.

	Pred tvárou sa mu mihol meč. Uhol sa doprava a zasadil nepriateľovi desivý obojručný úder mečom, ktorý sa skĺzol po okraji štítu a zasiahol ho do tváre. Vojak klesol na zem. Echios prekročil jeho telo.

	Na úsvite Skamanderčania zaútočili na mykénsku falangu južne od rieky. Mykénski vyslúžilci boli v ťažkej zbroji a v pevnom tvare. Tvorili jednoliaty celok pevný ako bralo a krok za krokom zatlačili trójske vojsko naspäť k brehu rieky. Skamanderčania bojovali vpravo, herakliónsky pluk vľavo. Tí špinaví Herakliónci to vzdajú prví, pomyslel si Echios, a celý deň, až na priam samovražedný útok jazdy, bude stratený. Sto príslušníkov Trójskeho koňa na čele s obrovitým chlapom na veľkom tátošovi – poslední v meste – zaútočilo na mykénsku falangu zo strán. Keď Echios s obliehanými obrancami videli, že je to kráľov tučný syn Antifones, zajasali. Prelomili jeden bok falangy a vzápätí naň zaútočila trójska pechota. Potom to bol už len boj muža proti mužovi. Trójania postupovali jeden krvavý krok za druhým a znovu získavali pôdu pod nohami.

	Na Echia prudko zaútočil akýsi mykénsky bojovník. Echios sa v blate a krvi nemohol dobre pohybovať, preto odrazil úder štítom. Mykénčan mal chránič aj na krku, a tak si Trójan kľakol na koleno a popod štít mu bodol mečom do slabín. Mykénčanovi pri páde spadla z hlavy prilba. Echios vyskočil na nohy a zaťal mu mečom do hlavy. Potom prekročil jeho telo.

	Krátko sa pozrel doprava, kde bojoval jeho braček Boros. Nevidel ho, lebo všetci bojovníci boli zakrvavení od hlavy po päty a nedali sa rozlíšiť. Echios mal o brata strach. V jednej šarvátke v Trácii dostal úder mečom do hlavy a nevidel dobre na ľavé oko. Boros to nikomu nepovedal, lebo sa bál, že príde o miesto. Preto mu Echios našiel vežový štít. Bol to prastarý kus výzbroje a chlapi sa mu smiali, no ľavý bok mu chránil lepšie než guľatý štít. Premýšľal, či je chlapec ešte nažive.

	Do cesty mu vošiel akýsi zakrvavený chlap, Tesálčan v dokonalej zbroji. Echios odrazil úder štítom a potom ho sekol do krku. Zbroj je síce dokonalá, ale krk je nechránený, pomyslel si, keď chlap padol pred neho a z hrdla mu vystrekla krv.

	Do blata pred ním sa zvalil ďalší nepriateľ s hlbokou ranou na stehne. Echios mu zaťal mečom do hlavy. Muž sa zachvel a znehybnel.

	Vzápätí sa k nemu rozbehol obrovitý Mykénčan. Bol bleskurýchly a mocný a Echia rýchly útok prekvapil. Čepele ich mečov zarinčali a Echios musel cúvnuť. Mykénčan sa naňho bezočivo zaškľabil. Znovu zaútočil a Echios podnikol prudký protiútok, po ktorom ostala chlapovi na líci otvorená rana. Tentoraz zaútočil Echios, no Mykénčan odvrátil každý úder. Vtom urobil Mykénčan krok dopredu, meč narazil na meč a Mykénčan uštedril Echiovi do brady pravý hák. Echios sa s výkrikom rozpleštil do blata. Mykénčan sa mu zahnal mečom na hlavu. Echios sa uhol a bodol Mykénčana do brucha. Keď nepriateľský vojak padol na zem, Echios ostal chvíľu ležať, lapal po dychu a potom vstal.

	Uvedomil si, že má tupý meč. Vždy nosil na chrbte náhradný meč, no ten už použil. Bude sa musieť poobzerať po dákom ostrejšom. Veď mohol natrafiť aj na zabijaka Achilla. Všetci vedeli, že je niekde tu. Dívaj sa tam, kde je najväčšia bitka, radili mu, určite tam bude. Tak ako Hektor, pomyslel si Echios. Teraz by sa im veru zišiel. Generál Tyrsites povedal, že príde o päť dní. Aj s Trójskym koňom. Potom tí svinskí Mykénčania nebudú vedieť, čí sú.

	Rovno pred ním zletel z koňa trójsky jazdec, o ktorom vedel, že ho volajú Olganos. Krvácal z niekoľkých rán a vyzeral ako omámený. Bežali proti nemu dvaja nepriateľskí vojaci. Echios preskočil konskú mrcinu a zaútočil na jedného z vojakov. Meč sa zabodol chlapovi do podpazušia a zlomil sa. Vrhol sa na zem, schmatol chlapov spadnutý meč a vyskočil na nohy. Druhý vojak bodol Olgana mečom do hrude skôr, ako mu Echios preťal mečom lebku. Olganos padol tvárou do blata a znehybnel. Echios prekročil obe telá.

	V rinčaní zbraní a výkrikoch umierajúcich začul dupot konských kopýt. Nemal pred sebou ani jedného nepriateľského vojaka, preto sa obzrel smerom k rieke.

	Pláňou, po jednom z provizórnych mostov, cválali smerom k nim jazdci na čele s veľkým bojovníkom so zlatými vlasmi a bradou. Mával dvoma mečmi a vydával bojový pokrik. Za ním cválali príslušníci Trójskeho koňa a pomaľovaní príslušníci kmeňov.

	Posily, pomyslel si Echios. Najvyšší čas!

	Obrátil sa späť a v poslednej chvíli zbadal meč, ktorý mu mieril na hrdlo.

	Neskôr popoludní sedel Banokles na južnom brehu rieky Skamander a zmýval si z vlasov a brady krv a blato. Voda mu stekala pod zbroj a príjemne chladila rozhorúčené telo. Nebol zranený, iba na ruke ho máličko škrabol šíp. Bol ustatý a hladný.

	Rieka sčervenela od preliatej krvi a na hladine pomaly plávali smerom k zátoke mŕtvoly mužov a koní. Na druhom brehu chodil Kalliades medzi ranenými, nepriateľských vojakov posielal mečom na onen svet a k Trójanom a spojencom volal nosičov ranených. Medzi ranenými a mŕtvymi pobehovali mládenci, ktorí zbierali šípy a opustené meče a štíty. Na nebi sa zlietali zdochlinári.

	Obďaleč sa šiesti chlapi pokúšali vytiahnuť z vody konskú mršinu. Banokles nahnevane vstal. „Vyťahujte najprv našich, vy chmuľovia,“ zakričal, „nie tie prašivé kone!“ Vojaci horlivo poslúchli a Banokles sa znovu zvalil na zem. Bolel ho chrbát a kýpeť ucha ho neznesiteľne svrbel.

	Načisto z toho ošediviem, pomyslel si.

	Padol naňho obrovský tieň. Zdvihol zrak.

	„Dobrá práca, Banokles,“ povedal kráľov syn Antifones. Hoci mal mohutnú postavu, zdalo sa, že ani on nie je zranený. „Vďaka bohu Areovi si svoj útok dobre načasoval. Už sme mali nepriateľa na lopatkách. Tvoj útok bol ako posledný úder chromému somárovi.“

	„Neboli to žiadne somáre,“ zamrmlal Banokles, „ale najlepší vojaci na svete, mykénska pechota.“

	„Dnes sme boli lepší, generál.“

	„Už nie som generál,“ natešene povedal Banokles. „Prikázali mi, aby som nechal svojich Trákov v Dardanose.“

	„Aj tak prišli niektorí s tebou,“ pobavene poznamenal princ.

	Banokles pokrčil plecami. „V takom prípade nestojím ako generál za nič. Prepusti ma.“

	Antifones sa zasmial a jeho dunivý hlas sa rozliehal po celom bojovom poli.

	„Pre mňa si hrdina, Banokles,“ povedal. „Splnil by som ti každé prianie, ktoré by bolo v mojej moci. Obávam sa však, že kráľ sa na to díva inak.“

	„Kráľ?“

	„My dvaja máme okamžite ísť do paláca za kráľom Priamom. Pohľadaj si teda koňa a poď so mnou.“ Odvrátil sa.

	„Ja nikam nejdem,“ zaťato odvetil Banokles a ani sa nepohol. „Najprv idem za svojou ženou.“

	Antifones sa k nemu obrátil. „Ach áno, spomínam si, že si ženatý s Hrdzaňou… bývalou neviestkou.“

	„Presne tak,“ hrdo odvetil Banokles. „Je to dobrá žena. Bude jej za mnou smutno a bude sa trápiť, čo je so mnou, keď sa tu tak dlho bojuje.“

	„Kráľ má prednosť pred manželkou,“ netrpezlivo povedal tučný muž. „Poď so mnou,“ zopakoval.

	„A Kalliades?“

	„Pri Hádovi,“ vybuchol Antifones, „kto je zase Kalliades?“

	„Môj kama… môj radca. Tamto je.“ Ukázal na bojové pole.

	„Po svojho radcu môžeš poslať, keď sa porozprávaš s Priamom. Tak už poď, lebo ťa dám zatknúť a priviesť ku kráľovi v putách.“

	Počas pomalej cesty do mesta Banokles túžobne hľadel do Hrnčiarskej ulice, kde stál jeho biely domček. Premýšľal, či je teraz Hrdzaňa doma a čaká naňho.

	Pri Priamovom paláci zosadli z koní a vošli do megarónu. Banokles sa zvedavo rozhliadal vôkol seba. Bol tu prvýkrát od obliehania paláca, keď bol spolu s Kalliadom medzi obliehajúcimi. S nostalgiou spomínal na bitku na schodisku, keď veľký nepremožiteľný Argurios nenapodobiteľným spôsobom zahnal na útek mykénskych útočníkov. Banokles si poškrabal jazvu na ruke, ktorá mu zostala po Arguriovom meči. Spomenul si na príchod Hektora, svojou silou podobného bohu, na štítový múr, ktorý sa útočníci chystali urobiť ako posledný krok, na záhadný ústup k lodiam a na Kolanove výkriky.

	Banokles sa zachmúrene usmial. Na ten deň sa dobre spomínalo.

	Keď kráľ zišiel po schodoch, Banokles prižmúril oči. Naposledy videl Priama na slávnostnej prehliadke koncom leta. Vtedy vyzeral silný a zo svojho zlatého bojového voza mával vojakom. Zmena, ktorá sa s ním udiala, bola šokujúca. Toto bol slabý starec, ktorý sa jednou rukou podopieral o svojho radcu, druhou o palicu. Tvár mal bielu ako papyrus a neisto kráčal. Jeho radca Polydoros mu pomohol sadnúť si na trón a kráľ naň ustato klesol, hľadiac na kamennú dlážku. Za ním stál vycivený muž, ktorého Banokles poznal. Bol to kancelár Polites. Po stranách stálo šesť Kráľovských orlov.

	Napokon Priamos zdvihol zrak. Keď prehovoril, hlas mal slabý a chrapľavý.

	„Takže ty si ten veľký Banokles, hrdina, čo nikdy neprehráva a každým útokom zvráti priebeh bitky. Nepokľakneš pred svojím kráľom, generál Banokles?“

	Banokles pristúpil ku kráľovi. „Vycvičili ma ako mykénskeho vojaka, kráľ Priamos. V mykénskych krajoch nekľačíme pred kráľom. Vernosť mu preukazujeme každým svojím činom.“

	Kráľ sa pousmial. „Nie je od teba veľmi múdre, ak mi pripomínaš, že v tomto megaróne si kedysi bojoval proti mne. Keby nebolo hrdinu Arguria, bol by si padol aj so svojimi druhmi na tom istom mieste, na ktorom teraz stojíš.“

	„Nuž,“ povedal Banokles, „ako iste vieš, Argurios bol Mykénčan…“

	„Dosť!“ zahrmel kráľ, odrazu plný sily. „Nie si tu preto, aby si so mnou diskutoval, vojak! Môj syn Hektor,“ naklonil sa Priamos na tróne, „ti odovzdal velenie nad Trákmi, lebo pri ústupe cez Tráciu si pozbieral verné vojsko. Videlo sa mi vtedy chybné postaviť do čela hlupáka, no teraz sa zdá, že Hektor mal pravdu. Si hlupák, ktorý má šťastie.“

	Banokles chcel čosi povedať, no Priamos ho umlčal. „Mlč a počúvaj, vojak! Môj generál Tyrsites, ten idiot, sa dnes dal v bitke zabiť. Preto potrebujem pre skamanderský pluk nového generála. Radšej vymenujem za generála hlupáka, ktorý má šťastie, ako génia, ktorý má smolu. Takže si znovu generálom, Banokles, generálom najlepšej pechoty na svete.“

	„Áno, no myslím, že…“ začal Banokles.

	Kráľ nahnevane vstal. Hnev mu vrátil mladosť a Banokles mal pred sebou znovu mocného muža, akým bol kedysi. „Ak sa budeš so mnou zasa prieť, generál Banokles, prikážem svojim Orlom, aby ťa namieste zabili!“

	Zavládlo hnevlivé ticho. Potom sa Banokles mierne spýtal: „A Kalliades?“

	Kráľ sa zamračil. „Kalliades? Poznám to meno. Ach áno, to je ten vysoký vojak, čo prevzal velenie nad mykénskymi útočníkmi po Kolanovom zadržaní. Čo je s ním?“

	„Je to môj priateľ.“

	Antifones chytro pristúpil ku kráľovi. „Je generálovým poradcom, otec.“

	„Tak bude tvojím poradcom aj naďalej. A teraz, Antifones,“ obrátil sa k synovi, „podaj hlásenie.“

	„Nepriateľ bol nútený vrátiť sa k opevneniu, ktoré postavil na začiatku priesmyku, otec. Odhadujeme, že počas dvojdňovej bitky na pláni prišiel najmenej o tisíc mužov.“

	„A my?“

	„O čosi menej. Máme asi sedemsto mŕtvych a dvesto ťažko ranených, ktorí sa nebudú môcť tak skoro zapojiť do boja. Na okraji dolnej časti mesta, v ileánskych kasárňach, sme postavili nemocnicu, do ktorej sa presťahovali mnohí naši lekári a liečitelia z Domu hadov.“

	„A iloský pluk?“

	Antifones mykol plecami. „Sú to vojaci. Oddychujú, kde sa dá.“

	Priamos sa poobzeral okolo seba. „A kde je generál Lucan? Nie sú tu zastúpení Herakliónci.“

	„Herakliónsky pluk je stále na bojovom poli. Myslel som, že bude najlepšie, keď necháme jedného generála pri Skamanderi pre prípad, že by nepriateľ dnes v noci znovu zaútočil.“

	„Očakávaš dačo také?“

	„Nie.“

	Priamos prikývol. „O tri-štyri dni tu bude môj syn Hektor. Stačí, keď dovtedy vydržíme. Keď dorazí hlavný oddiel Trójskeho koňa, tie šakaly zo západu sa so zveseným chvostom vrátia na more.“

	Banokles si všimol, že Antifones si vymenil pohľad s Politom. Aj Priamos to zbadal.

	Naklonil sa na tróne. „Viem, že ma pokladáte za starého blázna, synovia. Ale ja som vždy veril Hektorovi a on ma nikdy nesklamal. Trójsky kôň vždy zvíťazil. Zvíťazil v Kádeši a zvíťazí aj tu. Zaženie Agamemnóna aj s jeho lokajmi do priesmyku. Znovu dobyjeme priesmyk i Kráľovskú potechu a nepriateľ sa ocitne v Heraklovej zátoke ako v pasci – na jednom boku bude Hektor a na druhom našej lode. Rozpučíme ich ako blchy.“

	„Teraz je však v pasci naša flotila v Trójskej zátoke, pretože Agamemnónove lode blokujú Hellespont,“ poznamenal Antifones. „Dardanská flotila bola poškodená v námornej bitke pri Karpei. A nevieme, kde je Helikaón.“

	Priamos netrpezlivo pokrútil hlavou. „Keď sa vráti Xantos, Aineias sa poráta s nepriateľom. Všetci sa boja jeho metačov ohňa. Zničí ich flotilu, tak ako zničil flotilu pri Imbrose, a potom prelomí blokádu Hellespontu.“

	Antifones pokrútil hlavou. „Neviem, či zlatá loď vôbec prežila zimu,“ namietol. „Od začiatku roka sme o nej nič nepočuli. Na Helikaóna sa nemôžeme spoliehať.“ Odmlčal sa. „Od Hektora a Helikaóna očakávaš priveľa, aj keď sú to hrdinovia,“ dodal s náznakom netrpezlivosti v hlase.

	„Tí dvaja sú hodní tisícky takých, ako si ty!“ oboril sa naňho kráľ. „Pohŕdam takými, čo stále čosi namietajú a šíria porazeneckú náladu. Moja žena Hekaba ma pre tebou varovala. Pamätaj na veštbu, povedala. Trója zvíťazí a bude večná.“

	Vyčerpaný sa oprel a chvíľu sa zdalo, že je v hlbokom zamyslení. Mlčanie sa naťahovalo a Banokles prešľapoval na mieste, lebo najradšej by už bol preč.

	Keď Priamos napokon prehovoril, hlas mal ostrý a namrzený. „Kde je Andromacha? Priveďte ju. Dnes som ju ešte nevidel.“

	Po prvý raz sa ozval Polites. Položil otcovi ruku na plece a mierne povedal: „Nie je tu, otec. Je na palube Xantosu s Aineiom.“ Pozrel na Antifona a potom povedal: „Poďme, otec, musíš si oddýchnuť.“

	„Musím sa napiť vína,“ odsekol starec, no neisto vstal a dal sa odviesť ku kamennému schodisku.

	Antifones sa s povzdychom obrátil k Banoklovi. „Pri Areovi, dúfam, že Hektor tu bude čoskoro,“ povedal.

	Banokles, konečne voľný, náhlivo vyšiel z megarónu, vysadol na čakajúceho koňa a cvalom sa vracal cez mesto. Skajskú bránu, ktorá bola teraz zavretá vo dne v noci, otvorili a s prekypujúcim srdcom zamieril do Hrnčiarskej ulice. Už nemyslel na problémy, ktoré priniesol dnešný deň, na generálske bremeno, ani na bitky, ktoré ho čakali zajtra, už chcel iba čo najskôr vidieť Hrdzaňu.

	Keď došiel k domu, zoskočil z koňa a až vtedy si uvedomil, že pri jeho bielom domčeku sa zhrčil celý zástup ľudí.

	Sused, hrnčiar zvaný Alastor, pribehol k nemu biely ani stena. „Banokles, priateľ môj…“

	Banokles ho schmatol za tuniku a díval sa na vyľakané tváre mužov a uplakané oči žien.

	„Čo sa stalo?!“ zahrmel. Zatriasol Alastorom. „Čo sa tu, pri Hádovi, deje!“

	„Tvoja žena, Hrdzaňa…“ začal hrnčiar.

	Banokles ho odstrčil a vbehol do domu. Na bielej plátennej plachte uprostred miestnosti ležala Hrdzaňa. Telo mala umyté a odeté do dlhých bielych šiat, no nijako sa nedal zakryť modravý lesk jej tváre, ani modriny na krku.

	Banokles klesol na zem vedľa nej. Myšlienky akoby sa mu rozleteli do všetkých strán.

	„Hrdzaňa,“ chytil ju za plecia a jemne ňou triasol, „Hrdzaňa!“ No jej telo ostalo pod jeho trasúcimi sa rukami nehybné a chladné.

	Banokles vstal s tvárou bielou od hnevu a ľudia, zhrčení okolo neho, mu prestrašene ustupovali.

	„Čo sa tu stalo? Hrnčiar, čo sa tu stalo?“ zlovestne pristúpil k vyľakanému mužovi.

	„To ten starý pekár, priateľ môj,“ odvetil Alastor. „Ten, čo piekol medovníky, ktoré mala tak rada. Zaškrtil ju, Banokles, a potom jej podrezal krk. Tam je.“ Ukázal na dvor.

	„Dcére povedal, že Hrdzaňu miluje a nemôže bez nej žiť. Odchádzal z mesta a chcel, aby išla s ním, ale odmietla. Prosil ju znova a znova, ale ona sa mu len smiala…“

	Banokles ho nepočúval. S revom vyrazil na dláždený dvor, kde našiel ležať na zemi Krenia, ktorý v jednej ruke zvieral Hrdzanine šaty a v druhej nôž. Hlava mu spočívala v kaluži krvi.

	Banokles mu vytrhol z ruky šaty a zúrivo ich odhodil. Potom vytiahol dýku a vrazil ju pekárovi do hrude. S krikom a s očami plnými sĺz vytiahol nôž a znovu a znovu bodal do mŕtveho tela.

	 

	
XVII

	Hektorova jazda

	Skorpios bol unavený. A nielen z dlhej celodennej jazdy. Bol unavený skrz-naskrz – z vojny, z bitiek, zo všetkého. Túžil znovu vidieť otcov statok, sedieť za stolom so svojou rodinou a počúvať ich obyčajné príbehy o tom, ako sa stratila ovca alebo ako nosatec vinič napadol.

	Pozrel do trávnatej úžľabinky, kde jeho druh, plecnatý Justinos s oholenou hlavou, vykresával kresadlom iskry do suchého práchna. Vyskočil drobný plamienok a Justinos sa k nemu sklonil a jemne doň fúkal. Keď sa oheň chytil, priložil naň konáriky.

	Jazdci si rozložili tábor tesne pod vrcholom kopca. Ako zvedovia Hektorovho Trójskeho koňa boli pred hlavným vojskom, ktoré sa náhlilo naspäť do Tróje a po vychodenej ceste z Téb pod Plakosom do Zlatého mesta prekročilo pohorie Ida. Obaja muži očakávali, že do súmraku ich vojsko dostihne.

	Skorpios sedel a zahľadel sa na tmavnúcu krajinu severozápadným smerom. Vzduch voňal kvetmi. Napokon si vzdychol a vrátil sa do tábora. Justinos pozrel naňho, ale nepovedal nič. Podal mu kus kukuričného chleba a obaja mlčky jedli.

	„Myslíš, že Olganos bude ešte v Tróji?“ spýtal sa Skorpios, keď si Justinos prestrel na zem deku a chystal sa spať. Veľký muž pokrčil plecami.

	„V meste je len sto príslušníkov jazdy. Budú bojovať, až kým neprídeme. Možno sú už všetci mŕtvi.“

	„Olganos je tvrdý chlap,“ trval na svojom Skorpios.

	„To sme všetci, chlapče,“ zamrmlal Justinos, natiahol sa a zavrel oči.

	„Chcem ísť domov, Justinos. Už mám toho dosť.“

	Justinos si vzdychol, potom sa posadil a priložil na oheň. „Ideme predsa domov,“ povedal.

	„Ja som myslel k nám domov. Ďaleko od vojny.“

	Justinos sa chmúrne usmial. „Ďaleko od vojny? Nijaký kraj na pobreží Veľkého zeleného mora nie je ďaleko od vojny.“

	Skorpios uprene pozrel na priateľa. „Raz sa to musí skončiť, či nie?“

	„Táto vojna? Pravdaže. A potom príde ďalšia a po nej ďalšia. Najlepšie na to nemyslieť. Tu je pokoj a aspoň túto noc sme v bezpečí. To mi stačí.“

	„Mne nie. Bojím sa zajtrajšieho dňa.“

	„Prečo? Zajtra sa nič nestane. Budeme cválať ďalej na sever a dávať pozor na jednotky v zálohe. Hektor sa ako vždy zastaví pod Gargarónom, aby obetoval otcovi Diovi. Čo je na zajtrajšom dni také zvláštne?“

	„Nič. Neviem.“

	„Prečo sa teda báť? Počúvaj chlapče, okrem dneška nie je nič. Včerajšok je fuč. S tým nič nenarobíme. Čo bude zajtra, to je vo hviezdach. Ani s tým nič nenarobíme, až kým ten zajtrajšok nepríde. Nad zajtrajškom nech sa trápi Hektor so svojimi generálmi. To je ich robota.“

	„A Banokles,“ poznamenal Skorpios.

	Justinos sa zachechtal. „Áno, a Banokles. Ľutujem ho, no ak má niekto odvahu oženiť sa s Hrdzaňou, byť generálom by mu nemalo robiť ani najmenší problém.“

	„Ako si niekto môže vziať neviestku?“ spýtal sa Skorpios.

	„Také hlúpe otázky!“ odsekol Justinos. „A čo na tom, že je neviestka?“

	„Ty by si si takú vzal?“

	„A prečo nie, ak by som ju mal rád a ak by mi dala synov?“

	Skorpios sa naňho neveriacky pozrel. „Neviestky sú predsa bezbožné a nečisté.“

	Justinos prižmúril oči a zamračil sa. „Bezbožné? Pri Areových guliach, som naozaj rád, že som nevyrastal v tej vašej zastrčenej diere. Počúvaj ma, Skorpios. Moja matka bola neviestka, otca som nepoznal. Vyrastal som medzi neviestkami. Niektoré boli odporné, niektoré zlé, niektoré chamtivé. No väčšinou to boli celkom obyčajné ženy, ľudia ako my dvaja. Mnohé boli plné lásky, čestné a súcitné. Tak ako iní, aj ony robia iba to, čo musia, aby prežili. Bezbožné a nečisté? Keby si nebol mojím kamarátom, otrieskal by som ti hlavu o tamten strom. A teraz už buď ticho a nechaj ma spať.“

	Justinos si znova ľahol, obrátil sa ku kamarátovi chrbtom a pretiahol si deku cez plece.

	Skorpios sedel opretý o dub a chvíľu driemal. Mesiac bol vysoko na nebi, keď začuli dunenie stoviek kopýt, ktoré prezrádzalo, že Hektorov Trójsky kôň ich dobieha. Kopnutím zobudil Justina. Rýchlo zapálili pripravené fakle a zdvihli ich do výšky. O chvíľu ich už obkolesili jazdci na koňoch, ktorým v mesačnom svite žiarila zbroj.

	Z tmy sa vynoril obrovitý bojovník na hnedákovi. Naklonil sa k nim a zlaté vlasy sa mu jagali vo svetle fakieľ.

	„Justinos, Skorpios, je niečo nové?“ spýtal sa Hektor.

	Justinos pristúpil k nemu. „Nič, pane. Celý deň sme videli len vtáky, králiky a jedného medveďa. Vidiek je ako vyľudnený.“

	„Veď aj je,“ prisvedčil princ. „Očakával som, že Agamemnón rozostaví na našej ceste hliadky. Vedel, že prídeme. No asi som sa mýlil. Možno vrhol všetky svoje sily na Tróju.“

	Znovu sa rovno posadil a pozrel na mesiac v splne. Potom zvolal zvýšeným hlasom, tak aby ho bolo počuť medzi fŕkajúcimi koňmi a potichu sa rozprávajúcimi jazdcami: „Dnes nezastavíme, kamaráti! Budeme cválať celú noc!“

	Justinos so Skorpiom si chytro pozbierali svoje veci.

	„Zdá sa,“ povedal potichu Justinos, „že zajtrajšok príde skôr, ako sme si mysleli, chlapče.“

	Krvavý masaker na pláni pokračoval a čas sa mučivo vliekol. Kalliadovi začínali dni splývať. Za denného svetla bojoval po boku mužov skamanderského pluku a Arguriovým mečom ťal a sekal do nepriateľa. Na dáke šikovné narábanie s mečom tu nebolo miesta; bol to číročistý masaker. V noci oddychoval, kde sa dalo, a napriek stonom a výkrikom umierajúcich a prenikavému zápachu stoviek horiacich mŕtvol sa hlboko vyčerpaný pohrúžil do spánku.

	Na piaty deň ráno sa prebudil a hoci už bolo dávno po svitaní a slnko svietilo vysoko na oblohe, nepriateľ ešte stále neútočil.

	Nepredstaviteľne unavený vysadol na svojho koňa po boku Banokla, Antifona a generála herakliónskeho pluku Lucana, nízkeho šľachovitého chlapa s nohami do O, sivými vlasmi a vráskavou tvárou, ktorý odnepamäti slúžil svojmu kráľovi a Tróji.

	Kalliades pozrel na Banokla, ktorý uprene hľadel na Agamemnónovo vojsko s bezvýraznou tvárou a modrými očami chladnými ako zimný dážď. Keď sa Kalliades dozvedel o Hrdzaninej smrti, okamžite sa vybral do kamarátovho domu. Banokles kľačal v kúte na dvore pri dobodanej mŕtvole starého pekára a nehybne na ňu civel. Bez slova vstal a bez jediného obzretia odišiel z domu. Vrátil sa na bojisko, celú noc sedel pri rieke a čakal na nepriateľský útok. Odvtedy bojoval ako posadnutý a rozsieval smrť, kam sa pohol. Skamanderčania ho uctievali ako znovuzrodeného Herakla a po jeho boku bojovali ako démoni. Neutíchajúca verva, s akou sa vrhal na nepriateľa, ich napĺňala posvätnou úctou.

	„Musíme ísť,“ povedal Banokles dutým hlasom a Kalliades sa obrátil k bojisku, kde sa formovalo nepriateľské vojsko. V strede bola mykénska falanga, no bola užšia ako predtým a po bokoch ju chránila ďalšia pešia falanga. Na krídlach sa rozvinula jazda.

	„Po našej ľavej strane je tesálska pechota a jazda. Bude tam Achilles so svojimi Myrmidončami,“ povedal starý Lucan s prižmúrenými očami. „Neviem rozoznať, koho dnes majú na pravej strane.“

	„Kréťanov,“ odvetil Banokles. „Krétsku jazdu. Smelí chlapi. Čudujem sa, že ich nezapojili do boja už skôr.“

	„Možno len teraz prišli,“ zamrmlal Antifones. „Lode prichádzajú do Heraklovej zátoky každý deň, a nie sú to len lode s proviantom a zbraňami. Žoldnieri prichádzajú zo všetkých krajín na pobreží Veľkého zeleného mora v nádeji, že sa aj im ujde niečo z Priamovej pokladnice. Napravo bude zrejme žoldniersky pluk.“

	„Budú mať čerstvé sily,“ poznamenal Kalliades. „A aj čerstvé kone.“

	„Čerstvé-nečerstvé, do súmraku je po nich,“ povedal Banokles a zosadol z koňa. Kalliades urobil to isté.

	Antifones sa naklonil na koni. „Generál by mal začať bitku v tyle,“ povedal unavene, tak ako hovorieval každý deň. „Spredu nemôže posúdiť rozloženie svojich jednotiek.“

	Banokles si ho ako vždy nevšímal, vykročil k šíku vojakov naľavo a postavil na čelo Skamanderčanov. Pešiaci zajasali a Kalliades si všimol, že keď začali skandovať Banoklovo meno, akoby z nich opadla únava.

	Kalliades sa pozrel na Antifona, pokrčil plecami, potom zaujal miesto vedľa svojho priateľa a vytasil Arguriov meč. Antifones s Lucanom sa obrátili s koňmi a zamierili medzi šíky.

	Antifones rozkázal Skamanderčanom, aby zaujali ľavú časť poľa, a Herakliónčanom, aby zaujali pravú. V strede mala byť elitná pechota, Priamovi Orli, a za nimi jednotka tristo frýgických lukostrelcov, ktorých po stranách chránil iloský pluk a žoldnieri z Meónie. Na druhom brehu rieky zostal v zálohe zvyšok Trójskeho koňa. Väčšina jeho príslušníkov a koní, ktorá ostala nažive, bola zranená.

	Kalliades zbadal, ako sa slnko zalesklo na mykénskej zbroji, keď sa nepriateľ pohol smerom k nim. Nasadil si prilbicu a zapol si remienky na náprsnom pancieri.

	„Načo čakáme, kamaráti?“ zakričal Banokles, vytasil oba meče a vyrazil proti nepriateľovi.

	Antifones vzadu vyčkal, kým neuvidí tváre postupujúcich Mykénčanov, potom vydal rozkaz a frýgickí lukostrelci vyslali ponad hlavy vlastných vojakov mračno šípov na predné šíky nepriateľa. Vystrelili iba trikrát a potom sa podľa rozkazu stiahli cez drevené mostíky na severný breh, pripravení zastaviť nepriateľa, ak by sa prebojoval k rieke.

	Kalliades, ktorý bežal po Banoklovom boku smerom k falange, zbadal, ako nad ich hlavami prefičali šípy a odrazili sa od mykénskych štítov a prilbíc. Niektoré sa však zabodli do tvárí, rúk a nôh mužov, ktorí sa zatackali a spadli, čím spomalili postup predného šíku.

	Kalliades pri behu nabral nových síl. Zameral sa na medzeru vo falange, kde jedného vojaka skolil šíp a vojak po jeho ľavom boku ostal nechránený. Kalliades naňho s revom zaútočil a mečom mu zaťal do ruky. Zasiahol ho nad lakťom a takmer mu ju odťal. Znovu sa zahnal mečom a Mykénčana, ktorý padol na zem, trafil do tváre.

	Akýsi mykénsky bojovník sa zahnal mečom Kalliadovi na hlavu, no zasiahol len okraj jeho štítu. Kalliades sekol Arguriovým mečom chlapa do krku, no zbraň sa odrazila od ťažkého panciera. Kľakol si, odrazil úder a potom ho sekol do stehna, z ktorého vytryskla fontána jasnočervenej krvi. Mykénčan klesol na kolená a zúfalo sa znovu ohnal na Kalliada, ten sa však poľahky uhol a nechal muža umrieť.

	Na chvíľu prestal bojovať. Zbadal, že Banokles sa predral doprostred bojovej vravy. Z troch strán ho obkľúčil nepriateľ, Mykénčania i Tesálčania.

	Kalliades vyrazil tým smerom, no napravo pobadal kútikom oka akýsi pohyb. Odvrátil prudký úder a sekol mečom chlapovi do krku. Pozrel sa doľava a zdvihol štít akurát včas, aby odvrátil úder sekerou. V blate stratil rovnováhu a chlap sa naňho znovu zahnal sekerou. V zúfalstve sa odkotúľal nabok.

	Vtom sa na nepriateľského vojaka vrhol akýsi Trójan, zahnal sa mu mečom na ruku, no trafil ho iba do panciera na pleci. Chlap so sekerou sa obrátil k mladému vojakovi a zahnal sa mu na hlavu. Trójan mal starý vežový štít a sekera sa odrazila od jeho okraja. Keď Mykénčan znovu zdvihol sekeru, Kalliades vyskočil na nohy a zozadu ho bodol mečom do rebier. Muž sťažka padol na zem.

	Kalliades pohľadom poďakoval mládencovi s vežovým štítom a obrátil sa, aby zistil, kde je Banokles. Nevidel ho. Obzeral sa vôkol seba. Aj v zápale boja cítil, ako sa bitka vyvíja, a vedel, že Trójania sú na tom lepšie.

	Uskočil pred úderom meča, ktorý mu sprava mieril do brucha, a útočníka zabil jediným seknutím do krku.

	Otvorila sa pred ním medzera a znovu zbadal Banokla, ktorý bojoval stále rovnakým tempom, bodal a sekal, neustupujúc ani o piaď. Kalliades sa rozbehol k nemu, preskočil akési telo a sekol do zdvihnutej ruky tesálskeho vojaka. Muž chvíľu nehybne stál a uprene civel na svoju dokatovanú ruku. Kalliades mu zaťal mečom do krku.

	Zbadal, že Banokles prišiel o jeden meč, preto zdvihol Tesálčanov meč a zakričal: „Banokles!“ Ten ho však v prilbici, ktorá mu zakrývala celú tvár, nepočul.

	Kalliades uvidel, ako jeden Mykénčan zabil svojho trójskeho protivníka, obrátil sa a zbadal, že Banokles má nechránený chrbát. S úškľabkom zdvihol meč, aby mu zasadil smrteľný úder. Kalliades sa rozbehol k nemu. Kým však meč zasiahol svoj cieľ, Banokles otočil svoj meč smerom dozadu a bez obzretia bodol chlapa do brucha.

	Kalliades zaťal mečom do krku jedného z Mykénčanov, ktorí útočili na Banokla. Zbadal, že Banokles si ho všimol, a hodil mu nový meč. Na chvíľu si oddýchol a obzeral sa po najbližšom protivníkovi.

	Banokles zakričal: „Neboj sa, je ich tu dosť pre nás oboch!“

	Potom bojovali obrátení k sebe chrbtom a okolo nich rástla kopa mŕtvol.

	Dopoludnie sa vlieklo.

	Kalliades vedel, že zúrivo bojujúci Skamanderčania sa pomaličky predierajú cez nepriateľské šíky. No bol tu problém. Nepriateľská jazda na krídlach. Tesálčania a Kréťania sa pokúsia dostať zboku k Trójanom a ich spojencom v nádeji, že ich obkľúčia. Antifones mal iba malú jednotku trójskej a zelejskej jazdy, ktorá by ich mohla zastaviť.

	Kalliades si dal v boji na chvíľu prestávku, aby chytil dych. Ruka, v ktorej držal meč, ho bolela a nohy už ledva vliekol. S Banoklom a s asi tuctom Skamanderčanov boli teraz hlboko v nepriateľských šíkoch. Vôkol nich sa váľali desiatky mŕtvych a umierajúcich, Trójanov, no väčšinou Mykénčanov a tesálskych bojovníkov.

	Banokles poslal na onen svet ťažko ozbrojeného Mykénčana šikovnou ranou do boku, potom aj on prestal na chvíľočku bojovať a poobzeral sa okolo seba, aby sa zorientoval. Po ich ľavej strane trójske jednotky zmätene ustupovali. Ťal do nich akýsi obrovitý bojovník v čiernej zbroji, meče sa mu v rukách mihali ako blesky a on sám sa pohyboval rýchlo a ladne, takže všetci okolo neho vyzerali ako drevení.

	„Achilles!“ zakričal Banokles Kalliadovi a ukázal mečom tým smerom. „To je Achilles!“

	Kalliades cez priezory v prilbe videl, ako Banoklova tvár zahorela očakávaním. Kývol naňho a obaja sa začali predierať k tesálskemu kráľovi.

	Vtom sa ozvalo hlboké dunenie a krvou nasiaknutá zem sa zachvela.

	„Zemetrasenie!“ začul Kalliades zajačať akéhosi muža a výkrik sa rozľahol po celom poli. Keď vojaci na oboch stranách pocítili, ako sa im po nohami chveje zem, prestali bojovať.

	Kalliades rýchlo našiel mŕtvoly dvoch Mykénčanov, ktoré boli jedna na druhej, chytil sa Banokla za plece a vyliezol na ne, aby mal lepší výhľad.

	V diaľke na juhu pozdĺž rieky Skamander sa dvíhalo veľké mračno prachu. Čím väčšmi sa blížilo k bojujúcim vojskám, tým bolo dunenie hlasnejšie. Kalliades sa zaškľabil. Dupot konských kopýt!

	„To nie je zemetrasenie,“ zakričal natešene svojim vyčerpaných mužom. „To je Trójsky kôň!“

	Keď kopytá koní príslušníkov Trójskeho koňa duneli pláňou smerom k nepriateľským šíkom, Skorpios sklonil luk nad krk svojho valacha a cítil, ako sa mu uvoľňuje žalúdok stiahnutý od strachu.

	Iba pred chvíľou jazdci popchli svoje kone do klusu od okraja lesa na severnom brehu rieky Skamander, kde sa končí úpätie kopca pokrytého dubmi a rieka rýchlo tečie k Trójskej zátoke. Potom zastali, zdesení pohľadom na bojisko pred nimi. Skorpios mal iba chvíľočku, aby si ho prezrel – pláň južne od rieky Skamander plnú bojujúcich bojovníkov, ktorí boli takí zakrvavení a zablatení, že sa nedali rozoznať. Potom Hektor vošiel so svojím veľkým bojovým koňom do spenenej rieky a žrebec plával na druhý breh a trójska jazda za ním.

	Len čo Hektor vyšiel na južný breh, ani sa neobrátil, aby sa presvedčil, či sa jeho mužom darí plávať v rýchlo tečúcej rieke, vytasil meč, popchol koňa a vyrazil smerom k bojisku.

	Skorpios bol aj s Justinom vo štvrtom šíku jazdcov. Blížili sa k nepriateľskému krídlu. V ruke zvieral meč. Pretrel si oči plné zvíreného prachu a zbadal, ako sa nepriateľská jazda horúčkovito snaží obrátiť kone smerom k novej hrozbe, no bránili im v tom mŕtvoly koní a mužov, ktoré sa okolo nich povaľovali na každom kroku.

	Hektor bol ďaleko pred všetkými. Jeho štítnici Mestares a Areoan sa zo všetkých síl snažili držať s ním krok, no máloktorý kôň dokáže udržať krok s Areom v plnom cvale.

	Statný bojový tátoš vrazil do vyplašeného nepriateľského šíku ako baranidlo. Jeden kôň, do ktorého Ares priamo narazil, sa s erdžaním zvalil na zem. Hektor úderom do hlavy skolil jazdca, ktorý sedel na ranenom koni, a ostatní zmätene ustupovali.

	Vtom vpadli do šíkov nepriateľa aj štítnici a za nimi zvyšok Trójskeho koňa.

	Skorpios spomalil a čakal, kedy príde rad naňho. Vtom sa k nemu prihnal tesálsky jazdec, predierajúci sa šíkom Trójanov so zdvihnutým oštepom v ruke. Skorpios sa uhol doľava a oštep sa zabodol jeho valachovi do pravého boka. Kôň sa od bolesti spätil, takže Skorpios mohol poľahky bodnúť Tesálčana oštepom do krku. Kôň, šialený od bolesti, sa znovu vzopäl a potom sa zvalil na zem.

	Skorpios z neho zoskočil, prekotúľal sa, vyskočil na nohy a vytasil meč. Vrhol sa na prvého jazdca, ktorého zbadal, Mykénčana v ťažkej zbroji. Chlap ho bodol kopijou, no trafil mu len náprsný pancier. Skorpios schmatol kopiju, potiahol ju k sebe a prekvapený Mykénčan zletel z koňa. Skorpios ho zabil bleskovým úderom meča do krku. Potom zasunul meč do pošvy, chytil Mykénčanovho koňa za hrivu a s kopijou v ruke mu vysadol na chrbát.

	Rozhliadol sa vôkol seba, na koho ďalšieho by sa mohol vrhnúť. Zbadal, že nepriateľská jazda pod náporom ustupuje a niektorí jazdci sa pokúšajú dostať z bojiska. Nahnevane zašomral a hodil tesálsku kopiju do jedného z utekajúcich jazdcov. Trafila ho rovno do chrbta a v okamihu spadol z koňa. Skorpiovi vyletela vo víťaznom geste do vzduchu zaťatá päsť.

	„Skorpios!“ začul výkrik. Obrátil sa a zbadal Justina so zakrvavenou tvárou a mečom. Usmieval sa od ucha k uchu. „Ešte stále chceš byť na otcovom statku a zaháňať ovce?“

	Hlupák, ktorý má šťastie

	V Tróji, vysoko na Veľkej veži Iliónu, Polydoros sledoval prebiehajúci boj s hrdosťou a zároveň s hlbokou, bolestnou závisťou. Priam ho svrbela ruka, tak túžil schmatnúť meč a brániť kráľa a mesto. Díval sa, ako jeho druhovia v diaľke prenasledujú nepriateľa, a túžil byť medzi nimi.

	Po jeho hrdinskom výkone pri obliehaní paláca pred štyrmi rokmi, keď pomáhal Arguriovi, Helikaónovi a Diodovi brániť schodisko, mladého Orla rýchlo povýšili: najprv na Priamovho telesného strážcu, potom – čo ho sprvu desilo – na kráľovho osobného pobočníka.

	„Nechcem to!“ kričal na svoju ženu Casillu. „Na také miesto sa vojak nehodí!“

	„Pst!“ napomenula ho. „Zobudíš deti. Je to veľká česť, muž môj. Vybral si ťa sám kráľ Priamos. To znamená, že ti dôveruje. Možno ťa má aj rád. Si veľmi príjemný, Polydoros,“ povedala s úsmevom a chcela ho objať.

	Jeho to však neupokojilo a vymanil sa z objatia.

	„Budem ako obyčajný osobný sluha, ktorý mu nosí víno a pomáha s obliekaním.“ Stíšil hlas. „Som bojovník, Casilla. Od pätnástich rokov som bojoval za Tróju. To je… to je…“ Znovu stíšil hlas. „To je urážka,“ zašepkal, ako keby ich v útulnom domčeku pri severnom múre mohol dakto počuť.

	No s plynúcim časom si Polydoros na svoju rolu zvykol. Pravdaže, musel starému kráľovi pomáhať s jedlom a každú noc ho opitého zaviesť do postele, no často ho zasvätili do tajomstiev mesta, keď sedel pri rozhovoroch medzi kráľom a jeho generálmi a radcami, a kráľ sa ho neraz pýtal, čo si myslí o niektorom cudzom kráľovi a o prebiehajúcej vojne.

	A za dva roky si starca obľúbil.

	Teraz sa obrátil a pozrel sa naňho. Kráľ, oblečený v hrubom vlnenom rúchu a ovčom plášti, lebo na veži fúkal ostrý vietor, sa kostnatými rukami opieral o múr cimburia a dychtivo hľadel na bitku prebiehajúcu dolu v diaľke. Vodnaté oči mu už dobre neslúžili a občas vyštekol na Polydora otázku, ako prebieha boj. Mladý muž mu videl na tvári hrdosť a v očiach slzy, keď na pláň pricválal Hektor s Trójskym koňom.

	„Hektor, syn môj,“ zašepkal, „teraz, keď si sa vrátil, Agamemnón a jeho lokajskí králi utečú ako potkany. Budú sa biť navzájom, aby sa dostali k svojim lodiam, chlapče.“

	Polydoros bojoval pred rokmi v Trácii, no nemal veľké bojové skúsenosti. Napriek tomu vedel, že Agamemnón dokáže postaviť oveľa početnejšie vojsko než Priamos. Hektorov prekvapujúci útok nám dnes prinesie víťazstvo, pomyslel si a díval sa, ako nepriateľskí vojaci utekajú k priesmyku. Ale čo zajtra?

	Pozrel sa na princa Polita. Aj on sa zavinul do kožucha z ovčej kože a červenými očami úzkostlivo sledoval bitku. Akoby na sebe cítil upretý pohľad Orla, Polites sa k nemu obrátil a smutne sa usmial. Polydoros vedel, že Polites si myslí to isté čo on: vojna sa ešte ani zďaleka neskončila.

	„Keď prišiel Trójsky kôň, misky váh sa už prikláňali na našu stranu,“ povedal Polites nervózne otcovi. „Antifones by dnes zvíťazil tak či tak, otec, aj keď s vyššími stratami.“

	Priamos si odpľul. „Pha! Antifones je tučný hlupák. A aj ty si idiot. O vojne nič nevieš. Mal by si byť na bojisku, nie sa naň dívať z bezpečnej vzdialenosti.“

	Polites sa začervenal. „Nie som bojovník, otec. Vybral si si ma za tajomníka, aby som dával pozor na tvoju pokladnicu. Slúžim mestu, ako viem.“

	Priamos sa k nemu najedovane obrátil. „A v akom stave je pokladnica, Polites? Ako sa o ňu staráš? Hádam praská vo švíkoch?“

	Polites nahnevane odvetil: „Dobre vieš, otec, že za túto vojnu musíme platiť. Tvojich žoldnierov treba vyplácať a ak budú mať pocit, že prehrávame, budú žiadať ešte viac. Potrebujeme viac cínu a medi na výrobu bronzových zbraní, no musíme ísť do stále vzdialenejších krajín a naše potreby dvíhajú ceny. Cín nevyhnutne potrebujeme a Xantos je našou jedinou nádejou.“

	Zdalo sa, že kráľa to napodiv povzbudilo. „Xantos, áno,“ povedal spokojne. „Som presvedčený, že Aineias čoskoro príde, inak načisto prepasie boj. Už sa teším, že uvidím Agamemnónove lode v plameňoch.“

	Polydoros sa odvrátil a znovu sa zahľadel na bojisko. Nepriateľ ustupoval k násypu, ktorý vybudovali na ochranu priesmyku. Zdalo sa, že niektorí utekajú bezhlavo, iní ustupovali organizovane. To sú určite Mykénčania, pomyslel si, alebo Achilles s Myrmidončanmi, svojou elitnou strážou. Tí veru neukážu nepriateľovi chrbát. Odrazu pocítil s tými disciplinovanými vojakmi, aj keď nepriateľskými, súcit, akúsi spriaznenosť. Spomenul si, ako mykénsky hrdina Argurios, mocný vo svojej odvahe, urputne bránil schodisko a keď zachránil Tróju, umrel so svojou láskou Laodiké. Pre Polydora to bol najkrajší deň v jeho mladom živote.

	„Môj pane, azda by sme sa mali vrátiť do paláca,“ navrhol. „Čochvíľa sa zotmie a boj sa skončil. Ani moje mladé oči nevidia, čo sa deje v takej diaľke, keď je menej svetla.“

	Kráľ potiahol nosom. „Tak to si musím nájsť pobočníka s lepším zrakom,“ povedal, no dovolil mu, aby ho odviedol späť k schodisku.

	Ako opatrne kráčali dolu temnými schodmi veže, Polydoros začul, že si starý kráľ pre seba opakuje: „Môj Hektor sa vrátil a potkany utekajú do dier.“

	Agamemnónove vojská sa dva dni takmer nepohli. Západné jednotky, zahnané naspäť za spevnený násyp, ktorý chránil časť priesmyku smerujúcu do vnútrozemia, nemali ani najmenšiu chuť znovu útočiť.

	Trójania, ktorí nakoniec zapojili do boja každého vojaka, čo vládal stáť na nohách, využili vzácny čas na to, aby vzdali česť mŕtvym, ošetrili ranených a poriadne sa vyspali. Hektor akoby nepoznal únavu, rozvíjal s generálmi obranné plány, obchádzal Dom hadov a kasárenskú nemocnicu, aby povzbudil ranených a umierajúcich, a vybral sa aj na bojové pole, kde polihovali trójski vojaci a čakali na ďalší Agamemnónov útok.

	Keď sa na tretí deň stretli na skamanderskej pláni, Kalliades videl, že má tvár sivú od únavy.

	„Musíš si oddýchnuť, Hektor,“ povedal mu starý generál Lucan, ktorý akoby čítal Kalliadove myšlienky. „V nadchádzajúcich bojoch bude Trója potrebovať všetky tvoje sily.“

	Hektor nepovedal nič a Lucan pokračoval: „Okrem toho sme priveľmi blízko nepriateľských šíkov. Stačí jeden dobre namierený šíp a je po našich nádejach.“

	Hektor spolu s Lucanom, Banoklom a Kalliadom stáli iba sto krokov od nepriateľského násypu, na ktorom sa teraz ježili zaostrené koly na odvrátenie útoku jazdcov. Masívny polkruhovitý násyp chránil vchod do úzkeho priesmyku. Trójania stojaci na útesoch nad priesmykom a na bielych múroch Kráľovej potechy videli ligotavú zbroj nepriateľských bojovníkov, ktorí sa zdola na nich dívali a čakali.

	„A čo si mu ty mater?“ spýtal sa podráždene Banokles. Nijako sa netajil tým, že starého generála neznáša, a Kalliades si pomyslel, že táto antipatia je vzájomná.

	Lucan sa s chladným pohľadom pousmial. „Keby si sa bol dakedy stretol s kráľovnou Hekabou, Mykénčan, takú hlúpu otázku by si nikdy nepoložil.“

	Hektor sa uprene díval na útesy a tváril sa, že nepočúva. Potom neprítomným hlasom povedal: „Na poranenie šípom neumriem, generál.“

	„Prezradil veštec kráľovi Priamovi, ako zomrieš?“ spýtal sa Lucan pochybovačne.

	Hektor sa navidomoči prebral zo snenia a potľapkal generála po pleci. „Nie, priateľ môj starý, ale Agamemnón prisľúbil, že lukostrelca, ktorý ma zabije, čaká dlhá a krutá smrť. So mnou má inakšie plány. Chce, aby ma Achilles alebo niektorý iný bojovník pokoril a zabil na verejnosti.“

	„Je tu rozbíjač lebiek Aias. Videl som ho v najväčšom virvare,“ poznamenal ochotne Banokles.

	Kalliades prikývol. „Aj ja som ho videl. Jediným úderom svojho širokého meča zabil naraz dvoch chlapov.“

	„Stále nosí aj ten starý vežový štít.“ Banoklova tvár, v týchto dňoch zvyčajne zachmúrená, sa pri tej spomienke rozjasnila. „Je to veľký ťažký štít. Nik iný ho nevládze nosiť celý deň. Určite je ešte stále mocný ako vôl.“

	Vtom Hektor vyvrátil hlavu a zasmial sa takým nákazlivým smiechom, že sa rozosmiali aj mnohí vojaci, ktorí oddychovali obďaleč. „Som si istý, že Agamemnón má kopu slávnych bojovníkov, ktorí by si to so mnou radi rozdali, Banokles. O Aiasovi som počul. Je to mocný bojovník.“

	Kalliades si v súvislosti s Aiasom spomenul na mladého vojaka, ktorý mu zachránil život.

	„Nepozná niekto z vás,“ spýtal sa, „jedného mladého Trójana, ktorý takisto nosí vežový štít?“

	„To bude Boros,“ odvetil bez zaváhania Hektor. „On a jeho brat pochádzajú z Rodosu, hoci ich matka bola Trójanka. Počul som, že jeho brat Echios zahynul. Obaja boli Skamanderčania.“

	V jeho hlase nebola výčitka, no Kalliades sa cítil hlúpo. Bol pobočníkom generála Skamanderčanov, no svojich vojakov takmer nepoznal. Hektor poznal po mene každého muža bojujúceho za Tróju a vedel, ako sa volajú ich otcovia. Nepoznal len žoldnierov z Frýgie, Zeleie a chetitských krajín.

	Lucan ukázal k priesmyku a netrpezlivo sa spýtal: „Kedy na nich zaútočíme, Hektor?“

	Kalliades si vymenil pohľad s Banoklom. Obaja boli v to ráno v Jantárovej komnate v paláci, keď Priamos požadoval okamžitý útok na priesmyk a Kráľovu potechu.

	Hektor, sediaci nenútene vo veľkom vyrezávanom kresle s čašou vody v ruke, vtedy trpezlivo povedal: „Útok na priesmyk by bol samovraždou, otec. Mohli by sme ten násyp dobyť, hoci by nás to stálo množstvo obetí, lebo by sme museli bojovať na kopci a nemohli by sme použiť Trójskeho koňa. Potom by sme sa mohli prebojovať k priesmyku. No v najužšej časti priesmyku môžu bojovať vedľa seba iba dvaja bojovníci. Ak by postavili proti nám svojich najlepších bojovníkov, boj by sa skončil nerozhodne.“

	„Ibaže oni držia pozície hore na útese,“ pokračoval pokojne, no dôrazne. „Našich bojovníkov budú zasypávať mračnami šípov a oštepov. Bola by to samovražda,“ zopakoval.

	Kráľ sa prechádzal po veľkej miestnosti, až mu rúcho vírilo okolo bosých nôh.

	„Tak potom musíme zaútočiť od mora,“ povedal po chvíli. „Xantos použije metače ohňa a zničí Agamemnónove lode.“

	„To by bol vskutku dar od Poseidóna,“ trpezlivo odvetil Hektor. „Ak by sme dokázali zaútočiť od mora v noci, naši vojaci by mohli vyliezť na útesy a dobyť Kráľovu potechu. Ale to je len rojčenie, otec. Naše lode blokuje Menadova flotila. V Trójskej zátoke sú nám nanič. A nevieme, kde je Xantos.“

	„Možno ho Poseidón potopil pri nejakom cudzom brehu,“ poznamenal Antifones. Sedel na gauči a jednu nohu mal vyloženú na vankúšoch. Mal poranené stehno. V tvári bol bledý, rana ho očividne bolela a ani zďaleka nebol taký veselý ako zvyčajne.

	Priamos zastal, akoby hlboko ponorený do vlastných myšlienok, a pohyboval perami. Potom prefíkaným hlasom a s lesknúcimi sa očami povedal: „Zaútočíme od mora! Xantos použije metače ohňa. Uvidíme, ako sa to bude páčiť Agamemnónovi!“

	Hektor napokon stratil trpezlivosť a zvýšil hlas: „Veď nevieme, kde je Xantos, otec! A na jeho palube je moja žena. Poslal by si tú loď do boja, keby si vedel, že tým ohrozíš Andromachu?“

	Priama zarazil synov nezvyčajný tón a odrazu sa spýtal plačlivým hlasom: „Kde je Andromacha? Kde je? Je tu?“ Vyľakane sa obzeral okolo seba a ostatní muži v rozpakoch uhýbali pohľadmi.

	Kalliades sa vrátil do prítomnosti. Hektor vravel: „Nepriateľa môžeme držať v zátoke prakticky donekonečna. Nedokážu sa dostať z priesmyku, tak ako sa my nemôžeme dostať do priesmyku. Agamemnón si síce hovorí Bojový kráľ, no ostatní králi prijímajú jeho velenie len dovtedy, pokiaľ trvá boj. S pribúdajúcim časom budú mať jeden druhého plné zuby a začnú sa škriepiť. Ak po Priamovej pokladnici, o ktorej stále počúvali, nebude ani stopy, čoskoro zamieria domov.“

	„Počul som, že Achilles neznáša Agamemnóna a je tu len preto, aby pomstil svojho mŕtveho otca. Starý Nestor prišiel, lebo sa bojí Agamemnónovej moci. Spoľahnúť sa môže iba na Ostrý zub a jeho Kréťanov.“

	„A Odyseus?“ spýtal sa Kalliades. „A Škaredý kráľ? Je to čestný muž.“

	„To je,“ ustarostene odvetil Hektor. „Spojil svoj osud s Mykénčami a tak to aj ostane.“

	Banokles sledoval nepriateľské vojsko. „Pozrite!“ zvolal odrazu. „Čo to robia?“

	Asi päťdesiat vojakov sa v diaľke vynorilo z priesmyku a začalo horúčkovito kopať.

	„Mám povedať našim lukostrelcom, aby na nich začali strieľať?“ ozval sa Lucan.

	Hektor pokrútil hlavou. „Sú priďaleko, škoda šípov. Nemôžeme si dovoliť zbytočne míňať muníciu.“ Tvár mu zvážnela a Kalliades tušil, že myslí na žalostný stav trójskej zbrojnice. Chalkea z Milétu odvolali z výstavby mosta v Dardanose, aby dozeral na prácu kováčov, ktorí vo dne v noci kuli nové bronzové meče a oštepy. Hektor vydal rozkaz, že každý muž bojujúci za Tróju musí mať bronzový náprsný pancier a prilbu, hoci to znamenalo, že elitné jednotky nemali panciere na predkolenie, ani chrániče na plecia a ramená.

	Kováčske vyhne pre nedostatok cínu väčšinou zívali prázdnotou a z kováčov sa stali nosiči ranených a strážcovia brány. Kalliades vedel o jednom mladom bronziarovi, ozajstnom majstrovi svojho remesla, ktorý zabíjal zranené kone a spracúval ich na mäso. Na návrat Xantosu a na jeho náklad cínu čakalo celé mesto.

	„Kopú druhé opevnenie,“ povedal Kalliades, cloniac si oči.

	„Nechajte ich,“ odvetil Hektor a odvrátil sa. „Zbytočne mrhajú časom a energiou. Nezaútočíme na nich. A okrem toho im druhé obranné opevnenie zabráni v ďalšom útoku.“

	„Ale kráľ nám kázal zaútočiť, pane,“ nahnevane povedal Lucan.

	Hektor sa zahľadel starcovi do očí. Generál nakoniec sklopil zrak. Potom Hektor odišiel.

	Kalliades vysadol na koňa a pomaly obchádzal bojové pole. Iloský pluk bol v prednom šíku, rozostavený do obranného štvorhranu, hoci vojaci polihovali na zemi, spali alebo jedli a hľadeli do plameňov táborových ohňov.

	Za nimi boli Skamanderčania. Prechádzal ich šíkmi, pohľadom hľadal vežový štít, no Borosa nemohol nájsť. Premýšľal, prečo ho to trápi. Hádam už stokrát ho v boji zachránil meč alebo štít nejakého druha, tak ako on zachránil iných. Kalliades v duchu pokrčil plecami. Možno to bolo preto, že on sám kedysi nosil vežový štít, ktorý už dávno stratil počas obliehania paláca. Teraz dával prednosť guľatému koženému alebo drevenému štítu priviazanému k ruke, vďaka čomu mal väčšiu voľnosť v boji. Predné šíky mykénskej falangy boli vyzbrojené vežovými štítmi z rohoviny a kože, ktoré siahali po pás a dobre im slúžili, keď útočili v jednoliatom tvare ako obrovitá korytnačka, no nemohli dobre manévrovať v boji muža proti mužovi.

	Keď obišiel celé vojsko a všimol si, ako Hektor rozostavil jednotlivé pluky, Orlov a Trójskeho koňa, Kalliades sa vrátil k prednému šíku Skamanderčanov a vyhľadal Banokla. Jeho kamarát si zložil starý obitý náprsný pancier, ľahol si na chrbát a hľadel na tmavnúcu oblohu.

	Kalliades zosadol z koňa, odovzdal ho koniarovi a potom si sadol k mocnému bojovníkovi. Ďalší mládenec priniesol dva poháre riedeného vína a tanier s mäsom a kukuričným chlebom. Kalliades mu poďakoval.

	Štuchol do Banokla a podal mu víno. Banokles sa posadil a vzal pohár. Napil sa vína a po chvíli sa spýtal: „Myslíš, že znovu zaútočia?“

	Kalliades sa poobzeral okolo seba, no nablízku nebolo nikoho, kto by ich mohol počuť. „Agamemnónova ctižiadostivosť a Achillova túžba po pomste ich budú hnať dopredu,“ odvetil. „Aspoň nejaký čas. Áno, myslím, že zaútočia znovu. No musia prejsť cez priesmyk, takže nemôžu použiť falangu. Buď padnú, alebo získajú slávu.“

	„To sa mi vždy páčilo,“ povedal Banokles. „Keď sme tak postupovali, vždy nám to vyšlo. Aj im to môže vyjsť. Nie sú to žiadni sráči,“ ukázal hlavou smerom k priesmyku.

	Kalliades vedel, že má pravdu. Sami dlhé roky slúžili v mykénskom vojsku a obaja vedeli, že títo temní bojovníci sa svojej dobrej povesti tešia úplne zaslúžene.

	Mlčanie sa predlžovalo. Bola pokojná noc a Kalliades počúval zvuky, ktoré sa v tme ozývali: smiech chlapov, praskanie neďalekého ohňa, odfrkovanie a hrabanie koní. Potom sa spýtal: „Čo to vravel kráľ o generáloch? Že bude mať radšej hlupáka, ktorý má šťastie, ako génia, ktorý má smolu?“

	Banokles sa zamračil a poškrabal sa po hustej plavej brade. „Hej, tuším niečo také. Veľký Zeus,“ povedal pohoršene, „len kráľ si môže dovoliť nazývať ma hlupákom.“

	„Ty nie si hlupák, Banokles. No vždy si mal v boji šťastie.“

	Banokles sa znovu zamračil a nepovedal nič. Kalliades vytušil, že rozmýšľa o šťastí a o Hrdzani, a ostal ticho.

	Napokon sa ho Banokles spýtal: „V koľkých bitkách sme bojovali, Kalliades, čo myslíš?“

	Kalliades pokrčil plecami. „Neviem. Boli ich stovky.“

	„A stále sme tu a čakáme na ďalšiu. Silní a pripravení. Ani raz sme nemali vážne zranenie, ak, pravda, nerátam moje ucho.“ Zamyslene si pošúchal kýpeť ucha a potom jazvu na pravom ramene, kde ho zasiahol Arguriov meč. „Nuž, my dvaja sme síce veľkí bojovníci, no mali sme aj šťastie, však?“

	Pozrel na Kalliada, ktorý súhlasne prikývol, lebo tušil, kam Banokles mieri.

	„Tak prečo,“ zachmúril sa Banokles, „prečo, pre Háda, musí zomrieť takou smrťou niekto taký ako Hrdzaňa, ktorá v živote nikomu neublížila, a my sme stále tu? Aký mizerný boh rozhodol o tom, že musela zomrieť takou hlúpou smrťou?“

	Pozrel sa na Kalliada, ktorý v priateľových ľadovo modrých očiach videl žiaľ a hnev.

	„Neviestkam sa občas stane, že ich niekto zabije,“ pokračoval Banokles. „Je to nebezpečné zamestnanie, to vie každý. No Hrdzaňa s tým po svadbe prestala. Mala rada medovníky a ten pekár bol jediný v meste, kto ich piekol. Preto ho pozývala do nášho domu.“

	Znovu ostalo dlhé ticho. „A bol to len malý vycivený sráč.“

	„Bol to pekár,“ mierne povedal Kalliades. „Mal silné ruky a plecia. Hrdzaňa nemala proti nemu šancu.“

	Banokles znovu stíchol a díval sa, ako sčernela obloha. Potom povedal: „Tá kňažka Piria, Kalliope či ako sa vlastne volala, tá mala dobrú smrť, keď zachraňovala svoju priateľku. I tá kráľovná na čiernom žrebcovi. Obe umreli ako bojovníčky. Aj keď to boli ženy. Ale Hrdzaňa…“ nedokončil.

	„Hrdinovia, ktorí padnú v boji, sa vraj odoberú do Elýzia a večerajú v Sieni hrdinov. Vždy som sa na to tešil. Ale čo bude so ženami, ktoré sa stali hrdinkami? S takými ako boli Piria a tá kráľovná? A čo je s Hrdzaňou? Kde je teraz?“

	Kalliades vedel, že jeho kamarát je sklamaný a užialený. Banokles bol zvyknutý na jednoduchý zákon bojovníka – ak ti niekto zabije kamaráta alebo druha v zbrani, pomsti sa. Ako sa však mal pomstiť mŕtvemu pekárovi?

	Kalliades si vzdychol. „Na to ti neviem odpovedať, priateľ môj. Raz to možno zistíš. Aspoň dúfam.“ Potom smutne dodal: „Videli sme veľa mŕtvych, viac než dosť. Vieš rovnako dobre ako ja, že nie vždy zomierajú tí, ktorí si to zaslúžia.“

	Kalliades si spomenul na statok za Trójou a na Piriu, ktorá stála na úbočí kopca, plavé vlasy sa jej ligotali vo svetle horiacej stodoly a s odmeranou tvárou pokojne strieľala šípy do vrahov, ktorí prišli zabiť Andromachu. Sľúbil Odyseovi, že vezme Piriu so sebou, aby sa stretla s Hektorovou ženou a aby sa na vlastné oči presvedčil, že bezpečne došla do cieľa svojej cesty. Aký bol len hlúpy a nevedomý, keď si myslel, že jej môže zaručiť bezpečnosť! Ako keby láska bola všetko. Bolesť sa rokmi zmenšila, no pochybnosti vzrástli. Naozaj Piriu miloval? Alebo mala pravdu Hrdzaňa?

	Spomenul si na dávne neviestkine slová: „Ste si takí podobní, Kalliades. Odrezaní od života, bez priateľov, bez ľudí, ktorí by vás mali radi. Preto potrebujeme Banokla. On je život, bohatý a surový život v celej svojej sláve. Nijaké triky, nijaké ľsti. Je ohňom, okolo ktorého sa schádzame, a jeho svetlo rozháňa tiene, ktorých sa bojíme.“

	Pozrel na Banokla, ktorý si znovu ľahol a zavrel oči, takže vo svetle ohňa ho bolo ledva vidieť. Kalliada odrazu premkol strach. Jeho starý druh v zbrani sa v posledných rokoch tak strašne zmenil! A ešte väčšmi ho zmenila manželkina smrť. Bude aj naďalej hlupákom, ktorý má šťastie, ako ho nazval Priamos?

	„Pomôž mi, prosím ťa, pomôž mi!“ kričal umierajúci muž a mladý liečiteľ Xander, ktorý ťahal okolo radov ranených vojakov voz plný odťatých končatín, zaváhal a až potom zastal. Prehodil cez voz plátno nasiaknuté krvou, aby zakryl svoj desivý náklad, a pristúpil k mužovi.

	Bol to jazdec. Xanderovi, ktorý videl za svojho života viac rán než väčšina vojakov, to bolo jasné na prvý pohľad. Muž mal jednu nohu odťatú pod kolenom, najskôr po údere sekerou. Druhú mal tak vážne poranenú – zrejme nešikovným pádom z koňa – že sa mu odtrhla nad stehnom. Oba kýpte hnisali a Xander vedel, že muž čoskoro v bolestiach zomrie.

	Jemne položil mužovi ruku na plece. „Si príslušník Trójskeho koňa?“ spýtal sa ho.

	„Áno, pane, Fegeus, Dareov syn. Umieram, pane?“ Xander zbadal, že Fegeus, zrejme po údere do hlavy, oslepol. Myslel si, že za ním prišiel veliaci dôstojník, a nie pehavý liečiteľ, ktorý nie je na svete ani sedemnásť rokov.

	„Áno, vojak,“ mierne povedal mládenec. „No kráľ vie, že si udatne bojoval za svoje mesto. Vyslovil tvoje meno.“

	Xander sa už dávno naučil šikovne klamať umierajúcich.

	„Príde sem, pane? Sám kráľ?“ Fegeus túžobne natiahol ruku, zalapal po dychu a Xander ho chytil za ruku.

	„Kráľ Priamos čoskoro príde,“ povedal potichu. „Je na teba hrdý.“

	„Pane,“ povedal muž dôverne a pritiahol si Xandera k sebe. „Tá bolesť… Niekedy nemôžem… Niekedy je tá bolesť… priveľká. Povedz mi, keď kráľ príde. Nech ma nepočuje kričať ako dáku babu…“

	Xander ho ubezpečil, že mu to povie, a potom odišiel vysypať za kasárne svoj náklad. Na chvíľu zastal, vďačne sa nadýchal sviežeho vzduchu od mora a potom vošiel do horúcej zapáchajúcej budovy.

	Xander vedel, že kráľ nepríde, no dal Fegeovi aspoň malú nádej, ktorej sa mohol držať v posledných chvíľach života.

	Vyhľadal Machaóna, hlavu domu. V sude na rohu kasární si umýval ruky od krvi. Machaón bol stále pomerne mladý, no teraz vyzeral ako starec. Tvár mal sivú, lícne kosti vystupovali z bledej kože, oči zapadnuté.

	„Potrebujeme bolehlav,“ naliehavo mu povedal Xander. „Máme tu statočných mužov, ktorí strácajú odvahu, keď sa musia vyrovnať s bolesťou spôsobenou ranami.“

	Machaón sa obrátil k nemu a v očiach sa mu zračila bolesť. „V meste už nie je nijaký bolehlav,“ odvetil liečiteľ. „Moje modlitby k Hadiemu bohu ostali nevyslyšané.“

	Xander si s hrôzou uvedomil, že Machaón je nielen vyčerpaný, ale aj vážne chorý.

	„Čo ti je, Machaón?“ zvolal. „Vidím, že aj ty máš bolesti.“

	Machaón podišiel bližšie k mládencovi a stíšil hlas. „Od zimy mi v bruchu rastie čosi odporné. Skúšal som bylinky a prečisťujúci med, no rastie to ďalej.“ Vtom sa mu skrivila tvár a prehlo ho, akoby ho zachvátili neznesiteľné bolesti. Keď sa znovu narovnal, tvár mal bledú a spotenú, pohľad neprítomný.

	„Nikomu som to nepovedal, Xander,“ povedal slabým hlasom. „Ani ty to nikomu nevrav. Som však priveľmi chorý, aby som išiel na bojisko. Musíš ta ísť namiesto mňa.“

	Hoci sa Xander bál o svojho mentora, srdce mu poskočilo od radosti. Bola to príležitosť odísť z tohto miesta smrti, dostať sa na čerstvý vzduch a ošetrovať menšie zranenia mužov, ktorí neumierali a ani tak veľmi netrpeli. Hektor nariadil, že všetci ranení, ktorí môžu chodiť, musia ostať na pláni pre prípad, že by Agamemnónovo vojsko znovu zaútočilo. Vážne ranených, ktorí sa však mohli vystrábiť, odniesli do Domu hadov v hornej časti mesta, aby načerpali síl do ďalších bojov. Tí, o ktorých si mysleli, že umrú, ležali v tejto nemocnici, kde boli kedysi ileánske kasárne. Kasárne sa nachádzali v dolnej časti mesta, v pevnostnej priekope, kúsok od pohrebných hraníc, ktoré horeli vo dne v noci.

	„Pôjdem ta, Machaón,“ odvetil, „ale musíš si oddýchnuť.“ Pozrel do jeho zmučených očí a bolo mu jasné, že o nejakom oddychu nemôže byť ani reči. „Kam presne mám ísť?“

	„Ranení sú všade. Nebude ťažké ich nájsť. Rob, čo sa dá.“ Keď sa Xander obrátil na odchod, Machaón ho chytil za ruku. Mládenec cítil len chlad vychádzajúci z jeho kostnatých prstov. „Vždy urob, čo sa dá, Xander,“ dodal.

	Xander si pobalil do koženej tašky liečivé mastičky, obväzy, obľúbené bylinky, ihly rôznych veľkostí a nite. Potom vzal džbán vína, tri mechy s vodou a vybral sa smerom k bojisku.

	Bol chladný večer a Xander si pri chôdzi predstavoval, že je doma na Cypre a prechádza sa po zelených kopcoch medzi dedovými čriedami. Vzdialené výkriky ranených sa zmenili na jemné mečanie zatúlaných kôz. Privrel oči a priam cítil vôňu vzdialeného mora a počul škrekot čajok. Na hrboľatom chodníku sa potkol a takmer spadol. Usmial sa nad svojou pochabosťou. Len ďalej kráčaj so zavretými očami, pomyslel si, a zlomíš si nohu, Xander!

	Machaón mal pravdu. Ranených nebolo ťažké nájsť. Xander chodil od jedného k druhému, prikladal im na rany čisté obväzy, malými tenkými ihlami im zošíval rany na tvárach a hrubšími ihlami a pevnými niťami väčšie rany na nohách a rukách. Varil bylinky vo vode na táborovom ohni, aby získal liečivú zmes, a dával do dlahy polámané prsty. Niektorých vážne ranených vyzval, aby šli do liečebného domu, no všetci odmietli. Nečudoval sa im.

	Noc akoby nemala konca, a keď sa obloha na východe začala vyjasňovať, Xander pokračoval vo svojej práci. S mnohými vojakmi sa stretol už predtým; chodili za ním s ranami, s nevysvetliteľnými bolesťami a menšími chorobami, niektorí v posledných rokoch aj niekoľko ráz. Zdravili ho ako svojho kamaráta a žartovali s ním, ako žartujú vojaci všade inde. Prezývali ho Krátkonohý alebo Pehavý a on sa červenal od radosti, že ho majú radi.

	Pribúdalo svetla i tepla a do skamanderského údolia sa navalila hustá hmla, takže Xander ledva videl pred seba. Bol už taký unavený, že ledva dokázal prejsť od jedného ohňa k druhému a trasúcimi sa rukami už nevládal zošívať rany. Kráčal však ďalej.

	„Už je čas ísť, Xander,“ začul dôverne známy hlas.

	„Machaón?“ spýtal sa a díval sa okolo seba, no v hmle nič nevidel. „Machaón? Si to ty?“

	„Rýchlo, chlapče,“ naliehal hlas. „Prestaň pracovať a chytro sa vráť do mesta. Rýchlo!“

	Xander si náhlivo zbalil koženú tašku, prehodil si ju cez plece, vzal prázdne mechy a zamieril k rieke. Sotva si videl na ruku a musel ísť pomaly, aby nezakopol o zobúdzajúcich sa mužov alebo o driemajúce kone.

	Vtom sa z hmly ozval hlasný výkrik, ktorý sa v tme čudne ozýval a ktorý si odovzdával jeden šík bojovníkov za druhým: „Hore sa! Vstávajte! Prichádzajú!“

	 

	
XIX

	Hmla v údolí

	Ešte predtým, keď slnko zapadlo za obzor a prenechalo oblohu hviezdam, Odyseus stál na hradbách Kráľovej potechy a nevedel sa zbaviť bolesti, ktorú cítil v pleci a najmä v srdci.

	Statoční Itačania a Kefallénčania neúnavne bojovali na skamanderskej pláni celé tri dni, keď odrazu Trójsky kôň vrazil do západných vojsk ako baranidlo a vyrovnaná bitka sa zmenila na takmer jasnú porážku.

	Dvaja Hektorovi jazdci vtrhli medzi Odyseových pešiakov ako jedno telo, strážili jeden druhému bok a ťali a sekali na všetky strany. Keď jeden z nich zdvihol do výšky meč, aby zrazil mladého člena posádky Krvavého jastraba, Odyseus zozadu bodol jazdca oštepom hlboko do boku, priamo do srdca. Bronzový hrot uviazol pod rebrom. Odyseus sa pokúšal oštep vytiahnuť, ale iba stiahol mŕtveho jazdca z koňa. Keďže všade navôkol boli mŕtve telá, itacký kráľ sa nestihol uhnúť. Jazdec spadol rovno naňho a vykĺbil mu plece. Ramennú kosť mu síce tesálsky lekár Podaleirios napravil, no plece ho bolelo ešte aj teraz, po niekoľkých dňoch. Remeň, ktorým mu uviazali ruku, zahodil a bolesť pred druhými tajil. No teraz, keď pohol na skúšku rukou, ako keby sa zahnal mečom, musel nahlas zakliať, tak ho to zabolelo.

	Pred takými dvadsiatimi alebo aj desiatimi rokmi, pomyslel si podráždene, by stačil jediný deň a bolo by po bolesti.

	Horšia však bola bolesť, ktorú cítil v srdci. Spomenul si na slová, ktoré mu Penelopa povedala pred rokmi na brehu Itaky. „Bojím sa, že ťa čakajú ťažké rozhodnutia. Nerozhoduj sa unáhlene, aby si potom nebanoval, lebo rozhodnutie už nebudeš môcť zmeniť. Neber tých mužov do vojny Odyseus.“

	„Ja si vojnu neželám, drahá,“ povedal jej vtedy a myslel to vážne.

	Ako len musia olympskí bohovia milovať iróniu, pomyslel si smutne. Alebo možno nemala jeho žena vyjadriť svoje obavy nahlas, aby ju bohovia nepočuli a nepremenili ich na skutočnosť.

	Lebo teraz bol tu, na dohľad od Zlatého mesta, a jeho verní muži bojovali bok po boku s Mykénčanmi za Agamemnóna, ktorý bol posadnutý myšlienkou zničiť mesto, pobiť Odyseových bývalých priateľov a uzurpovať si všetko bohatstvo mesta.

	A spomenul si na slová, ktoré mu povedal Helikaón pri ich poslednom stretnutí. „Nevidel som Priamove zásoby zlata, no ak by mali zaplatiť túto vojnu, museli by byť obrovské. Zlato odchádza z mesta deň čo deň: na najímanie žoldnierov, na podplácanie spojencov. Ale naspäť ho prichádza len málo. Ak bude boj pokračovať dlhšie a vy napokon dobyjete mesto, možno už nenájdete nič.“

	Odyseus sa chmúrne usmial. Agamemnón so spojencami stále verili, že Priamos má obrovské bohatstvo. Aspoň mali dôvod bojovať. Akú si zas nájdeš výhovorku, Škarediak? počul v duchu Penelopu. Že si dal slovo? Je tvoje slovo také mocné, také posvätné, že musíš bojovať so svojimi nepriateľmi proti svojim priateľom?

	Pred tromi dňami, keď bojoval po boku mykénskych vojakov na pláni a videl, ako sa do údolia valí trójska jazda, srdce mu poskočilo, ako keby ho prišiel Hektor so svojou jazdou zachrániť.

	Odyseus si vzdychol. Vojna odcudzila bratov v zbrani. Agamemnóna a jeho spojeneckých kráľov neznášal. Idomeneos bol chamtivý klamár. Menesteos z Atén ani Agapenor z Arkádie neboli o nič lepší. Slabošský Menelaos urobil všetko, čo mu brat kázal. Starý Nestor bol Penelopin príbuzný a Odyseovi sa pozdával, no aj on sa dal obalamutiť prísľubom Priamovho bohatstva. Iba Achilles prišiel do Tróje s čestným poslaním: nájsť bojovníka, ktorý poslal na smrť jeho otca, a pomstiť sa mu.

	Spomenul si na Hektorove svadobné hry, keď ľstivý Priamos vyhlásil Odysea za nepriateľa Tróje. Menej pyšný muž by bol jednoducho odišiel z mesta. No urazený Odyseus dovolil, aby ho pýcha doviedla medzi týchto darebných kráľov. Áno, bol vinný, že si najal vraha, aby zabil Helikaónovho otca, no urobil to len preto, aby ochránil Helikaóna, ktorého mal zabiť ten istý vrah, podplatený niekým iným.

	Odyseus s bolesťou v srdci opustil svojich odporných spojencov, ktorí pili a škriepili sa v megaróne Kráľovej potechy, a vyšiel na terasu, aby sa nadýchal čerstvého vzduchu.

	Rozhliadol sa okolo. Agamemnónovi lokaji si tu pred chvíľou opekali dve prasatá a terasa páchla krvou a spáleným mäsom. Potom sa zabávali s prasacou hlavou a kopali do nej, až kým sa nezmenila na beztvarú masu. Odyseus ju zdvihol, chvíľu na ňu hľadel a potom ju hodil za múr. Usmial sa, lebo si spomenul na Gannyho, prasiatko, ktoré najprv zachránil v mori pred utopením a ktoré potom sedelo v jeho žltom plášti na brehu medzi pirátmi, ako keby počúvalo Odyseovo rozprávanie o zlatom rúne.

	„Pri Apolónových guliach, Ganny, chlapče môj, aké dobrodružstvá sme my zažili!“ povedal nahlas.

	Rozveselený tou spomienkou vykročil na západnú stranu terasy. Vo svetle hviezd uvidel Heraklovu zátoku. Na jej brehu kotvilo toľko lodí, že takmer nebolo vidieť biely piesok. Pohodlné terče pre Helikaónove metače ohňa, pomyslel si. Vari sa Agamemnón ani trochu nepoučil z pohromy na Imbrose? Odkedy Xantos vyplával z Itaky, Odyseus o ňom nepočul, no väčšinu svojej flotily prezieravo presunul ďalej na pobrežie do malej skrytej zátoky.

	Obrátil sa a pozrel sa opačným smerom, na trójske hradby, ktoré sa v mesačnom svite týčili v diaľke ako čarovné mesto z jeho príbehov, a na skamanderskú pláň, kde táborilo a čakalo trójske vojsko. Nespočetné množstvo táborových ohňov prezrádzalo, že je sformované v obranných štvorhranoch. Vedel, že Hektor nie je taký hlúpy, aby zaútočil, ako tvrdil ten hlupák Menelaos. Ten chlap, čo nemá ani najmenší zmysel pre strategické myslenie, si myslí, že aj ostatní sú takí hlúpi ako on. Odyseus sa pozrel dolu, kde vojaci kopali vnútorné opevnenie. Škoda času a energie, pomyslel si. A ďalšia prekážka, keď budeme chcieť zaútočiť. Toľká hlúposť ho hnevala.

	Pozrel sa na juh, na Skamanderské údolie, a zbadal, že nad riekou sa dvíha hustá hmla a pomaly sa presúva k trójskym vojskám na pláni. Uvedomil si, že ju nemôžu vidieť. Zbadajú ju až vtedy, keď budú mať pod nosom nepriateľské meče.

	Keď odchádzal z terasy a schádzal po kamenných schodoch do megarónu, kde ho privítali opilecké výkriky a rehot, mozog mu horúčkovito pracoval. Menelaos ležal na dlážke v mláčke vína a očividne nejavil známky vedomia. Agamemnón bezvýrazne civel na itackého kráľa. Agamemnón nikdy nepil a Odyseus si vždy dával pozor, aby sa v jeho spoločnosti nedotkol vína.

	„Náš rozprávač sa rozhodol opäť zavítať medzi nás,“ povedal mykénsky kráľ. „Je to pre nás veľká česť. Zabavíš nás dnes vec dákou príhodou, kráľ lží?“

	Odyseus prepočul urážku a nepovedal nič, len stál vo dverách až kým mu nezačali venovať pozornosť.

	„Rýchlo sa preberte, vy ožrani,“ zreval. „Mám plán.“

	Achilles, neozbrojený a oblečený iba v jednoduchej čiernej suknici a koženom náprsnom pancieri, sa s tvárou začiernenou sadzami krčil pri vchode do úzkeho priesmyku a uprene hľadel do hustej hmly. „To je šialenstvo!“ povedal veselo.

	Odyseus, kľačiaci na jednom kolene za ním, sa zachechtal. „Aj tak musíme zaútočiť na svitaní,“ odvetil. „Naši spojenci sľúbili, že tu budú, len čo vyjde slnko. Ak zaútočíme teraz, vďaka hmle môžeme využiť moment prekvapenia.“

	„Prekvapenie je to najmä pre mňa,“ chmúrne povedal akýsi bojovník s ryšavou bradou. „Je noc a hmla je taká hustá, že nevidím ani na špičku svojho meča. Nebudeme ani vedieť, koho zabíjame.“

	„Naším nepriateľom budú tí, čo ležia, Tibo, či už spia alebo sú mŕtvi,“ povedal mu Odyseus.

	Znovu si premyslel celý plán. Agamemnón mal zaútočiť dnes a to znamenalo, že musí prejsť s vojskom cez priesmyk. Hustá hmla mu umožní prejsť cezeň bez toho, aby ich niekto zbadal Hektor to bude, samozrejme, očakávať, a na svitaní bude mať prichystané vojsko. Ak zaútočia v noci, azda ho zastihnú nepripraveného.

	Odyseus, Achilles, päťdesiat Myrmidončanov a ďalších sto vybraných bojovníkov sa mali pod rúškom tmy a hmly vykradnúť z priesmyku, dostať sa cez opevnenie a udrieť na spiacich Trójanov. Nikto z nich nemal na sebe zbroj, aby ich neprezradilo cinkanie kovu. Trójania sa určite rýchlo spamätajú, no Odyseu vyrátal, že v spánku ich pobijú najmenej tisíc.

	V priesmyku ďaleko za nimi nedočkavo čakal zvyšok Agamemnónovho vojska. Len čo skupina tichých zabijakov vykoná svoju desivú prácu a Trójania vyhlásia poplach, zaútočí pechota.

	Jazda bude musieť počkať na tej strane priesmyku, ktorá je obrátená k moru, až kým sa nerozbrieždi a nezdvihne sa hmla. No nepriateľ bude v rovnakej situácii. Ani Trójsky kôň nemôže útočiť, keď nič nevidí.

	Odyseus pohol plecom a od bolesti skrivil tvár. Oblizol si suché pery. Jednoducho jedna z ďalších bitiek, akých si preskákal už nespočetne veľa, pomyslel si. V jednej ruke zvieral meč, v druhej dlhú dýku. Pozrel na Achilla, ktorý mal meče na chrbte a v rukách držal dýky, a kývol hlavou.

	Obaja sa v hmle zakrádali vpred a za nimi ich malé tiché vojsko. Odyseus vyliezol na nové opevnenie a potichu zaklial. Kým sa dostal k hlavnému opevneniu, ďaleko zaostal za Achillom, ktorý zmizol pred ním ako prízrak. Aby ho dostihol, rýchlo liezol po hromade zeminy a blata. Po oboch stranách videl kútikom oka bojovníkov v čiernom s mečmi a nožmi v rukách, ktorí liezli popri ňom. Bol to čudný pohľad.

	Potom sa začalo vraždenie. Odyseus začul, ako sa pred ním studené bronzové meče tlmene zatínajú do teplých ľudských tiel, a hneď nato sa ozvali krátke výkriky, ktoré rýchlo zanikli. Náhlil sa vpred. Čoskoro kráčal v matnom svetle táborových ohňov, okolo ktorých ležali mŕtvi alebo ranení. Z podrezaných hrdiel im striekala krv, vytriešťali naňho oči a márne k nemu naťahovali ruky o pomoc.

	Bolo také ticho, že počul tlkot vlastného srdca. Potom sa ozval hlasný výkrik: „Vstávajte! Vstávajte! Útočia na nás!“

	Vzduchom sa razom rozľahlo rinčanie zbraní, výkriky ranených, revanie a fučanie bojujúcich chlapov, prašťanie kostí a údery mečov do tela. Odyseus začul kdesi pred sebou Achillov prenikavý bojový pokrik a zamieril tým smerom.

	V matnom svetle sa pred ním objavil akýsi bojovník, Trák s pomaľovanou tvárou. Itacký kráľ naňho skočil so zdvihnutým mečom, no chlap bol pohyblivý ako ortuť, odrazil úder a obrátil sa k nemu. Plecom vrazil Odyseovi do hrude, až sa zatackal smerom dozadu, spadol na zem a rýchlo sa prekotúľal. Meč sa zaťal do zeme kúsok od neho. Odyseus bodol chlapa dýkou do nechráneného stehna. Vystrekla mu z neho krv a muž spadol. Odyseus vyskočil na nohy a preťal mu mečom hlavu.

	Zohol sa, aby vytiahol z tela dýku, no jeden z Priamových Orlov, ktorý ho spoznal, sa vrhol naňho. Odyseus odrazil úder mečom a sekol bojovníka do krku. Čepeľ narazila na pancier – a zlomila sa. Odyseus pustil z ruky rukoväť, ktorá mu už bola nanič, schmatol chlapa za pancier, nadvihol ho, vrazil mu hlavou do nosa a vzápätí ho udrel päsťou do brucha. Orol sa prehol a hlava mu odletela dozadu, lebo Odyseus mu uštedril úder kolenom.

	Zdvihol Orlov meč a bodol ho do krku. Potom sa s bojovným pokrikom „Itaka! Itaka!“ vrhol do trójskych šíkov a načisto zabudnúc na boľavé plece zúrivo okolo seba ťal a sekal.

	Akýsi trójsky bojovník bez zbroje sa rozbehol proti nemu, zohol sa pred Odyseovým mečom a chcel ho bodnúť do brucha. Odyseus uskočil dozadu, no zakopol o akési telo. Pretočil sa, švihol obojstranným mečom a takmer odťal bojovníkovi hlavu.

	Kútikom pravého oka pobadal akýsi pohyb a v poslednej chvíli odrazil bleskurýchly úder mečom. Vrátil úder a útočníka takmer presekol na dvoje.

	Všade navôkol boli Trójania. Jeho meč sa v tom zmätku dvíhal a padal, presekával kožu, mäso i kosti. Zvrtol sa, no neskoro zbadal meč smerujúci na jeho krk. Smrtiacej zbrani sa však postavil do cesty akýsi iný meč a zachránil Odysea pred istou smrťou. Itacký kráľ okamžite spoznal tú ryšavú bradu zapletenú do vrkoča a zaškľabil sa na Achillovho štítnika.

	„Buď opatrný, starec,“ zakričal Tibo. „Nemôžem vás sledovať oboch.“

	Odyseus sa zohol pred ďalším úderom sprava a bodol útočníka do hrude. Tibo sa vedľa neho zvŕtal, sekal a bodal. Odyseus zbadal, ako sa od jeho zakrvaveného meča odrazilo svetlo brieždenia, a uvedomil si, že nočná hmla sa začína dvíhať.

	Na Tibota skočili dvaja trójski vojaci. Jeden úder odrazil a protiúderom bodol jedného z mužov do brucha. Nad hlavou mu už visel meč druhého bojovníka. Odyseus odrazil úder a sekol chlapa do krku.

	„Kde je Achilles?“ spýtal sa dychčiac. „Jeho máš chrániť.“

	Tibo pokrčil plecami. „Achilles sa ochráni sám.“

	Denné svetlo akoby zaháňalo hmlu a Odyseus odrazu videl bojovníkov, ktorí okolo neho bojovali a umierali.

	Zaútočili naňho naraz traja Trójania. Nahlas zaklial, jednému sekol do krku, skrčil sa pred svištiacim mečom a proti dvom ostatným sa rozbehol ako býk. Jednému vrazil poraneným plecom do brucha a zreval od bolesti. Druhý sa zatackal dozadu, potkol sa o akési telo a vtom sa mu do brucha zabodol čísi meč.

	Odyseus zbadal, že nad ním stojí Achilles a z oboch mečov mu kvapká krv.

	„Vráť sa na Itaku,“ zakričal tesálsky kráľ v bojovej vrave, „inak ťa tá rana bude stať život. Zachránila ťa iba tá dýka.“

	Odyseus sa pozrel dolu a zbadal, že má v stehne zabodnutý nôž. Po nohe mu stekala krv. V zápale boja si ju vôbec nevšimol.

	„A navleč si zbroj,“ prikázal mu Achilles. Uhol sa nabok, lebo okolo hrude mu zasvišťal akýsi meč, a skolil útočníka ranou do krku.

	Odyseus zakričal: „Ani ty nemáš zbroj, Achilles!“

	Achilles sa len uškrnul a znovu sa pustil do boja.

	Odyseus si uvedomil, že sa mu krúti hlava, toľko stratil krvi, a zaklial. Keď vykročil dopredu, pocítil, ako sa mu podlomili kolená. Schmatli ho akési ruky, narovnali ho a potom ho podoprelo čiesi mocné plece. Ktosi ho ťahal preč z bojiska. Zvuky boja zanikali a on nahlas klial…

	Znovu sa ocitol na Penelope, vo vlasoch mal vietor, na hrudi cítil svieži morský vzduch. Nad loďou lietal taký veľký kŕdeľ čajok, až potemnela obloha. Ohlušujúco škriekali. Tie čajky sú ale hlúpe vtáky, pomyslel si. Vtom zbadal, že čajky majú ženské tváre a sú skrivené od nenávisti a hnevu. Harpye, pomyslel si. Prišli mu roztrhať telo.

	Prenikavá bolesť v nohe, ktorú mu trhali ostré zuby, ho prebrala z bezvedomia a uvedomil si, že leží na blatistom bojisku. Jeden člen jeho posádky, mocný pästiar Leukón, mu zašíval ranu na stehne. V nemotorných prstoch držal niť nasiaknutú krvou. Leukón si zlomil nohu už pred tromi dňami a nemohol bojovať. Nemotorne sedel a zlomená noha ho očividne bolela.

	Odyseus sa posadil. „Dá mi niekto vína?“ požiadal a ktosi mu podal čašu. Vypil ju, požiadal o ďalšiu a netrpezlivo sa díval, ako Leukón sťahuje stehy. Krvácanie sa zastavilo a cítil, ako sa doňho s vínom vracia život.

	„Je načase vrátiť sa na bojisko, Leukón,“ povedal.

	„Áno, kráľ môj,“ odvetil obrovitý bojovník a snažil sa vstať.

	„To nehovorím tebe, ty blázon, ale sebe!“ Odyseus chcel vstať, ktosi mu však položil ruku na plece a povedal: „Dnes sa už bitka skončila, Odyseus.“

	Zdvihol zrak a uvidel Agamemnóna. Odyseus sa s veľkým úsilím postavil; snažil sa nevšímať si prenikavú bolesť v pleci a v nohe. Mykénsky kráľ mal pravdu, cítil sa slabý ako šteňa a na to, aby sa postavil, musel vynaložiť všetku svoju vôľu.

	Z výhodného miesta pred hlavným opevnením hľadeli na bojisko. Hmla sa vďaka rannému slnku rozptýlila a Odyseus jasne videl boj prebiehajúci na pláni pred nimi. Bol to zmätok. Pešiaci na oboch stranách zúfalo bojovali, nikto neustúpil ani o piaď. Agamemnónova jazda zaujala postavenie vľavo, udrela na pravý bok nepriateľa a prinútila Hektora, aby tým smerom podnikol zúrivý protiútok s Trójskym koňom. Odyseus videl, že Trójania víťazia a prinútili Agamemnónových jazdcov ustúpiť od rieky. Raduj sa z úspechu, kým môžeš, Hektor, priateľ môj, pomyslel si.

	Uprostred záplavy bojujúcich mužov zbadal skupinu bojovníkov v čiernom, ktorí vrazili klin do trójskej pechoty.

	„Achilles bojuje so svojimi mužmi bez zbroje,“ povedal nahnevane. Západní králi sa počas dlhých nocí, keď rozvíjali plány, zhodli na tom, že keď Trójania vyhlásia poplach, elitná vražedná jednotka sa stiahne a oblečie si zbroj. Achilles v zápale boja na dohodu zabudol a bojoval ďalej.

	„Neprežije dlho,“ zamrmlal Odyseus. „A Myrmidončania ho neopustia. Odsúdil ich všetkých na smrť.“

	„To by bola hanba,“ rázne povedal Agamemnón.

	Odyseus sa naňho pozrel. Dvíhal sa v ňom hnev. „Vari necítiš voči nikomu ani štipku oddanosti, Mykénčan?“ spýtal sa nahnevane. „Achilles predsa bojuje v tejto vojne za teba.“

	Agamemnón sa obrátil a uprel naňho pohľad, chladný a prázdny ako zimná obloha. „Achilles bojuje pre svoju vlastnú slávu,“ odvetil a Odyseus vedel, že má pravdu.

	Slnko vyliezlo na oblohu a boj zúril ďalej. Odyseus videl, že západné vojská pomaly ustupujú a Achillovi a jeho druhom hrozí, že ich obkľúčia. Pozrel na slnko, stojace pyšne na obzore, a znepokojene sa zahľadel smerom na juh, do údolia rieky. Napokon zbadal vzdialenú škvrnku, jazdca, ktorý k nim uháňal plnou rýchlosťou. Zved precválal okolo bojiska a zoskočil pred Agamemnónom z koňa.

	„Prichádzajú, pane!“ vydýchol.

	„Najvyšší čas,“ spokojne odvetil Bojový kráľ.

	Slnko sa odrážalo od hrotov oštepov stoviek pochodujúcich mužov a jazdcov, ktorí klusali popri nich – na Tróju sa valilo nové vojsko. Odyseus sa znovu pozrel na bojisko pred sebou. Trójania, ktorí boli nižšie, hrozbu ešte nevideli.

	Jazda prešla do cvalu a so sklonenými kopijami zamierila priamo do nechráneného boku trójskej pechoty. Unavení Trójania ich zbadali a zúfalo sa pokúšali sformovať, aby mohli odraziť útok, no ozbrojení jazdci na nich udreli zničujúcou silou. Pod kopytami koní padali desiatky mužov.

	Hektor zareagoval rýchlo. Jeho frýgickí lukostrelci, ktorí sa držali vzadu, začali vystreľovať do prichádzajúcej pechoty mračná šípov, ktoré sa odrážali od štítov a kužeľových prilbíc, no niektorí bojovníci padli na zem a prekážali druhým.

	Trójska jazda sa nachádzala na opačnom konci poľa, no na Hektorov rozkaz polovica odcválala, aby sa postavila proti novej hrozbe. Sám Hektor popchol svojho veľkého tátoša a zaútočil na nepriateľskú jazdu. Niekoľko jazdcov vyrazilo proti nemu. Hektor sa zahnal mečom, prvého jazdca zhodil z koňa a druhému neobyčajnou silou rozťal lebku. Vtom jeho žrebca Area trafila kopija. Spadol a zhodil Hektora na zem.

	Odyseus ho viac nevidel. Sklamane zamieril pohľad na veliteľa vojska, ktoré práve dorazilo. Obklopený svojou strážou cválal hore kopcom smerom k nemu.

	„Tak čo, Kygones,“ spýtal sa, keď lýkijský kráľ zastavil svojho koňa, „dnes sa do bitky nezapojíš?“

	Tučný kráľ si sňal prilbicu a chladne sa usmial.

	„Mal by si byť vďačnejší, Itačan,“ odvetil. „Keď sme sa naposledy stretli, bol si rozhorčený nad smrťou jedného jediného muža, obyčajného námorníka. A teraz ma spolu s ostatnými kráľmi žiadaš, aby som vám pomohol zabiť tisíce mužov. Kde je tvoja vďačnosť?“

	Zosadol z koňa a odovzdal ho jednému zo svojich ľudí.

	„Všetky naše činy majú následky, Odyseus. Keď ste s Helikaónom kvôli smrti toho námorníka prestali kotviť pri mojich brehoch, uštedrili ste Lýkii veľký úder, ochromili ste obchod a vysali ste z nej životnú miazgu. Môj národ trpel a deti po prvý raz v zime hladovali. Keď Agamemnón prišiel za mnou ako za spojencom, čuduješ sa, že necítim ani trochu lojality voči Helikaónovi a jeho príbuznému Priamovi?“

	Odyseus na to nemal čo povedať. Obrátil sa k bojisku a potom začul, ako Hektor zatrúbil na rohu – dve krátke opakované zatrúbenia, ktoré signalizovali ústup. Dobre, pomyslel si. Dnes nemôžeš zvíťaziť, Hektor. Skamanderská pláň patrí nám. Ustúp v riadnom tvare, kým môžeš…

	Trójania však pri ústupe smerom k rieke a k jej štyrom mostom neodovzdali bez boja ani piaď zeme a chránili svojich ranených.

	Po jednom z drevených mostov ustupovala asi stovka vojakov, keď uprostred nich odrazu vyšľahol plameň veľký ako obrovská pochodeň. Most a mužov, ktorí boli na ňom, razom pohltili plamene. Vojaci kričali a od bolesti sa zvíjali. Mnohí skočili do rieky Skamander, no telá im horeli ďalej a ich krik sa nedal počúvať. Nato vzplanul aj druhý most. Po chvíli horeli všetky štyri mosty, jediná ústupová cesta Trójanov.

	Zdesený Odyseus sa obrátil k Agamemnónovi. „To je tvoja práca?“ spýtal sa, no mykénsky kráľ len prekvapene pokrútil hlavou.

	Dívali sa, ako sa zúfalí Trójania, ktorí sa ocitli ako v pasci medzi postupujúcim nepriateľským vojskom a riekou, vrhajú do rýchlo tečúcej rieky. Niektorí pomáhali plávať raneným, iní si zachraňovali len vlastný život. Silný prúd, s ktorým nevládali zápasiť, unášal ranených smerom k zátoke.

	Vtom Agamemnón zhíkol a ukázal vyššie po prúde, kde Hektor vošiel na svojom statnom Areovi do rieky povyše horiacich mostov. Zamieril s ním doprostred rieky a zastal. Ostatní príslušníci Trójskeho koňa sa pridali k nemu, zastali na koňoch pri Areovi a zmiernili tak silu prúdu. Čochvíľa stálo v rieke tridsať vojnových koní, ktoré odolávali silnému toku. Jazdcov chránili pred nepriateľskými šípmi a kopijami len štíty a kone a traja padli do rieky, ktorá ich unášala preč, no ostatní stáli pevne na svojom mieste, takže ranení sa dostali bezpečne na druhý breh. Frýgickí lukostrelci utekali po brehu, aby pomohli chrániť kone, a zasypávali nepriateľa dažďom šípov.

	Odyseus by bol najradšej zajasal. Keď videl, ako sa Agamemnón hnevá, usmial sa.

	„Hektor žije,“ zasyčal mykénsky kráľ. „Vari ho nikto a nič nedokáže zabiť?“

	„Zaútočil, a predsa žije,“ natešene povedal Odyseus. „Preto je Hektor Hektorom a my králi tu len stojíme a dívame sa.“

	Agamemnónovej spoločnosti mal už dosť, a preto vyrazil smerom k bojisku, sťažka dopadajúc na poranenú nohu. Po poli chodili muži s nosidlami a odnášali ranených. Zbadal liečiteľov, ktorí pomáhali bojovníkom západných vojsk, a vojakov, ktorí dorážali ranených Trójanov. Zem bola pokrytá blatom a krvou a Odyseus cítil, ako ho rýchlo zmáha únava.

	Vtom zbadal niekoho, koho poznal, tučného bojovníka vo veľkej zbroji, ktorý ležal v blate a hlavou sa opieral o bok mŕtveho koňa. Odyseus dokrivkal k nemu.

	Princ krvácal z početných rán. „Odyseus,“ povedal slabým hlasom. „Prišiel si ma doraziť?“

	„Nie, Antifones,“ odvetil itacký kráľ a sadol si k nemu, lebo ho načisto premohla únava. „Len som sa chcel porozprávať so starým priateľom.“

	„My dvaja sme priatelia?“ spýtal sa princ.

	Odyseus pokrčil plecami. „V tejto chvíli áno. Zajtra to bude iné.“

	„Zajtra budem mŕtvy, Odyseus. Toto je môj koniec.“ Ukázal na hlbokú ranu v boku, z ktorej tiekla na zem tmavá krv. „Chudší muž by už bol mŕtvy.“

	Itacký kráľ prikývol. „Čo sa to stalo na mostoch?“ spýtal sa.

	Antifones sa zamračil a bledá tvár mu trochu stmavla. „Zapríčinila to hlúposť môjho otca. Potajomky prikázal svojim Orlom, aby pomocou neftaru podpálili mosty, ak by naše jednotky začali ustupovať. Trójania vraj neustupujú.“

	Odysea premkol pocit odporu. „Vari už načisto zošalel?“ spýtal sa, šokovaný neľútostnou krutosťou trójskeho kráľa voči vlastným vojakom. „Človek niekedy nevie, aký je vlastne rozdiel medzi šialenstvom a chladnokrvnou surovosťou.“

	Antifones sa pokúsil posadiť, bol však prislabý a znovu klesol na zem. Odyseus si všimol, že už tak nekrváca. Vedel, že princovi neostáva veľa času.

	Antifones povedal: „Je krutý a sebecký ako vždy.“ Vzdychol si. „V istých chvíľach je načisto pomätený. Mysleli sme si, že je to vínom, lebo takmer nejedáva. Potom má takéto šialené nápady. Hektor si ho nevšíma. Ale toto…“ ukázal k rieke. „Stále je prefíkaný. Nepovedal to nikomu okrem Orlov. A tí by skočili aj do ohňa, keby im to prikázal.“

	Pristúpil k nim akýsi mykénsky vojak s mečom červeným od krvi, ktorý vyhľadával ranených nepriateľov. Odyseus ho odohnal mávnutím ruky.

	Antifones chvíľu mlčal a Odyseus si pomyslel, že umrel. Vtom mohutný muž zúfalým hlasom povedal: „Trója padne. Nezachránime ju.“

	Odyseus smutne prikývol. „Agamemnón zvíťazí a mesto padne. Len čo sa dostaneme k Veľkým hradbám a začneme mesto obliehať, bude to už len otázka času. Určite sa nájde nejaký zradca. Vždy sa jeden nájde.“

	„Myslel som, že vytrvá tisíc rokov,“ povedal slabým hlasom Antifones. „Je taká veštba…“

	„Vždy sa nájde nejaká veštba,“ podráždene mu skočil do reči Odyseus. „Ja veštbám neverím, Antifones. O tisíc rokov budú zo Zlatého mesta len prach a zrúcaniny a tam, kde teraz stojí Priamov palác, budú kvitnúť kvety.“

	Antifones sa pousmial. „Znie to ako veštba, Odyseus.“

	Kráľ sa k nemu naklonil. „Ale mesto nezmizne načisto z povrchu zemského, Antifones. To ti sľubujem. Jeho sláva tu ostane naveky.“ V duchu už spriadal príbeh o bojovníkovom hneve a smrti hrdinu.

	Princ zatvoril oči. „Ja som bol ten zradca…“ zašepkal a vydýchol naposledy.

	Odyseus unavene vstal. Videl, že vojak, ktorého poslal preč, našiel ďalšieho Trójana, ktorý bol vážne ranený a nebolo mu pomoci. Mykénčan ho bodol mečom priamo do srdca a kráčal ďalej. Kútikom oka pobadal telo mladého muža ležiaceho v blate a zamieril k nemu. Odyseus videl, že mládenec má ryšavé vlasy a je bez zbroje. Keď mykénsky vojak zdvihol meč, Odyseus zvolal: „Počkaj!“

	Muž znehybnel a spýtavo sa naňho pozrel.

	„Ten je môj, vojak. Poznáš ma?“

	„Si Odyseus, kráľ Itaky. Teba pozná každý.“ Muž sklonil meč a vykročil ďalej.

	Chlapec bol celý zablatený a zakrvavený a podľa všetkého omráčený úderom do hlavy. Odyseus si k nemu kľakol a pomohol mu pretočiť sa.

	„Xander! Nikdy by som si nepomyslel, že ťa tu nájdem,“ povedal. „Zachcelo sa ti byť zase hrdinom, chlapče?“

	Xander sa strhol zo spánku a zistil, že je večer a leží na piesčitom brehu. Počul, ako vlny plieskajú na skaly, v diaľke sa ozývali tóny lýry a píšťal a nablízku mumlali akési hlasy.

	„Len pokojne lež,“ povedal čísi hlboký hlas, „nech sa ti zahojí rana. Možno sú zasiahnuté aj vnútorné orgány.“

	„V takom prípade zomriem,“ ozval sa niekto iný podráždene. „Ak už musím vykročiť na Temnú cestu, neurobím to triezvy. Daj mi ten džbán.“

	Xandera príšerne bolela hlava a keď sa chcel posadiť, zakrútil sa s ním celý svet a s ochkaním si znovu ľahol.

	„Ako sa cítiš, Xander?“ spýtal sa ktosi.

	Otvoril oči a s prekvapením zbadal, že naňho hladí Machaón. Tvár mal v tieni, lebo slnko mu svietilo od chrbta.

	„Kde to sme, Machaón?“ spýtal sa. „Prečo sme na brehu?“ Znova sa chcel posadiť a tentoraz sa mu to podarilo. Pohľadal svoj kožený vak, ktorý ležal vedľa neho.

	„Vypi to,“ povedal liečiteľ, kľakol si k nemu a priložil mu k perám pohár s akousi príjemne voňajúcou tekutinou. Chlapec si trochu srkol a potom ju hltavo vypil. Bola teplá a chutná. Odvar z letných kvetov, pomyslel si. Niečo také dobré ešte nepil. Trochu sa mu prečistila hlava. Rozhliadol sa okolo seba.

	Odtiaľ, kde sedel, videl len samých vojakov. Niektorí boli ranení a ležali, iní sedeli okolo táborových ohňov, smiali sa a žartovali. Na more pre čierne trupy lodí vytiahnutých na breh nevidel, no cítil slaný vzduch. S nepríjemným pocitom v žalúdku si uvedomil, kde je.

	„Sme na brehu zátoky, ktorú tu nazývate Heraklova, a ja nie som Machaón,“ povedal liečiteľ. Posediačky nalial hustú tekutinu z hlineného hrnca, ktorá sa zohrievala nad ohňom, do pohára s vodou. Zdvihol zrak. Xander teraz jasne videl, že to nie je tvár jeho mentora, hoci sa na seba veľmi podobali. Tento muž bol starší, takmer plešatý a jedno oko mal akési čudné, bledé, perleťové.

	„Volám sa Podaleirios a Machaón je môj brat,“ povedal liečiteľ. „Očividne ho poznáš, Xander. Má sa dobre?“

	„Nie,“ smutne priznal chlapec. „Keď som ho naposledy videl, bol veľmi chorý, pane. Kiežby som mu dokázal pomôcť! Vždy bol ku mne láskavý. Prečo som tu, medzi nepriateľmi?“

	Vtom sa ozval výbuch smiechu a ktosi povedal: „Si v tesálskom tábore, chlapče. Mal by si byť hrdý, že si sa ocitol v blízkosti Achilla a jeho Myrmidončanov, najlepších bojovníkov na svete.“

	Bol to štíhly mladý muž s plavými vlasmi, ktoré mal na krku zapletené do vrkoča. Zmýval si z rúk krv, no Xander tušil, že nie je jeho, lebo vyzeral nezranený. Vedľa neho sedel obrovitý čiernovlasý bojovník oblečený v čiernom a medzi nimi ležal plešatý chlap s ryšavou zapletenou bradou. Hruď mal obviazanú a Xander zbadal, že cez biely obväz mu presakuje krv. Liečiteľským okom si všimol sivý odtieň na mužovej tvári a horúčkovitý lesk v očiach.

	„Podaleirios,“ spýtal sa liečiteľa, „neviem síce, ako som sa sem dostal, ale môžem sa teraz vrátiť do Tróje?“

	Chlapi sa znovu zasmiali a Podaleirios odvetil: „Volaj ma Bielooký, Xander. Všetci mi tak hovoria. Priniesol ťa sem itacký kráľ Odyseus. Našiel ťa v bezvedomí na bojisku a odniesol ťa do bezpečia. A do Tróje sa nemôžeš vrátiť. Teraz si liečiteľ a budeš liečiť tesálskych bojovníkov.“

	„To je Achilles, tesálsky kráľ,“ liečiteľ ukázal na obra v čiernom, „a teraz si jeho služobníkom.“

	Xander s úžasom hľadel na bájneho bojovníka. „Pane,“ povedal pokorne, „nie som Asklepiov kňaz, ktorého povinnosťou je pomáhať chorým alebo raneným všade, kde ich nájde. Ja som len Machaónov pomocník. Patrím do Tróje.“

	Achilles sa zamračil. „Odyseus mi povedal, že si pracoval s Machaónom v Dome hadov. Ak ťa taký slávny liečiteľ pošle na bojisko pomáhať raneným Trójanom, určite musel veriť tvojim schopnostiam. Vravíš, že nebudeš pomáhať mojim raneným bojovníkom? Dobre si rozmysli, čo odpovieš, chlapče.“

	Xander zahanbene odvetil: „Prepáč, pane. Urobím, čo budem môcť.“

	„Na svitaní, keď si chlapec oddýchne,“ povedal Achilles Bielookému, „vezmi ho do Kráľovej potechy. Tam bude osožný.“

	Liečiteľ prikývol a vzdialil sa. K ohňu prišiel sluha a ponúkol bojovníkom misy plné mäsa a kukuričného chleba. Jednu položil k ranenému mužovi, ten sa však jedla nedotkol, zato čašu vína vyzunkol na dúšok. Achilles ukázal na Xandera, kývol hlavou a sluha dal chlapcovi kúsok mäsa. Bolo to pečené prasa, šťavnaté, dobre nasolené a chutné. Keď Xanderovi udrela do nosa nádherná vôňa, až mu zaškvŕkalo v žalúdku. Uvedomil si, že nejedol celý deň, ba možno aj dva. Premýšľal, kedy sa vlastne naposledy najedol, no keď zaťal zuby do šťavnatého mäska, nemyslel už na nič.

	Bojovníci jedli a chvíľu bolo ticho. Potom Achilles povedal ranenému mužovi: „Dám ťa odniesť do Kráľovej potechy, Tibo. Na brehu bude dnes v noci zima. Aspoň budeš mať strechu nad hlavou.“

	Tibo pokrútil hlavou. „Pri ohni mi bude dobre. Nechcem byť tam hore medzi mŕtvymi a umierajúcimi.“

	„Som tvoj kráľ a môžem ti to prikázať,“ mierne povedal Achilles.

	Tibo nespokojne zamrmlal: „Chceš, aby som bol na tom strašnom mieste?“

	Achilles pokrútil hlavou a viac k tomu nepovedal nič.

	Plavovlasý bojovník ho drgol do lakťa. „Ako chlapci sme tam raz boli, pamätáš? S tvojím otcom sme zašli do Kráľovej potechy. Neviem už prečo.“

	Achilles prikývol, prežúvajúc a prehĺtajúc mäso. „Pamätám, pamätám, Patroklos.“

	„Vtedy tam bolo krásne,“ pokračoval Patroklos. „Biele múry boli pomaľované obrázkami bohov. Na mramorovej dlážke boli mäkké koberce – nikde inde som také koberce nevidel – a všade sa ligotalo zlato a drahé kamene. Radosť pozrieť.“

	Achilles zamrmlal: „A Agamemnónovi verní z nej teraz urobili chliev.“

	Potom sa usmial. „Spomínam si, že nám vraveli, aby sme sa nehrali na tom vysokom balkóne, z ktorého skočila Helena.“

	Patroklos užasnuto pokrútil hlavou. „Nikdy nezabudnem na ten deň, keď sa princezná aj so svojimi deťmi vrhla do náručia smrti.“

	„Deti by boli aj tak zomreli,“ zamrmlal Tibo. „Agamemnón by sa bol o to postaral.“

	„Ale Helena nemusela zomrieť,“ namietol Patroklos. „Podľa mňa je nesprávne, že taká krásavica musí skončiť dokaličená na skalách.“

	Xander prekvapene počúval. S princeznou Helenou sa stretol len raz, v Helikaónovej komnate, keď bol Šťastlivec vážne chorý. Videl bucľatú nepeknú ženu s milým úsmevom. Možno hovoria o nejakej inej Helene, pomyslel si.

	„Nebola až taká krásna,“ zamyslene podotkol Tibo.

	„Áno, ale ty nemáš rád zaguľatené ženy, Tibo,“ s úškrnom odvetil Patroklos. „Tebe sa páčia ženy, ktoré sú chudé ako chlapci,“ dodal a žmurkol naňho.

	„To je pravda,“ priateľsky prisvedčil Tibo. „Chcel som však povedať, že nebola až taká krásna ako drahá neviestka…“

	Patroklos sa rozosmial, no Achilles skočil Tibotovi do reči: „Viem, čo chceš povedať, Tibo. Nebola taká krásna ako zlatovlasá Afrodita. Ponášala sa skôr na prísnu a strašnú Héru, pred ktorou sa trasú dokonca aj bohovia.“

	„Cítil som sa pri nej ako malý chlapec,“ dal mu za pravdu Tibo. „Bola ako matka, ktorú máš rád, no bojíš sa jej hnevu. Hovorili to aj ostatní chlapi na balkóne. Všetci o nej hovorili.“

	Tibo sa od dlhého rozprávania rozkašľal. Kašľal kŕčovito a oboma rukami sa držal za hruď. Z tváre sa mu vytratila farba a stonal. Xander zbadal krvavú škvrnu na obväze.

	Vzal svoj kožený vak, vstal a povedal ranenému bojovníkovi: „Ak dovolíš, pane, možno by som ti vedel pomôcť.“

	 

	
XX

	Andromachina voľba

	Xantos pokojne kĺzal po hladine a Andromacha stála na prove a vdychovala svieži slaný vzduch. Vždy mala rada jarné dni, keď sa na veľkej hore Ida topil sneh, rieky a potoky okolo jej domova, malých Téb, sa napĺňali a jagali čírou ľadovou vodou a lesnaté kopce a údolia sa zaodeli do bledozeleného, dažďom vyumývaného lístia.

	Keď ju otec poslal ako kňažku na Téru, považovala za svoj domov Téby pod Plakosom. Keď ju však poslali do Tróje, aby sa vydala za Hektora, jej domovom sa stala Téra. Teraz si na Xantose, necelý deň plavby od Zlatého mesta, a kde je teraz tvoj domov, Andromacha? pomyslela si. V Tróji, kde znovu túžiš vystískať v náručí svojho syna? Alebo na tejto lodi, kde si žila a milovala počas nekonečných zimných dní plných strachu, túžby a blaženého šťastia?

	Len čo si chlapi z posádky zvykli, že na palube lode je žena a prestali ju volať princezná alebo kňažka a prestali jej pri každej príležitosti poškuľovať po nohách a prsiach, veľká loď sa stala jej domovom. Večer sedávala s chlapmi pri ohni, jedávala s nimi, veslárom nosievala mechy s vodou, pomáhala im drhnúť palubu, ba dokonca ju požiadali, aby zošila lodnú plachtu, ktorá sa za búrky rozpárala.

	„Som kráľovská dcéra a Hektorova žena,“ smiala sa, „a vy ste námorníci. Viete šiť lepšie ako ja!“ Napriek tomu robila, čo mohla s ostrou ihlou a hrubou niťou, ktoré jej dali, a tvárila sa, že si nevšíma, ako po nej musel čo-to opraviť prešedivený člen posádky, ktorý mal oveľa šikovnejšie ruky ako ona.

	Jedného pokojného dňa jej Oniacus navrhol, že ju naučí veslovať, a Andromacha chytila veľké veslo a učila sa zaberať podľa pohybu mora, no neubehlo veľa času a dlane mala pokryté krvavými pľuzgiermi a Helikaón jej nahnevane povedal, aby s tým prestala.

	Helikaón! Neobrátila sa, vedela, že stojí na korme s jednou rukou položenou na veľkom kormidle a hľadí na ňu. Keď zavrela oči, videla každý detail jeho tváre, jeho pekné čierne obočie, zakrivenie kútikov jeho úst, tvar jeho uší. V duchu videla jeho dobronzova opálenú ruku s chĺpkami vybielenými slnkom, spočívajúcu na kormidle, ako ju videla už nespočetne ráz. Prstami a jazykom poznala každú jazvičku na jeho tele. Mal na sebe dlhé zimné rúcho z modrej vlny, ktoré malo rovnakú farbu ako jeho oči, keď sa nahneval, a obuté mal staré sandále, rozožrané soľou a zubom času.

	Spočiatku sa snažili pridŕžať Odyseovej rady a nepribližovať sa k sebe, nedotýkať sa, neprechádzať okolo seba úzkou uličkou na lodi a rozprávať sa len v prítomnosti členov posádky. Vydržalo im to, kým sa nedostali k Siedmim kopcom.

	Andromacha žasla nad prosperujúcim mestečkom, ktoré vybudovali Helikaón s Odyseom tak ďaleko od svojich domovov. Pevnosť s palisádami stála na kopci s výhľadom na veľkú rieku Tybris a okolo nej žilo rušné spoločenstvo, ktoré prosperovalo vďaka mäkkej úrodnej pôde, takej odlišnej od itackej a dardanskej zeme. Ľudia začali stavať okolo pevnosti kamenný múr, lebo museli odrážať útoky miestnych kmeňov, ktoré neznášali prišelcov spoza mora. No kráľ jedného z kmeňov Latinus ich privítal a pridal sa so svojimi bojovníkmi na ich stranu. A tak sa spoločenstvo Siedmich kopcov rozrastalo. Kupovali cín od kupcov s bielou pokožkou, ktorí putovali zďaleka na sever do Krajiny hmiel, a Helikaón mohol zapĺňať nákladný priestor Xantosu vzácnym kovom.

	Jedného dňa bol sviatok ktoréhosi z miestnych kmeňových bohov a chlapi z Xantosu sa večer s radosťou pridali k oslavám. Pripitá Andromacha vo svetle ohňa zachytila Helikaónov pohľad a usmiala sa. Viac im nebolo treba. Nenápadne sa odkradli a našli si mäkkú priehlbinu, kde sa celú noc milovali; spočiatku divo a živočíšne, neskôr jemne a nežne, až kým sa nerozbrieždilo. Hovorili málo; nepotrebovali slová.

	Keď sa vrátili na loď a rýchlo sa plavili do Tróje, znovu sa držali od seba. Helikaón namieril s Xantosom na mykénske pobrežie, kde neboli nijaké lode, a potom cez Veľké zelené more na sever.

	Poslednú noc pred návratom do Tróje strávili v hlbokej zátoke na ostrove Samotraké. Andromacha ostala na palube vo svojom malom stane na prednej palube a Helikaón prišiel potme za ňou.

	Tej noci bola tma ako vo vreci, no Andromacha počula, ako sa otvárajú chlopne stanu, a zacítila Helikaónovu pižmovú vôňu, keď si ľahol vedľa nej. Nepovedal nič, len odtiahol ovčiu kožu, ktorou bola prikrytá, a pobozkal ju na plece. Obrátila sa k nemu. Dlho ju bozkával a potláčaná túžba v nej prepukala tak prudko, až ju to bolelo. Zavzdychala. Prikryl jej rukou ústa. „Nesmú nás počuť,“ zašepkal jej do ucha. Prikývla a jemne ho pohrýzla do ruky. Zacítila soľ. Usmial sa. Vkĺzol pod teplú ovčiu kožu a ľahol si na jej rozpálené telo. Zdvihla nohy a on vošiel do nej, do teplej a vlhkej temnoty plnej živočíšneho pachu.

	Na niekoľko neznesiteľných okamihov znehybnel, potom sa pomaly pohol. Priveľmi pomaly. Zvíjala sa pod ním, chcela sa zbaviť bolestnej túžby svojho tela. Znehybnel, kým pokojne neostala ležať, potom sa pohol znovu. Keď sa blížila k vyvrcholeniu, nemohla si pomôcť a takmer vykríkla, no Helikaón jej znovu zakryl rukou ústa a pobozkal ju. Chvíľu opäť nehybne ležal, potom začal znova.

	Napokon sa vyčerpaný zvalil vedľa nej. Odhodili zo seba takmer mokrú ovčiu kožu, aby im vychladli spotené telá.

	„Zajtra budeme zase v Tróji…“ zašepkala mu do ucha.

	„Teraz o tom nehovorme, láska moja,“ zamrmlal. „Zajtra budeme mať na to dosť času.“ Tej noci viac neprehovorili.

	Keď teraz Andromacha stála na prednej palube, znovu zavrela oči, nechala sa unášať rytmom vĺn a spomínala na úžasné rytmy včerajšej noci.

	Keď otvorila oči, na modrom mori naľavo zbadala akúsi tmavú škvrnu.

	„Loď na ľavoboku!“ zakričala a vzápätí pocítila, ako veľká loď zamierila k novej hrozbe. Prižmúrila oči. Videla, že je to galéra s plachtou, obyčajný rybársky čln, no nedalo sa poznať, komu patrí.

	„Je to dardanský čln, pane!“ zakričal Praxos, ktorý prišiel na loď len na jeseň a mal zrak ostrý ako orol. „Vidím čierneho koňa!“

	Veslári hlasito zajasali; väčšinou to boli Dardančania a tešili sa, že sa vrátia k rodinám. Andromacha zbadala, že plachta na člne sa zvinula a do vody sa začreli veslá. Obe lode kĺzali k sebe. Keď sa priblížili, veslári na bližšej strane vytiahli veslá a z oboch lodí vyleteli laná, aby mohli lode pritiahnuť bližšie.

	Andromacha prešla uličkou na zadnú časť Xantosu. Helikaón na ňu pozrel s bezvýraznou tvárou. „To je Boreas,“ povedal.

	Mlčky vyčkali, kým sa mladý plavovlasý kapitán dardanskej lode vyšplhal po lane na palubu Xantosu a kľakol si pred Helikaónom. „Šťastlivec, vďaka milosrdnému Poseidónovi som ťa stretol,“ povedal bez dychu. „Dúfali sme, že Xantos bude plávať pozdĺž pobrežia. Väčšina našich lodí je pri ostrove Lesbos a čaká na teba.“

	„Upokoj sa, Asios. Prečo Boreas čakal?“

	„Tróju obliehajú, pane,“ odvetil mladý muž, „a Menadova mykénska flotila blokuje Hellespont. Agamemnón má v Heraklovej zátoke tisíc lodí. Dúfali sme, že ťa budeme môcť varovať, aby si tam nešiel.“

	Andromacha zavrela oči. Astyanaxa nechala v Tróji, lebo si myslela, že je tam v bezpečí. Starý známy démon, vina, do nej znovu zaťal pazúry. Nechala svojho syna, aby mohla byť s milencom. Na koho myslela cestou častejšie: na svojho jediného syna, alebo na Helikaóna?

	„A Dardanos?“ spýtal sa Helikaón.

	„Mykénčania si pevnosť nevšímajú. Naši ľudia sú v bezpečí, aspoň zatiaľ. Agamemnón stiahol svoje vojsko aj z Téb, pani.“ Pozrel na Andromachu a začervenal sa. „Celé svoje vojsko vrhol spolu s vojskami západných kráľov do útoku na Zlaté mesto.“

	„A Hektor?“ spýtala sa Andromacha.

	„Hektor stojí na čele trójskej obrany, čelia však presile a naposledy sme počuli, že ich zatlačili do dolnej časti mesta. Nepriateľ dobyl Kráľovu potechu i skamanderskú pláň.“ Zaváhal. „Princ Paris a jeho žena sú mŕtvi. Aj princ Antifones.“

	Andromacha, ohromená správami, zbadala, že Helikaónovi sa vytratila farba z tváre. „Všetci sú mŕtvi?“ povedal hlbokým vážnym hlasom.

	„Obe strany mali veľké straty, pane. Pohrebné hranice horia vo dne v noci. Ak by tam Xantos priplával po zotmení, videl by si ich už z veľkej diaľky.“

	„Mesto je obkľúčené?“

	„Nie, pane. Útok sa sústreďuje na južnú časť mesta pri pevnostnej priekope. Ľudia môžu stále utekať Skajskou alebo Dardanskou bránou. Všetci odchádzajú,“ povedal. „To však bolo pred šiestimi dňami. Situácia sa mení každým dňom. Odvtedy nemáme nijaké správy.“

	Oniacus pristúpil bližšie. „Agamemnón nechal svoje lode nechránené v Heraklovej zátoke, Šťastlivec,“ povedal. „Naši metači ohňa ich zničia za jedinú noc, tak ako sme to urobili na Imbrose.“

	Helikaón sa zamračil. „Možno neskôr. Teraz si to, žiaľ, nemôžem dovoliť. Mesto čaká, že im dovezieme cín, je to tak, Asios?“

	Mladý muž prikývol. „Mestské vyhne sú tmavé a opustené,“ odvetil. „Trója zúfalo potrebuje zbrane a zbroj.“

	Zrazu sa zarazene pozrel smerom k pobrežiu. Všetci sa pozreli tým smerom. V diaľke, na najvyššom bode trójskeho územia, na útese nad Mysom prílivu, sa objavilo svetlo. Bol to maják, ktorý jasne svietil.

	Helikaón sa naň uprene pozrel a zamračil sa. „Maják, ale čo oznamuje? A komu? Asios, Mys prílivov je v rukách Trójanov, alebo Mykénčanov?“

	„Neviem, pane. Naposledy sme počuli, že patrí Trójanom.“ Pokrčil plecami.

	„V takom prípade nám neoznamuje nič,“ povedal rázne. Rozhodol sa. „Oniacus, zamierime do Hellespontu a do Trójskej zátoky a potom na rieku Simoeis. Tam zakotvíme a ak Aténa dovolí, prepašujeme cín do mesta zo severu.“

	„Ale Hellespont blokuje Menadova flotila,“ zopakoval mladý kapitán. „Ani Xantos neporazí päťdesiat lodí!“

	„Ale Xantos a Boreas možno áno,“ zamyslene odvetil Helikaón.

	Mykénsky admirál Menados, stojaci na hornej palube svojej hliadkovej lode, zdvihol zrak a na najvyššom útese Mysu prílivu uvidel svetielkujúci maják.

	„Čo to znamená, admirál?“ spýtal sa jeho pobočník, syn jeho sestry, pomerne bystrý chlapec, ktorému však chýbala iniciatívnosť.

	„Neviem,“ odvetil admirál. „Trójania niekomu niečo signalizujú, no nevieme komu, ani čo. Nech si robia, čo chcú,“ zamrmlal. „Aj tak všetci pomrú.“

	Menados bol podobne ako celá jeho posádka otrávený a sklamaný dlhou plavbou po Hellesponte. Spomedzi päťdesiatich siedmich lodí svojej flotily prikázal tridsiatim hliadkovať pozdĺž trójskeho pobrežia od brehov Trácie až po Heraklovu zátoku. Sedem lodí vrátane jeho vlastnej lode, novej birémy s názvom Alektruón, sa plavilo proti prúdu v Hellesponte. Zvyšných dvadsať lodí kotvilo na pobreží Trácie, kde sa posádky do sýtosti najedli a vyspali.

	Lode sa pri plnení svojich povinností pravidelne striedali, no pre bojovníkov to nie je nijaká robota, pomyslel si Menados, stále sa plaviť hore-dolu, najprv s veslami, potom s plachtou. Iba čo sa veslári unavili a kapitáni márnili svoje schopnosti. Menados mal dojem, že Agamemnón ho takýmto spôsobom potrestal za to, že Helikaón sa na ním zľutoval v Dardanose.

	Po krajoch v blízkosti Hellespontu sa rýchlo rozšírila zvesť o zablokovaní úžiny a zatiaľ sa ju nepokúsila prelomiť nijaká loď. Jedno dardanské plavidlo, ktoré sa o to pokúsilo pod rúškom tmy, bolo potopené a dostať sa domov pokúsili aj dvaja chetitskí kupci, nahnevaní na panovačné správanie Agamemnóna, ktorý uzavrel úžinu pre lode zo všetkých krajín bez výnimky.

	Kým chetitskí námorníci márne zápasili v studených zradných vodách, Menada sa spýtali, či ich majú vziať mykénske lode na palubu. Nechajte ich zomrieť, prikázal. Osobne by ich bol radšej zachránil; vážil si námorníkov všetkých krajín a jednoducho by ich mohli vyložiť na tráckom pobreží, aby sa dostali domov peši. Chetitský cisár sa však nesmel dozvedieť, že Mykénčania potopili jeho lode. Za mocnými plavcami, u ktorých predpokladali, že môžu doplávať k brehu, sa plavili lode, a keď sa neutopili, zastrelili ich lukostrelci.

	„Loď na severe!“

	Admirál sa obrátil a zaclonil si oči. Chlapi z posádky Alektruónu vyskočili na nohy, lebo dychtili po boji. Loď v diaľke mala plachtu a rýchlo sa k nim blížila. Menados nevidel v slabom svetle znaky na plachte, no dúfal, že je to dardanská alebo trójska loď.

	Väčšinu trójskej flotily držali v šachu v Trójskej zátoke. Nemohla sa odtiaľ dostať von, no ani mykénska flotila sa nemohla dostať dnu. Priamos nikdy nemal toľko lodí, koľko by si vyžadovalo také veľké mesto, no spoliehal sa na obrovskú dardanskú flotilu, ktorú vybudovali na obchodovanie a obranu jeho príbuzní Anchises a Helikaón. V zátoke bolo iba osemnásť trójskych lodí, no povrávalo sa, že na mnohých sú metače ohňa, čo vyrovnalo Menadovu početnú prevahu. Bola to patová situácia.

	Menados si vzdychol. Chlapi, ktorí boli na jeho lodiach, by mali byť radi, že nemusia bojovať na pevnine. Deň čo deň videli, ako na oblohu nad Trójou stúpa dym z pohrebných hraníc a ako sa v noci nad mestom vznáša prenikavá žiara.

	„Je to dardanská loď, pane!“ zakričal jeho pobočník. „Aké budú tvoje rozkazy?“

	Už aj Menados zbadal čierneho koňa namaľovaného na plachte. No nie je to Xantos, pomyslel si. Na to je tá loď primalá. Škoda.

	„Päť lodí nech ju zahákuje,“ prikázal. „Možno budú mať dáke užitočné informácie pre Agamemnóna. Ostatné lode sa k nej priblížia, ale nie celkom. Môžu mať na palube metače ohňa.“

	Jeho rozkazy odovzdali ďalším lodiam pomocou pestrofarebných plátených vlajok. Bol to systém, ktorý vymyslel sám Menados, aby si mohli vymieňať informácie na mori.

	Päť lodí, štyri mykénske a jedna aténska, vyrazili k blížiacemu sa plavidlu. Najprv chceli zničiť jeho plachtu a tak ho spomaliť, potom doň vraziť a zahákovať ho. Aj ostatné mykénske lode sa otočili severným smerom. Dardanská loď sa približovala, nemenila kurz, akoby chcela preraziť cez blížiace sa lode.

	Ako k nej lode plávali, z aténskej lode vyleteli horiace šípy smerom na čierneho koňa. Dva spadli do mora, no päť šípov trafilo cieľ a plachta začala horieť. Loď stratila smer, no plavila sa ďalej. Horiace kusy plachty spadli na palubu a vzápätí vzplanula celá loď.

	Menados v posledných chvíli zbadal, ako sa z paluby vrhli do mora tri postavy.

	„Horiaca loď!“ zakričal. „Otočte lode! Nepribližujte sa k nej!“

	No horiaca loď plávala ďalej a aténska loď sa od nej nevzdialila včas. Vrazila do jej trupu takou silou, že sa jej zlomil stožiar a oheň preskočil na aténsku loď. Kusy horiacej plachty, unášané vetrom, zasiahli plachtu jednej mykénskej lode, ktorá okamžite vzplanula.

	„Hlupáci!“ zakričal Menados a díval sa, ako dve jeho lode horia a chlapi skáču do vody. Ostatné lode plávali preč.

	A hlupáci sú aj na tej horiacej lodi, pomyslel si. Prečo tú loď tak hlúpo obetovali?

	Zvrtol sa. V pribúdajúcej tme sa plnou rýchlosťou plavil v medzere medzi mykénskymi loďami Xantos. Bola búrlivá vetristá noc a veslári birémy zápasili s vetrom zo severu a so silným prúdom.

	„Xantos!“ zakričal Menados. „Otočte loď, vy hlupáci! Rýchlo!“

	Kormidelník sa celou silou zaprel do kormidla a Menados sa pridal k nemu. Kým však otočili loď, aby mohli prenasledovať veľké plavidlo, bola už úplná tma a Xantos sa od troch horiacich lodí vzdialil a zmizol v tme Hellespontu.

	Xantos pomaly plával nocou smerom na východ po rieke Simoeis. Obloha bola jasná, posiata hviezdami, no nad riekou visela ľahká hmla. Bolo počuť iba špliechanie vesiel a híkanie somárov v diaľke. Bolo také ticho, že Andromacha počula, ako drobné zvieratá v rákosí utekajú pred veľkou loďou.

	Xantos vplával do úžiny potme nebezpečnou rýchlosťou a preťažený, pretože na jeho palube bola aj posádka Boreasu. Takto riskovať mohol iba taký skúsený námorník ako Helikaón, pretože poznal silné prúdy a nebezpečné skaliská v Myse prílivov lepšie než hocikto iný. Len čo sa však ocitli v Trójskej zátoke, veslári spomalili. Potom sa v tme začali okolo nich črtať ďalšie veslá: boli to trójske lode, uväznené v zátoke ako v pasci. Andromacha čakala, že ich posádky budú jasať, keď plávali okolo nich, no vítalo ich len čudesné ticho. Námorníci na palubách sa mlčky dívali, ako Xantos mieri cez zátoku k rieke na sever.

	„Prečo mlčia?“ spýtala sa Oniaca, ktorý stál na prednej časti lode, palicou skúmal hĺbku vody a uprene sa díval do hmly pred sebou. „Ešte stále sme ďaleko od Tróje a nepriateľských táborov.“

	Námorník, nespustiac oči z rieky, odvetil: „V noci počuť zvuky na oveľa väčšiu vzdialenosť. Musíme byť opatrní.“

	„Vyzerajú zamračení,“ čudovala sa.

	Prikývol. „Hej. Zdá sa, že odvtedy, čo sme odišli, sa veľa zmenilo.“

	Simoeis bol plytký a močaristý dokonca aj na jar a Helikaón sa plavil s Xantosom stredom rieky. Andromacha nevidela v hmlistej noci takmer nič a čas sa nekonečne vliekol. Nakoniec pocítila, že loď načisto zastala. Vôkol nich bolo ťaživé ticho.

	„Ide o to, ako ďaleko sa môžeme dostať,“ potichu povedal Oniacus. „Tu zakotvíme a vyložíme cín. Ostáva nám len dúfať, že tu na nás nečaká nepriateľ.“

	Andromache prebehol mráz po chrbte. Keby Mykénčania objavili Xantos, v tejto plytkej úzkej rieke by bol ľahkým terčom. Pošle admirál Menados Agamemnónovi správu o príchode Xantosu? Stihne to?

	Veslári vytiahli veslá a pomalý riečny prúd odniesol loď k brehu. Andromacha uprene hľadela do hmly.

	Vtom sa objavilo jasné svetlo fakle. „Hohó, Xantos!“ ozval sa akýsi tichý hlas. Z prítmia vyšla čierna postava v plášti s kapucňou. Postava vyzerala vo svetle fakle obrovská.

	Helikaón pustil kormidlo a vykročil do uličky na strednú palubu. S dlhým nožom v ruke preskočil zábradlie lode a dopadol na mäkkú zem.

	Andromacha začula, ako akýsi známy hlas povedal: „Medzi nami nemá dýka čo robiť, Šťastlivec.“ Nato si Hektor sňal kapucňu, pristúpil bližšie a mocne stisol Helikaóna v náručí.

	Počula, ako sa spýtal: „Andromacha je v bezpečí?“ Podišla k zábradliu, kde ju bolo dobre vidieť. Hektor zdvihol zrak a vo svetle fakle videla jeho unavenú a napätú tvár. Keď ju však zbadal, usmial sa.

	Akýsi člen posádky spustil z paluby rebrík a Andromacha rýchlo zišla na breh. Pred manželom zaváhala, bola zmätená, no nakoniec ho objala. Pozrela naňho. „Čo je s Astyanaxom?“ spýtala sa.

	„Má sa dobre,“ odvetil.

	Odstúpili od seba a všetci traja sa dívali na seba. Také niečo Andromacha nečakala. Očakávala, že sa vráti do Tróje v sprievode Helikaóna, že Hektor bude kdesi ďaleko bojovať, a celé noci sa umárala nad tým, ako v meste plnom zvedov a zvedavých očí utaja svoju nezákonnú lásku. Teraz sa jej budúcnosť v okamihu zmenila. Keď zas videla Hektora, jeho tvár hovoriacu o tom, že už nevládze niesť to bremeno, ktoré mu spočívalo na pleciach, zahanbila sa za svoje sebectvo.

	Zdalo sa, že Helikaón sa úprimne teší, že zas vidí svojho starého priateľa. „Rád ťa vidím, bratanec,“ povedal. „Ako si vedel, že sme tu?“

	„Vďaka majáku pri Myse prílivu. Prikázal som, aby zasvietili, keď zbadajú Xantos. Dlho sme čakali na tvoj návrat, Šťastlivec,“ zopakoval Hektor. „Vedeli sme, že prerazíš Menadovu blokádu.“

	„Stálo nás to životy troch statočných mužov,“ povedal Helikaón. „Asia a dvoch námorníkov z Boreasu.“

	„Volali sa Lykaón a Perifas,“ pripomenula mu Andromacha.

	Helikaón sa pozrel na ňu a prikývol. „Máš pravdu, Andromacha. Na ich mená by sme nemali zabudnúť. Asios, Lykaón a Perifas.“

	„Možno zachránili Tróju, ak si priviezol cín,“ povedal Hektor.

	„Máme ho plnú loď, bratanec.“

	Hektor si s úľavou odfúkol. „Ten tvoj bláznivý bronziar Chalkeos mi povedal, že z Areovho kovu dokáže odliať silné meče, ale ešte si budem musieť na ne počkať. Zatiaľ sú naše vyhne tmavé a opustené. Bez tvojho nákladu sme nemohli pokračovať v boji. Nech náklad rýchlo vyložia, potom sa porozprávame.“

	Kývol rukou a z tmy sa vynorili muži so somárskymi povozmi. Niektorí vyliezli po lanách na palubu Xantosu. Potichu sa zvítali so starými kamarátmi, potom otvorili poklopy a začali vykladať vzácny kov. Hektor odviedol Helikaóna a Andromachu kúsok cez plytký močiar, kde za malým kopčekom horel táborový oheň. Posadali si. Hektor si rozopol plášť a Andromacha zbadala, že je v plnej zbroji.

	„Z Tróje prišli zlé správy,“ povedal Helikaón. „Antifones i Paris sú mŕtvi. A aj chuderka Helena.“

	„A jej deti?“ spýtala sa Andromacha.

	Hektor pokrútil hlavou a mlčaním povedal všetko. Andromacha si vo svetle ohňa uvedomila, že odkedy ho videla naposledy, zostarol o desať rokov. Oči mal zapadnuté a z tváre akoby mu neustále vyžaroval žiaľ a smútok. Na chvíľu sa zdalo, že je pohrúžený do myšlienok, potom sa striasol, akoby ho zaplavili trpké spomienky.

	Pokrútil hlavou a povedal: „Ani vo svojich najhorších snoch som si nepomyslel, že Agamemnón dá dokopy toľko bojovníkov.“ Na chvíľu zmĺkol a na tvári sa mu zračilo znepokojenie. „Počuli ste, ako sme prehrali bitku o Skamander? Západní králi zvíťazili vďaka zrade Tučného kráľa a jeho Lýkijčanov. Nepriateľ potom rýchlo, za jediný deň, dobyl pevnostnú priekopu. Zaplavili ju svojimi ľuďmi. Cítili v kostiach víťazstvo a my sme sa už len snažili zachrániť našich ranených. Desať dní sme bránili dolný koniec mesta, prinútili sme Agamemnónovo vojsko bojovať o každý múr, o každý kameň, o každý krvou vykúpený krok. Na oboch stranách boli obrovské straty. Nepodarilo sa im však obkľúčiť Veľký múr, takže sme mohli vyviesť ženy a deti von z mesta a teraz vpustiť dnu tvoj náklad. Bola to naša jediná nádej. Teraz si tu a pod ochranou Atény dnes večer potajomky prenesieme cín do mesta. Pred svitaním sa už bude pracovať vo všetkých vyhniach. Potom,“ dodal Hektor a pozrel sa na nich, „zajtra v noci pod rúškom tmy stiahneme naše vojská, ustúpime za hradby, prenecháme nepriateľovi dolný koniec mesta a uzavrieme brány.“

	Nastalo prekvapené ticho. Potom Andromacha povedala: „Ale veď si vždy hovoril, že ak začnú Tróju obliehať, s mestom je koniec.“

	Hektor prikývol, pozrel sa na svoje ruky a potom si ich začal šúchať, akoby si ich nemohol zohriať. „Vtedy som bol mladý,“ povedal smutne, „ešte som nevidel tie hrôzy, ktoré som videl teraz. Vždy som sa bál zrady. Ja i ty, Helikaón, zo svojej skúsenosti vieme, že vždy sa nájde nejaký zradca. Teraz však uzatvárame Veľké brány. Západnú i východnú bránu sme zamurovali. Otvorená ostane iba Skajská a Dardanská brána. A aj tie sa môžu otvoriť iba na môj alebo Politov rozkaz.“

	„Politov?“ spýtal sa Helikaón a zamračil sa.

	Hektor si vzdychol. „Keďže Dios i Antifones sú mŕtvi, otcovi… otcovi už v tejto vojne nemožno zveriť nijaké rozhodnutie. Za ten čas, čo si bol preč, si nám veľmi chýbal. Od dnešného dňa má obranu Tróje na starosti Polites. Dnes v noci sa do mesta nevrátim. A na svitaní odíde zo Zlatého mesta aj trójska jazda a nevráti sa, kým neporazí Agamemnóna, alebo kým Agamemnón neporazí ju.“

	Helikaón prikývol, že rozumie, no Andromacha povedala: „Trójsky kôň opustí Tróju? Prečo?“

	„Nemôžeme ostať v meste ako v pasci, Andromacha,“ mierne vysvetľoval Hektor. „Jazda je tam zbytočná a ak sa obliehanie bude vliecť celé leto, nedokážeme nakŕmiť kone. Aj vody bude málo. Trójsky kôň musí zaútočiť na nepriateľa tam, kde to najmenej čaká, zničiť Agamemnónove zásobovacie trasy, nájsť jeho najväčšiu slabinu a tam naňho udrieť.“

	„Chápem, že jazda musí odísť z mesta,“ povedal Helikaón. „No musíš ísť s nimi, bratanec? Ak zostaneš v Tróji, dodáš ľuďom odvahy. Polites je dobrý chlap, ale nemá také vodcovské schopnosti ako ty. Si dušou Tróje. Potrebujeme ťa tu. Nech jazde velí Kalliades. Má vynikajúce taktické myslenie.“

	„Dlho som nad tým rozmýšľal,“ priznal Hektor. „Ale v obliehanom mesto by som nemal čo robiť. Musím robiť to, čo viem…“ Odmlčal sa a vzdychol si. „Viem bojovať a zabíjať. A tu by som to nemohol robiť.“

	Helikaón chcel čosi povedať, no Hektor zdvihol ruku. „Už som sa rozhodol, Helikaón. Hradby sú nedobytné. Polites bude mať na starosti prideľovanie potravín, ošetrovanie ranených a bezpečnosť oboch brán. Pôjde mu to lepšie ako mne.“

	Pozrel sa na jedného a potom na druhého. „Vy dvaja však musíte čo najrýchlejšie odísť, len čo vyložia náklad. Helikaón, Xantos je ako Trójsky kôň. Keď bude trčať v zátoke, nezmôže nič. Na otvorenom mori je však pre nás neoceniteľný, keď bude útočiť na Agamemnónove zásobovacie trasy a potápať jeho lode. Meno Xantos vzbudzuje vo všetkých moreplavcoch hrôzu. Musíš prinútiť Agamemnóna, aby sa bál toho, čo sa deje za jeho chrbtom, a musíš prinútiť kráľov, aby sa začali škriepiť, keď prídu o lode a budú prerušené zásobovacie trasy. Čím dlhšie to potrvá, tým väčšmi sa bude každý kráľ báť, čo sa deje v jeho krajine, či si dakto neuzurpoval jeho miesto a nevyvraždil jeho rodinu.“

	Helikaón si zhlboka vzdychol, no súhlasne prikývol. „Menados nebude očakávať, že sa tak rýchlo vrátim do úžiny.“ Pozrel na oblohu, kde sa na východe jagalo svetlo. „Pred svitaním by sme mohli vyraziť.“

	„Trójska flotila má rozkaz ísť s tebou,“ povedal mu Hektor. „Je pod tvojím velením. Potopte čo najviac Menadových lodí. No tvojich metačov ohňa sa boja a možno utečú.“

	„Máme málo neftaru,“ povedal Helikaón.

	„Priviezli sme ti dva plné vozy.“ Hektor sa usmial. „Boli sme veľmi opatrní.“ Potom vstal a povedal: „Nech na vás Poseidón pozerá láskavým okom.“

	„Nikdy sa na nás nedíva inak,“ odvetil Helikaón.

	Andromacha sa pozerala na nich a hruď sa jej dvíhala od hnevu. „Rozprávate, akoby už bolo o všetkom rozhodnuté. Ale o svojej budúcnosti rozhodujem ja! Nepôjdem s tebou,“ povedala Helikaónovi. „Vrátim sa do mesta k svojmu synovi, ako sme sa dohodli.“

	Hektor sa k nej naklonil, chytil ju za ruky a prinútil ju vstať. „Uteč, kým môžeš, Andromacha,“ povedal. „Prosím ťa o to! Odíď na Xantose. Všetci títo muži,“ ukázal na chlapov, ktorí na brehu vykladali cín, „budú ráno pravdepodobne mŕtvi. Pokúšali sme šťastenu na únosnú mieru, keď sme dnes v noci vyšli z mesta. Ak sa nám podarí preniesť cín do mesta, do našich vyhní, bude to znamenať, že Aténa nám naozaj praje.“ Pod očami sa mu prehĺbili tmavé tiene. „Lebo v poslednom čase odvrátila od Tróje tvár.“

	V Andromache stúpal hnev. „A kam mám ísť, Hektor?“

	„Na Téru alebo k svojmu otcovi do Téb. Na ostrov už nepriateľ neútočí.“

	Pokrútila hlavou. „Nie, to nemôžem. Agamemnón si želá moju smrť. Mám o tom dôkazov viac než dosť. Prinášam nebezpečenstvo všade, kam sa pohnem. Ak Trója padne, Agamemnón bude môcť urobiť, čo sa mu zachce, dokonca aj zaútočiť na Téru a na tamojšie ženy. Ak som niekde v akom-takom bezpečí, tak iba v Tróji. A je tam aj Astyanax.“

	„A aj môj syn Dex,“ dodal Helikaón. „Prečo ich neodvedieš z mesta, Hektor? Veď si vravel, že ženy a deti odtiaľ potajomky odchádzajú.“

	Hektor si vzdychol. „Priamos by chlapcom nedovolil odísť. Teraz sú obaja v paláci. Otec povedal, že ako dedičia Tróje a Dardanosu budú v Tróji v bezpečí – či skôr všade inde im hrozí nebezpečenstvo. Sama to hovoríš, láska moja.“ Pozrel na Andromachu a nadvihol jedno obočie. „A máš pravdu.“

	„Je to tak,“ pripustila. „Agamemnón ich bude oboch prenasledovať. Hektor má pravdu, Helikaón. Dex ostane s Astyanaxom a so mnou. Postarám sa oňho.“

	Ako sa pomaly vracali na breh rieky, Helikaón povedal Hektorovi: „Menados má novú loď, takmer takú veľkú birému ako Xantos.“

	„Viem o tom,“ odvetil Hektor. „Volá sa Alektruón. Prekliate meno. Ale nie je to Xantos, len jeho slabý odvar.“

	„A nepostavil ju Šialenec z Milétu,“ zachmúrene dodal Helikaón. „Keď bude Poseidón plávať, rozpadne sa na kusy.“

	Posádka vyložila nálad z Xantosu. Hektor sa obrátil k Helikaónovi i Andromache a povedal: „Obávam sa, že my traja sa už na tejto strane Temnej cesty nestretneme. Tento príbeh nemá dobrý koniec.“

	Andromacha ho chytila za ruku. „Stretneme sa, Hektor. Viem to.“

	Usmial sa. „To je veštba, Andromacha?“

	„Vieš, že veštby, videnia ani prorocké sny mi neboli dané. Nie som Kassandra. No cítim v kostiach, že ešte nie je koniec.“ Jemne mu pobozkala ruku. „Ešte raz sa stretneme, muž môj.“

	Všimla si výraz na Helikaónovej tvári a mala pocit, akoby sa jej srdce trhalo na dva kusy. Stála pri dvoch mužoch, ktorých milovala, a predsa mali obaja o chvíľu odísť. A nemohla sa ani s jedným poriadne rozlúčiť. Pozrela sa do Hektorových zachmúrených očí a premkol ju dôverne známy pocit viny, že ho neľúbi tak, ako si zaslúži. A keď videla upretý pohľad Helikaónových modrých očí, nenávidela samu seba za to, ako mu ubližuje tým, že sa rozhodla ostať so svojím synom.

	S bolesťou v srdci obrátila zrak k vzdialenému mestu, ktoré zakrývala noc. Jedno bolo isté: kým sa to všetko skončí, všetci traja ešte zažijú oveľa viac smútku.

	 

	
XXI

	Odvážni muži

	Svitanie zastihlo Xantos na spiatočnej ceste po úzkej rieke Simoeis. Helikaón stál pri kormidle a dával pozor na znamenia, ktoré mu dával Oniacus na prove. Vďaka pribúdajúcemu svetlu sa rieka pred nimi ponorila do hlbokého tieňa a Oniacus skúšal dlhou zúbkovanou palicou hĺbku vody. Napredovali pomaly a Helikaón sa už dávno vzdal myšlienky, že zaútočí na mykénsku flotilu pred východom slnka.

	Snažil sa sústrediť na nadchádzajúcu bitku, no v duchu sa stále vracal k Andromache. Keď ju prvýkrát zbadal tej neblahej noci kedysi dávno v Nešťastnej zátoke, v tej chvíli bol stratený. Dovtedy hovorieval priateľom, že sa ožení iba z lásky. Vtedy však nemal potuchy, čo je láska. A nafúkane si myslel, že o tom, či sa ožení, rozhodne on sám. Ani vo sne mu nenapadlo, že sa beznádejne zaľúbi do ženy, ktorá je nedosiahnuteľná, lebo je zasnúbená s jeho najbližším priateľom. Bohovia sa dívajú na takú namyslenosť so škodoradosťou, pomyslel si.

	Posledných sto dní bolo v mnohých smeroch najšťastnejšími dňami v jeho živote. Jeho skutočným domovom, jediným miestom, kde bol naozaj spokojný, bol Xantos. Byť na ňom s milovanou ženou, to bolo preňho niečo neoceniteľné. Niekedy v zime, keď sa aj za najhoršieho počasia plavili z ostrova na ostrov a díval sa na Andromachu, ako sedí na prove a hľadí na more alebo sa prechádza ako ohnivovlasá bohyňa medzi veslármi a podáva im mechy s vodou, alebo čupí pri sťažni a pevne sa ho drží, lebo bolo rozbúrené more, vtedy si pomyslel, že už nemôže byť šťastnejší. Bola jeho Polárkou, pevným bodom, okolo ktorého sa krútil celý jeho svet. Bol presvedčený, že pokým bije srdce jemu alebo jej, ich osud bude nerozlučne spojený.

	Neočakával, že ju v noci tak náhle stratí, že sa bude len dívať, ako kráča do tmy povedľa voza ťahaného somárom do obliehaného mesta. Rozhodla sa ostať s Hektorovým synom. Ani sa neobzrela. To od nej nečakal.

	Keď vyšlo slnko, lúče prenikli hmlou a ožiarili lode trójskej flotily čakajúcej na mieste, kde sa rieka Simoeis vlievala do zátoky. Spočívali na vode, akoby uspané bledým ránom, plachty zvinuté, veslári čakajúci na rozkaz s hlavami na veslách. Bojujeme v najväčšej vojne, akú svet zažil, pomyslel si Helikaón, čaká nás len smrť a skaza, a ty myslíš na ženu, ktorú ľúbiš, namiesto toho, aby si pracoval na bojových plánoch. Ak toto robí láska s mužom, tak radšej žiť bez nej.

	Usmial sa. Sám tomu neverím, pomyslel si.

	Prenechal kormidlo kormidelníkovi a zamieril k Oniacovi na strednú palubu. „Zvolaj kapitánov trójskych lodí,“ povedal mu. „Musíme toho veľa prebrať.“

	„Poviem im, aby prišli sem, Šťastlivec,“ odvetil Oniacus. Zvrtol sa, potom sa váhavo vrátil. „Povráva sa,“ povedal, „že metače ohňa majú už aj niektoré mykénske lode.“

	Helikaón sa zasmial. „Konečne dobrá správa!“ povedal.

	Oniacus bol zarazený. „Nemajú nijaké bojové skúsenosti, takmer nijakú prax, Oniacus,“ vysvetlil Helikaón. „Vieme, aké nebezpečné sú neftarové gule, a my s nimi zaobchádzame veľmi opatrne. V zápale boja Mykénčania zrejme uškodia väčšmi sebe ako nám. Je to naozaj dobrá správa. Len počkaj a uvidíš, kamarát.“

	Kým sa kapitáni osemnástich trójskych lodí zhromaždili, chvíľu to trvalo. Menšie lode sa opatrne priblížili ku Xantosu, až kým ich velitelia nemohli vyliezť na palubu, pričom niekedy museli prejsť aj cez niekoľko lodí, ktoré tam stáli. Keď Helikaón videl to množstvo lodí vedľa seba, ktoré jemne do seba narážali, v hlave sa mu zrodil nový plán.

	Na strednej palube Xantosu stáli napokon velitelia všetkých lodí. Helikaón poznal všetkých a zaplavila ho hrdosť. Boli to odvážni muži a šikovní námorníci. Boli sklamaní, že sa už niekoľko dní nepohli zo zátoky. Dychtili po boji, no najnetrpezlivejší bol Kárijčan Chromis, veliteľ Artemisie, jednej z najrýchlejších lodí trójskej flotily, aj keď bola najmenšia. Chromis, statný chlap s červenou tvárou, stál s rukami vbok pred celou skupinou.

	„Je nás devätnásť,“ povedal Helikaón, rozhliadajúc sa okolo seba. „Máme správy o presnom počte Menadových lodí?“

	„Je ich vyše päťdesiat,“ odvetil Chromis. „Polovica z nich do dnešného dňa hliadkovala pozdĺž pobrežia až po Heraklovu zátoku. Po príchode Xantosu im Menados prikázal, aby zamierili do Hellespontu. Máme veľkú prevahu. Menados bude očakávať, že ju využiješ, pane.“

	„To, čo Menados očakáva, je hlavnou časťou môjho plánu,“ zamyslene povedal Helikaón. „Ktoré vaše lode majú metače ohňa?“ spýtal sa.

	„Najáda a Ilov štít,“ odvetil mladý čiernooký muž s krivou nohou.

	„A aké máš s nimi skúsenosti, Akamas?“

	„V boji žiadne, pane. No moji chlapi z Ilovho štítu a posádka Najády cvičili metanie prázdnych hlinených gúľ na cieľ. V zátoke nebolo čo robiť,“ smutne dodal Akamas. „Chlapom to ide celkom dobre.“ Velitelia sa usmiali, niektorí sa aj zasmiali.

	„Videl už niekto z vás loď, ktorá horela po dopade neftaru?“ spýtal sa ho chladne Helikaón s tvrdou tvárou.

	Všetci pokrútili hlavami. Helikaón prikývol. „Myslel som si to. Musíte vedieť, aj vaši chlapi musia vedieť, že keď neftarová guľa trafí loď a rozprskne sa, s loďou je koniec. Akoby už sedela na dne Veľkého zeleného mora. Nečakajte na ohnivé šípy. Celá posádka musí okamžite opustiť loď. Je to jasné?“ Díval sa na nich, prenikavými modrými očami skúmal jedného po druhom, až kým všetci neprikývli.

	„Výborne. A hoci si vážim, čo si povedal, Akamas, pošlem niekoľko svojich chlapov, ktorí majú skúsenosti z boja, na palubu Najády a Ilovho štítu, aby vám poradili a pomohli s neftarom. Neber to na ľahkú váhu. Buď si istý, že nás čaká ťažký boj. Musíme sústrediť svoje sily tam, kde ich najväčšmi potrebujeme. A máme tu aj chlapov z Boreasu, ktorí môžu nahradiť chýbajúcich veslárov.“

	„Artemisia síce nemá metače ohňa, Šťastlivec,“ netrpezlivo povedal Chromis, „má však väčšiu rýchlosť než niektoré väčšie lode. Ak rozkážeš, môžeme Mykénčanov poriadne vyzvŕtať.“

	„Rýchlosť môže byť dôležitá,“ odvetil Helikaón, „no zvyčajne to platí pri úteku z boja, nie na ceste k nemu.“

	Ostatní kapitáni sa zasmiali a Chromis sa začervenal, lebo sa bál, že ho majú za hlupáka.

	„Ja sa ti neposmievam, Chromis,“ povedal Helikaón. „Artemisia zohráva v mojich plánoch dôležitú úlohu. Rýchlosť a pohyblivosť svojej lode budeš naozaj potrebovať.“

	Chromis sa zazubil a díval sa okolo seba, hrdý, že si ho Helikaón vybral. „Kedy teda zaútočíme, Šťastlivec?“ spýtal sa. „Čím skôr naše lode vykĺznu na Veľké zelené more, tým skôr sa môžeme pustiť do boja a udrieť na nepriateľa v Heraklovej zátoke.“

	„Nezaútočíme,“ odvetil Helikaón. „Počkáme, kým Mykénčania nezaútočia na nás.“

	Chromis nespokojne zafučal. „Ale ako si tým môžeme byť istí? Sú radi, že nás držia v zátoke ako… ako kraby v sieti.“

	„Sám si povedal, že po príchode Xantosu sa veľa zmenilo,“ povedal Helikaón. Pozrel sa na trójskych kapitánov. „Musíme byť trpezliví,“ dodal. „Čiže takí, akí nie sú Mykénčania. Je to prudký a útočný národ. Musíme tieto vlastnosti obrátiť proti nim. A mojím plánom nie je prekĺznuť okolo Menadovej flotily a potom zdúchnuť. Chcem zničiť celú jeho flotilu.“

	Deň sa na vodách Hellespontu vliekol s mučivou pomalosťou a hoci slnko už začalo klesať, nikde nebolo ani najmenšieho náznaku, že by Xantos a trójske lode chceli uniknúť zo zátoky. Menados sa nasilu prestal prechádzať po palube Alektruónu. Sedel v kapitánskom kresle ako stelesnenie pokoja a istoty. V duchu však zápasil s hnevom na ľstivého Helikaóna a s túžbou vyraziť do zátoky a rozdrviť Xantos raz a navždy. Jeho kapitáni chceli nenávidenú galéru prenasledovať, no Menados sa odmietol plaviť potme.

	Všetkých jeho zvyšných päťdesiatpäť lodí bolo teraz na mori; buď strážili vchod do Hellespontu alebo hliadkovali v úžine. Veslári boli unavení, preto prikázal, aby pracovali na zmeny a polovica mužov veslovala a polovica oddychovala. Nájsť veslárov bolo vždy ťažké. Každý muž, ktorý si mohol dovoliť vojenskú zbroj a zbrane, radšej bojoval, ako znášal smrad a horúčavu na veslárskej lavici. Niektorí velitelia využívali otrokov. No spútaný otrok nebude veslovať tak ako slobodný muž a na Alektruóne veslovali výhradne mykénski bojovníci, ktorí boli hrdí na to, že sú na najlepšej lodi z celej mykénskej flotily.

	Keď začalo na druhý deň ubúdať svetla, z jednej z lodí, ktorá bola najbližšie k Mysu prílivu, sa ozval výkrik. Zbadali akési plavidlo, ktoré sa pokúšalo preraziť blokádu. Vzrušený Menados prikázal, aby Alektruón a štyri najbližšie lode obkľúčili plavidlo. Odrežte mu cestu, rozkázal, ale ešte nezasahujte.

	On sám ho v šere nevidel. Nebol to Xantos, ale menšia loď s čiernou plachtou, na ktorej bol biely mesiac v splne. Plavila sa pozdĺž pobrežia nebezpečne blízko skalísk a plachtu mala vytiahnutú, aby nabrala väčšiu rýchlosť.

	„Nie je to Xantos,“ povedal sklamane syn jeho sestry. „No možno použili menšiu loď, aby dostali kráľovskú rodinu z Tróje.“

	„To by si vyžadovalo naozaj veľmi malú loď,“ sucho odvetil Menados. A Priamos by nikdy neopustil mesto, pomyslel si, ani svoju pokladnicu.

	Malá loď skákala po vlnách čoraz bližšie k mykénskych galéram, vtom sa plachta odrazu zvinula, do vody sa začreli veslá, loď sa v okamihu otočila a zamierila naspäť do zátoky.

	„Nechoďte za ňou!“ prikázal admirál a rozkaz si rýchlo odovzdávali z jednej lode na druhú. Mykénske lode pomaly plávali preč. Akoby sa im vôbec nechcelo, pomyslel si Menados.

	Čo má Helikaón za lubom? premýšľal. Naozaj to, čo sa zdalo? Aby unikla jedna jediná loď? Alebo to bude ďalšia ohnivá loď? Nie, Helikaón by nepoužil jeden trik dvakrát. Znovu sa prechádzal po palube a jeho dôstojníci ho znepokojene sledovali.

	Nakoniec dospel k záveru. Ak by sa Helikaónovi znovu, už druhýkrát, podarilo prekĺznuť okolo mykénskych lodí, Menada a jeho dôstojníkov by čakala pomalá a mučivá smrť v Agamemnónových rukách. Nemohol si dovoliť, aby zo zátoky uniklo čo len jedno jediné plavidlo. Aj dnes jasne svieti mesiac, musí teda rátať s tým, že Helikaón sa o to pokúsi znovu.

	„Dnes nebude oddychovať ani jedna posádka!“ povedal dôstojníkom. „Dnes v noci budú hliadkovať všetky naše lode!“

	Helikaón bol na nohách už pred úsvitom, keď sa nad východným obzorom ešte len vznášala ružová žiara. Spal hlbokým spánkom. V noci vyslal na stráž k ústiu zátoky dve lode. Ostatní chlapi sa poriadne vyspali a ráno boli dobre odpočinutí.

	Zbadal, ako k nim pláva trójska galéra z mysu, kde si kapitán lode vypočul hlásenia o mykénskej flotile od stráží, ktoré tam boli rozmiestnené.

	„Hliadkovali celú noc!“ veselo zakričal veliteľ Helikaónovi. „Ich veslári budú uťahaní ako psy!“

	Oniacus sa zoširoka usmial na svojho pána. „Uťahané posádky uťahaní velitelia,“ povedal.

	Helikaón prikývol. „Uťahaní ľudia nerobia dobré rozhodnutia,“ odvetil. „Je čas, aby ich Artemisia vlákala do zátoky.“

	Po druhý raz sledoval, ako Chromisova loď odvážne mieri smerom k mykénskej flotile. Schopnosti kapitána a jeho mužov naňho hlboko zapôsobili. Chromis je možno chvastúň, pomyslel si, no na svoju loď a posádku je právom hrdý. Kiež ju Poseidón ochráni!

	Posádka Xantosu sa horúčkovito chystala na boj. Hlinené gule neftaru, veľké ako ľudská hlava, opatrne premiestnili z úkrytu do košov vyložených slamou vedľa metačov ohňa. Samotné metače prezreli a namazali. Na hlavnej palube, ďaleko od neftaru, už boli pripravené špeciálne šípy a koše s uhlím. Každý člen posádky si navliekol kožený náprsný pancier a vzal si meč a luk s tuľajkou plnou šípov. Aby noc rýchlejšie ubehla, medzi chlapmi koloval chlieb a syr.

	Keď pribudlo svetla, Helikaón prikázal, aby sa jeho malá flotila sformovala do dvoch šíkov čelom na sever, ďalej od ústia zátoky. Xantos bol vpredu v strede. Ilov meč a Najádu s metačmi ohňa umiestnil na konci každého šíku. Dve lode, ktoré dávali celú noc pozor, boli vzadu v relatívnom bezpečí.

	Helikaón si zapol bronzový náprsný pancier a do pošiev na chrbte si zasunul dva meče. Poruke mal prilbicu, ktorá mu chránila celú tvár. Svojmu zástupcovi povedal: „Dnes budeš pri kormidle, Oniacus. Je ti jasná naša stratégia?“

	„Áno, Šťastlivec,“ odvetil Oniacus. Zaváhal. „Ešte nikdy sme neprehrali bitku na mori,“ dodal so znepokojeným výrazom v očiach. „A tvojej stratégii sa podriadim bezvýhradne ako vždy. No v tejto zátoke sme ako myš v džbáne a vidí sa mi, že tvojím plánom je vlákať do džbána mačku.“

	Helikaón sa zasmial a svojou veselosťou nakazil aj ostatných chlapov a uvoľnil v nich napätie.

	„Je pravda, že sme tu ako v pasci,“ odvetil, „no myš je v bezpečí iba vo svojom džbáne. Nepriateľ má veľkú prevahu, Oniacus. Nemôžeme si dovoliť zaútočiť na Mykénčanov na otvorenom mori. Naše lode by potopili, spálili alebo zajali. Preto ich musíme vlákať do zátoky, kde sú výhody na našej strane. Na mori boli celé týždne. Sú otrávení, sklamaní a teraz už aj unavení. Každý mykénsky kapitán túži po tom, aby sa mu dostalo tej cti a mohol potopiť alebo zajať Xantos. Najmä Menados. Nezabudni, že som ho nechal nažive. To mi neodpustí.“

	Oniacus sa poškrabal po kučeravej hlave. „Ostáva nám už len dúfať, že sa chytia na návnadu zvanú Artemisia.“

	Helikaón pokrčil plecami. „To je jedno. Ak sa nechytia, do súmraku určite zaútočia. Sú to Mykénčania. Neodolajú.“

	Čakanie bolo nekonečné, no napokon sa v diaľke v myse objavila pyšná Artemisia poháňaná severným vetrom. Helikaón sa díval, ako k nim stredom zátoky pláva Chromisova loď. Bolo jasné, že na ňu zaútočili; na bokoch sa jej ježili nepriateľské šípy. Loď zastala pri Xantose a Helikaón sa pozrel dolu na palubu. Niektorí muži boli ranení, ale podľa všetkého nie vážne.

	„Unikli sme len o vlások, Šťastlivec,“ zakričal nahor statný Chromis, „no obávam sa, že na návnadu nezabrali.“

	„Zaujmi svoje miesto, Chromis,“ povedal Helikaón. Uprel zrak na sever, smerom k Hellespontu. „Zdá sa, že sa mýliš.“

	Spoza predhoria sa vynorila mykénska flotila, desiatky lodí zoradených v prísnom poriadku. Posádky lodí v Trójskej zátoke sledovali, ako sa nepriateľské plavidlá preskupujú do útočného postavenia. Helikaón sa usmial, keď videl, že predný šík tvorí dvanásť lodí postavených vedľa seba. Medzi jednotlivými plavidlami bol veľký priestor kvôli veslám.

	„Dvanásť lodí vedľa seba,“ s úškrnom povedal Oniacus. „Presne ako si predpovedal.“

	„Menados nie je námorník,“ vysvetlil Helikaón. „Patrí medzi Agamemnónových verných. Na veliteľa flotily ho povýšili po úspechoch, ktoré dosiahol na súši. Nepozná Trójsku zátoku. A zdá sa, že ani jeho kapitáni.“

	Rieky Simoeis a Skamander vtekali do Trójskej zátoky na východe a na juhu a z vysočín prinášali so sebou naplaveniny. S plynúcimi rokmi bola zátoka čoraz plytšia a oba brehy sa zanášali skrytým bahnom. Kapitáni, ktorí tieto vody poznali, vždy zamierili s plavidlami doprostred zátoky, aby sa vyhli blatistým plytčinám v blízkosti brehov.

	Ústie zátoky bolo široké, no rýchlo sa zužovalo. Nemohlo sa ním plaviť viac než osem lodí vedľa seba. Dvanásť Menadových lodí sa ocitne v tesnom ústí ako v lieviku, kde, ako Helikaón dúfal, sa im polámu veslá a naruší sa ich útočná formácia. Ak by sa útočiace lode začali krútiť a otočili by sa nabok, Xantos by do nich mohol vraziť ako baranidlo.

	Vrážanie do nepriateľskej lode, ak malo byť naozaj účinné, bol zložitý manéver. Zvládla ho iba skúsená posádka a kapitán, ktorý vedel rýchlo reagovať a celú akciu dobre načasovať. V čase útoku musela mať loď správnu rýchlosť; ak by bola priveľmi pomalá, nepriateľ by mohol uhnúť, ak by bola prirýchla, baranidlo by vrazilo prihlboko do trupu nepriateľskej lode, uviazlo by tam a útočiaca loď by bola sama vystavená útoku nepriateľských plavidiel.

	Chalkeos vyzbrojil Xantos baranidlom s tupým bronzovým koncom pod čiarou ponoru. Jeho cieľom nebolo preraziť trup nepriateľskej lode, ale uštedriť jej takú ranu, aby sa prakticky rozpadla.

	„Na čo čakáme?“ nahlas zašepkal jeden z veslárov Oniacovi.

	Dopoludnie pokročilo a slnko už bolo vysoko na oblohe, no ani jedna flotila sa nehýbala.

	Helikaón veslára začul a povedal mu: „Čakáme na vietor.“ Oniacovi dodal: „Dnes bude severný vietor naším priateľom. Menados si možno myslí, že poslúži jemu, ale mýli sa.“

	Pohyb silného severného vetra, ktorý hvízdal v Tróji väčšinu roka, sa dal predpovedať rovnako presne ako východ slnka. Zrána slabý vietor k poludniu silnel a popoludní prenikal až do kostí, no do súmraku ustal.

	Helikaón sa díval z pravoboku na Tróju týčiacu sa vysoko nad ním. Zlatisté múry pokojne svietili v slnečnom svetle a zo zátoky sa nedalo poznať, že pod nimi prebieha vojna. Na dolnom konci videl pohyb, dvíhajúci sa prach a počul vzdialené výkriky, no z takej diaľky zneli ako pokojné škriekanie morských vtákov. Že zúri vojna, prezrádzal iba dym stúpajúci z dvoch pohrebných hraníc, jednej na západe mesta, druhej na juhu, na skamanderskej pláni.

	Obrátil zrak späť na nepriateľskú flotilu a konečne pocítil, že mu vietor prudšie udiera do tváre. Zdvihol meč a kormidelníci sa rozbehli na svoje miesta. Zakričal: „Veslá na vodu!“

	Veslári sa celou silou zapreli do vesiel a Xantos poskočil vpred. Trójske lode s ním držali krok. Mykénske lode v ústí zátoky zbadali zmenu a vyrazili do útoku.

	Len čo sa nepriateľskí veslári dostali do tempa a obe flotily sa hnali proti sebe, Helikaón zdvihol vysoko obe ruky a rýchlo ich zasa spustil. „Veslá do protipohybu!“ zakričal. Mocní veslári začali veslovať späť. Trójska flotila prudko spomalila, akoby sa ich veliteľ bál stretu. Keď to mykénske lode videli, pridali a hnali sa do zátoky. Chvíľu ešte udržiavali dokonalý útočný tvar.

	Potom, ako sledoval Helikaón prižmúrenými očami, lode na oboch stranách predného šíku narazili na plytčinu, stratili rytmus, narážali do vedľajších lodí a uťahaným veslárom sa plietli a lámali veslá. Stred šíku si to nevšímal a ďalej sa hnal do čoraz užšieho kanálu. Helikaón vydal rozkaz znovu zaútočiť a trójska flotila opäť zrýchlila. Dôstojníci na Alektruóne si napokon uvedomili, že lode na oboch koncoch predného šíku bezmocne uviazli v plytkých vodách. Vydali rozkaz spomaliť, no vtedy už druhý a tretí šík lodí, ktorý vďaka veslám a vetru rýchlo napredoval, nedokázal zastať a galéry vrážali do vlastného útočného šíku.

	Helikaón zbadal, že loď v druhom šíku narazila do zadnej časti Alektruóna a začala ju otáčať. Mykénska vlajková loď bola ku Xantosu otočená bokom. „Plnou rýchlosťou vpred!“ zavelil.

	Alektruón sa stále pohyboval dopredu, provou sa bezmocne stáčal do pravoboku a Xantos doň vrazil plnou rýchlosťou. Tesne pred nárazom Helikaón zavelil: „Späť!“ Disciplinovaní veslári začali veslovať naspäť.

	Lode sa zrazili s rachotom, ako keď Zeus zaburáca hromom. Xantos vrazil do mykénskej lode tesne pod provou, zachvel sa a vzápätí začal cúvať. Bojovníci na oboch lodiach čakali pripravení na predných palubách s lanami, hákmi, mečmi a štítmi. Mnohí však po náraze zleteli na zem a keď Xantos cúvol, medzi loďami sa objavila voda skôr, ako muži stihli preskočiť na nepriateľskú loď. Helikaóna premkol chladný pocit víťazstva. Vedel, že s Alektruónom je koniec. Osud lode bol spečatený vo chvíli, keď do nej pod vodnou hladinou vrazilo baranidlo.

	Na mykénskych lodiach vypukla panika. Ich kedysi hrdá vlajková loď sa začala nakláňať na ľavovok a plavidlá na oboch stranách flotily sa v plytčine a hustom bahne ledva hýbali. Ozývali sa výkriky a kliatby; vystrašené posádky hádzali vinu jedna na druhú. Potom, presne ako Helikaón predvídal, použili metače ohňa.

	Prikázal, aby sa lode stiahli čo najďalej. Zopár letiacich hlinených gúľ dopadlo do vody neďaleko trójskych lodí, no ani jeden nepriateľský metač ohňa nedosahoval takú výšku a nemal taký dostrel ako metače ohňa na Xantose. Helikaón vydal chlapom, ktorí obsluhovali metače ohňa, pokyn, aby sa pripravili.

	To však nebolo treba.

	Ako videli posádky na všetkých trójskych a dardanských lodiach, dve neftarové gule, ktoré vystrelili mykénske galéry, zasiahli lode ich vlastnej flotily. Helikaón rýchlo prikázal lukostrelcom, aby ohnivými šípmi triafali zasiahnuté lode. Po chvíli obe vzplanuli vysokým plameňom. Trupy lodí boli utesnené smolou, oheň sa preto šíril po celej flotile ako blesk. Chlapi skákali do vôd zátoky a niektorí uviazli po pás v lepkavom bahne.

	Kým sa oheň dostal k neftarovým guliam na ďalších lodiach a koše s uhlím sa na naklonenej lodi prevrátili, celá mykénska flotila bola už dávno v plameňoch. Muži, ktorí sa ocitli uprostred horiacich lodí, s krikom umierali. Ďalší padli, keď sa dostali do dostrelu trójskych šípov. Iní plávali a brodili sa k brehom Mysu prílivu, kde ich pobili trójski vojaci, čakajúci na predhorí. Iba máloktorí sa dostali na východný breh zátoky k svojmu vlastnému vojsku.

	Z diaľky sa ozval slabý jasot a Helikaón sa pozrel na múry Tróje, kde sa zhromaždili zástupy ľudí, ktorí sledovali skazu nepriateľskej flotily. Prikázal dvom svojim lodiam, aby zajali Mykénčanov, ktorí prežili, aby ich mohli vypočúvať, a potom vykročil na zadnú palubu.

	Oniacus, celý bledý, s bázňou pokrútil hlavou. „Prišli o vyše päťdesiat lodí a stovky mužov a my máme iba troch postrelených,“ povedal, akoby stále nemohol uveriť tomu, čo sa stalo.

	Pozrel sa na Helikaóna. „Na mnohých mykénskych lodiach veslovali otroci, ktorí boli pripútaní k veslám. Strašná smrť!“

	Helikaón vedel, že si pri tom spomenul na to, čo sa stalo v Zátoke modrých sov, keď Oniacus nechcel, aby mykénski piráti zomreli takou ohavnou smrťou.

	„Neželal som im takú smrť,“ odvetil. „Vojna robí z nás všetkých zvieratá. Na toto víťazstvo nemôžeme byť hrdí. Títo Mykénčania a ich otroci boli odsúdení na smrť vďaka vlastnej nevedomosti, nafúkanosti a netrpezlivosti.“

	„Alektruón je prekliate meno,“ podotkol Oniacus.

	Helikaón prikývol. „To je pravda. Agamemnón už zrejme nepostaví ďalšiu takú loď, aby nerozhneval Poseidóna. Teraz máme už len jeden problém.“

	„Aký, pane?“

	„Musíme sa dostať zo zátoky skôr, ako sem Agamemnón vyšle ďalšiu flotilu z Imrosu alebo Heraklovej zátoky. A cesta je zablokovaná.“ Helikaón zaklial. „Tie lode môžu horieť až do večera.“

	„Hoci neftar horí prudko, horí rýchlo, ako sme zistili,“ zakričal na nich kapitán Ilovho štítu Akamas. „Vidíš teda, Šťastlivec, že Štít a jeho sesterské lode môžu ísť aj tam, kde nemôže veľký Xantos.“

	Počas čakania, kým dohoria ohne, Helikaón vypočúval niekoľkých Mykénčanov, ktorých jeho muži vylovili z vôd zátoky. Väčšinou to boli obyčajní námorníci, ktorí nič nevedeli. Zabili ich a hodili späť do vody. Zachránili aj jedného dôstojníka, ten však zomrel na popáleniny skôr, ako im stihol prezradiť niečo dôležité.

	Keď Artemisia naposledy vyrazila smerom k mykénskej flotile, slnko už zapadalo. Posádka lode urobila pomocou vesiel medzi čmudiacou hromadou černejúceho dreva úzky kanál a vyhľadávala pod vodou veľké nebezpečné trosky a odstraňovala ich. Za ňou sa pomaly plavili ďalšie lode od menších až po väčšie a každá rozširovala únikovú cestu do ústia zátoky.

	Nakoniec sa dve z nich, Najáda a Delfín, vrátili. Posádka Xantosu hodila dolu laná a obe trójske lode pomaly ťahali veľkú birému cez kanál, ktorý vytvorili ostatné plavidlá. Chlapi z Xantosu vytiahli veslá a mlčky sledovali, ako prechádzajú okolo mátožných trupov galér so stovkami obhorených mŕtvol.

	Niektorí uhorení a sčernetí muži ešte vždy stáli, akoby v okamihu smrti skameneli. Väčšina z nich zomrela pripútaná k veslárskym laviciam s telami skrútenými v pekelnej horúčave. Mnohí členovia posádky Xantosu sa od hrôzy odvracali. Z trosiek mykénskych lodí sa stále dymilo a príšerne zapáchali.

	Ubehlo veľa času, kým sa unikajúce lode dostali na šíre more a na čerstvý vzduch. Potom, keď sa slnko dotklo obzoru, Xantos sa so svojou malou flotilou dostal do Hellespontu a do bezpečia Veľkého zeleného mora.

	Andromacha stála takmer celý deň na západných hradbách Tróje a dívala sa, čo sa deje dolu v zátoke. Nepridala sa k jasaniu, ktoré vypuklo vôkol nej, keď mykénska flotila začala horieť. Stála nehybne a mlčky; bála sa, že ak otvorí ústa, rozplače sa. V duchu sa navždy rozlúčila s mužom, ktorého nadovšetko milovala.

	Ako sa stmievalo, zástupy ľudí vôkol nej sa rozchádzali domov a do kasární, no ona stála na mieste, až kým tam neostala sama so štyrmi strážcami.

	Jej nočná cesta do mesta prebehla pokojne. Kolóna somárov prešla cez pláň rieky Simoeis a popod severný okraj plošiny, na ktorej stála Trója. Ako sa blížili k mestu, Andromacha zbadala vysoko hore svetlá. Boli to okná kráľovniných komnát, obrátené na sever vysoko nad útesom. Bolo nepravdepodobné, že pod skalou budú rozmiestnení nepriateľskí vojaci. Keď však došli k severovýchodnej bašte, vyslali zvedov, aby zistili, či je cesta k Dardanskej bráne voľná. Čakali v tme a vedeli, že majú pred sebou už len kúsok, no bol to najnebezpečnejší úsek cesty. Ak sa Agamemnónovo vojsko dostalo k Dardanskej bráne, boli stratení. Ubehla celá večnosť, kým sa zvedovia vrátili a oznámili, že cesta k bráne je bezpečná. Kolóna somárov vošla do mesta.

	Andromacha sa radostne zvítala s Astyanaxom. Keď objala chlapca, ospalého, teplučkého a zarazeného, lebo ho zobudili uprostred noci, zbadala ďalšie dieťa, plavovlasé, s bielou tváričkou, ktoré stálo v nočnej košieľke v kúte miestnosti.

	So synom v náručí si kľakla a usmiala sa. „Ty si Dex?“ spýtala sa mierne a chlapec mlčky prikývol. Videla mu na tvári, že plakal.

	Jednou rukou ho objala a privinula k sebe. „Ja som Andromacha,“ zašepkala, „a ak budeš chcieť, postarám sa o teba. Zostaneš tu s Astyanaxom a so mnou?“

	Sadla si a pozrela sa mu do čiernych očí. Čosi povedal, ale tak ticho, že ho nepočula. Priložila si ucho k jeho perám a povedala: „Povedz mi to ešte raz, Dex.“

	Chlapča zašepkalo: „Kde je Slnečná žena? Nemôžem ju nájsť.“

	Teraz stála na severných hradbách a dívala sa, ako severný vietor unáša mrak dymu visiaci nad flotilou mŕtvych lodí. Uvedomila si, že tá hmla, ktorá sa jej v posledných dňoch usadila v hlave, hmla zrodená z protichodných citov, strachu a vyčerpania, zmizla. Bola rada, že je aj so svojím synom a malým osirelým bratancom zase v Tróji, kam patrila. Tu nebola ničia milenka, ničia dcéra, ničia žena. Ak mali, ako sa obávala, všetci zomrieť, tak zomrú spolu. Bude chrániť deti do poslednej chvíle a zomrie spolu s nimi.

	Počkala, kým Xantos nedopláva k ústiu zátoky, na rozlúčku zdvihla ruku a s pokojom, ktorý jej po dlhom čase zavládol v duši, sa vrátila do paláca, domov.

	 

	
XXII

	Zradcovia pri bráne

	Chalkeos stál na západných hradbách a díval sa, no keď začali mykénske lode horieť, zvrtol sa a so sklonenou hlavou odišiel preč. Vedel, že Šťastlivec sa z toho pekla dostane a unikne so Xantosom na šíre more. Chalkeos viac vidieť nechcel.

	Xantos sa právom volá Mŕtva loď, pomyslel si. Tak ju nazvali cyperskí tesári, ktorí ju postavili, no odmietli sa na nej plaviť, lebo sa báli, že také pyšné plavidlo rozhnevá Poseidóna a ten ju potopí.

	No Chalkeos navrhol Xantos ako obchodnú loď, aby uniesla väčší náklad, bola rýchlejšia než iné lode a najmä aby bola silnejšia, dokázala sa plaviť na rozbúrenom mori aj na jar a na jeseň, keď sa už iné lode vracali do svojich bezpečných prístavov. A predčila aj jeho najsmelšie očakávania, keď sa plavila v zradných zimných vodách za cínom až ďaleko na západ a späť. Chalkeos sa tešil, že sa Xantos vráti a on sa bude môcť porozprávať so Šťastlivcom o tom, kde všade sa loď plavila, aký je Chalkeos šikovný lodiar a aké úpravy treba na lodi urobiť.

	Ale tak ako v ten prekliaty deň v Zátoke modrých sov, aj teraz ostali po Mŕtvej lodi len upálení muži.

	Mykénčania sú tvrdý a nemilosrdný národ, povedal si. Sami si privodili na seba skazu. No metače ohňa boli jeho vynálezom; postavil ich pre Helikaóna, aby sa mohol brániť pred pirátmi a lúpežníkmi, a teraz mu bolo ľúto mužov, ktorí zahynuli takou krutou smrťou, pretože sa snažili napodobniť Xantos a rýchlo zhotoviť ohnivú zbraň. Volali ho Šialenec z Milétu. Možno majú pravdu, pomyslel si. Veď len šialenec môže vytvoriť takú smrtiacu zbraň.

	Predral sa davom vzrušených Trójanov, ktorí jasali a ukazovali na horiace lode, potom zišiel po schodoch zo západných hradieb a zamieril cez bludisko ulíc severovýchodným smerom. Ustarane sa díval okolo seba na múry a domy. Keď prišiel do Tróje prvý raz, bol to nezabudnuteľný pohľad. Trója sa nepodobala na nijaké iné mesto na svete. Veľkolepé paláce s bronzovými strechami, zdobené červeným a zeleným mramorom, steny pomaľované bájnymi tvormi. Priamov palác mal strechu z čistého zlata, ktorá sa jagala na slnku a bolo ju vidieť z mora už z diaľky. Široké kamenné ulice boli plné urodzených mužov a žien odetých do drahých pestrofarebných šiat a ovešaných šperkami, ktoré vystavovali na obdiv. Celý svet chodil do Tróje obdivovať jej krásu a priživiť sa na jej bohatstve.

	Teraz svet prišiel do Tróje, aby ju dostal na kolená a vydrancoval.

	Na uliciach vôkol neho bolo plno chatrčí a búd, ktoré si postavili utečenci z dolného konca mesta, lebo dúfali, že za veľkými hradbami budú v bezpečí. Stovky prístreškov z dreva a koží sa opierali o vysoké paláce bohatých a mocných. Bývali v nich kupci a remeselníci. Niektorí, ak mali materiál, pracovali, no väčšina žila v nádeji, že jedného dňa sa vojna skončí a oni sa budú môcť vrátiť k svojmu obchodu a opäť sa im bude dariť.

	Na uliciach vládla atmosféra strachu a hnevu a po zotmení sa iba málokto odvážil vyjsť von. Potravín bolo málo a obilnice a pekárne prísne strážili. Aj s vodou bol problém. V meste boli dve studne, no hlavný zdroj vody predstavovala najmä rieka Skamander, ktorá teraz ležala za nepriateľskou líniou, a rieka Simoeis, odkiaľ ešte občas prichádzali vozy naložené sudmi s vodou. Strážili aj mestské studne, aby v dave vysmädnutých čakajúcich ľudí nedochádzalo k bitkám a aby skromný vodný zdroj neotrávili nepriateľskí zvedovia.

	Chalkeos sa predieral mätúcim bludiskom uličiek, ktoré vznikli vďaka novopostaveným chatrčiam. Videlo sa mu, že sa menili zo dňa na deň. Ukázalo sa, že jedna ulička, ktorou sa vybral, je slepá. Chalkeos nahnevane zaklial. Myslel si, že je v tej smradľavej tmavej uličke sám, no vtom sa mu ktosi prihovoril: „Nechceš si zalaškovať, pane? Iba za medenák.“ Vo dverách chatrče sedela vycivená neviestka. Viečka jej padali od únavy a sklamania, líca jej pokrývala hrubá vrstva jasnočerveného líčidla. Pohodila hlavou, usmiala sa naňho a ukázala sivé zhnité zuby.

	Chalkeos nervózne pokrútil hlavou, rýchlo zamieril naspäť a konečne našiel cestu na námestie pred Priamovým palácom. Veľká brána bola otvorená a po oboch stranách portika s červenými stĺpmi stál ako vždy šík Kráľovských orlov v bronzovom náprsnom pancieri a s vysokými prilbicami s chocholmi, ktorých lícne chrániče boli vyložené striebrom.

	Chalkeos sa pozrel hore na jagajúcu sa zlatú strechu, symbol Priamovho bohatstva a moci. Bronz zo striech ostatných palácov na Hektorov príkaz strhli a ukuli z neho zbrane. Iba tu ostalo zlato ako žiariaci maják, ktorý priťahoval Priamových nepriateľov a priam ich nabádal, aby prišli a zobrali si ho.

	Kráčal ďalej. Pri Dardanskej bráne pod severovýchodnou baštou musel zastať a počkať, kým dnu vojde kolóna somárov. Na dvoch vozoch boli naložené sudy s vodou, na ostatných rodiny so svojím imaním, uplakané deti a ich vystrašené matky. Muži sa vliekli popri nich. Jeden voz bol plno naložený drevenými debnami s kurčatami.

	Statný strážca brány vykročil dlhým krokom k nemu. „To si zase ty, kováč? Rád riskuješ, čo? V najbližších dňoch Agamemnón zaútočí na túto bránu a potom ju musíme zavrieť, taký máme rozkaz. Keby si ostal trčať vonku, ako by sme mohli splniť rozkaz?“

	„Agamemnón nemá záujem o to, aby bolo mesto uzavreté,“ odvetil Chalkeos, ktorý sa len nerád púšťal do rozhovoru s týmto chlapom. „Zatiaľ ešte nie.“

	„Rodiny necháva pokojne odísť z mesta,“ pokračoval vojak. „Moja žena aj s deťmi odišla do bezpečnej Zeleie už pred dvoma dňami.“

	„Koľkí dnes odišli z mesta a koľkí prišli?“

	Muž sa zamračil. „Som tu od svitania a videl som prísť vyše päťdesiat ľudí. Dve rodiny odišli.“

	„Takže ich viac prichádza, než odchádza,“ vyštekol Chalkeos, podráždený vojakovou nechápavosťou. „Nechápeš, ty hlupák, že to je presne to, čo chce Agamemnón? Aby bola Trója plná utečencov, ktorí by zjedli čo najviac zásob a vypili čo najviac vzácnej vody? Mesto z nich nemá nijaký osoh. Neprinášajú zbrane, väčšina z nich nemôže bojovať. Sú to roľníci s rodinami. Prinášajú len strach…“ ukázal na ženy a deti a zamrmlal: „… a malé deti!“

	Strážca akoby sa nahneval. „Tak prečo nepriateľ púšťa rodiny von z mesta?“ spýtal sa.

	Chalkeos si zahryzol do jazyka a vykročil k bráne. Vedel, že vojakova rodina je už dávno mŕtva; zomreli, len čo sa dostali za mestské hradby. Agamemnón nedopustí, aby z mesta odišli deti, lebo vie, že je medzi nimi Hektorov syn a dardanský dedič.

	Za hradbami sa pozrel smerom na juh, kde iba dvesto krokov od nich táboril nepriateľ, a potom vykročil kamennou cestou na sever od plošiny a v ostrom vetre stisol plecia. Napokon došiel k prázdnym kováčskym vyhniam.

	Trójske vyhne osvetľovali celé toto územie už od vzniku mesta. Ostrý severný vietor rozdúchaval pece lepšie než akékoľvek mechy. Keď sa však začala vojna, Priamos vydal rozkaz, aby sa všetci kováči stiahli do mesta, a vyhne boli teraz opustené. Chodil k nim len Chalkeos.

	Už ako mladý bronziar si uvedomil, že rozmýšľa inak ako ostatní ľudia. Ustavične mal nejaké nové nápady. Nemal trpezlivosť s tými, ktorí nechápali riešenie podľa neho jednoduchých problémov. Bol zvedavý, všetko ho zaujímalo a vo všetkom videl výzvu. Keď videl na lodi veslovať veslárov, uvažoval, ako by sa dalo veslovať rýchlejšie. Intuitívne vedel, prečo jeden dom vo fujavici spadne, kým druhý ostane stáť. Ešte aj dnes, keď odmietol ponuku tej neviestky, premýšľal, z čoho bolo to červené farbivo, ktorým sa namaľovala, a prečo niektorým ľuďom hnijú zuby rýchlejšie než iným.

	No už viac ako desať rokov bol posadnutý najmä jednou vecou: zhotovením dokonalého meča.

	Všetci vedeli, že z oblohy padajú kusy sivého kovu. Väčšina ľudí ich považovala za Areov dar. Boli veľmi cenné, cennejšie než zlato. Priamos ich mal vo svojej pokladnici niekoľko a niekedy sa z tohto chladného sivého kovu vyrábali drobnosti ako brošne, ba aj hroty šípov.

	Povrávalo sa, že Chetiti sa naučili z tohto hviezdneho kovu vyrábať meče, no tajomstvo si prísne strážili. Chalkeos takú zbraň nikdy nevidel, no bol presvedčený, že chýry sú pravdivé. Rokmi zhromaždil niekoľko úlomkov kovu a skúmal ich. Zistil, že bronzom sa do nich nedá ryť, iba niektorými drahými kameňmi. Bol presvedčený, že nejakým spôsobom sa z neho dá ukuť meč, ktorý by bol pevnejší než najlepší bronz, ktorý by sa ohýbal, ale nezlomil a ostal by stále ostrý.

	Pri skúmaní úlomkov ho najväčšmi prekvapilo, že keď ich nechal vo vode, sčerveneli a zhrdzaveli. Pri pohľade na tie červené drobivé zvyšky si spomenul na červenú rudu, ktorá sa ťažila pri hľadaní zlata a prevzácneho cínu, rudu, ktorú baníci považovali za bezcennú a odhadzovali ju. Najal si chlapov, ktorí mu priviezli plné vozy červenej rudy do kováčskej vyhne, a ostatní kováči sa mu posmievali, keď ju tavil na drevenom uhlí v peci. Hoci plameň dosiahol teplotu, pri ktorej sa tavila meď, táto ruda ostávala tvrdá a oddeľovala sa od trosky a nespáleného uhlia. Ostala len sivá hubovitá hmota, ktorá sa po ochladení rozbila po jedinom údere kladiva.

	Istý čas sklamane dumal nad touto záhadou. Keďže videl, že voda kov oslabuje, dospel k záveru, že oheň ho posilní. Potreboval vyššiu teplotu. Presvedčil kráľa Priama, aby dal postaviť väčšie pece, vyššie než boli dosiaľ v Tróji, tak aby sa sivá hmota roztavila a uvoľnila čistý kov. Ostatní kováči sa mu sprvu smiali, ale keď prvé dve pece dohoreli, smiech ich prešiel. Potom sa Trója ocitla vo vojne a kováči poslúchli kráľov rozkaz a presťahovali sa do mesta.

	Nie však Chalkeos. Teraz, keď bol konečne sám na úbočí kopca, ďaleko od zvedavých očí a štipľavých poznámok, pozrel sa na veľký komín, ktorý staval. Ešte ho objímalo drevené lešenie, ale už bol dvakrát vyšší ako človek. Chalkeos si pošúchal ruky a pustil sa do roboty.

	Andromacha, zavinutá do voňavých prikrývok na páperových vankúšoch, spala, hoci už bolo dávno po svitaní. Konečne totiž spala v naozajstnej pohodlnej posteli. Keď ju zobudilo tlmené fňukanie, slnko už bolo vysoko na oblohe.

	Rozkošnícky sa pretiahla, potom sa pretočila a posadila. „Čo je, Axa? Čo sa deje?“

	Slúžka položila na stôl veľkú misu s voňavou vodou a obrátila sa k nej uslzenou tvárou. „Prepáč, pani, veď si taká unavená. Nechcela som ťa zobudiť.“

	„Myslela som, že budeš rada, keď sa vrátim,“ tíšila ju Andromacha a odhŕňala jej z tváre husté ryšavé vlasy.

	Axa sa chabo usmiala. „Pravdaže som rada, pani. No len čo si sa v bezpečí vrátila, odišiel môj muž Mestares.“ Do očí jej znovu vyhŕkli slzy a zvesila hlavu. „Prepáč, princezná, ale bojím sa o svojej deti. Nepriateľ necháva ženy a deti odísť z mesta. Chcela som ísť do Frýgie. Viem, je to ďaleká cesta, no mám tam rodinu. Moje deti by boli v bezpečí. No Mestares ma nechcel pustiť. Zakázal mi odísť z mesta. Neprotestovala som, pani, lebo tu bol so mnou. Dnes v noci však trójska jazda odišla. A nič mi nepovedal. Ani slovo.“

	„Viem. Vyrazili na svitaní.“

	„Nie, pani, odišli uprostred noci.“

	Andromacha zamyslene prikývla. „Hektor nikomu neverí. Kým budú do mesta prichádzať utečenci, Agamemnón bude spolu s nimi posielať aj zvedov. Mestares ti nemohol prezradiť, kam ide. Možno to nevie ani on sám. Hektor mi povedal, že odídu na svitaní. Vidíš, ani mne nepovedal pravdu.“

	Axa potiahla nosom a utrela si slzy. „Všetci vravia, že za veľkými hradbami sme v bezpečí. Aj ty si to myslíš, pani, však? Veď si sa sem vrátila.“

	Andromacha jej nemohla klamať. „Neviem, Axa. Vrátila som sa, pretože je tu môj syn. Kde vlastne je?“

	„Chlapci sa hrajú v záhrade. Už sú z nich veľkí kamaráti. Je to krásne, keď človek vidí, ako sa spolu spokojne hrajú.“

	No Andromachy sa zmocnil strach. Reči o zvedoch ju znepokojili. „V záhrade? Dáva tam na nich niekto pozor?“

	Axa horlivo prikyvovala. „Stále ich strážia, pani. Strážcov vybral sám princ Hektor. Sú v bezpečí.“

	Andromacha si všimla, že slúžkina bucľatá tvár sa znovu zachmúrila, keď si spomenula na troje vlastných detí, a chytro povedala: „Dnes si tuším dám tie šarlátové šaty.“

	Prekvapená Axa povedala: „Na tých cestách si sa celkom zmenila, pani moja. Obyčajne si sa nestarala, čo budeš mať na sebe. A šarlátové šaty si si obliekla len málokedy. Vravela si, že v nich vyzeráš ako…“ stíšila hlas, „ako Afroditina služobníčka.“

	Andromacha sa zasmiala. „Celú zimu som nosila iba troje šiat. Mám ich plné zuby. Vezmi ich a spáľ. Možno to urobím aj sama. Axa, a teraz mi musíš povedať všetky nové klebety, ktoré sa trúsia po paláci. Počula som, že princezná Kreusa utiekla z mesta.“

	Zašuchotali závesy a do miestnosti vošla ďalšia slúžka, šikmooká Pentesileia. „Pani, kráľ ťa chce vidieť.“

	„Ďakujem ti, Pentesileia. Axa, klebety musia počkať. Rýchlo mi pomôž s obliekaním.“

	Keď Andromacha vošla do Priamovho megarónu, bolo už takmer poludnie a teplý vzduch sľuboval príchod leta, no vnútri vládla chladná a pochmúrna atmosféra. Ako kráčala k vyrezávanému pozlátenému trónu, na ktorom sedel Priamos s Politom a Polydorom po stranách a za ktorým stála stráž zložená zo šiestich Orlov, cítila, ako jej na rukách naskakuje husia koža.

	Keď podišla bližšie ku kráľovi, všimla si, že je celý zošúverený a slabý. Spomenula si na toho vitálneho silného muža, s ktorým sa prvý raz stretla na Veľkej veži. Pozrela mu do očí a zachvela sa. Kráľ, ktorého kedysi poznala, hoci bol krutý a vrtošivý, mal myseľ ostrú ako meč. Teraz videla v jeho očiach len chlad a prázdnotu. Spomenula si, čo povedala Kassandra o Agamemnónových očiach. „Sú prázdne. Nezračí sa v nich duša.“ Skončia takto nakoniec všetci králi? pomyslela si.

	„Andromacha,“ povedal Priamos chrapľavým a tenkým, no dôverne známym hlasom. „Bola si tak dlho preč. Porozprávaj mi o svojich cestách.“

	Andromacha, stojaca pred ním ako poslušné dieťa, začala rozprávať o tom, čo sa udialo počas plavby: o Helikaónovom súboji s Persiónom, o svojom rozhovore s Ifigéniou, o zimnej plavbe k Siedmim kopcom, o návrate a o príchode s vozmi plnými cínu. Nespomenula len útok na Itaku. Rozprávala podrobne a dlho. Keď skončila, bola na kosť premrznutá. Po celý čas sa dívala na Priama a premýšľala, nakoľko porozumel tomu, čo hovorila. Chvíľami sa na ňu prestal pozerať, no potom k nej znovu obrátil zrak.

	Napokon zmĺkla. Po dlhom mlčaní povedal: „A Itaka? Tú si vynechala. Iste patrila k tomu najzaujímavejšiemu počas tvojho putovania.“

	„Itaka, kráľ môj?“

	Naklonil sa a Andromacha si všimla, že bielka má žlté ako vaječné žĺtky. „Po celom Veľkom zelenom mori sa hovorí o tom, ako Odyseus vtrhol do megarónu vlastného paláca, aby zachránil svoju ženu. Bol s ním Achilles. A práve v tom čase ľudia videli Xantos. Aineias pomáhal svojmu starému priateľovi a nášmu nepriateľovi. Viem o všetkom, čo sa deje na Veľkom zelenom mori, dievča. Nepokúšaj sa ma obalamutiť.“

	Andromacha ostala ticho. Kráľ zakašľal a drsným hlasom pokračoval: „Vyhlasujem Aineia za nepriateľa Tróje. Keď sa vráti do mesta, dám ho popraviť. Počuješ ma, Polites?“

	„Áno, otec.“ Polites zachytil Andromachin pohľad a mierne pokrútil hlavou. „Už si unavený, otec. Musíš si odpočinúť.“

	Priamos si ho nevšímal. „Nemáš na sebe tie šaty, ktoré som ti dal,“ povedal Andromache.

	„Prosím, môj pane?“ Pozrela sa na svoje šarlátové šaty.

	„Tie zlatom vyšívané šaty s delfíňou štólou. Povedala si, že si ich dnes oblečieš.“ Starec sa znovu naklonil a zamračene sa na ňu pozrel. Potom k nej natiahol ruku ako pazúr a pritiahol si ju k sebe. Ešte vždy to bol mocný muž a Andromacha cítila na tvári jeho kyslý, chtivý a horúci dych. Držal ju ako v kliešťach.

	„Kto si?“ spýtal sa chrapľavým hlasom. „Ty nie si moja Hekaba. Si jeden z tých prízrakov, čo ma navštevujú? Znovu ti hovorím: neboj sa ma!“

	„Som Andromacha, Hektorova žena,“ odvetila pokojne.

	„Kde je Hekaba?“ Odstrčil ju a rozhliadol sa okolo. „Povedala, že si oblečie zlaté šaty.“

	Polydoros pristúpil k nemu a podal mu zlatú čašu. Polites podišiel k Andromache. „Už môžeš ísť,“ povedal jej potichu. „Poznám jeho nálady. Teraz sa vrátil do minulosti a nepoznáva ťa.“

	„Hektor povedal, že kráľovi už nemožno dôverovať. Viac to nevysvetlil,“ povedala Andromacha, keď vyšli z megarónu na čerstvý vzduch. Polites jej porozprával, ako ich vojsko ustúpilo od rieky Skamander a ako zhoreli mosty. Zhrozene počúvala.

	„No ak ho Orli stále poslúchajú,“ odvetila, „Helikaóna zabijú, keď sa vráti do Tróje.“

	Polites sa smutne usmial. „Otec už Orlom nevelí.“

	„Ale tí Orli v megaróne…“ začala, no potom jej svitlo. „Rozumiem. Nie sú to Orli.“

	„Nie, sú to Hektorovi muži, ktorých osobne vybral, aby strážili kráľa. Keby si sa im bola lepšie prizrela, zbadala by si, že jedným z nich je Areoan, Hektorov štítnik a jeden z jeho najvernejších priateľov. Priamove rozkazy nevykonávajú. S každým rozkazom, ktorý im dá, prídu za mnou.“

	„V takom prípade si vlastne kráľ, Polites.“

	Smutne prikývol. „Áno, asi to tak bude.“

	„Potom by Hektor nemal odchádzať,“ povedala ostro. „Prepáč, braček, ale ty predsa nie si vojak.“

	„Sám som mu to povedal. Poď, trochu sa prejdeme.“

	Zamierili do záhrad, kde Andromacha uvidela dvoch malých chlapcov, ktorí sa tam hrali. Strážcovia na nich dávali pozor. Túžila rozbehnúť sa k Astyanaxovi a vystískať ho. No namiesto toho len pomaly kráčala vedľa Polita.

	„Ľudia vravia, že Priamos má päťdesiat synov, veď vieš,“ povedal jej. „No to, čo sa hovorí o kráľovi, sú väčšinou nezmysly. Mnohí si myslia, že splodil aj mojich synov. Vtipkuje o tom celé mesto. Ale nie je to pravda. Moja žena Susa žila mimo Tróje takmer počas celého nášho manželstva, lebo sa bála kráľových návrhov. V zime umrela, vieš o tom?“ Andromacha pokrútila hlavou, a hoci tú ženu nepoznala, hlboko ju ľutovala. „Kašľala a mala horúčku,“ vysvetľoval Polites monotónne, akoby hovoril o počasí. „No obaja naši chlapci sú v bezpečí. Pred rokom som ich poslal ďaleko odtiaľto. Iba ja viem, kde sú. Boli dedičmi Tróje skôr, ako sa narodil tvoj Astyanax. Nikdy sa to však nedozvedia. O tom, kto vlastne sú, nevedia ani ten dobrý kupec a jeho žena, ktorí ich vychovávajú ako vlastných.“

	Polites sa odmlčal. „Ale odbočil som, sestra. Vieš, Priamos má veľa synov, ale prišiel takmer o všetkých. Naisto viem, že piatich, možno aj viacerých, dal zavraždiť. A teraz prišiel o Dioda, o môjho dobrého priateľa Antifona i o Parida. A najlepší z nás, Hektor, tu nie je. Jediným synom, ktorý mu ostal, je chudák Polites, ktorý, ako vravíš, nie je vojak.“

	Andromacha chcela čosi povedať, no zdvihol ruku. „Podľa Hektora sú hradby nedobytné a ja si myslím, že má pravdu. Nám, ktorí sme ostali v ich bezpečí, stačí, aby sme ostali bdelí, rozdeľovali potraviny a vodu a zabezpečili, aby Skajskú bránu neotvoril nejaký zradca.“

	„No ak sa nepriateľ predsa len nejako dostane dnu a ty padneš, Polites, kto bude brániť mesto?“

	„Ak padnem, Andromacha, mesto budú brániť generáli.“

	Vtom sa od portika ozval výkrik a cez otvorenú bronzovú bránu vbehol do záhrad príslušník Kráľovských orlov. „Pane, Mykénčania útočia na hradby! Majú stovky rebríkov.“

	Polites sa zamračil. „Kde?“ spýtal sa.

	„Na východných a západných hradbách, pán môj.“

	„Kto tam má dnes službu?“

	„Na západných Banoklovi Skamanderčania, na východných Lucan.“

	„Pôjdem na západné hradby. Prines mi zbroj, vojak.“ Polites sa pozrel na Andromachu. „Musia vidieť princa v zbroji,“ vysvetlil placho.

	Obrátil sa na odchod a takmer sa zrazil s akýmsi ryšavým chlapom, ktorý mieril do paláca. Andromacha spoznala bronziara Chalkea. Starý kováč bol celý zaprášený a vyčerpaný, akoby pracoval celú noc.

	„Musím ísť za kráľom,“ povedal mu stroho Chalkeos.

	„Teraz za ním nemôžeš ísť,“ odvetil Polites.

	„Potom musím hovoriť s tebou, princ Polites,“ povedal Chalkeos, založil si ruky a postavil sa princovi do cesty. „Je to veľmi dôležité. Potrebujem viac peňazí. Moja práca je životne dôležitá.“

	„Inokedy, Chalkeos. Nepriateľ útočí na hradby.“

	Chalkeos prekvapene nadvihol obrvy. „Útočia na hradby? S rebríkmi?“ Polites prikývol a vykročil popri ňom. „To je zaujímavé!“ povedal kováč. „Idem s tebou.“

	Andromacha sa dívala, ako náhlivo odchádzajú – Polites v dlhom bielom rúchu, ktoré mu plieskalo okolo chudých nôh, a statný Chalkeos, ktorý rýchlo kráčal za ním. So strachom v srdci sa obrátila a zamierila k chlapcom, ktorí sa hrali v záhrade zaliatej slnkom.

	Chalkeos šiel za kráľovým synom, ktorý kráčal mestom v sprievode jednotky Orlov. Na kováčsku vyhňu načisto zabudol, lebo ho zaujali nové udalosti. Už dávno zavrhol možnosť, že by nepriateľ zaútočil pomocou rebríkov. Hradby boli privysoké a v dolnej časti šikmé, takže rebríky by museli byť nezvyčajne vysoké, no v takom prípade by sa s nimi zase nedalo dobre manévrovať a neboli by stabilné.

	Západné hradby mal skamanderský pluk pod kontrolou. Na jednom mieste sa nepriateľom podarilo vyliezť až hore. Chalkeos sa díval, ako ich ten nepríjemný mykénsky odpadlík Banokles aj so svojimi mužmi pozabíjali, stiahli z nich zbroj a pozhadzovali telá z hradieb.

	Opatrne sa pozrel dolu. O hradby sa opieralo vyše päťdesiat rebríkov. Všetky siahali presne po cimburie a len čo nepriateľ začal liezť nahor, rebríky sa pod ich váhou priam prilepili ku kameňu, takže ich nebolo ľahké odsunúť. Trójskym vojakom sa to občas podarilo. Nakláňali sa dolu, zahákovali rebríky za vrchné priečky a odtláčali ich od múru, takže nepriateľskí bojovníci padali na tých, čo stúpali za nimi, a skončili s dolámanými rukami, nohami a väzmi na zemi.

	„Ťahajte rebríky popri múre!“ zakričal Polites, keď videl, čo sa deje. „Počkajte, až bude na nich dosť mužov, a potom ich ťahajte nabok. Rebríky spadnú a strhnú aj ďalšie.“

	Na cimburie vyletúvali šípy namierené na vojakov, ktorí sa snažili odsunúť rebríky, a Polites si chytro navliekol náprsný pancier a prilbicu, ktoré mu priniesli. Chalkeos sa rozhliadol okolo seba, stiahol z mŕtveho trójskeho vojaka prilbicu a rýchlo si ju dal na hlavu. Páchla krvou a potom.

	Po kamenných schodoch vybehla nahor jednotka frýgických lukostrelcov, pripravená strieľať na nepriateľských lukostrelcov pod hradbami. No vysoký Kalliades, generálov pobočník, ich zastavil výkrikom: „Nestrieľajte! Sú priďaleko. Nech len ďalej na nás strieľajú. Neskôr sa nám ich šípy možno zídu.“

	Kalliades pozrel na Polita, ktorý prisvedčil. „Áno, potrebujeme ich šípy. A potrebujeme ďalšie metacie zbrane. Všetci tí nepriateľskí vojaci, čo sa na nás hrnú zdola, sú ľahkým terčom.“

	Dlhými krokmi k nim pristúpil Banokles, utierajúc si do handry zakrvavené meče. „Bola to zábava,“ poznamenal.

	Naklonil sa ponad múr, no vzápätí, keď sa mu šíp odrazil od prilby, rýchlo uskočil naspäť. „Potrebujeme vriaci olej,“ povedal. „Alebo vodu. To ich trocha schladí.“

	„Oleja je málo a ani vody nemáme nazvyš,“ odvetil Polites. „Nemôžeme použiť vodu, s ktorou budeme musieť vystačiť možno až do konca leta.“ Muži sa pozreli na seba. Všetkým bezpochyby preblesla mysľou rovnaká otázka: Budeme tu ešte koncom leta?

	„Piesok,“ ozval sa Chalkeos a vystúpil dopredu. Muži sa pozreli naňho. „Potrebujeme piesok. Obyčajný piesok z morského brehu. Hromadu piesku. Nájde sa nejaký v meste?“

	Polites sa zamračil. „Piesok sa používa v kráľovských záhradách. Sú ho tam celé kopy. Mieša sa s pôdou a používa sa na rastliny, ktoré potrebujú drenáž.“ Zbadal prekvapený výraz na Kalliadovej a Banoklovej tvári a pousmial sa. „Ako dnes už zaznelo, nie som vojak. Ale v rastlinách sa vyznám.“

	Obrátil sa k Chalkeovi. „Dostaneš, čo chceš, kováč, ale načo ti ten piesok bude?“

	Vtom sa na múre vedľa nich objavil mocný mykénsky bojovník. Kalliades skočil k nemu a bodol ho mečom rovno do srdca. Chlap klesol na zem a jeho meč zazvonil na kameni. Kalliades s Banoklom ho chytili za ruky a zhodili z hradieb. Chalkeos sa pozrel dolu a videl, ako sa mŕtvy bojovník zachytil nohou o rebrík, po ktorom vyliezol nahor, a strhol so sebou štyroch spolubojovníkov.

	„Iba čo podaromnici prídu o kopu mužov,“ zamrmlal Banokles. „Toto môžeme robiť pokojne aj celý deň. Nedáva to zmysel.“

	„Máš pravdu,“ ustarane odvetil Polites. „Nedáva to zmysel. Agamemnón je inteligentný človek.“ Pozrel na Kalliada a vtom sa mu rozjasnila tvár. „Je to manéver na odvrátenie pozornosti!“

	Kalliades sa rozbehol k schodom. „Ak útočia na východné a západné hradby, očakávajú, že stiahneme vojská z juhu!“

	„Skajská brána!“ skríkol Polites a rozbehol sa za ním. Banoklovi ešte zakričal: „Vezmi so sebou nejakých chlapov!“

	Namiesto toho, aby sa Chalkeos vybral za oboma mužmi, rýchlo zamieril po cimburí západných a potom južných hradieb až k Veľkej veži Iliónu. Dolu pod ním, za Skajskou bránou, zúril neľútostný boj. Stráže, zúfalo brániace bránu pred bojovníkmi v čiernom, pomaličky ustupovali. Po chvíli padol aj posledný strážca a útočníci sa vrhli k závore, ktorou bol veľký dub. Chalkeos vedel, že na zdvihnutie závory treba šiestich chlapov, no oni boli ôsmi a už ju začali dvíhať, keď sa na nich vyrútili Kalliades s Banoklom.

	Banokles sa s revom vrhol na nich, jednému takmer odťal hlavu a druhému sekol mečom do tváre. Závora už bola na jednom konci nadvihnutá. Zvonku sa ozvalo ohlušujúce zadunenie a brána sa pohla smerom dovnútra. Kalliades priskočil k jednému koncu závory a spolu s vojakmi, ktorí s ním prišli, sa na ňu zavesil. Obrovská dubová závora dosadla na miesto práve vo chvíli, keď zvonku druhýkrát vrazili do brány.

	Chalkeos prešiel na hradbách na druhú stranu a pozrel sa dolu. Vonku pred bránou držalo asi päťdesiat chlapov na pleciach veľký kmeň duba ako baranidlo. Za nimi čakali bojovníci v plnej zbroji. Baranidlo znovu vrazilo do veľkej brány, no tá sa sotva zachvela. Závora sedela pevne na svojom mieste.

	Bronziar sa díval, ako jeden z čakajúcich bojovníkov zdvihol pohľad smerom k nemu. Chalkeos zbadal, že je to itacký kráľ. Stretli sa pohľadmi a Chalkeos pomaly pokrútil hlavou. Odyseus zasunul meč do pošvy, obrátil sa a vykročil preč od brány.

	 

	
XXIII

	Králi vo vojne

	Odyseus kráčal ulicami zničeného dolného konca mesta a nahnevane si stiahol prilbu. Ako predpovedal, Trójania plán rýchlo odhalili. Agamemnónov taktický manéver na odvrátenie pozornosti nebol zlý, pripustil Odyseus. Keby bol vyšiel, určite by sa oplatilo obetovať stovky mužov, ktorí boli pri útoku na hradby ranení a zabití. No manéver sa nevydaril, zbytočne obetovali životy udatných vojakov a čo je najhoršie, prišli o ôsmich zvedov v meste. Budú ich vypočúvať, nevedia však nič a Trójanom veľmi nepomôžu. Itacký kráľ nemal potuchy, koľko zvedov mal Agamemnón v meste, no teraz tam už určite nebude ani jeden. Hektor alebo iný veliteľ v Tróji zavrie aj poslednú bránu, aby sa do mesta už nedostali nijakí utečenci – a s nimi ani mykénski zvedovia.

	Odyseus vždy hovoril, že útočníci skôr či neskôr podľahnú pokušeniu vyliezť na Veľké hradby. V duchu sa vrátil o dve noci dozadu. S niekoľkými členmi posádky Krvavého jastraba táboril na nádvorí paláca, ktorý kedysi patril Antifonovi a kde teraz bývali Achillovi Myrmidončania. V ten deň sa nebojovalo, no prišli nové zásoby vína a nálada bola veselá.

	Achillov štítnik Patroklos s čašou vína v jednej a kusom pečenej ovce v druhej ruke tvrdil, že sa za každú cenu treba pokúsiť vyliezť na hradby.

	„Veď sa na ne pozrite,“ ukázal čašou k južným hradbám a trochu sa zatackal. „Aj dieťa by na ne vyliezlo. Medzi kameňmi je množstvo medzier, o ktoré sa dá zachytiť.“ Napil sa a preglgol.

	„Počkáme do zotmenia a Myrmidončania budú na západnom cimburí skôr, ako Trójania zbadajú, že prichádzame. Ak dobyjeme Skajskú bránu, mesto je naše. Čo na to povieš, Odyseus?“

	„Ja som už s lezením dávno skončil, chlapče. A liezť na západné hradby nie je najlepší nápad. Každý vie, že sú najnižšie a najslabšie, preto ich bránia lepšie.“

	„A čo by si navrhoval ty, Odyseus?“ spýtal sa Achilles, ktorý ležal na chrbte a hľadel na hviezdy.

	„Ja by som skúsil severné hradby.“

	Patroklos posmešne vyfúkol nosom. „Kolmý útes s vysokými hradbami? Stavím sa, že po nich nikto nevylezie.“

	„A ja sa stavím,“ odvetil Odyseus, „že ty nevylezieš na západné hradby.“

	Ako Škaredý kráľ dobre vedel, pokiaľ išlo o stávku, Patroklos sa nikdy nedal dvakrát prosiť. Pobral sa s Odyseom, Achillom a skupinou pripitých Myrmidončanov a Itačanov k západným hradbám. Obklopené hviezdnatou oblohou sa vypínali vysoko nad nimi.

	„O čo sa stavíme, starý kráľ?“ spýtal sa Patroklos.

	„O päť mojich lodí proti Achillovmu náprsnému pancieru.“

	Achilles nadvihol obrvy. „Prečo môjmu?“ nechápal.

	„Lebo je známe, že Patroklos nemá ani medenák a oklame každého, s kým sa staví. Ty si však čestný muž a ako vždy priateľov dlh zaplatíš.“

	Patroklos sa bezstarostne uškrnul a Achilles pokrčil plecami. „Nech je teda tak,“ povedal. „A čo ak Patroklos vylezie na západné hradby a zabijú ho tam?“

	„V takom prípade prehrám a päť itackých lodí je tvojich.“

	Mladý bojovník si zviazal plavé vlasy do konského chvosta, kopnutím si zobul sandále, rozbehol sa k hradbám a poľahky vyskočil na prvý vysoký kameň. Potom, pretože nemal problém zachytiť sa rukami i nohami v škárach, rýchlo vyliezol až k bodu, kde hradby čneli kolmo nahor. Tam zastal a pozrel sa dohora. Pohľadom našiel medzeru, kde by sa mohol zachytiť pravou rukou, ale strčil do nej iba končeky prstov. Opatrne posunul nohy vyššie a obzeral sa po medzere pre ľavú ruku. Nijakú nevidel. Na koniec veľkého kameňa, ku ktorému liezol, nedočiahol.

	Keď Itačania videli, do akej situácie sa dostal, začali sa mu posmievať, no Odyseus ich zahriakol. Pozrel sa na vrchol hradieb. V tme stráže nevidel, no vedel, že sú tam.

	Patroklos opatrne presunul pravú nohu k úzkej štrbine v kameni. Strčil do nej špičky holých nôh tak hlboko, ako to len šlo. Znovu skontroloval, kam smeruje. Potom sa zhlboka nadýchol a vrhol sa k vrcholu kameňa. Zakvačil sa oň končekmi prstov. Pravá noha mu skĺzla, no pravou rukou sa už držal hrany kameňa a nohou šmátral po nejakej škáre.

	Zvuk však zburcoval stráže. Odyseus videl, ako akýsi vojak vysoko hore nakukol ponad cimburie, rýchlo sa stiahol a zakričal na ostatných. Vzápätí sa objavil lukostrelec s lukom. Na tetive mal nasadený šíp. Patroklos bol ľahký terč.

	Vtom Odyseus zbadal na pravej strane akýsi pohyb. Achilles bleskurýchlo vytiahol dýku a hodil ju do lukostrelca vysoko nad nimi. Odyseus videl, ako svišťala vzduchom, pretáčala sa v mesačnom svite a zabodla sa lukostrelcovi do hlavy. Bol to neuveriteľný výkon: cieľ bol malý, vzdialený a osvetlený len hviezdami.

	Achilles sa vrhol k hradbám. „Zlez dolu, Patroklos, rýchlo!“

	Štítnik bleskovo liezol dolu, nakoniec zoskočil na zem a obaja sa rozbehli k Myrmidončanom, ktorí kryli ich ústup a vystreľovali šípy na trójskych lukostrelcov. Keď došli k čakajúcemu Odyseovi, Patroklos sa smial.

	„Nuž, starý kráľ,“ povedal, „ako teraz rozhodneme našu stávku?“

	„Na hradby si nevyliezol.“

	„Zastavil ma nepriateľ.“

	„S tým sme nerátali. Stávka sa ruší.“

	Patroklos sa priateľsky usmial a všetci sa vrátili do paláca. No zvesť o tom, že mladý bojovník sa pokúsil vyliezť na hradby, sa dostala do uší Agamemnónovi a Bojový kráľ prišiel na druhý deň s plánom, ktorý bol už vopred odsúdený na neúspech: vyliezť na hradby a dobyť pritom Skajskú bránu.

	Keď sa Odyseus o dva dni neskôr vracal mestom zaliatym slnkom, usmieval sa. Patrokla mal rád. Každý ho mal rád. Vždy bol veselý, často sa správal ako blázon, len aby zabavil kráľa, a bojoval ako lev. Zvláštne, pomyslel si Odyseus, že čím mal Patroklos Achilla radšej, tým bol tesálsky kráľ, často zadumaný a nezhovorčivý, medzi svojimi vojakmi obľúbenejší.

	Patroklos zabával počas dlhých dní vojakov, čo veľmi vyhovovalo Odyseovi, ktorý sa snažil tráviť s Agamemnónom a západnými kráľmi čo najmenej času. Raz-dva sa pohádali. Po tom, čo Ostrý zub odrazu stiahol z bojiska svojich lukostrelcov a pri útoku na paláce na dolnom konci mesta nekryl Nestorových vojakov, Nestor a Idomeneos sa zhovárali len zriedka. Ostrý zub sa vyhýbal Odyseovi, lebo itacký kráľ mu nikdy nezabudol pripomenúť, že mu dlhuje zlatý a strieborný náprsný pancier, o ktorý sa stavili kedysi dávno pri Banoklovom pästnom zápase. A neznášali sa aj Agamemnón s Achillom, ustavične sa o čosi preli, ba dokonca sa poškriepili o jednu otrokyňu, dcéru kňaza. Odyseus vedel, že Agamemnónovi by sa hodilo, keby Achilles pri Tróji zahynul. Keď sa napokon vrátia do vlasti, určite mu nebude po vôli, že bude mať vo svojom susedstve takého silného kráľa a potenciálneho nepriateľa.

	Ako kráčal dolným koncom mesta, Škaredý kráľ sa smutne rozhliadal okolo seba. V tejto časti Tróje bolo málo palácov. Kedysi tu bývali remeselníci; farbiari, hrnčiari, textilní robotníci a slúžky, ktoré slúžili vo veľkých domoch boháčov. Pred vojnou behali po uliciach deti, na každom námestí boli trhy, kde sa zjednávali, hádali, smiali a často aj bili kupci. Teraz bolo všetko zničené a všade sa vznášal pach smrti. Telá z ulíc síce odpratali, no telá povraždených trójskych rodín boli stále v domoch a rozkladali sa v teple začínajúceho sa leta.

	V diaľke počul slová pohrebnej piesne: Vyslyš naše slová, ó Hádes, pán najhlbšej temnoty. Mŕtvi bojovníci západných vojsk skončili po slávnostnom obrade na pohrebnej hranici, no rodiny, ktoré pobili, sa nespálené rozkladali.

	Odyseus došiel v hlbokom zamyslení do nemocnice. Kedysi to bývali ileánske kasárne, potom nemocnica pre trójskych ranených, ktorých pobili hneď po dobytí dolnej časti mesta. Teraz v nej ležali ranení a umierajúci vojaci Agamemnónových vojsk. Kým Odyseus vošiel dnu, zaváhal. Mal v úmysle navštíviť svojich ranených mužov, no veľkú chuť na to nemal. Ako tak stál pred dverami, vyšiel z nich mladý liečiteľ Xander. Chlapec vyzeral načisto vyčerpaný a tuniku mal pokrytú zaschnutou i čerstvou krvou. Kvapôčky krvi mal dokonca aj medzi pehami na tvári.

	„Odyseus!“ zvolal chlapec a tvár sa mu rozjasnila. „Prišiel si pozrieť svojich mužov? Okrem Achilla si jediný kráľ, ktorý navštevuje svojich ranených vojakov.“

	„Ako sa má Tibo? Alebo už zomrel?“

	„Nie, ešte je medzi nami. O niekoľko dní bude zasa na nohách. Je veľmi húževnatý.“

	„Najhúževnatejší si ty, chlapče,“ povedal Odyseus a položil mu ruku na plece. „Každý deň cítiť pach smrti, počúvať výkriky umierajúcich, vidieť rozkladajúce sa telá a odťaté údy… Tomuto miestu sa vyhýbajú aj najudatnejší vojaci. Priznám sa, že by som bol radšej hocikde inde.“

	Chlapec smutne prikývol. „Nepriateľ… totiž vaše vojská priviedli iba málo lekárov a liečiteľov. Spoliehajú sa, že raneným pomôžu neviestky a tí, čo putujú spolu s táborom. Ženy majú silnejší žalúdok než vojaci, no nevedia nič robiť. Bielooký pracuje vo dne v noci. Bojím sa oňho. Vieš, že Machaón zomrel?“ Xander bol od vyčerpania ako omámený a myšlienky sa mu plietli.

	„Počul som, že zomrel napoludnie v ten deň, keď vaše vojská dobyli Skamander. Ale prihovoril sa mi ešte v ten deň neskôr, v hmle. Chcel, aby som odišiel. Ale ja som bol príliš pomalý. Mal som sa vrátiť do mesta, kým sa ešte dalo. Sklamal som ho.“

	Pozrel na Odysea a v očiach sa mu zaleskli slzy. Kráľ ho jemne odviedol k drevenej lavičke pred provizórnou nemocnicou.

	„Si unavený, kamarát, nesmierne unavený. Kedy si naposledy spal?“

	Chlapec mlčky pokrútil hlavou. Nevedel.

	„Postarám sa o to, aby si dostal pomoc. Je tu Leukón?“

	Xander prikývol, ako keby ani nevládal rozprávať.

	„Počúvaj ma, kamarát,“ pokračoval Odyseus. „Keď mesto padne, musíš odtiaľto okamžite odísť. Čo najrýchlejšie sa musíš dostať do Heraklovej zátoky. Vždy sú tam nejaké cyperské lode so zásobami. Choď na niektorú z nich a povedz veliteľovi, že som ťa poslal ja.“

	No Xander krútil hlavou. „Nie, Odyseus, to nemôžem. Ak mesto padne, musím sa aspoň pokúsiť pomôcť svojim priateľom. Zeotos a ďalší liečitelia sú stále v Dome hadov. A je tam aj pani Andromacha so synom. Je to moja priateľka. Som Trójan, aj keď pomáham vašim bojovníkom.“

	Odyseus sa odrazu nahneval, zaklial a schmatol mladého liečiteľa za tuniku na hrudi. „Počúvaj ma, chlapče,“ povedal, „dobre ma počúvaj. Videl som padnúť toľko miest, že to za tie roky nedokážem ani spočítať. Vojaci sú v takej chvíli ako zver. Keď sa otvoria brány, povraždia všetkých civilov, mužov, ženy i deti. Nikto neunikne. Ak budeš tam, zabijú ťa, ba možno ťa zabije dokonca niekto z tých, komu si pomohol a zachránil mu život. Pre nich budeš iba ovca v svorke vlkov.“

	Xander znovu pokrútil hlavou, no Odyseus videl, že je priveľmi unavený, aby sa s ním prel. Nechal chlapca tak a chvíľu mlčky sedeli. Odyseus si odopol náprsný pancier a s úľavou si ho zložil.

	Vtom sa ho Xander potichu spýtal: „Odyseus, kedy podľa teba padne Trója?“

	„Môže to trvať niekoľko dní, ale aj rokov. Možno zajtra – a možno o desať rokov. Neviem, kamarát. V tomto príbehu plnom hrdinov som len pešiak.“ Vzdychol si a potichu, akoby pre seba pokračoval: „Dal som Agamemnónovi sľub, ktorý som trpko oľutoval, že jeho nepriatelia budú mojimi nepriateľmi a jeho priatelia mojimi priateľmi. Ale ten chlap nemá nijakých priateľov. No prisahal som, že ostanem po jeho boku, kým nebude jeho nepriateľ porazený. Preto zostanem tu, až kým mesto nepadne, nech už to bude, kedy chce. Potom vezmem svojich mužov, vrátim sa k svojim lodiam a odplávame. A budem s tým žiť, chlapče, hoci to nebude ľahké. Aj ja mám v Tróji priateľov, Xander, priateľov, ktorých poznám celý život. Nebudem však utekať do mesta, aby som im pomohol. Nikto im už nepomôže. Všetci, čo žijú za týmito múrmi, zomrú, chlapče. Možno teraz chodia po trójskych uliciach, dýchajú, jedia, spia alebo sa milujú, ale všetci zomrú.“

	Na druhý deň na úsvite sa západní králi zišli v Dome kamenných koní. Odysea pobavilo, že Agamemnón sa presťahoval do Helikaónovho paláca. Šťastlivec uštedril mykénskemu kráľovi nejeden zdrvujúci úder, keď mu potopil lode, pobil jeho verných a spustošil jeho pobrežie. Zničenie Menadovej flotily bolo pokorujúcou porážkou. To, ako Agamemnón dychtil po dobytí jeho paláca v Tróji, domu, na ktorom Helikaónovi takmer nezáležalo a len málokedy v ňom býval, o Bojovom kráľovi veľa prezrádzalo. Všetci sluhovia už dávno utiekli a miestnosti boli prázdne. Odyseus sa v duchu zasmial. Nikdy nepodceňuj malosť mocných, pomyslel si.

	V megaróne boli králi aj s niektorými svojimi pobočníkmi. Meriones s čiernou bradou, jeden z Odyseových najstarších priateľov, sedel vedľa svojho kráľa Idomenea a Patroklos postával v okne a díval sa dolu do prázdnej ulice. Kygóna, tučného kráľa Lýkie, sprevádzal jeho synovec Sarpedón, o ktorom všetci vraveli, že je bojovník, z ktorého ide hrôza. Niektorí porušili pôst a jedli mäso a kukuričný chlieb. Odyseus popíjal vodu.

	Keď prišiel Agamemnón, zdalo sa, že stratil svoj zvyčajný pokoj.

	„V noci sme prišli o kolónu s potravinami,“ povedal im bez pozdravu. „Šestnásť vozov obilia, vína, konského krmu a sušeného mäsa a rýb, ktoré šli z Heraklovej zátoky. Trójsky kôň zaútočil na skamanderskej pláni, vyše tristo jazdcov. Pobili stráže a pohoničov a ukradli všetky zásoby. Z Kráľovej potechy sme vyslali jazdecký oddiel, ale aj ten pobili a vzali kone.“

	V megaróne ostalo ticho. Potom sa ozval Odyseus. „To sa dalo čakať. Vyslať cez celú pláň vozy s potravinami, ktoré nechráni ani celý pluk, to je číre bláznovstvo. Boli ako králiky, ktoré sedia a čakajú na svorku loveckých psov.“

	„Zato ty,“ ukázal Agamemnón chudým prstom na itackého kráľa, „chodíš so svojimi mužmi do Kráľovej potechy, kedy sa ti zachce. Na teba nezaútočia.“

	„Zabiť jedného starého tučného kráľa im nestojí za námahu,“ odvetil Odyseus.

	„Spaľovač Helikaón ma pripravil o ďalších päť lodí,“ oznámil Menesteos z Atén. „Xantos a trójska flotila zaútočili pred dvoma dňami pri Lesbose na desať mojich galér.“

	„Spálil ich?“ spýtal sa Idomeneos hlasom, ako keď vyťahujú galéru na kamenistý breh.

	„Nie, do troch vrazil, dve zajal a posádky pobil. No v Heraklovej zátoke mám päťdesiat lodí. Tie treba chrániť. Nesmieme zabúdať, že Helikaón zničil v Trójskej zátoke celú flotilu.“

	„Na to určite nezabudneme,“ odsekol nezvyčajne nahnevaný Agamemnón. „Moje lode strážia celú zátoku,“ povedal Menesteovi. „Xantos sa cez ne nedostane, takže na tvoje lode nezaútočí.“

	„Helikaón to ani nebude skúšať,“ poznamenal Odyseus. „Chce, aby tam naše lode ostali, takže sa o ne nemusíme báť. Keby na ne zaútočil, nič by tým nezískal. Určite však zajme každú zásobovaciu loď, na ktorú Xantos naďabí.“

	„Zdá sa, že svojho priateľa Helikaóna veľmi dobre poznáš,“ opovržlivo podotkol Idomeneos.

	Odyseus si vzdychol. „To dá predsa rozum. Trójania dúfajú, že narušia naše zásobovanie a my budeme nútení odtiahnuť. Xantos na mori a Trójsky kôň na súši by nás mohli do leta vyhladovať. Vojakov treba kŕmiť, a to poriadne.“

	„Aj Trójskeho koňa treba zásobovať potravinami,“ odvetil Agamemnón. „Keď sa pominie leto, ich kone nebudú mať čo žrať. Možno podľahnú pokušeniu a zaútočia na naše vozy s potravinami, hoci budú dobre strážené. Mohli by sme to využiť vo svoj prospech.“

	„Ten nočný útok viedol Hektor?“ spýtal sa ho Odyseus.

	„Áno,“ odvetil mykénsky kráľ. „A to je dobrá správa. Hektor už v Tróji nevelí. Je mimo mesta a velí pustošiacim oddielom.“

	„Kto teda velí v meste?“ spýtal sa Ostrý zub. „Priamos? Povráva sa, že sa pomiatol. Sú to tvoji priatelia, Odyseus,“ zamrmlal. „Kto má teraz na starosti obranu Tróje?“

	Odyseus pokrčil plecami, lebo sa nechcel chytiť na návnadu, hoci sa v ňom dvíhal hnev. „Keďže Antifones už nežije, neviem, kto by to mohol byť. Možno niekto z generálov. Možno Polites.“

	„To je dobrá správa,“ povedal statný Menelaos, opakujúc slová svojho brata Agamemnóna. „Tá, že Hektor nemá na starosti obranu mesta. Podľa mňa by sme sa mali znova pokúsiť zaútočiť na hradby.“

	„Zbláznil si sa, človeče?“ zreval Odyseus a vyskočil na nohy, až prevrátil stoličku. „Pri Apolónových guliach, po včerajšom krvavom kúpeli by si poslal na smrť ďalších našich mužov! O koľkých sme vlastne prišli? O tristo? O štyristo mužov?“

	„Možno je to dobrý nápad,“ pokojne poznamenal Agamemnón, keď Menelaos cúvol pred Odyseom.

	„Menelaos nemal v živote jediný dobrý nápad,“ odsekol Odyseus. „Chodí ti v pätách ako šteňa, zašteká, keď mu povieš, a občas ti oští nohu. Ten mizerný plán pochádza z tvojej hlavy, Agamemnón, a ja by som rád vedel, čo ťa k nemu viedlo. Lebo na rozdiel od tvojho šteňaťa nie si hlupák.“

	Agamemnón zbledol a v čiernych očiach sa mu zablysol hnev.

	„Aj ja by som rád počul, prečo by sme mali posielať ďalších našich vojakov na smrť,“ podotkol mierne Menesteos z Atén.

	Agamemnón si zhlboka vzdychol. „Včera sa podarilo skupine mojich bojovníkov dobyť časť hradieb,“ vysvetľoval, „a chvíľu ich udržať, kým ich nepozabíjal ten zradca Banokles so svojimi mužmi. Keby skupina udatných vojakov dokázala dobyť a udržať časť hradieb, mohli by sme poslať za nimi po rebríku stovky ďalších. Trójania by ich nedokázali zastaviť. Na to by sme však potrebovali najudatnejších bojovníkov, ochotných riskovať svoj život.“

	Rozhliadol sa po miestnosti a pohľadom spočinul na Achillovi.

	„S týmto šialeným nápadom nechcem mať nič spoločné,“ povedal tesálsky kráľ. „Ja, ani moji Myrmidončania sa nezúčastníme na žiadnom ďalšom samovražednom útoku na hradby.“

	„Takže náš bojovník sa bojí…“ povedal ľadovým tónom Agamemnón.

	Achilles vstal, jediným dlhým krokom predstúpil pred Agamemnóna a pritisol Mykénčanovi na krk hrot meča. Urobil to tak rýchlo, že sa nikto ani nepohol. Odyseus zbadal, že Patroklos, ale aj dvaja Agamemnónovi verní položili ruku na rukoväť svojho meča. V megaróne sa rozhostilo hrobové ticho.

	Agamemnón sa pozeral bez mihnutia oka Achillovi do očí a pokračoval: „Chcel som povedať, že Achilles sa bojí o životy svojich mužov. To je pochopiteľné a tak sa správa každý pravý veliteľ. Chrabrí Myrmidončania sú zatiaľ pre nás životne dôležití, ak chceme v tejto vojne zvíťaziť.“

	Achilles chvíľu mlčal, potom zasunul meč do pošvy. Nespúšťajúc z Agamemnóna zrak sa vrátil na svoje miesto.

	„Všetci sme tu čestní muži,“ pokračoval Agamemnón. „Achilles je náš veľký bojovník a bezpochyby ozdoba svojej vlasti. No ak bude treba, zaútočíme aj bez Tesálie.“

	„A bez Itaky,“ poznamenal Odyseus. „Moji muži nebudú liezť na hradby, kde ich čaká istá smrť. Dám ti svojich lukostrelcov i svoj luk, akilinu, aby si mohol kryť svojich bojovníkov zo zeme, ale to je všetko.“

	„Nech je tak,“ chladne odvetil Agamemnón. „A aký je tvoj plán na dobytie hradieb, rozprávač? Alebo si tu len nato, aby si vymýšľal rozprávky o začarovaných prasatách a lietajúcich lodiach?“

	Meriones s čiernou bradou vstal a nahnevane povedal: „Itacký kráľ sa stokrát osvedčil v boji. Keby nebolo jeho, ešte vždy by sme sa motali niekde na druhom brehu Skamandra.“

	„Áno, áno,“ netrpezlivo povedal starý Nestor. „Všetci sme tu bojovníci. Ja som mal za sebou sto bitiek, keď Achilles ešte nebol ani na svete. Zaujímalo by ma, kráľ Agamemnón, prečo nás tu potrebuješ všetkých, keď chceš poslať jednu svoju jednotku po rebríku na hradby.“

	„Bude to rovnaký útok ako včera,“ trpezlivo odvetil Bojový kráľ. „So všetkými rebríkmi a mužmi, ktorých máme. Trójania nesmú vedieť, o čo nám v skutočnosti ide.“

	„A o čo nám ide?“ spýtal sa pyloský kráľ.

	„O južné hradby vedľa Veľkej veže Iliónu. Ak dokážeme dobyť a udržať len malú časť týchto hradieb, cez bránu na cimburí získame prístup do Veľkej veže. Potom sa nám otvoria dve cesty – dolu po schodoch pri južnom múre alebo dolu cez vežu, ktorá sa, ako všetci viete, otvára za Skajskou bránou. Stačí, keď budeme mať pri bráne šesť mužov, a mesto je naše.“

	Odyseus čakal v bezpečnej vzdialenosti od južného múru s veľkou akilinou na pleci, zatiaľ čo západné vojská sa zhromažďovali na nový útok. Nemal to byť prekvapujúci útok. Videl ligotajúce sa prilbice trójskych vojakov, zoradených na hradbách.

	Agamemnón aj napriek stratám ešte vždy mohol zhromaždiť na útok vyše tridsaťtisíc bojovníkov. Itacký kráľ vyrátal, že za hradbami neostane brániť Tróju viac ako päťtisíc vojakov. To je viac než dosť, pomyslel si. Najnovší Agamemnónov plán by mohol vyjsť, no nie je to veľmi pravdepodobné. Každý uplynulý deň, každý neúspešný útok utvrdzoval Odysea v presvedčení, že do mesta sa dá dostať iba ľsťou.

	Rebríky ležali pripravené na zemi. Boli zhotovené z dubov rastúcich na hore Ida a zviazané silnými pásmi kože. Boli ťažké a každý z nich dvíhali k múru šiesti chlapi.

	Zaznel rozkaz a útočníci zdvihli rebríky a utekali s nimi k hradbám. O chvíľu sa už rebríky opierali o hradby a valil sa po nich prúd bojovníkov. Odyseus kúsok odstúpil, nasadil šíp na tetivu a čakal, tak ako čakali obrancovia. Trójania čakali, kým nebude každý rebrík ovešaný bojovníkmi, aby ho potom mohli odtlačiť od múru. Odyseus čakal, kým sa obrancovia vyklonia z cimburia a začnú odsúvať rebríky.

	Akýsi bradatý trójsky vojak s tyčou v ruke sa vyklonil z hradieb, aby zahákoval rebrík a odsunul ho nabok. Odyseus zbadal biely pásik medzi jeho prilbou a pancierom na krku. Napol akilinu a vystrelil. Šíp prebodol mužovi krk a vojak spadol z hradieb. Odyseus nasadil na tetivu ďalší šíp a čakal.

	Rebrík vedľa Veľkej veže obrancovia rýchlo odtlačili od múru a bojovníci z neho popadali na zem. Ďalší vojaci ho opäť zdvihli a nehľadiac na nebezpečenstvo začali liezť znovu nahor. Agamemnón prisľúbil, že kto prvý vylezie na hradby a prežije, dá mu toľko zlata, koľko váži ovca. Odyseus zostrelil ďalších dvoch obrancov, ktorí sa pokúšali odsunúť rebrík. Zbadal, že jeden z vojakov na hradbách ho videl a ukázal naňho frýgickým lukostrelcom. Odyseus sa uškrnul. Bol mimo dostrelu ich slabých lukov.

	Útočníci podnikali štvrtý pokus vyliezť po rebríku na vežu. Boli na ňom siedmi bojovníci, keď sa naklonil nabok a vrazil aj s vojakmi do ďalších dvoch rebríkov. Z hradieb sa ozvalo jasanie.

	No útočníci neváhali. K rebríkom priskočili noví vojaci a pristavili ich k múru. Toľko odvahy zmárnenej na beznádejnú akciu, pomyslel si Odyseus.

	Pozrel sa hore na hradby a vtom si uvedomil, že obrancovia ustupujú. Zamračil sa. Čo majú za lubom?

	Na celých južných hradbách videl mužov, ktorí niesli obrovské plytké kovové nádoby, pričom mali na rukách omotané handry. Vriaci olej, dumal Odyseus, alebo horúca voda? Obrancovia naraz prevrátili nádoby a ich obsah vyliali na útočníkov.

	Vzápätí sa Odyseovi naskytol hrôzostrašný pohľad. Muži lezúci nahor začali vrieskať a zvíjať sa, snažili sa stiahnuť si z tela zbroj a padali z rebríkov. No aj tí, ktorým sa podarilo zbaviť zbroje, vydávali v mukách také neľudské zvuky, že to drásalo uši.

	Odyseus si prehodil akilinu cez plece, rozbehol sa k hradbám a kričal na lukostrelcov, aby neprestávali strieľať na obrancov.

	Dobehol k mykénskemu bojovníkovi, ktorý sa v mukách zvíjal a zúfalo sa pokúšal zbaviť náprsného panciera. Odyseus ho z neho strhol, no nepomohlo to. Muž ďalej kričal. Odyseus z neho stiahol tuniku.

	„Čo je to, Odyseus? Čo sa im stalo?“ kričal Meriones, ktorý kľačal pri bojovníkovi.

	Mykénsky bojovník od neznesiteľnej bolesti omdlel a Odyseus ukázal na jasnočervenú kožu na jeho hrudi a pleciach. Vyzeralo to, ako keby vrela.

	„To je piesok,“ povedal, „zmiešaný s maličkými úlomkami kovu a rozpálený dočervena. Prenikne pod pancier a do hĺbky popáli kožu. Nedá sa odstrániť a obeť bude stále trpieť. Počul som, že túto zbraň používajú v púštnych krajinách. Spôsobuje neľudské muky.“

	Do zeme vedľa neho sa zapichol šíp a Odyseus i Meriones rýchlo zdvihli nad hlavu svoje štíty. Potom chytili raneného vojaka za ruky a ťahali ho od hradieb. Vtom sa však vojakovi zapichol do hrude ďalší šíp a bolo po ňom. Pustili ho a vrátili sa k hradbám, aby sa pokúsili zachrániť ďalších.

	„Pri Apolónových guliach,“ zahundral Odyseus. „Pre toho vojaka je lepšie, že zomrel.“

	Niekoľko vojakov odtiahli od hradieb. Všetci trpeli neznesiteľnými bolesťami a itacký kráľ nebol ešte nikdy taký bezmocný a ešte nikdy nestál zoči-voči takému príšernému zraneniu.

	Pre všetkých by bolo lepšie, keby zomreli, pomyslel si zachmúrene.

	 

	
XXIV

	S oštepom a lukom

	Teplá jar sa zmenila na horúce suché leto. Obliehané mesto bolo vyprahnuté.

	Keď sa Andromacha vracala z Domu hadov do Hektorovho paláca, túžobne myslela na času studenej vody, ktorá na ňu čakala. Prešla cez palácovú bránu, kývnutím sa zbavila strážcov a zamierila do záhrad.

	Všetky rastliny vysychali. Tie chúlostivejšie už dávno odumreli, v kvetináčoch a nádobách z kameňa a dreva ostali len hnedé vetvičky. Od nedostatku vody vädli dokonca aj stromy. Dvaja Andromachini synovia sa v podvečernom svetle naháňali po suchej popraskanej zemi a nedbali na odumreté rastliny, ani na zúfalú situáciu v celom meste.

	„Mama!“ veselo zakričal Astyanax a rozbehol sa k nej s vystretými rukami. S povzdychom zdvihla chlapca do náručia. „Už si na mňa priťažký!“ povedala. Aj Dex k nej pribehol. Postrapatila mu plavé vlasy a usmiala sa do jeho čiernych očí.

	Bol to rozvážny chlapec, ešte vždy poznačený smútkom. Niekedy v noci, keď sa pre zlé sny bál zaspať, prikradol sa do jej postele a pošepky jej rozprával o svojej matke, ktorú volal Slnečná žena, o Šedivke a o Starom ryšavcovi. Dozvedela sa, že Šedivka bola jeho stará pestúnka, Starý ryšavec bol dardanský generál Pausanius a že obaja zahynuli počas mykénskeho útoku na Dardanos. Chlapec o nich rozprával stále dokola a spomienky na nich sa mu miešali s príbehmi o bohoch a bohyniach, ktoré kedysi počul. Stále rozprával rovnaké príhody, pretože ich dobre poznal. Nedávno do nich začlenil aj „mamu“. Andromacha sa v nej poznala a srdce jej poskočilo od radosti. Svoj terajší život v Tróji pridal k predchádzajúcemu životu s tými, ktorí zahynuli v Dardanose. Ešte vždy mal rany na duši, no Andromacha verila, že sa nakoniec zahoja.

	Položila Astyanaxa na zem, vzala oboch chlapcov za ruky a odviedla ich do paláca. V predizbe zastihla svoje slúžky Pentesileiu a Anio, ako si čosi šepkajú. Keď ju zbadali, začervenali sa a robili sa, že majú plno práce: horlivo utierali ťažké zlaté šperky, ktoré kedysi nosila Laodiké a ktoré teraz spočívali nepoužívané vo vyrezávanej skrinke zo slonoviny. Andromacha sa na ne usmiala a vyšla na príjemne tienistú terasu.

	Pribehla Axa a priniesla chlapcom koláčiky a mlieko. Andromache podala čašu vody a princezná sa vďačne napila. Chutila výborne. „Dala som ti do izby misu s vodou, ak by si sa chcela umyť,“ povedala slúžka.

	Andromacha sa na ňu prísne pozrela. „Už som ti povedala, Axa, že nemôžeme plytvať vodou na umývanie. Dúfam, že sa nebudeš umývať ani ty, ani chlapci, ani tvoje deti.“ Pred dobytím dolného konca mesta si Axa priniesla do paláca tri malé deti.

	„Ale, pani, princ Polites ťa predsa požiadal, aby si dnes večer prišla na stretnutie s generálmi. Určite sa budeš chcieť umyť, kým sa prezlečieš,“ uštipačne dodala slúžka.

	Andromacha sa pozrela na svoje šafranové šaty, ktoré boli zašpinené odvtedy, čo sa starala o chorých a ranených v liečebnom dome. „Prečo by som sa mala prezliekať?“ spýtala sa. „Aj tak nemám nič čisté na oblečenie.“

	„Objednala som ti šestoro bielych šiat,“ vyhlásila Axa. „Farbiari nemôžu pracovať, no šičky áno. A niečo musia robiť,“ dodala na svoju obranu.

	„Ale veď bielu látku potrebujeme na obväzy.“

	Axa rázne pokrútila hlavou. „Pýtala som sa na to Zeota a povedal, že teraz máme málo ranených a obväzov má vraj na desať rokov.“

	Andromacha sa zasmiala. „V takom prípade máš pravdu, Axa,“ pripustila. „Nič nám nebráni v tom, aby sme si obliekli čisté biele šaty. Objednaj nejaké aj pre seba, pre Pentesileiu i pre Anio. Ale tú vodu musíš naliať späť do suda, v ktorom je voda na pitie.“

	„Ale už som ju navoňala, pani,“ tvrdohlavo odvetila slúžka. „Už sa nedá piť.“

	„Tak ju daj koňom. Vôňa ani chuť ružových lupienkov im neprekáža.“

	„Ale…“

	„Choď už, Axa. Kone ti budú povďačné.“

	Axa zamierila so šomraním po misu a odišla z komnát. Andromacha vyšla na terasu obrátenú k stajniam na Ulici tanečníkov a pozrela sa dolu. Napokon zbadala bucľatú postavu svojej slúžky, ktorá s misou vody kráčala smerom z paláca. Zastala a zdvihla zrak. Andromacha jej zamávala. Axa zamierila do stajní.

	Andromacha sa usmiala a hodila sa na gauč. Čudné dni, pomyslela si. V meste vládol mŕtvolný pokoj, aký ešte nezažila. Horúčava na ňom spočívala ako vlnená prikrývka, odrádzala aj od najmenšieho pohybu a nútila každého zdržiavať sa vnútri. Ulice boli prázdne a až večer sa ustatí ľudia stavali do radov na chlieb a vodu, čoho nemal nikto dosť.

	Hoci všetci žili deň čo deň pod hrozbou smrti, Andromacha bola napodiv spokojná. Jej manžel i milenec boli vo vojne a už necítila ten vyčerpávajúci konflikt túžby a zodpovednosti. Rozhodla sa. Ostane so synom a s Dexom, až kým nepríde koniec a do mesta nevtrhnú krvilační vojaci. Potom bude chlapcov brániť vlastným telom.

	Každý deň pracovala v Dome hadov. Od posledného veľkého útoku Agamemnónových vojsk uplynulo už vyše päťdesiat dní a jedinými zraneniami boli teraz rany po šípoch a polámané končatiny vojakov, ktorí dostali prídel vína, opili sa a spadli z hradieb. Práca v liečebných domoch nebola ťažká. Xander kdesi záhadne zmizol a Andromacha premýšľala, čo sa s ním stalo, no väčšina kňazov a liečiteľov zostala. Umierajúcich nekŕmili a dávali im len toľko vody, aby im zvlhčili ústa. Raneným, o ktorých si mysleli, že sa vystrábia, dávali piť, až kým sa nezačali sťažovať na hlad, a potom im dali aj najesť. Andromacha sa nerada zdržiavala v paláci celý deň, lebo tam vládla ťaživá atmosféra, radšej ošetrovala ranených a umierajúcich, rozprávala sa s nimi a niekedy ich držala za ruky, až kým nevydýchli naposledy.

	Pravda je taká, pomyslela si, že nikto vlastne nemá čo robiť. Nedostatok potravín narušil bežný chod mesta a ľudí vyčerpávala aj horúčava, ktorá z nich vyciciavala posledné zvyšky energie. Ak nestáli v radoch na potraviny, väčšinou sa zdržiavali doma. Nečinnosť podnecovala klebety a strach. Aj jej slúžky Pentesileia a Anio mali priveľa voľného času, pomyslela si, a o situácii v meste trkotali s ďalšími kráľovskými slúžkami.

	Spomenula si, čo im Kassandra povedala v jeseni, keď bola naposledy v týchto komnatách. „Musíte sa naučiť strieľať! Ženy Posvätného koňa musia vedieť narábať s oštepom a lukom! Chápete? Chápeš, Andromacha?“

	„Áno, Kassandra,“ odvetila Andromacha do prázdnej miestnosti. „Teraz už chápem.“

	Keď Andromacha prišla, Polites už čakal v megaróne s Banoklom a Kalliadom. Usmiala sa na nich, na toho mocného s plavou bradou i na toho vysokého a tmavého. Navždy si ich bude pamätať, ako tej noci, keď zomrela Kalliope, utekali dolu po úbočí, aby ju zachránili. Vtedy boli mykénskymi rebelmi, ktorí bojovali proti vrahom, čo ju prišli zabiť. Teraz boli najváženejšími vojakmi trójskeho vojska. Počula, že Banoklovi zomrela žena, a súcitila s ním, no keď sa raz o tom pokúsila s ním hovoriť, bez slova odišiel preč.

	„Predpokladám,“ povedala Politovi, keď si sadla na stoličku s vypchatým sedadlom a založila si ruky, „že budeme hovoriť o prideľovaní potravín a ošetrovaní ranených. Na stretnutie, kde sa diskutuje o stratégii, by si ma nevolal.“

	Polites si vzdychol. „Jedinou našou stratégiou je ostať nažive. Nepriateľ nezaútočil už päťdesiatpäť dní. Teraz sú našimi najhoršími nepriateľmi horúčava a nedostatok vody a potravín. Zásoby nám vydržia iba do jesene. Studne môžu vyschnúť každým dňom.“

	„Je to pravdepodobné?“ spýtal sa Kalliades.

	„Už sa to raz stalo.“ Do megarónu náhlivo vošiel generál Lucan v sprievode kráľovho pobočníka Polydora a mladého veliteľa Orlov Ifea. „Asi pred štyridsiatimi rokmi vyschli v letných horúčavách obe studne,“ vysvetľoval. „Z riek ostali iba potôčiky. Bolo to ťažké leto. Podochol všetok dobytok. Väčšinu našich koní sme museli zabiť. V živote som nič podobné nezažil. Potom však prišli dažde a my sme prežili.“

	„Aj nepriateľ trpí,“ ozval sa Kalliades. „Vody majú síce dosť, ale nedostávajú potraviny. Za to môžeme ďakovať Hektorovi a Helikaónovi. Agamemnónove vojsko spustošilo vidiek v celom okolí mesta. Neostalo tam nijaké obilie, nijaký dobytok. A hladný vojak je nešťastný vojak. Vieme, že pred desiatimi dňami jedno žoldnierske vojsko odtiahlo a zamierilo na juh. A zbehnú aj ďalší, ak nebudú vidieť, že vojna sa chýli ku koncu.“

	„To je naša jediná nádej,“ poznamenal Polites.

	„Nie,“ namietol Banokles a poškrabal sa na brade, „našou jedinou nádejou je, že Agamemnón a jeho poondiati králi zložia zbrane a vzdajú sa. To však nie je veľmi pravdepodobné.“

	Muži sa usmiali, no Andromacha netrpezlivo povedala: „O čom tu máme diskutovať, Polites? Situácia v Dome hadov je rovnaká ako pred troma dňami, keď sme sa stretli. Staráme sa o mnohých starých ľudí a malé deti, ktoré trpia horúčavou a smädom. Priniesli desať ďalších zranených lukostrelcov. Dvaja zomreli. Traja majú zapálené rany a pravdepodobne zomrú. Zeotos vraví, že ostatní budú žiť.“ Nahnevane dodala: „Nechápem, prečo vystavujete lukostrelcov takému nebezpečenstvu, keď na nás nik neútočí. Streľbou naslepo na nepriateľa pod hradbami nič nedosiahneme. Aj keby každý náš lukostrelec zabil každý deň jedného nepriateľského vojaka, bolo by to ako kvapka vo Veľkom zelenom mori.“

	„Musíme nepriateľovi neustále dávať najavo, sestra,“ odvetil Polites, „že Tróju srdnato bránime. Musíme odpovedať na každý útok, na každý šíp vystrelený na hradby.“

	„A ak mesto padne, pani,“ vážne dodal Kalliades, „a otvorí sa Skajská brána, tých pár lukostrelcov nás už nezachráni.“

	„Na zabitie kráľa stačí jediný šíp,“ odvetila ostro.

	Potom začali hovoriť o menších prídeloch potravín, lebo podľa Polita sa zásoby obilia rýchlo míňali. Andromacha im povedala, že obišla všetkých pekárov v meste, radila sa s nimi, ako udržať obilie čerstvé a bez molí, a zabezpečila, aby o tom vedel každý pekár.

	Keď sa reč zvrtla na striedanie vojsk pri Skajskej bráne, Andromacha odišla z megarónu. Bola akási nepokojná a z rozmaru zavolala strážcu, ktorý hral v portiku kocky, a zamierila do Priamovho paláca. Keďže Polydoros bol na stretnutí, odrazu sa jej zažiadalo porozprávať sa s kráľom osamote. Mladý vojak bol ustavične pri ňom a hoci mala Polydora rada, nedokázala sa v jeho prítomnosti rozprávať s Priamom otvorene.

	Zaviedli ju do kráľovniných komnát, kde kráľ býval od Hekabinej smrti. Očakávala, že bude odpočívať. Vojak ju však uviedol do jednej komnaty a starec tam stál na širokom kamennom balkóne. Hľadel na temnejúcu oblohu, napriek horúčave zavinutý do plášťa z bielej vlny. Obrátil sa k nej a na chvíľu jej pripomenul muža, s ktorým sa prvý raz stretla na Veľkej veži Iliónu. Vtedy bol ešte silný a plný energie a ona bola dvadsaťročné dievča, ktoré riskovalo život, lebo odmietlo pred kráľom pokľaknúť. Taká nafúkanosť, smutne si pomyslela Andromacha, taká pýcha!

	„Dúfam, že som ťa zastihla v dobrej nálade, kráľ môj,“ prihovorila sa mu.

	„Andromacha z Téb!“ zvolal a vo svetle fakle sa mu oči zaleskli životom. Andromacha si uvedomila, že to nie je ten zmätený starec z posledných dní, ale mocný a vrtošivý kráľ, ktorého sa kedysi bála, hoci to nedala najavo.

	„Poď ku mne a pozri sa na naše mesto.“ Chytil ju za ruku a pritiahol na balkón. Pozrela sa naňho zboku, na veľký orlí nos a pevnú čeľusť, a uvažovala, či ju zlomyseľní bohovia zasa nepreniesli do čias, keď prvýkrát prišla do Tróje.

	„Porozprávaj mi o Orlíčati,“ prikázal jej pevným hlasom a zopakoval Melitinu veštbu: „Pod Štítom hromu čaká orlíča, aby sa na čiernych krídlach vznieslo vysoko nad mestské brány, keď nastane koniec sveta a padnú všetci králi.“

	„Astyanax, tak mu hovoria,“ pokračoval. „Pán mesta. Počul som, že keď kráča ulicami, hlúpe stareny sa túžia dotknúť jeho tuniky. Je nádejou Tróje.“ Hlas sa mu zmenil a bol nástojčivejší. „Musí ostať v meste, Andromacha.“

	Chcela mu dať za pravdu, keď ju zrazu schmatol za ruky a pritlačil ku kamennému zábradliu. „Nenechám ho odísť z Tróje!“ nahnevane jej zreval do ucha. „Viem, čo si myslíš, dievča! Že ho potajme v koši prenesieš cez bránu ako neviestka v hŕbe šiat. Ale nepodarí sa ti to. Dám ho strážiť vo dne v noci. Moji Orli dozrú, aby sa mu nič nestalo!“

	So silou maniaka ju nadvihol a snažil sa ju prehodiť ponad široké kamenné zábradlie. „Zamedzím ti v tom hneď teraz!“ skríkol. „Neodnesieš ho odtiaľto!“

	Pokúšala sa s ním zápasiť, ale držal ju pevne ako bezmocnú bábku. Prinútila sa zachovať pokoj a bezvládne mu ochabla v náručí. Spomenula si na posledný rozhovor s kráľovnou Hekabou a zvodne pošepkala slová, ktoré vtedy počula, hoci pre ňu neznamenali nič: „Kam sa dnes budeme plaviť, pán môj? Skamandrios čaká.“

	Od prekvapenia mu šklblo telom a pustil ju. Andromacha sa s búšiacim srdcom vymanila z jeho zovretia, odstúpila od neho a pozorne si ho prezerala.

	„Hekaba?“ neisto sa spýtal roztraseným hlasom a so zmäteným a bolestným výrazom v očiach.

	„Choď si odpočinúť, muž môj,“ povedala mierne. „Hneď prídem za tebou.“

	Priamos zaváhal, potom sa dovliekol k širokej posteli, ľahol si, s námahou zodvihol nohy a ležal poslušne ako dieťa. Andromacha naňho civela a zápasila s protichodnými pocitmi. Strach, ktorý cítila z mocného kráľa na balkóne, rýchlo vystriedala ľútosť nad zmäteným starcom. Náhlivo vyšla z miestnosti.

	Zamyslene kráčala po chodbe osvetlenej fakľou, keď sa vtom za ňou ozvalo: „Pani, nič ti nie je?“

	Zvrtla sa. Nervy mala na prasknutie. No bol to len Kalliades. Uvedomila si, že je podistým celá červená a roztrasená, a rýchlo sa spamätala.

	„Som rada, že si tu, Kalliades,“ povedala mu. „Chcem s tebou hovoriť. Potrebujem, aby si zajtra priniesol do palácovej záhrady všetky luky a šípy, ktoré zoženieš. Naučím ženy Posvätného koňa strieľať.“

	„Ženy Posvätného koňa?“ spýtal sa zamračene.

	„Sú to dcéry príslušníkov trójskej jazdy, ktorí padli v službách mesta, a teraz slúžia v kráľovskej domácnosti. Moje dve slúžky sú dcérami jazdca Ursa.“

	„Poznal som ho,“ odvetil Kalliades. „Bol to dobrý chlap. Padol v bitke o Dardanos.“

	„Jeho dcéry sú jedny z mnohých dievčat, ktoré ostali v meste. Ak mesto padne, čaká ich hrozný osud. Rada by som ich naučila, ako sa brániť.“

	Bojovník sa na ňu vážne pozrel, akoby sa zdráhal povedať, čo si myslí.

	„Hovor otvorene, Kalliades,“ vyzvala ho.

	„Pani, keď prídu nepriatelia, budú ich tisíce. Luk a šíp ženám veľmi nepomôže.“ Sklopil zrak, aby sa vyhol jej pohľadu.

	„Bol si predsa pri obliehaní paláca,“ povedala.

	„Bol som s Banoklom na strane mykénskych útočníkov. O tom sa vie, no tá časť nášho života je už minulosťou.“

	„Nechcela som ťa tým priviesť do rozpakov. Videl si ma tam?“

	Prikývol. „Svojím lukom si zabila a zranila mnohých našich mužov.“ Odmlčal sa, potom povedal: „Bola si skvelá, pani.“

	Pri tých nečakaných slovách sa začervenala.

	„Ale my Mykénčania,“ pokračoval, „sme boli pripravení na boj muža proti mužovi. V našich radoch bolo iba málo lukostrelcov. V opačnom prípade by si už bola dávno mŕtva.“

	Musela mu dať za pravdu, no povedala: „Kalliades, keby ťa napadli ozbrojení muži, bol by si radšej načisto bezmocný, alebo vyzbrojený lukom?“

	Kalliades prikývol. „Postarám sa o to, aby si dostala potrebné luky a šípy. To nikdy nie je na škodu. Koľko ich potrebuješ?“

	„V meste je ešte vyše tridsať žien Posvätného koňa.“

	„Dám ti, čo budem môcť. Ale nesmie to ísť na úkor našich lukostrelcov.“

	Kalliades vyšiel v hlbokom zamyslení z paláca a vracal sa tichým mestom k východnému múru. Kráčal pozdĺž neho k Východnej veži a tam vyšiel po schodoch na cimburie. Okolo sedeli muži zo skamanderského pluku, potichu sa zhovárali, jedli a hrali hazardné hry. Mnohí si narýchlo zdriemli na tvrdých kameňoch, ako vedia spať len starí skúsení vojaci.

	Kalliades sa obzeral po Banoklovi, no nikde ho nevidel, a tak si ľahol pri múre na zem a natiahol si nohy. Vzdychol a s úľavou zavrel oči. Myslel na to, čo povedala Andromacha o lukostrelcoch. Nebola to pravda, ale so ženou sa škoda hádať. Keby bol neozbrojený a stál by zoči-voči ozbrojeným mužom, spoliehal by sa radšej na svoju silu a schopnosti než na slabý luk. Mal v sebe hlboko zakorenenú nedôveru voči lukostrelcom. Mykénski bojovníci pohŕdali strelcami z luku alebo praku – každým, kto bojoval na diaľku. Praví bojovníci boli vyzbrojení mečom alebo dýkou, oštepom alebo kopijou a postavili sa nepriateľovi zoči-voči. Spomenul si, ako Kolanos zbabelo zabil veľkého Arguria šípom a ešte aj dnes sa mu z toho dvíhal žalúdok. Prosil otca Dia, aby za to Kolana preklial. Keď si spomenul, v akých mukách Kolanos zomrel, chmúrne sa usmial.

	Ale veď sa nič nestane, keď dajú slúžkam luky, aby sa s nimi trochu pohrali, pomyslel si. Aspoň budú mať čo robiť a nebudú myslieť na to, aký osud ich čaká. A Andromacha mala v jednom pravdu: na zabitie kráľa stačí jediný šíp.

	Kalliadovi sa zamarilo, že ktosi naňho hľadí, a otvoril oči. Pred ním stál mladý vojak so splývavými vlasmi bielymi ako ľan.

	„Čo je, vojak?“ spýtal sa a znovu zavrel oči.

	„Pane, generál…“ zajachtal mládenec.

	„Nie som ani pán, ani generál. Som obyčajný vojak. Tak hovor.“

	„Chcel si ma vidieť,“ odvetil mládenec. Kalliades otvoril oči. Mladý vojak horlivo prikyvoval, akoby chcel potvrdiť svoje vlastné slová.

	„Ja? Kto vlastne si?“

	„Boros, pane. Volajú ma Rodoský Boros.“

	Kalliadovi začalo svitať. Uškrnul sa. „Ty si ten vojak s vežovým štítom!“

	„Áno, pane. Ale stratil som ho, keď sme ustupovali od rieky.“ Boros zvesil hlavu. „Dal mi ho brat. Mrzí ma, že som ho stratil. Bol to dobrý štít.“

	„Sadni si, chlapče. Zachránil si mi život. Len som ti chcel poďakovať. Nespoznal by som ťa.“

	Vojak sa začervenal, no nervózne si sadol vedľa Kalliada. „Vraj si ma hľadal. Nevedel som prečo. Myslel som si, že som spravil dačo zlé.“

	Kalliades sa zasmial. „To bolo už dávno, na jar. To si sa mi celý ten čas úspešne vyhýbal?“

	Boros sa nervózne usmial, potom si pošúchal ľavé oko. „Bol som ranený. Zlomil som si nohu a ležal som v liečebnom dome. Trvalo to dlho, kým sa noha zrástla.“ Znovu si pošúchal oko.

	„Máš niečo s okom, Boros?“

	„Nie, nič. Raz som dostal úder do hlavy. Zavše to bolí, to je všetko.“

	„Viem, o čom hovoríš,“ odvetil Kalliades. „Aj ja som raz dostal mečom do hlavy… bolo to už dávno. Aj mňa bolí hlava, keď je zima alebo keď som unavený.“

	Chvíľu sedeli v družnom mlčaní, potom sa Boros spýtal: „Ešte nikdy som nezažil obliehanie, pane. Keď vtrhnú do mesta, všetkých pobijú?“

	Kalliades prikývol. „Hej, chlapče. Potláčané sklamanie a krvilačnosť nútia ľudí robiť naozaj strašné veci. Vojakov, každého, kto bude v zbroji, jednoducho zabijú. Tak to robia Mykénčania. Ale ľudí z mesta, utečencov, mužov, ženy a deti čaká strašný osud.“

	„Ale veď hradby sú nedobytné,“ namietol Boros. „Všetci to vravia. Odkedy sme na nepriateľa vysypali horiaci piesok, ani sa len nepokúsil zaútočiť. Mnohí naši muži vravia, že by sme mali uzavrieť poslednú otvorenú bránu, Skajskú, a potom čakať na nepriateľa. Skajská brána je naša slabina, to je isté,“ dodal sebavedomejšie.

	Kalliades prikývol. „To je pravda, vojak. Ale naši generáli sú presvedčení, že keď sa bude obliehanie naťahovať, nepriateľ stratí odvahu. Jedno žoldnierske vojsko už odtiahlo a ďalšie ho budú nasledovať. Väčšina z nich tu nie je pre česť a slávu, ale iba preto, že zaňuchali korisť. A korisť už nevonia tak príjemne, keď táboríš v zničenom meste, pomaly nemáš čo jesť a nezabávajú ťa nijaké ženy. Vieme, že Mykénčania neodídu, nech sa stane, čo sa stane, a takisto ani Kréťania Ostrého zuba, ani Achillovi Myrmidončania. Ale keď za hradbami ostanú len oni, otvoríme Skajskú bránu a nečakane na nich zaútočíme. Potom, ak bude Ares viesť naše meče, trójski muži zvíťazia.“

	Okolo neho sa ozval jasot a Kalliades si uvedomil, že rozpráva nahlas a všetci trójski vojaci ho počúvajú. Nebol to nijaký mohutný jasot a čochvíľa zmĺkol, no slová o víťazstve zlepšili chlapom náladu. Kalliades si vzdychol. Sám neveril svojim slovám, no mnohí vojaci budú spať tejto noci určite lepšie.

	Na druhý deň ráno sa Kalliades vybral do kráľovských záhrad, kde Andromacha učila skupinu nervóznych žien strieľať z luku.

	Slúžkam to veľmi nešlo. Väčšinou boli z Andromachinej prítomnosti také prestrašené, že nedávali pozor na to, čo im hovorí. Mnohé z nich nevládali napnúť tetivu. Kalliades si všimol, že princezná je čoraz podráždenejšia, a premýšľal, či už svoj nápad neľutuje.

	Začul, ako hovorí štíhlej čiernovlasej dievčine: „Počúvaj, čo hovorím, Anio. Vydýchni a keď vypustíš z tela všetok vzduch, namier a vystreľ.“ Čierny šíp minul cieľ, ale iba o dlaň. Andromacha ju pochválila a Anio sa usmiala.

	Jediná žena, z ktorej by sa mohla vykľuť dobrá lukostrelkyňa, stála na konci radu. Bola vysoká, nie veľmi krásna, pomyslel si Kalliades, so silnou bradou, ťažkým čelom a dlhými čiernymi vlasmi, ktoré jej padali zapletené do hrubého vrkoča na chrbát. Bola však silná, tetivu napla ako nič a každý jej šíp trafil cieľ. Očividne bola odhodlaná naučiť sa strieľať. Uvažoval, kto to je, potom začul, že Andromacha jej vraví Pentesileia.

	Kalliadovi trvalo len chvíľu, kým si uvedomil, že im to nijako neuľahčuje. V prítomnosti skúseného vojaka boli ženy ešte rozpačitejšie. Ustavične naňho pokukovali a čosi si šepkali. Rýchlo odišiel. Pred vchodom našiel Banokla, ktorý sa opieral o múr.

	„Nemohol som sa na to dívať,“ povedal jeho priateľ, krútiac hlavou. „Nič z nich nebude.“

	„Pamätáš sa, keď si prvýkrát chytil do ruky luk?“ odvetil Kalliades a uvedomil si, že obhajuje Andromachin plán. „Nebol si o nič lepší.“

	„Ani teraz nie som o nič lepší,“ priznal Banokles. „A ty takisto.“

	Kalliades zamieril do západnej časti mesta a Banokles sa pobral za ním. „Chlapi mi vraveli,“ pokračoval obrovitý bojovník, „že si včera večer rozprával o tom, že vyrazíme z mesta a zaútočíme na Agamemnónovo vojsko.“

	Kalliades pokrútil hlavou. „Povedal som, že ak odtiahnu ďalšie nepriateľské vojská, mohli by sme vyraziť a poraziť nepriateľa. Zatiaľ však stále majú prinajmenšom päťnásobnú presilu. A sú silnejší. Majú viac vody.“

	„Len som chcel povedať, že je to hlúpy plán,“ odvetil Banokles. „Ale pristal by som naň, lebo už mám toho čakania plné zuby. Kam ideme?“ spýtal sa a obzeral sa okolo seba.

	Kalliades ho viedol do bludiska chatrčí utečencov. Ženy a deti sedeli vo dverách a tupo civeli na bojovníkov prechádzajúcich okolo. Malé deti žalostne nariekali, ale inak vládlo v meste utečencov ticho.

	„Do tráckeho tábora,“ odvetil Kalliades. „Chcem sa porozprávať s Hillasom.“

	„Dobre. Rozmýšľam, či ešte majú tú svoju pálenku, ktorej hovoria horský oheň.“

	„Tú, čo chutí ako staré sandále, ktoré dusíš celú zimu a potom zapáliš?“

	„Hej, bola dobrá. Ktovie, či im ešte dačo zostalo.“

	Vtom Kalliades zastal a Banokles urobil ešte zopár krokov, kým došiel k nemu. „Čo je?“ spýtal sa.

	„Banokles, rozmýšľal si o tom, čo budeme robiť, ak prežijeme túto vojnu?“

	Jeho kamarát mrdol plecami. „Hádam pôjdeme dakde inde. Na západ sa už nemôžeme vrátiť. Možno pôjdeme na sever s Hillasom a Trákmi a pomôžeme im znovu dobyť ich krajinu. Prečo?“

	Kalliades sa zhlboka nadýchol. „Dúfam, že zavesím meč na klinec,“ povedal.

	„Arguriov meč? Nedáš ho mne?“

	„Nie, chcel som povedať, že skončím s vojenčením.“

	„To nemôžeš,“ zamračil sa Banokles. „Sme predsa bratia v zbrani. Nič to pre teba neznamená?“

	„Pamätáš sa na to, keď sme prvý raz prišli do Tróje?“

	Banokles sa uškrnul. „Bola to riadna ruvačka, čo? Jedna z najlepších.“

	„V ten deň som skoro zomrel,“ pripomenul mu Kalliades. „A množstvo našich kamarátov aj zomrelo. Vrátane Erutra, muža, ktorého si chcel mať za brata v zbrani.“ Banokles pokrčil plecami a Kalliades pokračoval: „Ale sme toho odvtedy preskákali, čo?“

	Jeho priateľ prikývol.

	„Vtedy som si myslel, že svet sa delí na levy a ovce. My sme levy a sila nám dáva právo vládnuť nad ovcami.“ Kalliades pokrútil hlavou. „Už si to nemyslím. Je to zložitejšie. No dospel som k záveru, kamarát môj, že zlo, ktoré je na svete, spôsobujú takí ľudia, ako sme my dvaja.“

	„My sme túto vojnu nezačali.“ Banokles bol zmätený.

	„O tom by sa dalo pochybovať. Mohol by som povedať aj to, že ju začal Alektruón. Alebo Helikaón. Ale o to nejde. Pozri sa na všetky tie vojská za hradbami. Niektoré odtiahli; nie preto, že sa vzdali vojny, ale preto, že sa nebojuje a oni nemôžu plieniť. Šli niekam inam, kde môžu zabíjať a mrzačiť ľudí. Sú to ľudia ako my dvaja, ktorí rozosievajú smrť a ničia kráľovstvá.“

	„Čo budeš teda robiť? Staneš sa kňazom?“ pohŕdavo sa spýtal Banokles.

	„Neviem,“ smutne pripustil Kalliades. „Viem však, že mi rozumieš, Banokles. Nedávno si hovoril o tom, že odídeš z vojska a staneš sa roľníkom.“

	„To bolo vtedy,“ krátko odvetil Banokles a zachmúril sa. Obrátil sa ku Kalliadovi chrbtom a vykročil ďalej. Od ich posledného rozhovoru na skamanderskom bojisku Hrdzaňu ani svoje krátke manželstvo nespomenul. Keď o tom Kalliades začal hovoriť, Banokles jednoducho odišiel.

	Mlčky došli do tráckeho tábora. Príslušníci kmeňov táborili pod západnými hradbami. Večer to bol jeden z najchladnejších kútov v meste, no cez deň museli Tráci natiahnuť plachty jasných farieb, aby sa chránili pred strašným slnkom.

	Mladý Periklos, syn mŕtveho kráľa Resa a právoplatný dedič stratenej tráckej zeme, zanechal život v paláci a žil so svojím ľudom. Chlapec mal štrnásť rokov a na svoj vek bol veľmi vyspelý. Obliekal sa do tradičného odevu Kikónov a Kalliades nepochyboval o tom, že keď chlapec pôjde čo len nakrátko do boja, pomaľuje si tvár ako jeho muži.

	Nezranených ostalo už len desať Trákov. Ďalší piati boli v liečebných domoch, no očakávalo sa, že prežijú iba dvaja. Zvyšní päťdesiati jazdci padli pri ústupe od rieky a pri obrane dolného konca mesta. Rozhliadajúc sa po malom tábore Kalliades uvažoval, čo si ich vodca myslí o svojom náhlom rozhodnutí v Dardanose priviesť mužov do Tróje.

	„Vitajte v našom tábore, priatelia,“ povedal Hillas, pán Západných hôr, vstal a privítal ich. „Môžeme vám ponúknuť trochu vody a chleba.“

	Kalliades pokrútil hlavou. Hillas akoby mu čítal myšlienky. Povedal: „Nechcel som stráviť posledné dni svojho života v cudzom meste, ale neľutujem. U nás sa hovorí: ‚Staroba nie je taká úctyhodná ako smrť, no väčšina ľudí po nej túži.‘ Kikónski bojovníci netúžia po starobe. Všetci moji synovia sú mŕtvi. Ak zomrieme so cťou, nezáleží na tom, v ktorej krajine zomrieme.“ Odpľul si na zem.

	„Prišiel som ťa požiadať o láskavosť, Hillas,“ povedal Kalliades.

	„Von s tým.“

	„Máš medzi svojimi ľuďmi výborných lukostrelcov. Rád by som si jedného požičal, aby nám predviedol, čo vie.“

	Hillas sa zamračil. „Myslel som, že Mykénčania opovrhujú lukostrelcami. Prečo to žiadaš?“

	„Pani Andromacha učí ženy strieľať.“ V tábore sa ozvali výkriky a neveriacky smiech. Banokles sa na nich uškrnul.

	„Princezná je dobrá lukostrelkyňa,“ vysvetľoval Kalliades, „ale druhých nevie naučiť strieľať. Okrem toho treba mnohé luky prispôsobiť sile žien. Jeden z tvojich mužov by možno…“

	Hillas sa smial a krútil hlavou, až sa mu natriasali vrkôčiky. „Nie, kamarát. Moji chlapi môžu naučiť Trójanky mnohým veciam, ale nebudú zo seba robiť bláznov s lukmi a šípmi.“

	„Ja ti pomôžem,“ ozval sa Periklos a pristúpil ku Kalliadovi. „Trója a jej ľud mi poskytli útočisko. Keď sme sem prišli, pani Andromacha ma láskavo prichýlila aj s bratom vo svojom dome. Naša pestúnka Myrina dostala miesto v kráľovskom služobníctve, hoci je stará a chorľavá a sama potrebuje pomoc. Ak môžem niečo urobiť pre ľudí v tomto meste, urobím to rád.“ Obrátil sa k Trákovi. „Máš proti tomu nejaké námietky, Hillas?“

	Muž pokrútil hlavou. „Nie, kráľ môj. Je to gesto hodné úcty. A určite budeš lepším učiteľom ako dakto z tejto čvargy.“ Uškrnul sa a ukázal na svojich mužov.

	Vtom sa odkiaľsi zblízka ozval krik. Začuli, ako ktosi beží, potom sa ozvali ďalšie výkriky a rinčanie zbraní.

	Kalliades s Banoklom vytasili meče a rozbehli sa tým smerom.

	Okolo jednej z trójskych studní sa zhrčili ľudia. Traja muži ležali na zemi. Dvaja boli očividne mŕtvi, jeden si držal zlomenú ruku. Šiesti strážcovia pri studni držali v rukách meče a stáli pred nahnevanými ľuďmi. Na zemi ležalo prázdne vedro a vzácna voda vsakovala do zeme.

	„Čo sa to tu deje?“ spýtal sa Banokles.

	„Vyschla studňa, generál,“ odvetil jeden strážca, „a títo hlupáci sa bijú o posledné vedro vody.“

	 

	
XXV

	Pasca

	Skorpios ležal na bruchu pri vrchole horského hrebeňa ďaleko na juh od mesta a díval sa dolu na dlhý rad vozov, ktorý sa ťahal cez celé údolie rieky Skamander.

	Usmial sa. Taký lákavý, pomaličky sa pohybujúci terč nevidel za celé tie roky, čo robil zveda trójskej jazde. Narátal štyridsať vozov ťahaných somármi, za ktorými išli vozy ťahané volmi. Somáre občas zastali, aby ich dobehli pomalšie voly. Vozy strážilo vyše tristo jazdcov vyzbrojených oštepmi a kopijami. Za Skorpiom však čakalo v lese na jeho hlásenie vyše šesťsto príslušníkov Trójskeho koňa.

	Skorpios premýšľal, čo môže byť v tých vozoch ťahaných volmi. Možno ťažká zbroj pre mykénsku pechotu alebo medené prúty z Cypru. Alebo džbány vína z Lesbosu.

	Prevrátil sa na chrbát a zaškŕkalo mu v žalúdku. Bol hladný a už si ani nespomínal, kedy naposledy pil víno. Džbány vína ukoristili pri poslednom útoku na konvoje, ktoré premávali medzi Trójskou zátokou a vojskami táboriacimi za mestom. Odvtedy bol Agamemnón opatrný. Každý konvoj na tejto rušnej ceste sprevádzalo celé vojsko jazdcov v ťažkej zbroji, ktoré sa priam ježilo oštepmi a kopijami.

	Hektor zdráhavo odvolal útoky. Namiesto toho sa zamerali na vojská, ktoré Agamemnón posielal do lesov a údolí na úpätí hory Ida, aby prenasledovali Trójskeho koňa. Hektorovi jazdci poznali lesnatý kraj oveľa lepšie než útočiaci vojaci a neraz sa dali naoko lapiť do pasce, no v skutočnosti ich vlákali do skrytých priesmykov. Toto prenasledovanie sa pre nepriateľa vždy skončilo pohromou. Agamemnónovi spojeneckí králi napokon odmietli posielať svojich vojakov do idských lesov, aj keď mali len rúbať stromy na stavanie a kúrenie.

	No leto ubiehalo a tentoraz dochádzali zásoby potravín Hektorovi. Toto boli prvé vozy, ktoré videli po tridsiatich dňoch, a prvé tak ďaleko na juhu.

	Skorpios sa pretočil na brucho a znovu sa pozrel do údolia. Vozy už boli takmer na jeho úrovni. Na čele šiel vysoký jazdec v čiernej prilbici a náprsnom brnení. Skorpios sa snažil rozpamätať, čo mu Mestares, Hektorova pravá ruka, hovoril o nepriateľskej zbroji. Achilles mal na sebe vždy čiernu zbroj, to vedel každý, no Skorpios pochyboval, že by Zabijak viedol obyčajný konvoj s potravinami. Čiernu zbroj nosili na počesť svojho vodcu aj niektorí Myrmidončania, ktorí mu robili osobnú stráž, hoci väčšina mala na sebe obyčajnú tesálsku zbroj. V čiernom chodil potom už len Meriones, Odyseov priateľ a pobočník krétskeho kráľa. Skorpios nevidel nijakú krétsku zbroj.

	Na skalách za ním čosi zašuchotalo a vzápätí sa pri ňom objavil Justinos. „Tak čo, kamarát? Kto to podľa teba je?“ spýtal sa obor a opatrne vyzeral spoza skaly.

	„To neviem. Ale tých vozov je päťdesiat.“

	„Hm,“ povedal Justinos. „Možno si nejaký cudzí kupec pomyslel, že by mohol dobre zarobiť, keby poslal Agamemnónovým vojskám zásoby potravín. Že by to hádam aj stálo za to riziko. Lode museli zakotviť v myse niekde na juhu.“

	Skorpios zívol. Tej noci táborili ďaleko na juhu a na koni boli od svitania. Hektor ich držal stále v pohybe. Každú noc nový tábor. Dni boli dlhé a ťažké, noci krátke. A Skorpios od svitania nič nejedol.

	„Som hladný,“ ponosoval sa, a nie prvý raz. „V tomto som na Banoklovej strane. Človek nemôže bojovať s prázdnym žalúdkom.“

	„Ak je Banokles ešte nažive, potom bude reptať ešte hlasnejšie ako ty, kamarát. No tie vozy by mohli znamenať, že dnes večer sa všetci konečne poriadne napraceme. Bolo by naozaj dobré zjesť aj dačo iné ako konské mäso.“

	Odplazili sa od horského hrebeňa a zišli po svahu k miestu, kde mali uviazané kone. Po krátkej jazde došli na čistinu, kde čakal Hektor s Trójskym koňom. Niektorí jazdci vysadli na kone, len čo zbadali zvedov, no Hektor ostal sedieť pri ohni a leštil si zlatý a strieborný náprsný pancier.

	„Viete, čo vezú?“ spýtal sa ich, keď zoskočili z koní.

	Justinos pokrútil hlavou. „Vozy sú starostlivo pozakrývané plachtou. No je ich asi päťdesiat. A sú ťažké.“

	„A stráže?“

	„Tých je dobrých tristo. Ich vodca je celý v čiernom.“

	Hektor nadvihol obrvy. „Že by to bol Achilles?“

	Justinos pokrútil hlavou. „Nikdy som ho síce nevidel, no vraj je to mohutný muž ako ty, pane.“

	Hektor prikývol. „Potom to nie je Achilles,“ povedal Justinos. „Tento bojovník bol vysoký a štíhly.“

	Hektor chvíľu zamyslene mlčal, potom sa ho jeden z jazdcov spýtal: „Myslíš, že je to pasca, Hektor?“

	„Je to možné,“ odvetil. „Ak by som mal nastražiť pascu, tak by to bola pasca v podobe veľkého, pomaličky sa pohybujúceho konvoja. No je to lákavé. Naši zvedovia zistili, že v okolí nečíhajú nijakí nepriateľskí vojaci. Južne od nás nie sú nijaké vojská, tým si môžeme byť istí.“

	„A preskúmali sme aj sever až na dohľad Tróje.“

	Hektor sa rozhodol. Vstal. „V takom prípade na nich zaútočíme a všetkých pobijeme,“ povedal zachmúrene.

	Jazdci popchli kone smerom k hrebeňu kopca. Skorpios cítil, ako sa mu v bruchu šíri teplo, ktoré cítil vždy, keď sa blížila bitka. V tejto hlavnej jednotke ostalo okolo šesťsto jazdcov plus dve menšie jednotky, ktoré Hektor rozmiestnil na vidieku severne a východne od Tróje. Bolo ich teda oveľa viac ako vojakov, ktorí strážili vozy, no Skorpios sa akosi necítil vo svojej koži. Telo mu pokryl studený pot a bolela ho hlava. Vedel, že to prejde, len čo sa začne bitka. Vždy to tak bolo.

	Keď došli na hrebeň kopca, Skorpios zbadal, že Hektor popchol koňa. Cvalom smeroval po miernom svahu k rieke a jeho jazdci za ním. Zásobovacie vozy boli na druhom brehu Skamandra, no teraz ostal z rieky iba úzky potok. Šesťsto jazdcov cez ňu precválalo a za nimi ostalo len mračno prachu.

	Skorpios priľahol svojmu koňovi na krk a uprel zrak do prachu pred nimi. Videl, že vozy zastali. Jazdci, ktorí ich strážili, boli vyzbrojení oštepmi, kopijami i mečmi. Zastali, no nevyrazili smerom k útočníkom, iba sa k nim obrátili. Videl, ako Hektor zdvihol meč a zakrúžil ním nad hlavou: Obkľúčte ich!

	Skorpios, ktorý cválal po Justinovom boku, odrazil štítom letiaci oštep a mieril na koniec konvoja. Vybral si jedného jazdca a zaútočil naňho. Muž ešte stihol hodiť oštep, ale zle namieril, a Trójan sa poľahky uhol a sekol mu mečom do krku. Vzápätí odrazil úder mečom, ktorý mu chcel zaťať do hlavy ďalší nepriateľský vojak, a tak prudko mu sekol do ruky, že mu ju skoro odťal. Zvrtol sa a v poslednej chvíli zbadal, ako naňho mieri kopija. Ešte stihol pred ňu vložiť štít, no po údere zletel z koňa a tvrdol dopadol na zem.

	Niektoré somáre zachvátila panika, snažili sa dostať z trmyvrmy a ťahali vozy na všetky strany. Skorpios sa len-len stihol odkotúľať, keď ťažký voz prehrmotal okolo neho. Potom sa postavil a obzeral sa po svojom koňovi.

	Vtom sa všetko zmenilo. Plachty na voze pred ním ktosi znútra rozrezal ostrým nožom a vzápätí z neho vyskočilo asi dvadsať ozbrojených bojovníkov. Zo všetkých vozov vyskakovali vojaci s mečmi v rukách.

	Bola to pasca!

	Dvaja mykénski vojaci v koženom náprsnom pancieri vyskočili z voza a so zdvihnutými mečmi sa rozbehli k nemu. Skorpios odrazil jeden úder okrajom štítu a druhý vlastnou zbraňou. Z mračna prachu sa vynoril akýsi jazdec. Bol to Justinos. Jedného Mykénčana sekol zozadu do krku. Skorpios uhol pred úderom druhého Mykénčana, skrčil sa a bodol ho mečom do slabín.

	Oči ho štípali od prachu a piesku. Znovu sa obzeral po nejakom koňovi. Akýsi nepriateľský jazdec, ktorý sa bránil pred zúrivým útokom trójskeho jazdca, cúval rovno k nemu. Nevidel ho a Skorpios ho chytil za členok a stiahol z koňa. Sekol ho do hlavy a vyskočil na koňa. Obrátil sa s ním a zamieril na začiatok konvoja, kde videl vysokého bojovníka v čiernej zbroji.

	No Hektor sa tam dostal prvý. Ani on nemal koňa, no nijakého ani nehľadal. Utekal so zaťatými zubami k mužovi v čiernom, zdvihol zo zeme oštep a z celej sily ho doňho hodil. Muž mu postavil do cesty štít, no oštep ho roztrieštil a zhodil jazdca z koňa.

	Napriek silnému úderu sa bojovník pretočil a vstal. Prilba mu spadla na zem. Bol plavovlasý a pekný a vlasy mal zapletené do dlhých vrkočov.

	„Patroklos!“ zašepkal Hektor.

	Patroklos sa usmial a prudko zaútočil. Obaja narábali s mečom rovnako šikovne, no Hektor bol väčší a silnejší. Vedel to, no vedel aj to, že Patroklos je zase rýchlejší.

	Meče na seba stále narážali a Patroklos stále ustupoval. No Myrmidončan sa namyslene uškŕňal. Hektor znovu zaútočil a Patroklos odpovedal bleskovým protiútokom a škrabol Hektora mečom na líci. Teraz útočil Patroklos, no Hektor odrážal všetky údery. Vtom Hektor urobil výpad, meče narazili na seba a Hektor udrel Patrokla do brady. Patroklos vykríkol a spadol na zem. Hektor sa mu zahnal mečom na hlavu, no Patroklos sa zvrtol a chcel bodnúť Hektora do slabín.

	Keď Hektor odrazil úder, zvrtol zápästím a bleskovo bodol Patrokla do brucha. Čepeľ narazila na čierny pancier, skĺzla sa po ňom a zasiahla Myrmidončana do boku. Patroklos sa pretočil, vstal a začal sa pohybovať doľava do kruhu, aby si chránil ranený bok.

	Hektor sa naňho vrhol, no čakal ho protiúder, ktorý mu zrazil prilbu z hlavy. Vedel však, že Patroklos pomaly slabne. Videl, ako mu z boku po nohe tečie krv, a vedel, že je to len otázka času. Myrmidončanovi ostávala jediná možnosť – bleskurýchly útok a smrteľný úder do hlavy alebo krku. Hektor mu na to poskytol vhodnú príležitosť. Patroklos sa zahnal mečom. Hektor sa skrčil a namieril mečom pod Patroklov pancier priamo do srdca.

	Patroklos ešte ani nedopadol na zem a Hektor sa už obrátil, aby skontroloval situáciu na bojisku. Somáre zúrivo ťahali vozy preč a vírili mračná prachu. Mnohí jazdci sa ešte držali na koňoch, no niektoré kone utiekli a čakali obďaleč, ako boli vycvičené. Hektor sa rozbehol k jednému z nich a vyskočil naň. Nevidel okolo seba nič, len mračná prachu. Boj sa zmenil na ruvačku. Nedalo sa posúdiť, kto víťazí.

	Hektor pobadal kútikom oka akýsi pohyb a zdvihol štít práve včas, aby odrazil úder mečom, ktorý by ho bol trafil do krku. Nepriateľský jazdec sa znovu zahnal mečom. Hektor sa uhol a bodol ho mečom do boku. Zbraň uviazla v tele a ako sa kôň spätil, vytrhla sa mu z ruky. Odzbrojený Hektor zbadal, že sa naňho so zdvihnutým mečom rúti ďalší mykénsky jazdec. Zdvihol štít, no vtom sa vedľa nepriateľského jazdca objavil akýsi trójsky jazdec a bodol ho mečom do nechráneného podpazušia.

	Justinos vytiahol meč a nepriateľský jazdec spadol z koňa. Justinos sa uškrnul na Hektora, ktorý mu poďakoval kývnutím hlavy.

	Vtom sa z mračna prachu vynoril ďalší nepriateľský jazdec a mieril kopijou Justinovi do chrbta. Hektor skríkol, aby ho varoval. Justinos sa stačil pootočiť, ale už bolo neskoro. Kopija sa mu zabodla do chrbta tak silno, že mu vyšla bruchom von. Justinos vyvalil na Hektora oči, potom spadol z koňa na zem. Kôň zmizol v prachu.

	Hektor s revom vytasil dýku a vrhol sa na nepriateľského jazdca, ktorý prišiel o kopiju a zúfalo sa snažil vytasiť meč. Neskoro. Hektor ho schmatol za náprsný pancier, pritiahol si ho k sebe a dýkou mu podrezal hrdlo. Vzal jeho meč, popchol koňa, cválal okolo bojiska, v prachu napínal zrak a rátal mŕtvych a ranených. Akýsi nepriateľský jazdec ho zbadal a s namierenou kopijou popchol koňa smerom k nemu. Hektor sa v poslednej chvíli uhol a kopija ho minula. Jediným mocným úderom meča odťal jazdcovi hlavu.

	Z prachu sa vynoril Mestares na svojom tátošovi. Štít mal nahnutý na jednu stranu, aby si chránil ranený bok.

	„Sú v presile, Hektor!“ zakričal. „Nezvíťazíme!“

	Hektor zaklial, vytiahol bojový roh a zatrúbil na ústup. Sprvu sa zdalo, že nikto nič nepočul, no potom sa začali z prachu vynárať trójski jazdci. Niektorí boli ranení, niektorí pomáhali raneným. Vzápätí sa už hnali naspäť k rieke. Hektor zhromaždil nezranených jazdcov, postavil sa proti nepriateľom, ktorí ich prenasledovali, a prinútil ich ustúpiť.

	Napokon popchol koňa a zamieril do lesnatých kopcov.

	Na druhý deň na svitaní sedel Skorpios na kraji lesa, tam, kde rieka Skamander vykukla z lesa, podliezla popod drevený most a rozbehla sa po rovnej pláni.

	Mal byť na prieskume, no stále mal zahmlené oči. Vždy, pred každou bitkou sa bál o svoj život, no nikdy sa nebál o Justinov. Zdalo sa, že ten obor je nezničiteľný. Celé roky bojovali bok po boku, spolu s Enniónom, Keriom, Ursom a Olganom Tí všetci už boli mŕtvi. Spomedzi šiestich ostal už len on.

	Smútok z neho spravil babu. V noci nemohol spať. Počúval chrápanie ostatných jazdcov, čo ležali okolo a stále premýšľal nad poslednou bitkou. Justinos dával naňho vždy pozor, kryl mu chrbát, a on to teraz pre svojho starého kamaráta nedokázal urobiť. Táto myšlienka mu do úmoru vírila v hlave, až napokon načisto vyčerpaný padol do povrchného ťažkého spánku.

	Zobudil sa pred svitaním, zmorený a smutný. Hektor ho poslal späť na bojisko, aby zistil, či nepriateľ odniesol svojich mŕtvych a ranených. Odniesol, a nielen mŕtvych a ranených, ale aj drevo na oheň z dolámaných vozov.

	V noci sa Skorpios rozhodol, že po skončení vojny sa vráti na otcov statok. Teraz už bol ostrieľaný vojak, ktorý si v trójskej jazde odslúžil dlhé roky, už sa starca báť nemusel. Za zlato, ktoré mu dá Hektor za verné služby, si kúpi domček a pomôže otcovi s dobytkom a ovcami. Osada leží ďaleko na východe, na okraji chetitského územia. Po prvý raz uvažoval, či je statok ešte tam, či jeho otec a bratia ešte vždy vstávajú za tmy, aby sa pustili do roboty, alebo spia na poliach, aby chránili dobytok pred dravcami, a či jeho matka stále pracuje od svitu do mrku, aby nakŕmila rodinu. Najmladšia sestra už bude mať dvanásť, pomyslel si, už z nej bude skoro žena.

	Zarmútene pokrútil hlavou. Nemal o nich nijaké správy. Bratia sa možno stali vojakmi. V takom prípade sú už možno aj oni mŕtvi.

	Vtom ho premkol pocit osamelosti. Ustavične ho mátala Justinova tvár, ako ju videl naposledy. Nebol na nej úsmev ani pokoj, ale muky blížiacej sa smrti. S bolesťou v srdci zavrel oči.

	Keď ich zase otvoril, v diaľke zbadal maličkú bodku, ktorá sa blížila od Tróje. Bol to jazdec. Zastal a zosadol z koňa. Skorpiovi sa marilo, že dačo kričí, bol však ďaleko a nepočul ho.

	Po chvíli jazdec opäť vysadol na koňa a cválal ďalej pozdĺž rieky. Keď prišiel bližšie, Skorpios videl, že má na sebe čiernu zbroj. Mladý Trójan naňho zmätene hľadel. Jeden jediný ozbrojený vojak. Ten musí byť náš, pomyslel si. Iste to nemohol byť cudzí vojak, ktorý celkom sám zašiel na nepriateľské územie.

	Jazdec znova zastal. Tentoraz Skorpios počul, čo kričí, slová k nemu privial severný vietor. „Hektor! Hektor! Poď sem a bojuj! Poď sem a bojuj so mnou, ty zbabelec!“

	Skorpios pozoroval, ako jazdec ide na koni pozdĺž rieky a každých niekoľko sto krokov zastane. Premýšľal, čo spraviť, či sa vrátiť a nahlásiť to Hektorovi, alebo naďalej sledovať bojovníka. Boli tu aj iní zvedovia, preto sa posadil, oprel sa o strom a díval sa, predpokladajúc, že čudnú novinu oznámi Hektorovi niekto iný.

	Sledoval jazdca, keď vtom začul za sebou akýsi pohyb. Obrátil sa, ale už mal na krku meč.

	„Už by si bol mŕtvy,“ povedal Hektor a zasunul meč do pošvy.

	„Prepáč, pane,“ odvetil Skorpios a začervenal sa. „Sklamal som ťa.“

	Trójsky princ si čupol vedľa neho. „Nevyzeráš dobre, kamarát,“ poznamenal. „Včera si stratil dobrého priateľa, však?“

	Skorpios skrúšene prikývol. Hektor mu položil ruku na plece. „Justinos bol vynikajúci bojovník. Takého vidí človek málokedy. Večer sa dobre najedz, v noci budeš lepšie spať.“ Potom sa spýtal: „Čo si myslíš o tom chlapovi?“

	„Nejaký blázon. Musí predsa vedieť, že v týchto lesoch sú stovky bojovníkov, ktorí sa naňho vrhnú a raz-dva ho zabijú.“

	„No vie aj to, že to neurobia, lebo je čestný muž, a títo muži sú napriek všetkému presvedčení, že takí sú všetci.“ Nastalo dlhé ticho. „To je Achilles, kamarát, a ja som včera zabil jeho priateľa Patrokla.“

	„Zídeš dolu a budeš s ním bojovať?“ vyhŕkol Skorpios bez premýšľania.

	Hektor chvíľu rozmýšľal, potom povedal: „Určite sa to raz stane, Skorpios, ale dnes s ním bojovať nebudem, lebo tu nejde o nič, len o česť dvoch mužov.“

	A to nestačí? chcel sa spýtať Skorpios, no ostal ticho.

	Na druhý deň sa objavil iný jazdec, Areov kňaz. Skorpios spolu s ostatnými trójskymi jazdcami stáli na koňoch na kopci a dívali sa, ako kňaz, odetý v čiernom rúchu s dvoma červenými šerpami, ide pozdĺž rieky, občas zastane a zakričí, že Achilles vyzýva Hektora na boj. Trójania ho sledovali, až kým slnko nezapadlo za obzor a kňaz nezamieril naspäť k mestu.

	 

	
XXVI

	Achillov hnev

	Na tretí deň sa objavil tretí jazdec, a tentoraz to bol itacký kráľ.

	Odyseus sedel na statnom valachovi a na hlave mal široký slamený klobúk, ktorý ho chránil pred páľavou. Bol si bolestne vedomý toho, že ani zďaleka nemá taký šarm ako Achilles, ba ani kňaz. Spomenul si, že Penelopa mu raz žartom povedala, že na koni sedí ako vrece mrkvy. „Ani vrece mrkvy nejazdí tak zle, láska moja,“ priznal.

	Krokom došiel k miestu, kde sa Skamander skrýval pod mostom, s úľavou zosadol z koňa, sadol si a čakal. Jedla mal pre dvoch, bol však prichystaný, že pokoj si vychutná sám.

	Slnko začalo klesať k obzoru, keď napokon zbadal, ako sa k nemu od okraja lesa blíži jazdec. Podľa toho, aký bol mohutný a ako jazdil, na prvý pohľad mu bolo jasné, že je to Hektor.

	Keď pricválal bližšie, Odyseus si všimol, že trójsky princ od ich posledného stretnutia zostarol. Hektor zastal, chvíľu naňho uprene hľadel, potom zosadol z koňa. „No,“ povedal chladne, „opäť sa stretávame za čudných okolností, kráľu. Dnes hovoríš Achillovými ústami?“

	Odyseus dožul kus chleba a prehltol. Nevšímajúc si otázku ukázal na čierneho Hektorovho koňa. „Kde máš Area? Starý ešte nemohol byť. Pamätám sa, že pred necelými šiestimi rokmi to bolo ešte žriebä.“

	„Skvelý Ares je mŕtvy,“ vzdychol si Hektor, sadol si na breh rieky a celá jeho škrobenosť bola preč. „Padol v bitke o Skamander. Kopija mu prebodla hruď.“

	„Videl som to,“ odvetil Odyseus a zamračil sa, „no potom vstal a vzdoroval rieke, aby zachránil tvojich vojakov.“

	Hektor s užialenou tvárou prikývol. „Mal veľké srdce. Bol však ťažko ranený. Padol a skapal skôr, ako sme došli do mesta.“

	„Tento má divý pohľad,“ poznamenal kráľ, hľadiac na čierneho koňa, ktorý naňho nepekne zazeral.

	Hektor sa usmial. „Volá sa Hrdina. Je zlostný. To je ten kôň, čo preskočil roklinu v Dardanose. Počul si tú príhodu?“

	„Veď som ju sám vymyslel,“ zachechtal sa Odyseus. „Som prekvapený, že ten kôň nemá krídla a z nozdier mu nesiahajú plamene.“

	Hektor sa zasmial. „Som naozaj rád, že ťa zase vidím, morský strýko. Chýbal si mi, i tvoje príbehy.“ Odyseus zbadal, že z pliec mladého muža akoby spadlo čosi z tej ťarchy zvanej vojna.

	„Tu máš, daj si chleba a syra. Určite si niečo také nejedol už niekoľko dní. Bude to ako hostina v Sieni hrdinov.“

	Hektor sa s chuťou pustil do jedla a Odyseus vybral z koženej tašky na boku ďalší slaný chlieb, syr a sušené ovocie. Najedli sa a potom si Odyseus ľahol s rukami za hlavou. Obloha bola taká bledomodrá, až bola takmer biela. Zacítil večerný vietor.

	„Vo vzduchu cítiť jeseň,“ poznamenal Hektor a prehltol posledný kus chleba. „Čochvíľa príde dážď. Mesto by teda malo do zimy vydržať.“

	„Bez potravín?“ spýtal sa Odyseus.

	Hektor sa naňho pozrel. „Ani jeden z nás nevie, koľko potravín ešte majú. Možno máte v Tróji zvedov, ale nepomôže vám ani sto zvedov, ak vám nijako nedokážu odovzdať to, čo sa dozvedeli.“

	„A tebe nepomôže ani celé jazero vody,“ zakontroval Odyseus, „ak nemáš obilie a mäso. Obaja vieme, že v Tróji je vážna situácia.“

	Chvíľu mlčky sedeli a počúvali hučanie rieky, ktoré splývalo so spevom vtáctva. Potom sa Hektor spýtal: „Prišiel si ma vyzvať na boj s Achillom?“

	Kráľ sa napil vína a spakruky si utrel ústa. „Agamemnón ti dáva zaujímavú ponuku. Myslím, že si ju rád vypočuješ.“

	Keď Hektor nič nepovedal, pokračoval: „Ak budeš bojovať s Achillom na život a na smrť, Agamemnón bez ohľadu na výsledok boja dovolí trójskym ženám a deťom, aby v bezpečí opustili mesto.“

	Hektor mu pozrel do očí. „Aj mojej žene a synovi?“

	Odyseus si vzdychol a sklopil zrak. „Nie, to nedovolí. Tróju nesmú odpustiť nijakí členovia kráľovskej rodiny. Ani ten Dardančan, Helikaónov syn. Ani tí dvaja trácki princovia.“

	„Veríš Agamemnónovi?“

	Odyseus sa rozosmial. „Pri Hádových guliach, pravdaže nie!“ Pobavene pokrútil hlavou.

	„Tak prečo by som mu mal veriť ja?“

	„Lebo sa postarám o to, aby to sľúbil pred všetkými kráľmi a ich vojskami. Väčšina z tých kráľov je hnusná čvarga, no nedovolia zabíjať nevinných, ak všetci zaručia ich bezpečnosť. Protirečí to ich predstave cti. A moji Itačania bezpečne dovedú ženy a deti k neutrálnym lodiam v Heraklovej zátoke.“

	„A prečo by som veriť tebe, Odyseus? Nepriateľovi Tróje, ktorý si najal vraha, aby zabil nášho príbuzného Achisa?“

	Odyseus si zahryzol do jazyka. Hrdosť mu kázala porozprávať princovi o Karpoforovi a o sprisahaní proti Helikaónovi, ale nepovedal nič. To je Helikaónov príbeh, pomyslel si. Ak bude chcieť, raz ho porozpráva Hektorovi sám.

	Preto povedal: „Vidí sa mi, kamarát, že nemáš na výber. Odovzdal som ti návrh, vďaka ktorému môžeš zachrániť život stovkám Trójaniek a ich detí. Ak sa mi teraz obrátiš chrbtom a odídeš, nedokážeš s tým žiť. Si čestný muž, a iný nebudeš.“

	Hektor prikývol, no nepovedal nič. Dlho tak sedeli, zatiaľ čo tma hustla a ochladzovalo sa.

	Napokon Hektor povedal čudne napätým hlasom, akoby potláčal nejaký hlboký cit: „Vravíš, že som čestný muž. Napriek tomu sa mi vidí, že každučký deň môjho života je klamstvo a každé slovo, ktoré vyslovím, je falošné.“

	„Si najčestnejší muž, akého poznám,“ bez váhania odvetil Odyseus.

	Hektor sa naňho uprene pozrel a Odyseus mu videl v očiach obavy. „Ak dlho opakuješ stále tú istú lož, nakoniec sa stane pravdou.“

	Odyseus rázne pokrútil hlavou. „Pravda a faloš sú také rozdielne, ako lev a jašterica. Sú to zložité zvery a mnohé majú spoločné – oba majú štyri nohy, dve oči a chvost. Napriek tomu si ich nikdy nepomýlime. Poznám pravdu, keď ju vidím, a poznám aj klamstvo.“

	Na chvíľu sa zamyslel. „Stretol si sa dakedy s Paridovou ženou Helenou?“

	Hektor prikývol. „Áno, ale len nakrátko. Bola to plachá žena a brata milovala.“

	„Raz som sa s ňou stretol,“ pokračoval Odyseus. „Videla sa mi milá, ale nesmelá a nepekná. Vieš, ako zomrela?“ Hektor zamračene prikývol. Odyseus pokračoval: „Muži, ktorí tam boli, keď sa vrhla aj s deťmi z hradieb Kráľovskej potechy, o nej hovorili ako o krásavici. Celý náš tábor hovorí o krásnej Helene a o jej vznešenej smrti.“

	„Čo tým chceš povedať, morský strýko?“

	„Iba to, že neklamú. Vojaci nehovoria o ženách ako ostatní ľudia. Neobdivujú ich láskavosť, skromnosť, nesebeckosť. Obdivujú Heleninu obetu, preto hovoria, že bola krásna ako bohyňa. A je to pravda. Na tvojich pleciach spočíva veľká ťarcha, Hektor. Už sme o tom raz hovorili, ale nikdy to nepriznáš. Ale to neznamená, že si klamár. Vo všetkom, čo robíš, prejavuješ svoju skutočnú povahu.“

	Hektor mlčal a Odyseus premýšľal, či sa zhrýza pre lásku medzi Helikaónom a Andromachou. No videlo sa mu, že ho trápi dačo iné, že ani tak neobviňuje iných ako seba. V duchu pokrčil plecami. Ak Hektor nechce o svojich problémoch hovoriť, nič s tým nezmôže.

	„Raz na svadobných hrách si Achilla porazil v pästnom súboji pred tisíckami ľudí,“ povedal, aby sa vrátil k tomu, prečo prišiel. „Toto bude boj s mečmi, na život a na smrť. Achilles sa chce pomstiť. Pred dvoma dňami si zabil jeho štítnika Patrokla.“

	Hektor prikývol. „Viem. Spoznal som ho. Bol to šikovný bojovník.“

	„To teda bol. A mal som ho veľmi rád.“

	„Tá pasca bol čí nápad?“

	„Agamemnónov. Rátal s tým, že trpíte nedostatkom potravín a neodoláte vozom s proviantom. Patroklos sa prihlásil, že povedie kolónu. Trocha sa nudil a dlhé leto bez boja znášal horšie ako ostatní.“

	„Achilles s tým súhlasil?“

	„Nie, nechcel mu to dovoliť. Ale Patroklos ho neposlúchol a neposlúchol ani rozkaz svojho kráľa. Teraz skončí na hranici a Achilles je bez seba od hnevu. Myslí si, že si ho zabil zámerne, aby si sa mu odplatil za víťazstvo v hrách.“

	„To je šialené! Prečo si to myslí?“

	Odyseus dlho rozmýšľal. Potom povedal: „Mám Achilla veľmi rád. Veľakrát som bojoval po jeho boku a celé toto dlhé leto sme boli spolu. Mám ho rád,“ zopakoval, „ale – tak ako jeho sestra Kalliope – má v sebe démonov, s ktorými bojuje každý deň. Česť mu je všetkým, to však zároveň znamená, že musí ustavične s niekým súťažiť. Česť mu káže vždy zvíťaziť, a ak nezvíťazí, zožiera ho to. Pravdaže, aj o tebe si myslí, že si taký a túžiš s ním bojovať. Nechápe, prečo sa zdráhaš. Preto ťa nazýva zbabelcom, hoci tomu sám neverí. Ak sa taký zápas uskutoční,“ pokračoval, „najšťastnejší bude Agamemnón. Ak padneš ty, Trójania utrpia veľkú stratu. Ak padne Achilles, Agamemnón bude takisto v duchu oslavovať.“

	„Prečo?“

	„Achillov otec, tesálsky kráľ Peleus, bol tyran a zbabelec. Agamemnón si ho dokázal omotať okolo prsta a urobil si z neho dobrého severného suseda. No Achilles bude silný kráľ a po návrate domov bude pre jeho krajinu predstavovať veľkú hrozbu.“

	„Ak sa vrátia, Odyseus. Tí králi sú hlúpi, ak si myslia, že môžu byť tak dlho preč a neriešiť problémy vo svojich krajinách. Ale doma bude všetko inak.“

	„To máš pravdu,“ pritakal Odyseus. „Klytaimnestra vraj svojho muža Agamemnóna nenávidí. Som si istý, že si už vyhliadla iného manžela.“

	Hektorovi potemnela tvár a Odyseus si v duchu vynadal. Hektor sa predsa bojí, že Andromacha čaká len na to, kým zomrie, aby sa mohla vydať za Helikaóna, pomyslel si. Ľudia sú blázni, pomyslel si smutne.

	„Stmieva sa, nemám chuť vracať sa naspäť v noci,“ povedal Odyseus. „Utáborím sa tu. Zajtra na teba počkám do poludnia. Ak neprídeš, vrátim sa do mesta sám.“

	Obaja vstali a objali sa ako starí priatelia. Odyseus potľapkal princa po pleci. „Poď so mnou do Tróje!“ povedal mu. „Bojuj s Achillom! Bude to najväčší zápas, aký kedy smrteľníci videli, a Hektorovo meno sa zachová naveky!“

	Na druhý deň sedel kráľov pobočník Polydoros v Priamovom zlatom voze, ktorý sa natriasal po uliciach mesta, po bokoch sprevádzaný ťažko vyzbrojenými jazdcami. Vedľa neho sedel kráľ. Zavinul sa do hrubého vlneného plášťa, hoci Polydoros sa v dusnej popoludňajšej horúčave a v bronzovej zbroji poriadne potil.

	Vrhol pohľad na starca, ktorý so zmäteným a vystrašeným výrazom v tvári vyzeral z voza. Bolo to prvý raz od začiatku leta, čo Priamos opustil svoj palác. Veľmi sa zmenil, nie však k lepšiemu.

	Kráľ ráno oznámil svoj zámer navštíviť Veľkú vežu Iliónu. Polydoros našiel dôvod na odklad návštevy a dúfal, že Priamos na ňu zabudne, ako na ňu zabudol zatiaľ vždy. No starec tentoraz trval na svojom a pobočník dal nakoniec pristaviť k bráne zlatý voz. Bál sa, že ľudia uvidia zmäteného a popleteného kráľa, a prikázal vozatajovi, aby hnal kone čo najrýchlejšie a nezastavoval, ani keď mu to prikáže kráľ.

	„Toto mesto nepoznám,“ zamrmlal Priamos plný úzkosti, keď ligotavý voz prechádzal okolo špinavých chatrčí utečencov. „Kde to sme, chlapče? To je Ugarit? Musíme ísť rýchlo domov. Synovia sa proti mne sprisahali. Najradšej by ma videli mŕtveho. Neverím Troilovi, nikdy som mu neveril. Hekaba ma pred ním varovala. Ona už bude vedieť, ako sa s ním porátať.“

	Polydoros nepovedal nič a kráľ stíchol a díval sa mesto, ktoré nepoznával. Na uliciach bolo iba málo ľudí, hoci Polydoros vedel, že v chatrčiach sa skrývajú tisícky úbožiakov, pomaly umierajúcich od hladu, smädu a beznádeje. Prvé podľahli malé deti a starci. Keď vyschne aj posledná studňa, a Polydoros vedel, že sa to môže stať kedykoľvek, do troch-štyroch dní vymrie celé mesto.

	Došli ku schodom vedúcim na južné cimburie. Priamovi pomohli vystúpiť z voza. Pomaly stúpal nahor, jeho strážcovia v plnej zbroji s lomozom kráčali hore schodmi pred ním i za ním. Vojaci strážiaci hradby sa s otvoreným ústami dívali, ako sa kráľ vlečie šuchtavým krokom okolo nich. Niektorí zajasali, no výkriky rýchlo zanikli v čudnom tichu.

	Polydoros vošiel do tmavej Veľkej veže a s hrôzou pozrel hore na úzke kamenné schodisko. No Priamos šiel po ňom už vari tisíckrát a krok mal pevný. Polydoros stúpal za ním. Nedíval sa do prázdna, ktoré zívalo po ich pravici, ale na starcove kostnaté členky. Vedel, že ak spadne kráľ, spadne aj on. Pokúsil by sa ho, pravdaže, zachrániť, ale nepodarilo by sa mu to. Obaja by sa zabili dolu na kameňoch. Starec v polovici cesty zastal, oprel sa o vlhký múr, potom si zhlboka vzdychol a stúpal ďalej.

	Keď vyšli na denné svetlo, Polydoros si s úľavou vydýchol.

	V Tróji nedul vietor len málokedy, no dnes nefúkalo ani na veži. Obloha bola bledomodrá a bez mrakov.

	Priamos si lepšie pritiahol plášť a vykročil k južnému múru. Zadíval sa na spustošený dolný koniec mesta a zbledol. Pozrel sa do diaľky. Vtom zdvihol ruku a povedal: „Prichádza Hektor.“

	Polydoros sa pozrel tým smerom a zbadal dvoch jazdcov, ktorí šli krokom zo skamanderskej pláne smerom k dolnému koncu mesta. Videl, že jeden z nich je veľký ako Hektor a ide na čiernom koni, no ani jednému nevidel do tváre.

	„Môj syn. Prichádza môj syn,“ natešene povedal starec. Polydoros si spomenul na vlastného syna, ako si naňho spomenul vždy, keď mohol. Chlapčeka ešte dojčila matka, a mladému pobočníkovi sa zatajil dych, keď si predstavil jeho strapaté vlásky, mäkké bucľaté líčka a šťastný úsmev. Polydoros sa už dávno rozhodol. Keď mesto padne, ponechá starca svojmu osudu a vyrazí za Casillou a chlapcom. Bude ich brániť vlastným telom. Viac urobiť nemohol. „Kto je to s ním?“ spýtal sa kráľ.

	Polydoros sa znovu zadíval na jazdcov. Šli po širokom novom moste, ktorý nepriateľ postavil nad pevnostnou priekopou.

	V popoludňajšom tichu sa mu zazdalo, že počuje údery kopýt na drevených doskách. S prekvapením si uvedomil, že je to naozaj Hektor, v jednej ruke liace, v druhej prilbica s chocholom. Vedľa neho šiel itacký kráľ. Prečo ide Hektor do nepriateľského tábora? pomyslel si.

	„Odyseus!“ zakričal starec a zamával päsťou. „Ty zradcovský pes! Utni mu hlavu, syn môj! Zabi toho podliaka!“

	Teraz sa začali ozývať výkriky už aj zdola a z tieňov rozvalín vychádzali chlapi. Stovky vojakov – Mykénčanov, Tesálčanov i žoldnierov – utekali k hlavnej ulici, po ktorej sa na koni niesol Hektor. Postavili sa na kraj ulice a dívali sa, ako okolo prechádza trójsky princ s Odyseom po boku. Sem-tam sa ozvali posmešky, rýchlo však utíchli a keď sa jazdci priblížili ku Skajskej bráne, rozhostilo sa ticho.

	Polydoros rýchlo pristúpil k okraju veže, odkiaľ bolo vidieť na bránu. Stál tam obrovitý čiernovlasý muž v čiernej zbroji. Polydoros ho okamžite spoznal. Čo sa to deje? pomyslel si.

	Traja muži pred bránou sa krátko porozprávali, potom Achilles odstúpil nabok a spokojne odišiel preč. Hektor zdvihol zrak a zreval: „Otvorte bránu. Prikazuje vám to trójsky princ Hektor!“

	Polydoros sa rozbehol k vnútornej strane veže a vyklonil sa. „Otvorte bránu!“ zakričal dolu na stráže. „Hektor sa vrátil! Okamžite otvorte bránu!“

	Andromacha odpočívala na gauči na východnej terase, keď jej do uší doľahol vzdialený jasot. Posadila sa a pozrela na Axu, ktorá zmätene civela na ňu. Vstali a zamierili k zábradliu, odtiaľ však nič nevideli. Jasot bol stále hlasnejší.

	„Idem sa pozrieť, čo sa to tam deje,“ povedala Andromacha.

	„Možno nepriateľ odtiahol a my sme zachránené,“ odvážila sa povedať Axa.

	„Možno,“ odvetila pochybovačne Andromacha, vyšla z komnát a náhlila sa po chodbách paláca.

	Ani kráľovské stráže pred palácom nevedeli, čo sa deje. Vytasili meče a prichystali sa na boj. Objavil sa Polites so svojimi strážcami. Vyzeral vyplašený.

	„Prečo vojaci jasajú, Polites?“ spýtala sa Andromacha, no Polites pokrútil hlavou.

	Vtom sa k nim po kamenných uliciach cvalom blížil akýsi jazdec. Zoskočil z koňa a zvolal: „Princ Hektor sa vrátil, pane! Je tu v meste!“

	Jasot sa približoval a Andromacha zreteľne počula slovo, ktoré sa stále opakovalo: „Hektor! Hektor! Hektor!“

	V srdci jej vzplanula nádej, no vzápätí ju pridusil strach. Leto bolo nudné a jednotvárne. Hoci bol nepriateľ pri bránach, človek sa nemohol stále báť. A ako jeden horúci deň striedal druhý, napokon zavládol pokoj. Teraz sa koleso udalostí rozkrútilo opäť a Andromache niečo hovorilo, že je to začiatok konca.

	Keď sa napokon objavil jej manžel, pomaly idúci na koni ku kráľovskému palácu, obklopoval ho dav jasajúcich Trójanov. Vojaci vytvorili kruh, aby ho chránili, no ľudia sa stále snažili cezeň preniknúť a dotknúť sa Hektorovho rúcha alebo sandálov. Čierny kôň nervózne fŕkal, no Hektor ho držal nakrátko. Keď došiel k palácu, kráľovská stráž dav odtisla, no ľudia stále kričali jeho meno a jasali.

	Keď Hektor zbadal Andromachu, usmial sa a zastal. Unavene zosadol z koňa, objal ju a podal bratovi ruku. „Andromacha. Polites. Som rád, že vás vidím.“

	„Ďakujeme bohom, že si tu, Hektor,“ odvetil Polites. „Ale prečo si prišiel a ako? Nečakali sme ťa.“

	Hektor pokrútil hlavou. „Najprv musím hovoriť s otcom.“

	„Otec sa necíti dobre a…“ začal Polites.

	„Viem,“ s ľútosťou v hlase mu skočil do reči Hektor. „Stále je však kráľ a ja musím hovoriť najprv s ním.“

	Na chvíľu pevne chytil Andromachu za ruku, potom ju pustil, obrátil sa a vykročil s bratom ku kráľovskému palácu. Andromacha sa vrátila do svojich komnát. Hlavou jej zbesilo vírili myšlienky. Čakanie nikdy neznášala dobre a plná neistoty a očakávania sa prechádzala po terase. Obloha potemnela, obaja chlapci išli spať, no Hektor stále nechodil.

	Napokon sa potichu otvorili dvere a vstúpil Hektor v starej sivej tunike a obnosenom plášti. Vbehla mu do náručia. Chvíľu ju objímal s tvárou v jej vlasoch. Potom sa naňho pozrela a s úsmevom povedala: „Na brehu Simeoisu som ti vravela, že sa ešte stretneme.“

	Pozrel jej do očí a s vážnou tvárou povedal: „Bude súboj, Andromacha.“

	Zhlboka sa nadýchla a spýtala sa: „S Achillom, však?“

	Prikývol. „Vieš, zabil som jeho priateľa Patrokla, chce sa pomstiť.“

	Odrazu sa jej zmocnil hnev a vymanila sa mu z objatia. „Toto nie je hra, Hektor! Ten jeho priateľ sem prišiel s rovnakým cieľom ako Achilles: vyplieniť mesto a pozabíjať a zmrzačiť ľudí. Musíš bojovať s Achillom len preto, že si mu zabil priateľa? Hektor, od začiatku tejto vojny si už zabil tisíce ľudí. Musíš bojovať aj s ich priateľmi?“ Začula vo svojom hlase výsmech a nenávidela sa za to, no nemohla si pomôcť. „To je predsa nezmysel!“

	Hektor chcel čosi povedať, no Andromacha ho okríkla: „A nehovor mi o cti! Mám tej tvojej cti plné zuby. Vidí sa mi, že česť pre teba znamená iba to, čo sám chceš.“

	Hektor sa na ňu díval, až kým ju hnev trochu neprešiel. „Ak budem bojovať s Achillom, dovolia našim ženám a deťom odísť. Sľúbil to Agamemnón a zaručil sa aj Odyseus.“

	„A ty im veríš?“ spýtala sa, no hnev z nej vyprchával a už sa oň nemohla opierať. „Dostane sa Astyanax do bezpečia?“

	Smutne pokrútil hlavou. „Keby mi boli sľúbili toto, neveril by som im.“

	„Aj tak je to nezmysel,“ zopakovala smutne.

	„Čo ti je, Andromacha?“ spýtal sa mierne.

	Potriasla hlavou, akoby si ju chcela prečistiť. Čo mi je? pomyslela si. Manžel sa mi vráti, zachráni Trójanky a ich deti, a ja naňho kričím ako kofa na trhu.

	Usmiala sa naňho. „Prepáč, láska moja. No čo bude, ak ťa Achilles zabije? Dodrží Agamemnón slovo? Prečo by to robil?“

	„Brány sa otvoria na svitaní,“ vysvetľoval, „a ženy s deťmi budú môcť odísť. Odprevadia ich k Heraklovej zátoke, kde nastúpia na loď a budú sa plaviť na Lesbos. Na poludnie, keď sa začne súboj, sa brány zase zatvoria. S Achillom sa teda stretneme až vtedy, keď budú nevinní na slobode.“

	„Zvíťazíš?“

	„Porazil som každého, kto sa proti mne postavil. A porazil som už aj Achilla. Bola si tam.“

	„Áno, bolo to surové.“

	Prikývol. „Pästné zápasy sú také. Toto bude súboj s mečmi na život a na smrť.“

	Keď si to predstavila, tuhla jej krv v žilách. „Musí to byť rýchle,“ povedala mu a spomenula si na Helikaónov súboj s Persiónom.

	„Áno.“ Prikývol. „Čím dlhšie bude súboj trvať, tým bude pravdepodobnejšie, že ma zabije. Je mladší, veľmi šikovný a veľmi rýchly. No má aj slabiny. Pýcha a márnomyseľnosť sú jeho stálymi spoločníkmi. Sú to nespoľahliví priatelia a človeku často radia zle.“

	„To nie je veľmi upokojujúce,“ povedala s úsmevom.

	Pokrútil hlavou. „Viac ťa upokojiť nedokážem, Andromacha.“

	Hektor si dal doniesť jedlo, najedol sa solených rýb a kukuričného chleba a obaja popíjali víno. Rozprávali sa hlboko do noci. Andromacha mu rozprávala o zúfalej situácii v Tróji, o tom, že celé mesto teraz závisí od jednej nespoľahlivej studne a rapídne sa zmenšili aj zásoby obilia. Hovorili o úspechoch Xantosu a Trójskeho koňa. Hektor sa pýtal na Astyanaxa a Andromacha ho rozosmiala palácovými klebetami.

	Nakoniec sa nepredstaviteľne ustatý Hektor zvalil na posteľ a razom zaspal. Andromacha ho chvíľu s bolesťou v srdci pozorovala, potom sa vrátila na terasu.

	Vysoko na oblohe svietil mesiac. Andromacha sa naň chvíľu dívala a potom urobila niečo, čo neurobila, odkedy opustila Téru. Pomodlila sa k svojej bohyni, k mesačnej bohyni Artemis.

	„Ó, pani divočiny,“ prosila, „ochrankyňa malých detí, zľutuj sa nad mojou sestrou a chráň zajtra môjho manžela. Stráž ho, nech sa môže vrátiť a chrániť svojho syna.“

	Nato si ľahla na gauč, počúvala zvuky nočného mesta a napokon upadla do nepokojného spánku.

	Bol už deň, keď ju náhle zobudil prenikavý plač. Vyskočila na nohy a rozbehla sa k dverám. Malý Astyanax stál vo dverách svojej spálne a vystrašene sa díval na Hektora, ktorý si obliekol bronzovú zbroj vrátane prilbice s vysokým čiernobielym chocholom.

	Hektor sa zasmial a znovu si sňal prilbicu. „Neboj sa, chlapče.“ Kľakol si pred chlapca, zdvihol ho a držal si ho pred tvárou. „Pozri sa na mňa. Spomínaš si? Som tvoj otec.“

	Astyanax sa spokojne usmial a zvolal: „Ocko! Priniesol si mi poníka?“

	„Ešte nie, chlapče. Prinesiem ti ho, len čo trochu podrastieš.“

	Chlapec natiahol rúčku a prešiel prstom po obrysoch zlatého koňa, ktorým mal Hektor vyzdobený náprsný pancier. „Takéhoto, ocko?“

	„Áno, takého.“ Hektor pozrel na Andromachu a v očiach sa mu zračila úzkosť. Pokrútil hlavou a Andromacha vedela, na čo myslí.

	„Vďaka tomu, čo dnes urobíš, láska moja, budú žiť synovia mnohých mužov,“ ubezpečovala ho.

	Zhlboka si vzdychol a pozrel sa na ohnivé vlásky svojho synčeka. „To nestačí,“ odvetil. „Nech urobím čokoľvek, nikdy to nebude stačiť.“

	 

	
XXVII

	Najstatočnejší z Trójanov

	Len čo na mesto zasvietili ružové lúče brieždenia, masívna Skajská brána sa máličko pootvorila a vybatolilo sa z nej malé dievčatko. Bolo ešte celkom maličké, malo veľké modré oči a zlatisté kučery. Keď zbadalo zoradených ozbrojených mužov, prekvapene zastalo, potom sa náhle posadilo do prachu a rozplakalo sa.

	Z brány vybehla mladá žena a skríkla: „Susa, povedala som ti, aby si na mňa počkala!“ Keď zbadala nepriateľských vojakov, zbledla, no rozbehla sa k dieťaťu a vzala ho do náručia. Pod jednou pazuchou držala beztvarý batôžtek svojho imania a pod druhú si strčila plačúce dievčatko. Potom sa rozhliadla okolo seba.

	Podišiel k nej Odyseus. „Vieš, kam ideš, žena?“

	Nervózne prikývla.

	„Tak teda choď!“ skríkol a ukázal na cestu, ktorá viedla cez dolný koniec mesta a skamanderskú pláň k bezpečnému moru.

	„Ďakujem ti, pane,“ zašepkala, prechádzajúc okolo neho so sklonenou hlavou. „Ďakujem ti, pane.“

	Za ňou vyšla z brány stará vycivená babizňa s dvoma deťmi, chlapcom a dievčaťom, ktorí sa jej tuho držali za ruky. Nahnevane zabodla zrak do stojacich vojakov a čo najrýchlejšie okolo nich prešla.

	Ako z brány vychádzali ďalšie ženy, Odyseus dal svojim itackým jazdcom signál, aby ich odprevadili k Heraklovej zátoke. Jeden jazdec popchol koňa, zamieril k prvej žene, zohol sa, jednou rukou zodvihol plačúce dievčatko a posadil si ho pred seba. Dievčatko razom prestalo nariekať.

	Celé dopoludnie prúdili z mesta utečenci, až vytvorili, ako sa Odyseovi zdalo, nepretržitý rad od Skajskej brány po zátoku. Sem-tam sa objavili somárske záprahy a zopár vycivených koní, no ženy šli väčšinou pešo. Našli sa tam ženy s malými deťmi a niekoľko mladých žien, ktoré šli v skupinách, no väčšinu utečencov tvorili staršie mohutné ženy, manželky vojakov a neviestky, ktoré boli zvyknuté putovať dlhé vzdialenosti za presúvajúcim sa vojskom. Keď prechádzali okolo nepriateľských vojakov, nezbledli a išli so vztýčenými hlavami.

	Odyseus sa z času na čas pozrel na Agamemnóna. Mykénsky kráľ, vysoký a zhrbený v čiernom plášti, stál a sledoval utečencov. Odyseovi pripomínal vyhladovaného supa, ktorého pripravili o korisť. Vedľa neho stál chudý počerný muž zvaný Dolón. Zakaždým, keď z brány vyšla žena alebo dieťa s ryšavými vlasmi, Agamemnón pozrel na Dolóna, ktorý pokrútil hlavou. Odyseus vedel, že tento muž kedysi slúžil na trójskom kráľovskom dvore, a tušil, že za terajšie služby sa mu dostáva štedrej odmeny.

	Krátko pred poludním sa prúd utečencov zastavil. Medzi čakajúcimi vojakmi zavládlo napäté ticho, no nakoniec z brány vyšiel sám Hektor. Bol v plnej bronzovej zbroji, pod pazuchou mal čiernobielu prilbicu s chocholcom a v ruke držal štyri meče. Vyzeral dvakrát väčší než muži okolo neho a hľadel na nich s bezvýraznou tvárou. Skajská brána sa za ním zatvorila a všetci počuli, ako závora zapadla na svoje miesto.

	Odyseus podišiel k princovi, ktorý sa ho spýtal: „Budú v bezpečí, morský strýko?“

	Kráľ prikývol. „Máš moje slovo. Tí, čo odišli prví, sú už na palube cyperských lodí. Kapitánom sme dobre zaplatili, aby ich odviezli na Lesbos. A mnohí majú dosť medenákov, aby sa dostali ďaleko odtiaľto.“

	Hektor mal vážnu tvár a Odyseus videl napätý výraz v jeho očiach.

	„Tak teda poďme na to,“ povedal.

	Nasledovaní stovkami bojovníkov zamierili okolo hradieb smerom k západnej časti mesta. Tu boli hradby najnižšie a trójsky ľud mohol sledovať boj z cimburia. V noci zrovnali veľký kus zeme a vykopali hlbokú kruhovú priekopu, ktorá sa nedala preskočiť. Naplnili ju žeravým uhlím a sálala z nej taká páľava, až sa zdalo, že sa vlní vzduch. Bojová aréna, ohraničená priekopou, bola široká necelých päťdesiat krokov a Odyseus vedel, že ju dôkladne skontrolovali, či tam nie sú nejaké kamienky, na ktorých by sa mohol jeden či druhý bojovník pošmyknúť. Okolo kruhu sa tisli v šiestich až ôsmich radoch tisíce vojakov, ktorí sa snažili získať čo najlepší výhľad. Tí vzadu sa tlačili dopredu, tí vpredu museli odolávať náporu, aby ich nenatlačili do rozžeraveného uhlia.

	Achilles už čakal spolu Areovým kňazom. Mal na sebe čiernu zbroj a prilbicu a ak mu aj bolo horúco, nedal to na sebe poznať. Pri nohách mu ležali štyri meče, ako bolo dohodnuté. Hektor si skontroloval remienky na náprsnom pancieri, potom si nasadil prilbicu. Na zem vedľa kňaza položil svoje meče. Odyseus si všimol, že na rukovätiach Hektorových mečov je vyrytý kôň, znak Priamovho rodu.

	Chudý kňaz v čiernom zdvihol ruky a zvolal piskľavým hlasom: „Ó, Ares, pán vojny, ktorý zabíjaš ľudí a prinášaš im slávu, vyslyš naše slová! Pozri sa na týchto dvoch veľkých bojovníkov. Obaja ti dobre slúžili, tebe, ktorý nenávidíš ľudí. Ak si budeš želať, jeden z nich dnes vykročí po slnkom zaliatych poliach Elýzia. Meno toto druhého sa zapíše do histórie a všetci ho budú naveky ctiť.“

	Priviedli dve vychudnuté kozy a kňaz im zakriveným nožom podrezal hrdlo. Zdesene zamečali, krv vystrekla na zem a okamžite vsiakla do rozpálenej pôdy.

	Cez priekopu položili veľký kus dreva, asi dajaké vráta, pomyslel si Odyseus, namočené do vody. Obaja bojovníci zdvihli meč a prešli po vrátach do kruhu. Okolo nich syčala para. Potom provizórny most odstránili. Odyseus sa pozrel na západné hradby. Tiesnili sa na nich mlčky sa prizerajúci ľudia. Boli ich tisíce, no všade vládlo také ticho, že počul kroky oboch bojovníkov, vchádzajúcich do kruhu.

	Na pozdrav sa dotkli mečmi. Potom začali krúžiť okolo seba. Ako prvý bleskurýchlo zaútočil Achilles, no Hektor odrazil úder a podnikol protiútok, až musel Achilles cúvnuť. Znovu krúžili okolo seba a pozorne sa dívali jeden druhému do očí.

	„Stavíš sa so mnou, Odyseus?“ spýtal sa Odysea jeho príbuzný Nestor, kráľ Pylu, ktorý stál vedľa neho. „Na súboj veľkého Achilla s tvojím priateľom Hektorom?“

	„Som hrdý na to, že ho nazývaš mojím priateľom, ale nestavím sa s tebou,“ odvetil Odyseus. „Pri Hériných ceckoch, na tento súboj nestavia ani bohovia.“

	Hektor sekal a bodal, Achilles údery odrážal a sám útočil. Odrazu Achilles podnikol prudký útok a meč sa mu v ruke mihal ako ortuť. Hektor odrazil úder, zvrtol sa a spakruky udrel Achilla do tváre. Achilles sa zatackal, narovnal sa a rýchlo zdvihol meč, aby zablokoval smrtiaci úder, ktorý mu smeroval na krk. Jeho protiútok bol taký rýchly, že Hektor sa vrhol na zem, pretočil sa a bleskovo vstal. Znovu začali okolo seba krúžiť.

	Odyseus sledoval zápas ako očarovaný. Obaja bojovníci vynikali prirodzenou stabilitou a rýchlosťou. Obaja si svoje schopnosti vycibrili v tisíckach bitiek. Achilles bol mladší, no celý svoj krátky život vyhľadával boj. Hektor bojoval a zabíjal, len keď musel. Obidvaja teraz bojovali chladnokrvne a trpezlivo. Obaja vedeli, že aj tá najmenšia chyba môže znamenať ich koniec. Každý hľadal slabinu toho druhého a snažil sa predvídať, čo spraví.

	Tempo sa zrýchlilo a meče narážali na seba častejšie. Achilles zúrivo zaútočil a prinútil Hektora ustúpiť až k žeravej priekope. Obaja sa museli pohybovať obozretne, lebo okraje priekopy sa od horúčavy zosúvali. Hektor sa pokĺzol. Ľudia na hradbách zhíkli. Achilles zaútočil. Hektor odrazil úder, znovu sa postavil oboma nohami pevne na zem a sekol Achilla do náprsného panciera. Obaja od seba odstúpili, akoby sa boli dohodli, a vrátili sa do stredu kruhu.

	Odyseus vedel, že takmer každý súboj je spočiatku plný zápalu a zúrivosti, potom sa trochu upokojí a zmení sa na hru, v ktorej ide o to, kto dlhšie vydrží a je pozornejší. Nikdy sa nestretnú dvaja úplne vyrovnaní bojovníci, to vedel každý. A vždy nastala chvíľa, keď myseľ jedného z bojovníkov začal hrýzť červík pochybnosti: Nie je môj protivník lepší? V tomto súboji chceli zvíťaziť obaja bojovníci. No nelíšili sa v tom, že Achilles sa bál prehrať? Hektor taký strach nepoznal. No nie je zase Hektorovou slabosťou, pýtal sa v duchu Odyseus, že mu je v podstate jedno, či bude žiť, alebo zomrie?

	Achilles znovu zaútočil. Hektor sa pred vražedným úderom prikrčil, pričom sám sekol mečom a škrabol Achilla na líci. Achilles o krok cúvol, zotrel si krv z tváre a Hektor si na chvíľu oddýchol.

	Vtom Hektor zaútočil. Achilles odrazil úder, natočil meč na Hektorovo plece a bodol. Hektor sa uhol, čím zabránil tomu, aby ho hrot meča zasiahol hlboko, no meč mu vypadol z ochromenej ruky. Dav zhíkol a z hradieb sa ozvali výkriky. Achilles urobil dva kroky dozadu a kývol trójskemu bojovníkovi, aby si zdvihol zbraň.

	Len čo sa Hektor dotkol svojho meča, Achilles sa naňho vrhol a jeho meč mieril na Hektorovu hlavu. Hektor bleskurýchlo odrazil úder, no pred prudkým obojručným útokom musel cúvnuť. Achillovi opäť chýbal len vlások, aby uštedril smrteľný úder protivníkovi, ktorý však každý útok odrazil s neuveriteľnou šikovnosťou.

	Dlhé popoludnie sa vlieklo, no dav v príšernej horúčave ani nemukol, ani sa nepohol.

	Bleskurýchly úder, čiastočne odvrátený, znamenal ďalšiu ranu na Achillovom líci. Hektor mal také rany na oboch rukách. Obaja už otupili alebo zlomili dva meče, no kňaz v čiernom im s nacvičenou presnosťou vždy hodil do ruky nový.

	Odyseus si všimol, že obaja majú čoraz unavenejšie ruky. Krúžili okolo seba pomalšie a šetrili silami. Hektor skočil dopredu. Meče narazili na seba, až to zacvendžalo.

	Achillov meč dopadol kúsok od Trójanovho panciera na bronzovú pracku. Neškodne sa odrazil, no Hektor sa pod silným úderom zatackal. Ešte ani nestál pevne na oboch nohách a už sa zahnal Achillovi na nohy. Meč sa odrazil od kovového panciera, no Hektor sa potkol. Achilles ho udrel rukoväťou meča do hlavy. Hektor sa prikrčil a odkotúľal sa, aby mohol čeliť ďalšiemu útoku.

	Očividne unavený Hektor sa znovu zatackal. Odyseus sa usmial. Bol to trik, ktorý sám používal. Zvyčajne ho používali starší muži. Achilles skočil dopredu, presvedčený, že zasadí Hektorovi smrteľný úder. Hektor sa uhol. Meč presvišťal tesne okolo jeho náprsného panciera. Achilles očakával, že jeho meč dopadne na niečo pevné, a stratil rovnováhu. Hektor ho udrel rukoväťou meča do tyla a poslal ho na zem. Achilles sa prekotúľal a na poslednú chvíľu odrazil úder, ktorý mu smeroval na hlavu. Čepele sa opäť zrazili a zvuk, ktorý sa odrazil od hradieb Tróje, akoby oznamoval koniec sveta.

	Hektorovi praskol meč.

	Areov kňaz mu hodil tretí meč a Achilles vstal. Nový meč okamžite vyletel dopredu, no Achilles ho poľahky zablokoval a bleskurýchlym protiúderom preťal Hektorovu koženú suknicu a len o vlások minul stehno. Hektor úder nečakane vrátil a trafil Achilla do prilbice. Achilles sa zatackal dozadu a potriasol hlavou, akoby si ju chcel prečistiť.

	Hektor znovu zaútočil. Achilles úder odvrátil a Hektor sa rozohnal päsťou ľavej ruky. Achilles sa uhol a uštedril mu zdvihák do čeľuste. Hektorovi odletela hlava dozadu a ledva sa stihol prikrčiť pred Achillovým mečom, ktorý zasvišťal vo vzduchu.

	Achilles využil okamih a sňal si z hlavy poškodenú prilbicu. Podišiel na okraj kruhu a hodil ju ďaleko ponad hlavy prizerajúcich sa. Hektor pustil meč na zem, aj on si dal dolu prilbu a hodil ju do davu. S nepokrytou hlavou znovu zdvihol meč a s revom sa rozbehol cez celý kruh.

	Achilles sa rozbehol proti nemu, držiac meč oboma rukami. Hektor sa rýchlo prikrčil a meč mu presvišťal nad hlavou. Achilles stratil rovnováhu a spadol na zem. Dvakrát sa pretočil a vyskočil na nohy. Potom zúrivo zaútočil a jeho meč niekoľko ráz dopadol na Hektorov náprsný pancier. Uprostred panciera, presne v strede zlatého koňa, sa objavila veľká prasklina. Trójan si odopol zvyšnú bronzovú pracku a zhodil pancier na zem. Achilles chvíľu nehybne stál, potom aj on zhodil svoj čierny kyras.

	Keď sa obaja muži vrhli s nechránenou hruďou na seba, až sa z nich lial pot, dav načisto onemel. Odyseus sa zmietal v pocitoch obdivu a hrôzy. V živote už videl veľa zápasov, väčšinou to bola iba výmena desivých úderov bez najmenšieho premýšľania. Toto bol titanský boj plný sily a šikovnosti, aký ešte nikto nevidel. A možno ani neuvidí.

	Ani jeden z bojovníkov, pokiaľ Odyseus počul, neprehovoril. Posmešky a urážky, to bolo niečo pre chlapov menšieho formátu. Obaja boli maximálne sústredení a premýšľali nad tým, čo urobia a čo urobí ich protivník.

	Achillov meč sa skĺzol Hektorovi po hrudi. Razom sa na nej objavila krv. Hektor vykríkol a po ňom ako ozvena vykríkli aj ľudia stojaci na hradbách i mnohí za obvodom kruhu. Achilles sa rozohnal k rozhodujúcemu úderu. Hektor sa uhol doprava a zahnal sa mečom. Achilles sa snažil cúvnuť, no Hektorov meč ho trafil do boku.

	Obaja boli celí zakrvavení. A Hektor bol už naozaj unavený. Odyseus to zreteľne videl. Aj Achilles. Skúsil jednu lesť, po ktorej nasledoval úder priamo do srdca. Hektor však úder odrazil a protiúderom zasiahol Achillovu kľúčnu kosť.

	Odrazu sa Achilles zatackal.

	Kľakol si na koleno a krútil hlavou. Hektor pribehol k nemu a Achilles sa pretočil a snažil sa vstať. Hektor zastal a zdvihol meč na rozhodujúci úder. Achillovi sa s nesmiernym úsilím podarilo kľaknúť si, no opäť spadol. Hektor zamračene ustúpil o dva kroky. Vtom Achilles vyskočil na nohy a ako šialený sa rozbehol proti Hektorovi. Bežal bez akejkoľvek obrany a prinútil Hektora cúvať cez celú arénu. Hektor sa zachmúrene bránil. Bol čoraz bližšie pri nebezpečnej priekope. Vtom Achilles znovu spadol ako podťatý na zem.

	Z hradieb sa ozval jasot. Na Agamemnónov rozkaz urobili cez priekopu mostík a k obom vyčerpaným bojovníkom náhlivo kráčal Areov kňaz. Hektorovi, ktorý sa nijako nebránil, vzal meč a priložil si nos k čepeli. Potom ho zdvihol do výšky.

	„Jed!“ zakričal. „Čepeľ ktosi natrel jedom! Trójan zradil Achilla!“

	„Zrada!“ skríkol Agamemnón a hneď sa k nemu pridali rozzúrení Myrmidončania a mykénski vojaci. „Zrada!“

	„To je lož!“ zaburácal Hektorov hlas, až sa ten zvuk odrazil od hradieb.

	„Zabite toho zradcovského psa!“ zajačal Agamemnón a kým si Hektor stihol vziať meč, cez mostík sa k nemu rozbehli traja kráľovi verní. Hektor sa pred prvým úderom prikrčil a obrovskou päsťou udrel chlapa do tváre. Mykénčan zletel na zem. Hektor mu vzal meč a bodol ním druhého útočníka do krku. Tretieho pichol do oka.

	Achillovi Myrmidončania sa ocitli na druhej strane priekopy ako v pasci, nemali cez ňu ako prejsť, lebo sa okolo nej tiesnili tisícky bojovníkov stojacich v osemradoch. Rozzúrení zradou svojho kráľa mohli robiť iba to, čo mohli robiť ľudia stojaci na hradbách: bezmocne sa prizerať. Vojaci stojaci okolo kruhu kričali a strkali sa a vzadu sa mnohí už aj bili.

	Odyseus klial a zúfalo sa predieral davom k Areovmu kňazovi, ktorý držal v ruke Hektorov meč.

	Keď Agamemnón videl, že všetci traja verní padli, poslal do kruhu zvyšok svojej elitnej stráže. Ťažko ranený Hektor zbadal, ako sa k nemu blížia deviati vojaci. Zdvihol druhý meč a zaútočil. Ale ani on nemal proti takej presile šancu. Jedného sekol do krku, druhého do brucha. Odrazil úder tretieho, no ostatní ho obkľúčili a každým okamihom bol slabší.

	Vtom sa na počudovanie pohol Achilles. Kľakol si a pozviechal sa nohy. Tvár mal sivú od bolesti a jedu. Dav razom stíchol a ustali všetky šarvátky.

	Achilles sa zatackal. „Hektor… to nebol,“ vydýchol.

	Potom pomaly zdvihol meč – a sekol ním do krku jedného z verných. Ostatní Agamemnónovi muži sa vyrútili naňho a Hektor s Achillom sa postavili k sebe chrbtom a bránili sa.

	Tisícky ľudí ani nedýchali, keď dvaja skrvavení bojovníci, ktorí už nemohli dúfať, že ostatnú nažive, bojovali proti siedmim Agamemnónovým elitným strážcom. Hektor krvácal z početných rán a na jednej ruke mal také ťažké zranenie, že ňou nemohol pohnúť. Achilles už ani nevládal stáť na nohách, tobôž bojovať. Koniec bol neodvratný. Zdalo sa však, že ani jeden z nich nechce padnúť, kým pred ním stojí nepriateľ.

	Odyseus dychčiac a kľajúc konečne dobehol ku kňazovi, ktorý sledoval boj s očami rozžiarenými od spokojnosti. Chytil ho pod krk a s revom ho nadvihol. Kňaz, celý červený, bezmocne mával rukami. Odyseus strčil prsty do mešteka, ktorý mal kňaz na boku, a vytiahol malú zlatú fľaštičku. Pustil ho.

	„Dosť!“ zreval a jeho hromový hlas prehlušil aj rinčanie zbraní.

	Boj v kruhu ustal a traja verní, ktorí boli ešte nažive, neisto cúvli. Odyseus otvoril fľaštičku, dopoly naplnenú mliečnou tekutinou.

	Nadvihol si ju k nosu. „Tu je tvoja zrada!“ zakričal a zdvihol ju. „A tu je tvoj travič!“ Postrčil kňaza dopredu.

	Agamemnón vykročil k nemu dlhými krokmi a vytrhol mu fľaštičku. „Čo je to?“ spýtal sa a hlas sa mu triasol od nefalšovaného hnevu.

	„Volá sa to atropa,“ odvetil Odyseus zvýšeným hlasom, aby ho všetci počuli. „Používajú ju Skýti z Temného mora a namáčajú si do nej šípy. Spôsobuje závrat, šialenstvo, ochrnutie a napokon smrť. Je to účinný jed. Zbraň zbabelcov.“

	„Ty pes!“ skríkol Agamemnón, schmatol otrávený meč a bodol ním kňaza do brucha. Úder bol taký silný, že muž sa zatackal a spadol na žeravé uhlie. Začal kričať a rúcho mu zachvátili plamene. Netrvalo dlho a jeho zúfalé výkriky ustali a černejúce telo znehybnelo.

	V kruhu Hektor klesol s úpením na kolená. Krvácal z početných rán. Achilles, ktorý sa držal na nohách len s vypätím vôle, zdvihol meč a s posledným výkrikom ním bodol Agamemnónovho strážcu do hrude. Vzápätí padol na zem. Poslední dvaja verní sa pozreli na Agamemnóna, lebo nevedeli, čo majú robiť.

	Hektor s posledných síl vzal trasúcimi sa rukami Achillov meč, položil ho bojovníkovi na hruď a pritisol mu ruky na rukoväť. Sklonil k nemu hlavu a začul jeho posledný výdych. Potom v hrobovom tichu znehybnel.

	Hektor bol mŕtvy.

	Odyseus si kľakol na jedno koleno. Srdce mu ani netĺklo. Tibo, Achillov štítnik, stojaci na druhej strane kruhu, urobil to isté a po ňom všetci Myrmidončania. Potom pokľakli všetci okolo kruhu, aby vzdali hold obom veľkým bojovníkom.

	Len Agamemnón ostal stáť. Nahnevane sa zvrtol na päte a kráčal preč.

	Odyseus zvesil hlavu a trpko si vyčítal, že sám prispel k smrti oboch veľkých bojovníkov. Vtom v tichu začul zasyčanie. V priekope pred ním sa nad vyhasínajúcimi uhlíkmi vznášali obláčiky pary. Odyseus zdvihol zrak k oblohe. V zápale titanského boja si nikto nevšimol, že sa nakopili búrkové mračná. Trochu sa zotmelo, ohlušujúco zahrmelo a oblohu nad trójskymi hradbami preťal blesk. Vzápätí akoby sa roztvorili nebesá a spustil sa prudký lejak.

	Odyseus nemal poňatia, ako dlho tam kľačal v daždi a blate. Napokon si uvedomil, že chlapi pomaly odchádzajú. Ustato otvoril oči. Myrmidončania sa zhromaždili okolo Achilla, aby ho mohli odniesť.

	Odyseus vstal a vykročil na druhý koniec arény. Pri Hektorovom tele stál Tibo.

	„Odnesieš Hektora do mesta?“ spýtal sa Odyseus.

	„Áno, kráľ,“ odvetil bojovník. „Keby veľký Achilles žil, so svojím mŕtvym nepriateľom by zaobchádzal s úctou. Potom vezmem Myrmidončanov na loď a vrátime sa domov. Náš kráľ skončí na hranici, ale nie na tomto prekliatom mieste.“

	Odyseus prikývol. Vtom si uvedomil, že muži okolo neho mlčia a počuť iba dážď bubnujúci na kovovú zbroj. Zdvihol zrak a zbadal Andromachu. Oblečená v šarlátovom rúchu, s prísnou tvárou a vztýčenou hlavou kráčala v daždi k nim.

	Bola biela ani stena, vlasy mala prilepené na hlave a pleciach, no Odyseus mal pocit, že krajšiu ženu nevidel. Helikaón mal pravdu, pomyslel si. Je naozaj ako bohyňa.

	Pozrela sa na Hektorovo telo a keď znovu zdvihla zrak, v očiach sa jej ligotali slzy. „Tak čo, rozprávač, si s týmto dňom spokojný?“

	„Dvaja moji priatelia sú mŕtvi. Čo ti mám na to povedať, dievča?“

	„Že je koniec a ty sa vrátiš k svojim lodiam a odplávaš domov.“

	„Hej, vrátim sa k lodiam a odplávam domov.“

	Neveriacky nadvihla obočie. „Naozaj?“

	„Itačania tu skončili,“ povedal. „Neverím, že ten meč, čo zabil Achilla, natrel jedom kňaz.“ Spýtavo sa pozrel na Tibóta. Ten pokrútil hlavou.

	„Mám dojem, že v tom má prsty Agamemnón,“ prisvedčil. „Bola to vražda.“

	„Toto je Myrmidončan Tibo,“ povedal Odyseus Andromache. „Postará sa o to, aby sa Hektorovo telo so cťou vrátilo do mesta. Potom odvedie Achillovo vojsko domov do Tesálie. A ja sa vrátim k Penelope a môjmu synčekovi.“

	V Andromachiných sivých očiach zbadal plamienok nádeje. Rýchlo ho zahasil.

	„My dvaja sme kedysi uzavreli dohodu, že si budeme hovoriť pravdu,“ povedal. Prikývla a spomenula si na Zátoku modrých sov, kde sa prvýkrát stretli. „Agamemnón sa nevráti domov so svojím vojskom a flotilou. Trója padne, Andromacha. Dážď vás nezachráni. Znamená to vlastne iba toľko, že obyvatelia nepomrú od smädu, ale padnú mečom.“

	Tie kruté slová jej priam vyrazili dych.

	„Tróju nemožno zachrániť.“ Pozrel na počúvajúcich vojakov a potom sa jej pozrel do očí. „No ak chceš zachrániť svojho syna,“ povedal jej, „dívaj sa na sever.“

	Obrátil sa na odchod a nechal ju tam stáť smutnú v daždi.

	Agamemnón zúril. Dlhými krokmi kráčal po ceste do svojho paláca, obklopený mykénskou strážou a poslednými dvoma vernými. To už nik nedokáže vykonať ani taký jednoduchý plán? pomyslel si. Kňaz mal meč natrieť jedom tak, aby si to v zápale boja nikto nevšimol, a potom fľaštičku hodiť do rozžeraveného uhlia. Ale on bol chamtivý, chcel si ju nechať, a to ho stálo život. A pokiaľ ide o toho vola Odysea, ktorý sa do toho zaplietol, už bol najvyšší čas niečo s ním urobiť. Hoci bol veľmi osožný, až priveľmi strkal nos do toho, do čoho ho nič nebolo.

	Agamemnón vošiel do megarónu, kde sa už zhromaždili všetci králi a zvesela popíjali víno. Keď ho zbadali, razom sa v nich prebudila ostražitosť. Vedel, že ho pokladajú za nevyspytateľného, a tešilo ho to.

	Rozhliadol sa, potom si vzdychol a pokrútil hlavou. „Náš veľký Achilles je mŕtvy,“ povedal ľútostivo. „Nášho veľkého bojovníka zradili.“

	Kygones z Lýkie ho pozorne sledoval. „Áno, je to pre nás všetkých veľké nešťastie,“ poznamenal sucho.

	„Počul som, že Myrmidončania chcú odísť a odniesť jeho telo,“ zamumlal pripitý Menelaos. Neriedené víno popíjal takmer celý deň.

	„Myrmidončanov nepotrebujeme. Tým viac koristi ostane nám ostatným,“ povedal natešene Idomeneos.

	Vtom sa otvorili dvere a vošiel Odyseus so starým Nestorom. Itacký kráľ zamieril hrmotným krokom k Agamemnónovi s tvárou červenou od hnevu.

	„Presvedč ma, kráľ,“ zahrmel, „že si neprikázal tomu poondiatemu kňazovi, aby natrel Hektorov meč jedom!“

	„To je šialenstvo, Odyseus,“ pokojne odvetil Agamemnón. „Prečo by som chcel otráviť nášho vlastného bojovníka?“

	„Lebo, pri veľkom Diovi, jedna smrť ti nestačila. Chcel si, aby zomreli obaja! A keby bol otrávený Achillov meč a on by teraz žil a prišiel by na to, bol by ťa sám zabil, ako to chcem teraz urobiť ja, za všetky tie špinavosti, čo si dnes napáchal!“

	Agamemnón uskočil dozadu a vytasil meč. Jeho verní priskočili s mečmi v rukách k nemu. Bojový kráľ bol pripravený na boj. Už dávno túžil vidieť toho dotieravého Odysea ležať v kaluži krvi na zemi. Ostatní králi okolo nich už mali ruky na rukovätiach mečov, no zhrozený Agamemnón si uvedomil, že prinajmenšom dvaja z nich, starý Nestor a Menesteos z Atén, upierajú nahnevaný pohľad naňho.

	Zhlboka si vzdychol, zasunul meč do pošvy a zmierlivo povedal: „Žiaľ ti zatemnil myseľ, Odyseus. Je to pre nás všetkých nešťastný deň. Náš bojovník Achilles kráča po Temnej ceste. Nikoho podobného už nikdy nestretneme.“ Spomenul si na slová umierajúceho kňaza v Jaskyni krídel. „Vek hrdinov sa pominul,“ dodal.

	„Pri všetkých poondiatych bohoch, už mám toho dosť!“ zvolal Odyseus. „Dnes večer sa vrátim so svojím vojskom do zátoky a na svitaní vyplávame do Itaky.“

	Agamemnóna zaplavil pocit úľavy a radosti. Ten tučný blázon konečne zmizne, pomyslel si. Bohovia musia Mykény naozaj milovať!

	Napriek tomu mu však chladne povedal: „Sľub, ktorý si mi dal, teda nemá nijakú cenu, Itačan, však?“

	„Nie sľub nemá cenu, ale ten, komu som ho dal,“ pohŕdavo odvetil Odyseus.

	Skôr ako mohol Agamemnón reagovať, zamiešal sa Nestor. „Aj moje vojsko odíde z Tróje. Som starý a už nechcem vidieť nijaké zabíjanie, nijakú smrť,“ povedal. „Na úsvite vyplávame na Pylos.“

	Agamemnón sa obrátil k nemu. „Na tvoju zradu nezabudneme, starec,“ vyprskol. „Si kráľom len vďaka mojej podpore. Keď sa mykénske vojská vrátia víťazne domov, priprav sa na obranu svojich ľanových polí a piesočného pobrežia.“

	Nestor očervenel a nahnevane odvetil: „Nevyhrážaj sa mi, Agamemnón. Moji synovia sú síce vďaka hroznému Helikaónovi mŕtvi, no mám kopu mocných vnukov. Ak tvoje vojská prekročia hranice mojej krajiny, budú tam na nich čakať ostré meče. Ak sa tvoje vojská vôbec vrátia,“ dodal. „Na strome je množstvo listov a presne toľko je aj spôsobov, ako umrieť,“ zacitoval slová modlitby.

	„Ty zbožný starý blázon,“ okríkol ho Idomeneos. „Už aj bohovia majú dosť tvojich nafúkaných rád a nudných historiek o tom, aké to bolo, keď si bol mladý bojovník. Bez teba nám tu bude oveľa lepšie.“

	Násilie viselo vo vzduchu. Odyseus pozrel na svojho starého priateľa Merióna. Ako jediný v megaróne nevytasil meč. Itacký kráľ cítil, že jeho priateľ si myslí to isté čo on, no Merión bol povestný svojou vernosťou Idomeneovi.

	Vtom Agamemnón zasunul meč do pošvy a sadol si do vyrezávaného kresla. Napil sa vody a elegantne zmenil tému.

	„Trójania budú dnes v noci oslavovať,“ poznamenal akoby nič. „Budú mať dosť vody, aby vydržali až do jesene. Nemôžeme očakávať, že pomrú od smädu. Musíme sa preto chopiť Odyseovho plánu a dobyť mesto.“ Ukázal na Škaredého kráľa. „Ostaň s nami, Itačan, a zajtra v noci budú naši vojaci za hradbami Tróje. Vydržal si až doteraz. Neodchádzaj v predvečer nášho víťazstva.“ Boli to trpké slová, no napätie v miestnosti poľavilo, muži zasunuli meče do pošiev a znovu sa chytili svojich pohárov s vínom.

	„Na svitaní vyplávame,“ unavene povedal Odyseus.

	„To je dobré rozhodnutie. Tým viac koristi ostane nám ostatným,“ zopakoval Idomeneos.

	Odyseus sa obrátil k nemu. „Niečo si mi pripomenul, Ostrý zub. Ešte mi dlhuješ svoj náprsný pancier, ktorý vyhral bojovník Banokles v pästnom zápase. Pred odchodom si ho od teba vezmem.“

	Idomeneos sa zamračil. Odyseus s úsmevom definitívne opustil spoločnosť kráľov.

	Trójsky kôň

	Kôň plával. Skorpios vedel, že zvieratá vedia plávať. Veď po bitke v Karpei videl v Hellesponte množstvo ľudí i zvierat, ktoré plávali ako o život. Ale ešte nikdy nesedel na plávajúcom koni. Bolo to príjemné. More bolo modré, hoci obloha bola čierna a na obzore žiaril mesiac ako diera do neba. Taký veľký mesiac Skorpios ešte nevidel a jeho kôň plával k nemu po ceste zo striebristého mesačného svitu.

	Zvedavo sa rozhliadal a všade vôkol seba videl ryby. Boli veľmi veľké a plávali mu tesne okolo nôh. Nervózne premýšľal, či ryby majú zuby. Odpovede sa mu dostalo v podobe jemného zahryznutia do kolena. Nebolelo to, iba šteklilo. Kopol nohou a ryba odplávala.

	Všimol si, že vedľa neho cvála na koni Mestares. Peknú tvár mal mŕtvolne bledú a zdalo sa, že mu chýba jedna ruka.

	„More je červené,“ povedal bojovník.

	Skorpia prekvapilo, keď zbadal, že je naozaj červené.

	„Vráť sa, Skorpios. Vráť sa, kým sa dá,“ pokračoval Mestares a vľúdne sa naňho usmieval.

	Skorpios si uvedomil, že ho bolí noha, ktorú mu pohrýzla ryba. A bolelo ho aj v boku. Pridlho sedel na koni. Bol veľmi ustatý. Obrátil sa s koňom a zamieril naspäť od mesiaca, ako mu prikázal Mestares, cesta však bola tmavá a cítil sa osamelý.

	Keď sa zobudil, nechcelo sa mu ani pohnúť. Ležal na zemi a na chrbte cítil čosi teplé. Otvoril oči a zbadal, že okolo neho spia kamaráti. Uvedomil si, že je deň a s povzdychom sa posadil.

	Zrazu si spomenul! Prišli v noci, stovky mykénskych vojakov. Prekvapení trójski jazdci rýchlo povyskakovali, aby sa mohli brániť, a rozpútala sa strašná bitka. Nepriateľov však bolo priveľa a Trójania neboli pripravení. Skorpios mal poranené koleno od bodnutia kopijou, no podarilo sa mu útočníka zabiť. Ešte si stačil pomyslieť, že zabil štyroch alebo piatich nepriateľských vojakov, keď sa obrátil a zbadal, ako mu na hlavu mieri rukoväť meča.

	Hlava ho stále bolela, lebo naokolo zúfalo erdžali kone. Bolelo ho v boku i v kolene a oko mal opuchnuté a podliate krvou. S ochkaním si kľakol a vyvracal sa. Rozhliadol sa okolo seba. Boli na pokojnej lesnej čistinke. Všade ležali mŕtvoly mužov a koní. To, čo ho hrialo na chrbte, bol hnedý žrebec. Zdalo sa, že pokojne spí. Nevidel na ňom nijakú ranu. Pomyslel si, že to bude Mestarov tátoš. Potom si spomenul na svoj sen. Neďaleko zbadal Mestarovo nehybné telo; z brucha mu vytŕčal zlomený meč, otvorené oči mal plné prachu.

	Skorpios vstal, držiac sa rukou za bok. Odhrnul si zakrvavenú košeľu, aby sa pozrel na ranu. Meč prešiel mäsom čisto, videl úhľadný tvar meča na bielej koži. Rana krvácala, ale nie veľmi. Nevedel si spomenúť, ako k tej rane prišiel. Skontroloval si nohu. Mal na nej škaredú sečnú ranu, ktorá poriadne krvácala. No videlo sa mu, že najväčšmi krváca z hlavy. Nad pravým uchom cítil zaschnutú krv. Snažil sa spomenúť si, čo mu raz povedal jeho kamarát Olganos o obväzovaní rán. Niektoré treba obviazať silno, niektoré slabo. Nevedel si však spomenúť, ktoré silno a ktoré slabo.

	Hrdlo mal vyschnuté a začal sa obzerať po mechu s vodou. Až vtedy si uvedomil, že zo všetkých tých trójskych tiel, aj z neho, stiahli zbroj. Mysleli si, že som mŕtvy, povedal si.

	Zamračil sa. Obzeral sa okolo seba a začal rátať telá svojich kamarátov. Neboli tam všetci. Niektorým sa podarilo ujsť, pomyslel si a srdce mu poskočilo od radosti.

	Tackajúc sa pomedzi mŕtvoly priateľov i nepriateľov napokon našiel svoje veci vrátane dopoly plného mechu na vodu. Zaklonil hlavu a poriadne sa napil. Voda chutila ako nektár a priam cítil, ako sa mu do tela vlievajú sily. Bolesť trochu poľavila.

	Našiel obväzy. Ranu na nohe si trochu pofŕkal vodou a potom si ju obviazal. Znovu sa pozrel na ranu na boku a dospel k záveru, že sa nedá obviazať. Prehľadával kapsy mŕtvych, až kým nenašiel dačo pod zub. Potom natrafil na mech plný vody. Najlepším úlovkom bol nepolámaný meč, ukrytý pod telom jedného mykénskeho vojaka. Zasunul si ho do pošvy, ktorá mu stále visela za pásom, a hneď sa cítil silnejší. Zdvihol zo zeme bronzový nôž. Bol síce tupý, ale nechal si ho.

	Naposledy sa pozrel na svojich mŕtvych kamarátov a krívajúc zamieril na sever.

	Nejaký čas kráčal a už mu ubúdali sily, keď vtom zbadal zablúdeného koňa, ktorý spásal suchú trávu pod stromom. Mal na sebe uzdu a na chrbte čabraku z levej kože. Zahvízdal a vycvičený kôň pribehol k nemu. Podľa uzdy, ktorú tvorili ozdobne zapletené remienky, Skorpios usúdil, že je to mykénsky kôň.

	S námahou naňho vysadol a znovu sa otočil smerom k Tróji. Čoskoro narazí na nepriateľa, no kým zomrie, zabije ich, koľko bude vládať.

	Necítil ani najmenší strach.

	„Veľký Zeus, som hladný!“ ponosoval sa Banokles. „Moje brucho si myslí, že mi odťali hlavu aj s hrdlom.“

	„To hovoríš každý deň, odkedy sme prišli,“ utrúsil Kalliades.

	„Veď to tak aj je, každý jeden deň, čo sme tu.“

	Stáli na južných hradbách Tróje a dívali sa dolu na nepriateľské vojská. Popol z Hektorovej pohrebnej hranice ešte rozfúkaval vietor. Obrovská hranica horela celú noc. Drevo poznášali Trójania zo všetkých častí mesta. Kalliades videl mladých mužov, ako vlečú svoj drahý nábytok, a starcov s plnými náručami sušených byliniek. Každý chcel nejako prispieť na pohrebný obrad a uctiť si svojho hrdinu.

	Voňavé byliny a cédrové konáre dali na samý vrch hranice a potom na ne položili Hektorovo telo odeté v bohato vyšívanom zlatom rúchu, mŕtve ruky zopnuté na rukoväti meča, v ústach zlatka pre prievozníka.

	Keď obrovská hranica vzplanula, Kalliades zbadal, ako kráľa Priama vedú na balkón, aby mohol sledovať obrad. Bol priďaleko, aby mu videl do tváre, no musel ho ľutovať. Hektor bol kráľov obľúbený syn a Kalliades si bol istý, že ho miloval, ako len niekoho dokáže milovať. Teraz už boli mŕtvi všetci jeho synovia okrem Polita. Vedľa Priama stál na balkóne malý Astyanax. Keď praskajúce plamene vyskočili vysoko do nočnej oblohy, chlapec vzrušene zvýskol a zatlieskal.

	Po pohrebnom obrade sa na hradby vrátila otupenosť. Súboj a Hektorova smrť mužov nahnevali a dážď, ktorý sa spustil, ich osviežil. Dva dni chodili pyšní ako pávy. Aj oni sú trójski bojovníci ako Hektor a budú za mesto bojovať do posledných síl. No nedostatok potravín a nekonečné jednotvárne dni si vyžiadali svoju daň a znovu vyústili do nečinnosti a nudy.

	Kalliades sledoval mračno prachu v diaľke. Vyschnutá zem vpila všetku vodu a znovu bola prašná ako pred búrkou.

	Vedľa Kalliada a Banokla stál Rodosan Boros. „Vidíš, čo to je?“ spýtal sa Kalliades kamaráta s ľanovými vlasmi. „Ty máš mladšie oči ako ja.“

	„Nie som si istý, pane,“ odvetil vojak. „Nie je to krava?“

	Banokles sa naňho užasnuto pozrel. „Čo za krava, ty chmuľo?“

	„Tamto.“ Mladý vojak ukazoval k Ilovmu hrobu, kde sa popásal zatúlaný býk, určený na obetovanie.

	„Ja som myslel tam ďalej, za Skamandrom,“ povedal Kalliades. „Je tam akési mračno prachu, asi nejakí jazdci, možno je tam bitka.“

	Vojak prižmúril oči a priznal: „Neviem, čo to je.“

	„Možno je to črieda svíň, ktorú ženú do Tróje, aby sme si ich mohli upiecť,“ nadhodil Banokles, ale hneď sa zamračil. „Museli by byť neviditeľné, aby sa dostali okolo nepriateľa.“ No nemohol sa tej predstavy vzdať a dodal: „Mali by sme otvoriť brány. Ako sa inak dostanú dnu? Potom budú musieť byť nielen neviditeľné, ale potrebujú aj krídla, aby preleteli ponad hradby a napichli sa na ražne.“

	Kalliades sa usmial. Boros, povzbudený jeho fantazírovaním, sa obrátil Banokla: „Generál, mám jednu prosbu.“

	„Akú?“ zamrmlal Banokles s nezáujmom.

	„Keď vyhráme vojnu, rád by som sa vrátil k svojej rodine na Rodos.“

	„Načo mi to hovoríš? Je mi úplne jedno, kam pôjdeš.“ Banokles sa naňho zamračil.

	Boros si neisto prezeral generála, ako keby to bol cudzí a hádam aj nebezpečný pes, a potom povedal: „Nemám žiadne peniaze, pane. Vyše roka som bol medzi Skamanderčanmi, ale vyplatili ma len raz, na sviatok Persefony, keď som dostal tri strieborniaky a šesť medenákov. Ale tie som už minul a bratovi všetko vzali. Nemôžem sa vrátiť na Rodos, kým nedostaneme zaplatené.“

	Banokles pokrútil hlavou. „Neviem, načo rozmýšľaš o návrate domov. Veď tu možno všetci pokapeme,“ povedal. „Od hladu,“ dodal zachmúrene.

	Kalliades sa uškrnul a tľapol kamaráta po chrbte. „Nehovoril si dakedy o tom, že chlapov treba motivovať, generál?“ spýtal sa ho.

	„Chcel som povedať len toľko,“ zamrmlal Banokles, „že škoda rozmýšľať o dákych peniazoch, keď sa najprv musíme porátať s tamtými sráčmi.“ Kývol na nepriateľský tábor dolu pod nimi.

	Banokles mal pravdu. Kalliades navyše vedel, že v Priamovej pokladnici neostalo pre bežných vojakov nič. Žoldnieri z Frýgie, Zeleie a od hraníc chetitskej ríše dostali svoje peniaze. Od trójskych vojakov sa očakáva, pomyslel si, že padnú za Tróju zadarmo.

	„Ak budeme nažive, postarám sa o to, aby si dostal zaplatené,“ sľúbil Borosovi, hoci vedel, že sľub zrejme nebude môcť dodržať.

	„Väčšina nepriateľských vojsk odtiahla,“ poznamenal mládenec. „To je dobré znamenie, nie?“ spýtal sa s nádejou v hlase.

	„Nie je to zlé znamenie.“ Na viac sa Kalliades nezmohol. Dívali sa, ako Myrmidončania pochodujú preč, a po nich aj dve ďalšie vojská, no Kalliades nevidel presne ktoré. Premýšľal, aké politické rozpory medzi západnými kráľmi to vyvolá. Achilla ktosi otrávil, ale kto? Hektor určite nie. Tomu neveril ani nepriateľ. Jeho telo s poctami priniesli do mesta tesálski vojaci. Zavraždil Achilla niekto z vlastných radov? Bola to záhada a Kalliades vedel, že ju asi nikdy nevyrieši.

	„Čo budeš robiť, keď sa vrátiš na Rodos?“ spýtal sa Borosa.

	„Zájdem za otcom, ktorý je zlatníkom. Vyučí ma svojmu remeslu.“

	Kalliades nadvihol obočie. „Veľký Zeus, keby bol môj otec zlatníkom, bol by som ostal doma a učil sa remeslu, kamarát, a nebol by som sa tu oháňal mečom.“

	„Moja matka je Trójanka a povedala mi, že musím bojovať za česť nášho mesta. A chcela, aby som zistil, či ešte žije Echios. Bol to jej prvorodený syn. Nevidela ho už pätnásť rokov.“

	Banokles prižmúril oči proti slnku a poznamenal: „Jazdci.“

	Vzdialené mračno prachu sa rozdelilo na dve časti a obe mierili k Tróji. Pohybovali sa rýchlo, akoby jedna skupina jazdcov prenasledovala druhú. Kalliades sa vyklonil z cimburia, lebo do takej diaľky dobre nevidel. Pozrel na Borosa a všimol si, že mládenec hľadí zlým smerom. Kalliades sa zahnal, akoby ho chcel z ľavej strany udrieť. Boros sa ani nepohol.

	„Boros,“ povedal. Boros obrátil hlavu, a keď zbadal pri nose Kalliadovu päsť, uskočil.

	„Na ľavé oko nič nevidíš?“

	Mládenec pokrútil hlavou. „Nie. Kedysi som videl iba svetlo a tieň, teraz už ani to. Vidím len tmu. Utrpel som zranenie v Trácii.“

	Kalliades vedel, že vojak s jedným okom na bojisku dlho nevydrží. Bolo pozoruhodné, že chlapec je ešte nažive.

	Znovu obrátil pozornosť na jazdcov v diaľke. Boli to dve skupiny jazdcov. Vpredu cválali asi päťdesiati muži a zúrivo ich prenasledovala asi dvestočlenná skupina. Prekročili Skamander a rýchlo sa blížili po pláni k mestu. Muži na hradbách kričali na svojich kamarátov, aby sa prišli pozrieť, a dolu pod nimi vybiehali zo stanov a z tieňov zničených domov nepriateľskí vojaci. Rýchlo sa vyzbrojili, pripínali si opasky s mečmi, dávali si na hlavy prilbice, dvíhali zo zeme kopije, oštepy, luky a tuľajky.

	Vtom ktosi zakričal: „Trójsky kôň!“

	Teraz už aj Kalliades videl, že jazdci vpredu majú na hlavách čiernobiele prilbice s chocholom, aké nosievala Hektorova jazda. Boli pritisnutí ku krkom svojich koní a poháňali ich liacami a výkrikmi. Jazdcom, ktorí ich prenasledovali, bránil v pohybe prach, ktorý vírila ich korisť, a trocha zaostávali, no obe skupiny sa rútili po pláni hore svahom k mestu.

	Keď jazdci vpredu prehrmeli po drevenom moste do dolnej časti mesta, nepriateľskí vojaci začali na nich strieľať šípy a hádzať kopije. Zdalo sa, že niektoré trafili cieľ, a dvaja jazdci na okraji skupiny zleteli na zem. Vojaci, ktorí ich sledovali z hradieb, krikom povzbudzovali jazdcov, ktorí cválali vpredu.

	Kalliadovi skákalo srdce až v krku, keď sa jazdci rútili spustošeným mestom. Pridajte, pomyslel si. Pridajte! Zdalo sa, že nepriateľskí jazdci trochu spomalili.

	„Otvorte brány!“ zakričal ktosi a rozkaz sa šíril po hradbách. „Rýchlo otvorte brány Otvorte brány! Pustite ich dnu!“

	Vtom Kalliadovi svitlo, akoby doňho udrel blesk. Stuhla mu krv v žilách. „Nie!“ zakričal. Zúfalo sa predierajúc šíkmi jasajúcich vojakov utekal po hradbách k cimburiu nad Skajskou bránou. Dolu sa zhromažďovali chlapi, aby čo najrýchlejšie nadvihli masívnu závoru a otvorili bránu.

	„Nie!“ zreval na nich. „Prestaňte! Neotvárajte bránu!“ Jeho hlas však načisto zanikol v kriku stoviek chlapov. Rozbehol sa dolu schodmi, mával rukami a z plných pľúc kričal.

	„Neotvárajte tú bránu! Pri všetkých bohoch na nebesiach, neotvárajte ju!“

	No masívna dubová brána sa už s vŕzganím otvárala a jazdci, ani keby si to boli po poslednú sekundu naplánovali, vleteli dnu. Bolo ich vyše päťdesiat, mali na sebe zbroj Trójskeho koňa a v rukách zvierali oštepy. Keď spomalili a postavili sa do kruhu, kopytá ich koní zvírili obrovský oblak prachu. Stráže začali za nimi znovu zatvárať bránu.

	Dávali závoru na miesto, keď vtom jeden z nich padol s oštepom v bruchu.

	Kalliades vytasil meč a rozbehol sa k najbližšiemu jazdcovi. Zakričal: „Pobite ich! Sú to nepriatelia!“ a zaťal chlapovi do boku pod náprsným pancierom.

	Zbadal, že druhý jazdec sa naňho zahnal mečom. Prikrčil sa pod brucho koňa a z druhej strany bodol jazdca do chrbta. Keď chlap spadol, vzal mu štít.

	Kútikom oka pobadal, že vedľa neho stojí Banokles, ktorý ťal a bodal do nepriateľských jazdcov. „Bráň bránu!“ zakričal naňho. Ani jeden sa však nemohol v stisku jazdcov a koní k bráne dostať.

	Kalliades prebodol jedného nepriateľského bojovníka, odrazil úder druhého a vrazil mu štítom do tváre. Znovu sa zúfalo pozrel na bránu. Nepriateľskí bojovníci v ukradnutej zbroji trójskej jazdy sa pokúšali nadvihnúť závoru. Kalliades sa k nimi doslova presekal. Jedného z nich tresol štítom do hlavy a celou svojou váhou sa zavesil na závoru.

	Uvedomil si, že po jeho boku stojí mladý Boros, a zakričal: „Pomôž mi, vojak!“

	Boros sa naňho uškrnul – a z celej sily ho udrel do brady.

	Kalliades sa zatackal a Boros ho kopol do tváre, až Kalliades odletel na zem a takmer stratil vedomie. V hlave sa mu mihali jasné svetlá. Napoly omráčený ležal a s hrôzou sa díval, ako nepriateľskí jazdci chytili závoru a nadvihli ju. Veľká brána sa otvárala najprv pomaly, no potom, ako ju znútra tlačili, čoraz rýchlejšie.

	A dnu sa vovalili ďalší nepriateľskí vojaci.

	Kalliades, ktorý ležal chránený za jedným krídlom otvorenej brány, potriasol hlavou, aby si ju prečistil, a pokúšal sa vstať. Vtom si uvedomil, že ten mladý vojak s ľanovými vlasmi stojí nad ním a díva sa naňho. Priložil Kalliadovi hrot meča na krk a priklincoval ho k zemi.

	„Boros!“ zašepkal Kalliades.

	„Boros je už dávno mŕtvy, padol v bitke o Skamander,“ triumfálne odvetil vojak. „Ja som Asios, prvorodený syn Alektruóna, verného služobníka kráľa Agamemnóna, a prišiel som pomstiť otca a zraziť pyšných Trójanov na kolená.“

	Sklonil sa a ešte väčšmi mu pritlačil meč na hrdlo. Kalliadovi začala tiecť krv. Nemohol hovoriť, ani sa pohnúť.

	„Bolo také ľahké dobyť toto hlúpe miesto, keď tu už takmer nikto nie je a keď sa generál neunúva ani naučiť mená svojich vojakov. Som rád, že som mohol prejsť cez rozum veľkému Kalliadovi, mysliteľovi a plánovačovi – zradcovi Mykénčanov! Zomri teda, zradca!“

	Tvár mu stvrdla a ešte väčšmi pritlačil meč Kalliadovi na hrdlo. Kalliades v poslednej chvíli zbadal, že za mládenca sa so zdvihnutým mečom postavil Banokles a jediným úderom mu sťal hlavu.

	Banokles podal Kalliadovi ruku a zdvihol ho na nohy. „Priveľa táral,“ utrúsil. „Každý má nejakú slabinu. Nič ti nie je?“ Kalliades pokrútil hlavou a prehltol krv. Ešte stále nemohol hovoriť.

	„Tak teda poďme,“ povedal Banokles pochmúrne. „Musíme bojovať za mesto a zomrieť zaň.“

	 

	
XXIX

	Posledná barikáda

	Kalliades s Banoklom sa s nepriateľskými bojovníkmi v pätách rozbehli hore schodmi k západnej časti Skajskej brány. Na hradbách Banokles kývol na svojho kamaráta, obrátil sa a rozbehol sa preč. Mieril k ďalším schodom, aby sa dostal dolu za novú barikádu. Kalliades ostal brániť hradby.

	Tesne za ním sa objavil mykénsky vojak v ťažkej zbroji. Dvaja trójski vojaci, ktorí tam čakali na svoju príležitosť, sa dychtivo vrhli naňho. Jeden ho sekol do ruky, druhý do krku. Mykénčanovi vytryskla z krku krv a spadol na zem. Kotúľal sa dolu schodmi a zvalil chlapa za ním.

	Kalliades sa uškrnul na obrancov. „Šetrite sa,“ prikázal im. „Je ich tu ešte celá kopa.“

	Pozrel sa dolu z hradieb, na bojisko za bránou.

	Na tento deň sa trójski generáli chystali už dlho. Ak by sa Agamemnónovi vojaci ocitli v trójskych uliciach, pre obrancov by bol jediným útočiskom kráľov palác. Keďže najlepšie bolo držať nepriateľa čo najdlhšie pri bráne, vojaci celé leto búrali budovy v hornej časti mesta a rozoberali ich kameň po kameni. V uliciach v blízkosti Skajskej brány z nich stavali zátarasy do výšky dvoch chlapov.

	V okolí brány vykopali priekopy, do ktorých nahádzali všetko, čo horí: chrastie, konáre, odumreté rastliny a drevo, ktoré ostalo z Hektorovej hranice. Okolo nich stáli prichystané amfory s posledným olejom, ktorý ostal v meste.

	Keď sa krvilační útočníci vovalili cez bránu, ocitli sa ako v pasci v priestore širokom necelých štyridsať krokov a obkolesenom vysokými múrmi kamenných budov. Ostali im len štyri únikové cesty – hore schodmi na cimburie po oboch stranách brány, hore strmými schodmi do Veľkej veže Iliónu alebo rovno dopredu.

	Poslednú možnosť predstavovala jediná nezablokovaná cesta, kamenná ulica, ktorá viedla do mesta a do Priamovho paláca. Polites prikázal prístup k ceste z oboch strán zabarikádovať a iba v strede ponechať malý priechod.

	A práve tu sa teraz schádzali obrancovia mesta zo všetkých kútov mesta.

	Kalliades sa obrátil k múru Veľkej veže, k dverám smerujúcim na cimburie. Tie bude ľahké udržať. Ak sa k nim chce nepriateľ dostať, musí vyjsť potme po strmých schodoch. Ak sa k nim aj dostane, vyjde z tmy do svetla po vysokom úzkom mostíku. Dvere mohol brániť celý deň jediný bojovník a zhadzovať jedného nepriateľa po druhom na kamennú dlažbu hlboko dolu.

	Túto časť hradieb bránilo sto chlapov. Kalliades vedel, že ani jeden z nich nepadne alebo neustúpi bez tvrdého boja do poslednej chvíle.

	Že tento deň nastal, bolo po dlhom čakaní v lete priam úľavou. Kalliades sa rozhliadol okolo seba a zhlboka dýchal. Videlo sa mu, že vzduch je čistejší, farby jasnejšie. Toto je jediné, čo vieš, povedal si, jediný život, ktorý poznáš. Ak nie si bojovník, tak potom čo si, Kalliades?

	Pri vežových dverách sa objavil nepriateľský bojovník. Jeden skamanderský vojak priskočil k nemu a zahnal sa mu mečom na hruď. Mykénčan mal zdvihnutý štít, no úder bol taký silný, že stratil rovnováhu a s výkrikom spadol do tmy. Každý útočník, ktorý sa odváži vykročiť na vežové schody, musí prejsť okolo hromady mŕtvych a ranených, pomyslel si Kalliades s pochmúrnou spokojnosťou. To im časom uberie z odvahy.

	Díval sa na scénu dolu. Cez Skajskú bránu sa tlačili ďalší a ďalší útočníci, ktorí sa už nevedeli dočkať, kým sa zapoja do boja, a bojisko bolo plné ozbrojených mužov. Trójski obrancovia ustupovali podľa plánu smerom k najužšej časti širokej cesty. Boli iba tridsiati, všetko Orli, a čelili hlavnému náporu nepriateľského útoku. Priechod v barikáde za nimi, ktorý bránili, vojaci zahadzovali drevom a kameňmi a postupne sa zužoval.

	Kalliades hrdo sledoval, ako Orli bojujú a snažia sa zastaviť nepriateľskú hordu. Bojovníci na oboch koncoch šíku na rozkaz jeden po druhom ustúpili a prekĺzli cez úzky priechod. Nakoniec ostali iba traja Orli. Kalliades začul rozkaz, aby ustúpili za barikádu. Ale oni naďalej útočili ako jeden muž! Čochvíľa padli, no priechod za nimi bol upchatý a barikáda zabezpečená.

	Nato zaznel ďalší rozkaz a chlapi poliali raždie olejom a z okolitých budov naň hodili horiace fakle. Oheň sa ako blesk rozbehol po celej priekope, plamene vyskakovali do výšky a zapaľovali všetko, čo stálo v ich blízkosti. Nepriateľskí vojaci, ktorí stáli najbližšie, sa zúfalo pokúšali cúvnuť, no za nimi sa cez bránu stále tlačili ďalší bojovníci. Jednému krétskemu vojakovi sa chytila plátenná suknica a muž sa v okamihu premenil na jačiacu a metajúcu sa ľudskú fakľu, vrážal do svojich kamarátov a podpaľoval ich. Ďalší vojaci stojaci pri ohnivých priekopách vzplanuli vďaka nárazovému vetru, ktorý rozfúkaval plamene.

	Chvíľu sa zdalo, že plamene skáču z jedného muža na druhého a všetkých čaká krutá smrť. No disciplinovaní mykénski bojovníci nestratili hlavu. Tí, ktorí boli vyzbrojení kopijami, nemilosrdne zabíjali svojich horiacich spolubojovníkov a držali ich od seba v bezpečnej vzdialenosti, kým neklesli na zem. Na kameňoch ležali desiatky spálených a obhorených vojakov – ale oheň sa prestal šíriť.

	Na strechách budov v celom okolí Skajskej brány a na hradbách za útočníkmi sa zhromažďovali lukostrelci. Nepriateľské vojsko začali zo všetkých strán zasypávať šípy a Kalliades videl, že niektorí klesli zasiahnutí do krku alebo tváre.

	Keďže s obranou južných hradieb bol spokojný, vykročil za Banoklom. Rozbehol sa po múre a zišiel dolu schodmi za hlavnú barikádu. Polites sa tu znepokojene radil s generálom Lucanom a veliteľom Orlov Ifeom.

	„Tvoji Orli sú vynikajúci bojovníci,“ povedal Kalliades Ifeovi. „Kiež by sme mali takých tisíc!“

	„Kiež by radšej poslúchali rozkazy,“ zamrmlal Lucan. „Tí traja na barikáde zomreli celkom zbytočne. Traja bojovníci môžu teraz znamenať veľa.“

	„Boli to udatní vojaci,“ potichu povedal Ifeus.

	„To nepopieram,“ zahundral starý generál. „Ale tak ako sme sa učili šetriť jedlom, vodou a zbraňami, musíme sa naučiť šetriť aj udatnosťou. Máme jej dosť, no nemôžeme ňou mrhať na samovražedné dobrodružstvá.“

	„Dúfali sme,“ zachmúrene podotkol Polites, „že oheň sa rozšíri a nepriateľ utečie. Čo teraz? Ako dlho barikáda vydrží?“

	„Máme stovky vojakov, ktorí sú pripravení zaútočiť,“ odvetil Kalliades, „ale iba na malom priestore. Oni majú za bránou tisíce ďalších vojakov. Ak sa budú stále tlačiť dnu, a tak to aj bude, nakoniec sa dnu dostanú. Barikádu udržíme tak do večera, možno dozajtra. Dlhšie podľa mňa nevydrží.“

	Pozrel na Lucana, ktorý prikývol. Vtom k nim dobehol Banokles. „Potrebujeme viac lukostrelcov,“ vydýchol. „Nepriateľskí vojaci sú tam natlačení ako dobytok. Dobrí lukostrelci by ich pobili ako muchy.“

	„Lukostrelcov máme málo,“ pripustil Kalliades. Potom zdráhavo dodal: „Pani Andromacha učila strieľať ženy Posvätného koňa. Niektoré ostali v meste. Možno by mohli…“

	„Nie!“ skočil mu do reči nezvyčajne nahnevaný Polites. „Keď sa nepriateľ dostane cez barikádu, tieto budovy budú odrezané a lukostrelci sú stratení. Ja ženy takému nebezpečenstvu nevystavím.“

	Kalliades si pomyslel, že stratené sú aj tak všetky ženy, ktoré ešte ostali v meste, no odpovedal: „Tak zavolám tráckeho vodcu Hillasa. Jeho lukostrelci sú najlepší v Tróji.“

	Rovno pred nimi sa ako prvý dostal cez horiacu priekopu statný bojovník v krétskej zbroji, preliezol cez barikádu vo výške muža a úderom sekery zabil trójskeho vojaka. Ostatní ho okamžite zrazili, no tesne za ním liezli ďalší dvaja Kréťania. Jeden sa pokĺzol a spadol na kamene a drevá a jeden trójsky bojovník ho bodol kopijou do boku. Druhý sa z celej sily zahnal mečom, no vzápätí ho ktosi zrazil štítom a potom mu takmer odťal hlavu.

	Kalliades sa odvrátil, aby pohľadal Trákov. Čakali iba niekoľko krokov odtiaľ. Tváre mali bojovo pomaľované a všetci, vrátane mladučkého kráľa Perikla, boli po zuby ozbrojení.

	„Nevydrží dlho,“ poznamenal vysoký Hillas, keď vykročil k barikáde. „Keď padne, budeme pripravení. Barikáda z mäsa a kostí bude silnejšia než barikáda z dreva a kameňa.“

	„Potrebujeme viac lukostrelcov,“ povedal mu Kalliades. „Nepriateľ je teraz na bojisku ľahkým terčom.“

	Pristúpil k nim mladý Periklos. „Pôjdem s mojimi lukostrelcami všade, kde treba. Kam máme ísť?“

	Kalliades sa nevedel rozhodnúť. Ak by poslal mladého kráľa s jeho Trákmi na nejakú budovu a nepriateľ by sa dostal cez barikádu, ocitli by sa v pasci. Ak ich pošle na hradby, kde by v prípade nutnosti mohli utiecť, nemali by sa ako kryť pred nepriateľskými šípmi.

	„O moju bezpečnosť sa neboj, Kalliades,“ povedal mládenec, keď videl, že Kalliades váha. „Pošli nás tam, kde treba. Podstúpim rovnaké riziko ako moji muži.“

	„Koľko vás je?“

	„Iba osem, plus Pentesileia.“

	Kalliades si až teraz uvedomil, že jeden z lukostrelcov, ktorý stál kúsok od ostatných, je žena s prísnou tvárou, ktorú videl na prvom Andromachinom cvičení v streľbe. Mala na sebe krátky kožený kyrys a bielu tuniku po členky. Na pleci jej visel frýgický luk a v ruke držala dve tuľajky.

	„Pentesileia je Andromachina slúžka. S lukom zaobchádza neobyčajne zručne,“ vysvetľoval mladý Periklos a mierne sa začervenal. „Bude z nej dobrá bojovníčka.“

	Kalliades uvažoval, čo asi na túto prišelkyňu povedali ostatní Tráci. „Prečo si neodišla z mesta, keď si mala príležitosť?“ spýtal sa jej.

	„Môj otec Ursos položil za Tróju život,“ odvetila. Mala chrapľavý hlas a pod hustým obočím jej svietili prenikavé zelené oči. „Viac preňho nemôžem urobiť.“

	Kalliades si odrazu spomenul na Piriu. Áno, pomyslel si, zachovala by sa rovnako. „Choďte okolo múru k východnej časti brány. Ak sa budete držať vzadu, budete trochu chránení pred nepriateľskými šípmi.“

	O barikádu sa bojovalo celý deň a ešte dlho po západe slnka. Našťastie pre obliehaných trójskych obrancov v noci nesvietili mesiac ani hviezdy. Boj chvíľu pokračoval vo svetle fakieľ, no napokon sa nepriateľské vojsko stiahlo k bráne. Trójania sa okamžite pustili od obnovy tých častí barikády, ktoré boli cez deň zničené.

	Keď Kalliades s Banoklom zišli na noc z hradieb, zamierili k Aténinmu chrámu, kde sa prideľovalo jedlo a voda. Potme čakali v rade. Na zemi okolo nich spali vyčerpaní chlapi. Iní sedeli v malých skupinkách a mŕtvymi očami civeli pred seba, lebo na rozhovor boli priveľmi unavení.

	„Moľnatý chlieb a dúšok vody,“ zamrmlal Banokles, dal si dolu prilbicu a poškrabal sa po spotených plavých vlasoch. „S tým chlap veru nevystačí, keď má celý deň bojovať.“

	„Keby nebol Agamemnón desať dní váhal, nemali by sme ani ten moľnatý chlieb.“

	„Ale bol to parádny úskok, čo? Trójska jazda. Kto by im neotvoril bránu, keď tak cválali?“ Banokles obdivne pokrútil hlavou.

	„V tom má určite prsty Odyseus,“ odvetil Kalliades. „Je to starý prefíkanec.“

	„Nezabúdaš niekedy, za koho vlastne bojuješ?“ spýtal sa zrazu Banokles.

	Kalliades sa zamračil. „Nie, ale viem, ako to myslíš. Vidíme, ako mykénski bojovníci preliezajú cez barikádu, a vieme, že niektorí z nich boli našimi kamarátmi. Keby nás bol postretol iný osud, možno by sme stáli na opačnej strane.“

	„To som nemal na mysli.“ Banokles pokrútil hlavou. „Chcel som povedať – za čo vlastne bojujeme? Za Tróju? Veď z nej už nič nezostalo. Dolný koniec je spustošený a väčšina zvyšnej časti mesta takisto. Kráľ Agamemnón vraj chce Priamovu pokladnicu, no Polites nám povedal, že už je dávno prázdna. Bojujeme teda preto, aby sme zachránili kráľa? Veď ten už ani nevie, kto vlastne je.“ Znovu sa poškrabal na hlave. „Ale čo tam po tom. Sme bojovníci, vybrali sme si túto stranu barikády a budeme bojovať, až kým nezvíťazíme alebo nás nezabijú. Len som tak uvažoval…“ nedokončil.

	Kalliades stál zamyslene v rade na chlieb. Utiekli z mykénskych dŕžav, aby unikli Agamemnónovmu hnevu, a odvtedy kráčali cestou najmenšieho odporu. Pridali sa k Odyseovi na ceste do Tróje, lebo sa ponúkol, že ich odvezie z pirátskeho ostrova. Z rozmaru bohov zachránili Andromachu, ktorú chceli zabiť najatí vrahovia. Týmto činom si vydobyli miesto v Hektorovej trójskej jazde. Kalliades sa usmial. A Banoklov nepochopiteľný úspech v úlohe veliteľa ich zachránil pred porážkou v Karpei, v Dardanose a pred hradbami Tróje.

	Pokrútil hlavou a zasmial sa, až sa to rozľahlo po námestí a ustatí vojaci prekvapene otočili hlavy.

	„My dvaja máme v boji šťastie,“ odvetil svojmu kamarátovi. „Len bohovia vedia, prečo je to tak.“

	Banokles mlčal a Kalliades sa pozrel naňho. „Dal by som všetko za to, keby som mal zase pri sebe svoju Hrdzaňu,“ smutne povedal veľký bojovník.

	V noci sa boj dostal do slepej uličky. Útočníci stále držali Skajskú bránu a obrancovia barikádu, ktorá stála asi štyridsať krokov od brány. Agamemnónovi vojaci, z ktorých niektorí sa do boja ešte nezapojili a už sa ho nevedeli dočkať, pokrikovali na Trójanov posmešky a urážky.

	Na úsvite zaujali Kalliades s Banoklom svoje miesta za barikádou. Kalliades si skontroloval remienky na náprsnom pancieri, nasadil si prilbicu, poťažkal v ruke Arguriov meč a čakal, kým sa nerozvidnie.

	Banokles sa rozháňal mečom, preťahoval si svaly na pleci a okrikoval chlapov vedľa seba: „Uhnite, sráči, nech mám trocha priestoru!“

	Potom začal nepriateľ liezť na barikádu.

	Kalliades odrazil úder mečom a oboma rukami zaťal útočníkovi do krku. Vytiahol meč a len-len že sa stihol obrániť pred ďalším útokom. Kopija sa mu odrazila od okraja štítu a len o vlások minula jeho hlavu. Bodol útočníka do brucha a skrútol meč. Chlap mu s výkrikom padol k nohám. Nadvihol štít, aby odvrátil vražedný úder, a zahnal sa mečom na hlavu bojovníkovi, ktorý v boji stratil prilbu. Vtom pocítil v nohe prenikavú bolesť a zbadal, že ten ranený muž, čo mu ležal pri nohách a jednou rukou si držal črevá, ho bodol dýkou do stehna. Sekol ho mečom do krku.

	Banokles, ktorý stál vedľa neho, odrazu vyskočil na barikádu a dvoma bleskurýchlymi údermi preťal hrdlá dvom útočníkom, ktorí liezli hore. Zoskočil naspäť a uškrnul sa na Kalliada.

	Ráno pokročilo a obrancovia, ktorí stáli po stranách oboch priateľov, padali, no rýchlo ich nahradili iní, ktorí takisto padali a zase ich nahradili ďalší. Kalliades v zápale boja, keď sekal, ťal a bodal, sotva zaregistroval nejakú zmenu. Bol unavený a už sa nedokázal tak sústrediť. Zranené stehno bolelo, ale už nekrvácalo. Mal aj ďalšie menšie rany a škrabance. Ukradomky pozrel na Banokla. Obor bojoval s chmúrnym odhodlaním, jeho dva meče lietali ako blesky a zdalo sa, že nepozná únavu. No Kalliades, ktorý s ním bojoval dlhé roky a v mnohých bitkách, vedel, že aj on je unavený. Šetril silou a zbytočne sa mečom neoháňal.

	A útočníci bojovali s čoraz väčšou vervou. Kalliades si uvedomil, že teraz čelia ostrieľaným mykénskym vojakom. Agamemnón si ich asi nechal v zálohe, pomyslel si. Cítil, že boj ustáva, akoby sa bolo niečo zmenilo, a vedel, že nastáva rozhodujúca chvíľa.

	Trójania prehrávali.

	Na barikáde sa objavil ozrutný chlap s čiernou bradou a oholenou hlavou. Držal vežový štít z čiernej a bielej kravskej kože, na okrajoch obitý bronzom. Nad všetkými okolo seba vysoko vyčnieval, a keď videl, koho má pred sebou, spokojne sa zazubil. Rozbíjač lebiek Aias zoskočil z barikády s takou ľahkosťou, ako keby vážil o polovicu menej než v skutočnosti.

	„Banokles! Kalliades! Vy sukini synovia!“ zahučal.

	Vrhol sa smerom k nim a presekával si cestu, oháňajúc sa veľkým širokým mečom. Mykénski vojaci, stojaci okolo neho, vytvorili klin a tlačili Trójanov od barikády. Banokles zaútočil a sekal a bodal oboma mečmi. Zabil chlapa po Aiasovom boku, no mykénskeho obra s jeho veľkým vežovým štítom a širokým mečom nedokázal zastaviť.

	Kalliades v zúfalstve cúval, keď mu sprava odrazu akýsi meč zasiahol chránič na pleci. Spadol na zem, pretočil sa, vyskočil a sekol útočníka pod pazuchu.

	Vtom začul trikrát zatrúbiť roh: ústup do paláca.

	Banokles bol nútený pred mocným Aiasom ustupovať. O jeden meč už prišiel a namiesto neho si vzal bronzový štít. Mykénsky obor mu vyrazil z ruky aj druhý meč a velikánskou päsťou mu vrazil do brady. Banokles sa zatackal, no rýchlo sa spamätal a ešte stihol nastaviť štít proti úderu širokým mečom. Kalliades pribehol k nemu. Aias znovu zdvihol široký meč a zoširoka sa na oboch rozohnal. Banokles sa prikrčil a Kalliades uhol dozadu. Aias sa snažil získať stratenú rovnováhu, no Banokles priskočil k nemu a tresol ho štítom do hlavy. Aias bol omráčený, no naďalej stál na nohách. Banokles ho ešte dva razy udrel do hlavy, až sa napokon Aias zosunul na zem a padol tvárou do prachu a krvi.

	„Je po ňom?“ dychčiac sa spýtal Banokles.

	Kalliades oboma rukami zdvihol Arguriov meč, pripravený zabodnúť ho Mykénčanovi do chrbta. Na chvíľu znehybnel. Arguriov meč, pomyslel si. Keby nebolo Arguriovej vernosti a Priamovho milosrdenstva, už by tu neboli. Vernosť a milosrdenstvo. Pozrel na Banokla, ktorý mykol plecami. Kalliades vrazil meč do Aiasa. Znovu začul roh, oznamujúci ústup. Obaja sa obrátili a utekali do paláca.

	 

	
XXX

	Odyseova rada

	Na druhý deň sa spoza hradieb, kde vojaci trpezlivo čakali, kým ich druhovia prerazia trójsku barikádu, ozval veľký jasot. Mladý liečiteľ Xander sa v horúcom popoludní zachvel, keď sledoval, ako sa cez Skajskú bránu valia tisícky bojovníkov.

	Spomenul si, ako prišiel s Odyseom a Andromachou na somárskom voze prvý raz do Tróje. Mal dvanásť rokov, opustil dedovo stádo kôz na Cypre a vydal sa na veľké dobrodružstvo. Tak isto sa zachvel aj vtedy, keď sa voz terigal Veľkou bránou a on prvý raz uvidel Zlaté mesto s jeho palácmi s bronzovými strechami, zelenými nádvoriami a vyobliekanými ľuďmi.

	Spomenul si na otca, ktorý padol v boji proti mykénskemu pirátovi Alektruónovi, a na Zidantasa, ktorý mu bol tých pár dní ako otec. Uvažoval, čo by si o ňom pomysleli teraz, keď pomáha Agamemnónovým vojakom, ktorí sa valili do mesta, aby znásilňovali, drancovali a zabíjali.

	Obrátil sa a pomaly sa vracal do kasárenskej nemocnice. Spod svojho slamníka vybral starý kožený vak a strčil doň ruku. Vytiahol dva kamienky, ktoré nosil so sebou, odkedy odišiel z Cypru, aby mu pripomínali domov. Chvíľu ich držal v dlani, potom podišiel k dverám a vyhodil ich na ulicu. Potom začal do vaku baliť mastičky a bylinky.

	„Nezabúdaj na Odyseovu radu, Xander.“

	Chlapec zdvihol zrak. Vedľa neho stál lekár Bielooký. Ustarane sa díval, ako Xander opatrne balí zväzky vysušených bylín do kúskov látky a vkladá ich do vaku.

	„Bež do zátoky, synak,“ povedal mu muž, „nastúp na loď smerujúcu na Cyprus a vráť sa k matke a dedovi. Týmto ľuďom už niet pomoci.“

	„Aj ty si ešte tu, Bielooký,“ odvetil Xander, neodtŕhajúc zrak od byliniek, „hoci Myrmidončania už odišli.“

	„Na niektoré naše lode ešte nakladajú posledné veci, väčšinou kone. Keď posledná galéra vypláva k Tesálii, určite budem na nej. Už tu nemáme čo robiť, chlapče. Trója sa zmení na márnicu plnú smrti a hrôzy. Keď prejdeš cez túto bránu, zomrieš, to je isté, ako že slnko každý deň zapadá.“

	Xander pokračoval v balení. „Musím pomôcť svojim priateľom,“ zašepkal.

	„Ty si nájdeš priateľov všade, chlapče. Máš to v povahe. Aj ja som tvoj priateľ. Urob to pre svojho priateľa Bielookého.“

	Xander zvesil ruky. Obrátil sa k mužovi a povedal: „Keď som sem prvýkrát prišiel na Xantose, bola veľká búrka a skoro som sa utopil. Život mi zachránili dvaja muži – Egypťan Geršom a mykénsky hrdina Argurios. Obaja ma držali, hoci už nevládali, a riskovali pritom vlastný život. Mali pocit, že stojí za to zachrániť ma, hoci neviem prečo. Neviem to dobre vysvetliť, Bielooký, ale myslím, že keby som sa teraz obrátil Trójanom chrbtom a utiekol domov, oboch by som zradil. Viem, že som sem prišiel z určitého dôvodu, aj keď neviem z akého.“

	Bielooký smutne pokrútil hlavou. „Nebudem sa s tebou prieť, chlapče. Nepoznáme božie cesty. Neviem, prečo ma hadí boh poslal práve sem. Myslel som si, že azda preto, aby som stretol teba a vzal ťa naspäť do Tesálie. Môže byť z teba veľký liečiteľ, Xander, no ak prídeš o život, prídeš aj o svoje schopnosti.“

	„Mrzí ma, že si sa nestretol s bratom skôr, ako zomrel,“ povedal Xander, lebo chcel zmeniť tému. Bál sa, že sa napokon svojho zámeru vzdá.

	„Aj mňa to mrzí, kamarát, no pravda je taká, že s Machaónom sme nevychádzali dobre. Hoci sa zdalo, že sme si podobní, mali sme veľmi rozdielne názory, pokiaľ ide o cesty hadieho boha. Zrejme by sme sa boli pobili.“

	Xander sa musel usmiať, keď si predstavil, ako dvaja mierumilovní liečitelia krúžia okolo seba so zaťatými päsťami. Chvíľu mal sto chutí ísť s Bielookým, nastúpiť na loď do Tesálie a začať nový život na druhom konci Veľkého zeleného mora. Namiesto toho však povedal: „Nezabudni na mňa, Bielooký.“

	Muž prikývol a Xanderovi sa zazdalo, že kým odišiel, zbadal v jeho očiach slzy. Zhlboka si vzdychol a zdvihol ťažký vak. Keď vykročil hore kopcom k mestu, práve sa rozpršalo.

	Keď prišla správa o prelomení barikády, Andromachu odviedli do posledného útočiska, do Priamovho paláca, a spolu s ňou aj oboch chlapcov a najmladšiu slúžku Anio.

	V deň Hektorovej smrti, keď ženy a deti smeli vyjsť z mesta, Axa v slzách odišla so svojimi troma deťmi. Chcela sa dostať do Frýgie. Prosila Ursove dcéry, aby šli s ňou. Sestry však odmietli, lebo ich otec vraj umrel pri obrane mesta a ony urobia to isté. Andromacha sa im to nijako nesnažila vyhovoriť. Povedala im, že si váži ich rozhodnutie, hoci jej pritom krváca srdce.

	Potom prišla na barikádu Pentesileia s tráckymi lukostrelcami. Malý kráľ Periklos prišiel osobne za Andromachou a požiadal ju, aby prepustila Pentesileiu zo služieb. Andromachu to prekvapilo, hoci ani trochu nepochybovala, že dievča vie majstrovsky narábať s lukom, a bola dojatá jej odvahou. Keď Pentesileia odišla s Periklom, Andromacha bola presvedčená, že ju viac neuvidí.

	Veľký palác bol prázdny. Priamos, ako počula, sa nachádzal vo svojich komnatách, ale nevidela ho. Ostalo iba niekoľko sluhov a na barikádu musel odísť dokonca aj Andromachin strážca. Chlapci sa hlučne hrali, vzrušovalo ich, že sú v novom dome. Andromacha bola sklamaná, že sú takí spokojní. Nechala ich tak a zišla do prázdneho megarónu.

	V posledných rokoch tu bola málokedy. Veľká miestnosť v nej vyvolávala spomienky plné smrti a hrôzy. Z rozmaru zamierila k Priamovmu vyrezávanému, zlatom vyloženému trónu a sadla si naň. Rozhliadala sa po vysokých kamenných stenách, zdobených štítmi hrdinov. Bol tam aj Arguriov štít a vedľa neho Hektorov. Pozrela sa na veľké schodisko, kde Argurios utrpel osudné zranenie. Ticho, ktoré vládlo v megaróne, sa odrážalo od vysokých kamenných stien a vzdialené rinčanie zbraní a výkriky sa zdali jemné a slabé ako švitorenie vtáctva v letnom popoludní.

	Znovu sa pozrela na Hektorov štít a jednou rukou sa dotkla opaska, ktorým mala opásané boky. Bol šikovne zhotovený z bronzových kotúčov spojených zlatým drôtom a znamenal, že je ženou Posvätného koňa.

	Prvýkrát za posledné dni bola sama. V tejto veľkej prázdnej kamennej miestnosti sa nedokázala ovládnuť a po lícach sa jej rozbehli slzy. Hektora volali knieža vojny, ona ho však nikdy nevidela ako bojovníka, iba ako láskavého súcitného muža s takým veľkým bremenom na svojich bedrách, že by to nik iný neuniesol. Spomenula si na ten okamih v palácových záhradách, keď videla, ako sa v prachu hrá s Astyanaxom a v tvári mal taký nežný výraz, až jej stislo srdce. Premkol ju strašný, priam fyzický pocit viny, že ho nikdy nemilovala tak, ako si zaslúžil, a zomrel s vedomím, že netúži po ňom, ale po niekom celkom inom.

	Potom ako každý iný deň premýšľala, kde je Xantos a či je ešte Helikaón nažive. Jej zradné srdce, ktoré ešte pred chvíľou smútilo za Hektorom, teraz túžilo po Helikaónovi. Zdalo sa jej, že tie šťastné chvíle, ktoré s ním strávila pred vyše sto dňami počas plavby na západ, ubehli ako v inom živote.

	Sedela na vysokom zlatom tróne a plakala za oboma mužmi, ktorých milovala.

	Vtom sa zarazila a utrela si slzy. Do vysokých dverí vbehol mladý posol, takmer ešte chlapec. Zastal a vypleštil na ňu oči. Andromacha vstala.

	„Nepriateľ vtrhol do paláca, pani. Už sú tu!“

	Andromacha stála pri tróne a cítila priam neznesiteľné napätie. Vedela, že by mala niečo urobiť, no nevedela čo. Začula, ako vonku ďaleko nad morom zahrmelo.

	Po chvíli čakania, ktorá jej pripadala ako večnosť, sa do megarónu vtackali dvaja vojaci. Podopierali svojho kamaráta. Všetci traja boli ranení, no videla, že ten prostredný umiera. Z hlbokej rany na nohe mu tiekla krv a Andromacha vedela, že mu preťali dôležitú cievu.

	„Odneste ho do kráľovniných komnát,“ prikázala a ukázala na kamenné schodisko. „Tam sa postaráme o ranených.“ Premýšľala, koľko liečiteľov je ešte v meste – ak vôbec nejakí ostali.

	Čochvíľa sa začali dverami valiť ďalší ranení vojaci, starci i zopár žien. V každej tvári sa zračil strach a vyčerpanosť a všetci sa dívali na ňu, aby im povedala, čo majú robiť. Ranených poslala do kráľovniných komnát a ženám prikázala, aby sa o nich čo najlepšie postarali. Starcom povedala, aby zo stien zvesili štíty.

	Nakoniec došiel Polites. Vyzeral o desať rokov starší ako pred dvoma dňami, keď ho videla naposledy. Chudé telo sa mu strácalo v jazdeckej zbroji, ktorá patrila dakomu inému, a s úľavou si sňal prilbu.

	„Nepriateľ dobyl mesto,“ povedal jej krátko. „Naši generáli si myslia, že na palác zaútočí až ráno. Máme teda čas, aby sme sa pripravili.“

	„Ranených som poslala do kráľovniných komnát,“ povedala. „V kuchyni sú potraviny a voda. Potrebujeme nejaké zbrane.“ Ukázala na tri ženy, ktoré prichádzali s náručiami plnými použitých šípov.

	„Prečo sú tu ešte ženy?“ spýtal sa so strachom Polites. „Prečo neodišli, keď sa dalo?“

	„Z toho istého dôvodu ako ty, Polites,“ odvetil Andromacha. „Sú to Trójanky, ktoré sú rovnako ako ty pripravené ostať tu a položiť život za svoje mesto. Aj ty si už mohol dávno odísť, tak ako Kreusa. Alebo si mohol utiecť po dobytí Kráľovej potechy. Tieto ženy sa rozhodli rovnako ako ty. Váž si ich za to.“

	„Dozri, aby nevychádzali z paláca,“ povedal jej Polites. „Každého, kto sa ocitne za jeho múrmi, čaká hrôza. Agamemnónovi vojaci si budú vylievať zlosť za to, že celé leto nič nerobili. Nikto neprežije.“

	Andromacha si spomenula na svojich dvoch chlapcov. Teraz boli v bezpečí, to však nepotrvá dlho. Rázne potlačila paniku, ktorá sa jej zmocňovala.

	„Kde je Polydoros?“ ostro sa spýtala Polita. „Mal byť tu. Plánoval obranu paláca.“

	„Videl som ho na barikáde,“ odvetil. „Je to vojak. Nemohol tu sedieť so založenými rukami, keď na mesto útočí nepriateľ.“

	„Niekedy je najťažšie čakať a nič nerobiť.“ Cítila, ako sa jej namiesto paniky zmocňuje hnev. „Polydoros mal na starosti obranu paláca. Opustil svoje stanovište i svojho kráľa.“

	„Si naňho pritvrdá, Andromacha,“ tíšil ju Polites. „Polydoros bol vždy verným synom Tróje. Bol znechutený, že musí dozerať na otca. Jeho mestu hrozí nebezpečenstvo. Je to vojak,“ zopakoval.

	Andromacha naňho prekvapene pozrela. „Keď je vojak,“ povedala pohŕdavo, „jeho povinnosťou je postarať sa o kráľa, nie bojovať v uliciach. To dokáže hocijaký, aj ten najobyčajnejší vojak. Kráľ vymenoval Polydora za svojho pobočníka, za svojho strážcu, pretože počas obliehania udatne bránil palác. A on kráľa opustil. Prečo ho obhajuješ, Polites?“

	„Niekedy máme aj vyššiu povinnosť, sestra,“ odvetil zamračene, „povinnosť voči svojmu svedomiu.“

	Andromacha sa zhlboka nadýchla a vzdychla si. „Prepáč, Polites. Nemala som sa s tebou hádať. Stmieva sa, musím ísť dať dobrú noc svojim chlapcom. Potom, ak sa Polydoros nevráti, dáme hlavy dohromady a sami vymyslíme nejaký plán. Možno dovtedy prídu aj generáli.“

	S tlčúcim srdcom rýchlo zamierila hore schodmi. So smútkom si uvedomila, že za jej hnevom bol strach o chlapcov. V kráľovniných komnatách zamierila do ich spálne. Slúžku Anio nikde nevidela. Vtom si spomenula, že jej kázala, aby pohľadala nejakú látku na obväzy. Malý Dex sedel na zemi a hral sa so svojou obľúbenou hračkou, otlčeným dreveným koníkom s modrými očami, ktorého si priniesol z Dardanosu.

	Poobzerala sa a potom si čupla k chlapcovi.

	„Kde je Astyanax?“ spýtala sa ho a odhrnula mu plavé vlasy z tváre.

	„Šiel s tým mužom,“ odvetil chlapec a podal jej hračku, aby sa s ním hrala.

	Andromacha sa zamračila a srdce jej stuhlo od hrôzy. Znovu začula, ako v diaľke zadunel hrom. „S akým mužom, Dex?“

	„S tým starcom, ktorý ho odviedol,“ odvetil.

	 

	
XXXI

	Kráľova smrť

	„Nájdem tvojho syna,“ sľúbil Andromache bojovník Kalliades. „Bez neho sa nevrátim.“

	Prehľadali celý palác, no po Astyanaxovi ani stopy. Ale ani po Priamovi. Kráľov sluha povedal Politovi, že starec naposledy sedel zavinutý do deky na balkóne. Bol vetchý a pomätený, vysvetľoval muž na svoju obranu, a žil v pohodlnom svete dávnej minulosti. Od Hektorovej smrti v nej žil takmer stále.

	Kalliades sa vrátil do megarónu a vyzliekol si zbroj, takže nakoniec ostal iba v koženej, bronzom spevnenej suknici a sandáloch. „Pohľadaj mi nejaký čierny plášť,“ povedal Andromache. Pozrela naňho. Úzkosť v jej očiach vystriedala namrzenosť, no kývla na jednu zo svojich slúžok.

	„Prines rovno dva,“ povedal jej Banokles, odopínajúc si náprsný pancier.

	„Generál,“ kládol Kalliades na srdce svojmu kamarátovi, „Ty si potrebný tu, musíš povzbudiť vojakov.“

	„Nepriateľ dnes nezaútočí,“ sebaisto odvetil plavovlasý bojovník.

	„Nie,“ prisvedčil Kalliades. „Agamemnón dá svojim vojakom dnes v noci voľnú ruku, aby drancovali, koľko len chcú. Ale na úsvite musíme byť pripravení. Máme tak málo vojakov, že ledva dokážeme ubrániť palác. Naši bojovníci ti dôverujú a položia za teba aj život.“

	Nervózne k nim pristúpil Polites. „Pôjdem s tebou, Kalliades,“ ponúkol sa. „Ak, pravda, chceš. Poznám svojho otca a tuším, kam išiel.“

	Očakával, že vysoký bojovník jeho pomoc odmietne, no Kalliades povedal: „Ďakujem ti, pane. Nemohol sa dostať ďaleko. Môžeme len dúfať, že ho nezajali. A s ním aj chlapca.“

	Slúžka sa vrátila s dvoma čiernymi plášťami s kapucňami. Kalliades si rýchlo pripol opasok s mečom a potom si obliekol plášť. Polites sa díval naňho a potom neobratne urobil to isté.

	„Búrka bude dnes v noci naším spojencom,“ povedal Kalliades princovi. „Budeme sa držať v tieni, kým nenatrafíme na dvoch mykénskych bojovníkov. Zabijeme ich a oblečieme si ich zbroj.“

	Polites bez slova prikývol, lebo sa bál, že sa mu bude chvieť hlas. Nikdy nebol bojovníkom. To prenechal svojim bratom Hektorovi, Agatonovi a Diodovi. Vždy si hlboko vážil vojakov, ktorí hovorili o zabíjaní s rovnakou samozrejmosťou, ako on hovoril o strihaní ruží.

	„Čoskoro budeme potrebovať tvoje ženy s lukmi,“ povedal Kalliades Andromache. „Pošli ich na predný palácový balkón, aby kryli obrancov, keď budú ustupovať z palácových hradieb. Ak nepriateľ dobyje hradby a nádvorie, pošli ich na galériu v megaróne. Ak stratíme aj megarón, nech sa stiahnu do kráľovniných komnát.“

	Prikývla. „Budeme na ne pyšní, uvidíš,“ sľúbila mu.

	Keď vyšli z paláca, Kalliades zastal a Polites sa poobzeral. Zboku do nich šľahal prudký dážď, do ktorého sa opieral vietor. Na severe rozčesol oblohu blesk a za múrmi naľavo horel obrovský oheň. Nevideli nijakých nepriateľských vojakov, hoci z dolného konca mesta sa ozývali výkriky a rinčanie zbraní.

	„A teraz kam?“ spýtal sa a jeho slová v okamihu uchytil vietor.

	Polites si priložil ústa k uchu bojovníka. „K Veľkej veži!“ zakričal.

	Kalliades nadvihol obočie, no Polites horlivo prikyvoval: „Som o tom presvedčený,“ skríkol.

	Rozbehli sa po uliciach smerom k veži. Zakaždým, keď Kalliades zastal, Polites zmeravel a srdce sa mu prudko rozbúšilo. Potom sa vysoký bojovník rozbehol ďalej, pričom sa stále držal úzkych uličiek a vyhýbal sa otvorenému priestranstvu. Napriek prudkému lejaku všade horelo. Videl množstvo mŕtvych tiel – niektoré z nich patrili obyvateľom, no väčšinou vojakom – a niekoľko ranených. Kalliades zastal iba raz. Kľakol si a prehodil zopár slov s ťažko raneným trójskym vojakom, ktorý ležal na zemi s rozpáraným bruchom. Kalliades vytiahol zakrivenú dýku, podrezal mu hrdlo a zachmúrene pokračoval v ceste.

	V jednej úzkej uličke zastali, lebo začuli dupot v daždi pochodujúcich nôh. Približovali sa k nim nepriateľskí vojaci s fakľami v rukách. Nebežali, nekričali, ani sa nesmiali, len mlčky pochodovali, ako keby mali nejaké poslanie. Kalliades sotil Polita do najbližších vrát, no vchod nebol hlboký a keby vojaci prišli bližšie, určite by ich zbadali. Kalliades otvoril vráta a vošiel dnu. Polites ho nasledoval. Srdce mu skákalo až v krku.

	Ocitli sa na nádvorí. Bolo tam vyše tucta mykénskych vojakov, no pozornosť upriamovali na kohosi, kto ležal na zemi. Kalliades s Politom začuli mučivý výkrik a prosebný ženský hlas. Polites sa vyľakane pozrel na Kalliada. Bojovník sa zachmúril, no pokrútil hlavou. Polites zazrel v jeho očiach bolesť.

	Bez povšimnutia vykĺzli naspäť na ulicu a rozbehli sa ďalej. Polites si všimol, že Kalliades trochu kríva. Musela to byť poriadna rana, keď taký bojovník ako on kríva, pomyslel si.

	Napokon natrafili na dvoch mykénskych bojovníkov v zbroji. Jeden sa opieral o múr s rukami vbok, akoby lapal po dychu. Druhý mu nadával, nakláňal sa k nemu a kričal mu čosi do ucha. Kalliades naznačil Politovi, aby počkal, a vykročil k chlapom. Obaja bezstarostne zdvihli zrak. Kým sa stačili pohnúť, Kalliades jednému podrezal hrdlo. Druhý uskočil, zaklial a vytasil meč. Vrhol sa na Kalliada a zahnal sa mu na hlavu. Kalliades sa uhol, prikrčil sa a bodol chlapa do slabín. Až potom vytasil meč. Mykénčan chviľu statočne bojoval, no potom sa zvalil vedľa svojho kamaráta. Polites videl, ako sa jeho krv mieša s dažďom. Kalliades sa poobzeral, rýchlo stiahol z mŕtveho zbroj a podal ju Politovi, aby si ju navliekol. Medzitým zomrel aj druhý chlap a Kalliades zvliekol zbroj aj z neho.

	Vykročili ďalej a už videli Veľkú vežu, keď stretli ďalšiu skupinu mykénskych vojakov. Veliteľ naňho kývol a Kalliades, nápadne krívajúc, pristúpil k nemu.

	„Ako sa voláš, vojak?“ spýtal sa veliteľ.

	„Kleitos, Panter Kleitos, pane,“ odvetil Kalliades, prehĺtajúc hlásky. „Toto je Toas. Je opitý.“

	„Hľadáme deti,“ povedal mu veliteľ. „Kráľ Agamemnón si želá, aby sme mu priviedli každé decko, ktoré sa nachádza v meste.“

	„My hľadáme ženy, nie malé decká,“ zachechtal sa Kalliades.

	Veliteľ sa uškrnul. „Isteže, vojak, ale ženy majú často decká so sebou. A Agamemnón ponúka strieborniak za každé dieťa, ktoré mu privedú. Za to si po návrate domov kúpiš žien, koľko len chceš.“

	„Budem na to pamätať,“ veselo povedal Kalliades. „No lepšie je mať jednu ženu teraz ako desať neskôr. A dnes v noci ma to nebude nič stáť!“ Obrátil sa na Polita. „Tak poď, ty ožran,“ zakričal a vykročil ďalej.

	V okolí Skajskej brány, pri ktorej ešte včera zúril boj, nebolo ani stopy po živote. V kalužiach ležalo niekoľko obhorených mŕtvol, no nevideli nikoho živého. Veľká brána bola zavretá a závora zasunutá, nechcela ich pustiť z mesta rovnako, ako nechcela pustiť kedysi do mesta nepriateľa.

	Polites sa pozrel hore na vežu a chvíľu sa mu zdalo, že pri dverách na cimburí zbadal akýsi pohyb. Ukázal tým smerom a Kalliades prižmúril oči.

	„Si si istý?“ spýtal sa bojovník a celá jeho tvár vyjadrovala pochybnosti. Polites prikývol a obaja vykročili hore kamennými schodmi. Kalliades utekal po schodoch aj napriek ťažkej zbroji a poranenej nohe. Polites kráčal pomalšie za ním.

	Vo veži bola tma ako vo vreci, ale aspoň už nefúkalo. Jediný zvuk, ktorý počuli, bolo bubnovanie dažďa na drevenej streche vysoko nad nimi. Už nemuseli na seba kričať.

	„Drž sa vľavo, čo najviac pri stene,“ radil Polites bojovníkovi. „Schody sú vychodené, ale nemali by byť klzké.“

	Výstup v úplnej tme pripadal strašný dokonca aj Politovi, ktorý šiel tadiaľ pri svetle fakle už veľakrát. Zmocnili sa ho pochybnosti. Mohol Priamos zájsť až tak ďaleko? Mohol vyniesť Astyanaxa po týchto schodoch v úplnej tme? Uvedomil si, že najprv mali prezrieť okolie dolu pri veži, či tam niekde neleží chlapcovo telo. Kým vyšli nahor, Polites presvedčil sám seba, že sa ženú za chimérou.

	Napokon pocítil na tvári čistý nočný vzduch a dážď a zbadal, že Kalliades vystúpil pred ním na strechu. Obloha bola bledá; uvedomil si, že už takmer svitá. Stále hrmelo a blýskalo sa. Zase ho premkol strach. Spomenul si, že muža oblečeného v zbroji vraj neraz zasiahne blesk.

	Vystúpil na strechu. Chvíľu nič nevidel, lebo zmysly mu otupil vietor a dážď šľahajúci na veži. Vtom zahrmelo a oblohu rozčesol jasný blesk. Zbadal Priama, ktorý stál na nízkom múriku na vzdialenom konci veže. Dlhé biele vlasy a sivé rúcho viali za ním vo vetre, ako keby už padal dolu. Dieťa držal nehybne v náručí.

	Polites s búšiacim srdcom vykročil k otcovi, lebo sa bál, že každú chvíľu skočí dolu.

	Priamos sa obrátil a uvidel ho.

	„Polites! Čo tu robíš, ty hlupák?“ Kráľov hlas, mocný a pohŕdavý, k nim priniesol vietor. „Nekázal som ti, aby si sem prišiel.“

	„Hľadám toho chlapca, otec. Andromacha sa oňho bála. Nevedela, kde je.“ Polites teraz videl chlapcovu tvár. Modré oči mal otvorené a s hrôzou hľadel naňho.

	„Je so svojím otcom,“ odvetil kráľ. „S kým iným by mohol byť vo väčšom bezpečí? S tebou určite nie, ty hlupák. Ani s tou fľandrou, jeho matkou. Ukazujem ho veľkému Diovi. Je to Orlíča a otcovi všetkého je veľmi drahý.“

	So svojím otcom? Ako to myslel? premýšľal Polites. Kalliades, stojaci vedľa neho, sa ho spýtal: „Ako sa mu sem podarilo dostať bez toho, aby ho zajali?“

	„Kráľ pozná mesto lepšie než hocikto iný,“ odvetil Polites. „A keď je pri zmysloch, je prefíkaný ako tri líšky dohromady.“

	Ako sa rozprávali, Priamos sa pozrel na dieťa a na tvári sa mu zračil zmätok. Videli, že tvár mu ako zvyčajne skrivil strach zmiešaný so zúfalstvom.

	Polites k nemu rýchlo pristúpil, lebo sa bál, že starec v panike pustí dieťa z rúk. „Ukáž, vezmem malého Hektora k matke,“ povedal. „Kráľovná ho chce vidieť.“

	Priamos sa pozrel na dieťa. „Hektor,“ zakvílil. „Môj najlepší syn.“

	Polites vystrel ruky a Priamos mu podal Astyanaxa. Až vtedy sa chlapec potichu rozplakal. Polites ho podal Kalliadovi.

	„Odnes ho k matke,“ prikázal mu.

	Kalliades sa pozrel naňho a potom na kráľa. Váhal.

	„Tak už choď, Kalliades. Musíš ho zachrániť. Je to Orlíča.“

	Kalliades sa zamračil. Očividne ničomu nerozumel, ale prikývol, povedal: „Áno, pane,“ a vzápätí už niesol chlapca dolu schodmi.

	„Poď, otec, musíš si oddýchnuť,“ povedal Polites mierne, vzal otca za ruku a ťahal ho z múrika.

	„Kde to som?“ vyľakane skríkol starec. „Neviem, kde som.“

	„Stojíš na Veľkej veži Iliónu, otec. Striehneme na nepriateľov Tróje. Keď prídu, zničíme ich.“

	Starec prikývol a klesol na zem. Polites videl, že je načisto vyčerpaný. Sadol si k nemu a začal si odkladať zbroj. Vedel, že ich tam oboch čaká smrť.

	Keď napokon nepriatelia prišli, boli to len dvaja mykénski vojaci. Jeden bol mohutný s dlhými strapatými ryšavými vlasmi a bradou, druhý chudý a malý. Vyšli na strechu, a keď zbadali chorého starca so synom, uškrnuli sa a divo sa na seba pozreli.

	Polites unavene vstal, vytasil meč a snažil sa spomenúť si, ako sa kedysi učil narábať s mečom. Oboma rukami ho zdvihol pred seba a postavil sa pred otca.

	Ryšavý vojak vytasil meč a vykročil k nemu. Druhý ostal stáť a s úsmevom sa prizeral.

	Vojak sa zahnal mečom Politovi na hruď, ten však nervózne uskočil a meč mu skĺzol po bronzových kotúčoch náprsného panciera. Vojak urobil fingovaný útok doľava a keď sa Polites pomaly pohol, aby odrazil útok, skočil dopredu a bodol Polita do boku. Polites mal pocit, akoby ho udreli kladivom. Podlomili sa mu nohy a v bolestiach sa zviezol na mokrú strechu.

	Díval sa, ako vojak dvíha meč, aby mu zasadil smrteľný úder, keď vtom akási ruka skúseným ťahom zozadu podrezala Mykénčanovi hrdlo, až mu z úst vystrekla krv. „Skapte, vy psi!“ zamrmlal Priamos a zdvihol meč vojaka, ktorý mŕtvy padol na zem.

	Druhý Mykénčan pribehol rozzúrený k nemu. „Pri Hádovi, za to budeš pykať, ty starý bastard!“ zakričal a z celej sily sa zahnal na kráľa. Priamos zdvihol meč a čepele narazili na seba, až vyleteli iskry.

	Kráľ sa zatackal dozadu, staré nohy ho zradili a pokľakol na jednu nohu.

	Keď sa vojak nad ním sklonil, Polites vytiahol z krku mŕtveho muža dýku a zabodol ju útočníkovi do stehna. Bol však taký slabý, že dobre netrafil a vojaka ledva škrabol. Keď sa však Mykénčan k nemu zvrtol, Priamos zdvihol meč a vrazil mu ho do chrbta. Chlap klesol s vypúlenými očami na kolená a vzápätí padol mŕtvy na zem.

	Polites sa v mukách dovliekol ku kráľovi. „Zabil si ich, otec,“ precedil pomedzi zuby. „Ale prídu ďalší.“

	Priamos sa sebavedome usmial. „Môj syn nás zachráni,“ sľuboval. „Hektor príde práve včas. Hektor ma určite nezradí.“

	Polites prikývol, držal sa za bok a díval sa, ako mu pomedzi prsty tečie krv. „Je to dobrý syn,“ prisvedčil smutne. Potom zavrel oči a zaspal.

	Keď znovu roztvoril oči, bol už jasný deň. Na strechu vyšlo vyše tucta mykénskych bojovníkov. Polites si vzdychol a pokúšal sa pohnúť, no telo ho neposlúchalo a bezmocne ostal ležať. Bol na smrť unavený, ale strach nemal. Otočil hlavu a zbadal, že otcovi sa akosi podarilo opäť vyliezť na múrik. Spomenul si na Kassandrine slová: Priamos prežije všetkých svojich synov. Usmial sa.

	„Zbohom, otec,“ zašepkal, keď sa otec vrhol z veže. Posledné, čo videl, bol meč smerujúci na jeho hlavu.

	Búrka sa prihnala z Trácie, zo studených výšin Rodopských hôr. Ani ľadový dážď, ktorý priniesla so sebou, nestlmil prudký severný vietor, ktorý strhával strechy z príbytkov roľníkov a rybárov a lámal hrubé konáre stromov. Po svahoch hory Ida váľal stáročné duby, ktorých hlboké korene oslabilo suché leto, a divé zvieratá pred ním splašene utekali.

	Zlatá strecha Priamovho paláca sa celá triasla, ako sa ju víchor snažil odtrhnúť a uchvátiť. Terakotové škridly lietali po celom meste ako lístie a múry zničených palácov padali na zem.

	Na strmom úbočí za Trójou hľadel bronziar Chalkeos priamo do víchrice a tešil sa.

	„Severný vietor boreas. Hovoria mu žrút,“ zamrmlal si veselo pre seba. „Bodaj by žrút zhltol hviezdne kamene a vypľul ich predo mnou na zem!“

	Hrdo sa pozrel na vysokánsku pec, najvyššiu, akú vôbec postavil po mnohých nevydarených pokusoch. Kamenná veža bola naspodku štvorcová, iba dva kroky široká, no dosahovala výšku mestských hradieb. Pri prvom pokuse sa zrútila, čo bol dôkaz, že pri výpočte potrebnej hrúbky stien sa zmýlil. Druhú a tretiu pec zničili nepriateľskí vojaci, zatiaľ čo sa skrýval v neďalekom lese a bezmocne škrípal zubami. Potom sa však odvážil zájsť do mykénskeho tábora a prehovoriť s Agamemnónom. Odvtedy mu vojaci dali pokoj. Posledné dva pokusy boli svojím spôsobom úspešné. Potrebnú teplotu síce dosiahol, no obe pece zhoreli a s nimi aj ostatné stavby na úbočí. Chalkeos musel jednoducho začať odznova.

	„Len trpezlivosť,“ vravel si. „Bez trpezlivosť nevzniklo nikdy nič osožné.“

	Banoval, že sa nemá o pláne s kým porozprávať. Šťastlivca by to zaujímalo, určite by plán pochopil a pochválil by ho. S Areovým kovom by dokázal zhotoviť dokonalý meč, ktorý by sa neohol, nezlomil a nikdy neotupil.

	Rozhovor s Agamemnónom ho príjemne prekvapil. Chalkeos Mykénčanmi ako národom pohŕdal. Boli to plienitelia, piráti a vrahovia. Vždy si predstavoval, že ich kráľ je zver bez štipky inteligencie či predstavivosti. Agamemnón sa však rozvážne vypytoval na jeho prácu a sľúbil mu, že po skončení vojny jeho snaženie podporí. Chalkeos mu celkom nedôveroval, no od Trójanov už podporu určite čakať nemohol.

	Myseľ mu zhrýzali iné pochybnosti. Ďalšia zbraň, Chalkeos? pýtal sa sám seba. Naozaj chceš zhotoviť ďalšiu zbraň a dať ju do rúk násilníkom, keď si videl, koľko ľudí zomrelo vďaka tvojim vynálezom? Pokrútil hlavou, aby tú nepríjemnú myšlienku zahnal.

	Už včera vedel, že príde búrka, a pracoval celý deň a celú noc, aby rozpálil pec. Ako šialenec, zasmial sa pre seba, ako ozajstný šialenec z Milétu!

	Pec naplnil suchými olivovníkovými konármi a kvôli čistote aj úlomkami bieleho vápenca. Navrch nasypal kopu sivej hubovitej hmoty, ktorá vznikla pri tavbe červenej rudy. Naspodku pece boli hranaté dvierka, za ktorými stála plytká hlinená miska na zachytávanie roztaveného kovu. Z dna misky vychádzala rúrka priamo do odlievacej formy v tvare meča. Dvierkami sa ovládal ťah. Teraz boli dokorán otvorené a vďaka prudkému nárazovému vetru vznikla teplota, akú ešte nikdy nedosiahol.

	Chalkeos nervózne odstúpil od rozpálenej pece. Teraz to už nemôžem zastaviť, povedal si. Je to v rukách bohov. Oheň v peci tak hučal, že takmer nebolo počuť hrmenie. Akoby zavýjal sám cerberus.

	V tej chvíli, presne ako sa obával, sa obrovská pec začala chvieť a triasť. Ozval sa ohlušujúci výbuch, až Chalkeos zletel na zem, oheň prelomil múry svojho väzenia a kúsky rudy a pece s rozleteli do širokého okolia a len-len že ho netrafili. Napoly omráčený Chalkeos v zúfalstve vykríkol a rýchlo sa bil rukami po oškvarených vlasoch a brade.

	Štvornožky sa dovliekol na kraj kopca a zaclonil si oči pred horúčavou. S úžasom zbadal, že iba niekoľko krokov od miesta, kde ležal, pec tesne pred zničením splnila svoj účel. Hviezdny kov sa vďaka ohromnej teplote roztavil a presne podľa plánu vytiekol do formy v tvare meča, hoci komín sa zrútil. Kryt formy odtrhlo a rozžeravený kov kalil dážď.

	Starcovi zasvietila v srdci nádej. Meč bol hotový, no bol to dokonalý meč, o akom sníval?

	Chalkeos sa neveriacky prizeral, ako smerom k odlievacej forme pomaly padá aj posledná časť komína. Keď padajúci komín zachytil okraj formy, prevrátil ju a rozpálený meč so zasyčaním vypadol do blata, kováč od strachu vykríkol.

	Chalkeos sa dovliekol k meču a snažil sa natiahnuť si hrubé kožené rukavice, ktoré mal zavesené na krku. Keď sa dotkol žeravého meča, z rukavice sa razom začalo dymiť. Odtiahol ruku. Dychtivo civel na zbraň a takmer si neuvedomoval, že od ohňa sa chytili aj stromy a krovie, ktoré dosiaľ ostali nedotknuté.

	Žiariaci meč v neutíchajúcom daždi pomaličky chladol a pohasínal. Chalkeos vystrel ruku a opatrne ho chytil.

	Svitalo a už bolo po búrke, keď sa Kalliades s Astyanaxom vrátili do paláca. Keď Kalliades vychádzal z Veľkej veže, svitlo mu, ako sa tam Priamos dostal – popri múre. Bolo to vari prvýkrát za celé generácie, keď pri múre nestála stráž, pomyslel si. Zrejme stretol iba zopár vojakov. Boli opití a muža v mykénskej zbroji s deckom v náručí sa určite na nič nepýtali.

	Keď Kalliades došiel k palácu na dostrel šípu, skríkol: „Otvorte bránu! To som ja, Kalliades!“ Nechcel, aby ho zastrelil nejaký horlivý lukostrelec. Začul, ako ktosi na hradbách zakričal jeho meno. Vysoká, bronzom spevnená brána sa pomaly otvorila a on sa prešmykol dnu. Vnútri naňho čakali Andromacha a Banokles. Podal dieťa princeznej, ktorá si ho privinula k sebe. „Mama,“ ospalo zašemotilo chlapča.

	Andromache od úľavy a radosti tiekli po tvári slzy. Jemne pobozkala synčeka na líčko. „Som tvojou dlžníčkou, Kalliades. Buď si istý, že na to nezabudnem,“ povedala vážne. „A čo je s Priamom a Politom?“

	„Nechal som ich spolu.“ Nechcel jej dávať falošné nádeje. „Už asi nežijú. Toto dieťa môže byť už teraz trójskym kráľom.“

	Smutne prikývla, potom sa obrátila a so synom v náručí vykročila naspäť do paláca.

	„To chceš nosiť stále?“ spýtal sa Banokles a ukázal na mykénsku zbroj. „Hádam nechceš, aby ťa omylom zabil dakto z našich. To by bolo mrzuté.“

	Kalliades sa usmial a poslal jedného z vojakov, aby mu priniesol zbroj. Potom unavene vykročil za Banoklom po schodoch hore na cimburie. Palácové múry dosahovali výšku dvoch chlapov. Útočníci budú potrebovať rebríky, no na ich zhotovenie mali času dosť.

	„Tak čo, stratég,“ spýtal sa Banokla a rozhliadal sa po čakajúcich vojakoch, „aký máš plán?“

	„Hovoril som s chlapmi,“ odvetil Banokles, „a povedal som im, aby zabili každého, kto na nich zaútočí, a neprestali ich biť dovtedy, kým nebudú všetci mŕtvi.“

	„Dobrý plán,“ povedal Kalliades. „Páči sa mi. V tom je výhoda jednoduchosti.“ Usmial sa a cítil, ako z neho opadáva napätie. Banokles mal pravdu. Došli na koniec cesty a už nemuseli prijímať nijaké rozhodnutia. Budú bojovať – a buď ostanú nažive, alebo zomrú.

	Banokles sa naňho uškrnul a mykol plecami. „Každému sa páči plán, ktorému rozumie.“

	„Koľko nás je?“

	„Necelých tristo a väčšina je ranená. Okolo päťdesiat Orlov. A zopár príslušníkov Trójskeho koňa. Teraz by sa nám tu zišiel Hektor.“

	Stíšeným hlasom dodal: „A tamtá žena.“ Kývol hlavou pozdĺž múru, kde stála Pentesileia s lukom v ruke a dívala sa na mesto. Mala na sebe vysokú prilbicu i náprsný pancier. Kalliades, ktorý sa na ňu díval zboku, mal dojem, že vyzerá ako bohyňa Aténa vo vojnovej zbroji.

	„Hillas tú ženskú pokladá za zázrak,“ prezradil mu Banokles. „Na päťdesiat krokov odstrelí blche gule.“

	„Hillas? Ten istý Hillas, ktorý si myslí, že ženy bojovníčky by mali pre ich bezočivosť zaživa pochovať?“

	„Ja viem. Ani ja by som tomu neveril. Možno je zaľúbený,“ dumal Banokles. „Hoci je škaredá ako noc a tenká ako prútik. Nemám rád kostnaté ženy. Chcem povedať – aký to má všetko vlastne zmysel?“

	Kalliades si sadol napoly počúvajúc na zem, oprel sa o múr a zívol. Bol na smrť unavený, poranená noha ho bolela a bolo mu ťažko pri srdci. Nikdy nechcel byť Trójanom. Bojovníci Levej siene vždy pohŕdali vojskom Zlatého mesta. Boli presvedčení, že praví bojovníci sú ako levy medzi ovcami a bojujú s nepriateľom v mene boha vojny Area. Trójski vojaci sa skrývali za vysokými múrmi a spoliehali sa na Priamovo bohatstvo.

	Banokles mal pravdu. Za čo vlastne bojujú? Nebolo tu nijaké bohatstvo, nijaký kráľ a vysoké hradby bránili celkom nezmyselne.

	Kalliades si spomenul na časy, keď akísi surovci znásilnili a zabili jeho sestru a on sa ako chlapec skrýval v ľanovom poli. V ten deň prisahal, že tých chlapov nájde, zabije a sestru pomstí. S týmto zámerom sa pridal k Mykénčanom. Rokmi však na svoju prísahu akosi zabudol a zistil, že bojuje po boku rovnakých surovcov. On nikdy nijakú ženu neznásilnil, ani nezabil dieťa, no mnohí jeho kamaráti to urobili, chlapi, ktorých s hrdosťou nazýval svojimi kamarátmi.

	Keď zachránil Piriu pred pirátmi, jeho život sa v mnohom zmenil. Spomenul si na svoju prísahu v ľanovom poli. A vedel, že na ňu už nikdy nezabudne.

	„Aby som odpovedal na tvoju otázku…“ obrátil sa na Banokla.

	„Akú otázku?“

	„Pýtal si sa ma, za čo bojujeme. Za toho malého chlapca. Teraz je trójskym kráľom Astyanax. Zaňho bojujeme. Nie však preto, že je kráľ. Dnes bojujeme za všetky ženy a starcov v paláci, ktorí sa na nás spoliehajú. Za ľudí, ktorí nemôžu bojovať sami. Použijeme meče, aby sme chránili slabých, nie aby sme ich zabíjali a zobrali im všetko, čo majú. To robia len nízki ľudia.“

	Banokles mykol plecami. „Keď myslíš,“ odvetil. Potom zažmúril do pribúdajúceho svetla. „Už idú!“ povedal.

	Kalliades vstal a vyzrel ponad zubatý múr. Dostal strach. Stále čelili obrovskému množstvu nepriateľských vojakov. Tie stovky, ktoré zabili pri Skajskej bráne, akoby neznamenali vôbec nič. Ešteže si väčšina obrancov v noci dobre oddýchla, kým útočníci hýrili a zabíjali.

	Začul, ako na vonkajšiu stranu múru narážajú rebríky.

	Vtom Banokles vstal a zreval na nepriateľa: „Ja som Banokles! Poďte si po smrť, vy vyvrheli!“ Spoza múru vyletelo mračno šípov. Jeden z nich mu škrabol kýpeť ucha. Uškrnul sa a rýchlo sa prikrčil.

	Pozreli sa na seba, chvíľu vyčkali a potom ako jeden vyskočili proti nepriateľovi. Akýsi obrovitý mykénsky bojovník vyliezol až na samý vrch rebríka, no čakal tam naňho Arguriov meč, ktorý sa mu zaťal do hlavy. Kalliades nato sekol mečom do tváre ďalšieho bradatého útočníka a pozrel sa popri múre. V tejto časti bolo len zo dvadsať rebríkov. Stačí zabiť dvadsať bojovníkov, pomyslel si, a stále v tom pokračovať, až kým neprestanú útočiť.

	Banokles, stojaci napravo, sekol mečom jednému útočníkovi do krku a vzápätí druhému do hlavy. Na múr vyliezol bojovník so zapletenou bradou a so sekerou v ruke. Banokles ho nechal prísť bližšie, potom sa prikrčil a bodol ho mečom do brucha. Ako padal, pichol ho ešte do chrbta. Vzal mu sekeru, rozohnal sa na ďalšieho útočníka a zaťal mu ju do pleca a náprsného panciera.

	Ponad múr vyletúvali šípy, ale väčšinou privysoko, a neškodne dopadali na nádvorie, no dvaja obrancovia padli a jeden šíp trafil Banokla do náprsného panciera.

	Kalliades po jeho ľavici zbadal, že traja mykénski bojovníci sa predrali na cimburie a držali pozíciu, takže mohli za nimi liezť ďalší. Kalliades na nich zaútočil, jedného hneď zrazil na zem a druhého udrel do pleca, až vrazil hlavou do múru. Tretí sa zahnal Kalliadovi mečom na brucho. Jeden z Kráľovských orlov odrazil úder a sekol útočníka do krku. Druhý muž sa pokúšal vstať, no Kalliades ho prebodol mečom kúsok od kľúčnej kosti. Pozrel na Orla, ktorý mu pomohol; bol to Polydoros.

	„Za kráľa!“ zvolal mladý pobočník, jedného útočníka bodol do brucha a druhému sekol do krku.

	A boj zúril ďalej.

	 

	
XXXII

	Trójanky

	Andromacha zložila náruč šípov na balkón. Nepoddajné vlasy si vzadu zviazala koženým remienkom a vlhké dlane si utrela o tuniku. Pozrela na ostatné ženy stojace na palácovom balkóne. Niektoré sa dívali na ňu a nervózne nasledovali jej príklad, iné neodtŕhali zrak od bitky, ktorá zúrila na palácovom nádvorí. Vedeli, že tento stav dlho nevydrží. Statoční bojovníci brániaci cimburie ustupovali po každej vlne nepriateľského útoku. Deň sa prehupol do dusného popoludnia a Andromacha cítila v kostiach, že sa blíži koniec.

	Dívala sa, ako sa muži s nosidlami, väčšinou starci, predierajú s ranenými do paláca. Načo? premýšľala. Našich ranených zachránia, no neskôr, keď nepriateľ vtrhne do paláca, tak či tak zomrú. Palácové hradby neudržia. Nie sú dosť vysoké a nieto dosť mužov. Palác neudržia. Zatvorila oči. Zaplavilo ju zúfalstvo.

	„Pani, pomôžeš mi?“ Jej mladá slúžka Anio zápasila s koženým náprsným pancierom, ktorý dostala. Hoci bol určený pre menšieho muža, bol priširoký a z útlych pliec jej ovísali remienky.

	Andromacha ich trpezlivo rozviazala a potom znovu pevne zaviazala. „Tak,“ povedala, „teraz je to lepšie. Vyzeráš ako korytnačka s priveľkým pancierom.“

	Anio sa usmiala. Jedno dievča sa zasmialo a Andromacha cítila, ako z nej opadáva napätie. Ostalo desať žien Posvätného koňa, asi pätnásťročných dievčat, ktoré neutiekli z mesta. Niektoré ostali preto, lebo boli bez rodiny a nemali kam ísť, iné preto, lebo ostali aj ich rodiny, presvedčené, že veľké hradby nepadnú. Andromacha ich na Kalliadov rozkaz priviedla na vysoký palácový balkón obrátený na nádvorie. Iba Pentesileia nedbala na rozkaz a išla bojovať na cimburie s tráckymi lukostrelcami.

	Andromacha sa zamračila, nahnevaná sama na seba, že prepadáva zúfalstvu, aj keď len nakrátko. Si kráľovská dcéra, povedala si. Nefňukaj a nesťažuj sa na svoj osud. Mladá Anio sa usmieva napriek nepriazni osudu. Buď rada, že môžeš stáť po jej boku.

	Sledovala mužov na hradbách a pocítila hrdosť. Sú to trójski bojovníci, pomyslela si. My sme trójski bojovníci. Bojujeme a možno tu aj zahynieme, no ľudia budú o nás rozprávať a na Tróju nikdy nezabudnú.

	Začula dôverne známy hlas. „Áno, Andromacha, áno! Buď silná! Dívaj sa na sever, pomoc určite príde. Pred koncom sa zase stretneme, sestra.“

	Kassandra! Jej hlas bol taký čistý, taký skutočný, že Andromacha sa poobzerala okolo seba. V duchu volala sestru po mene, no nedostala odpoveď. Dívaj sa na sever, povedala Kassandra. To jej radil aj Odyseus.

	V tej chvíli sa na hradbách nečakane objavil nepriateľ. Ôsmi mykénski bojovníci sa predrali až nahor, zbehli dolu po schodoch a bežali cez nádvorie k palácu.

	„Pripravte sa!“ zakričala na lukostrelkyne, schmatla luk a nasadila šíp na tetivu. Ostatné dievčatá urobili to isté. „Čakajte!“ vystríhala ich. Chladne sledovala, ako sa bojovníci približujú.

	Potom zakričala: „Teraz!“ a bežiacich mužov zasiahlo mračno šípov. Každé dievča stačilo vystreliť dva alebo tri šípy a trafili piatich chlapov. Dvaja spadli, traja sa tackali ďalej. Keď sa muži dostali k zavretým dverám megarónu, nemali kam ísť a pokúšali sa vyliezť po holých kamenných múroch. K balkónu sa podarilo dostať iba jednému. Keď sa rukou zachytil o múrik, Andromacha vytiahla bronzovú dýku. Počkala, kým vystrčí hlavu, a potom ho bodla do oka. Spadol a nevydal ani hláska.

	Znovu sa pozrela, ako pokračujú boje na hradbách. Šík obrancov bol na niekoľkých miestach narušený a na hradby sa podarilo dostať ďalším Mykénčanom. Trójania začali krok za krokom organizovane ustupovať a snažili sa udržať šík, hoci nepriateľ ich ustavične zatláčal smerom k palácu.

	„Čakajte!“ prikázala dievčatám, keď zbadala, že niektoré zdvihli luky. „Skloňte luky. Okamžite! Nezabúdajte, aký máme rozkaz.“

	Začula, ako sa dolu pod nimi s vrzgotom a rachotom otvorili dvere megarónu.

	Na kameňoch zaduneli kopytá koní a z paláca vyrazili poslední jazdci, ktorí boli v meste. Šík obrancov sa v strede rozostúpil a jazdci vleteli priamo do uvoľneného priestoru. Kopijami a oštepmi útočili na nepriateľa. Boli tam všetky kone, čo zostali v meste. Andromacha zbadala čierneho žrebca Hrdinu, ktorý naposledy niesol na chrbte Hektora. Vzpínal sa a kopytami kopal nepriateľských vojakov. Potom videla už len jedno veľké klbko bojovníkov a koní a počula už len výkriky mužov, erdžanie koní a rinčanie zbraní.

	Bol to posledný chrabrý útok, no nestačilo to. Brána v palácovom múre bola otvorená a zozadu sa tlačili dopredu stovky ďalších nepriateľských vojakov. Trójania stále ustupovali, a hoci statočne bojovali, strácali pôdu pod nohami.

	„Pripravte sa,“ prikázala Andromacha ženám Posvätného koňa. „Nestrieľajte naslepo. Radšej počkajte a poriadne namierte. Mohli by ste trafiť vlastných. Každý šíp musí trafiť cieľ. Mierte vysoko. Ak netrafíte hlavu jedného nepriateľa, možno trafíte toho za ním.“ Tieto pokyny im vtĺkala do hlavy v posledných dňoch tak často, že si ich mrmlala aj v spánku.

	Nepriateľskí vojaci už boli na dostrel, no Andromacha stále čakala. Vtom zbadala, že akýsi bradatý zakrvavený vojak s mykénskou prilbou sa na ňu pozrel a uškrnul sa. „Teraz!“ skríkla. Namierila chlapovi na hlavu a vystrelila. Šíp sa mu zabodol do líca. Okamžite nasadila na tetivu nový šíp. Vystrelila ho na vojaka so zdvihnutým mečom. Zabodol sa mu do ruky a meč mu vypadol.

	Na chvíľu sklonila luk, aby sa pozrela, ako strieľajú dievčatá. Tváre mali odhodlané, pohyby sebavedomé. Svoj cieľ nachádzal jeden šíp za druhým. Srdce jej poskočilo.

	„Sme Trójanky,“ zakričala na nepriateľa. „Len poďte, nech vás pobijeme!“

	Trójskych obrancov, ktorí bojovali dolu pod balkónom, už nevidela. S ostatnými dievčatami stále strieľali do masy nepriateľov. Nepočula, že dvere megarónu sa zatvorili.

	Videlo sa jej, že čas prestal plynúť, no uvedomila si, že sa stmieva. Bolelo ju plece.

	„Andromacha, stiahni sa! Andromacha!“ Pocítila, ako ju ktosi chytil za ruku a ťahal z balkóna. Zdvihla zrak.

	„Kalliades! Musíme bojovať ďalej!“ skríkla.

	„Veď aj bojujeme, Andromacha. Ale musíš si odpočinúť. Si ranená.“

	„Dvere sú zatvorené?“

	„Ustúpili sme do megarónu a zavreli sme dvere. Nepriateľ pristavil k balkónu rebríky. Bude to boj muža proti mužovi. Iba tadiaľ sa môžu dostať do paláca, keď už nemôžu otvoriť dvere megarónu. Bojovali ste statočne a ešte môžete byť užitočné. Potrebujeme vás na galérii. Ale teraz si musíš oddýchnuť,“ nástojil. „Máme čas. Potom môžeš bojovať ďalej.“

	Prikývla a pozrela sa na poranené plece. Rana krvácala. Marilo sa jej, že ju zasiahol akýsi šíp, no nepamätala si na to. „Dám si ranu obviazať, keď ošetria ostatné dievčatá.“

	„Už ich ošetrili. Z balkóna si odišla posledná.“

	„Sú ranené?“

	„Áno, ale nie je to nič vážne.“

	„Musím vidieť svojho syna.“

	Prikývol. „Dobre. Choď za ním. Pohľadám niekoho, kto ti ošetrí ranu.“

	Andromacha zišla do megarónu, pretískala sa pomedzi chlapov a kone, no okolie takmer nevnímala. Na dlani stále cítila hladké drevo luku, medzi prstami rovný šíp, napätý sval na ruke, keď napla luk, a potom uvoľnenie.

	Kráľovnine komnaty boli zaprášené a tmavé. Ticho tam ležalo rovnako nehybne ako prach. Ranených ošetrovali v miestnosti pre hostí. Prešla okolo nej a zamierila do zadnej komnaty, kde spali chlapci. Astyanax i Dex tvrdo spali v jednej posteli a plavou a ryšavou hlávkou sa takmer dotýkali.

	Andromacha sa dívala, ako odfukujú, a pohladkala ich po hlávkach. Postupne sa upokojila.

	„Andromacha?“ váhavo sa ozvalo za ňou.

	Zvrtla sa. „Xander!“ zvolala prekvapene a objala pehavého liečiteľa. Kalliades, ktorý ho priviedol, nadvihol obočie.

	„Ten chlapec vraví, že je liečiteľ. No zdá sa, že ho poznáš.“

	„Je to môj i Odyseov dobrý priateľ. Plavili sme sa spolu na mori. Bála som sa, že si mŕtvy, Xander. Bol si tak dlho preč.“

	Prezrel jej plece, natrel ranu mastičkou a obviazal ju. Andromacha mu rozprávala o svojich cestách a o Geršomovom náhlom odchode z Xantosu. Xander jej vysvetlil, ako sa dostal do nepriateľského tábora a ako trávil čas s Odyseom a Achillom.

	„Mal si Škarediaka poslúchnuť,“ povedala mu, „a utiecť z mesta.“

	„Ani ty si neušla,“ odvetil pokojne.

	Spomenula si na svoj posledný rozhovor s Politom a s úsmevom pokrútila hlavou. „Máš pravdu, Xander. Ja ti nemám čo radiť.“

	Xander prezrel Kalliadovi hlbokú ranu na stehne. „Je poriadne zapálená,“ povedal zamračene, „a začína hnisať.“ Vybral z vaku akúsi vysušenú hnedú rastlinu. „To je lišajník,“ vysvetlil im. „Je starý, ale aj tak dokáže vyčistiť ranu.“ Priložil mu ho na ranu a previazal obväzom. „Tú ranu ti mali už dávno zašiť,“ povedal bojovníkovi. „Obávam sa, že ťa bude bolieť až do smrti.“

	„Ak prežijem tento deň,“ odvetil Kalliades, „s radosťou tú bolesť strpím.“

	Keď bojovník s liečiteľom odišli, Andromacha si sadla k spiacim chlapcom. Prechádzala Astyanaxovi pohľadom po tvári a v klenutom obočí a v krivke ucha hľadala niečo z jeho otca. Znovu premýšľala, kde je asi Helikaón a jeho Xantos. Vtom pocítila, ako jej srdce stisol starý známy démon, pocit viny, a spomenula si na Hektora. Uvedomila si, ako veľmi jej chýba, a želala si, aby bol teraz pri nej. S ním sa cítila vždy v bezpečí. S Helikaónom bola vždy v nebezpečenstve.

	Podišla k severnému oknu. Na pláni pri rieke Simoeis sa pomaličky stmievalo. Spomenula si, ako prišla do mesta na somárskom voze s nákladom cínu. Tej noci sa dívala do týchto vysokých okien a premýšľala, či tu dakto nestojí a nedíva sa dolu. Teraz sa pozerala do tmy, no tušila, že tam nik nie je. Agamemnón mal mesto v hrsti, nemusel dať strážiť strmé severné hradby.

	Severné hradby. Dívaj sa na sever. Vtom si uvedomila, čo tie slová znamenajú. Vyklonila sa z okna a pozrela sa dolu pod útes. Nemohla by obe deti spustiť dolu po lane? Pohla poraneným plecom. Keď ním pohla dopredu a dozadu, nebolelo ju, no keď zdvihla ruky nad hlavu, bolesť bola neznesiteľná. Nedokázala by to.

	No Odyseus i Kassandra, aj keď každý po svojom, jej vždy dobre poradili. A mali pravdu. Bola to jediná možnosť, ktorá jej ostala, ak chcela zachrániť syna. Znovu sa vyklonila z okna. Bola čoraz väčšia tma, no keď sa dívala dlhšie, zbadala, že po útese ktosi lezie.

	Takmer jej prestalo biť srdce a počula každý jeho úder. Nevidela mužovi do tváre, nevidela, akú má postavu, nedokázala odhadnúť, koľko má rokov, no bez akýchkoľvek pochybností si bola istá, že je to Helikaón.

	V ten deň, keď bolo slnko ešte vysoko na oblohe, sa Xantos naposledy plavil proti prúdu rieky Simoeis a Helikaón netrpezlivo postával na prove veľkej birémy.

	V srdci mal zmätok. Uplynuli už dva dni odvtedy, čo pri ostrove Lesbos narazili na cyperské plavidlo plné utečencov z Tróje a dozvedeli sa, že Hektor padol a s ním aj mesto. Hektor je mŕtvy! Nemohol tomu uveriť. Koľko ráz sa už bál, že Hektor padol! Utečenci však rozprávali o jeho súboji s Achillom, o otrávenom meči, o zrade a veľkej pohrebnej hranici, a Helikaón vedel, že tentoraz sú chýry pravdivé.

	O Andromache sa nedozvedel nič, no bol si istý, že žije; vedel, že keby odišla z tohto sveta, cítil by to každučkým kúskom tela.

	Galéra kĺzala po zužujúcej sa rieke a Helikaón sa díval na juh smerom k Tróji. Aj veslári zachmúrene hľadeli na mesto a sledovali, ako spoza hradieb šľahajú plamene a bledá obloha sa od nich sfarbuje dobronzova.

	Odrazu Helikaón už nemohol čakať dlhšie. Prikázal veslárom na pravoboku, aby vytiahli veslá, a veslárom na ľavoboku, aby obrátili galéru nabok. Len čo galéra narazila na breh zarastený rákosím, Helikaón sa obrátil k posádke a prehovoril:

	„Vy všetci ste Dardančania,“ povedal hlbokým temným hlasom. „Môj boj nie je vaším bojom. Idem do mesta a pôjdem ta sám. Ak sa niekto z vás chce vrátiť do Dardanosu, nech odíde a nech ho sprevádzajú bohovia. Ostatným oznamujem, že Xantos vypláva na svitaní. Ak sa dovtedy nevrátim, vaším kapitánom bude Oniacus. Najprv zamieri s loďou na Téru, potom za trójskou flotilou k Siedmim kopcom.“ Pozrel na muža, ktorý mu bol pravou rukou. Oniacus prikývol. Už o tom diskutovali a Helikaón vedel, že Oniacus do bodky splní jeho rozkazy.

	Muži však začali vykrikovať: „Pôjdeme s tebou, Šťastlivec!“

	Helikaón pokrútil hlavou. „Pôjdem sám,“ zopakoval. „Ani neviem, či sa teraz vôbec dá dostať do mesta. A aj keby to bolo možné, osemdesiat mužov, hoci udatných, by neznamenalo nič oproti stovkám nepriateľských vojakov. Choďte k Siedmim kopcom. Mnohí z vás tam už majú rodiny. Teraz je to váš domov.“

	Z davu sa však naďalej ozývali výkriky a prosby. Helikaón si ich nevšímal, pripol si na chrbát pošvu s dvoma mečmi s tenkou širokou čepeľou a nakoniec si navliekol na plece dlhé zvinuté lano.

	Výkriky utíchli a ozval sa akýsi hlas: „Chceš v Tróji zomrieť, pane?“

	Chladne sa pozrel na pýtajúceho sa a odvetil: „Chcem žiť.“

	Potom jediným pohybom preskočil na breh rieky. Ani sa neobzrel a rozbehol sa k Zlatému mestu.

	Myslel na Andromachu a na chlapcov. Ak je Andromacha ešte nažive, určite žijú aj Dex s Astyanaxom. Položila by za nich aj život, tým si bol istý. Odvtedy, čo nepriateľ vstúpil do mesta, ubehli dva dni a dve noci. Žije ešte niekto? Ako dlho udržia Priamov palác? Pri predchádzajúcom obliehaní mali útočníci iba miernu prevahu, a obrancovia odolávali celú noc. Tentoraz je nepriateľských vojakov stokrát viac. Pokrútil hlavou. Nechcel zbytočne špekulovať. Najprv sa musí nejako dostať dnu.

	Už sa stmievalo, keď dobehol k severným hradbám mesta. Stál priamo pod kráľovninými komnatami. Pozrel sa nahor a zbadal, že v oknách sa svieti. Videlo sa mu, že sú blízko. No ak sa k nim chce dostať, musí vyliezť po kolmom drobiacom sa útese. A to bude iba tá ľahšia časť úlohy. Nad útesom ho čakajú strmé vápencové hradby samotnej Tróje.

	Keď boli s Hektorom mladí, raz sa pretekali, kto z nich dokáže vyliezť na hradby. Keď liezli po dolnej časti útesu, kde bolo množstvo puklín a výčnelkov, o ktoré sa mohli zachytiť rukami a nohami, postupovali rýchlo plece pri pleci. Potom sa však dostali k bodu, kde sa útes končil a začali sa hradby. Bol tam veľký skalný výčnelok, na ktorom sa zastavili. Obaja sa pozreli hore na zlatavé kamene, na ktorých stáli hradby. Boli obrovské, každý z nich vážil toľko čo chlap a boli tak šikovne opracované, že medzi nimi nebola ani najmenšia medzierka. Mládenci sa pozreli na seba a zasmiali sa. Zhodli sa na tom, že vyliezť hore sa nedá. Zišli zase dolu a bolo po priateľských pretekoch.

	Teraz mal o desať rokov viac a chcel sa pokúsiť o niečo, čo nedokázal ani ako mládenec na vrchole síl. Dopredu ho hnalo iba zúfalstvo, no inú možnosť nemal.

	Pustil sa do lezenia. Ako si pamätal, záchytných bodov tu bolo dosť, hoci skala bola po horúcom lete suchá a drobila sa. Spočiatku sa mu liezlo ľahko a zakrátko sa dostal k výčnelku, ktorým sa končil útes a začínali sa hradby. Zastal, aby sa vydýchal, a znovu sa pozrel hore. Dostal sa až sem. Teraz to už nemôže vzdať. No v čoraz hustejšej tme nevidel medzi kameňmi ani jedinú škáru.

	Zvinuté lano položil na výčnelok vedľa seba. Zúfalo sa znovu pozrel nahor. Bolo to ako zázrak, no z okna vysoko nad ním sa vykláňala Andromacha s aureolou ohnivých vlasov.

	Bohyňa, zašepkal pre seba. Som naozaj požehnaný!

	„Andromacha!“ zavolal. „Chyť lano!“

	Mlčky prikývla. Vzal lano, nohou pristúpil voľný koniec a vyhodil ho hore. Bol však priveľmi opatrný, lano nevyhodil dosť silno. Andromacha márne zalapala rukou vo vzduchu, lano spadlo naspäť a preletelo okolo Helikaóna dolu na útes. Trpezlivo ho vytiahol a znovu ho zvinul. Tentoraz ho vyhodil celou silou a vletelo priamo do Andromachiných čakajúcich rúk.

	Stratila sa mu z dohľadu, potom sa zasa vynorila a zakričala: „Uviazala som ho!“

	Opatrne sa zavesil na lano. Držalo. O chvíľu už bol v okne.

	Andromacha mu padla do náručia. Až vtedy celkom uveril, že je nažive. Zaboril tvár do jej vlasov. Voňali dymom a kvetmi. „Ľúbim ťa,“ povedal jednoducho.

	„Nechce sa mi veriť, že si tu,“ odvetila a pozrela sa mu do očí. „Bála som sa, že ťa už neuvidím.“

	V očiach mala slzy. Privinul si ju bližšie a cítil, ako jej bije srdce. Čas prestal existovať. Zabudol na vojnu a vnímal len Andromachu. Obavy, že ju nájde mŕtvu a synov povraždených, sa rozplynuli v spoločnom tlkote ich sŕdc.

	„Kde je Dex?“ zašepkal. Odtiahla sa a chytila ho za ruku. Zaviedla ho k postieľke vo vedľajšej miestnosti, kde spali obaja chlapci. Sklonil sa k Dexovi, aby mu videl do tváre, a dotkol sa jeho plavých vlasov.

	Keď sa znovu obrátil k Andromache, tvár mala vážnu. Vyšli z miestnosti. Ovinula mu ruky okolo pliec, zhlboka si vzdychla a povedala: „Musím ti niečo povedať, láska moja.“

	Vtom sa otvorili dvere a do miestnosti vbehli dvaja bojovníci. Kalliades s Banoklom v úžase zastali. Helikaón nevedel, čo ich prekvapilo väčšmi, či jeho prítomnosť alebo to, že drží Andromachu v náručí.

	Prvý sa spamätal Kalliades. „Helikaón! Nečakali sme ťa!“ Pozrel k oknu a zbadal uviazané lano.

	Helikaón chytro povedal: „Nemysli si, že za mnou lezie celé vojsko. Prišiel som sám. Ale mám svoj meč, ak to čosi zaváži.“

	„Tvoja prítomnosť vždy zaváži, pane,“ odvetil Kalliades. „Aj keď situácia je vážna.“

	„Povedz mi o tom trochu viac.“

	„Agamemnón má tisícky vojakov. Nás nie je ani sto. Dobyli palácové hradby. Dvere od megarónu tak ľahko nevyvalia, ale dlho nevydržia.“

	Helikaón si spomenul, že Priamos dal tie dvere po predchádzajúcom obliehaní opraviť. Zhotovili ich z troch vrstiev dubového dreva s priečnym vláknom a spevnili kovovými tyčami, ktoré zapadali do dierok v dlážke a v strope. Vyvaliť sa nedali, len pomaly, po kúskoch rozbiť.

	„A kráľ?“ spýtal sa.

	„Priamos i všetci jeho synovia sú mŕtvi. Kráľom je Astyanax.“

	Andromacha vrhla na Helikaóna zmučený pohľad a pozrela sa k oknu. Prikývol. „Mám tu nejaké povinnosti,“ povedal jej. „Potom zachránime deti.“

	Bojovníci prešli do megarónu, kde si Helikaón s hrdosťou všimol poriadok a pokoj, hoci vo vzduchu sa vznášal pach smrti. Bolo tam sto vojakov v ťažkej zbroji, väčšinou ranení a zakrvavení a všetci takí vyčerpaní, že ledva stáli na nohách. Niektorí boli pripravení brániť dvere, spoza ktorých sa ozývali ťažké údery sekerou. Chlapi väčšinou sedeli alebo ležali, lebo si šetrili sily a boli priveľmi ustatí, aby rozprávali. No jeden z nich, odetý v zbroji Orla, sa po ich príchode pozviechal na nohy.

	„Helikaón!“ zvolal.

	Helikaón sa obrátil a usmial sa. „Polydoros, som rád, že ťa vidím živého.“

	„Priviedol si svoje vojsko, priateľ môj?“

	„Nie. Priniesol som len svoj meč.“

	„Priniesol si nám nádej. Tej nemáme veľa.“

	Helikaón prikývol. Pozrel sa na dlážku a zbadal konský trus. Zamračil sa. „Kone?“ spýtal sa.

	Banokles sa uškrnul. „Už nám ich zostalo len málo. Zamkol som ich, aby boli v bezpečí.“

	„Kto tu velí?“ spýtal sa Helikaón. „Lucan?“

	Banokles pokrútil hlavou a zamrmlal: „Lucan padol pri Skajskej bráne. Tvrdý starý bastard. Myslel som, že bude žiť večne.“ Stroho dodal: „Si jediným kráľom na tejto strane dverí.“

	No Helikaón pokrútil hlavou. „Bojoval si za toto mesto celé leto, generál. Poznáš tu každého muža, schopnosti každého z nich. Ty tu velíš. Ja som len pešiak, Banokles. Môj meč i môj život patria tebe.“

	Banokles si vzdychol a pozrel na Kalliada, ktorý zaklonil hlavu a rozosmial sa. Smiech zazvonil v megaróne a muži otáčali hlavy za nezvyčajným zvukom. „Povedz nám teda, generál, aký máš plán?“ spýtal sa Kalliades s úsmevom priateľa.

	„Tých panghartov sú tisíce a väčšinou sú to ostrieľaní mykénski vojaci,“ odvetil Banokles. „Nie sú to žiadni sraľovia. Nás je len sto. Keď sa dostanú dnu, budú v presile. Ale pri Areovom krvavom oštepe, draho zaplatia za každý jeden krok, ktorý urobia!“

	Sto obrancov čakalo pred dverami v troch šíkoch. V prvom stáli poslední príslušníci Kráľovských orlov a v ich strede Helikaón v zbroji Kráľovského orla spolu s Banoklom a Kalliadom. Za nimi stál Polydoros. Po oboch stranách dverí boli dvaja trácki lukostrelci.

	Andromacha čakala na galérii a sledovala ich s lukom v ruke. Spomenula si na chvíle, keď boli títo štyria muži naposledy spolu v megaróne, keď Banokles s Kalliadom bojovali za Mykény a Helikaón s Polydorom bránili schodisko, a premýšľala nad tým, aký je život paradoxný a akí sú bohovia tyranskí a vrtkaví.

	Helikaóna videla zboku. Pootočil hlavu a krátko sa na ňu pozrel. Ktovie, či ho nevidí naposledy. Vedela, že sem prišiel preto, aby ju zachránil. No keď už bol tu, nemohol nechať svojich kamarátov, aby bojovali bez neho. V zápale boja zabudne na ňu i na jej synov. Chvíľu ľutovala iba samu seba. To, že ho držala znovu v náručí, no povinnosti ho opäť od nej odtrhli, jej pripadalo strašne kruté. Potom sa spamätala. Helikaón si musí splniť svoju povinnosť a buď ostane nažive, alebo zomrie. Jej povinnosťou je dnes bojovať, až kým bitku neprehrajú, a potom nejako utiecť so svojimi synmi dolu útesom. Znovu si spomenula na Kassandrine slová: „Pred koncom sa ešte stretneme, sestra,“ ktoré ju naplnili odvahou.

	Sekery, ktoré z druhej strany neúnavne ťali do ťažkých dubových dvier, napokon vysekali dieru. Videla, ako sa na druhej strane čosi hýbe. Potom zbadala, ako Banokles vystúpil z prvého šíku, zdvihol kopiju a s neuveriteľnou presnosťou a silou ju hodil do otvoru. Z druhej strany sa ozvali nadávky a Trójania zajasali. „Banokles! Banokles! Banokles!“ ozývalo sa v megaróne.

	Potom sa diera vo dverách rozšírila a dnu sa začali tisnúť bojovníci. Lukostrelci do nich strieľali jeden šíp za druhým. Šesť Mykénčanov padlo, kým sa ich spolubojovníkom podarilo dostať k prvému trójskemu šíku. Sprvu liezli cez dvere iba po jednom a vojaci v prednom šíku ich poľahky zrážali na zem. Potom sa však Mykénčania začali valiť dnu v celých húfoch a podarilo sa im vylomiť železné tyče. Zničené dvere povolili a s vrzgotom sa otvorili.

	Andromacha s hrdosťou a strachom sledovala, ako hlúčik trójskych bojovníkov vzdoruje Agamemnónovmu vojsku. Hoci bol útok Mykénčanov prudký, utrpeli ťažké straty. Helikaón, Kalliades a Banokles, vyzbrojení štítom a mečom, chladnokrvne rozdávali smrteľné údery. Útočníci padali pod ich mečmi a Andromacha pocítila na chvíľu nádej. Potom sa pozrela cez dvere a videla šíky nepriateľských vojakov, ozbrojených až po zuby a pripravených okamžite nahradiť svojich zabitých spolubojovníkov. Nádej zhasla.

	Rozhliadala sa okolo seba. Úzky trójsky šík naprieč megarónom chránil kamenné schodisko a galériu. Ak ustúpia čo len o pár krokov, nepriateľ pristaví zboku ku galérii rebríky a dostane sa obrancom za chrbát. Mykénčania určite neurobia tú istú chybu, ktorej sa dopustili naposledy, keď zaťato útočili na schodisko a galériu si nevšímali. Agamemnón na to určite myslel.

	Lukostrelkyne dostali rozkaz brániť galériu. Bolo s nimi niekoľko civilov, kupcov a roľníkov a množstvo starých vojakov, ktorí mali svoje najlepšie roky už dávno za sebou a ich úlohou bolo odtláčať rebríky a strážiť ženy.

	Surová nepriateľská presila si čochvíľa začala vyberať na vyčerpaných obrancoch svoju daň a šíky pomaličky ustupovali. Andromacha videla, ako Trójania padajú a okamžite ich nahrádzajú bojovníci stojaci za nimi. Šík obrancov však na bokoch pomaly cúval. Držal sa len stred.

	„Pripravte sa!“ zvolala a ženy zdvihli luky. Rebríky putovali z ruky do ruky nad hlavami Mykénčanov a potom začula, ako jeden tresol o stenu galérie. Do prvého bojovníka, ktorý liezol po rebríku, sa zabodlo asi tucet šípov.

	Dolu jedno krídlo obranného šíku naďalej ustupovalo. „Držte šík!“ zreval ktosi. Skupina starých vojakov zišla s bojovým pokrikom po schodoch, aby pomohli slabnúcemu krídlu.

	O galériu sa opieralo čoraz viac rebríkov a mykénski bojovníci sa čoskoro dostali až hore. Andromacha videla, ako na nich civilisti útočia mečmi a palicami a bojovú zručnosť nahrádzajú zúfalstvom. No ženy sa stále držali a nepriateľských vojakov zasypávali šípmi.

	Dolu boli obrancovia nútení ustúpiť ku kamennému schodisku a Andromacha zbadala, že zopár trójskych vojakov vybehlo hore schodmi. Potom si uvedomila, že utekajú brániť galériu.

	Kalliades nechal Helikaóna a Banokla, aby bok po boku bojovali na schodisku, a vybehol k nej hore schodmi. Keď utekal okolo nej, zamrmlal: „Ustúpte, Andromacha!“ Vyzbrojený dvoma mečmi sekol do najbližšieho Mykénčana.

	Andromacha zakričala na ženy, aby ustúpili do kráľovniných komnát. Jedna už bola mŕtva, no niekoľko ranených lukostrelkýň ustúpilo, vrátane malej Anio, ktorej tiekla krv z ruky. Ostatné bojovali ďalej a vystreľovali do Mykénčanov jeden šíp za druhým. Dve klesli na zem. Pentesileia stála celkom sama a po chvíli padla s dýkou v boku.

	Andromacha schmatla zväzok šípov a zvrtla sa na odchod – keď vtom zbadala dvoch Mykénčanov, ktorí dlhými krokmi mierili k nej a odrezali jej ústupovú cestu. Prvý sa na ňu zahnal mečom. Inštinktívne zdvihla zväzok šípov, odvrátila úder, skríkla a bodla nimi útočníka do oka. Chlap spadol na zem a rukou držal šíp.

	Druhý bojovník zdvihol meč, aby jej zasadil smrteľnú ranu. Vtom padol na kolená; akýsi muž stojaci za ním, ho ovalil palicou po hlave. Omráčený Mykénčan sa zvrtol a vrazil meč mužovi do brucha. Andromacha zdvihla meč prvého Mykénčana a druhého sekla do krku. Chlap znehybnel. Prekročila mŕtve telá a pristúpila k svojmu záchrancovi, ktorý sa krčil pri stene a cez šaty na bruchu mu presakovala krv. Kľakla si.

	„Pamätáš sa na mňa, pani?“ zašepkal muž a z úst mu vytekal tenký pramienok krvi.

	Andromacha si chvíľu na nič nespomínala. Potom zbadala, že mu na ruke chýbajú tri prsty, a spomenula si, ako ju kedysi na ulici akýsi opitý chlap, ostrieľaný príslušník Trójskeho koňa, nazval bohyňou.

	„Ty si Pardones! Ďakujem ti, že si mi zachránil život, Pardones.“

	Umierajúci muž čosi povedal, bol však taký slabý, že ho nepočula. Sklonila sa k nemu. „Nechaj si ju,“ zamrmlal. Po chvíli prestal chrčať.

	So slzami v očiach si sadla a na zemi vedľa mŕtveho muža zbadala zlatú brošňu, ktorú mu kedysi dala za jeho zdvorilosť a vernosť.

	Spakruky si utrela slzy, vstala, naposledy vrhla pohľad na megarón, kde Helikaón stále bojoval, a potom poslúchla Kalliadov rozkaz a rozbehla sa po kamennej chodbe smerom ku kráľovniným komnatám.

	Miestnosť s ranenými sa premenila na krvavý kúpeľ. Na zemi ležali desiatky ťažko ranených vojakov, ktorých sem dovliekli spolubojovníci alebo civilisti. Bolo tam aj niekoľko ranených žien. Andromacha videla, že tam priniesli aj Pentesileiu. Ešte žila, no bola biela ani stena. Pri nej ležala Anio, hlava jej spočívala v sestrinom lone. Mladý Xander chodil od jedného raneného k druhému, hoci sa ani zďaleka nemohol pristaviť pri všetkých, a obväzoval krvácajúce rany, utešoval ranených a držal za ruky umierajúcich. Pozrel na ňu. Tvár mal popolavú.

	Dnu vošiel Kalliades. Bol celý zakrvavený a na hrudi sa mu červenala rana.

	„Dobyli galériu,“ povedal jej. „Ešte chvíľu udržíme kamennú chodbu, no musíš sa pripraviť a utiecť aj s chlapcami.“

	„A Helikaón?“ spýtala sa a srdce sa jej trepotalo až v hrdle.

	V tej chvíli však do miestnosti vošli Helikaón s Banoklom, ktorí niesli ťažko raneného Polydora. Položili ho na zem a potom sa Helikaón obrátil k Andromache.

	„Musíš odísť,“ povedal jej zmučeným hlasom. Ty, pomyslela si so strachom. Nie my. Vedela, že musí ostať a bojovať až do samého konca. Nenaliehala, aby si to rozmyslel.

	Ponáhľali sa do izby, v ktorej spali chlapci. Zobudila ich. Pretierali si očká a prekvapene zízali na zakrvavených bojovníkov stojacich pri ich postieľke.

	Helikaón chytil Andromachu za ruku a nadvihol ju k perám. Mykla sa. „Si ranená?“ spýtal sa znepokojene.

	„Stalo sa to včera,“ priznala a ukázala mu plece. „Rana sa znovu otvorila. S chlapcami mi musí niekto pomôcť.“

	„Aj tak sa nemôžeš spúšťať po lane sama s dvoma deťmi,“ povedal. „Ja ich odnesiem dolu.“ Svitla v nej nádej, no keď sklopil zrak, hneď aj pohasla. „Potom sa musím vrátiť,“ dodal.

	„Ty vezmi Dexa,“ navrhol mu Kalliades. „Ja vezmem Astyanaxa. Pozná ma a už sme zažili nejedno dobrodružstvo.“ Zdvihol chlapča, ktoré ho s dôverou objalo rúčkami okolo krku.

	„Nech už chcete spraviť čokoľvek, urobte to rýchlo,“ súril ich Banokles, ktorý počúval rinčanie zbraní na chodbe.

	„Priviaž mi chlapca k telu,“ povedal Kalliades svojmu priateľovi a podal mu dlhý pás látky. Banokles mu raz-dva ovinul obväz okolo hrude, ku ktorej mal privinutého chlapca. Kalliades pristúpil k oknu. Astyanax sa usmial cez plece na Andromachu a celý vzrušený jej zamával.

	„Pre istotu si vezmi toto,“ povedal zrazu Banokles. Kalliades pozrel na zbraň, ktorú mu podával.

	„Arguriov meč! Ja som ho stratil!“

	„Našiel som ho na schodoch. Vezmi si ho.“

	„Bude mi len prekážať. Nechaj si ho, kým sa nevrátim.“

	„Nevieš, čo bude dolu pod útesom. Len si ho vezmi.“

	Kalliades pokrčil plecami a zasunul si meč do pošvy. Vyliezol na okno a zmizol v tme.

	„A teraz ty, láska moja,“ povedal Helikaón Andromache. „Zvládneš to s tým zraneným plecom?“

	„Pravdaže,“ uistila ho, hoci o tom nebola vôbec presvedčená. Srdce jej prudko bilo. Naposledy vrhla pohľad na plavovlasého bojovníka. „Ďakujem ti, Banokles,“ povedala. Po tom všetko, čo pre ňu urobil, sa jej to videlo primálo. Kým stačil odstúpiť, pribehla k nemu a pobozkala ho na líce. Banokles očervenel a sklonil hlavu.

	Andromacha sa posadila na okennú rímsu, prehodila cez ňu nohy, pevne chytila do rúk povraz a začala zostupovať.

	 

	
XXXIII

	Posledný kráľ Tróje

	Helikaón so svojím synčekom Dexom priviazaným k telu rúčkoval za Kalliadom a Andromachou dolu po lane. Už by bol najradšej naspäť v paláci. Myslel iba na nadchádzajúci boj. Vedel, že nakoniec sa ukáže aj Agamemnón. Bude naňho čakať. Nech pošle mykénsky kráľ proti nemu elitných bojovníkov, koľko chce, bol odhodlaný ostať nažive tak dlho, aby sa mohol postaviť proti Agamemnónovi a pokiaľ to bude v jeho moci, zabiť ho.

	Nohami sa dotkol zeme a Kalliades obratne odmotal obväzy, ktorými mu Dexa priviazali k telu.

	„Ešte je tma,“ poznamenal vysoký bojovník. „Andromacha bude potrebovať fakľu.“

	Zakričal hore do okna: „Banokles, hoď dolu fakľu!“

	O chvíľu už letela vzduchom horiaca pochodeň a spadla niekoľko krokov od nich. Kalliades ju vzal, nohami zahasil iskry, ktoré sa rozleteli po suchej tráve, a podal ju Andromache. Ako tam stála v ohnivočervených šatách, osvetlených fakľou, Helikaónovi sa zdala krásna ako nikdy predtým.

	Nástojčivo jej povedal: „Xantos bude čakať iba do úsvitu, musíš sa teda poponáhľať. Choď rovno na sever. Pozri, Polárka dnes jasne svieti.“

	Vzal ju do náručia a pocítil, ako sa jej po namáhavom zostupe trasú ruky. Andromacha vrhla prosebný pohľad na Kalliada, ktorý sa vzdialil, aby nepočul, o čom sa zhovárajú.

	„Poď s nami, láska moja, prosím ťa,“ žiadala ho. „Zaprisahala som sa, že ti to nikdy nepoviem. Ale ak sa s Kalliadom vrátite, čaká vás istá smrť.“

	Helikaón pokrútil hlavou. „Vieš, že nemôžem. Mám tam priateľov, kamarátov, ktorých poznám celý život. Niektorí z nich bránili Dardanos. Nemôžem ich opustiť. Musím ostať s nimi, je to moja povinnosť.“

	„Obaja sme si zvolili cestu povinnosti,“ namietla. „Bola to tvrdá cesta, no kráčali sme po nej s vedomím, že to, čo robíme, je správne. No Trója je teraz mestom mŕtvych. Môžeš mať len jediný dôvod na návrat: zomrieť so svojimi priateľmi. Ako im tým pomôžeš? Mŕtvych musíme nechať tak a obrátiť tvár k slnku. Teraz máš povinnosti voči svojej lodi a voči svojej rodine, voči mne a voči svojim synom.“

	Vtom Kalliades vykríkol a jej slová nikto nebral na vedomie. Potiahol za lano, pripravený vyliezť naspäť na útes, lano však spadlo na zem. Helikaón civel na jeho uťatý koniec. Hruď sa mu nad tou zradou vzdúvala od hnevu.

	Kalliades nahnevane zakričal na postavu, ktorá sa vykláňala z okna: „Banokles!“

	„Nech Ares povedie tvoj oštep, Kalliades!“ doľahol k nim jeho hlas.

	Helikaón zbadal, že Kalliades na chvíľu sklonil hlavu a tvár mu zvážnela, no potom si zhlboka vzdychol a zavolal hore na svojho priateľa: „Povedie, brat môj v zbrani, povedie!“

	Videli, ako Banokles na rozlúčku zdvihol ruku a potom zmizol z okna.

	Helikaón zúril. „Pri Hádovi, čo to ten hlupák urobil?“ zahrmel.

	„Zachránil mi život,“ odvetil potichu Kalliades. Spakruky si utrel oči a potom akoby pre seba dodal: „Presne to teraz urobil.“

	Helikaón sa pozrel hore na strmé múry. „Vyleziem tam znova,“ povedal.

	Andromacha sa k nemu nahnevane obrátila. „Nemôžeš sa tam vrátiť! Tentoraz ti nik nehodí lano – iba ak nepriatelia. Musíš odísť, Helikaón. Prijmi tento dar, ktorý ti zoslal osud prostredníctvom Banokla. Vráť sa na Xantos a odplávaj preč od mŕtvej minulosti.“

	Pozrela na Kalliada, no bojovník nehybne stál pohrúžený do myšlienok a stále hľadel na okno. Položila Helikaónovi ruku na hruď a oprela sa oňho. „Nepočúval si, čo som vravela, láska. Dúfala som, že ti to poviem vo vhodnejšom čase. Astyanax je tvoj syn. Náš syn. Musíš zachrániť svojho syna.“

	Helikaón na ňu užasnuto pozrel. Tie slová mu nedávali zmysel. „Ako je to možné?“

	Pousmiala sa. „Ver mi, Helikaón. Je to pravda. Stalo sa to vtedy, keď si bol chorý a blúznil si. Porozprávam ti o tom, keď na to bude čas a budeme sami. Obaja títo chlapci sú tvoji synovia. Musíš mi pomôcť a odviesť ich do bezpečia. Pomaly už svitá a sama ich nestihnem odniesť na Xantos.“

	Helikaón zmätene pokrútil hlavou. Odrazu sa cítil ako loď zmietaná víchrom; všetky istoty, na ktorých budoval svoj život, odniesla búrka osudu.

	Pozrel sa hore na okno. Bol ako na škripci. Inštinkt mu hovoril, aby vyliezol hore a vrátil sa do paláca. Ešte aj teraz veril, že by to malo význam a napriek všetkému by sa im nejako podarilo poraziť nepriateľa. Potom si spomenul, čo povedal svojej posádke: „Chcem žiť.“

	Napokon prikývol, ako keby sa zmieril so svojím osudom. „Dobre teda, pôjdeme k lodi. Ideš aj ty, Kalliades?“

	Bojovník sa obrátil k nemu a priznal: „Bez lana hore nevyleziem. V nohe nemám dosť sily. Prijímam dar, ktorý mi dal môj starý priateľ. Pôjdem s tebou na Xantos, ak to stihneme.“

	Pozrel sa na východ, kde sa obloha sfarbovala načerveno. „Ale bude to len o vlások,“ dodal.

	Vo svetle fakle sa im kráčalo ťažko. Pred nimi sa rozprestierali lúky popretkávané potôčikmi, no teraz boli všetky vyschnuté, museli ich preskakovať a stále dávať pozor, aby nespadli. Helikaón, ktorý krajinu dobre poznal, šiel na čele. V jednej ruke držal fakľu, v druhej Dexa. V hlave mal stále zmätok a myslel na to, čo mu povedala Andromacha. Spomenul si na erotické sny, ktoré s ňou mal, keď ležal v horúčke v Hektorovom paláci. Celé tie roky si ich strážil v hlave, až kým ich nenahradila zázračná skutočnosť jej tela. Premýšľal, prečo o tom mlčala, keď sa tak dlho spolu plavili. Potom si spomenul na Hektorovu smrť a pochopil.

	Zastal a obzrel sa na Kalliada, ktorý šiel za nimi s Astyanaxom v náručí. Tvár mal bledú a očividne ho bolela noha.

	„Neboj sa o mňa, Šťastlivec,“ povedal, keď zbadal, že Helikaón sa naňho díva. „Udržím s vami krok.“

	„Je mi ľúto Banokla,“ povedal mu Helikaón.

	„Banokles žil každý deň tak, ako keby bol jeho posledným. Nikdy som nepoznal človeka, ktorý by bral od života tak veľa. Za Banoklom by sme nemali smútiť.“

	Svetla začalo pribúdať, keď vtom Helikaón zastal, lebo začul akýsi zvuk. Z tmy vyšla skupina mužov. Helikaón chytro postavil chlapca na zem a vytasil meče. Kalliades sa postavil vedľa neho s Arguriovým mečom v ruke.

	Boli to otrhaní vojaci, asi dvadsiati, niektorí v zbroji, mnohí zranení. Všetci mali v tvári divoký výraz ľudí dohnaných k zúfalstvu. Veliteľ vystúpil pred nich. Mal čiernu bradu popretkávanú striebrom. Celý bol akýsi sivý a chudší, no Helikaón v ňom spoznal mykénskeho admirála Menada a krv mu stuhla v žilách.

	„No, Helikaón, čudné stretnutie uprostred noci,“ priateľsky sa mu prihovoril admirál. „Mykénsky odpadlík Kalliades, Spaľovač – dvaja najnenávidenejší mykénski nepriatelia – a rodina na úteku. Dvaja chlapci. Čo to nevidím? Nie je jeden z tých chlapcov právoplatný trójsky kráľ?“

	Helikaón nepovedal nič. Díval sa na mužov, odhadoval ich silu a premýšľal, v akom poradí na nich zaútočiť. Trochu od Kalliada odstúpil, aby sa obaja mohli rozohnať mečom.

	„Vďaka tebe, Helikaón,“ premýšľal nahlas Menados, „sú títo statoční muži spolu so mnou teraz vydedenci. Agamemnóna nepotešilo, že si zničil celú mykénsku flotilu. Ale keď mu privedieme posledného dediča Tróje, možno si opäť získame jeho priazeň.“

	„Rob, ako myslíš, Menados,“ odsekol Helikaón. „Nemôžem tu s tebou premárniť celú noc.“ Kútikom oka pobadal na obzore prvé lúče slnka.

	Menados si ho nevšímal a prihovoril sa Kalliadovi. „Môžeš sa k nám pridať, Kalliades, veď sám si teraz vydedenec. Nejdeme do Zlatého mesta, ale do Mykén, do Levej siene, aby sme si vypočuli Agamemnónov ortieľ – ak sa dakedy vráti.“

	Kalliades chladne odvetil: „Podľa cestného zákona je Helikaónova bitka aj mojou bitkou. Ostanem s ním.“

	Menados prikývol, akoby bol takú odpoveď očakával. „Vernosť sa u Mykénčanov cení, hoci ide často o vernosť na nesprávnom mieste. Nie si prvý mykénsky bojovník, ktorý stojí po boku Trójanov. Veľký Argurios bol mojím priateľom. Bojovali sme spolu v mnohých bitkách. Obdivoval som ho väčšmi než kohokoľvek iného. Helikaón, keď sme sa naposledy stretli, vybral si si cestu milosrdenstva. Teraz to určite ľutuješ. A povedal si mi, že ak sa ešte raz stretneme, vyrežeš mi srdce z tela a hodíš ho vranám. Stále na tom trváš?“

	„Presvedč sa sám, Menados!“ zamrmlal Helikaón.

	Ktosi za Menadom zakričal: „Zajmime ich, admirál! Spaľovač je prekliaty a musí zomrieť!“

	„Bohovia sú s nami, pane,“ ozval sa ďalší. „Vohnali nám Spal’ovača priamo do rúk!“ Ozvali sa súhlasné pokriky a Helikaón v šere začul, ako vyleteli meče z pošiev.

	Menados sa obrátil k svojim mužom a namrzene im povedal: „Hovoril som o vernosti a milosrdenstve, o vlastnostiach, ktoré Mykénčania vždy obdivovali.“

	Jeden z chlapcov za Helikaónom sa od únavy alebo od strachu rozplakal.

	Menados si vzdychol a zasunul meč do pošvy. „Choď si svojou cestou, Helikaón. Teraz sme na tom rovnako. Darujem tebe i tvojim ľuďom život, tak ako si ho kedysi daroval ty mne. V mene veľkého Arguria.“

	Menadovi muži začali nahnevane pokrikovať, no ani jeden sa nepohol. Helikaón mal pocit, že ich vernosť voči Menadovi alebo strach z neho sú silnejšie než ich túžba po pomste.

	Obaja bojovníci prešli s mečmi v rukách opatrne okolo skupiny mykénskych vojakov. Andromacha, držiac Astyanaxa v náručí a Dexa za ruku, išla za nimi.

	Ako náhlivo kráčali ďalej, Helikaón napínal zrak, či v diaľke nezbadá tmavý trup Xantosu. Slnečný kotúč, ktorý sa napravo od nich vynoril z tmy, sa už takmer odlepil od obzoru a oni ešte stále neboli pri cieli.

	„Nestihneme to,“ pokojne poznamenal Kalliades. Helikaón klesol na duchu. Jeho priateľ mal pravdu. Do brieždenia sa k lodi nedostanú.

	Vtom smerom od západu začul výkrik. Zastal a obrátil sa. Smerom k nim cválal cez priekopy kôň a jeho jazdec na nich mával a kričal. Keď došiel bližšie, Helikaón zbadal, že má na sebe zbroj Trójskeho koňa.

	„Skorpios!“ zakričal naradovane Kalliades. „Pri Hádovi, kde sa tu berieš? Mysleli sme si, že si už dávno mŕtvy!“

	„Čo tam po tom!“ zakričal Helikaón. „Zosadni, kamarát! Neviem, kto si a čo tu robíš, ale potrebujem tvojho koňa!“

	Plavovlasý jazdec chytro zoskočil z koňa a Helikaón sa naň okamžite vyhupol. Chytil uzdu, popchol koňa a cvalom zamieril na sever k rieke. Za chrbtom ešte začul, ako sa zarazený jazdec pýta: „Kam to cvála na mojom koni? A kde je Banokles?“

	Banokles sledoval, ako Helikaón zlieza po lane dolu do noci. Potom začul Kalliadov hlas, aby im hodil fakľu. Vzal jednu zo steny a hodil ju dolu. Díval sa, ako sa krúti a padá do tmy a potom sa obrátil do preplnenej miestnosti, koho by ešte mohli zachrániť. No ani jeden ranený a umierajúci nemal dosť síl na to, aby sa spustil dolu do bezpečia. Iba liečiteľ.

	Stroho povedal chlapcovi: „Poďme, chlapče. Z okna visí lano, spusti sa po ňom dolu. Zachráň sa.“

	Chlapec ďalej zašíval ranu na temene akési vojaka. Rana krvácala a bronzová ihla sa mu každú chvíľu vyšmykla z rúk. Ani nezdvihol zrak a odvetil: „Ostanem tu.“

	Banokles schmatol chlapca za šaty, nadvihol ho a triasol ním ako potkanom.

	„To nebola prosba, chlapče, ale rozkaz. Choď, keď ti hovorím!“

	„Prepáč, pane,“ povedal liečiteľ a začervenal sa. „Ja nie som vojak, mne nemôžeš rozkazovať. Nikam nejdem. Tu ma potrebujú.“

	Banokles ho nahnevane pustil na zem. Nemohol ho nútiť. Mal ho vyhodiť z okna? Pristúpil k oknu a bez váhania preťal lano. Počkal, usmial sa pre seba a potom začul, ako Kalliades kričí: „Banokles!“

	Vyklonil sa z okna a zakričal: „Nech Ares povedie tvoj oštep, Kalliades!“

	Chvíľu bolo ticho, potom sa ozval Kalliadov hlas: „Povedie, brat môj v zbrani, povedie!“

	Banokles mu na rozlúčku zamával. Hrdzaňa mu vždy hovorila, že Kalliada zabijú, a teraz zachránil svojho priateľa pred istou smrťou. V dobrej nálade zamieril do kamennej chodby, kde poslední traja Orli vzdorovali nepriateľom. V úzkej chodbe bol priestor iba pre jedného, takže vždy bojovali proti sebe iba dvaja muži. Zbadal, ako jeden Orol padol s mečom v bruchu. Razom ho nahradil jeho kamarát. Ostali ešte dvaja, pomyslel si a vrátil sa do miestnosti.

	Na zemi, opretý o stenu, ležal kráľov pobočník Polydoros. Na hrudi a na bruchu mal zaschnutú krv. Ten chlap sa mu vždy páčil. Myslelo mu to, tak ako Kalliadovi, a bol to aj dobrý bojovník. Keď sa mu skúseným okom pozrel do tváre, videl, že keby mal bojovník čas a liečil sa, zrejme by ostal nažive. Banokles vždy Kalliadovi hovoril, že vie, či ranený vojak ostane nažive alebo zomrie, a len málokedy sa mýlil. Vlastne sa mýlil často, no bol jediný, kto odhadoval šance ranených.

	Čupol si k vojakovi.

	„Ako sme na tom?“ spýtal sa ho s chabým úsmevom Polydoros.

	„Ostali dvaja Orli, držia chodbu. Potom ich vystriedam ja.“

	„Radšej ta choď už teraz, Banokles.“

	Banokles pokrčil plecami. „O chvíľu. Vy Orli máte guráž.“ Zamračil sa. „Veril by si, že ten chlapec odmietol odísť?“ kývol smerom k liečiteľovi.

	Polydoros sa usmial. „Aj ty si mohol odísť, Banokles. A rozhodol si sa ostať. Aký je v tom rozdiel?“

	Banokles chvíľu žasol. Ani nepomyslel na to, že by aj on mohol zliezť po lane dolu.

	„Som vojak,“ odvetil nepresvedčivo.

	„Ale nikto ti nerozkazuje. Nezišlo ti na um, Banokles, že teraz, keď Hektorovi synovia odišli z mesta, si ako starší vojak skutočným kráľom Tróje?“

	Banokla tá predstava potešila a zasmial sa. „Kráľom? Nikdy som si nemyslel, že budem kráľom. Nemal by som mať korunu?“

	Polydoros slabo pokrútil hlavou. „Nikdy som nevidel Priama s korunou na hlave.“

	„Ako bude teda ľud vedieť, že som kráľ?“

	„Myslím, že im to povieš sám, priateľ môj, ak budeš mať na to príležitosť.“ Nato Polydorovi zvážnela tvár. „Nech ťa ochraňuje Otec všetkého, Banokles. Už je čas.“

	Banokles vstal, obrátil sa a zamieril do chodby.

	Ostal už len posledný Orol, ktorý neohrozene bojoval ďalej. Kamenná chodba bola posiata mŕtvolami a Banokles odtiahol dvoch mŕtvych do miestnosti, aby si uvoľnil priestor na boj. Jeden trójsky vojak ležal pri stene a držal sa za brucho. Keď Banokles podišiel k nemu, zdvihol ruku, akoby ho chcel zadržať.

	„Radšej zomriem tu ako tam,“ povedal mu.

	Banokles prikývol. Zavrel za sebou dubové dvere a čakal. Nemusel čakať dlho. Posledný Orol, oslabený zraneniami, klesol na koleno a mykénsky útočník mu sekol mečom tak silno do krku, že mu skoro odťal hlavu.

	Banokles vykročil k nemu. Mykénsky bojovník sa mu zdal akýsi povedomý, no nemohol si spomenúť na jeho meno. Veď na tom už nezáleží, pomyslel si Banokles. Vytasil meč, odrazil úder, ktorý mu smeroval na hlavu, a sekol protivníka do tváre. Muž sa zatackal a Banokles mu prebodol hruď.

	Nakrátko sa obrátil k zranenému Trójanovi. „Jeden,“ povedal.

	Potom vytasil druhý meč. Pocítil dôverne známy pokoj. Po Hrdzaninej smrti nachádzal pokoj už len v boji. Smútok za ženou, ťarcha zodpovednosti, to všetko bolo razom preč a Banokles mal z toho radosť.

	So zdvihnutým mečom k nemu priskočil obrovitý bojovník v tunike z levej kože. Banokles odrazil úder a zaťal mu mečom do krku. Čepeľ narazila na pancier a zlomila sa. Banokles pustil meč a prikrčil sa pred druhým úderom, potom skrútol zápästie a druhým mečom sekol chlapa do slabín. Útočník sa zohol a Banokles mu sekol mečom zhora do krku a preťal mu väzy. Keď sa chlap zvalil na zem, Banokles zdvihol jeho meč.

	„Dvaja,“ začul raneného Trójana a zasmial sa.

	S ďalším bojovníkom mal oveľa viac roboty. Chlap ho dvakrát škrabol mečom, raz na nohe a raz na krku, no potom Banokles odrazil jeho výpad a sekol mu mečom do hlavy kúsok pod prilbou.

	„Traja.“

	Bitka so štvrtým bojovníkom sa zmenila na súboj. Banokles skúsil úskok, po ktorom nasledoval výpad priamo na srdce. Mykénčan ho odrazil a podnikol protiútok a škrabol mečom Banokla na krku. Obaja sekali, ťali a bodali čoraz rýchlejšie. Banokles si uvedomil, že ho premáha únava. Vedel, že sa nesmie unaviť. Musí to čo najrýchlejšie ukončiť. Naznačil útok ľavým mečom, a keď chcel Mykénčan útok odraziť, zahnal sa pravým mečom a zaťal mu ho do brucha a hrude.

	Kým Mykénčania odtiahli svojich ranených a umierajúcich, Banokles si mohol na chvíľu oddýchnuť. Potom k nemu vykročil ďalší bojovník.

	Banokles s plynúcim časom cítil, že sa už nedokáže tak dobre sústrediť. Keď zabil ďalšieho útočníka, pozrel sa dolu a zbadal, že rana na nohe mu stále krváca. Na tele mal množstvo ďalších menších rán, jednu aj na ľavom pleci, a ľavou rukou už nedokázal hýbať tak rýchlo.

	„Umieraš, Banokles,“ povedal ktosi. Uvedomil si, že to bol ten chlap pred ním, Mykénčan v starej zbroji osobnej stráže kráľa Atrea. Na rebrá mu dopadol jeho meč a odrazil sa od bronzových kotúčov koženého náprsného panciera. Banokles sa zatackal, no len čo znovu získal rovnováhu, vrhol sa vpred a z celej sily sa zahnal mečom, ktorý držal v pravej ruke. Trafil chlapa do chrániča na krku, no meč mu prenikol hlboko do hrdla. Mykénčana, dusiaceho sa krvou, hodilo dozadu a Banokles sa vrhol naňho a sekol ho mečom do tváre.

	„Koľkí už padli?“ zakričal. Keď nedostal odpoveď, obzrel sa na raneného Trójana, no ten už bol mŕtvy.

	Sedemnásti, pomyslel si Banokles, možno aj viacerí. Zdvihol štít mŕtveho Mykénčana, aby ním nahradil ľavý meč a chránil si bok.

	V chodbe pred ním sa vynoril obrovitý bojovník. Banokles sa pripravil na boj, no meč mu bol odrazu akýsi ťažký a držal ho pred sebou len s veľkým úsilím.

	„Banokles,“ zahučal bojovník hlbokým hlasiskom a Banokles zbadal, že je to drvič lebiek Aias. Bol rád, že ostrieľaný mykénsky bojovník prežil bitku v Skajskej bráne. Vedel, že ak ho chce zabiť, bude musieť vynaložiť všetky svoje sily a maximálne sa sústrediť. Strašne sa mu však chcelo spať.

	„A kde je Kalliades?“ spýtal sa ho Aias.

	Banokles sa silou vôle zaškeril. „Je tu vzadu, odpočíva a dáva si niečo pod zub. O chvíľu ma vystrieda. A vieš, že ma čo-to naučil, pokiaľ ide o boj s mečom.“

	Aias sa zasmial, až sa zachveli kamene v chodbe.

	„Tak potom vykročíte po Temnej ceste spoločne,“ povedal.

	Zaútočil tak rýchlo, že to vôbec nezodpovedalo veľkosti jeho tela. Bol rýchly, no Banokles bol už v pohybe. Skrčil sa pred úderom širokého meča a kopol Aiasa do kolena. Obor sa zatackal, mal však takú stabilitu, že sa hneď zahnal Banoklovi na krk. Banokles odrazil úder a o krok cúvol.

	Aias znova zaútočil. Čepele narazili na seba. Aias ťal a sekal, no Banokles inštinktívne odrazil každý úder, hoci ho už bolelo celé telo. Vtom sa Aias zvrtol na päte a vrazil mu velikánskou päsťou do tváre. Banokles padol na chrbát.

	Zažmurkal. V očiach mal pot alebo krv, lebo sa mu zahmlieval zrak. Zrazu si uvedomil, že kľačí na kolene a nemôže vstať. Čochvíľa budem spať, pomyslel si.

	Prekvapilo ho, keď zbadal, že Aias zasunul meč do pošvy, obrátil sa a vykročil naspäť do chodby. Banokles vedel, že by mal vyskočiť a vraziť bývalému spolubojovníkovi meč do chrbta. Aj to chcel urobiť, no čas plynul a on stále kľačal. Chodbou sa ozývali nahnevané hlasy. Dívali sa naňho ozbrojení chlapi.

	„Prikazujem ti, aby si ho zabil,“ zakričal jeden zúrivo. Ten hlboký hlas bol Banoklovi akýsi povedomý, no nevedel si spomenúť, komu patrí.

	„Ja ho na druhý svet nepošlem, kráľ Agamemnón,“ nahnevane zahučal Aias. „Urob to sám. Veď aj ty si bol kedysi bojovník.“

	Banokles potom už len videl, ako k nemu chodbou kráča vysoká postava. Uvedomil si, že je to Hrdzaňa, a ako svetlo pohasínalo, usmial sa.

	Bol to dobrý deň, pomyslel si šťastne.

	 

	
XXXIV

	Boh myší

	Agamemnón vytiahol meč z Banoklovej hrude a podal ho pobočníkovi, aby ho utrel. Mal dobrú náladu. Zabiť Banokla znamenalo skoncovať s tým znervózňujúcim blším hryzením, s ktorým si nevedel rady. Bol si istý, že komplic toho zradcu Kalliades leží niekde na hromadách trójskych mŕtvol, ktoré videl medzi Skajskou bránou a touto poslednou chodbou.

	Celé ráno čakal aj so svojimi bratskými kráľmi Menelaom a Idomeneom a čoraz väčšmi sa hneval, keď v kamennej chodbe padal jeden bojovník za druhým v márnej snahe zabiť toho odpadlíka. No teraz bol mŕtvy a Agamemnónovi už nič nestálo v ceste, aby dosiahol dve veci: zabil malého kráľa, Hektorovho pangharta, a konečne sa zmocnil svojej odmeny. Priamovej pokladnice. Keďže chodbu strážilo toľko Trójanov, vedel, že je blízko oboch cieľov.

	Na konci kamennej chodby boli jednoduché dubové dvere.

	„Otvorte ich!“ prikázal a dvaja chlapi so sekerami sa rozbehli tým smerom. Dvere však neboli zahasprované a poľahky sa dali otvoriť. Agamemnón v sprievode stráže prešiel cez prah.

	Miestnosť, do ktorej vstúpil, vyzerala ako nemocnica. Na dlážke veľkej štvorcovej miestnosti ležali mŕtvi a umierajúci Trójania, mohlo ich byť asi štyridsať, medzi nimi aj ženy. Bol tam príšerný zápach a smrť visela vo vzduchu ako dym. Všetky oči sa obrátili k nemu. Niektoré boli plné strachu, v iných, a tých bola väčšina, sa zračilo zmierenie s osudom.

	Pri ranených stál chlapec v zakrvavenom rúchu a oboma rukami držal meč.

	Agamemnón si ho nevšímal a rozhliadal sa po miestnosti. Deti tam neboli. Museli ich skryť. Zamračil sa. Mal po nálade.

	Chlapec s mečom niečo hovoril. Agamemnón netrpezlivo počúval. „Nezabíjaj týchto ľudí,“ prosil chlapec trasúcim sa hlasom. „Nemôžu ublížiť ani tebe, ani tvojmu vojsku.“

	„Zabite ho,“ prikázal Agamemnón chlapom so sekerami.

	„Počkajte!“ Pred chlapca predstúpil Idomeneov pobočník Meriones. Chlapi so sekerami zastali a neisto sa pozreli na Agamemnóna.

	„Ja ťa poznám, chlapče,“ prihovoril sa Meriones chlapcovi. „Videl som ťa s Odyseom.“

	Mládenec prikývol a zvesil meč. „Som Xander. Mal som česť liečiť veľkého Achilla a jeho Myrmidončanov. Som Odyseov priateľ.“

	„Prečo si teda tu, chlapče, medzi Trójanmi?“

	„To je na dlhé rozprávanie,“ priznal Xander.

	„Rád by som si to vypočul,“ povedal mu Meriones a pozrel na Agamemnóna. „Ušetri chlapca, kráľ Agamemnón. Veď kto nám bude teraz rozprávať rozprávky, keď Odyseus odišiel?“

	„Dobre, že tu nie je,“ vybrechol Idomeneos. „Nechcem už počuť žiadne rozprávky. Zabite toho fagana a nájdime konečne tú pokladnicu.“

	Agamemnón, ktorý mal krétskeho kráľa po dlhom lete už plné zuby, odsekol: „Výborne, Meriones. Ty mi vždy dobre poradíš. Liečiteľ, ak mi povieš, kde je Hektorov syn, ušetrím teba i tvojich ranených.“

	Mládenec nervózne odpovedal: „Astyanax tu nie je, pane. Šťastlivec ho v noci odniesol.“

	Zasa Helikaón! Agamemnón cítil, že sa v ňom zúrivosť dvíha ako letná búrka. „Helikaón tu bol? Dnes noci? Ako je to možné? Klameš, chlapče!“

	„Neklamem, pane. Hovorím pravdu. Vyliezol po severnom múre a odniesol oboch chlapcov. Pani Andromacha odišla s ním a…“

	„Po severnom múre? Ale veď tadiaľ sa nedá vyliezť!“

	„Vyliezol tade, pane. Tuším, že lano je ešte v okne, môžeš sa pozrieť.“

	Ukázal do zadných komnát a Agamemnón naznačil vojakovi, aby sa tam šiel pozrieť. Menelaos šiel za ním.

	Helikaón mi vždy zmarí plány, pomyslel si Bojový kráľ. Ešte aj v okamihu víťazstva.

	„Zabiť Hektorovho syna nie je v mojom záujme,“ zahuhňal Idomeneos. „S Trójou je koniec, či Priamov rod prežije, alebo nie. Bojíš sa, že Helikaón postaví s malým kráľom vojsko a znovu sa pokúsia dobyť mesto? Načo tie strachy? Nájdeme Priama vu pokladnicu a vrátime sa na ostrovy.“

	Agamemnón prikývol. Ostrý zub mal ako vždy iba jednu jedinú pohnútku, chamtivosť, no v tomto prípade mal pravdu. Chlapca môžu dolapiť, keď na to bude čas. Nikde na Veľkom zelenom mori nebude v bezpečí. Len čo bude Trója definitívne v mykénskych rukách a bude jej veliť človek verný Agamemnónovi, kráľ sa môže vrátiť do Levej siene, k svojej žene a synovi a oslavovať víťazstvo nad Priamom a jeho Zlatým mestom.

	Kráľ Agamemnón, dobyvateľ východu! Jeho meno vstúpi do legiend ako meno muža, ktorý zničil Tróju.

	Vrátila sa mu dobrá nálada a obrátil sa ku Xanderovi. „Ja vždy dodržím slovo, chlapče. Postaraj sa o svojich ranených. V rukách Bojového kráľa viac nezomrie ani jeden Trójan.“

	„Brat môj!“ Agamemnón sa obrátil. Zo zadných komnát pribehol Menelaos bledý ako stena.

	„Tak čo? Je tam to lano? Hovoril liečiteľ pravdu?“

	„Áno, brat môj, no je tam aj niečo iné, čo musíš vidieť.“ Rukami súril Agamemnóna, aby šiel za ním.

	Mykénsky kráľ si vzdychol. So strážou po bokoch vošiel za Menelaom do malej zadnej izby. Okno hľadelo na sever a okolo kamenného stĺpa bolo omotané lano. Tesne navrchu bolo odseknuté.

	Na Menelaovo naliehanie Agamemnón podišiel k oknu a vyzrel von.

	Bolo už popoludnie a slnko svietilo na lúky rozprestierajúce sa po oboch stranách rieky Simoeis.

	Šíre pláne, počas celého leta suché, sa po nedávnych dažďoch zazelenali. Teraz však bolo vidieť iba málo zelene. Kam len oko dovidelo, pláň pokrývali ozbrojenci. Jazda a pechota nehybne stála v rovných šíkoch a čakala na rozkazy.

	„Chetiti, brat môj!“ vydýchol Menelaos. „To je chetitské vojsko!“

	Starý kováč Chalkeos spal načisto vyčerpaný na skalnom útese východne od mesta a pritískal k sebe dokonalý meč. Ruky mal škaredo popálené. Najprv boleli, potom znecitliveli. Okrem toho som niekoľko dní nejedol, pomyslel si, hoci s počudovaním zistil, že jedlo akoby už ani nepotreboval. Voda, ktorú mal v zásobe, príšerne páchla, no sem-tam sa jej napil.

	Na zotmení sa rozhodol, že sa vráti do mesta a ukáže meč kráľovi. Celé jeho imanie spolu so stanom, v ktorom býval celé leto, zničil oheň. Poloprázdny mech si strčil pod pazuchu, do oboch rúk opatrne chytil meč a vyrazil.

	Popálené ruky ho neznesiteľne boleli. Hneval sa sám na seba. Kováč s toľkými skúsenosťami, a robí chyby ako začínajúci učeň! Potrvá dlho, kým sa mu červené dlane zahoja, a spomalí to aj jeho prácu.

	Dodával si odvahy tým, že si predstavoval, aký úctivý a natešený výraz bude mať na tvári mykénsky kráľ, keď zbadá meč, a ako ho bude prosiť, aby mu vyrozprával, ako sa mu ho podarilo zhotoviť. Starec chvíľu banoval, že meč neodovzdá Helikaónovi. To najlepšie vždy urobil len vďaka podpore dardanského kráľa, no bolo mu jasné, že Trójania a ich spojenci utrpeli porážku. Kráčal k mestu a videl, ako spoza hradieb šľahajú plamene, a počul rinčanie zbraní. Bol zvedavý, ako sa západným kráľom napokon podarilo dobyť mesto. V hlave sa mu už dávno črtal plán obrovského baranidla, zaveseného na reťaziach na plošine s kolesami. Pohrúžený do myšlienok sa potkol o skalu a skoro spadol. Opatrne, povedal si v duchu, nesmieš spadnúť na ruky. Kráčal pomalšie, tápajúc v tme.

	Pod trójskymi hradbami, pod severovýchodnou baštou zastal, aby si oddýchol a napil sa vody. Na chvíľu si sadol a razom zaspal.

	Keď sa zobudil, slnko už bolo na oblohe. Ruky ho pálili a v hlave mu dunelo. Zvyšok vody v mechu vypil na dúšok a vzápätí takmer všetko vyvracal. Odhodil mech a pomaly sa pozviechal na nohy. Dlhý pohľad na dokonalý meč ho povzbudil a vykročil popri hradbách. Došiel k Dardanskej i Východnej bráne, no obe boli zavreté, a tak zamieril ku Skajskej bráne.

	No aj tá bola zatvorená. Natiahol krk, aby sa pozrel ponad múr, no nijaké stráže nevidel. Motal sa po spustošenom dolnom konci mesta, ale nikde nebolo ani nohy. Sily ho opúšťali, sadol si do prachu pred múr. Šesť kamenných sôch strážiacich Skajskú bránu naňho zlovestne gánilo.

	Ubehlo veľa času, kým sa brána s vŕzganím a praskaním otvorila a vyšiel z nej oddiel vojakov. Podľa zbroje zbadal, že sú to Mykénčania, a vstal.

	„Hej, vojaci, zaveďte ma k Agamemnónovi!“ zakričal. Nedbajúc na prenikavú bolesť, vzal meč do oboch rúk a zamával na nich.

	Vojaci si ho nevšímali a pochodovali ďalej.

	„Kráľ ma očakáva!“ zakričal zúfalo. „Tento meč je pre neho, vy hlupáci!“

	Jeden vojak vzadu sa oddelil od ostatných a s mečom v ruke vykročil k nemu. Chalkeos si všimol, že polovicu tváre má príšerne zjazvenú. Piesok, pomyslel si s náhlym záujmom. Také niečo s kožou narobí len rozpálený piesok.

	Bojovník nezaváhal, ani nezastal. „Tak hlupáci, vravíš?“ zvolal, vrazil meč Chalkeovi do hrude, vytiahol ho a vrátil sa k ostatným.

	Je to ako úder kladivom, pomyslel si Chalkeos, keď klesal na zem a dokonalý meč padol vedľa neho do prachu. Bolesť sa z rúk vytratila, uvedomil si s úľavou.

	Mal čudný sen. Bol na Xantose a silný vietor nadúval plachtu s čiernym koňom. Loď sa zarezávala do hladiny, ktorá bola zelená a čudne pokojná. Šťastlivec mieril dlhými krokmi k nemu. Slnko svietiace za ním obkresľovalo jeho postavu žiarivou čiarou, no práve preto mu nebolo vidieť do tváre. Chalkeos dobre nevidel a cítil sa strašne slabý. Vtom si uvedomil, že ten zlatý muž je väčší než Helikaón. Vlastne to bol obor a svetlo okolo nevydávalo slnko, ale vyžarovalo z neho samého. Vari je to Apolón, boh slnka? Vtom si s prekvapením uvedomil, že boh kríva.

	Boh sa k nemu sklonil a jemne mu vzal z rúk dokonalý meč.

	„Odviedol si dobrú prácu, kováč,“ zahučal hlbokým hlasom. „Teraz spi, zajtra sa pustíš do práce.“

	Chetitský cisár Tudhalijaš Štvrtý vošiel dlhým krokom do Priamovho megarónu obkolesený svojou suitou. Xander sa so záujmom prizeral. Ešte nikdy nevidel cisára. Okrem chetitských žoldnierov, ktorých ošetroval a ktorí vyzerali ako hociktorí iní žoldnieri, jediný Chetit, s ktorým sa stretol, bol Zidantas. Zidantas bol obrovitý a mal vyholenú hlavu a vidlicovitú čiernu bradu. Tento cisár bol chudý a veľmi vysoký, mal kučeravú bradu a oblečený bol v jagavých šatách ako žena. Ešte čudnejšie bola vyobliekaná jeho suita; samé pestrofarebné suknice a pásikavé šály. Všetci však boli po zuby ozbrojení, tak ako ich hostitelia.

	Xander chcel ostať pri ranených, no keď Agamemnón vyšiel z kráľovniných komnát, odrazu sa obrátil k Merionovi a prikázal mu: „Priveď liečiteľa za nami.“

	Xander stál nervózne pri Merionovi, lebo cítil, že tento Kréťan v čiernom je v tejto miestnosti jeho jediným priateľom.

	Cisár a kráľ sa stretli uprostred megarónu, v ktorom bolo stále plno mŕtvol a zbraní. Tudhalijaš sa mlčky rozhliadal okolo seba, no čierne oči mal bezvýrazné.

	Prvý sa ozval Agamemnón. „Prijmi moju úprimnú sústrasť nad smrťou tvojho otca. Chattušiliš bol veľký muž a múdry vodca,“ povedal a Xandera prekvapila úprimnosť v jeho hlase. „Vitaj v Tróji, meste mykénskej ríše.“

	Tudhalijaš ho chvíľu uprene pozoroval, potom miernym hlasom odvetil: „Chetitský cisár je zvyknutý, že jeho poddaní si pre ním ľahnú doluznačky na zem.“

	Agamemnónovi stvrdol zrak, no pokojne odpovedal: „Ja nie som ničí poddaný. Bojoval som o toto mesto a ty si doň vstúpil s mojím dovolením. Otvoril som ti Skajskú bránu ako prejav priateľstva. Všetko, čo vidíš, patrí mne. A mojim bratským kráľom,“ dodal chytro, keď videl, ako sa Idomeneos zamračil.

	„Bojoval si, aby si dobyl túto márnicu?“ spýtal sa Tudhalijaš a znova prechádzal pohľadom po mŕtvych a po kalužiach krvi. „Musíš byť veľmi pyšný.“

	„Nechápme sa zle,“ odvetil Agamemnón uhladene. „Západní spojeneckí králi bojovali o toto mesto a vďaka vynikajúcej stratégii, vojenskej sile a vôli bohov sa nám ho napokon podarilo dobyť. Si slávny ako veľký stratég, cisár. A dobre vieš, že ak chce niekto ovládnuť Veľké zelené more, najprv musí ovládnuť Tróju.“

	„Máš pravdu, Mykénčan,“ povedal Tudhalijaš. „Je dôležité, aby sme sa nechápali zle. Priamos vládol v tomto meste vďaka podpore chetitských cisárov. Za jeho vlády Trója prekvitala a zbohatla a v celej krajine vládol mier. Mesto strážilo chetitské obchodné trasy na mori i na súši, vďaka ktorým žili obyvatelia nášho veľkého mesta Chattušaš v blahobyte. Trójski vojaci bojovali za našu ríšu v mnohých bitkách. Môj priateľ Hektor,“ odmlčal sa, aby si tie slová všetci dobre vryli do pamäti, „mal veľkú zásluhu na našom víťazstve nad Egypťanmi v Kádeši.“

	„Teraz,“ pokračoval Tudhalijaš a hlas mu stvrdol, „je Trója zničená a jej zátoka nesplavná. Všetci jej obyvatelia sú mŕtvi alebo utiekli a jej vojsko je rozprášené. Vidiek je spustošený, obilia niet, dobytok kape. Preto som sem osobne priviedol svojich tridsaťtisíc bojovníkov.“

	Odmlčal sa a vo vzduchu ostalo visieť ťaživé ticho.

	„Chetitskej ríši je jedno, kto vládne v Tróji, ak mesto prekvitá a ak vďaka nemu bohatne aj celé jeho okolie. No mŕtve mesto v mŕtvej krajine priťahuje len temnotu a chaos. Ríša je nútená zasiahnuť.“

	Xander vycítil, že atmosféra v megaróne sa blíži k bodu mrazu. V miestnosti bolo viac mykénskych bojovníkov než Chetitov, no Chetiti boli oddýchnutejší, lepšie vyzbrojení a vyzerali, že priam prahnú po boji.

	Agamemnón sa ho snažil odhadnúť a možno myslel na to isté. „Trója bude pod mykénskou vládou znova prekvitať,“ sľuboval. „Do leta bude zátoka opäť plná obchodných lodí. Mesto znovu postavíme a pod našou silnou vládou sa mu bude zase dariť.“

	Tudhalijaš odrazu vykročil dopredu a Agamemnón inštinktívne cúvol. Cisár aj so svojou strážou pristúpil k Priamovmu zlatému trónu a sadol si naň. Ak sa Agamemnón chcel s ním rozprávať, musel sa postaviť pred neho.

	Tudhalijaš povedal: „Počul som, že Trójsku zátoku za posledných sto rokov zanieslo bahnom. Už teraz tam mykénske lode viaznu a musí sa prehlbovať dno. Moji odborníci predpovedajú, že stačí jedna generácia a zátoka zmizne a Trója sa stane vnútrozemských mestom. Obchodné lode budú kotviť v iných prekvitajúcich mestách na Hellesponte. S Trójou je koniec, Agamemnón, a to vďaka tebe.“

	„Ja som túto vojnu nezačal, cisár!“ vyprskol Agamemnón a načisto sa prestal ovládať. „No skôr ako ktokoľvek iný som pochopil, aké veľké nebezpečenstvo predstavuje Trója pre národy v okolí Veľkého zeleného mora. Priamos mali jediný cieľ: s pomocou jazdy svojho syna a s pomocou dardanského pirátskeho loďstva si podmaniť všetky slobodné národy. A kým iní sa dali podplatiť alebo sa mu dobrovoľne podvolili, Mykénčania sa nedali obalamutiť.“

	Tudhalijaš sa predklonil a zasmial sa, až sa to ozývalo. Potom povedal Agamemnónovi: „Také hlúposti môžeš hovoriť svojim bábkovým kráľom, keď si večer posadáte okolo táborového ohňa a budete si nahovárať, že Priamos bol obluda, ktorá chcela dobyť celý svet. No za vlády tejto obludy tu bol štyridsať rokov mier, ktorý si sa ty rozhodol zničiť.“

	„Ja som dobyl toto mesto,“ zreval Agamemnón. „Patrí mi podľa práva zbraní.“

	Vtom vošiel do megarónu chetitský bojovník a kývol cisárovi. Tudhalijaš naňho žmurkol a potom sa znovu obrátil k mykénskemu kráľovi.

	„Tak ty sa dovolávaš práva zbraní,“ s úsmevom odvetil Tudhalijaš. „Aspoň v niečom sa zhodneme.“

	Vstal a pozrel sa na Agamemnóna. „Pred hradbami tohto mesta stojí tridsaťtisíc chetitských bojovníkov. Sú nakŕmení, dobre vyzbrojení a počas dlhého pochodu nemali možnosť bojovať.“

	Zmĺkol, lebo do megarónu vošiel akýsi mykénsky bojovník a náhlil sa k Agamemnónovi. Povedal čosi kráľovi do ucha a Xander si všimol, že Agamemnón zbledol od hrôzy.

	„Viem, čo si sa práve dozvedel, kráľ,“ povedal Tudhalijaš. „Moji bojovníci dobyli Skajskú bránu a začali ju rozoberať. Otvoria a rozbijú všetky veľké brány. Trója bude istý čas otvoreným mestom.“

	Xander so zatajeným dychom čakal, že Agamemnón vybuchne, ale nič také sa nestalo.

	„Hovorili sme o tom, aby sme sa nechápali zle,“ pokračoval Tudhalijaš. „Ja Tróju nechcem. Pred odchodom z nášho hlavného mesta Chattušašu som sa radil s našimi… veštcami, tak im hovoríte, však? Jeden mi porozprával, ako Trója vznikla. Keď otec Tróje, poloboh Skamander, prvý raz priplával z ďalekého západu do tejto krajiny, na brehu vraj stretol boha slnka. Zjedli spolu chlieb a slnečný boh poradil Skamadrovi, aby sa jeho národ usadil tam, kde na nich pod rúškom tmy zaútočia tvory splodené zemou. Skamander premýšľal nad slovami boha, no tej noci, keď táborili na tom istom kopci, na ich stany zaútočili húfy myší a ohrýzali im kožené tetivy, remienky od pancierov a celý vojenský výstroj. Skamander zaprisahal svoj národ, aby ostali tam, a slnečnému bohu postavil chrám. No bohovia, ktorých si priniesli Trójania zo západných krajín, nie sú našimi bohmi. Váš slnečný boh sa volá Apolón alebo Pán strieborného luku. Je to boh moci a boja. Náš boh slnka je liečiteľ a volá sa Myší boh. Keď sú naše deti choré, na počesť liečiteľského boha im dávame zjesť myši namočené do medu. Ako sa mesto rokmi rozrastalo, chrám Myšieho boha spustol. Trójania postavili väčšie chrámy, vyzdobené zlatom, meďou a slonovinou a zasvätili ich Diovi, Aténe a Hermovi. Keď okolo mesta postavili veľké hradby, chrám Myšieho boha sa ocitol za nimi. Keď sa malý chrám počas zemetrasenia zrútil, už ho nepostavili. Nakoniec zarástol trávou a čo je najparadoxnejšie, v jeho priestoroch behali myši. Teraz odišli aj poslední Trójania a vzali si so sebou aj svojich krutých a vrtošivých bohov. Vy, ktorí sa klaniate rovnakým bohom západu, pôjdete za nimi. Myší boh azda povstane na pobreží znovu, bude sa dívať, ako odchádzate, a bude uvažovať, prečo ste sem vlastne prišli.“

	Tudhalijaš vstal a hlas mu potemnel. „Oznamujem ti, že toto mesto zničíme. Rozoberieme ho kameň po kameni a potom každý kameň rozbijeme. Toto temné mesto zmizne z povrchu zemského.“

	Ako cisár rozprával, do megarónu potichu vošli ďalší ťažko ozbrojení chetitskí vojaci. Agamemnón sa obzeral okolo seba a Xander zbadal, že je celý bledý a rozrušený, lebo videl, že jeho plány vychádzajú nazmar.

	Idomeneos vystúpil dopredu. „Tvoje reči, Trója ani jej osud ma nezaujímajú,“ oboril sa na cisára. „Prišiel som len po Priamovo bájne bohatstvo. To nám patrí. Nemôžeš nás obrať o náš podiel!“

	„A ty si kto?“ spýtal sa cisár opovržlivo.

	„Idomeneos, kráľ Kréty,“ odvetil muž a od hnevu očervenel.

	Cisár odmietavo mávol rukou. „Choďte, malí králi, choďte si pohľadať svoju korisť. Ale rýchlo si ju odneste na svoje lode. Každú galéru, ktorá bude na svitaní v Heraklovej zátoke, zajmeme a jej posádku pobijeme.“

	Obrátil sa, vydal krátky rozkaz vo svojom rodnom jazyku a vyšiel z megarónu. Jeho suita ho nasledovala, no ostatní chetitskí bojovníci ostali.

	Agamemnón vyzeral odrazu akýsi menší, akoby sa pod pohŕdavými pohľadmi Chetitov scvrkol. Rozhliadal sa po miestnosti a očami plnými bezmocného hnevu spočinul na Xanderovi.

	„Ty!“ skríkol. „Liečiteľ! Zaveď ma k Priamovej pokladnici!“

	Xander na chvíľu stŕpol, potom ho Meriones jemne postrčil a on odvetil: „Áno, kráľ.“

	Vedel, kde je pokladnica. Nebolo to tajomstvo. Xander viedol kráľov chodbou do zadnej časti megarónu a potom dolu dlhými schodmi. Kráčali širokou chodbou hlboko pod zemou. Na oboch stranách tunela hľadeli na nich zhora všelijaké tvory vytesané do kameňa, bájne zvery so zubiskami a pazúrmi, ktorých oči slepo žmurkali vo svetle fakle.

	Na konci chodby bola okrúhla miestnosť. Xander, Meriones, traja králi a ich stráže vstúpili dnu. Xanderovi udrel do nosa silný zvierací pach. Pred nimi sa týčili vysoké dvere, bohato zdobené bronzom, rohovinou a slonovinou. V Priamových časoch ich strážili šiesti Orli. Teraz tu nebola nijaká stráž a votrelcom stála v ceste iba jednoduchá dubová a bronzová závora.

	Kráľov pobočník Kleitos sa rozbehol k nej a nadvihol ju. Otvoril dvere a Agamemnón vošiel dnu. Ovanul ich príšerný smrad a Xander zmraštil nos.

	Bojový kráľ a za ním Idomeneos a Menelaos vstúpili do tmavej Priamovej pokladnice a potom zastali. Ozvalo sa zhíknutie a spŕška nadávok. Xander nakukol spoza dverí dnu, aby sa pozrel, čo sa stalo.

	Vo svetle fakieľ na nich žmurkalo asi dvanásť koní. Nervózne prešľapovali a dupali po hromadách konského trusu, ktorý pokrýval celú dlážku, a kyslý zápach, ktorý vanul z miestnosti, ešte zosilnel.

	Agamemnón zaklial a vytrhol vojakovi fakľu. Zamieril medzi zvieratá a hľadal pokladnicu. Spolu s Idomeneom a Menelaom zúrivo prehľadávali celú tú nízku štvorcovú miestnosť. Nebolo v nej nič, iba kone a ich výkaly. Vo vzdialenom kúte napokon predsa len našli dve zaprášené čaše a veľkú drevenú truhlicu s vyklopeným vekom. Agamemnón siahol rukou dnu, vytiahol tri medenáky a hodil ich na zem. Nahnevane sa obrátil k ostatným kráľom.

	„Helikaón!“ zúril. „Spaľovač nám ukradol Priamov poklad rovno pred nosom!“

	Menelaos sa zamračil. „Ale to predsa nie je možné, brat môj!“ vyhŕkol nervózne. „Ako by sa dostal z mesta?“

	„Musel aj s posádkou zliezť v noci po severnom múre,“ odvetil Agamemnón. „To preto bolo lano odrezané! Aby nikto nemohol ísť za ním a nemohol mu vziať poklad! Teraz už budú na Xantose ďaleko na mori.“

	„Je to najrýchlejšia loď na Veľkom zelenom mori,“ skrúšene dodal Menelaos. „Nikdy ju nedostihneme.“

	„Dostihneme, ak budeme vedieť, kam má Helikaón namierené!“ zvolal Agamemnón. Obrátil sa ku Xanderovi a zdrapil ho za tuniku.

	„Tak hovor, chlapče,“ prskol mu do tváre. „Chetiti nezachránia tvojich ranených priateľov. Im je jedno, či budú žiť alebo zomrú! Povedz nám, kam má Helikaón namierené, lebo ich dám rozsekať jedného po druhom priamo pred tvojimi očami!“

	Xander sa bojazlivo obzeral okolo seba, no bojovníka Meriona nevidel, len tváre troch kráľov, ktorí naňho dychtivo hľadeli.

	Šťastlivec, odpusť mi, prosím ťa, pomyslel si.

	„Plavia sa na Téru,“ odvetil.

	 

	
XXXV

	Útek z Téry

	Andromacha sledovala mračná vtákov na oblohe nad Térou a uvažovala, čo sú to za vtáky. Boli malé, čierne a boli ich tisícky. Krúžili, vrhali sa strmhlav nadol, rozdelili sa do dvoch, do troch a nakoniec do štyroch obrovských kŕdľov, potom sa znova spojili, pričom ani na chvíľku neprerušili plynulý ladný let. Dívala sa na ne celá posádka Xantosu a loď poháňal len teplý ranný vietor. Odrazu, akoby na povel, sa vtáky zhŕkli do jedného kŕdľa a zamierili preč od ostrova. V okamihu boli nad loďou, až potemnela obloha. Chlapi sa inštinktívne prikrčili, no potom vtáky odleteli smerom na sever a stratili sa im z dohľadu.

	Veslári sa znova chopili vesiel a Xantos kĺzal po hladine smerom k Požehnanému ostrovu. Andromacha sedela na drevenej lavici pri sťažni a dívala sa na dolnú palubu, kde sa veselo hrali chlapci. Usmiala sa. Prvý raz po niekoľkodňovej plavbe ich mala stále na očiach, lebo sa bála, že spadnú cez palubu. Zistila však, že na Xantose majú chlapci prakticky vyše šesťdesiat otcov, ktorí na nich dávajú pozor. Veslári, ktorí mali väčšinou sami deti, sa k nim správali ako k vlastným, hrali sa s nimi a rozprávali im príhody z mora. Niekedy chlapcov posadili na veslárske lavice a dovolili im, aby sa robili, že veslujú na veľkej galére.

	Astyanax s Dexom boli plavbou na mori nadšení. Keďže sa celý deň hrali na slnku, boli dohneda opálení a Andromacha si bola istá, že za tých pár dní aj podrástli. Dex bol stále v strehu, bol trochu plachý a nesmial sa tak často ako jeho brat. Astyanax bol smelý, zavše ľahkomyseľný, a keď bol na otvorenej hornej palube, Andromacha z neho nespúšťala oči.

	Odkedy opustili Tróju, Helikaón sa plavil k Tére rýchlym tempom. Chcel sa nakrátko zastaviť na Požehnanom ostrove, vziať Kassandru na palubu a potom vyplávať na Itaku, kde mali Kalliades so Skorpiom opustiť loď. Potom čakala Xantos dlhá a možno posledná cesta k Siedmim kopcom, kde mal prezimovať.

	Len čo sa ocitli na mori a bezpečne vyplávali z trójskych vôd, nemali dôvod náhliť sa na Téru, no Andromacha mala stále pocit, že sa musia ponáhľať. Nerozumela tomu. Nemuseli sa už báť Mykénčanov a aj počasie bolo dobré, no stále v sebe potláčala paniku a pocit, že meškajú. Aj Helikaón mal taký pocit, ako sám priznal, a obaja boli presvedčení, že rovnako sú na tom aj chlapi z posádky, hoci o tom nahlas nehovorili.

	Andromacha vstala a zamierila do uličky na prednej palube, kde obaja bojovníci odpočívali. Plavovlasého jazdca Skorpia mala rada. Bol celkom iný ako vojaci, ktorých v živote stretla. Rozprávala sa s ním za dlhých večerov, ktoré trávili na skalnatých brehoch a piesčitých plážach. Mladý muž poznal názvy vtákov i malých živočíchov v skalných jazerách. Vymýšľal si mená hviezdnych obrazcov na nočnej oblohe a rozprával o nich príbehy. Od kupca z Lesbosu si priniesol súpravu píšťal a niekedy pri západe slnka hrával smutné piesne. Rozprával jej o svojom detstve – neveselé príbehy o surovom otcovi a ustaranej matke a veselšie príbehy o súrodencoch a každodennom živote v dedine. Na Itake mal v úmysle odísť z Xantosu, no Andromacha dúfala, že sa bude s nimi plaviť až k Siedmim kopcom.

	Keď prišla k nim, Kalliades vstal a Andromacha sa naňho srdečne usmiala. Keďže počas plavby si mohol dopriať poriadny odpočinok, noha sa mu začala hojiť. Každý deň mu preväzovala ranu a dnes z nej konečne odlepila liečivú bylinku, ktorú na ňu priložil Xander.

	Akýsi námorník zvolal: „Delfíny!“ Andromacha sa pozrela smerom, ktorým ukazoval. Na svojich cestách neraz videli jedného či dvoch delfínov a čudovala sa, prečo má ten námorník taký vzrušený hlas. Potom si uvedomila, že neukazuje na jedného alebo na dvoch, ale na celé stovky delfínov. Plávali okolo lode na pravoboku smerom na sever a ich štíhle sivé chrbty sa vynárali a ponárali do vody.

	„Definy! Definy!“ začula ľapotať jedného z chlapcov, ktorí vybehli na palubu a ozlomkrky utekali k zábradliu. Dvaja chlapi z posádky ich chytili a držali ich celý čas, čo naťahovali krky, aby videli obrovský húf delfínov.

	„Čudné,“ zamrmlal Kalliades, ktorý vstal, aby lepšie videl. Znova si sadol, no Skorpios sa díval na more, až kým delfíny celkom nezmizli. Keď sa posadil, v tvári bol od vzrušenia rovnako červený ako chlapci.

	„Ešte nikdy som nevidel delfíny,“ vysvetľoval. „Vlastne som nebol ešte ani na mori, iba keď sme sa plavili cez Hellespont.“

	„Takže si ešte nikdy nevidel Téru, Požehnaný ostrov,“ povedala mu. „Je to neobyčajný ostrov.“

	„Prečo?“ spýtal sa a díval sa na ostrov, ktorý sa črtal pred nimi. „Lebo naň muži nesmú vstúpiť?“

	„Aj preto,“ odvetila. „No nepodobá sa na nijaký iný ostrov. Má tvar prsteňa, do ktorého sa dá vplávať iba na jednom jedinom mieste. V jeho strede sa nachádza veľký a veľmi hlboký prístav. Nemôžu tam kotviť nijaké lode, lebo kamenné kotvy by nedočiahli na dno. Uprostred prístavu je malý čierny ostrovček zvaný Spálený ostrov.“

	Čoskoro vplávali do prístavu a Kalliades, ktorý sa díval dopredu, poznamenal: „Nie je to nijaký ostrovček!“

	Andromacha sa rozhliadla a zhíkla. Spálený ostrov, čierny a sivý ako kopa uhlia, bol dvakrát taký veľký, ako si ho pamätala. Teraz zapĺňal takmer celý prístav a Xantos ho musel oboplávať, aby sa dostal na breh Téry. Z jeho vrcholu stúpal hustý čierny dym a krútil sa smerom na východ. Obzrela sa na zadnú palubu, kde sa Helikaón vzrušene rozprával s Oniacom a s úžasom ukazovali a hľadeli na zväčšujúci sa ostrov.

	Mladý Praxos zakričal: „Loď pred nami, pane!“

	Aj Andromacha zbadala galéru vytiahnutú na vzdialenom brehu. Na tú diaľku poriadne nevidela, no ostrozraký Praxos o chvíľu zakričal: „To je Krvavý jastrab, Šťastlivec!“

	Odyseus! Aké šťastie! Andromacha sa usmiala. Vzápätí však začula, ako sa pod nimi s rachotom zatriasla zem a more sa spenilo, a zbadala, ako sa zo Spáleného ostrova do mora zosunula zem. Vlny, ktoré sa vzápätí zdvihli, udreli do Xantosu a loď sa prudko rozhojdala. Andromacha sa pozrela na deti, obe však stáli v bezpečí na dolnej palube. Znovu sa pozrela na ostrov a zachvela sa.

	Xantos čochvíľa doplával k brehu a chlapi sa spúšťali dolu po lane, aby mohli vytiahnuť loď vedľa Krvavého jastraba. Helikaón zliezol dolu a pre Andromachu spustili rebrík. Keď zostúpila na breh, Odyseus, jednou rukou objímajúc Helikaóna, už na ňu čakal. Obaja sa na ňu zoširoka usmievali a ona im úsmev opätovala. So smútkom si všimla, že kedysi ryšavé vlasy itackého kráľa sú teraz celé postriebrené.

	Chytil jej ruku a pobozkal ju. „Pri Diovi, bohyňa, moje staré srdce plesá radosťou, že vás dvoch vidím živých a zdravých. Počul som, že Trója padla, no nevieme, kto prežil. Stavím sa, že máte v zásobe celú kopu neuveriteľných príhod!“

	„To máme, Odyseus, ale väčšinou sú veľmi smutné,“ odvetil Helikaón, s láskou hľadiac na starého kamaráta. „Čo tu robíš? Mysleli sme si, že budeš v bezpečí Penelopinho náručia.“

	„To som si myslel aj ja. Mám syna, ktorého som ešte nevidel. No prišiel som zachrániť Kassandru. Trója padla a mykénska čvarga nemá ani najmenší dôvod rešpektovať posvätnú pôdu Téry. No zdá sa, že tu niet nikoho.“ Poobzeral sa okolo seba. „Došli sme včera pri západe slnka, a nikoho sme nevideli. Kedysi prišla prichádzajúce lode vždy privítať kňažka…“ Pokrčil plecami. „Premýšľal som, vzýval som poloboha a nakoniec som vyliezol k Veľkému koňovi. Potom som zbadal Xantos.“

	Pri jeho slovách prešiel Andromache mráz po chrbte a znova ju premkol pocit, že sa musia ponáhľať. Najradšej by sa bola rozbehla po strmom chodníku hore na útes.

	Chytro povedala Helikaónovi: „Idem pohľadať Kassandru a privediem ju na loď.“

	„Ak tam ešte je,“ odvetil jej milenec a zamračene sa zahľadel na vrchol ostrova, kde bolo vidieť len hlavu koňa.

	„Viem, že je tu,“ povedala, „hoci neviem, prečo nás neprišla privítať.“ Zbadala, ako sa zatváril, a tušila, na čo myslí. „Nesmieš ísť k chrámu. Rozhneval by si Minotaura. Ja ju pohľadám.“

	Helikaón pozrel na oblohu a pokrútil hlavou. „Ak sa nevrátiš do poludnia, pôjdem po teba a nijakí polobohovia či obludy mi v tom nezabránia.“

	„A ja pôjdem s ním,“ dodal Odyseus. „Teraz je ostrov nebezpečný a nebezpečenstvo tentoraz nehrozí od nejakých zurvalcov.“ Zachvel sa v slnečnom svetle a kývol smerom na Spálený ostrov. „Povedz mi: naozaj ten ostrov rastie? Nie sú to len preludy úbohého starca?“

	Andromacha odvetila: „Spálený ostrov sa vraj zdvihol z mora pred sto rokmi. Máš pravdu, rastie veľmi rýchlo a bojím sa, že je to zlé znamenie. Budem sa ponáhľať.“

	S úsmevom adresovanom Helikaónovi sa obrátila, vykročila po čiernom piesku a potom zamierila na chodník hore na útes. V polovici cesty zastala a pozrela sa dolu na mužov a lode. Pohľadom prešla po Spálenom ostrove a prekvapilo ju, keď videla, že je už takmer taký vysoký ako útesy prstencového ostrova. Z jeho vrcholu stúpal hustý dym. Ruky a plecia jej už pokrývala tenučká vrstvička sivého prachu. Náhlivo vykročila ďalej, hnaná strachom a zlou predtuchou.

	Keď vyšla na vrchol útesu, znovu zastala a pozrela sa na Čierneho koňa. Obrovský biely chrám akoby sa nad ňou pohojdával a Andromacha uvažovala, či sa to nehojdá ona. Potom ostrovom s rachotom zatriaslo ďalšie zemetrasenie, až ju zaboleli zuby. Vrhla sa na zem a držala sa skaly, no bála sa, že skala sa odlomí a zletí aj s ňou z útesu. Začula svišťanie krídel a divoký škrekot. Obzrela sa a zbadala obrovský kŕdeľ čajok, ktorý letel okolo okraja útesu a mieril na juh.

	„Všetky živé tvory opúšťajú ostrov,“ ozval sa akýsi hlas. „Dokonca aj vtáky a ryby.“

	Andromacha sa pozviechala. Od chrámu Veľkého koňa k nej pomaly kráčala prvá kňažka Ifigénia. Keď zbadala na Andromachinej tvári prekvapenie, tlmene sa zasmiala.

	„Myslela si si, že som už dávno mŕtva, Andromacha. Nuž hej, som už stará, no môj čas ešte neprišiel.“

	„To som rada,“ odvetila Andromacha a bola to pravda. Ifigénia vyzerala stará ako svet, no oči jej ako vždy svietili inteligenciou a rafinovanosťou. „Aj ženy odišli z ostrova? Vyzerá celkom pustý.“

	Ifigénia sa zamračila. „Na Artemidin sviatok, keď sa začalo zemetrasenie, Kassandra presvedčila všetky dievčatá, že ostrov bude zničený. Tvoja sestra vie byť s tými svojimi snami a vidinami veľmi presvedčivá. Napriek mojej snahe odišli jedna po druhej. Ako posledná odišla pred dvoma dňami malá Melissa.“ Vydala akýsi zvuk, ako keby zakašľala, no Andromacha v ňom spoznala smiech. „Vzala dokonca aj dvoch somárov, vraj nechce, aby trpeli, keď príde koniec. Loď plná somárov.“ Pokrútila hlavou. „Popletené dievča,“ dodala nežne.

	„Ako sa má Kassandra?“

	Ifigénia na ňu ľútostivo pozrela a Andromacha premýšľala, prečo vždy pokladala starenu za bezcitnú.

	„Umiera, Andromacha. Tie jej vidiny… Poškodili jej myseľ a mala z nich príšerné záchvaty. Po každom záchvate prišla o niečo dôležité – a boli čoraz častejšie. Je veľmi chatrná, no stále má vidiny.“

	„Kde je? Musím jej pomôcť.“

	„V chráme. Poď so mnou, moja drahá.“

	Andromachy sa zmocnila takmer neovládateľná panika. Napriek tomu chytila starú kňažku za ruku a pomaly s ňou vošla do tmavej budovy.

	Kassandra ležala na úzkom lôžku v kúte vysokej holej miestnosti, ktorá bola tmavá a studená. Okná boli vysoko a Kassandra civela na pásy svetla plné prachu, ktoré sa cez ne rinuli, a pohybovala perami, akoby sa s niekým rozprávala.

	„Kassandra,“ prívetivo sa jej prihovorila Andromacha.

	Po dlhej chvíli sa na ňu sestra pozrela. Andromacha bola zhrozená, v akom je stave: špinavá, vlasy zlepené ako potkanie chvosty, na kosť vychudnutá. Keď človek hľadel do jej horúčkovitých očí, mal pocit, že hľadí do čiernej pece.

	„Už je čas?“ spýtala sa slabučkým hlasom. „Už môžem ísť?“

	Vedľa nej stál džbán s vodou a čaša. Andromacha naliala do čiašky vody, potom sestru jemne nadvihla a priložila jej čašu k perám. Po niekoľkých dúškoch Kassandra začala hltavo piť, až jej voda stekala po špinavých šatách na zem.

	„Andromacha,“ povedala napokon a zovrela ju svojimi kostnatými rukami. „Som taká rada, že si prišla. Mám toho toľko na srdci, no ostáva nám málo času…“

	„Počúvaj ma, sestra,“ nástojčivo jej skočila Andromacha do reči. „Musíš ísť so mnou. Vezmem ťa na Xantos. Je tu aj Helikaón. Znova sa budeme spolu plaviť.“

	„Je prislabá, nemôže sa ani hýbať,“ vyčítavo jej povedala Ifigénia.

	„Privediem chlapov z Xantosu. Príde po teba Helikaón, láska moja.“

	„Muži tento chrám nepoškvrnia,“ vyprskla stará kňažka. „Nebuď taká nafúkaná, Andromacha, lebo privodíš na naše hlavy boží hnev.“

	„Tak ju odnesiem sama,“ odvetila Andromacha vzdorovito.

	„Počúvaj, Andromacha. Nikdy nepočúvaš,“ zvolala Kassandra a pritiahla si ju bližšie. „Umieram a vždy som vedela, že umriem tu. Viem to. Toľko ráz som ti to povedala. Je to môj osud a ja ho s radosťou prijímam. Opäť uvidím matku. Čaká na mňa, kúsok odtiaľto, tak blízko, že sa jej môžem takmer dotknúť. Vie, že prichádzam. Je to môj osud. Musíš ma nechať tu.“

	Andromacha pocítila, ako jej po lícach stekajú slzy. Kassandra jej ich jemne utrela. „Plačeš kvôli mne, sestra? Aj za Hektorom si plakala. Videla som ťa. Hektora nemali zabiť. Hektor a Achilles boli poslední veľkí hrdinovia. A po veku hrdinov prichádza vek temnoty.“ Zdalo sa, že rozprávanie jej dodalo síl. „Aj teraz prichádzajú zo severu barbari a tiahnu krajinami západných kráľov. Čoskoro spoznajú tajomstvo hviezdneho kovu a potom ich už nič nezastaví. Neuplynie ani jedna generácia a strhnú kamenné paláce mocných. V Levej sieni, v ktorej sa prechádzali hrdinovia, budú pobehovať len potkany a chrobáky a nakoniec rozvaliny zarastú trávou, ktorú budú spásať ovce.“

	„A Trója, sestra?“

	„Trója sa zmení na legendu. Žiť budú už len mená jej hrdinov.“

	„Všetci zomreli?“

	Kassandra sa však odmlčala a načúvala svojim hlasom. „Astyanax a Dex sú v bezpečí?“ spýtala sa odrazu.

	„Áno, sú v bezpečí. Bola Melitina veštba pravdivá, sestra? Je Astyanax Orlíča?“

	Kassandra sa usmiala. Nebola už taká vyľakaná i hlas mala normálny, nie taký vášnivý a naliehavý. „Veštby, to je veľmi chúlostivá vec,“ odvetila Andromache a potľapkala ju po ruke. „Sú klzké ako hady. Priamos s Hekabou pátrali po význame Melitiných slov dlhé roky. Nakoniec našli veštca, ktorý ich vyložil tak, ako si to želali. Povedal im, že kráľovho syna, ktorý sa narodí Štítu hromu, tebe, podľa veštby nikto nikdy neporazí v boji a toto mesto bude večné.“

	„A ty tomu neveríš?“ spýtala sa Andromacha. „Astyanax nie je Orlíča? Priamos bol presvedčený, že založí dynastiu.“

	Kassandra sa zasmiala jasným a veselým smiechom, ktorý sa rozľahol po celom chráme. Čiastočky prachu v pásoch svetla akoby sa na chvíľu roztancovali.

	„Tak ako jeho otec Hektor, ani Astyanax nebude mať syna,“ povedala a usmiala sa nad tým paradoxom. „No vďaka nemu bude dynastia naozaj založená a pretrvá tisíc rokov. Je to pravda, Andromacha. Videla som, že je zapustená do kameňov budúcnosti.“

	„Ale to nie je Melitina veštba.“

	„Nie, to je Kassandrina veštba.“

	Prišlo ďalšie malé zemetrasenie. Celý chrám sa zachvel, kus strechy v kúte sa zrútil na dlážku a do miestnosti sa vovalilo ďalšie mračno prachu.

	„Už musíš ísť,“ povedala jej Kassandra. Pokojne pozreli na seba. Andromacha cítila, že sa jej srdce upokojilo a zavládol v ňom mier. Prikývla a naposledy objala sestru. No Kassandra sa odrazu od nej odtiahla a v očiach sa jej znovu rozhorel oheň.

	„Choď už!“ skríkla, rozhadzujúc rukami. „Prichádza Agamemnón! Už musíš ísť!“ Náhlivo strčila do Andromachy, až napokon vstala.

	„Agamemnón?“

	„Prichádza ma zachrániť,“ vysvetľovala Ifigénia. „Kassandra mi povedala, že príde pred poludním s celou flotilou. Vrátim sa s ním do Mykén.“

	Andromacha viac neváhala a rozbehla sa k dverám. Tam zastala a naposledy zamávala Kassandre. Tá sa však odvrátila a znovu sa rozprávala s priateľmi, ktorých videla iba ona. Andromacha si nadvihla šaty a rozbehla sa z chrámu k chodníku na útese.

	Helikaón sa na brehu díval, ako Andromacha kráča po chodníku hore k chrámu. Chrbát mala vystretý a pod šatami farby ohňa sa jej ladne pohojdávali boky.

	Odyseus s úsmevom poznamenal: „Si šťastný muž, Helikaón.“

	„Vždy som mal šťastie na priateľov, Odyseus. Ty si ma naučil postaviť sa zoči-voči svojmu strachu a prekonať ho. Andromacha ma naučila, že človek sa môže tešiť zo života iba vtedy, keď hľadí do budúcnosti a pomstu prenechá bohom.“

	„Dobrá žena, dobrá filozofia,“ prisvedčil Odyseus. „A keby teraz po tomto brehu kráčal Agamemnón?“

	„Bez váhania by som ho zabil,“ priznal Helikaón a uškrnul sa. „Ale pomstu už nevyhľadávam, neovláda už môj život.“

	„Ideš k Siedmim kopcom prezimovať?“

	Helikaón prikývol. „Trójska flotila ta vyplávala už pred nami. S toľkými chlapmi navyše budeme mať v osade čo robiť.“

	„Veľa mužov a málo žien,“ podotkol Odyseus. „Budeš mať roboty vyše hlavy, rozhodovať spory, riešiť sťažnosti. Skús to robiť bez toho, aby si ľuďom stínal hlavy.“

	Helikaón sa zasmial a tlak, ktorý stále cítil, poľavil. Vtom zbadal, ako k nemu kráčajú Kalliades so Skorpionom, a klesol na duchu. Pokúšal sa presvedčiť oboch bojovníkov, aby sa s ním plavili k Siedmim kopcom, no tušil, prečo za ním prichádzajú.

	„Kalliades!“ zvolal Odyseus. „Rád ťa vidím! Kde je náš priateľ Banokles?“

	„Padol v Tróji,“ odvetil Kalliades.

	„Stavím sa, že spolu s ním padla aj poriadna hromada nepriateľov, čo?“

	„Banokles nikdy nič nerobil polovičato. Bol to statočný chlap a dobrý kamarát. Často hovoril o Sieni hrdinov. Som si istý, že teraz popíja s Hektorom a Achillom víno a vykladá im, aký je vynikajúci bojovník.“

	Muži sa usmiali a Kalliades pokračoval: „Toto je Skorpios z Trójskeho koňa. Obaja sa chceme vrátiť na Itaku. Vezmeš ma naposledy so sebou, Odyseus?“

	„S radosťou, kamarát. Za to mi môžeš porozprávať, ako padla Trója.“

	Vysoký bojovník si odopol opasok s mečom a podal ho Helikaónovi. „Vďačím ti za svoj život, pane, a vďačím zaň aj Arguriovi. Vezmi si Arguriov meč. Patrí trójskemu ľudu, nie túlavému Mykénčanovi.“

	Helikaón mlčky vzal meč. Zasunul ho do pošvy a s úctou naň hľadel. „Je to nádherný dar. No nebudeš ho potrebovať, priateľ môj?“

	„Ešte neviem, aká ma čaká budúcnosť, Šťastlivec, no viem, že určite nie je spojená s mečom.“

	Sadli si do čierneho piesku. Kalliades rozprával o posledných dňoch Tróje a Helikaón porozprával Odyseovi o svojom úteku z mesta. Slnko rýchlo stúpalo a blížilo sa poludnie, keď Helikaón znovu zbadal na útese ohnivé Andromachine šaty. Zdalo sa, že sa ponáhľa, hoci po zradnom svahu schádzala opatrne. Po Kassandre ani stopy.

	Vstal a vykročil jej v ústrety. Vtom zbadal, ako z dier pri útese vybiehajú desiatky potkanov a utekajú k moru.

	„Kde je Kassandra?“ spýtal sa jej a chytil ju za ruku.

	„Nepríde. Umiera.“

	Helikaón sa zamračil a vykročil k chodníku. Andromacha ho zastavila. „Chce umrieť tu. Vraví, že je to jej osud. Nepôjde s tebou a nebolo by správne, keby si ju nútil.“

	„Aspoň sa s ňou rozlúčim.“

	Schmatla ho za ruku. „Povedala, že prichádza Agamemnón s celou flotilou. Čoskoro je tu. Viem, že jej predpovediam neveríš. Je to jej osud, že jej nikto neverí. No prvá kňažka mi potvrdila, že brat po ňu prichádza. Musíme čo najrýchlejšie odísť, láska moja.“

	Pozrel na chodník smerujúci hore na útes, no obrátil sa zase k nej, k žene, ktorú nadovšetko miloval. „Ako vždy ťa poslúchnem. Poďme.“

	Keď sa vrátili k lodi, Helikaón zakričal na posádku, aby sa pripravila. Napochytro povedal Odyseovi, čo sa dozvedel, a itacký kráľ bez slovka rozlúčky náhlivo zamieril ku Krvavému jastrabovi. Helikaón ucítil čosi pod nohami a pozrel sa na zem. K lodiam utekali desiatky potkanov, bežali mu po nohách a liezli po lanách na loď.

	Začul výkriky, to chlapi zbadali potkany, a znovu sa pozrel na breh. Čierny piesok sa hmýril tisíckami potkanov. A všetky mierili k moru.

	Keď začali liezť na palubu, chlapi z Xantosu kričali a kliali. Napichávali potkany na meče, no stále sa objavovali ďalšie a ďalšie.

	„Nechajte ich tak!“ zreval Helikaón. „Odrazte loď od brehu!“

	Rýchlo zaviedol Andromachu k rebríku. Keď vystúpila na palubu plnú potkanov, videl, že je celá bledá od strachu o svojich synov. Potom, nevšímajúc si hlodavce, ktoré mu behali po nohách a hrýzli ho, sa spolu s ostatnými členmi posádky oprel plecom do trupu lode. Videl, ako k nim utekajú chlapi z Krvavého jastraba, aby im pomohli s Xantosom. Veľká biréma sa napokon pomaličky pohla, zaškrípala na piesku a obklopená plávajúcimi potkanmi skĺzla na more.

	Posádka Krvavého jastraba sa rozbehla späť k svojej lodi a Helikaón utekal s nimi. Nebolo možné utekať po tom potkaňom koberci a nestúpiť ani na jedného hlodavca a chlapi zakopávali o ich rozmliaždené telíčka a šmýkali sa na ich krvi. Zapreli sa do lode a po chvíli už stála na hladine. Helikaón vyliezol na palubu. Chlapi zúrivo zabíjali potkany, nabodávali ich na meče a dýky a hádzali cez palubu. Čím ďalej bola loď od brehu, tým menej ich vyliezalo na palubu. Helikaón pozrel na Xantos. Aj ten sa hladko kĺzal po hladine a veslá sa rytmicky pohybovali.

	Napichol na meč ďalší tucet potkanov, šmaril ich do mora a potom pristúpil k Odyseovi, ktorý ťal do potkanov hlava nehlava.

	„Z toho budeš mať parádny príbeh, kamarát,“ povedal mu Helikaón a nemohol sa zdržať smiechu, keď videl, ako tučný kráľ poskakuje po palube a napicháva potkany na meč.

	Odyseus celý zadychčaný zastal a zaškeril sa. „Príbehov už mám plné zuby, tobôž o potkanoch,“ odvetil. „Príbehy mi hučia v hlave v jednom kuse ako včely v úli!“ Potom zvážnel. „Vráť sa na svoju loď, Helikaón. Obaja sa musíme ponáhľať. Nemôžeme zaútočiť na celú mykénsku flotilu.“

	Helikaón pristúpil k nemu a naposledy objal starého mentora. „Šťastnú plavbu, priateľ môj.“

	Odyseus prikývol. „Na jar ma príď pozrieť,“ povedal.

	Helikaón na rozlúčku zamával Kalliadovi a Skorpiovi, rozbehol sa na prednú palubu a skočil do mora. Ako plával ku Xantosu, snažil sa nevšímať si plávajúci koberec mŕtvych a skapínajúcich potkanov a zatínal zuby, keď sa mu topiace sa zvieratá pokúšali vyliezť na chrbát. Chytil lano, ktoré mu hodili chlapi, a vyliezol na palubu. Až potom striasol zo seba potkany, ktoré nevidel, iba cítil na sebe.

	Poobzeral sa okolo seba. Andromacha stála pri sťažni a upierala zrak na Veľkého koňa. Oniacus stál pripravený pri kormidle. Veslári sa dívali na Helikaóna, čakajúc na jeho slová.

	„Vpred!“ zakričal a veslá sa začreli do vody. Xantos vyplával za Krvavým jastrabom z ostrova a slnko sa blížilo k zenitu.

	 

	
XXXVI

	Oheň na nebi

	Agamemnón sa rád pokladal za pragmatika. Stál na palube svojej vlajkovej lode, ktorá sa hnala k Tére, a ešte vždy sa hneval, no keď si spomenul na posledné dni v Tróji, vedel, že pokiaľ ide o to hlavné, nemohol konať inak.

	Ten chvastúň Idomeneos mu vyčítal, že otvoril chetitskej bande Skajskú bránu, no mal na výber? Keby boli bránu zatarasili a neboli by pustili Chetitov dnu, Agamemnónovo vojsko by sa bolo ocitlo v meste ako v pasci, tak ako predtým Trójania, lebo by mali málo vody a potravín. Po niekoľkých dňoch by umierali od hladu a zoslabnutí a zraniteľní by museli podniknúť útok proti chetitskej presile.

	A hoci bolo pokorujúce, že ho povýšenecký cisár vyhnal z Tróje, vlastne to bolo v jeho záujme. Agamemnón nemal ani najmenšiu chuť znovu stavať zničené mesto. Svoj cieľ dosiahol. Všetci na Veľkom zelenom mori vedia, že zničil Tróju, porazil Priama a zabil všetkých jeho synov. Bol Agamemnónom Dobyvateľom a všetci sa pred ním triasli. Jeho meno bude naveky zapísané v srdciach a mysliach ľudí, ako predpovedal kňaz v Jaskyni krídel.

	Usmial sa. Len čo nájde Priamov ukradnutý poklad, triumfálne sa vráti do Levej siene. Pre malého kráľa Astyanaxa si nemusí robiť starosti. Mykénski vojaci a zvedovia ho budú bez prestania prenasledovať, a takisto Spaľovača Helikaóna a tú suku Andromachu. Stále dúfal, že ich nájdu na Tére. Ich smrť, dlhá a mučivá, bude preňho ozajstnou rozkošou.

	Ako sa flotila blížila k prístavu, mykénsky kráľ zbadal, že nad Térou visí ťažký sivý mrak. Čierny ostrov v jej strede bol oveľa väčší, ako si ho pamätal, a z jeho vrcholu stúpal stĺpec dymu. Ako zlovestné znamenie začul rachot vzdialeného zemetrasenia. Zachvel sa.

	„Kráľ môj,“ povedal jeho pobočník Kleitos, „pobrežie je prázdne. Xantos tu nie je.“

	„Ten zloduch Helikaón už zrejme na ostrove bol a odišiel. Môže mať nanajvýš pol dňa náskok. Bude očakávať, že sa za ním nebudeme plaviť, preto sa nebude ponáhľať.“

	„Čo urobíme, kráľ môj?“

	Agamemnón rýchlo premýšľal. „Šesť našich lodí pošli oboplávať čierny ostrov, ak by sa Xantos náhodou skrýval na opačnej strane. Potom vystúpime na breh a nájdeme Priamovu bláznivú dcéru. Prinútime ju, aby nám povedala, kde je Helikaón. Tvrdí, že je jasnovidná. Teraz to môže dokázať. Ak tu už nie je a poklad nenájdeme, vyplávame na Itaku.“

	Už sa ta chystám dávno, pomyslel si. Konečne si vychutnám smrť toho tučného bláznivého Odysea a jeho rodiny.

	Agamemnónova vlajková loď a krétska vojnová galéra zakotvili na čiernom piesku a traja králi s telesnou strážou vykročili na breh. Všade sa váľali stovky mŕtvych potkanov a človek takmer nemohol kráčať, aby o ne nezakopol alebo na ne nestúpil. Nad ostrovom sa vznášal príšerný pach krvi a spáleného mäsa.

	„Odkiaľ sa tu vzali tie potkany?“ nervózne sa spýtal Menelaos. „A ten čierny ostrov sa zväčšuje. Cítiť tu čarodejníctvo. Nepáči sa mi to tu.“

	Idomeneos, ako obyčajne v plnej zbroji, zamrmlal: „Ostrov, kde sú len ženy, to je niečo odporné. Všetci sme počuli o nezvyčajných praktikách, ktorým sa oddávajú. Budem rád, keď tie čarodejnice predáme do otroctva.“

	Menelaos žasol. „Ale veď sú to princezné a niektoré sú dokonca dcérami našich spojencov!“

	Idomeneos sa obrátil k nemu. „A ty im to pobežíš povedať, ty tučné šteňa?“ vyprskol.

	Podráždený Agamemnón im povedal: „Sme takmer na konci cesty. Už nebudeme musieť trpieť vzájomnú spoločnosť. Ale teraz poďte za mnou!“

	Rýchlo vykročil k chodníku smerom na útes. Stráže išli pred ním i za ním. Už boli takmer na vrchole, keď sa s rachotom ozvalo ďalšie zemetrasenie. Všetci na chvíľu zmeraveli, a keď sa im pod nohami zatriasla skala, vrhli sa na zem. Dvaja strážcovia pred nimi zleteli z chodníka hlboko dolu na skalnatý breh. Agamemnón zavrel oči a zachmúrene čakal, kým sa zem prestane chvieť. Akýsi hlas hlboko v jeho duši kričal, aby utekal k lodi a čo najrýchlejšie od tohto čarodejníckeho ostrova odplával. Tváril sa však, že ho nepočuje.

	Králi opatrne vstali zo zeme. Šaty im pokrývala hrubá vrstva sivého popola. Oprášili sa. Agamemnón nahnevane vykročil ďalej. „Tento ostrov je prekliaty,“ dal za pravdu bratovi. „Vezmeme si, čo potrebujeme, a rýchlo odídeme!“

	Menelaos sa obzeral okolo seba. „Je tu akosi podozrivo ticho,“ zašomral.

	Keď Agamemnón vystúpil na vrchol útesu, pred ním sa črtal chrám Veľkého koňa. V pamäti sa mu vybavila slabá, prchavá spomienka, no celkom na ňu zabudol, lebo zbadal, ako k nemu neisto kráča jedna z kňažiek. Bola to stará babizňa, ktorá sa ledva vliekla. Vystrela ruky, akoby sa ho chcela dotknúť. Agamemnón vytasil meč. Vrazil ho starene do kostnatej hrude a kráčal ďalej, zanechajúc ju v kaluži krvi.

	Agamemnón podal zakrvavený zdobený meč vojakovi, aby ho utrel, a potom ho zasunul do pošvy. Cítil sa povznesenejší ako v uplynulých dňoch. Vykročil medzi obrovské predné nohy sochy koňa a vstúpil do chrámu.

	Bola tam zima a tma. Sprvu videl len jasné pásy slnečného svetla prúdiaceho zo strechy kolmo dolu. Zastal, aby sa stráž pred ním rozostúpila. Boli tu len ženy, no cudzí ostrov v ňom vzbudzoval podráždenosť.

	„Kráľ môj!“ Strážca ukázal mečom do temného kúta, kde na slamníku ležala čiernovlasá mladá žena. Oči mal zatvorené a ticho si spievala.

	Bez toho, aby otvorila oči, skríkla: „Oheň na nebi a hora vody sa dotýka oblakov! Dávaj si pozor na Veľkého koňa, kráľ Agamemnón!“ Tie slová znova v ňom znovu oživili staré spomienky.

	Vtom sa dievčina posadila a obrátila sa k nim. Sedela na kraji postele a hojdala nohami ako dieťa. Škaredá ako noc, pomyslel si, špinavá a chudá ako prút.

	„Prorocké slová, kráľ!“ povedala mu. „Mocné slová! No vtedy si nepočúval a nepočúvaš ani teraz.“ Agamemnón si uvedomil, že to bláznivé dievča zopakovalo slová, ktoré kedysi dávno vyriekol kňaz v Jaskyni krídel. Odkiaľ ich pozná? Spomedzi tých, čo počuli veštbu, žil už iba on.

	Dievča pohodilo hlavou a zamračilo sa. „Zabil si Ifigéniu,“ povedala smutne. „To som nepredvídala. Chuderka Ifigénia.“

	Agamemnón začul, ako ktosi zhíkol. Obrátil sa a zbadal, ako Menelaos náhlivo vychádza z chrámu. Takže tá stará babizňa bola naša sestra, pomyslel si. Nikdy som ju nemohol vystáť.

	„Znesvätili ste chrám svojou jasnou zbrojou a ostrými mečmi,“ povedala Kassandra. „Zabil si chrámovú pannu.“

	Agamemnón pohrdlivo zafučal. „Vari ma zato poloboh zožerie?“ spýtal sa.

	Pozrela sa mu priamo do očí. „Áno,“ odvetila jednoducho. „Už vstáva.“

	Agamemnón pocítil na chrbte studený pot a uvedomil si, že zem sa nepretržite trasie a ozýva sa vzdialený hukot. Rozbolela ho hlava.

	„Zdvihnite ju!“ prikázal a znova vytasil meč.

	Dvaja vojaci schmatli Kassandru za ruky a postavili ju. Visela medzi nimi ako bábka, nohami sa sotva dotýkala zeme. Mykénsky kráľ jej oprel o brucho hrot meča, no marilo sa mu, že čepeľ sa krúti a ohýba, akoby ju bol vložil do pece. Zažmurkal a meč bol opäť celý. Pretrel si oči plné piesku a popola.

	„Kde je Helikaón?“ spýtal sa a s úľavou začul, že má pevný hlas.

	„Ponúkam ti celý les právd, a ty chceš hovoriť iba o jednom lístočku,“ povedala. „Helikaón je ďaleko.“ Akoby hľadela kamsi do seba. Zamračila. „Ponáhľaj sa, Helikaón. Musíš sa ponáhľať!“

	„Má namierené na Itaku?“

	Pokrútila hlavou. „Helikaón Itaku už nikdy neuvidí.“

	„A Priamov poklad, dievča? Má so sebou ten poklad?“

	„Nijaký poklad nejestvuje, kráľ. Už dávno ho minuli. Na ostré meče a jagavé panciere. Povedal mi to Polites. Videla som ho s jeho ženou. Boli veľmi šťastní. Zostali iba tri medenáky,“ povedala mu. „Presne toľko, čo zaplatíš za neviestku.“

	Sklamaný Agamemnón by ju bol najradšej udrel, no zem sa znova zatriasla. Kassandra sa vytrhla vojakom, čo ju držali, a vybehla okolo ozbrojených mužov z chrámu. Agamemnón sa kľajúc rozbehol za ňou.

	Nebežala ďaleko. Stála pred chrámom a dívala sa na Spálený ostrov. Z jeho vrcholu sa valil hustý čierny dym. Zem pokrývala hrubá vrstva popola. Obďaleč sedel pri tele svojej sestry Menelaos a plakal. Obaja boli pokrytí popolom a vyzerali ako kamenné sochy.

	Kassandra pozrela na Agamemnóna. „Vidíš, pod Térou je veľká komnata plná ohňa a horiacej skaly. Boh žije možno práve tam, neviem. Ale celé generácie rástol a teraz sa chystá preraziť svoj žalár. Bude vypľúvať horúci vzduch, prach a skaly. Potom, keď bude ohnivá komnata prázdna, jej strecha sa zrúti a vovalí sa do nej more. Ako iste vieš, voda a oheň sú nepriatelia. Budú bojovať, aby sa od seba odtrhli, a ostrov vyletí k nebu ako kamienok, ktorý vyhodilo dieťa. A my poletíme s ním. Bude to krásne!“ So širokým úsmevom sa k nim obrátila, akoby ich chcela vyzvať, aby sa aj oni radovali.

	„To dievča je šialené!“ skríkol Idomeneos, no hlas mal slabý a prestrašený.

	Obloha potemnela, a keď Agamemnón zdvihol zrak, uvidel obrovský kŕdeľ vtákov, ktoré im leteli ponad hlavy na západ, tisícky vtákov, ktoré clonili nejasné sivé svetlo a škriekali ako harpye. Kassandra im mávala ako malé dieťa. „Zbohom, vtáci, zbohom,“ volala. „Zbohom, zbohom!“ Mykénskeho kráľa striaslo a pocítil, že ho zachvacuje panika.

	„Všetci na mňa čakajú,“ povedala Kassandra veselo kráľom, keď sa zem znovu zatriasla. „Matka na mňa čaká, Hektor i Laodiké. Sú kúsok odtiaľto.“

	Zrazu sa postavila na špičky a ukázala na Spálený ostrov. Ozval sa rachot, ako keď zaduní tisíc hromov, a z vrcholu sopky vyletel k nebu horúci čierny stĺp. Ohlušujúci rachot akoby Agamemnónovi prerazil uši. S výkrikom padol na zem a z uší mu tiekla krv. S rukami pritisnutými k hlave sa pozrel na oblohu. Veža čierneho ohňa stúpala čoraz vyššie. Hrmot bol neznesiteľný a od horúčavy mal spálenú kožu na tvári. Zo sopky vyletúvali k nebu obrovské balvany, akoby to boli malé kamienky, a so šplechotom a lomozom padali do mora a na ostrov za nimi, pričom ničili budovy a iba o vlások minuli chrám. Zvuky boli také silné, až sa Agamemnónovi zdalo, že zošalie.

	Iba Kassandra nehybne, nebojácne stála a upierala zrak na ohnivú vežu. Zdalo sa, že veža nikdy neprestane stúpať, no potom znehybnela a jej vrchol sa začal rozširovať ako baldachýn z dymu a popola, až napokon celom zakryla slnko a zem sa ponorila do tmy.

	Kassandra sa ľútostivo pozrela na Agamemnóna. Vyzerala akási vyššia a silnejšia a Agamemnón uvažoval, prečo sa mu predtým zdala škaredá. Tvár jej žiarila krásou ako meč v plameni. Potom znovu ukázala na sopku, z ktorej vrcholu vytryskol červenohnedý prúd a začal sa valiť ako lavína dolu jej svahmi. Rýchlo sa plazil po čiernych skalách Spáleného ostrova a čoskoro dorazil až k moru. Agamemnón sa s námahou pozviechal na nohy, lebo všetci trčali až po kolená v teplom popole. Zbadal, že veslári na jeho lodiach ozlomkrky veslujú, aby sa čo najrýchlejšie dostali ku vchodu do prístavu. Tí zbabelci ma opúšťajú! skríkol v duchu. Videl, ako Idomeneos čosi kričí, no nič nepočul.

	Agamemnón si myslel, že more tú horúcu červenú lavínu zastaví, valila sa však ďalej smerom k flotile. Najbližšia loď vzplanula dávno predtým, ako k nej láva dorazila a pohltila ju. Galéry zhoreli jedna po druhej a z jej posádok v okamihu ostali len obhorené telá. Keď sa prúd horúcej lávy dostal k útesu, na ktorom stáli, začal sa plaziť nahor smerom k nim, no potom spomalil a napokon sa zastavil. Agamemnón si celý roztrasený vydýchol.

	Pocit úľavy však netrval dlho. Z hlbín zeme pod nimi sa ozval ďalší desivý zvuk. So zatajeným dychom sledoval, že more uprostred prístavu sa preliačilo a najprv pomaly, no postupne čoraz rýchlejšie sa začal formovať obrovský vír. Nato sa ozval ďalší rachot, ani čoby udrela celá armáda hromov, a more okolo Spáleného ostrova začalo opadávať a vzápätí sa prepadlo do zeme. Flotila obhorených lodí v okamihu zmizla a do prístavu sa začala valiť voda.

	Zem sa začala s hrmotom prudko triasť.

	Posledné, čo Agamemnón videl, bola Kassandra, ktorá mu s veselým úsmevom mávala na rozlúčku.

	Zatvoril oči.

	Vtom sa ostrov pod nimi nadvihol a vyletel aj s jačiacimi kráľmi k nebu.

	Kúsok odtiaľ smerom na západ stál Helikaón na prednej palube Xantosu s rukou voľne položenou na kormidle a díval sa na plachtu, ktorú nadúval silný vietor. Keď čierny kôň tancoval na vlnách, vtedy bol najšťastnejší. Hoci sa na palubách povaľovalo vyše šesťdesiat chlapov, ktorí tárali, jedli, pili, rehotali sa a rozprávali si príhody, keď sa do plachty opieral mocný vietor, mal pocit, akoby bol so svojou loďou sám. Cítil, ako lodné rebrá pod jeho bosými nohami praskajú a vzdychajú, počul aj najmenšie záchvevy veľkej plachty a cez dubové kormidlo cítil v rukách statočné srdce galéry. Si kráľovnou morí, prihováral sa jej, ako rozrážala vlny a ladne a neohrozene stúpala a klesala.

	Ako vždy, keď mal príležitosť, očami spočinul na Andromache. Sedela na prednej palube pod žltým baldachýnom. Chlapci ležali pri nej skrútení do klbka. Celé dopoludnie behali po lodi, šťastní, že môžu poslúžiť veslárom, hrať sa s nimi a počúvať historky o mori. Teraz obaja unavení spali pod plachtou, ktorá ich chránila pred poludňajším slnkom.

	Andromacha sa dívala smerom k Tére, hoci ostrov už nebolo vidieť. Helikaón ju dobre poznal – nebolo jej ľúto, že opustila Kassandru, ktorá ju o to sama žiadala. Bola však smutná, že jej sestra musí zomrieť sama, azda iba v prítomnosti starej kňažky. Helikaón po odchode z ostrova sprvu preklínal sám seba, že nevyliezol na útes a nevzal dievča so sebou, no potom tieto pocity rázne zahnal. Tak sa rozhodli a už sa nič nedalo robiť. Na Kassandru bude pamätať vždy s láskou, no teraz už patrila minulosti.

	Prenechal kormidlo Oniacovi a kráčal po lodi. Milenka ho neodolateľne priťahovala. Zastal, aby naoko skontroloval meče, štíty, luky a šípy uskladnené pod zábradlím. Nenašiel na nich jedinú chybičku. Zbrane boli vďaka Oniacovi vyčistené a v prípade potreby pripravené na použitie.

	„Kde dnes večer zakotvíme, Šťastlivec?“ spýtal sa Naubolos so sivou bradou, ostrieľaný vojak, ktorý sa plavil na Xantose, odkedy ho na Cypre spustili na vodu, a predtým aj na Itake.

	„V Zálive prasacej hlavy alebo na Kalliste, ak bude fúkať priaznivý východný vietor.“

	Chlapi súhlasne pokrikovali a mrmlali. Neviestky na Kalliste boli ešte pred vojnou srdečnejšie než kdekoľvek inde na pobreží Veľkého zeleného mora. Teraz sa v tých vodách plavilo menej lodí a takú veľkú galéru ako Xantos privítajú s nadšením.

	Helikaón vykročil ďalej. Skontroloval veľké truhlice, kde v ochranných slamených kuklách spočívali neftarové gule. Ostalo ich už len desať. Zamračil sa, no potom ten problém pustil z hlavy. Čo mohol robiť? Je celkom možné, že sa dostanú do cieľa bez toho, aby vôbec stretli nejakú loď, nieto ešte nepriateľskú.

	V nohách pocítil nepatrnú zmenu kurzu a obzrel sa. Oniacus viedol galéru tak, aby zachytila vietor, ktorý sa mierne obrátil na sever. Helikaón sa pozrel smerom, ktorým prišli. Po Krvavom jastrabovi už nebolo ani stopy. Xantos vďaka svojej rýchlosti nechal menšiu loď ďaleko za sebou.

	„Ako sa máš, Agrios?“ spýtal sa starého kožovitého námorníka, ktorý sedel na palube a chrbtom sa opieral o veslársku lavicu. V lete utrpel v bitke pri Chiu strašné zranenie na ruke, keď mykénska vojnová loď vrazila zboku do Xantosu a dolámala veslá. Agria zasiahlo jedno veslo, ktoré odletelo, a on sa nestačil uhnúť. Ruku mal polámanú na toľkých miestach, že ju už nikto nedokázal dať dohromady a museli mu ju tesne pri pleci odrezať. Starec amputáciu prežil a keď sa vystrábil, Helikaón mu dovolil vrátiť sa do veslárskej lavice, lebo Agrios sa dušoval, že jednou rukou dokáže veslovať rovnako dobre ako ostatní chlapi dvoma rukami.

	Muž prikývol. „Keď viem, že večer budeme na Kalliste, hneď mi je lepšie.“ Zaškeril sa a žmurkol naňho.

	Helikaón sa zasmial. „Len ak bude aj naďalej fúkať priaznivý vietor,“ upozornil ho.

	Prešiel na prednú palubu. Vedel, že Andromacha sleduje každý jeho krok. Dnes vyzerá nádherne, pomyslel si, v tých šafranových šatách, nahrubo odrezaných vo výške kolien. Na krku mala krásny jantárový prívesok, ktorý jej daroval, a teplý iskrivý kameň dokonale pristal k jej ohnivým vlasom.

	Tvár však mala vážnu. „Myslíš na Kassandru, však?“ prihovoril sa jej.

	„Je pravda, že na Kassandru myslím často,“ priznala. „Ale teraz som myslela na teba.“

	„A v akom zmysle, bohyňa?“ spýtal sa, chytil jej ruku a zasypal ju bozkami.

	Nadvihla obočie. „Premýšľala som nad tým, ako dlho sa máme tváriť, že nie sme milenci,“ odvetila s úsmevom. „Vidí sa mi, že som našla odpoveď.“

	Helikaón, otočený chrbtom k posádke, pocítil na sebe stovky očí a počul, ako chlapi zmĺkli. Potom, takmer vzápätí, sa začali znovu normálne rozprávať, akoby sa nebolo nič stalo.

	„Zdá sa, že ich to neprekvapilo,“ povedal jej.

	Pokrútila hlavou. Tvár jej žiarila šťastím.

	„Šťastlivec!“ Helikaón sa obrátil a zbadal, ako k nim po palube beží Praxos. Chlapec ukazoval za seba. „Myslím, že ide búrka!“

	Helikaón rýchlo pozrel smerom, ktorým ukazoval Praxos, smerom k Tére. Na jasnej čiare obzoru sa črtala akási škvrna.

	Vyzeralo to ako búrka. Ale nebola to búrka. Keď sa prizrel lepšie, škvrna nadobúdala tvar čiernej veže. Od hrôzy mu zovrelo žalúdok. V diaľke zadunel hrom a celá posádka sa obrátila a dívala sa, ako čierna veža zlovestne rastie na bledej oblohe.

	Bola čoraz väčšia a potom ju odrazu pohltil mohutný výbuch ohňa a plameňov, ktorý zastrel celú východnú časť oblohy. Rachot, ktorý im doľahol do uší, bol stokrát silnejší než hrom, bolo to, ako keby zatrúbil na bojovom rohu sám Ares alebo ako keby nastal koniec sveta.

	„To je Téra!“ zakričal ktosi. „Boh sa vytrhol z reťazí!“

	Helikaón pozrel na Andromachu. Tvár mala bielu ako ľan a v očiach sa jej zračil strach. Ukázala na obzor a Helikaón sa znovu pozrel tým smerom. Mrak, ktorý sa vytvoril po výbuchu a rýchlo stúpal do výšky a šíril sa do strán, zatemnil východnú oblohu. Na úrovni mora však záhadne mizol. Zarazený Helikaón uprene pozeral na obzor.

	Vtom si s ohromujúcou jasnozrivosťou uvedomil, čo sa to vlastne deje.

	„Zvinúť plachtu!“ zakričal. „Vráťte sa k veslám! Okamžite!“

	Oniacovi prikázal, aby otočil loď, a zatiaľ čo jeho zástupca kričal na veslárov, schmatol z paluby lano. Bronzovou dýkou ho rozrezal na tri kusy a hodil ich Andromache.

	„Odveď chlapcov na dolnú palubu a poriadne ich priviaž k niečomu pevnému. Potom sa priviaž aj ty.“

	Uprene naňho pozerala. „Prečo?“ spýtala sa. „Čo sa deje?“

	„Poslúchni ma, žena!“ zreval na ňu. Ukázal na obzor a povedal posádke: „Valí sa na nás vodná stena vysoká ako hora! Bude tu raz-dva. Všetci sa musíme priviazať. Kto sa pevne nepriviaže, zomrie! Budeme veslovať priamo do vlny a Xantos ju zdolá! Je to naša jediná šanca!“

	Teraz to videli sami: tmavá čiara obzoru, ktorá sa črtala vysoko na oblohe, sa blížila k lodi rýchlosťou strmhlav letiaceho orla. Pred ňou sa vznášal obrovský kŕdeľ čajok, ktoré sa zúfalo snažili uniknúť veľkej vlne. Ako leteli ponad Xantos, obloha potemnela, ich prenikavý škrekot trhal chlapom uši a trepotajúcimi sa krídlami zdvihli vietor, ktorý rozhojdal loď.

	Veslári sedeli na laviciach a zo všetkých síl sa snažili obrátiť veľkú galéru. Ostatní členovia posádky rozrezávali laná pre seba i pre veslárov. Všetci civeli na obrovskú vlnu, ktorá sa na nich valila.

	Helikaón schmatol kus lana a rozbehol sa na prednú palubu, kde Oniacus musel vynaložiť všetky sily, aby natočil kormidlo na jednu stranu. Xantos sa otáčal v malom kruhu. Helikaón sa zaprel do kormidla a znova vrhol rýchly pohľad na vlnu. Bola ako hora, stále sa zväčšovala a celkom vypĺňala jeho zorné pole. Vyšplhá sa loď po nej? pýtal sa sám seba. Istý si bol len jedným: vlna nesmie udrieť kolmo na kýl. To by bol koniec. Mali jedinú nádej: veslovať priamo do nej. Veslá a drevené plutvy, ktoré Chalkeos pripojil k trupu, by mali udržať loď stabilnú.

	„Kormidlo priviažeme,“ povedal Oniacovi, „ale aj tak budeme musieť vynaložiť všetky sily, aby sme ho udržali.“

	„Ak to vôbec dokážeme,“ odvetil zachmúrene a s neskrývaným strachom jeho priateľ.

	Loď teraz mierila priamo do vlny. Helikaón rozrezal povraz napoly, jeden koniec jednej polovice si omotal okolo pása a druhý uviazal o zábradlie. To isté urobil Oniacovi, ktorý z celej sily zvieral kormidlo.

	„Neftar, Šťastlivec!“ skríkol odrazu. „Čo s tými hlinenými guľami? Ak prežijeme náraz vlny, rozbijú sa a vybuchnú!!“

	Helikaón sa pozrel na vlnu, ktorá už bola takmer pri nich. „Vlna ich odnesie,“ zakričal. „To je naša najmenšia starosť.“

	Keď bola vlna kúsok od nich, prova lode sa začala dvíhať. Helikaón videl, ako sa vydesení chlapi s vytreštenými očami zapierajú do vesiel a veslujú ako posadnutí.

	„Veslujte, vy sukini synovia! Veslujte ako o život!“ zreval na nich.

	Vlna narazila na nich a Helikaón pocítil, že celá loď sa zachvela, akoby ju rozčeslo na dvoje. Potom sa ozvalo príšerné zaprašťanie a loď začala šplhať po vlne. Nepôjde to, povedal si. Vlna je privysoká. Cítil, ako ho zachvacuje panika. Ak to nejaká loď dokáže, tak je to Xantos, pomyslel si.

	Vzápätí sa ocitli pod vodou. Helikaón nevidel nič len víriace more všade navôkol a keď sa galéra prudko naklonila na bok, cítil, ako mu z hrude vyrazil vzduch a hodilo ho o kormidlo. Metal sa ako handrová bábka a sústredil sa iba na to, aby pevne držal ruky na kormidle. Cítil, že sú tam aj Oniacove ruky. To bolo jediné, čo mohli robiť: pevne sa držať a snažiť sa, aby sa neutopili.

	Na chvíľu sa vynoril a zazrel loď, ktorá visela kolmo nad ním, a veslárov, ktorí veslovali ako šialení, hoci väčšina vesiel sa vôbec nedotýkala vody. Potom mal zas nad hlavou more a videl už len jeho modrozelené hlbiny.

	Loď sa prudko nakláňala, krútila, hojdala, dvíhala a klesala. Trvalo to tak dlho, až mal dojem, že sa to nikdy neskončí. Už nevedel, kde je hore a kde dolu, či stúpajú po vlne alebo klesajú do morských hlbín. Nevedel, či tie príšerné zvuky, ktoré počul, vydáva praskajúca loď alebo plačúci a kričiaci muži.

	Odrazu mu do pľúc znovu vnikol vzduch. Poriadne sa nadýchol, pripravený na to, že sa znova ponoria. Potom si však uvedomil, že už nie sú pod vodou. Loď plávala na hrebeni veľkej vlny.

	Chvíľu sa bál, že padajú, že loď strmhlav letí do hlbiny za vlnou. Keď sa však pozrel dopredu, uvedomil si, že stena vlny nie je vôbec strmá, ale mierna. Bolo to, ako keby statočný Xantos urobil na mori obrovský krok. Helikaón sa naklonil a vyvrátil morskú vodu, ktorej mal plný žalúdok.

	Pozrel sa na palubu. Takmer polovica veslárskych lavíc bola prázdna; toľko veslárov si vyžiadal Poseidón. Mnohí viseli utopení alebo v bezvedomí na povrazoch, ktorými sa priviazali k laviciam. Sťažeň bol zlomený, takmer celé zábradlie a mnohé veslá boli polámané.

	Oniacus ležal na palube vedľa neho napoly utopený a jednu ruku mal neprirodzene vykrútenú. Vydesený Helikaón sa začal odväzovať. Musel nájsť Andromachu a chlapcov. Ak sa skoro utopil na hornej palube on, ako mohol niekto ostať nažive na dolnej palube?

	Vtom pocítil na pleci ruku. Oniacus s tvárou popolavou od bolesti a šoku vstal a neporanenou rukou ukázal pred seba.

	„Ďalšia vlna!“ skríkol.

	 

	
XXXVII

	Úsvit nového dňa

	Muž, ktorému kedysi vraveli Geršom, stál v tme, ktorá obostierala Egypt, a upieral zrak smerom na sever.

	Trpezlivosti sa naučil len nedávno. V mladosti jej potreboval iba toľko, koľko sa vyžadovalo od kráľovského princa, ktorý bol zvyknutý, že každý jeho rozmar okamžite splnia. To znamená, že nemusel byť ani trochu trpezlivý. No potom jedného dňa v opitosti a hneve zabil dvoch kráľovských strážcov. Mohol si vybrať medzi oslepením, pochovaním zaživa alebo útekom z Egypta. Vybral si to posledné. Ani ako utečenec, ktorý pracoval v medených baniach na Cypre, nemal veľký zmysel pre trpezlivosť. Do úmoru pracoval, spal a znovu pracoval.

	Potom natrafil na Morský národ, potulujúcich sa kupcov, pirátov a lupičov z ďalekých severných pevností na pobreží Veľkého zeleného mora. Na tie časy, na Helikaóna a jeho veľkú galéru Xantos, na jeho dobrého priateľa Oniaca, Xandera a na trójsky ľud, ktorý poznal niekoľko krátkych rokov, teraz myslel už len málokedy. Donieslo sa mu do uší, že Tróju obliehajú nepriateľské vojská, a iba nedávno sa dozvedel o Hektorovej smrti a smútil za ním, hoci ho ledva poznal. Premýšľal nad tým, ako sa vodí Andromache a jej synovi, a dúfal, že je s Helikaónom a je šťastná.

	Pohroma, ktorá postihla Egypt pred dvoma dňami, prišla zo severu v podobe veľkých vĺn, ktoré spustošili krajinu, a tmavého mračna popola. Valilo sa oblohou a prinieslo večnú noc. Vlny rozvodnili Níl a ten sa vylial z brehov, zničil úrodu, pováľal domy a pripravil o život tisícky ľudí. Potom z rieky, znečistenej popolom a vďaka zvírenému červenému nílskemu bahnu sfarbenej dokrvava, vyliezli milióny žiab a vyliahli sa mračná komárov. Žaby zaplavili krajinu a zničili skromné zásoby potravín. Komárov bolo toľko, že človek sa nemohol ani nadýchnuť, aby ich zopár neprehltol. Štípali, hrýzli a šírili choroby.

	Prorok, stojaci potme na streche, začul za sebou akýsi zvuk. Obrátil sa a zbadal Ješuu s tvárou jastraba. „Ani dnes nevyjde slnko,“ povedal jeho priateľ a v hlase mu znel strach. „Ľudia ťa s plačom prosia, aby si ich zachránil. Sú presvedčení, že pohromu si zapríčinil ty.“

	„Prečo si to myslia?“

	„Požiadal si faraóna, aby prepustil púštny národ z otroctva. Odmietol. Potom zmizlo slnko a prišli vlny. Egypťania veria, že náš boh, Jediný, je mocnejší ako ich vlastní bohovia a potrestá ich.“

	„Verí tomu aj faraón?“

	„Je to tvoj brat. Čo myslíš?“

	Ahmose pred časom zašiel za faraónom, svojím nevlastným bratom Ramessom, hoci riskoval, že ho stihne surový trest, ktorému kedysi dávno unikol, a požiadal vládcu, aby dovolil púštnym otrokom odísť z egyptskej krajiny. Ramesse odmietol. Sedel na svojom vysokom, zlatom vykladanom tróne so svojím milovaným synom po boku a smial sa bratovej naivite.

	„V detstve sme boli priateľmi,“ povedal, „a preto ťa tentoraz nedám zabiť. Ale už nikdy nezneužívaj naše staré priateľstvo. Naozaj si myslíš, že kývnem rukou a prepustím otrokov len preto, že si ma o to požiadal ty, bývalý zločinec?“

	Ako Ahmose sklamane odchádzal, pribehol za ním faraónov syn. Ahmose zastal a usmial sa naňho. Chlapec mal asi desať rokov, šticu čiernych vlasov, bystré oči a dychtivý úsmev.

	„Vraj si môj strýko,“ prihovoril sa mu. „Je to pravda?“

	„Možno aj hej,“ odvetil Ahmose.

	„Mrzí ma, že nie sme priatelia,“ pokračoval chlapec. „Ale o tých otrokoch sa s otcom porozprávam. Mama vraví, že mi nedokáže nič odoprieť.“ Usmial sa, potom sa zvrtol a rozbehol sa naspäť k otcovmu trónu.

	Ahmose, stojaci v tme, povedal Ješuovi: „Myslím, že Ramesse má zaťatú a protirečivú povahu. Keďže som mu povedal, čo od neho chcem, určite mi nevyhovie.“

	„Tak si ho mal požiadať, aby nášmu národu nikdy nedovolil odísť z Egypta.“

	Prorok sa zarazene poobzeral okolo seba a uvedomil si, že Ješuovi s chladnými očami sa podaril vtip. Zasmial sa. V krajine plnej zúfalstva znel taký zvuk čudne.

	„Zájdem za ním ešte raz. Možno sa tentoraz podvolí.“

	Keď vykročil do paláca, spomenul si na noc na ostrove Minoa. Ležal pri horiacom kríku omámený opiátmi tej bláznivej kňažky Kassandry a mal sny a vidiny. Videl veľké vlny, červené rieky, tmu na pravé poludnie, skazu a zúfalstvo. Svojho nevlastného brata videl znivočeného od smútku. Uvažoval, aká tragédia ho mohla postihnúť, keď faraón s takým tvrdým srdcom odrazu tak strašne trpí.

	Ješua dobehol za ním a schmatol ho za ruku.

	„Nemôžeš tam ísť! Tentoraz ťa určite dá zabiť.“

	„Musíš veriť, priateľ môj,“ odvetil Ahmose. „Boh je veľký.“

	Od zničenia Téry a prílivových vĺn uplynuli tri dni. Helikaón kráčal so svojím synom v šere po sivom brehu neznámeho ostrova a bosé nohy im omývala voda.

	Astyanax sa každú chvíľu zastavoval a pozeral do plytkej vody. Jeden chlap z posádky mu zhotovil sieť na garnáty a on sa už nevedel dočkať, kým dačo chytí. Zatiaľ sa mu na dne siete metalo iba zopár maličkých priesvitných mäkkýšov. Helikaón trpezlivo počkal zakaždým, keď chlapec zastal. Napokon, nemali sa kam ponáhľať.

	Astyanax znovu zdvihol sieť, aby ju otec preskúmal. „Dobre, chlapče,“ povedal Helikaón. „Teraz sa vrátime do tábora a zjeme, čo si ulovil.“

	Obloha bola stále zahalená clonou popola, ktorý neprestával padať na zem a pokrýval ju sivou vrstvičkou. Museli pred ním chrániť dokonca aj ohne, inak by veľmi rýchlo zhasli. Ako otec so synom prechádzali okolo pyramídových hromád kamenia, ktoré posádka postavila, aby označila miesto posledného odpočinku svojich druhov, Helikaón zbadal, že teraz vyzerajú ako vytesané z jedného hladkého kameňa.

	Xantos prežil všetky štyri veľké vlny, z ktorých každá bola menšia ako tá predchádzajúca. Po prvej, najstrašnejšej, sa Helikaón ani len nepokúšal loď kormidlovať. Iba sa jednou rukou pevne držal kormidla a druhou držal Oniaca, ktorý upadol do bezvedomia. Napriek tomu sa statočná loď neomylne ako kopija zabodávala do obrovitých vĺn, ako keby sa kormidlovala sama. Keď sa prevalila štvrtá vlna, Helikaón sa pozrel na more. Odnieslo ich do neznámych vôd. Nemal poňatia, kde sú. Rýchlo odviazal seba i Oniaca a potom sa rozbehol na dolnú palubu.

	Do smrti nezabudne na strašný pohľad, ktorý sa mu naskytol. Andromacha visela bezmocná a nehybná na povraze, ktorým sa priviazala k zadnej veslárskej lavici. Tvár mala bledú a jej vlasy boli rozhodené na doskách paluby ako chaluhy v plytkej vode. Stále k sebe mocne pritískala oboch chlapcov. Žili, no boli premočení, bledí a na smrť vyľakaní.

	Helikaón ich odviazal a so strachom zdvihol Andromachu. Hlava jej odkväcla a oči, napoly otvorené, nevnímali. Položil ju na palubu nasiaknutú vodou, prevrátil ju na brucho a tlačil jej rukami na chrbát, aby z nej dostal vodu. Zdalo sa, že to nemá význam. Ochabnuté telo sa nehýbalo. So zúfalým výkrikom ju nadvihol v páse hlavou dolu a triasol ňou ako handrovou bábkou. Konečne slabučko vzdychla, potom sa jej z úst vyvalila voda a slabo zakašľala. Znova ňou zatriasol. Z úst jej opäť vytiekla voda, rozkašľala sa silnejšie a pokúšala sa vymaniť z jeho zovretia. Postavil ju a privinul si ju k sebe. Po lícach mu stekali slzy vďaky a úľavy.

	Prišli o dvadsaťdeväť zo šesťdesiatich ôsmich chlapov. Jednoruký ostrieľaný vojak Agrios napodiv prežil, no mladšieho Praxa vlna zmietla do mora. Mnohí z tých, čo prežili, boli ranení a dvaja zomreli ešte v ten deň.

	Helikaón napravil Oniacovi vykĺbené plece, pevne mu ho zviazal a poslal ho ku kormidlu. Potom sa s Andromachou pridali k chlapom, ktorí neboli zranení, a pomaly veslovali po mori pokrytom popolom. Všetko bolo sivé, až z toho boleli oči, a Helikaón priam zúfalo hľadal nejaké útočisko na noc, keď sa z pološera vynoril čosi tmavé. Bol to malý nízky ostrov, dočista omytý vlnami. Nemohli zakotviť na brehu, lebo nemali dosť chlapov na to, aby potom loď znova spustili na more. V plytčine teda spustili kamenné kotvy a dovliekli sa k brehu. Vyčerpaní tam hneď aj zaspali, hoci im vlny omývali nohy. Ráno Helikaón vyslal chlapov po čerstvú vodu. Obďaleč rýchlo našli čistý prameň a Helikaón po prvý raz od odchodu z Téry vedel, že sú aspoň na chvíľu v bezpečí.

	V ten večer vedeli, kedy zapadlo slnko, iba podľa úžasnej prehliadky farieb – bronzovej, červenej a purpurovej – na zatemnenej oblohe. Tak sa Helikaón dozvedel, kde je západ, a to mu dodalo síl.

	Na druhý deň vykonali pohrebné obrady za svojich druhov. Keďže nemali nijaké zvieratá na obetovanie, chlapi vyliali na hranicu víno z jediného zachráneného džbánu, aby uzmierili Poseidóna, ktorý ich priviedol na toto miesto, i Apolóna, ktorého prosili, aby opäť odhalil slnko. Helikaón sa ako kapitán na obradoch zúčastnil, no odišiel hneď, ako to bolo možné. Prostoduchá viera chlapov mu pripadala nepochopiteľná a spomenul si na rozhovor, ktorý mal s Odyseom o viere v nespoľahlivých bohov.

	„Všetci námorníci sú poverčiví alebo zbožní, nech sa na to dívaš, ako chceš,“ povedal mu vtedy itacký kráľ. „Stále sú v nebezpečenstve, stále sú vydaní na milosť a nemilosť vetru a zradnému moru. Keď tieto živly pomenujú a správajú sa k nimi ako k živým ľuďom s ľudským cítením, nadobudnú pocit, že majú moc nad udalosťami, ktoré by im inak pripadali náhodné a nezmyselné. Sú to prostí ľudia a ctia si bohov, tak ako si ctili svojich vlastných otcov. Keď sa ich otcovia nahnevali, mohli ich zbiť a ublížiť im. Keď boli spokojní, nakŕmili ich a neublížili im. Preto sa snažia, aby boli bohovia spokojní, dávajú im jedlo a víno, chvália ich a klaňajú sa im. Nezazlievaj im to, Helikaón. Všetci potrebujeme v niečo veriť.“

	„Ty predsa v bohov neveríš, Odyseus.“

	„To som nepovedal,“ odvetil starší muž. „Naozaj si nemyslím, že slnečný boh Apolón poháňa každý deň po oblohe svoj voz ako dáky otrok, ktorý robí do omrzenia stále jedno a to isté, ale to neznamená, že neverím. Prešiel som všetky krajiny v okolí Veľkého zeleného mora a stretol som ľudí, ktorí sa klaňajú chetitskému bohu počasia, egyptskému bohu mŕtvych Usirovi, požieračovi detí Molochovi i temnému osamelému bohu púštneho národa, no nezdá sa mi, že jeden národ by bol požehnanejší než iný. Každý prežíva svoje víťazstvá a prehry.“

	Na chvíľu sa zamyslel. „Verím, že jestvuje bytosť, ktorú nemôžeme pochopiť, ktorá nás vedie po ceste a ktorá nás súdi. To je všetko, čo viem.“ Uškrnul sa a dodal: „A pevne dúfam, že niet nijakej Siene hrdinov, v ktorej musíme na večné veky večerať s krvilačným Heraklom a Alektruónom.“

	Na sivom brehu, v tom nehybnom súmračnom svete, sa Helikaón pozrel na východ. Zamarilo sa mu, že zacítil slabý dych vetra a obloha sa tým smerom vyjasnieva. Uvažoval, či ešte dakedy uvidia jasný deň alebo hviezdnatú noc. Potom sa usmial. Pred sebou zbadal Andromachu a Dexa, ktorí kráčali k nemu po brehu. V tom sivom svetle vyzerali bledšie dokonca aj jej ohnivé šaty.

	Zastali tesne pri sebe. Helikaón jej zotrel z tváre popol a pozrel jej do sivozelených očí.

	„Si krásna,“ povedal. „Ako môžeš byť taká krásna, keď si celá pokrytá popolom?“

	Usmiala sa a potom sa spýtala: „Zase si bol na predhorí? Stále dúfaš, že uvidíš Krvavého jastraba?“

	„Nie, nedúfam,“ odpovedal skormútene. „Tá loď je menšia než Xantos a bola bližšie k Tére. Asi to neprežila. No posádka možno áno. Alebo aspoň niekto z nej. Odyseus je dobrý plavec, hoci je to už dávno, čo som na to prišiel.“ Pri tej spomienke sa usmial. „A tvrdil, že na chrbte vydrží plávať aj celý deň a na bruchu pritom udrží džbán vína.“

	Zasmiala sa a v povetrí razom akoby pribudlo svetla. Zdvihla zrak. „Obloha je už tuším jasnejšia.“

	Prikývol. „Ak sa zdvihne vietor, dnes by sme mohli vyplávať.“

	Hlavný sťažeň Xantosu i plachtu s čiernym koňom odnieslo more, no na palube ležal záložný sťažeň, ktorý už chlapi dvíhali. V útrobách galéry boli uložené aj rezervné veslá a nová plátenná plachta. Keď ju chlapi rozvinuli a skontrolovali, či nie je potrhaná, Oniacus sa ho spýtal: „Šťastlivec, namaľujeme na ňu dardanského čierneho koňa?“

	Helikaón pokrútil hlavou. „Myslím, že nie.“ Do budúcnosti potrebujeme nový symbol, povedal si.

	„No nemáš potuchy, kde sme. Ako vieš, kam máme ísť?“ spýtala sa ho Andromacha.

	„Budeme sa plaviť na západ. Nakoniec zbadáme známu pevninu.“

	„Možno nás odnieslo do morí, ktoré nepoznáme.“

	Pokrútil hlavou. „V tej hrôze, ktorú sme prežívali, sa nám zdalo, láska moja, že tie obrovské vlny sa budú valiť celú večnosť. Pravdupovediac, netrvalo to až tak dlho. Nemôžeme byť ďaleko od krajín, ktoré poznáme, no vlny ich možno zmenili na nepoznanie.“

	„Dostaneme sa na zimu k Siedmim kopcom?“

	„Tým som si istý,“ povedal úprimne. Pri pomyslení na nové mesto, kde si rodiny z Tróje a Dardanosu budovali nový život, mu poskočilo srdce. Bola to bohatá a úrodná krajina a lesy oplývali zverou. Začnú tam odznova ako rodina, všetci štyria, a starý svet nechajú za sebou. Uvažoval, či sa ešte dakedy vráti do Tróje, no len čo si to pomyslel, vedel, že sa ta už nikdy nevráti. Toto bude posledná veľká plavba Xantosu.

	„Len čo sa dostaneme na pevninu alebo na veľký ostrov,“ povedal, „priberieme ďalších veslárov.“

	„Ak treba, veslovať môžem aj ja.“

	Jemne jej chytil ruky a obrátil jej ich dlaňami nahor. Mala ich červené a pokryté pľuzgiermi, lebo im pomáhala doveslovať na tento pustý ostrov. Helikaón nepovedal nič, len sa na ňu zmätene pozrel.

	„Obviažem si ich, ako to robia muži, a potom budem veslovať,“ tvrdila s prísnou tvárou. „Sily mám ako chlap.“

	Od lásky mu stislo srdce. „Si najsilnejšia žena, akú som kedy poznal,“ zašepkal. „Zaľúbil som sa do teba hneď, ako som ťa zbadal. Si môj život, moje sny, moja budúcnosť. Bez teba nie som nič.“

	Začudovane naňho hľadela a do očí jej vošli slzy. Vzal ju do náručia a mocne ju stisol. Cítil, ako jej bije srdce. Potom sa obrátili a so synmi v pätách ruka v ruke vykročili po brehu.

	Z východu sa zdvihol mierny vietor. Obloha sa začala vyjasňovať a po chvíli vyšlo slnko.

	 

	
Epilóg

	Kráľovná Andromacha stála nehybne na trávnatom kopci už od skorého rána. Slnko zapadalo a ona sa stále dívala, ako dolu chystajú starú loď. Mala na sebe vyblednuté hnedé šaty a starý zelený šál. Pocítila ťarchu rokov. Boleli ju kolená a chrbát mala ako v ohni, no napriek tomu stála a nehýbala sa.

	Zbadala, ako dolu na brehu niekto vystúpil z davu, a vzdychla si. Ďalšia slúžka s pohárom teplého kozieho mlieka a s radou, aby si na chvíľu odpočinula? Krátkozrako zažmurkala, potom sa usmiala. Ach, pomyslela si, šikovný ťah!

	Jej malý vnuk vybehol na kopec a bez slova si k nej sadol do trávy. Po chvíli si kľakla k nemu, nedbajúc na bolesť v kolenách.

	„Tak, Dios,“ spýtala sa ho, „čo mi odkazuje tvoj otecko?“

	Sedemročné chlapča na ňu zaškúlilo cez čiernu šticu a Andromacha mu netrpezlivo odhrnula vlasy z tváre. Celkom ako jeho menovec, pomyslela si.

	„Ocko povedal, že je už čas.“

	Pozrela sa na slnko. „Ešte nie,“ odvetila.

	Chvíľu sedeli v priateľskom mlčaní. Zbadala, že hľadí na Xantos. „Na čo myslíš, Dios?“ spýtala sa.

	„Starký vraj dnes bude večerať s bohmi v Sieni hrdinov,“ odvetil.

	„Možno.“

	Vyvalil na ňu oči. „Nie je to pravda, starká? Nebude starký večerať s Arguriom, Hektorom, Achillom a Odyseom?“ spýtal sa znepokojene.

	„S Odyseom určite nie,“ odvetila ostro.

	„Prečo? Lebo je kráľom lží?“

	Usmiala sa. „Odyseus je najčestnejší muž, akého som kedy poznala. Starký s ním nebude večerať preto, lebo Odyseus nie je mŕtvy.“

	Správy o Itake dorazili na Sedem kopcov asi pred desiatimi rokmi. Pád mykénskej ríše, smrť jej vodcov, rozpad vojska a vydrancovanie pokladnice otvorilo cestu barbarom zo severu, ktorí zaplavili vnútrozemie, a tam, kde kedysi vládli pyšné mestá, teraz vládla iba temnota a strach. No malá Itaka sa stále držala a Penelopa so svojím synom Telemachom stáli každý večer na útese a dívali sa, či sa kráľ nevracia domov. Andromacha si spomenula, ako Odyseus nakreslil nožom do piesku tvár svojej ženy, a uvažovala, či to niekde robí aj teraz.

	„Ako vieš, že nie je mŕtvy?“ spýtal sa malý Dios.

	„Lebo Odyseus je rozprávač, a rozprávači nikdy nezomierajú, pokiaľ žijú ich príbehy.“

	Povzbudená tou myšlienkou vstala, zakliala, lebo jej puklo v kolenách, a zamierila dolu kopcom. Chlapec utekal za ňou. Dvaja muži v dave ju zbadali a rozbehli sa k nej smerom k malej úžľabinke, kde horel oheň. Vedľa ohňa spočíval Andromachin luk a prichystané šípy.

	Chytila svojich synov za ruky a s láskou sa na nich pozrela. Astyanax mal po nej ohnivé vlasy a po Helikaónovi modré oči. Tvárou sa mu ťahala jazva po strašnej rane mečom, ktorú utŕžil pred ôsmimi rokmi v bitke so Sikulmi, keď zachraňoval bratovi život. Keď sa však usmial, celkom sa ponášal na otca. Dex mal po mame plavé vlasy a mocné telo a čierne oči po svojom asýrskom otcovi. Dal si meno Ilos na znak vernosti národu, ktorý prijal za svoj, no miestni ľudia ho volali Iulos.

	„Som pripravená,“ povedala im. „Už som sa rozlúčila.“

	Celú noc ležala pri márach mŕtveho kráľa. Srdce jej pukalo od žiaľu a slzami mu zmáčala tvár a ruky. Ráno, keď už nemala sĺz, naposledy pobozkala kráľa na studené pery a na čelo a odišla.

	Astyanax sa obrátil a dal rukou signál. Desiatky chlapov vyskočili a zapreli sa plecami do Xantosu. Trup lode zaškrípal na štrku, drevo na protest zaprašťalo a stará loď sa znovu vznášala na hladine. Sťažeň odmontovali a kormidlo priviazali. Uprostred galéry sa vŕšila kopa voňavých cédrových konárov a bylín a v jej strede spočívalo na zlatistej látke Helikaónovo telo. Odeli ho do jednoduchého bieleho rúcha a na hrudi mu ležal Arguriov meč. Starý sandál mal iba na pravej nohe.

	Keď sa loď dostala doprostred rieky a strhol ju prúd, slnko sa dotklo obzoru. Andromacha sa zohla a zdvihla luk. Vložila hrot šípu do ohňa. Okamžite vzplanul. Nasadila ho na tetivu a nakrátko zavrela oči, aby pozbierala všetky zostávajúce sily a odvahu. Vzdychla si a vystrelila.

	Šíp vyletel na oblohu ako stúpajúca hviezda, potom padal nadol a trafil loď do zadnej časti, ktorá razom vzplanula. Vzápätí vystrelili ohnivé šípy do lode lukostrelci stojaci po celej dĺžke brehu. Plameň vyšľahol do výšky a Xantos zachvátili plamene od provy až po kormu. Z lode sálal taký jas, že ľudia si clonili oči, a jej rebrá horeli s takým hukotom, ako keby hrmelo. Vysoko na modrej oblohe stúpal orol, nadnášaný teplým vzduchom.

	Andromache sa odrazu v duchu vynorili tváre: Hektora, najudatnejšieho z Trójanov, jeho bratov Dioda a Antifona, rozprávača Odysea, chrabrých mykénskych bojovníkov Arguria, Kalliada a Banokla. A Helikaóna, jej milenca a manžela, muža, ktorému patrilo jej srdce.

	Žila som medzi hrdinami, pomyslela si.

	Andromacha pocítila, ako sa jej srdce naplnilo hrdosťou, a usmiala sa. Potom zdvihla luk zovretý v pästi a naposledy ním zamávala horiacej lodi, ktorá sa plavila na západ.

133 od starogréckych eposov b
Dokonali znalost a suverénne zvlidnutic
starovekych dejin, miestopisu, zvyklosti,
redlii, nabozenskych obradov; odevov,
Zbrani, namomnictva, vojenskej stratégie

a vyroby kovov, lodi € Titok je v tomto
romine Samozrejmostou.

